Istoria unui rob al lui Hristos 
(Viaţa fratelui Mia lovin) 

CHEMAREA LA SLUJIRE 


Am absolvit Liceul Economic în primăvara anului 1945, iar 
două luni mai târziu am luat şi Diploma de Bacalaureat. întoarcerea 
mea la Dumnezeu a avut loc un an mai târziu, printr-o minune 
dumnezeiască. Fără îndoială, a fost cea mai mare experienţă a 
vieţii mele. 

în cursul acelui an am lucrat cu tatăl meu la munci agricole 
cum ar fi: cultura grâului, porumbului, roşiilor şi a pepenilor. Pe la 
sfârşitul verii, o cunoştinţă mă opreşte pe stradă şi îmi oferă 
posibilitatea unui serviciu de contabil, la Industria Agricolă 
Ardeleana, o fabrică de spirt şi drojdie şi o moară de măcinat grâu, 
imensă, cu 52 de valţuri. Cel ce îmi făcu oferta era preşedintele 
Sindicatului Alimentar din Arad, de care aparţinea şi fabrica 
menţionată mai sus, şi care încă mai era propietatea baronului 
evreu Francisc Neuman. 

Odată angajat, am luat la cunoştinţă că voi lucra pe post de 
contabil, scos din producţie pentru a conduce contabilitatea 
Sindicatului Alimentar din Arad. Din cauza poziţiei mele active pe 
linia de credinţă, curând am devenit ţinta de atac a activiştilor 
partidului comunist, aşa că în luna septembrie 1947 am fost cap de 
listă la comprimările de personal (primele de la instalarea 
regimului). 

Tânăr şi fără experienţă, rămas fără serviciu, la mai puţin de 
un an de la angajare, nu mi-a fost uşor, nu pentru că nu aveam ce 
mânca, ci din pricina conflictului de principii, eu un creştin convins, 
vis-a-vis cu regimul comunist ateu, care a ajuns să controleze 
efectiv toate compartimentele de viaţă din ţară. Cerul viitorului meu 
a fost deodată acoperit la orizont de nori negri, dar credinţa îmi 
spunea că viitorul meu este în mâna lui Dumnezeu, Tatăl Domnului 
Isus Hristos, care era şi Tatăl meu! Eram convins încă de pe atunci 
că nimic nu se face sub soare fără voia Lui. 

în planul lui Dumnezeu totul este sub un control desăvârşit, 
nimic nu-l scapă din atenţie. Aşa i-a asigurat pe ucenici Domnul 
Isus, când le-a spus să nu se teamă, căci nici o pasăre nu cade la 
pământ fără voia Tatălui. Cât despre ucenicii Lui, chiar toţi perii din 
cap le sunt număraţi (Matei 10:29-31). Astfel, însuşi Domnul Isus 
veghea asupra robului Său ca să nu-l cuprindă frica şi cu atât mai 
puţin disperarea. Acest fapt a ajuns să fie o constanţă a vieţii mele 
de credinţă de 56 de ani. 

Am continuat neabătut părtăşia vie cu cei credincioşi, luând 
parte activă în lucrarea lui Dumnezeu, cu şi mai mult foc şi zel, nu 
de la om, ci de la Domnul! Trezirile spirituale au luat mare amploare 
la Arad şi de acolo au început să se extindă şi în alte regiuni din 
ţară. Duhul Sfânt lucra cu putere la mântuirea sufletelor şi la 
creşterea lor în cunoaşterea Sfintelor Scripturi, prin bărbaţi 
credincioşi, dăruiţi de Domnul, cât şi prin noii convertiţi, prin mărturii 
personale de la om la om. De remarcat era faptul că nu prin păstorii 
din biserici se făcea această lucrare, chiar dacă unii dintre ei 
participau la strângerile neoficiale de grupuri de rugăciune. Iniţial, 
lucrarea de trezire începuse în Adunarea “Speranţa”, în fiecare luni 
seara, dar curând s-a răspândit şi la celelalte adunări din Arad. 

La vreo lună de zile după ce am rămas fără serviciu, un 
eveniment deosebit a avut loc în viata mea. Era o zi de luni seara, 
pe la sfârşitul lunii octombrie 1947. La sfârşitul orei de părtăşie, la 
care participaseră în jur de vreo 40 de persoane, majoritatea tineri, 
fratele Dumitru Sida, cumnatul fratelui Vasile V. Moisescu, ne 
citeşte o scrisoare venită de la fratele llie Mârza, păstor al bisericii 
din Deva, pe care îl cunoşteam de câţiva ani şi eu. Mesajul scrisorii 
era relativ scurt şi la subiect: “Fraţilor din Arad, am auzit că 
Dumnezeu v-a binecuvântat cu treziri spirituale şi multe suflete s-au 
pocăit şi s-au întors la Dumnezeu. în judeţul Hunedoara este un 
mare câmp de lucru cu Evanghelia şi sunt puţini lucrători. Dacă 
este dintre voi cineva, care este liber şi are pe inimă lucrarea lui 
Dumnezeu, să vină în judeţul Hunedoara şi să ne ajute!” în timp ce 
auzeam mesajul scrisorii, inima a început să-mi bată cu putere în 
piept. O voce îmi spunea în cuget: “Răspunde la chemare, doar tu 
eşti liber!” în acelaşi timp o altă voce îmi spunea: “Fii cuminte şi nu 
zice nimic. Doar tu şti că nu eşti bun pentru aşa ceva. Abia te-ai 

întors la Dumnezeu, n-ai ajuns să citeşti Biblia nici măcar o singură 

2 



dată cum trebuie de la un capăt până la celălalt, teologie nu şti, nu 
ai făcut studii la nici un seminar teologic.” Acest al doilea glas mi s-a 
părut foarte real şi convingător. Singurul element care TI împlineam 
din scrisoarea citită era acela că eram liber, deoarece comuniştii 
m-au dat afară din serviciu, iar obligaţii familiale sau de altă natură 
nu aveam. Deoarece nimeni nu a răspuns la prima întrebare pusă, 
fratele Sida repetă întrebarea, dacă cineva este gata să răspundă 
la chemarea venită din judeţul Hunedoara, dar din nou o tăcere 
apăsătoare s-a aşternut peste toţi cei prezenţi. Inima îmi bătea şi 
mai cu putere în piept. Cele două voci auzite la prima întrebare 
persistau în lăuntrul meu cu mai mare intensitate. Prima îmi 
spunea: răspunde DA!, pe când cealaltă se opunea cu îndârjire. 
Toate acestea s-au petrecut în fracţiuni de secundă şi m-am trezit 
deodată că am zis: “Fraţilor, eu sunt liber şi sunt gata să răspund 
favorabil acestei chemări.” 

A fost o explozie de bucurie pentru toţi cei prezenţi şi am 
îngenunchiat pentru rugăciune. S-au rugat pentru mine şi m-au 
încredinţat în mâna cea bună a Domnului. îndată au făcut şi o 
colectă de la om la om, pentru bani de drum, şi au promis că mă 
vor susţine în rugăciune. Mi-am luat rămas bun de la fraţi şi ziua 
următoare eram în drum cu trenul spre Deva. Cunoşteam oraşul 
Deva şi familia Mârza, unde mai fusesem cu câţiva ani înainte, ca şi 
strada Titu Maiorescu Nr. 10, la o distantă de câteva minute de 
gară. Mă gândeam că fratele llie Mârza mă va reţine un timp lângă 
el, ca să mă introducă într-o lucrare pe care nu o mai făcusem şi 
pentru care nu aveam nici o instruire. Spre surprinderea mea, 
fratele llie îmi spuse: “Nu aici! Te duci cu primul tren spre comuna 
Pui. Acolo să-l cauţi pe dirigintele de poştă, care este un frate 
credincios, şi pe soţia lui, şi ei îţi vor spune ce ai de făcut mai 
departe.” lată-mă din nou în tren, dar de data aceasta spre o ţintă 
cu totul necunoscută. Aşa cum spune cântarea: 

"Plecăm pe căi necunoscute, 
în marea lucrare a Domnului, 

Ca să vestim solia sfântă a revenirii Lui. 

Astfel urmând calea lui Isus, 

Ştim că în curând El va veni de sus; 

Ştim că Domnul nostru va veni de sus, 

Ca să ne ia la El. 

Plecăm să arătăm în lume 
Iubirea cea mare a Domnului. 

A lumii piedeci şi păcate, 

Nu ne vor tine-n loc. 

j 

Trebuie să spun că eram nespus de fericit, să ştiu că am ajuns 
să calc pe urmele sfinte ale Domnului Isus, ale sfinţilor apostoli şi 
ale tuturor celor care au auzit şi au primit marea însşrcinare, până 
în zilele noastre, aşa cum este scrisă de evanghelistul Matei în 
capitolul 28:19-20: "Duceţi-vă în toată lumea şi faceţi ucenici din 
toate neamurile, botezându-i în Numele Tatălui, al Fiului şi al 
Sfântului Duh. Şi învăţaţi-i să păzească tot ce v-am poruncit. Şi iată 
că Eu sunt cu voi în toate zilele, până la sfârşitul veacului, Amin." 

Mă simţeam atât de mic, de mărunt, în fata unei istorii atât de 
grandioase, scrisă nu cu cerneală, după cum scrie şi apostolul 
Pavel: “Voi sunteţi epistola noastră, scrisă în inimile noastre, 
cunoscută şi citită de toţi oamenii. Voi sunteţi arătaţi ca fiind epistola 
lui Hristos, scrisă de noi, ca slujitori ai Lui, nu cu cerneală, ci cu 
Duhul Dumnezeului Celui Viu; nu pe nişte table de piatră, ci pe nişte 
table cari sunt inimi de carne” (2 Corinteni 3:2-3). Mărit să fie 
Domnul! 

Am ajuns la Pui spre seară şi am găsit, fără mare greutate, 
Oficiul Poştal. Acasă am găsit-o doar pe sora. M-am prezentat cine 
sunt, i-am spus că am venit trimis de fratele păstor llie Mârza şi că 
de la soţul ei voi afla ce am de făcut mai departe. Cred că au fost 
anunţaţi prin telefon de sosirea mea şi sora, fără, zăbavă, mi-a 
spus: “Nu aici este destinaţia finală. Trebuie să continui drumul pe 
jos pe Valea Streiului, (un pârâiaş care coboară din Munţii Carpaţi şi 
se varsă în râul Mureş, între oraşele Deva şi Simeria). Nu mi-a fost 
uşor să ştiu că trebuie să continui drumul de unul singur, mai ales 
că noaptea se apropia cu paşi repezi. Dar, cum un proverb 
românesc spune aşa: “Călătorului îi şade bine cu drumul”, mi-am 
luat inima în dinţi şi am plecat spre satul Crivadia, de care nici nu 
auzisem până atunci. Punct de reper mi-a fost dat Biserica Baptistă 
din satul Crivadia, care era pe vadul apei. 

Am făcut o bună bucată de drum, mărşăluind de unul singur 
pe jos şi noaptea m-a apucat de-a binelea. Eu am iuţit pasul văzând 
că se apropie noaptea, dar asta nu m-a ajutat să o pot evita. Streiul 
era străjuit şi pe un mal şi pe celălalt de nişte plopi înalţi. 

Un vânt destul de tare bătea dinspre munţi, şuierând printre 
crengile şi frunzele plopilor. La asta se adăuga şi sunetul şipotului 
făcut de apele desfăşurate ale pârâului, care în drumul lor năvalnic 
se izbeau de pietrele de munte din albia lui. Era o noapte neagră de 
întuneric, cu cerul acoperit de nori, şi nici o licărire de lumină nu se 
arăta de nicăieri. Un fior de nelinişte se strecur în sufletul meu, mai 
ales cum vedeam siluetele înalte ale plopilor încovoiate de vânt şi 
cu gemete ca de om. Totul părea de-acum ceva fantastic şi sinistru. 
Curajul care mă însoţise până acum mă părăsi, mă simţeam tare 
singur...Vocea pe care o auzisem cu o seară sau doua în urmă s-a 
făcut din nou auzită. M-am oprit în loc. “Unde mergi, tinere? Nu era 
mai bine să-ti fi văzut de treabă, să nu te avânţi, să fi rămas acasă? 
Ce te faci acum?” Aceste vorbe din lăuntrul meu mi se păreau 
adevărate. Mi-a venit un gând să mă întorc din drum şi până la Arad 
să nu mă mai opresc. Mi-am adus aminte însă de lacov, care în 
drum spre Haran a ajuns într-un loc unde l-a apucat noaptea şi era 
singur. Şi-a pus o piatră căpătâi şi a adormit. Visul lui cu scara 
rezemată de pământ şi cu vârful până la cer l-a uimit. îngerii lui 
Dumnezeu se suiau şi se coborau pe ea. Domnul, care stătea 
deasupra ei, i-a vorbit şi i-a făcut făgăduinţe de valoare eternă în 
istoria sacră, lacov i-a pus locului aceluia numele Betel: “Casa lui 
Dumnezeu” (Genesa 28:10-22). A fost întărit în credinţă şi şi-a 
continuat drumul spre ţinta dorită. Ispita întoarcerii mele din drum a 
fost de scurtă durată. M-am oprit şi am început să mă rog. Cel ce a 
vegheat asupra lui Israel (lacov) atunci, şi care a făcut făgăduinţa: 
“Eu voi fi cu voi în toate zilele, până la sfârşitul veacurilor”, când a 
dat ucenicilor marea însărcinare, mi-a venit îndată în ajutor. Negura 
şi ceaţa care au încercat să mă împiedice de a merge înainte spre 
ţintă s-au risipit. încrederea şi bucuria slujirii mi-au cuprins din nou 
inima. Mărit să fie Domnul! Mi-am continuat drumul şi, spre uimirea 
mea, departe de tot au apărut nişte lumini în noapte. Când m-am 
apropiat, am distins că erau nişte ferestre cu partea de sus boltită, 
aşa cum erau de obicei la cele mai multe clădiri de biserici. Mi-am 
zis: “Am ajuns la ţinta dorită!” Credeam că în seara aceea era 
programat vreun serviciu de evanghelizare. Am intrat înăuntru şi 
acolo îmi întinse mâna un singur frate care era prezent. El mă 
aştepta pe mine şi mi-a spus că nu la Crivadia este destinaţia mea, 
ci vine cu mine să mă însoţească până la Baru-Mare. 

Acolo, în seara aceea se ţinea serviciul de evanghelizare. Eram 
bucuros că aveam un însoţitor un frate credincios. Am înţeles cîte 

ceva din raţiunea pentru care Domnul Isus a rânduit ucenicii doi 
câte doi, pentru lucrarea misionară. în cartea Eclesiastul 2:9-10 stă 
scris: "Mai bine doi decât unul, căci iau o plată cu atât mai bună 
pentru munca lor.” Iar în versetul 12 completează: “Şi dacă se 
scoală cineva asupra unuia, doi pot să-i stea împotrivă; şi funia 
împletită în trei nu se rupe uşor”. 

Ajunşi la Baru-Mare, adunarea s-a ţinut în casa mare şi nouă a 
unui frate, care era plină până la refuz, iar în curte, la geamurile 
deschise, mulţi stăteau ciorchine, vrând să asculte Cuvântul lui 
Dumnezeu. Cel care vorbea era binecunoscutul frate Simion Orbul; 
aşa îl ştiau fraţii, căci era nevăzător. Am rămas profund impresionat 
de ce mi-a fost dat să ascult, deoarece el era un frate dăruit de 
Dumnezeu în propovăduirea Cuvântului, cu o trăire, mărturie şi 
experienţe de excepţie în viaţa de credinţă. După ce dânsul a 
terminat, mi s-a dat şi mie cuvântul, primind astfel botezul focului 
de evanghelist, la care mă chemase Dumnezeu. Aveam să ştiu 
curând că Domnul pregătise pentru mine, cu multă grijă şi îndurare, 
locul şi pe robul Său slujitor, fratele Simion, chiar de la începutul 
lucrării mele misionare, de la care aveam să învăţ şi să aud multe 
lucruri de valoare, care m-au crescut spiritual şi m-au întărit în 
credinţă. 

După ce am terminat cu servirea mesei, aproape de miezul 
nopţii, familia gazdă ne-a condus în odaia de sus, spaţioasă, cu 
două paturi alăturate şi cu un bec electric în tavan în mijlocul 
camerei. Mă simţeam frânt de oboseală şi abia am aşteptat să mă 
aşez în pat, la orizontală, după atâtea drumuri parcurse în acea zi, 
când cu trenul, când mărşăluind pe jos. Am fost convins că voi 
dormi curând, dar nu a fost aşa... 

Vântul şuiera cu putere afară şi pătrundea prin geamurile noi, 
neetanşate, până în paturile noastre, dar buna noastră gazdă ne-a 
prevăzut pe fiecare cu câte doua pături noi, groase, din lână albă, 
care ne-au fost de mare folos. Gazda, la retragerea din cameră, nu 
a stins lumina. Se gândea probabil că am s-o sting eu, deoarece 
fratele Simion nici un caz nu avea nevoie de lumină. însă aşa a fost 
rânduit de Domnul, ca să pot vedea eu un spectatcol nocturn, cum 

nu mai văzusem niciodată până atunci şi nici nu mai aveam să văd. 

Fratele Simion a început o veghere de noapte, somnul mi-a fugit, ca 
şi oboseala, şi eram numai ochi şi urechi. După ce s-a rugat în 
tăcere, a deschis Biblia Braille (pentru nevăzători) şi plimbându-şi 
degetele pe pagina Bibliei a citit un text, fără glas. Apoi a început să 
se plimbe înainte şi înapoi prin mijlocul camerei, cu scopul de a 
medita asupra textului citit. în timp ce îl priveam, deodată faţa i s-a 
luminat de o bucurie sfântă, veniăa din altă lume, şi a căzut în 
genunchi pentru rugăciune, spre a-l mulţumi Domnului pentru 
revelaţia din Cuvânt. S-a sculat şi a continuat meditaţia şi 
plimbarea, şi o noua iluminare a feţei l-a făcut să cadă din nou în 
gennuchi. Acest lucru s-a întâmplat de mai multe ori... Totul s-a 
petrecut în linişte şi tăcere deplină. A urmat ultima plimbare, când 
cu o voce domoală a început să cânte cântarea: 

La miezul nopţii va veni, Isus, cu pas domol 
Şi vai de cel ce-l va găsi pierdut cu suflet gol; 

O lumea asta de nevoi cum a orbit acum, 

Crezând că lumea de apoi a-ntârziat pe drum. 
Fieştecare-n drumul lui să-şi pună-al vietţi gând, 

Ca să-l arate Domnului, când va veni curând. 

Din somn treziţi-vă, sculaţi, căci vă pândesc dureri; 

Şi unul pe-altul vă-ndemnaţi la sfinte privegheri. 

Deci suflete, fii gata, treaz, o clipă nu dormi, 

Căci trece Mirele chiar azi şi daru-ţi vei primi. 

Venirea Lui s-apropiat să treacă judecând. 

O, suflet, ţine-te curat, căci poţi cădea oricând. 

N-am cuvinte să exprim ce impresie profundă a făcut asupra 
mea acest serviciu de noapte la care am fost singurul martor de pe 
pământ, dar sunt convins că a fost un spectacol vrednic şi de 
fiinţele înalte din cer (Efeseni 3: 10; 1 Petru 1 :12). Deşi ştiam 
această cântare de mic copil şi o cântam şi eu adesea cu 
adunarea, de data aceasta era cu totul nouă şi gândurile cuprinse 
în ea mi-au răscolit toată fiinţa cu o teamă sfântă şi dor de 
aşteptare a venirii Mirelui Ceresc, Domnul Isus Hristos. în veci să 
fie mărit Numele Lui! Târziu de tot am adormit şi eu. Dimineaţa 
m-am trezit din somn, în timp ce fratele Simion citea, cu voce tare, 
cuvintele din Evanghelia după Matei la capitolul 3:10-12: 

“lată că securea a şi fost înfiptă la rădăcina pomilor: deci, orice 
pom care nu face roadă bună va fi tăiat şi aruncat în foc. 

Cât despre mine, eu vă botez cu apa „spre pocăinţă, - dar Cel ce 
vine după mine este mai puternic decât mine, eu nu sunt vrednic 
să-l duc încălţămintele. El vă va boteza cu Duhul Sfânt şi cu foc. 
Acela îşi are lopata în mână, îşi va curăţi cu desăvârşire aria şi îşi 
va strânge grâul în grânar, dar pleava o va arde într-un foc care nu 
se stinge. 

Dimineaţa, după micul dejun, am împărtăşit împreună multe 
lucruri cu fratele Simion şi familia gazdă. Printre altele am înţeles că 
fratele Simion iubea cărţile. Obişnuia să cumpere câte o carte bună, 
spirituală, pe care i-o dăruia aceluia care voia să i-o citească. Avea 
o memorie fenomenală. Putea să redea toată cartea după o singură 
lectură. De asemenea, aveam să iau cunoştinţă de faptul că pe 
genunchii lui erau nişte bătături groase în piele, datorită deselor 
sale îngenunchieri, cum văzusem şi eu în noaptea de veghe. 

în cele ce urmează, doresc să amintesc şi unele experienţe 
unice din viata fratelui Simion Orbul, vrednice de slava lui 
Dumnezeu. Fiind iubit de fraţi, era invitat în diferite adunări pentru a 
vesti Cuvântul lui Dumnezeu. De fiecare dată, câte un frate îi slujea 
de călăuză şi ajutor. Iarna, pe când trebuia să treacă peste un 
munte, ca să ajungă într-o comună unde era aşteptat, drumul prin 
zăpada mare era anevoios de străbătut. Deodată, ajunşi într-un 
luminiş de pădure, sus pe munte, în drumul lor a apărut o haită de 
lupi, care veneau înspre ei. Fratele însoţitor care a zărit lupii a 
strigat: Vai, frate Simioane, ce ne facem? Suntem în pericol, o haită 
de lupi vine spre noi. Fratele Simion i-a spus plin de linişte: Caută şi 
te salvează într-un copac din apropiere şi eu am să mă rog 
Domnului pentru protecţie şi izbăvire. Grăbeşte-te! Desigur, nu i-a 
fost uşor fratelui însoţitor să-l lase singur în faţa lupilor flămânzi, dar 
la insistenţa fratelui Simion s-a căţărat într-un copac, de unde 
privea plin de teamă la ce anume avea să se întâmple. Fratele 
Simion a îngenunchiat în zăpadă şi a început să se roage pentru 
intervenţia Domnului cu îngerii Lui. La o anumită distanţă de ei, ca 
la o comandă, lupii s-au oprit, cu privirile aţintite la omul 
îngenunchiat din faţa lor, şi ca la o nouă comandă venită de sus, au 
luat-o în altă direcţie... Vă puteţi închipui ce judecată a venit în 
conştiinţa însoţitorului, care a fost spectator la minunea credinţei 
trăită de fratele Simion, cât şi ruşinea pentru necredinţa lui, că a 
căutat să se salvaze în copac. 

Această experienţă mă duce cu gândul la slujitorul lui Elisei, care 
văzând cetatea înconjurată de armatele siriene, a strigat: “Ah, 

Domnul meu, ce vom face?” (2 împăraţi 6:15). Necredinţa vede 
trupele siriene. Credinţa vede tot muntele plin de cai şi care de foc 
în jurul lui Elisei. Credinţa dă ochi pentru lumea invizibilă în care 
tronează Dumnezeu. 

O altă mărturie rămasă în memoria celor care l-au iubit pe 
fratele Simion Orbul a fost aceea petrecută în judeţul Arad, prin 
anul 1955. în timpul acela a fost găzduit în satul Fibiş la familia 
Henţ. Fratele Henţ, care era un bun credincios, împreună cu soţia 
lui, i-au folosit de călăuză în drumurile misionare la Arad şi în judeţ. 
Cu acea ocazie, fratele Simion a avut o descoperire dumnezeiască, 
într-o dimineaţă, spune gazdei: “Frate Henţ, pune-ţi casa în 
rânduială, căci Domnul mi-a descoperit că eu şi cu tine vom plecfa 
foarte curând acasă, pentru a fi pururea cu Domnul!!!” Fratele 
gazdă nu înţelegea ce va să zică această veste zguduitoare. Era un 
bărbat voinic şi nu suferea de nici o boală. Nu era la orizont nimic 
care să facă plauzibilă o asemenea prezicere şi nici în cazul fratelui 
Simion nu era o situaţie care să indice un astfel de sfârşit inopinat. 
Dar omul lui Dumnezeu a ţinut să repete ce-i spusese, şi anume: 
“Pune-ţi casa în rânduială, căci eu şi tu vom pleca foarte curând 
acasă, pentru a fi pururea cu Domnul!” Şi, au sosit cu trenul 
amândoi în gara oraşului Arad, urmând să facă transbordare spre 
Chişineu-Criş. Pentru câteva minute, fratele Henţ l-a lăsat pe 
peronul gării pe fratele Simion Orbul singur, având o problemă de 
rezolvat. Gara din Arad este foarte mare şi cu un peron larg. îl ştia 
pe fratele Simion în siguranţă deplină. între timp, pe peron s-a făcut 
multă mişcare de călători şi mulţimea l-a îmbulzit încoace şi încolo, 
până a ajuns prea aproape de linia întâi. La întoarcerea pe peron, 
fratele Henţ îl găseşte pe cel iubit, căruia i-a slujit de gazdă şi de 
călăuză, accidentat mortal de o locomotivă care făcea manevră pe 
linia întâi. îndurerat peste măsură de mult de acest eveniment 
tragic, fratele Henţ nu a mai vorbit cu nimeni nimic. Şi-a pierdut 
graiul. Ce se ştie este ca înmormântarea fratelui Simion Orbul a 
avut loc la Arad, un mare centru spiritual frăţesc creştin, unde sute 
de credincioşi au ţinut să însoţească cortegiul funerar, slăvindu-L pe 
Domnul. Evenimentul avea să zguduie şi să răscolească multe 
conştiinţe de oameni, care se întrebau: “De ce aşa?” 

Fratele Henţ nu şi-a mai revenit din şocul iniţial şi o săptămână mai 
târziu a murit în spitalul din Lipova, fără să-şi fi recăpătat graiul, 
spre durerea familiei şi a soţiei lui iubite, dar cu mângâierea în inimi 
că sluga şi gazda, ca şi maestrul lui, au avut parte de un sfârşit bun 
în lucrarea lui Dumnezeu, atingând ţelul în Hristos Isus, Domnul şi 
Mântuitorul nostru. Gloria întreagă este a Lui şi bucuria slujirii este 
a robilor Lui. 


SIMERIA- NOIEMBRIE 1947 


De la Baru-Mare m-am întors la Simeria, fără a avea vreo 
programare. A fost, cred, călăuzirea Domnului să vin la Simeria. 

Poate a fost o motivaţie personală, din pricină că aveam unele 
cunoştinţe acolo, din vizitele anterioare, pe când încă nu eram 
credincios. înainte de cel de-al doilea război mondial, anexele 
Bisericii Baptiste din Simeria a funcţionat şi un orfelinat de copii. în 
anul 1939 am făcut o vizită la Simeria, cu o orchestră combinată de 
mandoline şi chitare, formată din tineret, din Arad şi Deva. Acolo 
l-am cunoscut pe fratele Simion Cure, un om minunat al lui 
Dumnezeu, care pe vremea aceea era un pedagog al copiilor din 
orfelinat. Orfelinatul însă a fost închis, şi copiii evacuaţi, cu ocazia 
persecuţiilor religioase lansate de Biserica Ortodoxă, din timpul 
regimului antonescian, când toate bisericile neo-protestante au fost 
închise şi sigilate în toată ţara. Mulţi credincioşi au suferit persecuţii 
şi unii au fost arestaţi pentru credinţa lor creştină. 

Fiind abordată problema persecuţiilor religioase, în perioada 
interbelică, anii 1930-1945, şi părinţii mei şi întreaga familie au 
suferit persecuţii sub diferite forme. Tatăl meu a făcut serviciul la 
Biblioteca Palatului Cultural din Arad. Din pricină că s-a pocăit, a 
fost convocat în două rânduri de episcopul Grigorie Comşa în faţa 
unui sobor de preoţi, cu scopul de a-l determina să se reîntoarcă la 
aşa zisa “biserica-mamă”, religia ortodoxă. în ambele ocazii, i s-au 
făcut oferte generoase, deoarece înainte de a se fi pocăit, el dirija 

corul bisericesc din Arad-Gai. I s-a oferit şcolărea tuturor copiilor, 
casă şi pământ bisericesc şi promovarea în serviciu. Tatăl meu însă 
nu a putut face concesii în materie de credinţă, orice compromisuri 
fiind considerate o dezonoare la adresa Domnului Isus Hristos şi 
pierderea vieţii veşnice. El s-a argumentat în faţa episcopului şi a 
soborului de preoţi ca şi apostolii altădată cu Cuvântul lui 
Dumnezeu: “Judecaţi voi singuri dacă este drept înaintea lui 
Dunmezeu să ascultăm mai mult de voi decât de Dumnezeu” 
(Fapte 4:19). Şi: “Trebuie să ascultăm mai mult de Dumnezeu decât 
de oameni!” (Fapte 5:29). Reversul a fost cu ameninţări grave, că 
nu-şi va putea şcola copiii şi îşi va pierde şi serviciul. Nu au fost 
vorbe goale doar, ci episcopul Grigorie Comşa s-a şi ţinut de 
cuvânt. 

în cartea scrisă de către episcop după aceea, cu titlul “Sectele 
religioase”, aveam să citesc şi eu mai târziu cum tatăl meu a fost 
portretizat în două locuri ca “eretic periculos”. Fraţii mei au trebuit 
să fie daţi la meserii, iar tatăl meu scos din serviciul Bibliotecii 
Palatului Cultural. Singurul care a putut face studii superioare dintre 
toţi copiii am fost eu, deoarece episcopul Comşa a murit curând 
după aceea de cancer. Noul episcop al Aradului a fost Andrei 
Mager, un om blajin şi cu frica lui Dumnezeu. El a încercat o 
atragere a baptiştilor la biserica ortodoxă, folosind metode 
diplomatice. 

Odată cu închiderea bisericilor neo-protestante în luna mai 
1942, biserica ortodoxă a invitat, la manifestaţia prilejuită de ziua 
eroilor din acel an, corul mixt al Bisericii Baptiste Speranţa, Arad. 
Echipaţi în costume naţionale, atât pentru bărbaţi cât şi pentru 
femei, procurate din Ţara Crişurilor, au început procesiunea din 
piaţa catedralei ortodoxe, prin centrul oraşului, până la crucea 
eroilor şi înapoi. Corul a evoluat cu două cântări, în faţa catedralei, 
şi anume: “Doamne bun, ascultă rugăciunea noastră” şi “Deasupra 
ţării zorile răsar”. S-a cântat şi eroilor şi alte cântări pe tot traseul 
procesiunii la “crucea eroilor”. Din acest cor am făcut şi eu parte. 
Episcopul Mager, impresionat de evoluţia corului, ne-a invitat şi la o 
recepţie în sala festivă a episcopiei, împreună cu păstorul bisericii. 
Au avut loc scurte cuvântări, corul a fost solicitat să cânte vreo 
două sau trei cântări şi în final au fost servite dulciuri. 

Mulţumirile au fost reciproce, ca o bună mărtuire pentru acea 
ocazie, dar compromisuri pe considerente de credinţă nu au avut 
loc din partea noastră. 

De persecuţii religioase am avut şi eu parte încă din copilărie. 
Pe când aveam 12 ani, eram în clasa a V-a elementară în cartierul 
Gai, anul şcolar 1936/1937. în timpul acela, religia era materie de 
studiu cu note ca şi celelalte materii şi era predată de preotul 
lonescu, din cartier. Materialul predat era cuprins în manualul 
“Morala creştină”. “Nenorocirea era că eram dintr-o familie de 
aşa-zişi “pocăiţi”, binecunoscuţi în cartier, etichetaţi ca şi “eretici”. 
Din aceste motive, preotul nu mă putea suferi şi mă bătea cum 
nimeni în viaţa mea nu mă bătuse. îmi cerea să ţin degetele de la 
mâini împreunate, cu vârful unghiilor în sus, iar el îmi administra 
lovituri cu o bucată de lemn, de esenţă tare, luată dintr-un scaun. 
Pe nici unul dintre ceilalţi elevi nu-mi aduc aminte să-i fi bătut aşa. 
Dar nu era numai atât. La religie, pe trimestrul 1 şi 2 aveam nota 4, 
fiind în pericol să rămân repetent din cauza religiei, deşi aveam 
note foarte mari la celelalte materii şi eram premiantul clasei. 
Aveam ca învăţătoare pe doamna Nădejdea Nica, soţia Dr. Botiş 
din Arad. Dânsa era originară din Bucovina-Cemăuţi. Văzând notele 
de la religie, s-a alarmat şi l-a anunţat pe directorul şcolii, domnul 
Drincu loan. Acesta a convocat în grabă un consiliu profesoral şi l-a 
invitat şi pe preotul lonescu să dea explicaţii. Doamna Nădejdea 
Nica-Botiş ţinea foarte mult la mine, căci eram cel mai bun elev al 
ei, şi le-a spus părinţilor mei ce anume s-a întâmplat la acel consiliu 
profesoral. Directorul şcolii i-a cerut explicaţii preotului: “Ce faceţi, 
domnule preot lonescu, ce se întâmplă cu Mihail lovin? Este 
premiantul clasei şi dumneavoastră vreţi să-l lăsaţi repetent la 
religie?” Rezultatul a fost că pe trimestrul 3, care era ultimul, a 
invitat toată clasa a V-a la examinare la parohie unde avea şi 
locuinţa familiei. De data aceasta a procedat cu totul diferit ca în 
timpul anului. A făcut nişte bilete cu subiecte din materia predată şi 
le-a pus pe masă. Când mi-a venit rândul, m-a pus să trag şi eu un 
bilet cu subiectul din care trebuia să răspund. Au trecut 65 de ani de 
atunci, dar nu am uitat subiectul care mi-a revenit mie: “Ce este 
Biserica?” Fireşte, răspunsul meu a fost bun şi domnul lonescu mi-a 
dat nota 8 pentru trimestrul 3. Astfel: (4 + 4 + 8 ):3=5,33. 

Deci notă de trecere şi astfel am promovat şi eu clasa a V-a 
elementară. Mărit să fie Domnul! 

Sigur, pe vremea aceea eu nu-mi dădeam seama ce anume 
înseamnă credinţa şi persecutţile pentru credinţă. Poate să fi fost o 
prevestire, aceea că aveam să sufăr zeci de ani suferinţe greu de 
imaginat, persecuţii, arestări, torturi până la spălarea creierului, în 
condiţii speciale, din partea regimului comunist ateu din România 
cu faimoasa lui securitate. Poate cineva să rămână contrariat când 
voi spune că pentru tot ce mi-a fost îngăduit să sufăr, eu zic: 
“MĂRIT SĂ FIE DOMNUL ISUS HRISTOS”!!! 

Ajuns la Simeria, am găzduit la cel ce era diaconul adunării, 
fratele Răduţiu, care avea şase copii, toţi feciori. Nu mi-a fost uşor 
să mă adaptez unor condiţii de viaţă mereu schimbate. Fratele 
Răduţiu m-a repartizat să dorm într-un pat cu unul dintre copii. 

Nu prevedea fratele diacon al bisericii din Simeria ce rost 
putea avea popasul unui tinerel ca mine în locuinţa lui şi cu atât mai 
puţin în Biserica Baptistă din Simeria. Mă gândesc acum că şi 
păstorul bisericii din Deva o fi fost dezamăgit, când m-a văzut pe 
mine ca răspuns al strigătului său de ajutor venit de la Arad, pentru 
lucrarea Domnului din judeţul Hunedoara. Cu atât mai puţin eu, nu 
întrezăream ce anume se va întâmpla cu mine şi rostul venirii la 
Simeria. Ştiam un singur lucru bine, că îl iubeam pe Domnul Isus 
Hristos Mântuitorul meu, din adâncul fiinţei mele şi că mi-am predat 
viaţa în slujba Lui şi a împărăţiei Lui. 

Prima noapte a fost un şoc pentru mine. Patul nu avea saltea, 
ci doar nişte scânduri acoperite cu o poneavă. Flăcăiaşul care 
dormea cu mine se pare că era obişnuit cu situaţia dată, în schimb 
eu m-am sucit şi învârtit toată noaptea, când pe o parte când pe 
alta, de dureri de oase la nivelul mijlocului mai ales. în asemenea 
condiţii mai aveam să dorm şi în casa unui frate minunat, plin de 
viaţă şi de râvnă sfântă, dar care era schilod de o paralizie de la 
mijloc în jos. Se deplasa foarte greu, dar îl caracteriza o bucurie a 
mântuirii molipsitoare. Dorea cu orice chip să mă găzduiască în 
locuinţa lui şi eu am fost fericit că am avut bucuria să răspund 
favorabil invitaţiei lui. Regret că nu îi mai ştiu numele, dar cred că 
ne vom întâlni în cer la Domnul. 

“Nici un sacrificiu nu este prea mare când este vorba de Numele 
scump al Domnului Isus şi al împărăţiei Lui!” 

Sâmbătă seara a fost prima strângere a credincioşilor pentru 
rugăciune, cum era obişnuinţa în bisericile baptiste. Spre deosebire 
de Arad, de unde veneam, cu mare afluenţă de popor la serviciile 
rel igioase, localul era aproape gol. Pe partea stângă a bărbaţilor au 
fost doar cinci bărbaţi în vârstă, iar în dreapta au fost vreo zece 
douăsprezece surori, îmbrăcate în negru, şi nici măcar un singur 
tânăr sau copil. Un tablou spiritual dezolant al acestei comunităţi. 

Ziua următoare era duminică şi atât dimineaţa cât şi 
dupămasa, mare schimbare nu s-a făcut. Cu excepţia orei de 
rugăciune condusă de un frate din adunare, a trebuit să slujesc şi 
să conduc Ora Biblica şi Serviciul Divin dimineaţa, Serviciul de 
dupămasa şi Serviciul de Evanghelizare de seara. Cum am putut 
face faţă şi ce-oi fi ştiut să predic nu pot să spun. A fost o minune 
dumnezeiască. Domnul însuşi o fi înmulţit Cuvântul în gura mea. 
Ce pot să spun însă este aceea că Duhul lui Dumnezeu a lucrat în 
inimile oamenilor, şi în câteva săptămâni localul s-a umplut până la 
refuz, duminică după duminică. 

Lucrarea peste săptămână se făcea şi prin familiile celor 
credincioşi, în afară de serviciile programate. Am simţit mare nevoie 
de sprijin de la Arad şi într-o duminică au venit trei tineri, care au 
vestit şi ei cu foc ceresc Cuvântul lui Dumnezeu. O mare lucrare de 
trezire spirituală era desfăşurare şi, în mod hotărât, nu omul era 
sursa. între timp am fost chemat şi la Deva în vreo două duminici. 
Şi acolo Domnul a deschis o uşă pentru mărturia Cuvântului şi au 
început să se întoarcă suflete la Dumnezeu. Dar pentru mine o 
urgenţă o simţeam pentru Simeria, unde foamea şi setea după 
auzirea Cuvântului erau mari. Mai ales mulţi tineri s-au întors la 

Dumnezeu şi Vestea Bună se răspândea de la om la om. 

Astfel am ajuns în pragul Sărbătorilor de întruparea Domnului. 
Mă simţeam vlăguit şi stors de orice resurse spirituale. Am hotărât 
să mă întorc măcar pentru câteva zile în mediul spiritual de la Arad, 
pentru refacerea şi întărirea mea duhovnicească. Le-am spus 
fraţilor din Simeria de hotărârea mea, dar ei s-au întristat şi au 
căutat să mă determine să rămân, să nu-i las tocmai de sărbători. 

l-am asigurat că Domnul va purta grijă şi de ei, că lucrarea este a 
Lui şi că propăşeşte în mâinile Lui, ceea ce s-a şi întâmplat 
întocmai. 

O săptămână întreagă m-am bucurat de părtăşii alese cu fraţii 
din Arad, în care duhul meu a fost din nou umplut cu foc ceresc, cu 
putere, şi Cuvântul lui Dumnezeu mi-a înviorat inima, de care 
avusem aşa de mare nevoie. Poate aş mai fi rămas la Arad pentru 
încă o săptămână, dar de Anul Nou 1948, în timpul Serviciului Divin 
de dupămasa, vine cineva şi mă anunţă să ies în curte, deoarece 
sunt căutat de nişte necunoscuţi. într-adevar, era o delegaţie de trei 
tineri din Simeria, care au venit cu un mesaj pentru mine şi care 
comporta o urgenţă. Fratele llie Mârza, care fusese de sărbători la 
Simeria, văzând lucrarea lui Dumnezeu de acolo, împreună cu fraţii 
au hotărât să facă un botez pe 6 ianuarie, cu cei ce s-au hotărât 
pentru Domnul şi au primit credinţa mântuirii. Ca atare, să vin 
imediat la Simeria, pentru pregătirea botezului. Pe cât de mare mi-a 
fost surpriza mesajului primit, a fost şi bucuria pentru lucrarea pe 
care Domnul a facut-o în acel oraş, ca roadă a vestirii Evangheliei 
lui Isus Hristos, Marele nostru Mântuitor şi Domn. Mărit să fie 
Numele Lui în veci! 

Evenimentul a fost unic pentru Simeria. Vestea s-a răspândit 
prin împrejurimi şi în oraş şi multă lume a venit să participe. Botezul 
a fost oficiat de fratele llie Mârza, numărul celor botezaţi fiind de 
vreo 20 de suflete, fapt ce a prilejuit vestirea cu putere a Cuvântului 
lui Dumnezeu. Duhul Sfânt a condus la pocăinţă alte suflete în ziua 
aceea minunată. 

Astfel, două săptămâni mai târziu a urmat un nou botez cu cei 
convertiţi, în număr de 17 suflete, care au mărturisit credinţa în 
Domnul Isus. învăţătura Bibliei în legătură cu botezul este că se 
face prin afundarea în apă, aşa cum au practicat primii creştini, nu 
doar prin stropire, cum fac unele religii. Afundarea în apă 
simbolizează o moarte împreună cu Hristos faţă de lume şi ieşirea 
din apă ne vorbeşte despre o înviere cu Hristos, pentru o viaţă 
nouă, cerească, chiar aici pe pământ. Mai multă lume a participat 
de data aceasta, aşa că o nouă ocazie de vestire cu îndrăzneală şi 
putere a Cuvântului lui Dumnezeu a făcut ca alte suflete să fie 
mişcate în lăuntrul lor spre mântuire. 

EXPERIENŢE NOI LA DEVA 

j 


Concomitent, Duhul lui Dumnezeu a lucrat la o trezire 
spirituală şi în Deva, unde s-au predat suflete lui Dumnezeu. 
Lucrarea a fost însă de mai mică anvergură decât cea de la 
Simeria. Fratele Marcu Nichifor, minunatul Evanghelist al României, 
a sosit inopinat acolo. Cu acea ocazie l-am întrebat ce crede, care 
ar fi motivul că la Deva nu s-a făcut o “spargere a gheţii”, aşa ca la 
Simeria. Expresia de “spargere a gheţii” era folosită adesea de 
credincioşi în timpul trezirilor spirituale. Răspunsul pe care mi l-a 
dat fratele Nichifor a fost: “Să ştii că eu am făcut unele cercetări 
istorice cu privire la Deva şi am aflat că este o citadela a 
spiritismului ocult şi vulgar, cu chemarea spiritelor morţilor. O 
mişcare satanica prin excelenţă, care se opune învăţăturii Sfintelor 
Scripturi!” Mi-am adus aminte ce scrie în Cuvânt, că au fost locuri în 
care nici Domnul Isus Hristos nu a putut face multe minuni, din 
pricina necredinţei lor, prin înşelăciunea păcatului, cât şi a altor 
influente demonice. 

j 

O experienţă unică la Deva avea să-mi marcheze viaţa în mod 
deosebit, care aş fi dorit să nu o mai repet niciodată şi, care de fapt, 
nici nu s-a mai repetat. Un tânăr din Deva, la a cărui nuntă fusesem 
cu un an înainte, în judeţul Alba, într-o zi m-a invitat să-l însoţesc la 
o plimbare spre parcul Cetăţii din Deva, vrând să-mi împărtăşească 
ceva probleme din viaţa lui. El fixase ora întâlnirii spre seară, iar eu 
am acceptat. Am luat masa de prânz la familia Mârza, împreună cu 
fratele Marcu Nichifor. La terminare, fratele Nichifor şi fratele llie 
m-au invitat să-i însoţesc în nişte vizite familiale în cartierul Viile 
Noi. Le-am spus că m-aş fi simţit foarte fericit să pot merge 
împreună cu ei, dar promisesem tânărului N.V., care mă invitase la 
o plimbare pentru dupămasa aceea, aşa că regret, dar nu o pot 
revoca, pentru că nu-l pot anunţa şi i-am promis. Am rămas înţeleşi 
că ne vom întâlni la Serviciul de Evanghelizare din seara aceea, şi 
am apucat-o fiecare în drumul lui. 

La ora fixată, l-am întâlnit pe N.V. şi am luat-o spre Dealul 
Cetăţii din Deva. El a început să-mi povestească întâmplări din 
viaţa lui de căsnicie, care, la mai puţin de un an, a ajuns la 
naufragiu. Eu am tăcut tot timpul, fără să-l întrerup. Dar pe măsură 
ce îşi descărca desagii încărcaţi de apăsare ai inimii lui, pe măsura 
aceea eu mă încărcăm de poveri de amărăciune, de apăsare, cum 
nu mai cunoscusem niciodată. Nu ştiam ce se întâmplă cu mine, 
am simţit că nu mai pot să-l ascult şi voiam să evadez din această 
însoţire, gata să calc şi peste loialitatea mea faţă de acest tânăr, pe 
care-l ţtiam credincios şi întors la Dumnezeu de curând. O apăsare 
de moarte m-a cuprins, căreia nu mai puteam să-i fac faţă. M-am 
oprit din drum şi i-am spus doar câteva cuvinte, aşezând 
răspunderea naufragiului în căsnicie asupra lui. L-am lăsat la poala 
Dealului Cetăţii şi am luat-o la fugă de unul singur, spre bunele 
mele gazde, familia fratelui păstor llie Mârza. Se înserase de-a 
binelea. în felul acesta, credeam că fugind cât mai departe de 
amicul meu voi scăpa şi de imensa povară ce se aşternuse în 
sufletul meu. Aveam impresia că mă pierdusem pe mine însumi, că 
nu mai ştiu unde merg şi ce anume trebuie să fac, ba chiar că am 
înnebunit.... O singură dorinţă am avut, de o intensitate de 
nedescris, să ajung cât mai repede la gazdele mele, pe str. Titu 
Maiorescu. Aveam nevoie de ajutor şi asistenţă spirituală urgentă, 
care dacă întârzia, mă gândeam că am să mor într-o stare 
groaznică. Pe cei doi fraţi, de care se agăţau toate speranţele mele, 
nu i-am găsit. Familia mă anunţă că este ora când trebuia să 
plecăm la adunare. O frică mare m-a cuprins şi nu ştiam ce să fac. 
Sora Mărioara şi copiii care mă însoţeau nu ştiau nimic despre 
starea mea, de ceea ce se petrecea înlăuntrul meu. Spre durerea 
mea şi mai mare, fraţii Nichifor şi llie nu erau sosiţi încă şi nici fraţii 
din Viile Noi. Se făcuse ora 7 seara şi fraţii mi-au cerut mie să trec 
în faţă şi să începem serviciul cu o oră de rugăciune. Am ieşit în 
faţă cu Biblia şi, încercând să o deschid pentru un text potrivit, am 
constatat că nu pot citi, că literele sunt indescifrabile pentru mine, 
mişcându-se într-un haos de nedescris. închid Biblia şi mă duc la 
harmoniu, să cântăm ceva cântări până vin fraţii amintiţi mai 
înainte, dar degeaba. Situaţia era la fel ca şi cu Biblia. Nu 
distingeam nici clapele de la harmoniu. în disperarea mea, m-am 
trezit că ies din biserică în mare grabă, ca să o iau peste grădini în 

căutarea salvatorilor mei. Câţiva dintre cei dragi au ieşit după mine 
şi m-au întors înapoi, în timp ce mă simţeam tot mai pierdut... Spre 
marea mea uşurare, tocmai atunci soseau şi fraţii din Viile Noi, cu 
felinarele aprinse, iar în mijlocul lor erau cei doi fraţi binecuvântaţi. 

Când au ajuns la uşa adunării, i-am oprit să nu intre, ci să vină 
cu mine, în spatele curţii, ca să se roage pentru mine să fiu eliberat, 
căci sunt legat cu lanţuri ale morţii venite din iad. Aşa au şi făcut, 
s-au rugat amândoi pentru mine, în timp ce eu nu m-am putut ruga. 
Eliberarea mea nu a venit imediat, în schimb am primit o stare de 
linişte, de siguranţă, în prezenţa acestor doi oameni ai lui 
Dumnezeu. Am intrat în adunare şi fratele Nichifor a început să 
vestească Cuvântul lui Dumnezeu. în timp ce vorbea, deodată am 
simţit eliberarea lăuntrică şi o bucurie negrăită şi strălucită mi-a 
umplut inima, l-am dat să înţeleagă că am ajuns liber de cătuşele şi 
obezile în care Satan mă legase în acea seară, fapt pe care el a 
putut să-l citească pe faţa mea luminată de prezenţa lui Dumnezeu. 
A întrerupt îndată vorbirea şi m-a chemat să fac mărturia lucrării lui 
Dumnezeu în viaţa mea. A fost o seară de neuitat, şi nu numai 
pentru mine. 

Fratele Nichifor, în drum spre buna noastră gazdă, m-a 
întrebat în felul lui specific: “la ascultă, bre, spune-mi şi mie pe 
unde ai umblat şi ce ai făcut? Ştii că noi te-am chemat să vii cu noi 
în Viile Noi, să facem împreună vizite familiale!” “Da, ştiu acest 
lucru, am replicat eu, şi aş fi fost gata cu toată inima să vă însoţesc, 
însă a fost o chestiune de loialitate la mine, fată de cel căruia îi 
promisesem în ajun că voi merge la întânirea dorită de el”.l-am 
mărturisit în continuare exact ce se întâmplase în acea după- 
amiază la întâlnirea cu N.V., la care a râs cu poftă şi mi-a explicat 
ca un medic ce anume s-a întâmplat în realitate cu mine, căci 
avusese şi dânsul două sau trei experienţe asemănătoare. Una 
dintre ele s-a întâmplat pe când era la Oradea. Era atât de dărâmat, 
încât nu a văzut nici o şansă de izbăvire. S-a întors cu primul 
accelerat la Bucureşti, la nucleul de rugăciune şi părtăşie, unde le-a 
cerut fraţilor să se roage pentru dânsul pentru eliberare. Cu ocazia 
aceea de la Deva mi-a dat nişte sfaturi de ţinut minte. Astfel mi-a 
spus că în cazuri de păcate grele sau de influenţe şi posesiuni 
demonice, niciodată să nu mă angajez în lupte de unul singur. 

întotdeauna, în situaţii de felul acesta este bine să fie cel puţin doi. 
în timp ce unul face mărturia, celălalt să susţină cauza în rugăciune, 
invocând în ajutor Numele Domnului Isus Hristos. Singur fiind în 
luptă, dacă nu eşti pregătit din timp şi umplut cu puterea Duhului 
Sfânt, mai mare decât puterea celui posedat de Satan, duhurile de 
care este stăpânit trec asupra ta. Aşa s-a întâmplat cu exorciştii 
iudei din Fapte 19:13-20, fiii lui Sceva, un preot iudeu dintre cei mai 
de seamă. Aceştia umblau din loc în loc şi au încercat să cheme 
Numele Domnului Isus peste cei ce aveau duhuri rele. Ei au folosit 
formula magica: “Vă jjur pe Isus, pe care îl propovăduieşte Pavel, 
afară!” Duhul cel rău le-a răspuns: “Pe Isus îl cunosc şi pe Pavel îl 
ştiu; dar voi cine sunteţi?” Şi omul în care era duhul cel rău a sărit 
asupra lor, i-a biruit pe amândoi, i-a schingiuit în aşa fel că au fugit 
goi şi răniţi din casa aceea. Lucrul acesta a fost cunoscut de toţi 
iudeii şi de toţi grecii care locuiau în Efes şi i-a apucat frica pe toţi şi 
Numele Domnului Isus era proslăvit!” Mi-a mai spus că duhurile rele 
trec de la alţii asupra noastră, când ne angajăm singuri şi insuficient 
dozaţi cu puterea Duhului Sfânt, iar această insuficienţă poate să 
vină din cauza unui păcat ascuns, de exemplu supraevaluare de 
sine. 

încărcarea cu duhuri rele se manifestă în asemănare cu starea 
celui posedat; sau prin nelinişte, frică, neputinţă de a te ruga, 
spaimă, tulburarea minţii, a vederii etc. Remediul, aşa cum am mai 
amintit, este părtăşia cu fraţii în rugăciune, Cuvânt, cântare şi 
mărturisirea oricărei vinovăţii. 

Câţiva ani mai târziu, fratele Marcu, fiind la Arad, ne-a căutat 
pe mine şi pe fratele Ionel Truţă, cu scopul de a-l însoţi la Pecica, 
unde fusese invitat de o familie de credincioşi în care capul familiei 

era stăpânit de duhuri rele. Nefiind disponibili în acea zi, noi nu l-am 
putut însoţi şi atunci nici fratele Marcu nu s-a dus. 

DRUMURI MISIONARE ÎN ALTE 
LOCALITĂŢI DIN JUDEŢUL HUNEDOARA 

j j 


Un drum de neuitat pentru mine a fost acela din ianuarie 1948, 
în care l-am însoţit pe fratele llie Mârza pe dealurile din sudul 
oraşului Deva, cu ţinta finală satul Cârjit. Eram fericit să însoţesc un 
frate mai în vârstă, experimentat în lucrarea lui Dumnezeu. 
Amândoi am plecat la drum îndată după masa de prânz, plini de 
elan şi voie bună. Drumul a devenit foarte anevoios, din pricina unui 
dezgheţ masiv din acea zi. Bocancii ni se afundau în noroi, aşa că 
au devenit foarte grei în picioarele noastre. Am încercat să ne 
încurajăm unul pe altul, să nu ne dăm bătuţi. De la fratele llie am 
învăţat o cântare pe care o cântam cu râvnă, amândoi, în ciuda 
drumului care se făcea tot mai greu de străbătut din pricina 
noroiului şi a urcuşului. Cântarea pe care tocmai am învăţat-o şi pe 
care am cântat-o amândoi era aceasta: 

Tatăl a trimis pe Fiul, pentru-a mântui pe om; 
însă omul pregătit-a doar o cruce pentru El. 

O, cât a suferit, când pe cruce a murit, 

Pentru tine, pentru mine, iar tu stai şi zăboveşti, 

Să vii la El şi să-L primeşti acum! 

La un moment dat, frânţi de osteneală din pricina drumului pe 
care abia îl începusem, greutăţii noroiului şi alunecărilor în toate 
părţile, ne-am oprit. Ne-am pus întrebarea: “Ce facem? Ne 
întoarcem înapoi şi o lăsăm pe altă dată, ori ne continuăm drumull 
înainte?” îndemnul a venit ca să ne rugăm şi să vedem ce răspuns 
căpătăm. Rugăciunea ne-a ajutat şi răspunsul pe care l-am primit 
de la Domnul a fost să nu cedăm, ci să ne continuăm drumul 
înainte. Nu-i drum 'napoi! Am reluat cântarea amintită, ne-am 
îmbărbătat şi am început urcuşul propriu-zis. Pe măsură ce urcam 
dealul, drumul nu mai era dezgheţat, a devenit mult mai uşor, iar 

noroaiele au rămas în urma noastră la poalele dealului. Am trecut 
pe lângă un sătuleţ mic, unde am dat ziua bună la o familie de 
credincioşi, apoi ne-am continuat drumul spre Cârjit. Am trăit pentru 
prima dată un spectacol unic: a început să ningă cu fulgi mari. Dar 
mirarea mea era de nedescris când ne-am văzut înconjuraţi de nori 
din toate părţile, vizibilitatea reducându-se la “cota zero”. Fratele llie 
crescuse la munte, pentru dânsul nu era o noutate, însă pentru 
mine, totul mi se părea o minune. Mă simţeam ca în cer. Mi-am 
adus aminte cum pe Muntele Măslinilor, pe când Domnul Isus era 
cu ucenicii Lui, înainte de înălţarea la cer, un nor a venit şi L-a 
ascuns din ochii lor. 

Pe când s-a înserat am ajuns la Cârjit, obosiţi, dar plini de 
fericire că am perseverat şi astfel am ajuns la ţinta dorită, pe urmele 
înaintaşilor credinţei. Ce simţăminte binecuvântate de neuitat, când 
simţi că în slujire calci pe urmele Domnului Isus şi ale sfinţilor 
ucenici de totdeauna. Mărit să fie Domnul! 

O altă însoţire cu fratele Mârza am avut-o în oraşul 
Hunedoara, la singura soră credincioasă, mai în vârstă, care era 
atunci în oraş. Ne-am dus pentru a avea părtăşie cu ea în Cuvântul 
lui Dumnezeu şi pentru a-i face bucuria participării împreună cu noi 
la “frângerea pâinii”. Oare nu şi la o astfel de slujire se potrivesc 
cuvintele din cântarea nr. 78 din Cântările Evangheliei, versetul 2: 

Poţi însenina cerurile-ntunecate, 

Nu lăsa ca să nu străluceşti. 

Chiar de numai unui suflet faci bucurie, 

Lumină-n locul unde eşti.” 

Ce să mai zicem de cuvintele minunate scrise de prorocul 
Isaia, în cartea care-i poartă numele: “Ce frumoase sunt pe munţi, 
picioarele celui ce aduce veşti bune, care vesteşte pacea, 
picioarele celui ce aduce veşti bune, care vesteşte mântuirea! 
Picioarele celui ce zice Sionului: Dumnezeul tău împărăţeşte!” (cap. 
52:7). După ce ne-am rugat împreună, am încredinţat-o în mâna 
cea bună a Domnului pe sora noastră singurică în acel oraş, dar 
credincioasă Domnului Isus, Mântuitorul ei! Ce frumoase sunt 
picioarele pe munţi, când sunt dedicate slujirii împărăţiei lui Hristos! 
Slavă Lui! 

Mulţumesc din adâncul inimii Domnului Isus Hristos, care m-a 
chemat din tinereţe nu numai la mântuire, ci şi la o viaţă de slujire. 
Ce har să fii ucenic, pe lângă oameni veritabili ai lui Dumnezeu, 
cum a fost şi fratele llie Mârza, pe meleagurile judeţului Hunedoara. 
Pentru slujirea împărăţiei lui Dumnezeu, fratele llie a suferit 
persecuţii adesea, şicane felurite din partea unor autorităţi, dar şi 
bătăi crunte din partea unor zeloşi religioşi “pretinşi creştini”. într-o 
asemenea situaţie, la încheierea unei slujbe dumnezeieşti, a fost 
bătut crunt cu lovituri de ciomag în cap. în urma unei asemenea 
bătăi, axa iniţială a celor doi ochi a fost alterată pentru totdeauna, 
ca să poarte pe trupul lui semnele suferinţelor lui Hristos, Domnul 
nostru (Galateni 6:17). 

Am poposit adesea în casa lor din Deva, venind din drumuri 
misionare. Dragostea în slujire şi găzduire a soţiei lui, sora 
Marioara, mereu cu zâmbetul pe buze, blajină, de altfel şi a copiilor, 
educaţi în privinţa aceasta, m-a impresionat de fiecare dată. Casa 
lor avea o faţadă cu trei geamuri spre stradă, dar era mult 
prelungită spre fundul curţii, cu mai multe camere în şir. într-o 
seară, pe întuneric, am sosit acolo de nu ştiu unde şi înaintam prin 
curte spre bucătărie, unde geamurile erau luminate. Cu o privire 
fulger pe geam am constatat că erau tocmai în jurul mesei de 
seara. Ei au sesizat tropăitul paşilor cuiva care vine la ei şi ca la o 
comandă, tocmai când mi-am aruncat privirea prin geam, fiecare 
şi-a apucat chifteluţa din farfuria lui şi a pus-o înapoi, ca să aibă 
pentru musafirul care tocmai sosea la ei. Prin sacrificiul comun ei 
mi-au oferit să iau parte la cină cu ei şi bucuria a fost mare. Fiecare 
am avut parte de câte o chifteluţa. 

Gestul lor din seara aceea m-a impresionat profund. Ei nu 
ştiau că eu văzusem secretul lor în a-i asigura noului venit o 
porţioară la masa lor, prin sacrificiul de sine al fiecărui membru din 
familie. De altfel, nimic nu se poate face pentru împărăţia lui 
Dumnezeu în adevăr, fără sacrificiu de sine. Domnul Isus, vorbind 
noroadelor şi ucenicilor despre condiţia de ucenic a Lui, le-a zis: 
“Tot aşa, oricine dintre voi care nu se leapădă de tot ce are nu 
poate fi ucenicul Meu”. Noi am fost chemaţi nu numai la mântuire, ci 
şi la slujire” (Luca 14:33). 

Văduva din Sarepta Sidonului a trecut la examenul slujirii, fiind 
pusă la o probă foarte grea. Această probă comporta riscul vieţii ei 
şi a fiului ei. ” Vom mânca şi vom muri” (1 împăraţi 17:12). Dar ea a 
crezut Cuvântul Domnului spus de prorocul llie şi astfel a văzut 
slava Domnului, prin lepădare de sine. 


LA TELIUC 


Având unele indicaţii date, am ajuns de unul singur “în această 
localitate minieră, la o distanţă de cca. 7-8 km de oraşul 
Hunedoara. Aici era un centru frăţesc bine conturat. Fraţii s-au 

9 9 

bucurat de venirea mea şi am început seară de seară în localul 
adunării să vestim Evanghelia Domnului Isus. O receptivitate cu 
interes a Cuvântului lui Dumnezeu a prilejuit şi o aprofundare în 
planul profetic al Sfintelor Scripturi. Biserica din Teliuc dispunea şi 
de o tablă mare, pe care cred că o foloseau uneori la Şcoala 
Duminicală, când or fi avut vreun frate mai dăruit. Aşa că le-am 
desenat pe tablă desfăşurat Planul Dispensaţional Septimal, atât 
din perspectiva geologică a scoarţei pământului cât şi al istoriei 
sacre a Bibliei. Am stat mai multe zile acolo şi Domnul a 
binecuvântat mărturia Cuvântului sfânt atât în adunare, cât şi pe 
cale personală şi în familii. 

Pe când eram acolo, a izbucnit o epidemie de gripă specifică 
în comuna aceea, după cum mi-au mărturisit localnicii. Ea se 
manifesta cu o temperatură foarte mare şi dureri de cap 
paralizante, care îi ţintuia în pat, pentru mai multe zile. îndurarea lui 
Dumnezeu era că nu cădeau la pat într-o familie toţi deodată, ci pe 
rând, ca să se poată sluji unii pe alţii. Mi-a hărăzit Domnul şi mie 
parte de slujire prin casele lor în acele zile şi, cu toate că eram în 
contact direct cu cei bolnavi, Domnul m-a scutit de boală, ca să nu 
fiu şi eu o sarcina pentru ei. Cât de adevărat este şi Cuvântul: “Nu 
depinde nici de cine vrea, nici de cine aleargă, ci de Dumnezeu, 

care are milă” (Romani 9:16). Şi Solomon exprimă ideea aceasta în 
Eclesiastul 9:11, când scrie: “Am mai văzut apoi sub soare că nu cei 
iuţi aleargă, că nu cei viteji câştigă războiul, că nu cei înţelepţi 
câştigă pâinea, nici cei pricepuţi bogăţia, nici cei învăţaţi 
bunăvoinţa, ci toate atârnă de vreme şi de împrejurări. Nu cred că 
împăratul Solomon sugerează în acest text că omul depinde de 
hazard, căci şi vremea şi împrejurările sunt rânduite şi controlate de 
Dumnezeu. Dacă nici măcar un fir de păr din cap nu cade fără 
ştirea Lui, cu atât mai mult alte lucruri mai mari (Matei 10:31). 
Mărire Ţie, Tată, pentru purtarea de grijă faţă de fiii Tăi! 


LA CODRU 


La cel de-al doilea botez tinut la Simeria, au venit din 
împrejurimi mai mulţi credincioşi. Astfel, de la Codru venise şi 
fratele Simion Moisa, care entuziasmat de lucrarea lui Dumnezeu 
de la Simeria, a insistat foarte mult să merg cu el la Codru. Am 
ezitat să răspund favorabil, dar în cele din urmă m-a înduplecat şi 
aşa am ajuns la Codru în jurul datei de 20 ianuarie 1948. 

Codru era un cătun mic în munţi, compus din şase familii. Cinci 
erau fraţii de corp ai fratelui llie Mârza, iar a şasea familie era a 
surorii Floarea, soră de corp a fratelui llie, căsătorită cu fratele 
Simion Moisa, cel ce mă determinase să vin acolo. Toţi erau 
credincioşi şi rudenii între ei. Acest cătun, ca un colţ de rai între 
munţi, cu pământ fertil pentru agricultură, pomicultură creşterea 
vitelor, era situat la 4 km de Săcărâmb, cea mai apropiată localitate 
de Codru. De la Deva să fi fost aproximativ 20-25 km, depărtare. 
Peste tot în împrejurimi dominau pădurile de brad, era linişte şi aer 
curat. Locul îmi era cunoscut, deoarece fusesem acolo cu vreo trei 
ani în urmă pentru vreo două săptămâni, pe când nu eram încă 
întors la Dumnezeu. Situaţia era cu totul diferită acum, deoarece pe 
inima mea erau pe primul loc Evanghelia şi împărăţia lui 

Dumnezeu. Prin harul care ne-a fost dat, Duhul lui Dumnezeu a 
lucrat şi o trezire spirituală i-a cuprins pe cei din Codru, dintre care 
unii şi-au predat viaţa Domnului Isus. Dintre cei de acolo am reuşit 
să fac un mic cor, de vreo 12 cântăreţi, pe care i-am învăţat câteva 
cântări pe patru voci. împreună cu ei am început campanii de 
evanghelizare în localităţile din jur. Deşi era iarnă grea, cu zăpadă 
multă, nu am putut fi împiedicaţi să străbatem munţi şi văi adânci. 
Unul dintre fraţii Mârza, şi anume losif, echipat cu o pereche de 
cizme, mergea în faţă şi ne deschidea drum, iar pe urma lui ceilalţi 
în flanc mergeau câte unul. 

Evanghelizările se ţineau lanţ şi astfel am putut ajunge în mai 
multe sate, cum au fost: Vărmaga, Bârsău, Nojag, Hondol, Bocşa şi 
Săcărâmb, care era una dintre cele trei localităţi care formau 
cunoscutul “triunghi aurifer”: Roşia-Zlatna-Săcărâmb. Apoi pe altă 
direcţie, spre munţii Metalici, am ajuns la Mada, Balşa şi în final la 
Voia, un sat înşiruit pe o vale formată de două dealuri împădurite şi 
destul de abrupte. Uneori când erau ploi torenţiale, vara, abundenţa 
apelor le provoca mari pagube sătenilor. Peste tot pe unde am 
ajuns, Duhul lui Dumnezeu a însoţit cu putere propovăduirea 
Cuvântului lui Dumnezeu. S-au întors suflete la Dumnezeu, şi 
bisericile au fost înviorate de o bucurie cerească. Omul de bază de 
la Codru era fratele Roman Mârza, care vestea împreună cu mine 
Cuvântul lui Dumnezeu. 

în cele ce urmează, doresc să fac câteva menţiuni din aceste 
ieşiri misionare, care pentru mine sunt de neuitat. Astfel, voi 
menţiona o ieşire la Nojag într-o zi de duminică dimineaţă. Localul 
adunării era plin când am ajuns noi acolo, cu suflete dornice să 
audă Cuvântul lui Dumnezeu. Vorbiseră doi fraţi înaintea mea şi 
apoi am urmat eu. Am suferit de insuficienţă de Duh în cele trei 
vorbiri, deoarece nu s-a făcut (ziceam eu, în sinea mea) nici o 
mişcare. în timpul unei cântări, m-am rugat şi am strigat către 
Domnul şi am zis: “Doamne Isuse, oare numai pentru atât să fi venit 
până aici?” Este lucrarea Ta, noi suntem robii Tăi. Deschide Tu uşă 
pentru Cuvânt şi nu lăsa această adunare nebinecuvântată de Tine. 
Amin!” îndată am primit un Cuvânt din Cântarea Cântărilor 5:2. 
M-am sculat din nou în picioare şi am vestit Cuvântul din acest 
verset: “Adormisem, dar inima îmi veghea. Este glasul preaiubitului 

meu care bate: Deschide-mi, soro, porumbiţ-o, neprihănit-o! Căci 
capul îmi este plin de rouă, cârlionţii îmi sunt plini de picurii nopţii.” 
Nu ştiu ce am putut vorbi din acest Cuvânt, cred că Duhul lui 
Dumnezeu S-a adresat prin mine bisericii. Primul care s-a rugat a 
fost chiar prezbiterul adunării, şi cu lacrimi a strigat: “Doamne, Tată, 
sunt credincios de 30 de ani, dar dacă acesta este Cuvântul Tău, 
care ni L-ai dat în dimineaţa aceasta, atunci eu sunt pierdut! 
lartă-mă, mă predau Ţie din nou, primeşte-mă. Fie îndurarea Ta 
peste toată adunarea. Amin!” Rugăciunea aceasta a zguduit toată 
mulţimea prezentă şi multe alte rugăciuni de pocăinţă au urmat, atât 
la bărbaţi cât şi la femei. O mare binecuvântare cerească s-a 
revărsat peste toţi şi nu ne mai venea să ne despărţim. Mărit să fie 
Domnul! Lucrarea este a Lui şi propăşeşte în mâinile Lui. Toată 
slava se cuvine numai Domnului, iar a noastră este bucuria, şi 
aceasta este o bucurie deplină. 

O altă ieşire de evanghelizare a fost aceea din comuna Balşa. 
Aici am găsit o clădire frumoasă a Bisericii Baptiste, dovadă a unei 
lucrări fructuoase a mărturiei creştine, şi multe suflete s-au întors 
din lume la Dumnezeu. Fratele Roman Mârza, stâlpul Bisericii din 
Codru, care obişnuia să vestească Cuvântul lui Dumnezeu în zonă 
şi care acum făcea parte din grupul nostru de misiune, fiind şi un 
bun cântăreţ, mi-a împărtăşit ceva din starea bisericii, care a suferit 
o lovitură grea cu câtva timp înainte de a fi venit noi acolo. 

Un oarecare Aron, care se dădea drept prooroc, cum mulţi 
începuseră să se dea în ţară ca atare, mânat de un duh de amăgire 
şi de doctrină falsă, a început să inoculeze ideea că “dacă nu 
vorbeşti în limbi nu ai botezul cu Duhul Sfânt şi nu eşti mântuit. De 
asemenea, că baptiştii ca şi creştinii după Evanghelie nu cunosc 
botezul cu Duhul Sfânt, ci numai botezul practicat de loan 
Botezătorul.” Cu alte cuvinte, a pervertit adevărul Sfintelor Scripturi, 
a introdus o învăţătură stricată, contrară învăţăturii clare date de 
apostolul Pavel Bisericii din Corint. în felul acesta a amăgit suflete 
plăpânde întoarse de curând la Dumnezeu, care nu au ajuns încă la 
maturitatea necesară în cunoaşterea Bibliei, pentru a deosebi 
duhurile false, care nu sunt de la Dumnezeu. Era prima mea 
experienţă de felul acesta pe ogorul Evangheliei. în decursul anilor, 
aveam să fac fată multor situaţii, cu diferite feluri de oameni 

amăgitori, mânaţi de o slavă deşartă, care căutau să inoculeze o 
doctrină parazitară, falsă, pe trupul viu al Bisericii lui Isus Hristos. 
“Nu e de mirare dacă Satana se îmbracă în straie de lumină ca să 
amăgească, dacă este cu putinţă, chiar şi pe cei aleşi. Nu este un 
lucru mare dar, dacă slujitorii lui se prefac slujitori ai neprihănirii. 
Sfârşitul lor va fi după faptele lor” (2 Corinteni 11:13-15; Matei 
24:24). Trebuie spus însă clar că Dumnezeu are şi copii sinceri, 
buni, ponderaţi, în curentul acesta al harismatismului-penticostalist, 
care a adus atâta pagubă mărturiei adevărat-creştină. Să revin însă 
la cele ce s-au petrecut în comuna Balşa, unde rămăseseră atunci 
pe poziţia cea bună doar patru familii. 

Ajunşi la Balşa, ne-am desfăşurat lucrarea încredinţată nouă 
de Domnul, şi anume de a vesti Adevărul, adică pe Hristos Domnul, 
pentru mântuirea sufletelor. Dar curând aveam să ne dăm seama 
de împotriviri făţişe, din partea unor spirite turbulente, 
nedisciplinate, mai ales din partea unor femei, care se credeau 
proorociţe. în aceste strigăte, se auzeau unele sunete nedesluşite. 
Când a venit vremea vestirii Cuvântului lui Dumnezeu, am citit şi 
vorbit prima dată în viaţă din 1 Corinteni 13, care are subiectul 
“dragostea”. “Chiar dacă aş vorbi în limbi omeneşti şi îngereşti şi 
n-aş avea dragoste, sunt o aramă sunătoare sau un chimval 

zângănitor. Şi chiar dacă aş avea darul prorociei." Nu pot să 

redau nimic din ce anume am putut să spun atunci, dar cred că 
Duhul Sfânt a rânduit ce anume să-i vorbesc asistentei turbulente, 
care nu suporta mărturia. în timpul acesta am reţinut în sfârşit o 
singură propoziţie clară, strigată de o femeie, care a putut fi 
înţeleasă, şi anume: “Oile la dreapta, iar caprele la stânga Lui!” Da, 
în sfârşit, a fost ceva desluşit şi nu ştiu cum se face că am remarcat 
această propoziţie (Matei 25:31-33). Aceste cuvinte au fost rostite 
de Domnul Isus cu privire la judecata viitoare. “Când va veni Fiul 
omului în slava Sa, cu toţi sfinţii îngeri, va şedea pe scaunul de 
domnie al slavei Sale. Toate neamurile vor fi adunate înaintea Lui. 
El îi va despărţi pe unii de alţii, cum desparte păstorul oile de capre; 
va pune oile la dreapta, iar caprele la stânga Lui.” 

Cum mulţimea a ieşit afară din Casa de Rugăciune, a venit şi 
rândul nostru să ieşim în urma tuturor. Ca o mare surprindere 
pentru noi, a fost că adunarea era înconjurată de vreo 10-12 

jandarmi înarmaţi, comandaţi de un ofiţer. Ţinta acţiunii lor am fost 
eu: m-au luat sub stare de arest şi m-au dus la Postulde Jandarmi. 
Grupul de fraţi de la Codru, de care eram însoţit, au venit şi ei cu 
mine. Aproape toată mulţimea care a ieşit din biserică şi cu mine, 
înconjurat de jandarmi, am coborât pe marginea pârâiaşului care 
curgea prin mijlocul comunei. Dar deodată, peste pârâiaş, era un 
pod de trecere dincolo, pe partea cealaltă. Cu excepţia mea, a 
jandarmilor şi a grupului care mă însoţea spre Post, toţi ceilalţi au 
luat-o la stânga peste podeţ, mergnd spre casele lor, în timp ce noi 
ne-am continuat drumul spre dreapta.îndată mi-am adus aminte de 
strigătul desluşit din adunare al femei: “Oile la dreapta, iar caprele 
la stânga”. Să fi fost asta o proorocie nu de la ea, ci de la Domnul? 
Noi ne-am amuzat oarecum când ne-am dat seama de împlinirea 
pentru moment a proorociei, oile la dreapta, iar caprele la stânga. 
Asta ne-a dus cu gândul la marele preot, Caiafa, care le-a zis celor 
din Sinedriu: “Voi nu ştiţi nimic; oare nu vă gândiţi că este în folosul 
vostru să moară un singur om pentru norod şi să nu piară tot 
neamul?” Dar lucrul acesta nu l-a spus de la sine; ci, fiindcă era 
mare preot în anul acela, a proorocit că Isus avea să moară pentru 
neam” (loan 14:49-51). 

Am trăit în noaptea aceea o sfântă satisfacţie, ştiind că şi eu 
calc pe urmele înaintaşilor noştri, care au fost persecutaţi pentru 
propovăduirea Cuvântului lui Dumnezeu. Era doar un preludiu la ce 
avea să urmeze. MĂRIT SĂ FIE DOMNUL! Şi asta doar pe când 
abia împlinisem 22 de ani. 

Ajunşi la Postul de Jandarmi, şeful m-a luat la un interogatoriu 
destul de extins, mi-a întocmit actele de rigoare şi înspre zorii zilei 
mi-a dat drumul. împreună cu cei ce mă însoşeau, plini de bucurie 
şi cântând am străbătut drumul prin munţi, păduri şi zăpadă mare, 
spre Codru, l-am mulţumit Domnului cu toţii pentru harul avut şi de 
data aceasta, de a ne şti pe urmele Lui, vestind solia sfântă, cum 
spune o cântare. Sora Floarea, gazda mea, de fiecare dată mă 
aştepta cu un lighean mare cu apă rece de la izvor, ca să mă spăl 
până la brâu, iar pe spate facea ea slujba, asigurandu-mă ca în 
felul acesta rămân sănătos, ca să pot continua mărturia 
Evangheliei. Un ştergar gros şi dur de cânepă îmi asigura o bună 
circulaţie a sângelui în tot corpul. 

Actele încheiate la Postul de jandarmi au ajuns la Securitatea 
din Arad, fiind una dintre multele piese care începuseră să se 
adune la dosarul meu, dosar pe care comuniştii atei au ştiut cum 
să-l folosească când vremea le-a devenit oportună. Eram 
considerat ca un element activ în proclamarea credinţei creştine, pe 
care ei o considerau, în filosofia lor ateistă, ca “opium” pentru 
popor, lacov, fratele Domnului, în epistola lui scrie: “lată noi numim 
fericiţi pe cei ce au răbdat. Aţi auzit vorbindu-se despre răbdarea lui 
Iov şi aţi văzut ce sfârşit i-a dat Dommul, şi cum Domnul este plin 
de milă şi de îndurare” (lacov 5:11). Oare să-mi fi hărăzit şi mie 
Domnul harul acesta? Viitorul va confirma cu prisosinţă acest fapt. 
Mărit să fie Domnul! 

Un eveniment cu totul ieşit din comun s-a petrecut ceva mai 
târziu în acel cătun mic, numit Codru, care a zguduit familia Moisa, 
mica comunitate de rudenii de acolo, cât şi ca fraţi în Hristos. Eu 
am fost nevoit să întrerup activitatea misionară la începutul lunii 
aprilie 1948, deoarece am primit mesaj de acasă că am primit ordin 
de chemare pentru încorporare în armată. 

Sus la Codru, după ce s-a strâns recolta de grâu a urmat 
treieratul, care se făcea cu o maşină de treierat acţionată de o 
locomobilă cu aburi sub presiune. Din pricina reliefului muntos, cele 
şase case din Codru se aflau la nivele diferite de teren, şi 
deplasarea de la o casă la alta nu se făcea uşor. La şes, unde 
drumurile sunt line, locomobilă cu aburi putea fi folosită şi la 
trattiune, nu însă la munte. 

în ziua aceea cu pricina, familia fratelui Simion Moisa, 
cumnatul fratelui llie Mârza, a remarcat încă din zorii zilei un 
fenomen nemaiauzit până atunci. Unul dintre cei doi boi ai fratelui 
Simion au început să scoată răgete care au durat multe ore în şir. 
Familia nu avea nici o explicaţie asupra acestui fenomen 
necunoscut. Explicaţia avea să vină însă mai târziu în acea zi. 

Una dintre familii a terminat treieratul după amiaza şi batoza şi 
locomobilă trebuiau mutate de pe platforma de lângă grajdul de 
vite, care era mai la înălţime, pe drumul care cobora în pantă pe 
lângă casă ca să fie dusă la următoarea familie. Fratele Simion a 
prins boii de locomobilă şi a urnit-o din loc pe drumul care cobora, 

el stând în faţa boilor pentru a-i dirija. Nenorocirea a fost că aburii 
fiind sub presiune în cazan, au ţâşnit cu putere şi cu un zgomot ca 
de locomotivă de cale ferată şi boii s-au speriat. Fratele Simion fiind 
un om puternic şi antrenat în muncă, a încercat să contenească 
boii, dar a căzut pe spate în faţa boilor lui dragi, cu care făcuse 
atâtea drumuri grele prin munţi. Boul care a scos răgete din zorii 
zilei şi până atunci, l-a călcat pe coşul pieptului şi aşa moartea a 
fost inevitabilă. Soţia şi cei cinci copii rămaşi au fost zdrobiţi de 
durere, ca şi ceilalţi care au auzit de acest eveniment tragic. 

Eu eram în satisfacerea stagiului militar când am aflat vestea 
morţii lui. Dumnezeu mi-a făcut parte însă câteva luni mai târziu să 
am o delegaţie la Regiunea III Militară Cluj, ca şi curier cu acte 
importante, şi astfel la întoarcere m-am abătut din drum pe la 
Codru, pentru a mângâia familia îndurerată, bunele mele gazde. 

Aş vrea să-i menţionez în câteva cuvinte măcar pe doi fraţi 
care m-au impresionat şi întărit în credinţă în vremea aceea de 
lucrare pe câmpul Evangheliei. Este vorba despre fratele Sabin 
Moraru din Hondol, care iubea Cuvântul lui Dumnezeu şi lucrarea 
Lui. Când am ţinut adunări peste săptămână, după ce ieşea din tură 
de la întreprinderea Minieră din Certej, îşi lua lămpaşul de miner şi 
urca vreo 10 km până la Săcărâmb, ca să audă şi să petreacă cu 
noi în Cuvântul lui Dumnezeu, cântări şi rugăciune. Apoi, târziu 
după miezul nopţii, ajungea acasă, ca după patru-cinci ore de somn 
să se scoale şi să meargă la serviciu. A fost unul dintre stâlpii 
bisericii din Hondol atunci şi a rămas până acum, în 2002, 
prezbiterul acelei biserici frumoase şi îngrijite exemplar. Ştiu că 
răsplata lui este asigurată la Domnul, împreună cu a soţiei lui 
credincioase, gazdele mele bune şi a soţiei mele şi a copiilor mei. 

Al doilea este fratele Danciu din Voia. Cu o altă ocazie fiind la 
Balşa, un frate m-a însoţit în satul Voia, la fratele Danciu acasă, 
care era prezbiterul adunării de acolo. Nu ne-am cunoscut până 
atunci. Când am intrat în tinda casei lui, un bărbat matur, înalt şi 
drept ca un brad de la munte, ne-a ieşit în întâmpinare. Abia ne-am 
salutat şi fratele din Balşa m-a prezentat, când fratele Danciu, s-a 
prăbuşit în genunchi, iar noi după el. A început să se roage, dând 
slavă lui Dumnezeu, şi a mulţumit cu cuvinte alese şi calde, 
însufleţit de o dragoste sfântă, pentru faptul că am ajuns în lucrarea 

Domnului şi la Biserica din Voia. Nicăieri şi niciodată nu am mai 
văzut pe cineva să primească în casa lui pe un tinerel ca şi mine, 
îmbrăcat în haine de oraş, fapt ce m-a impresionat profund. Nu 
eram vrednic de o aşa primire, care m-a copleşit. Nu ştiu cum ar fi 
putut primi mai viu şi mai cald, pe un apostol al Domnului, s-au 
chiar pe însuşi Domnul Isus!!! în îndurarea cea mare a Domnului, 
mi-a fost hărăzită plăcerea să-l îtâlnesc în mod cu totul neaşteptat 
pe fratele Danciu din Voia, cu peste 20 de ani mai târziu, în Biserica 
Baptistă din Simeria, unde am făcut un popas într-o seară de 
duminică. Vesteam Cuvântul lui Dumnezeu, când deodată mi-a 
atras atenţia figura distinsă a unui bărbat în vârstă acum, îmbrăcat 
în suman şi iţari, care stătea de unul singur pe un scaun lateral, 
foarte aproape de mine. Nu l-am recunoscut imediat după nume, 
dar o voce parcă îmi spunea: “Este fratele Danciu de la Voia, omul 
acela minunat al lui Dumnezeu, în casa căruia ai fost cu 20 de ani 
în urmă!” O bucurie deosebiăa mi-a umplut inima, am întrerupt 
vorbirea şi l-am întrebat direct: “Nu cumva sunteţi fratele Danciu de 
la Voia?” Atât fraţi din adunare cât şi dânsul mi-au confirmat în cor: 
“Da, el este!” M-am dus la el şi l-am îmbrăţişat cu o sărutare sfântă, 
şi am împărtăşit cu adunarea din Simeria felul minunat în care 
ne-am întâlnit în tinda casei lui din Voia, pe la începutul anului 
1948. Nu voi uita niciodată mireasma aceea cerească, sfântă, care 
a coborât peste toată adunarea şi cu deosebire în inima mea. “La 
revedere, frate Danciu, pe nori, la venirea Domnului nostru Isus 
Hristos şi astfel vom fi totdeauna cu El şi nu ne vom mai despărţi 
niciodată!” 

Nu pot încheia aceste rânduri fără să amintesc deznodământul 
evenimentelor trăite în comuna Balşa, evenimente de tristă 
amintire. Acel “zis” prooroc cu numele Aron, care a rupt şi a amăgit 
frăţietatea cu învăţăturile lui false, parazitare, cu privire la “vorbirea 
în limbi” şi botezul cu Duhul Sfânt”, în cele din urmă s-a încurcat cu 
una dintre aşa-zisele proorociţe şi astfel a prejudiciat şi compromis 
grav prestigiul Evangheliei lui Dumnezeu în părţile acelea. Exemple 
de acestea aveam să cunosc multe mai târziu. Poate va zice 
cineva: “De ce trebuie amintite asemenea lucruri?” Pentru că 
acestea sunt incluse în istoria vieţii mele şi la fel şi Sfânta Scriptură, 
care este insuflată de Duhul Sfânt, aminteşte asemenea fapte, atât 
în Vechiul cât şi în Noul Testament, spre pocăinţă. 



MĂRTURII DIN TIMPUL 
STAGIULUI MILITAR 


în urma primirii ordinului de chemare în armată, am fost nevoit 
să întrerup activitatea misionară în judeţul Hunedoara. Pe la 
începutul lunii aprilie 1948, m-am prezentat în faţa Comisiei de 
încorporare, care m-a repartizat pentru Unitatea Militară a Cercului 
Teritorial al judeţului Arad. Acest lucru mi-a produs o primă 
satisfacţie şi anume aceea de a face stagiul militar în oraşul meu 
natal şi a rămâne, astfel, în mediul spiritual creştin în care am fost 
născut din nou. 

Dar pentru perioada de instrucţii, toţi cei vre-o cincizeci de 
camarazi, recrutaţi pentru Cercul Teritorial Arad, am fost cedaţi 
Regimentului 6 Infanterie Voluntari Purtat, care avea cazarma în 
Cetatea construită de Maria Tereza, împărăteasa Imperiului Austro- 
Ungar, situată înlăuntrul unei mari bucle descrisă de râul Mureş. 
Acest regiment făcea parte din Divizia “Horea, Cloşca şi Crişan”, 
formată ca şi o altă divizie pe nume “Tudor Vladimirescu”, din 
prizonieri români de război în Uniunea Sovietică, la sfârşitul celui 
de-al doilea război mondial. Cadrele, armele cu care erau dotate 
cele două divizii, ca şi instrucţia, erau conduse de consilieri 
comunişti, numiţi de noi “politruci”. Un accent deosebit s-a pus în 
cele două divizii şi pe educaţia politică a ostaşilor în spirit comunist- 
ateu. Aceste divizii au fost considerate ca avangardă a luptei de 
sovietizare şi îndoctrinare comunistă a armatei române, ca şi a 
întregii societăţi. 

Astfel, mediul nou în care am ajuns prin încorporarea mea în 
armată a fost cu totul nefavorabil şi ostil concepţiei mele de viaţă, 
care era profund creştină. La asta se adăuga şi smulgerea mea din 
familie şi din societatea creştină în care trăisem până atunci şi 
strămutarea într-un mediu dur, aspru, rigid, (care urmarea desigur, 
realizarea unui tip de ostaş cu totul ataşat ideologiei comuniste, 
ateiste), la care aveam să-i fac faţă, nu uşor, prin marea îndurare a 
lui Dumnezeu 

Armata, întotdeauna, a fost o şcoală grea pentru fiecare recrut. 
Pe drept în România se spune: “Cine nu a făcut armata, încă nu 
este om!” Şi am ajuns să cunosc acest lucru în mod personal, prin 
experienţă nemijlocită. în câteva cuvinte spus: Armata m-a 
transformat cu totul, făcând din mine un bărbat matur şi integru, pe 
când aveam să împlinesc 24 de ani. 

Am ajuns în Cetate, într-o dupămasă frumoasă de început de 
aprilie, 1948. Primul lucru a fost că ni s-au luat efectele civile şi am 
fost îmbrăcaţi în straie militare, în care se includea şi o pereche de 
bocanci şi moletiere. Acestea erau nişte fâşii de postav de culoare 
verde, anume croite, care trebuiau înfăşurate pe picioare, începând 
de la glezne până sub genunchi. Nu era o treabă uşoară de făcut, 
la început, şi aveam nevoie de un oarecare timp pentru a ne 
obişnui. 

Odată primite efectele militare, hainele civile ne-au fost luate la 
magazie, fără să le mai vedem până la eliberare, peste 2 ani, cât 
dura atunci stagiul militar. Compania la care am fost repartizat a 
fost una de mitraliere de tip sovietic, care erau aşezate pe două 
rotile. Armamentul aveam să-l primim ceva mai târziu, după 
depunerea jurământului. 

Gradaţii care ne-au fost destinaţi ca instructori, câte unul 
pentru fiecare grupă de 10 oameni, ne-au luat în primire şi ne-au 
introdus în catacomba lungă de beton, în care am intrat întreaga 
companie de 100 de oameni. Catacombele erau acoperite 
deasupra cu pălării boltite din pământ. înainte de stingere ne-au 
fost date ultimele instrucţiuni. Deşteptarea avea să fie dată 
dimineaţa la ora 5:00, de către gornistul regimentului. în 
catacombă, deşteptarea urma să fie dată de către unul dintre 
instructorii cu grade şi ni s-a specificat că echiparea şi ieşirea din 
dormitor trebuia să se facă rapid, mai precis: “în trei timpi şi două 
mişcări”. Cei trei timpi erau la discreţia fruntaşului sau caporalului 
cum îi număra... 

într-adevăr, la ora 5:00 dimineaţa, când gornistul abia a pus 
goarna la gură, un strigăt ca de tunet a cutremurat catacomba 
noastră: Deş-tep-taaaa-rea! Apoi o comandă scurtă, dar energică: 
echiparea în trei timpi şi două mişcări. Când am să spun trei, afară, 

fuga marş, aşa cum eşti echipat, neechipat, ori numai pe jumătate, 
lei lucrurile rămase în braţe şi în dormitor să nu te mai prind!!! Aţi 
înţeles? Gradaţii noştri, care ne erau daţi ca şefi de grupă şi 
instructori, erau de aceeaşi vârstă cu noi, acelaşi contingent (1947), 
dar fuseseră încorporaţi cu şase luni mai devreme şi au suferit 
acelaşi tratament şi mizerie ca noi şi erau hotărâţi să ne facă şi pe 
noi să simţim cele păţite de ei... 

La auzirea comenzii, toţi am sărit ca arşi din pat, cei de pe 
paturile supraetajate au aterizat în capetele celor de jos, o 
busculadă haotică, o încurcătură de nedescris, cum nici nu visasem 
vreodată. Fiecare îşi căuta pantalonii, haina, moletierele, şapca şi 
bocancii şi îincerca să se echipeze, în timp ce gradatul număra 
tacticos, conştient din propria lui experienţă cu ce eram confruntaţi 
noi, “bobocii”, cum ne-au botezat ei. Mişcă, leat! Şi a continuat să 
numere: Unuuu, unu şi jumătate, doooi, doi şi jumătate, doi şi trei 
sferturi, treeei fără un vârf de ac, TREI!!! Afară, fuga marş!!! 

Să fi văzut pe bietul leat, pe noi “răcanii”(adica recruţii), cum 
ne mai ziceau ei, unii echipaţi pe jumătate, alţii pe trei sferturi, cu 
unele efecte în braţe, ba moletiere înfăşurate pe jumătate trase 
după noi. în graba aceea psihotică, unii au scăpat câte ceva din 
braţe şi s-au oprit să le ia de jos, alţii dând peste ei. O sută de 
ostaşi cât era efectivul companiei din acel dormitor au ajuns în 
sfârşit afară şi acolo au continuat să se echipeze, sub presiunea şi 
urgentarea ordonată de gradaţi. Era o scenă tragi-comică, şi de 
plâns, dar şi de râs!... Pe ici pe colo s-a auzit şi câte un scâncet în 
surdină: Aoleu maică! O fi fost vreunul din Oltenia, ori Teleorman, 
expresie caracteristică lor. De felul lor, cei din Vechiul Regat 
(Muntenia şi Oltenia), erau foarte milităroşi. Când ajungeau gradaţi, 
se pricepeau să facă mizerie ostaşilor recruţi, ca nimeni alţii! Unul 
din cei trei comandanţi de grupă, din plutonul în care eram şi eu, 
era caporalul Dănălache din Teleorman, căruia îi mergea vestea că 
avea 24 de măsele în gură, din 24... Vai de cei ce ajungeau în 
grupa lui. 

Aşa a fost prima dimineaţă de militărie, cu impresii de neuitat, 
dar în cele din urmă disciplina şi-a spus cuvântul în armata şi în 
caracterul nou al ostaşilor Nu se poate concepe armata fără 
disciplină! 

Am fost repartizat, aşa cum am spus, la o o companie de 
mitraliere de tip sovietic, care avea greutatea de 72 kg. Ea era 
compusă din trei părţi mari. Propriu-zisa era cea mai grea, de vreo 
36 kg, şi care îmi revenea mie să o port în spate, potrivit locului 
meu din grupă, îndată după şeful de grupă gradat. Asta fiindcă 
eram aşezaţi în grupă după înălţime. 

Odată întors la Dumnezeu şi chemat la slujire, eu am sperat să 
nu fac armată, mai ales că în România se instalase la putere 
regimul comunist, prin manevre diabolice, inspirate şi 
supravegheate de consilieri-politruci sovietici. Dar iată-mă în după 
amiaza zilei în care am primit armamentul în dotare. M-am îngrozit 
de greutatea “propriu-zisei” din mitralieră, care îmi revenea mie. Nu 
eram pregătit fizic să port în spinare o aşa greutate, pe care o 
consideram imensa pentru mine. Până atunci ăacusem 13 ani de 
şcoală şi nu vedeam rostul meu să mă chinui cu o aşa greutate în 
spinare, mulţi kilometri de făcut în fiecare zi. Anticipez ceva când zic 
că am văzut după câteva zile pe un tânăr blond, neamţ, înalt, care 
purta şi el “propriu-zisa” la instrucţie. Era pe la ora 12:30 după 
amiaza când am sosit de la instrucţie. Acel ostaş, când a pus jos 
din spinare mitraliera, a căzut şi el jos şi a leşinat. M-am înfiorat!... 

Revenind la situaţia mea din după-amiaza amintită, m-am 
retras în dormitorul-catacombă, simţeam nevoia să mă rog, să aduc 
cauza mea înaintea Domnului. La intrarea în dormitor, pe dreapta, 
în faţa geamului frontal, era o masă lungă, iar pe peretele lateral 
era afişată o harăa mare a României. Am profitat de ea, aşa cum 
mă uitam la ea, dar de fapt, eu îmi vărsăm inima înaintea Domnului, 
cu lacrimi în ochi. în rugăciune am cerut, dacă este voia Domnului, 
să mă scape de povara care îmi apăsa inima şi avea să îmi apese 
şi trupul, începând cu ziua unrmătoare, când trebuia să ieşim la 
instrucţie cu armamentul primit în dotare. 

Slăvitul meu Mântuitor şi Domn, cu care avusesem deja atâtea 
experienţe minunate, care mi-a răspuns la atâtea rugăciuni, mi-a 
auzit strigătul inimii şi de data aceasta şi m-a izbăvit într-un chip 
miraculos, care era de nebănuit cu câteva minute înainte şi iată 
cum. 

A venit un ordin de la Comandament care suna aşa: “Toţi cei 
cincizeci de oameni care au fost recrutaţi pentru Cercul Teritorial 
Arad, (printre care eram şi eu), să fie scoşi din batalionul de arme 
speciale, care avea în dotare mitraliere şi branduri, să fie transferaţi 
la unităţi de “pistolari”. în dotarea unităţilor de pistolari erau 
pistoalele de tip sovietic, cu încărcătoare de 72 de cartuşe, o puşcă 
mitralieră de fiecare grupă şi câte o puşcă cu lunetă. în noua 
situaţie, eu am primit în dotare, încă în acea dupămasă, un pistol cu 
încărcător de 72 de cartuşe, a cărui greutate era de vreo 7,5 kg. Am 
dat slavă Domnului pentru răspunsul la rugăciune. Cum să uităm 
ceea ce scrie apostolul Pavel? “Nu vă îngrijoraţi de nimic; ci în orice 
lucru, aduceţi cererile voastre la cunoştinţa lui Dumnezeu, prin 
rugăciuni şi cereri, cu mulţumiri. Şi pacea lui Dumnezeu, care 
întrece orice pricepere, vă va păzi inimile şi gândurile în Hristos 
Isus” (Filipeni 4:6-7). 

Chiar din prima zi de duminică în cazarmă, câţiva ostaşi 
credincioşi, dintre care cu unii mă cunoşteam bine, fiind liberi de 
orice program, ne-am adunat sus pe catacombe dornici de 
rugăciune, părtăşie în Cuvânt şi cântări. La fel şi în duminica 
următoare, dar curând informatorii partidului ne-au denunţat la 
Serviciul Politic şi au interzis accesul nostru sus pe catacombe. Ca 
urmare, eu am căutat să fac mărturia Evangheliei de la om la om. 
Am avut prilejul să vorbesc din Cuvântul lui Dumnezeu şi unor elevi 
T.R. (termen redus) din şcoala de ofiţeri, care au venit în practică la 
regiment, cât şi comandantului meu de pluton, sublocotenentul 
Cotârlea, care era de religie Greco-catolică şi se bucura de cele 
împărtăşite. Trebuia însă vigilenţă, pentru că eram deja urmărit. 

O ocazie de excepţie am avut într-o zi, când grupa din care 
făceam şi eu parte a făcut aplicaţie cu tema: “Grupa Vârf în Atac”. 
Aplicaţia s-a făcut cu baza de pornire de la liziera cartierului 
Sânicolaul Mic, spre cimitirul de la marginea comunei Fântânele, o 
distanţă de vreo 5 km. Sublocotenentul Cotârlea a parcurs tot 
drumul alături de mine, fără nici un alt ostaş în apropiere de noi. în 
felul acesta i-am putut vesti multe lucruri din Sfânta Scriptură, cu 
privire la mântuire şi planul profetic. A fost foarte receptiv şi s-a 
bucurat de tot ce i-am spus. Amândoi am fost absorbiţi de 
conversaţie, aşa că am uitat că suntem într-o aplicaţie de mare 

importanţă. Mărit să fie Domnul! 

De la o vreme, am observat că unii dintre camarazii mei cu 
care aveam relaţii amicale au început să mă ocolească. Unul care a 
prins de veste a venit şi mi-a spus să am grijă, că sunt urmărit. Eu 
însă nu purtam grija aceasta, eram gata din pricina credinţei să 
sufăr orice mi s-ar întâmpla. într-o seară, am fost chemat la 
serviciul politic al regimentului. Şeful UTC-ului pe unitate m-a 
angajat în discuţie şi mi-a cerut să mă înscriu ca membru în 
Uniunea Tineretului Comunist. Politicos, dar hotărât, i-am răspuns 
că nu pot face acest lucru. El mi-a cerut explicaţii, care anume este 
motivul refuzului meu, iar eu nu am ezitat să-i spun deschis 
realitatea. 

- Sunt un credincios creştin convins, eu cred în Dumnezeu şi 
în Isus Hristos, care este Mântuitorul meu. Atât Partidul Comunist 
ca şi Organizaţia de Tineret au la bază convingerilor lor filosofia 
ateistă, care este diametral opusă credinţei mele. Ca atare, U.T.C-ul 
nu are nevoie în organizaţie de un om ca mine, cu convingeri teiste, 
bazate pe credinţa în Dumnezeu ca Fiinţă supremă, raţională, care 
a creat lumea, o susţine şi o cârmuieşte. Compromisuri nu pot face 
în materie de credinţă şi nici organizaţia U.T.C. nu are nevoie de 
asemenea membri. Răspunsul meu nu i-a plăcut şi ne-am despărţit. 
Cât despre mine, ştiam că am să fiu încondeiat la dosar, dar asta 
nu era nici prima dată şi, cu atât mai puţin, ultima dată. Eram fericit 
şi bucuros pentru mărturia depusă în Numele Domnului Isus 
Hristos! Urmarea acestei întâmplări a fost aceea că educatorul 
politic al Companiei, un plutonier provenit din prizonierii de război 
din U.R.S.S., educat în cele politice acolo, a primit sarcina să se 
ocupe de mine special şi să mă convingă să adopt filosofia marxist- 
leninistă. 

Aşa că, a încercat să-şi ia în serios această sarcină. în câteva 
dimineţi, mergând spre câmpul de instrucţie, m-a scos din formaţie 
şi în coada companiei, noi doi, soldatul şi cu comandantul politic, 
dialogăm cu sârg despre religie, filosofie, credinţă, ştiinţă şi ateism. 
Era un om cu atâta bun simţ, cum rar poţi întâlni în viaţă. El şi-a 
dat seama de la început că lupta este inegală, dar trebuia să se 
achite de sarcina primită. Asupra persoanei lui voi reveni ceva mai 
târziu. 

îndată după încorporare, mi-am propus să stau retras, în ce 
priveşte partea muzicală, să nu ies cu nimic în evidenţă, dar în cele 
din urmă nu s-a putut. Doar vreo două-trei săptămâni am putut 
respecta ce mi-am propus. Cum aşa? Ostaşii erau învăţaţi să cânte 
anumite cântece ostăşeşti şi populare, dar mergeau atât de rău, 
erau aşa fără noimă, încât mă deranjau profund. Sufeream în inima 
mea şi am zis că trebuie să fac o schimbare. Aşa se face că, am 
început să cânt. în companie mai erau câţiva cu liceu la bază şi mai 
aveam şi vre-o doi cântăreţi de la Biserica Ortodoxă, cu voci bune 
pe lângă ceilalţi. 

Locotenentul major Drăgăniţă, comandantul de companie, un 
sufletist de excepţie, entuziasmat de turnura luată, într-o zi ne-a 
spus: "Băieţi, uite ce este, avem aici pe lovin, care vă poate învăţa 
cântece, chiar şi pe voci. Să profităm de acest lucru. La carte scrie 
în programul nostru 50 de minute de instrucţie şi 10 minute repaus. 
Eu vreau să inversăm lucrurile şi să facem 10 minute instrucţie şi 
50 de minute repaus, timp în care lovin să vă înveţe să cântaţi. Dar 
în cazul acesta am o pretenţie, şi anume: în cele 10 minute de 
instrucţie voi să faceţi în aşa fel ca mişcările să iasă ca la carte. Aţi 
înţeles? 

j 

- Daaa, a fost răspunsul ostaşilor. 

Aşa se face că în scurtă vreme compania lui Drăgăniţă s-a 
impus în tot regimentul. Am ajuns în lunile mai, iunie, când 
ingeniozitatea It. major Drăgăniţă a ajuns să descopere ceva nou. 
Cum flori de tot felul se găseau peste tot, a dat ordin ca în ultimile 
cincisprezece-douăzeci de minute înainte de plecarea spre 
cazarmă, ostaşii să strângă buchete de flori. Compania de o sută 
de oameni să nu meargă încolonată pe cele trei plutoane a câte trei 
grupe, ci într-o singură formaţie, de nouă rânduri. Ostaşii din faţă şi 
cei de pe flancuri să aibă buchetele de flori în braţe. De câte ori 
intram pe platoul din centrul Cetăţii, care era străjuit pe trei laturi de 
clădiri înalte cu două-trei etaje, unde rezonanţa era excelentă, ecoul 
cântecelor străbătea văzduhul, şi atunci geamurile de la Statul 
Major al regimentului se deschideau şi ofiţerii de toate gradele 
ascultau şi admirau felul în care se prezenta compania lui 
Drăgăniţă. Au încercat şi alte companii să imite pe Drăgăniţă, dar 
nu au reuşit... 

într-o zi din luna iulie, am fost duşi la poligonul de trageri. 
Drumul spre poligon trebuia făcut prin centrul oraşului. în 
apropierea poligonului era cimitirul “Pomenirea”, cu multe flori de 
câmp frumoase şi de diferite culori. Drăgăniţă a dat ordin să 
strângem flori din cimitir, dar nu de pe mormintele îngrijite de 
oameni. Am făcut întocmai şi ne-am întors în formaţia de nouă 
rânduri, cei din faţă şi de pe flancuri având buchete de flori în braţe. 
Am cântat tot timpul marşului, cântări pe voci, amplificate mult de 
ecoul străzii. Mulţimi de oameni s-au înşiruit de-a lungul trotuarelor 
şi ne-au întâmpinat cu ropote de aplauze. Unii din mulţime, 
impresionaţi, au băgat în buzunarele unor ostaşi din coadă 
bomboane, ciocolată, ţigări... 

Am trecut Mureşul spre Cetate şi am ajuns în curtea 
regimentului, mărşăluind spre catacombele din fundul curţii. Dar, 
dinspre clădirea unde avea biroul colonelul-comandant, venea 
înspre noi aghiotantul comandantului de regiment. îndată Drăgăniţă 
comandă onor spre dreapta cu pas de defilare. A alergat în faţa 
aghiotantului şi i-a dat raportul, după care ne opreşte şi ne întoarce 
cu faţa spre cel venit. Acesta ne spuse următoarele: 

-Sunt însărcinat din partea Generalului Comandant al Brigăzii 
de Cavalerie, din partea căruia am primit un telefon, să vă felicit în 
numele lui, pentru felul excepţional în care v-aţi prezentat la 
trecerea prin oraş, încât aţi cucerit admiraţia publicului, care v-a 
aplaudat. (Cu noi erau de fiecare dată şi ceilalţi doi ofiţeri 
comandanţi de plutoane şi educatorul politic). Care era partea mea 
din toate acestea? în fiecare sâmbătă după-masa, eu primeam câte 
un bilet de voie până luni dimineaţa. Bucuria mea era să fiu cu fraţii, 
angrenat în lucrarea lui Dumnezeu, în fiecare seară de sâmbătă şi 
duminica toată ziua. Dar lucrurile nu aveau să dureze multă vreme 
aşa... 

într-o zi am fost chemat şi mi s-a oferit posibilitatea să mă 
înscriu la şcoala de ofiţeri activi în armată, dar am refuzat ca şi 
oferta de a mă face U.T.C.-ist. Acest lucru a făcut ca o ultimă 
picătură să-mi umple paharul, iar cei de la serviciul politic să nu mai 
poată suporta. Eram urmărit peste tot şi căutau să mă prindă în 
vre-o situaţie de culpă. Comandanţii mei de pluton, companie şi cu 
educatorul politic, ţineau mult la mine şi mi-au făcut mereu rost de 

bilet de voie de sâmbătă până luni, chiar şi în unele cazuri când 
nimeni din unitate nu a ieşit în permisie. 

Dar lucrurile s-au schimbat. în zilele de sâmbătă, ostaşii nu 
ieşeau la câmpul de instrucţie, ci numai în Cetate şi în jurul Cetăţii. 
Eu am fost lăsat în dormitor, cu uşa închisă, ca să îi aduc la zi 
carnetul lui Drăgăniţă cu programele de instrucţie de fiecare zi. Pe 
la ora 10:00 dimineaţa, mă trezesc cu bătăi insistente în uşă. Am 
descuiat şi deodată m-am trezit faţă în faţă cu sublocotenentul 
Dinu, care era pe funcţie de comandant politic al Regimentului 6 
“Infanterie Voluntari Purtat”, însoţit de căpitanul Samsonov, 
consilierul politruc sovietic, pe lângă comandantul de regiment, 
colonelul X. 

Sublocotenentul Dinu era plin de o furie fără egal. Am avut 
convingerea că era stăpânit de un duh rău de tip comunist. A 
început să ţipe la mine: "De ce stai în dormitor şi nu eşti la instrucţie 
cu ceilalţi? Te-ascunzi şi-ţi faci de cap aici?" 

l-am răspuns liniştit: "Nu, domnule comandant, nu mă ascund 
şi nu-mi fac de cap. Comandantul meu, It. maj. Drăgăniţă, mi-a dat 
ordin să rămân cu uşa încuiată şi să-i completez programele zilnice 
de instrucţie." 

j 

"Ieşi afară de aici! mi-a ordonat. M-am conformat ordinului 
întocmai, în timp ce ei s-au postat amândoi în faţa mea la o distanţă 
de trei metri, apoi s-a dezlănţuit la mine cu o furie şi mai mare, 
zbierând la o cotă decibelică periculoasă, cu amândouă mâinile 
ridicate în sus, apoi lăsate brusc în jos a zis: "Laa-să-neeee cu 
Dumnezeul tău! Şi cu cât se înfuria mai mult, cu atâta eu eram mai 
plin de o pace dumnezeiască. Liniştea pe care o vedea pe faţa mea 
l-a înfuriat şi mai rău şi a zis: "Ce, crezi că noi nu ştim că faci 
propagandă religioasă şi aici şi în învoirile pe care le-ai avut în 
fiecare duminică prin oraş? începând de astăzi, nu mai ai voie să 
pleci în permisie în oraş, indiferent cine îţi semnează vreun bilet de 
voie, ai înţeles??? Curtea Marţială te mănâncă dacă mai părăseşti 
unitatea, ai înţeles??? 

"Da, am înţeles, i-am răspuns, când o bucurie de nedescris, 
din cer. mi-a umplut inima. Mi-am adus aminte de Predica de pe 
Munte a Domnului Isus, când a zis: “Ferice va fi de voi când, din 

pricina Mea, oamenii vă vor ocărâ, vă vor prigoni, şi vor spune tot 
felul de lucruri rele şi neadevărate împotriva voastră! Bucuraţi- 
vă şi veseliţi-vă pentrucă răsplata voastră este mare în ceruri, căci 
tot aşa au prigonit pe prooocii cari au fost înainte de voi” (Matei 
5:11-12). 

Am spus că voi reveni asupra persoanei plutonierului cu 
educaţia pe companie, care era un om modest, blajin şi cu mult bun 
simţ. în fiecare dimineaţă, după dejunul luat la ora 6:00, aveam oră 
de educaţie politică, pe care se punea mare accent, pe 
îndoctrinarea ostaşilor în morala proletară ateistă. Educatorul făcea 
întâi predarea lecţiei, iar apoi urma seminarul, cu întrebări şi 
răspunsuri, pentru a se constata dacă materialul predat a fost 
însuşit. Fiecare companie îşi avea un anume loc în curtea foarte 
întinsă a Cetăţii. Eram aşezaţi de fiecare dată cele trei plutoane în 
careu, iar Educatorul la mijloc. 

într-o dimineaţă, se îndreptă spre careul nostru o suită de 
ofiţeri, dintre care vre-o doi erau de la Direcţia Superioară Politică a 
Armatei din Bucureşti. Educatorul nostru era în mod vădit 
emoţionat... Poate chiar înfricat, deoarece în funcţie de cum va fi 
notat de aceşti superiori depindea şi avansarea lui în grad. Spre 
surpriza lui şi a noastră, unul dintre ofţterii veniţi de la Bucureşti i-a 
spus educatorului nostru că dânsul va face predarea lecţiei politice. 

După ce a făcut predarea cu multă competenţă, a urmat 
seminarul. Mi-am zis în sinea mea, acuma este momentul să vin în 
ajutorul lui cum voi putea mai bine. Spre surprinderea tuturor, la 
cele cinci-şase întrebări puse, nici unul dintre cei întrebaţi anume 
nu au ştiut să răspundă, deşi între ostaşi erau şi unii cu liceul făcut. 
Inevitabil a urmat întrebarea: 

- Cine poate răspunde la întrebări? Am ridicat mâna şi am 
răspuns corect, dând răspunsul aşteptat. Acelaşi lucru s-a produs 
de mai multe ori. Fie şi dacă unul singur din companie răspundea la 
întrebări, se considera materialul predat ca şi asimilat. Comisia a 
plecat, iar educatorul nostru a fost salvat de la ruşine. Lauda este a 
Domnului, iar bucuria mea a fost că am putut face un bine, unui om 
care era bun şi îşi cunoştea măsura... 


41 



în perioada finală a celor cinci luni de instruire militară, au avut 
loc două aplicaţii majore. Una care cuprindea un marş de 25 km 
pentru a ne apropia de aşa-numita zonă a frontului, iar în zorii zilei 
urma atacul, însă cu cartuşe oarbe. Comandantul de companie 
Drăgăniţă m-a ţinut toată noaptea lângă el, ca să-l ajut la realizarea 
planului de atac, în timp ce trupele au cantonat în corturi într-un 
bivoac, la marginea comunei Vinga. A fost una dintre nopţile grele 
pentru mine, o stare de somnolenţă ucigătoare m-a apăsat, 
trebuind să stau toată noaptea de veghe lângă comandant. Am 
reflectat după aceea la situaţiile reale de pe front, unde nu erau 
doar exerciţii de instruire ci scene îngrozitoare de război, cum au 
avut parte doi fraţi de ai mei, care au fost grav răniţi, unul pe frontul 
de Răsărit în Ucraina, pe lângă localitatea Krivoirog, unde şi-a 
pierdut piciorul stâng de la bazin. Celălalt a fost rănit la marea 
retragere din Crimeea, de la Sevastopol. O schijă i-a pătruns prin 
spate şi s-a oprit în imediata apropiere a inimii. Istorii palpitante, în 
care viaţa este la risc în orice moment. Prin comparaţie, starea mea 
de oboseală şi de somnolenţă din noaptea aplicaţiei de la Vinga a 
fost floare la ureche. 

Ultimul act al pregătirii mele militare a fost în cadrul manevrei 
finale de la Chesint, din Banat, în cadrul căreia s-a lucrat cu 
armament şi cartuşe de război, la care a asistat Generalul 
Comandant al Diviziei H.C.C. Comandantul a tinut să asiste la 

compania lui Drăgăniţă, iar acesta, impresionat şi emoţionat de 
acest fapt, a pus grupa din care făceam şi eu parte în temă. Dar tot 
aşa eram şi noi, ostaşii, afectaţi de prezenţa atâtor ofiţeri în spatele 
nostru, dar şi dornici de a ne afirma capacitatea de luptă, care era 
desigur meritul comandanţilor noştri. Chesintul era situat într-o zonă 
deluroasă, cu teren accidentat, ceea ce făcea ca exerciţiul nostru 
să aibă un cadru natural excelent unei desfăşurări bune. 

Concluzia la analiza exerciţiului a scos în evidentă o bună 

comportare a grupei, de care aveau să beneficieze ofiţerii noştri, 
dintre care unii au fost apreciaţi şi avansaţi în grad. A noastră a fost 
satisfacţia de a ne fi achitat bine de o sarcină ce ni s-a încredinţat, 
în urma a cinci luni de instruire neîntreruptă. 

în urma acestei experienţe, gândul m-a dus la apostolul Pavel, 
care, în cea de-a doua epistolă scrisă lui Timotei, abordează tema 

slujirii Evangheliei Domnului Isus Hristos, în capitolul 2, în şapte 
imagini diferite: ca fiu, ca ostaş, ca atlet, ca plugar, ca lucrător, ca 
un vas de cinste şi ca un rob. 

Ca ostaş al lui Hristos, Pavel îi recomandă trei lucruri lui 
Timotei. în primul rând îi atrage atenţia că slujirea Evangheliei lui 
Hristos trebuie încredinţată la oameni vrednici de încredere, care să 
fie în stare să-i înveţe şi pe alţii. Nu poţi învăţa pe alţii fără să fii tu 
însuţi un bun exemplu în trăire, şi care să fi învăţat conştiincios la 
vremea ta! 

Al doilea lucru care apostolul căuta să îl pună pe inima lui 
Timotei era acela că, fiind ostaş al lui Hristos, el trebuia să fie gata 
şi pentru suferinţă. E de remarcat adjectivul “bun” ostaş al lui 
Hristos. Nu toţi cei care se consideră ostaşi sunt neapărat şi buni. 
Problema suferinţei este specifică pentru un ostaş, pentru că el 
trebuie să lupte împotriva unor duhuri nespus de ostile, şi viaţa de 
front nu este uşoară! Suferinţa pentru Hristos şi pentru fraţi nu este 
un merit al puterilor omeneşti, ci este un har dat de sus de 
Dumnezeu. 

Al treilea lucru încredinţat lui Timotei, ca bun ostaş al lui 
Hristos, este să vegheze să nu se încurce cu treburile civile ale 
vieţii, dacă vrea să-l placă Celui ce l-a înscris la oaste. Ostaşul bun 
aceeptă viaţa de abnegaţie şi privaţiuni şi se consacră unui singur 
ţel: Hristos şi triumful Evangheliei Sale! 

Apostolul Pavel face cunoscut bisericii din Corint care sunt 
armele de luptă. Ca buni ostaşi ai lui Hristos, armele noastre sunt 
spirituale, pentru o luptă spirituală. Ele nu sunt supuse firii 
pământeşti ci sunt puternice, întărite de Dumnezeu, ca să surpe 
întăriturile, să răstoarne izvodirile minţii şi orice gând să fie făcut rob 
ascultării de Hristos. Apoi, mai pe larg, apostolul Pavel descrie 
armele duhovniceşti în Efeseni 6:11-18: adevărul, platoşa 
neprihănirii, râvna Evangheliei păcii, scutul credinţei, coiful 
mântuirii, sabia Duhului, (adică Cuvântul lui Dumnezeu) şi în final 
rugăciunea, care este eficace în toate privinţele. Iar din 2 Corinteni 
6:7 înţelegem că în starea de neprihănire suntem dotaţi şi cu arme 
de lovire şi de apărare. 

De asemenea, împreună cu armura spirituală se impun: 
ordine, ascultare, supunere, disciplină, promptitudine în slujire, 
suferinţă şi sacrificiu. Mulţumesc Domnului pentru tot ce mi-a fost 
dat să învăţ, să trăiesc şi să mărturisesc ca militar. 

Pe toată durata serviciului militar, aveam la mine un Nou 
Testament mic, pe care îl purtam totdeauna în buzunarul de sus al 
vestonului. Cu ocazia unei percheziţii în cuferele noastre, unora li 
s-au confiscat Testamentele găsite. Al meu însă a supravieţuit, fiind 
la mine, şi mi-a fost de mare folos. 

Ca măsură disciplinară împotriva mea, ordonată de 
comandantul politic Dinu, eu nu am mai primit permisii, dar bucuria 
mi-a fost mai mare, deoarece ştiam că este pentru că am afirmat 
credinţa mea şi L-am mărturisit pe Domnnul şi Mântuitorul meu Isus 
Hristos. Mărit să fie El în veci! 

într-o zi a venit unul dintre ostaşi şi mi-a spus că a văzut listele 
cu repartizările celor ce au terminat perioada de instrucţie. Mi-a mai 
spus că eu am fost repartizat la o unitate tocmai în Dobrogea, la 
Tulcea, să fiu cât mai departe de casă şi de fraţii de credinţă. Sigur, 
nu mi-ar fi convenit deloc, dar pentru Isus Hristos, asemenea lui 
Pavel, aş fi fost gata să pierd totul şi să le socotesc toate ca nişte 
gunoaie (Filipeni 3:7). Planul era făcut de cei ce-L urau pe Domnul 
şi eu ştiam că viaţa mea este în mâna Lui, oriunde voi ajunge. 

înainte însă de a fi trimişi la unităţile unde am fost repartizaţi, a 
venit un ordin special de la Comandamentul Teritorial, ca ostaşii 
recrutaţi pentru Cercul Teritorial din Arad să fie trimişi îndată la 
unitatea care era chiar în centrul oraşului. Eu i-am mulţumit lui 
Dumnezeu care m-a păzit şi mi-a făcut scăpare de Tulcea şi mă 
gândeam că voi merge la noua unitate, unde nu voi voi fi cunoscut 
şi nu se vor şti cele întâmplate la regimentul din Cetate. încă eram 
naiv şi nu ştiam că în comunism totul era sub control excesiv. 
Aveam să ştiu însă câteva luni mai târziu, cu ocazia încorporării 
unui nou contigent. Mi-a fost dat să lucrez ca furier, şi atunci l-am 
văzut pe “politrucul” Comisiei de încorporări, care purta la el dosarul 
care conţinea toate informaţiile sociale şi politice cu privire la fiecare 
recrut. Acesta dispunea de fiecare recrut, la ce anume unitate din 
ţară să fie repartizat. 

Detaşamentul de ostaşi C.T.A., conduşi de un sergent delegat 
în acest scop, am sosit într-o după-amiază însorită în curtea unităţii 
din centrul oraşului. După un oarecare timp de aşteptare, a venit un 
plutonier major şef spre noi. Sergentul a dat ordin de încolonare a 
noastră, iar el a dat raportul de rigoare care s-a încheiat cu: 
"Detaşamentul aşteaptă ordinul dumneavoastră". Spre surprinderea 
celorlalţi, dar mai ales a mea, prima întrebare care o pune în faţa 
frontului a fost:"Care-i ăla lovin??? Am luat poziţia de drepţi şi am 
raportat:"Eu sunt, să trăiţi!!! A dat din cap cu înţeles... Mi-am zis în 
sinea mea că, nu numai că nu sunt anonim, ci din contra, sunt ca 
anul bine cunoscut! Dosarul meu ajunsese înaintea mea la unitate, 
eram încondeiat de-a binelea. Prin această identificare a mea de 
către responsabilul politic şi cu educaţia, lupta cea bună a credinţei 
(1 Timotei 6:12) a început şi la noua unitate. 

Am fost repartizat ca furier la biroul serviciului de 
aprovizionare, al cărui şef era plutonierul major Botezatu, un bărbat 
mai în vârstă, cadru provenit din vechea gardă, dinaintea instalării 
comunismului în România. Era un bărbat voluminos, bine dispus 
întotdeauna, care m-a primit bine în biroul lui, sarcina mea fiind să 
mă ocup cu anumite scripte de birou. Printre acestea se număra şi 
calculul pe zile a meniului trupei în funcţie de valoarea calorică a 
fiecărui aliment, aşa ca să însumeze zilnic 3.200 calorii, cât 
prevedea ordinul 50 al Armatei. Plutonierul major Botezatu era 
foarte mulţumit de pregătirea mea profesională în munca de birou şi 
în plus, ne-am identificat reciproc, (dar nedeclarat) ca nefiind 
simpatizanţi ai comunismului-ateu. 

Pe masa de birou acoperită cu hârtie am scris frumos, 
caligrafic, nişte texte din Sfânta Scriptură, care au fost sesizate de 
informatorii care mă urmăreau. Printre ele era şi acesta: “Vulpile au 
vizuini, păsările cerului au cuiburi; dar Fiul omului n-are unde-Şi 
odihni capul.” Domnul Isus a spus aceste cuvinte unui om pripit cu 
vorba, care îi zisese: “Doamne, Te voi urma oriunde vei merge.” 
Adeseori am auzit din partea unora vorbe mari, dar care nu au 
ajuns să fie puse în practică. Drumul de la cap la picioare este prea 
lung, ca să ajungă să fie şi înfăptuite. Voluntarismul care îşi are 
izvorul în sinea omului, spre deosebire de chemarea de sus, care 
asigură şi puterea pentra a-L urma pe Domnul Isus, are picioare 

45 



foarte scurte, care nu ajung niciodată la ţinta dorită. în această 
situaţie a fost şi tânărul bogat, care s-a oferit voluntar să-L urmeze 
pe Domnul Isus. 

Când a auzit care este preţul uceniciei, tânărul nostru s-a dat 
înapoi (Matei 19:16-22). Cât de adevărate sunt cuvintele scrise de 
Solomon: “Nu te grăbi să deschizi gura şi să nu-ţi rostească inima 
cuvinte pripite înaintea lui Dumnezeu. Să nu spui vorbe multe” 
(Eclesiastul 5:2). 

Şi împăratul David a fost preocupat de acest lucru, când în 
Psalmul 39 scrie: “Ziceam: Voi veghea asupra căilor mele, ca să nu 
păcătuiesc cu limba. îmi voi pune frâu gurii, cât va sta cel rău 
înaintea mea.” El a crezut că poate veghea asupra lui însuşi fără 
ajutor de sus, dar a falimentat. De aceea, în Psalmul 141:3, David 
nu mai pune accentul pe sine, apare mai matur şi se roagă 
Domnului: “Pune. Doamne, o strajă înaintea gurii mele, şi păzeşte 
uşa buzelor mele.” Accentul cade acum pe ajutorul Domnului în 
realizarea scopului propus. Oh, cât de bine avea David să ştie şi să 
spună şi altora despre experienţa încrederii în Domnul: “Gustaţi şi 
vedeţi ce bun este Domnul! Ferice de omul care se încrede în El! ” 

(Psalmul 34:8). Slăvesc pe Domnul pentru minunea încrederii mele 
în El din fragedă tinereţe, prin care am văzut şi eu minunile Lui în 
viata mea. încredere înseamnă o REZEMARE! înseamnă a te 
sprijini pe unica sursă a puterii de izbăvire a Domnului. 

Datorită credinţei afirmate pe faţă, a vieţii noi pe care o aveam 
în Hristos Domnul, mă simţeam mereu în luptă, ca pe front. 
Ideologia comunistă era propagată peste tot, prin presă, radio, orele 
de educaţie politică, manifestaţii, şedinţe. Un adevărat asalt de 
fiecare zi era dat asupra conştiinţei omului, cu nihilismul militant al 
doctrinei false promovată de partidul comunist. 

în situaţia aceasta am simţit o nevoie copleşitoare de dovezi 
biblice ale credinţei creştine şi ale adevăratei ştiinţe. Asta nu pentru 
că m-aş fi îndoit câtuşi de puţin de credinţa mea în Isus Hristos, cât 
pentru a avea dovezi cu care să mă pot confrunta şi răspunde oricui 
care ar fi îndrăznit să încerce să mă convingă de contrariul 
experienţelor mele personale cu privire la credinţa creştină. Mă 
rugam Domnului pentru acest lucru şi răspunsul a şi venit. 

într-o duminică, fiind în permisie, l-am întâlnit pe bunul meu 
prieten şi frate Traian Ban, care mi-a înmânat cartea “Creştinismul 
şi Studiul Naturii”, de Bettex, care avea cinci capitole distincte, 
dintre care unul era: “Materialismul”. Nu puteam concepe ceva mai 
extraordinar de potrivit pentru mine în situaţia prin care treceam ca 
şi această carte. în cursul săptămânii nu puteam citi, nu că nu aş fi 
avut timp liber, ci pentru că eram supravegheat îndeaproape de 
copoii comunişti şi nu voiam cu nici un chip să fie văzută cartea şi 
să-mi fie confiscată. Nici nu era a mea şi mai ales că era o 
adevărată valoare spirituală. Dar proxima duminică m-am închis de 
dimineaţă în biroul de aprovizionare, (şeful nu venea duminica la 
birou) fără să mă duc nici la sala de mese pentru mâncare, astfel că 
până seara am terminat de citit toată cartea. Nu pot exprima în 
cuvinte ce a însemnat pentru mine acea carte venită la timpul 
potrivit. Parcă zburam prin văzduh de fericire, atât de bogat mă 
simţeam şi i-am mulţumit Domnului pentru ea, cât şi pentru cei doi 
traducători ai ei. Fie în veci binecuvântat Numele Domnului! 

într-o zi, mă trezesc în spatele meu la birou cu maiorul 
Nazarie, care era şeful Serviciului de Informaţii pe unitate. Funcţia 
era aceea a unui om de temut, dar eu nu m-am simţit câtuşi de 
puţin intimidat de apariţia lui. Venise să se convingă personal de ce 
anume a fost raportat, de textele din Biblie caligrafiate de mine pe 
masa de birou. Era un om cult, fin, iubitor de muzică. Făcea parte 
din garda veche şi în cazul acesta avea studiile făcute la Academia 
Militară. M-a întrebat de formă ce fac şi cu ce mă ocup. l-am 
răspuns că am întocmit meniul pentru trupă şi a plecat. 

în unele zile când aveam momente de repaus, mă duceam la 
sala culturală, unde era şi un pian la care nu cânta nimeni. Desigur, 
eu l-am încercat şi era în stare perfectă de funcţionare. Cântam 
câte două-trei marşuri ostăşeşti cunoscute, dar printre ele şi câte o 
cântare religioasă de la creştini. Bineînţeles doar melodiile, nu şi 
cuvintele. Duminica înainte de masă, vine la mine caporalul care 
era omul de serviciu de la Biroul de Informaţii şi-mi spune că 
maiorul Nazarie mă cheamă. L-am urmat şi m-am prezentat la 
ordin. Caporalul se retrase, iar maiorul, cu o voce foarte amabilă, 
m-a invitat să ocup loc într-un fotoliu din partea opusă a biroului lui 
foarte elegant. Mă gândeam în sinea mea că va urma vreo păruială, 

dar nu a fost aşa. (Câtă deosebire între acest om şi sulocotenentul 
Dinu, comandantul politic de la regimentul unde făcusem instrucţia. 
Dinu era asaltat de duhuri rele.) După ce m-a chestionat cu privire 
la originea socială, studii, m-a angajat în discuţie cu privire la 
diferite subiecte la ordinea zilei. Eu eram cu gradul de fruntaş, 
prima treaptă în ierarhia militară. Gradul de fruntaş echivala cu 
acela de “soldat destoinic”, care se acorda pe baza însuşirii 
instrucţiei militare, fără vreun alt examen. Dumnealui era cu 11 
trepte superior şi mai în vârstă ca mine cu cel puţin 25 de ani. 
Scopul chemării mele a fost acela de a încerca posibilitatea 
reeducării mele în spiritul noului regim instalat în ţara noastră. 

M-am văzut foarte mărunt în faţa lui, dar în acelaşi timp şi 
onorat să pot depune o mărturie vie pentru Cel ce era Mântuitorul şi 
Domnul meu Isus Hristos. în timpul discuţiilor, Domnul mi-a făcut 
parte treptat de o ascendenţă de Duh, asş că am uitat de diferenţa 
de grad, dar şi de timp... M-a ascultat cu mare interes şi când s-a 
uitat la ceas, a exclamat surprins:"Aoleu, mă aşteaptă soţia cu 
masa de prânz şi eu încă nu m-am bărbierit". A plecat în grabă spre 
frizeria Cadrelor, iar eu mă ţineam după dânsul, deoarece nu 
epuizasem subiectul început. în prezenţa ostaşului frizer mi-a spus: 
"Bine, lovine, lasă că mai discutăm altădată". L-am salutat 
ostăşeşte cu respect şi m-am retras fericit că am avut parte de 
harul mărturiei creştine, mai ales că era şi o zi frumoasă de 
duminică. în biroul şefului Serviciului de Informaţii a fost pentru 
două ceasuri o slujbă duhovniceasca de esenţă creştină, spre slava 
lui Dumnezeu. Mărit să fie Domnul! 

într-o zi, pe când eram la pian şi cântam, a venit maiorul 
Nazarie şi mi-a spus că ar dori să înjghebeze cu ajutorul meu un 
cor ostăşesc. în scopul acesta, are şi nişte partituri pe note, cu 
cântece ostăşeşti aranjate pe voci. După felul frumos cum s-a 
purtat cu mine, mi-am dat seama îndată că nu este cazul să-l refuz. 
Am înţeles că dumnealui are şi resortul cultural pe unitate şi am 
promis că voi face tot ce se poate, în cazul în care îmi dă partiturile 
şi îmi asigură condiţiile necesare. în câteva săptămâni, corul 
ostăşesc a fost pus pe picioare, apoi a fost pregătit şi un program 
cu reprezentaţie culturală în cartierul Aradul-Nou. Sigur, acest lucru 
mie nu mi-a mai convenit, să apar pe scenă cu programe patronate 

de comunişti şi pe deasupra să mai fiu şi aplaudat, l-am raportat 
şefului că eu nu pot accepta apariţia mea pe scenă, ca să fiu 
aclamat de asistenţă. Vrednic de aclamaţii şi laude este Unul 
singur: DUMNEZEU! Lovitura a fost mare când a luat cunoştinţă de 
hotărârea mea, (din care nu puteam face compromis). L-am liniştit 
însă că programul tot se poate face şi i-am propus şi solutţa: Aveam 
în cor un ostaş, Glovac Nicolae, care făcuse Şcoala de dascăli şi 
ştia ceva muzică şi el. Eu voi sta ascuns după cortină, voi da tonul, 
iar Glovac va da din mâini şi va dirija. El nu îşi va face nici un 
scrupul din aceasta. Aşa s-a şi făcut şi reuşita a fost pe măsură. 
Gestul meu însă a zgândărit profund Organizaţia de Partid din 
unitate şi urmările s-au şi arătat. Nu puteau trece cu vederea un 
asemenea act din partea mea. Toţi cei din ansamblul cultural 
primeău bilete de voie de sâmbăta până luni dimineaţa, iar eu 
stăteam consemnat în cazarmă. Eram fericit pentru faptul acesta, 
deoarece eu mă ştiam în primul rând ca şi un ostaş al lui Hristos, 
chemat să vestesc Evanghelia împărăţiei lui Dumnezeu şi nu sluga 
lui Stalin şi a împărăţiei întunericului comunist. 

Dacă în perioada de instruire la regimentul 6 Infanterie 
Voluntari Purtat am avut de-a face faţă unor probleme de igienă 
corporală, nu aveam să scap de asemenea probleme nici la Cercul 
Teritorial Arad. Erau moşteniri nefaste din timpul celui de al ll-lea 
Război mondial, cu mişcările trupelor noastre până în Caucaz, 
Stalingrad pe Volga şi apoi frontul de Apus, până în Munţii Tatra ai 
Cehoslovaciei, prin Budapesta. Ce să zicem de trupele sovietice, 
de pe vastul Imperiu Roşu, cu atâtea rase şi naţionalităţi, care 
ne-au inundat ţara şi chiar casele noastre... Aşa s-a întâmplat că la 
regimentul din Cetate, odată cu efectele militare şi lenjeria primită, 
am avut experienţa umilitoare şi de nesuferit a păduchilor. Mi-am 
adus aminte de fratele meu Nicolae, care întors de pe frontul de 
Răsărit, din Ucraina, ne povestea cum l-au chinuit păduchii pe 
acolo. Odată, un păduche cari se mişca pe spate, de-alungul şirei 
spinării, l-a supărat în aşa măsură că s-a dezbrăcat până la piele, 
l-a prins, l-a arestat şi l-a condamnat la moarte. L-a pus pe un butuc 
de lemn, l-a ţintit cu patul armei şi l-a executat. A fost o faptă eroică 
de pe frontul de Răsărit... 

La C.T.A., în inima oraşului Arad, dormitoarele ostaşilor erau 
infestate cu puzderii de ploşniţe, care odată cu venirea nopţii 
mişunau peste tot. Erau flămânde de sânge şi abia aşteptau să 
venim la paturi, că ne şi năpădeau. Am sesizat superiorii noştri, dar 
ajutorul necesar nu l-am primit. 

Atunci, noi, ostaşii am recurs la o altă metodă. Am început să 
omorâm ploşniţele cu degetele pe pereţii albi, i-am pictat şi mâzgălit 
cu sânge roşu în aşa fel încât superiorii noştri s-au sesizat şi au 
ordonat zile de deparazitare, după ce ne-au dotat cu găleţi de petrol 
ca antidot. Au fost omorâte mii şi mii, dar tot mai apăreau. Noaptea 
prin somn, simţeam că ceva îmi umblă pe faţă şi dădeam cu mâna 
ca să-mi umplu faţa de sânge. Am găsit soluţia şi am legat pâlnii de 
carton muiate în petrol la fiecare picior de pat. Credeam că acuma 
nu vor mai putea să urce pe pat. Dar ploşniţele ingenioase au găsit 
formula să ne păcălească. Urcau sus pe tavan şi se lansau pe 
paturile noastre. După o luptă asiduă, mai multe săptămâni, am 
reuşit, în sfârţit să le lichidăm şi să ne asigurăm odihna prin somn. 
Voi mai aminti doar faptul că printre ostaşi era şi unul numit 
Lengyel, care era zidarul unităţii, folosit la reparaţii şi zugrăveli. în 
lupta împotriva ploşniţelor, cineva i-a ridicat perna patului care era 
într-un colţ al camerei. Sute de ploşniţe stăteau cuminţi în 
aşteptarea lui Lengyel, să vină să se culce. El, obosit de muncă, 
adormea buştean îndată ce se aşeza în pat, iar ploşniţele ar fi venit 
la ospăţ nestingherite, dar nu mai mult, căci le-am făcut noi de 
petrecanie... 


UN FOC ÎN NOAPTE 


Paza unităţii era încredinţată It. Predutoiu, care avea la 
dispoziie corpul de gardă, compus din şase ostaşi, un caporal sau 
sergent ca şi comandant al gărzii. Erau patru posturi de santinelă 
care străjuiau zi şi noapte. Unul era cel de la poarta principală de 
acces în unitate, iar celălalt era în fundul curţii, în partea opusă. 

De la ora stingerii până la deşteptare (10:00-5:00 a.m.), mai 
funcţionau două posturi, unul situat la o gheretă în mijlocul curţii, iar 
celălalt la un etaj, la Biroul de Dosare Secrete. La aceste două 
posturi suplimentare făceam de gardă noi, ceilalţi ostaşi la rând, pe 
trei schimburi, în total şase ostaşi, în fiecare noapte. De câteva ori 
am făcut şi eu de santinelă la aceste posturi. 

într-o noapte cu bucluc, am ajuns din nou la rând, la postul cu 
ghereta din mijlocul curţii, în schimbul trei, între orele 2:45-5:00 a.m. 
în schimbul doi, făcuse înaintea mea de santinelă unul dintre 
veselarii de la bucătărie. Mi-a predat arma şi parola şi repede a 
zbughit-o spre dormitor să mai apuce ceva somn. După ce am stat 
în gheretă câtăva vreme, cu arma lipită de mine, m-am sculat să 
mă plimb cu arma ţinută pe umăr, ca la defilare. Aşa cum mă 
plimbam, la lumina beculu electric de lângă post, constat că 
încărcătorul nu este închis şi la locul lui cu închizătorul în poziţia 
normală. Fără să mă gândesc prea mult, iau arma de pe umăr în 
mâna stângă, în mod regulamentar cu ţeava în sus, cu mâna 
dreaptă lovesc închizătorul să intre la locul lui şi, cum eram instruiţi, 
am şi percutat, ca să mă asigur că pe ţeavă nu este nici un cartuş, 
dar nu a fost asa... 

în clipa percutării, un zgomot infernal s-a declanşat în noapte, 
amplificat atât de ecoul clădirilor cu etaj pe cele trei laturi, cât şi în 
contrast cu liniştea nopţii. în câteva secunde, curtea a fost inundată 
de ostaşi în alb, care au sărit ca arşi din pat, ca să vadă ce 
s-a întâmplat. îndată a apărut şi ofiţerul de serviciu, foarte alarmat, 
iar eu eram năucit de cele întâmplate... Am raportat exact ofiţerului 
de serviciu, care a trebuit să întocmească raportul cu cele ce s-au 
întâmplat şi justificarea glonţului dat lipsă, care străpunsese 
întunericul nopţii spre o destinaţie neţintită şi necunoscută. Ori 
veselarul care îmi predase postul mie, ori cel de dinaintea lui, din 
schimbul întâi, nu au procedat corect cu arma. Singurul bine a fost 
că nu a fost nimeni rănit sau chiar mai rău încă... Eu mă aşteptam 
să fiu pedepsit pentru acest incident neaşteptat. 

Dimineaţa a fost convocată o adunare generala a trupei şi a 
cadrelor de conducere. S-a făcut analiza şi s-a tras o concluzie, 
care în nici un caz nu m-a scos pe mine de ţap ispăşitor. Văzusem 
în vremea aceea un ostaş care a fost pedepsit cu 10 zile de 

carcera, în urma unui eveniment asemănător. Carcera, instalată 
într-un loc din curte, era făcută din scânduri, atât de mică încât nu-i 
permitea celui pedepsit decât să stea în picioare, de la deşteptare 
până la stingere, cu regim alimentar special, mâncare tot a treia zi. 
Eram de faţă când i s-a dat drumul peste 10 zile. Sărmanul s-a 
prăbuşit la pământ şi a leşinat. 

Concluzia trasă a fost aceea că ostaşii sunt insuficient pregătiţi 
în predarea şi preluarea serviciului de santinelă, şi că s-a neglijat 
Regulamentul, care prevedea ca predarea şi preluarea serviciului 
de santinelă să se facă sub supravegherea şi în prezenţa şefului de 
gardă. Fiecare ostaş rânduit ca santinelă trebuie să aibă propria lui 
armă pe care să o ia de la rastelul din corpul de gardă. Aşadar eu 
nu am suferit nici o consecinţă, în schimb corpul de gardă 
permanentă a trebuit să facă în fiecare zi instrucţie suplimentară de 
o oră pe zi, timp de o săptămână. Recunoştinţa mea a fost dată în 
întregime Domnului meu, care m-a scăpat din această situaţie 
periculoasă. 

După câteva luni de furier la Serviciul de Aprovizionare, am 
fost transferat ca furier la Serviciul Financiar şi Contabilitate al 
unităţii, condus de căpitanul Chilug. Ca furier mai aveam pe un fost 
coleg de liceu, Huţiu loan, care mai târziu a ajuns să se întoarcă la 
Dumnezeu, spre bucuria mea. După armată s-a căsătorit cu o soră 
credincioasă şi am avut părtăşie împreună. 

în primăvara anului 1949, un eveniment deosebit a zguduit 
unităţile militare. A fost pus la cale un complot de răsturnare a 
regimului comunist în ţară, în care erau implicaţi mai mulţi ofiţeri şi 
subofiţeri din diferite unităţi militare. înaintea zilei şi orei “H” când 
trebuia să se dea lovitura, toti au fost arestaţi. De cei arestaţi nu am 
mai auzit niciodată nimic! Mulţi în acei ani au pierit fără urme, ca 
victime ale regimului comunist. Crima şi minciuna domnea peste tot 
în ţările comuniste. Aceasta ne aduce aminte de rechizitoriul 

j 

necruţător al Domnului Isus adresat fariseilor, în Evanghelia după 
loan capitolul 8:44, când le-a zis: “Voi aveţi de tată pe Diavolul; vreţi 
să împliniţi poftele tatălui vostru. El de la început a fost ucigaş; şi nu 
stă în adevăr, pentrucă în el nu este adevăr. Ori de câteori spune o 
minciună, vorbeşte din ale lui, căci este mincinos şi tătăl minciunii.” 

Aşa a fost şi în procesul nostru, al fraţilor, ca şi în celelalte 
procese. Cei anchetaţi declarau un lucru, dar anchetatorii instruiţi 
special scriau cu totul altceva, ca să te poată oricum condamna. 
Crima şi minciuna erau virtuţi în statul comunist. 


PRINS ÎN FLAGRANT-DELICT DE 
SERVICIUL CONTRA-INFORMATII 


Pe când eram furier la Serviciul Financiar, după masa de 
prânz, în loc să merg să mă culc ori să fac altceva, mă refugiam în 
birou şi acolo băteam la maşina de scris. Am primit în zilele acelea 
o lucrare pe care o consideram foarte valoroasă. Era scrisă de 
mână şi doream să o am şi eu. Era intitulată: “Viaţa şi lucrarea lui 
Toyohiko Kagawa”. Acesta a fost considerat apostolul secolului al 
XX-lea pentru Japonia, cu totul dedicat propovăduirii Evangheliei în 
ţara lui. Dis-de-dimineaţă mergea în faţa marilor uzine japoneze, 
unde lucrau mii de muncitori, şi până la deschiderea porţilor, vestea 
oamenilor Calea mântuirii prin Isus Hristos. Locuinţa lui era 
adeseori un loc de adăpost pentru dezmoşteniţii de soartă, cărora 
le vestea pocăinţa şi credinţa în Isus Hristos, pentru câştigarea 
Vieţii veşnice. Nu voi uita niciodată prima propoziţie cu care 
începea manuscrisul amintit: “Eu însumi sunt o minune!” Cu 
adevărat omul este capodopera creată de Dumnezeu pe pământ. 
Pe drept, Bettex scria în valoroasa sa carte “Minunea” că acest 
fenomen ce se numeşte aşa, nu poate fi explicat. Dacă se poate 
ceva explica, nu mai este minune, deoarece nu stă în capacitatea şi 
nici în puterea omului înţelegerea ei. O minune, ca şi acelea făcute 
de Domnul Isus şi de apostoli, este un fenomen supranatural, 
produs de o inteligenţă creatoare şi realizat de o putere nemărginită 
supraumană. 

Sfânta Scriptură, ca şi noi, atribuie această inteligenţă şi 
putere Dumnezeului Celui Atotputernic şi înţelept, Marele Arhitect şi 
Realizator al întregului Univers creat. El este de necuprins pentru 
mintea omului, dar Se poate revela lui, cum se exprimă atât de 
frumos fratele Vasilică Moisescu în cântarea sa intitulată “Poet şi 
Poemă": 

întregul soare joacă-n stropi de rouă; 

Şi Tu în inimi poţi să locuieşti, 

E o minune ce e veşnic nouă, 

Mărimea Ta ce şti s-o mărgineşti. 

Cor: Mi-e gata inima să-Ţi cânte Ţie 
Al lumilor Poet slăvit. 

Poema Ta este-a lor armonie 
Şi-n slava lor eşti oglindit. 

Aşadar, m-am apucat să dactilografiez acest manuscris despre 
Toyohiko Kagawa, în secret, cu uşa de la birou încuiată pe 
dinlăuntru. Fiind mereu urmărit, absenţa mea de la programul de 
dormitor pe un timp atât de îndelungat avea să fie observată şi 
raportată. Când auzeam paşi pe coridor încetam şi reluam scrisul 
cu maşina după ce ştiam că pericolul a trecut. 

în capătul din fund al coridorului unde era situat biroul nostru, 
funcţiona şi un birou special şi de temut şi anume: “Serviciul 1 de 
Contra-informaţii al Armatei”, condus de colonelul Ignat, care avea 
câţiva subalterni foarte secretoşi, care nu prea comunicau cu restul 
din unitate. într-o zi aud paşi pe coridor încă de la distanţă 
interceptaţi şi am stat în tăcere absolută. Dar de data aceasta paşii 
se opriră în faţa uşii şi o mână apasă pe mânerul uşii, care era 
încuiată. A urmat o bătaie în uşă, dar eu continuam să tac chitic. 
Era însă în zadar, căci urmă o nouă bătaie, mai puternică, dublată 
de o voce energică:"Deschide uşa, măi!" Scot repede din maşină 
foaia din Kagawa şi împreună cu manuscrisul le ascund sub nişte 
registre, iar în maşină pun altă hârtie pe care o aveam pregătită, ca 
pentru exerciţii. Apoi m-am dus să deschid. în faţa mea era tocmai 
colonelul Ignat, comandantul Serviciului de Contra-informaţii al 

Armatei. "Ce baţi la maşina de scris?" îmi spune cu o voce marţială. 

l-am dat hârtia din maşina de scris cu exerciţiile de scris."Nu asta 
mă, scoate ce ai scris înainte!" Mi-am dat seama că ştie tot şi era 
inutil să mă opun. Am scos paginile scrise şi i le-am înmânat. Dar el 
a continuat:"Dă încoace şi hârtiile după care ai scris astea!" I le-am 
dat şi apoi a adăugat:"Va-să-zică cu de astea te ocupi aici. Ei, bine, 
o să vedem ce vom face cu tine!" Cu hârtiile luate a plecat, iar eu 
am rămas singur să meditez la cele întâmplate... Mă asaltau acum 
ameninţările comandantului politic Dinu, de la regimentul din 
Cetate: “Curtea Marţială te mănâncă!” Atunci când mi le-a spus 
Dinu, am fost fericit şi bucuros, dar acum ele aveau un alt conţinut 
şi anume acela că băteam la maşina de scris a armatei în secret, 
documente de propagandă religioasă, de filosofie idealistă, 
subversive ideologiei promovate de partidul comunist. O stare de 
frământare mi-a cuprins inima. Am încuiat biroul şi am plecat 
undeva să mă rog: simţeam o nevoie acută de rugăciune. M-am 
refugiat în sala de educaţie politică unde nu era nimeni la ora aceea 
de după masa. Am îngenunchiat într-un colţ şi am încercat să mă 
rog, dar parcă cerul deasupra mea părea de plumb... 

M-am dus în sala dormitorului unde aveam patul şi eu, dar 
nu-mi venea să mă aşez pe pat. M-am dus la unul dintre geamurile 
dinspre stradă şi privind de la etaj pomul mare, puternic, cu coroana 
lui masivă şi culoarea verde a frunzelor mi-au făcut bine, într-o 
oarecare măsură. Eram singur şi dus pe gânduri. Lângă mine apare 
la geam sergentul Harceaga losif, un camarad care şi el era 
intelectual, făcuse Şcoala Normală de învăţători. (Şi eu eram de un 
timp sergent, deşi nu aş fi vrut. Am fost obligat să mă prezint mai 
întâi la examenul de caporal, iar după câteva luni şi la cel de 
sergent, examene care pentru mine au fost foarte uşoare.) 

Am avut încredinţarea că nu la întâmplare a venit atunci lângă 
mine, ci Domnul l-a trimis. Simţeam nevoia să împărtăşesc cuiva 
frământul meu şi poate el a fost cel mai potrivit din toată unitatea 
pentru acest lucru, pentru destăinuirea mea. Era fiu din familie de 
ţărani, de pe valea Crişului Alb, neviciat, până la acea vreme, de 
spiritul veacului. M-a întrebat, aşa cum stăteam la geam:"Ce faci 
aici Mişule?" Aşa-mi ziceau cei apropiaţi din armată."Ce gânduri îţi 
frământă inima?" 

"Fiindcă m-ai întrebat, aş vrea să îţi confesez ceva important, 
ce mi s-a întâmplat în după-amiaza asta, dar îţi cer să păstrezi 
discreţia deocamdată." l-am împărtăşit pe scurt ce mi se întâmplase 
cu colonelul Ignat, de la Contra-lnformaţii. Ştiam că la un aşa post 
nu putea fi numit oricine, ci unul care era super-verificat şi acceptat 
de conducerea partidului comunist. în cazul meu, acest om nu era 
unul care să îmi facă vreun favor... Sivu, (de la losif), cum îi ziceam 
noi, m-a ascultat cu atenţie şi în mod tacit am simţit că este de 
partea mea. Eram împreună de mai bine de un an de zile şi 
cunoştea bine poziţia mea, cât şi peripeţiile prin care trecusem. 
Pentru poziţia de nonconformism comunismului şi de necompromis 
în ale credinţei, eram simpatizat de mulţi ofiţeri şi subofiţeri, cu 
excepţia acelora care “s-au vândut” pentru avantaje de moment 
cauzei comuniste, chiar dacă nu din convingere. 

Prea multe nu mi-a putut spune Sivu, dar cred că i-a făcut bine 
încrederea pe care i-am acordat-o prin mărturisirea la care l-am 
făcut părtaş. în schimb, pe măsură ce mă confesam lui, am simţit o 
mare uşurare şi despovărare în inima mea, pentru care i-am 
mulţumit Domnului. Mare este beneficiul mărturisirii şi împărtăşirii 
necazului, cuiva care este vrednic de încredere. Nu prea sunt mulţi 
de felul acesta, dar Domnul mi-a făcut parte de astfel de suflete 
sincere, în lunga istorie a vieţii mele. Cu durere trebuie să spun că 
am avut însă parte şi de aceia care mi-au înşelat amarnic 
aşteptările, care amăgiţi de Satan, au fost ahtiaţi mai mult de 
interesele şi foloasele lor, decât de cele ale împărăţiei lui Hristos. 
Referitor la această temă, apostolul Pavel afirmă chiar mai mult şi 
scrie: “Ce-i drept, toţi umblă după foloasele lor, şi nu după ale lui 
Isus Hristos” (Filipeni 2:21). (Totuşi acest “toţi”, nu trebuie înţeles în 
sens absolut. Pavel a avut şi câţiva colaboratori de mare încredere, 
printre aceştia şi Timotei.) Poetul creştin Traian Dorz a scris 
versurile intitulate: “NOI Şl VOI”, atunci când a suferit şi el durerea 
înşelării: "Noi am rămas urcând spre culme,/ Calvarul şi mai greu 
de-acum,/ Când voi vă-ntoarceţi în cetate/ Şi singuri ne lăsaţi în 
drum.../ De-acum amestecaţi în ceata/ De cărturari şi farisei,/ Veţi 
cere răstignirea noastră,/ Ne veţi lovi şi voi cu ei./ Nu vă putem 
urma cărarea,/ Pe care v-aţi întors 'napoi/ Deşi ne-aţi adus atâtea 
lacrimi/ Şi-atâtea amintiri cu voi.../ Simţi-vom de sub greul crucii,/ 

Când biciuiţi vom fi cumplit;/ Şi şti-vom dintre mii de bice,/ Că-i 
“frate” cel ce ne-a lovit./ Cunoaşte-vom din mii de buze,/ Pe-a 
“fratelui” ce ne-a scuipat;/ Din mii de cuie vom cunoaşte,/ Când 
mâna “fratelui” a dat.../ Şi vom întoarce-n altă parte/ Obrazu 
'nsângerat şi strâns,/ Vom înghiţi în noi durerea/ Şi nu ne veţi vedea 
c-am plâns./ Dar când vom fi întinţi pe cruce,/ De VOI, pe care v-am 
iubit,/ Va-ncepe veşnicia noastră,/ Căci ceasul vostru s-a sfârşit./ 
Suim... şi grea e crucea-n spate.../ Răbdăm... şi geme plânsu-n 
noi;/ Ne doare despărţirea voastră,/ Dar: “Nu ne-ntoarcem înapoi!” 

Aşteptam cu oarecare nelinişte ziua de mâine, în legătură cu 
măsurile care se vor lua împotriva mea. Credeam că în sensul 
acesta, primul care va spune ceva va fi locţiitorul politic al unităţii, 
plutonier major şef Rusu, în cadrul orei de educaţie politică, care 
avea loc în fiecare dimineaţă. Dar spre mirarea mea nu mi s-a 
întâmplat nimic. Alte două-trei zile la rând, nimeni nu mi-a spus 
nimic. O săptămână mai târziu, aveam să aflu misterul tăcerii celor 
cu resortul politic. în timp ce treceam prin curtea unităţii, mi s-a 
încrucişat drumul cu cel al plutonierului major şef Creţu, care, foarte 
amabil, se opreşte şi mă întreabă:"Ce mai faci, lovine? Nu tocmai 
cum mi-ar plăcea, domnule plutonier major şef ,"i-am răspuns eu. 

"Ei, cum aşa?" insistă el. Atunci i-am spus în câteva cuvinte 
cele întâmplate. Am îndrăznit, căci mai vorbisem câte ceva cu 
dânsul şi alte dăţi. Despre el ştiam că nu este omul regimului, dar 
era considerat de ceilalţi ofiţeri şi subofiţeri o somitate în materie de 
“Materialism Dialectic şi Istoric”, deşi nu făcuse studii superioare 
politice. Era mai mult un autodidact, care citise multă maculatură 
politică marxist-leninistă. Din pricina aceasta era folosit ca lector la 
orele de instruire politică, în cercul ofiţerilor şi subofiţerilor din 
unitate, care se ţinea de 2-3 ori pe săptămână. Zâmbind foarte 
satisfăcut, domnul Creţu îmi răspunde:"Să nu-ţi faci probleme, nu 
va fi nici o urmare pentru tine. întreaga chestiune a fost citită şi 
discutată în cercul nostru de studii şi s-a ajuns la concluzia că eşti 
pe drumul cel bun, adică acela că eşti interesat de problemele 
clasei muncitoreşti, cum şi japonezul acela Toyohiko Kagawa, doar 
că în cazul tău e nevoie de o schimbare de gândire." 

"Ce fel de schimbare?" îl întreb. "Kagawa vede rezolvarea 
socială prin filosofia idealistă, pe când comunismul o vede pe calea 
filosofiei marxiste, adică prin revoluţie! 

l-am mulţumit pentru cele împărtăşite cu mine şi l-am salutat 
ostăşeşte. Mi-am zis: “Aşteptaţi voi marxiştii mult şi bine, căci 
această schimbare nu se va face niciodată. La cârma Universului şi 
a istoriei este Dumnezeu Creatorul şi Susţinătorul tuturor lucrurilor 
văzute şi nevăzute, cum spune Crezul Creştin!” 

Câteva săptămâni mai târziu, sergentul Chiş loan, care era 
furierul locţiitorului politic Rusu, îmi spune în taină că a primit ordin 
să lichideze din sertarul şefului documentele confiscate de la mine 
de colonelul Ignat prin arderea lor în foc. Bineînţeles, a avut ocazia 
să citească şi el ce nu mai citise. De acum cazul era consumat şi 
toată lumea din unitate cunoştea această temă. Dumnezeu a făcut 
aşa ca să fie mărturia creştină răspândită în rândul ofiţerilor şi 
subofiţerilor din Cercul Teritorial Arad. Eu i-am dat slavă Domnului, 
chiar dacă la sfârşit de săptămână nu mai căpătăm biletele de voie. 

Un alt politruc a fost locotenentul de cavalerie Parfenie. Nu 
aveam tangenţă cu el, doar cu totul excepţional, cu ocazia unor 
sărbători naţionale, cum a fost ziua de 23 August, aşa-zisa 
sărbătoare a eliberării naţionale de sub jugul fascist. Regele Mihai I 
al României, în ziua de 23 August 1944, sprijinit de politicieni de 
seamă cum au fost luliu Maniu, Vaida Voevod şi I.C. Brătianu, a 
semnat decretul de încetare a ostilităţilor împotriva trupelor aliate şi 
întoarcerea armelor împotriva trupelor fasciste conduse de nemţi. A 
fost o eliberare, dar concomitent a fost şi o înrobire din partea 
trupelor sovietice, care ne-au inundat ţara. Sub comunişti au mai 
fost stabilite ca sărbători, zise naţionale, zilele de 1 Mai, socotită ca 
zi a solidarităţii internaţionale a oamenilor muncii, şi 7 Noiembrie, 
sărbătoarea formării Uniunii Sovietice, practic aceste două erau 
sărbători comuniste, în care celebrat era losif Visarionovici Stalin, 
cel pretins “iubit” de popor, în realitate a fost cel urât de popoare. 

La manifestaţiile ocazionate şi în C.T.A., de aceste sărbători, la 
care participa întregul efectiv militar, se înfiinţa lângă mine de 
fiecare dată locotenentul Parfenie. Era un om lipsit de orice 
personalitate, vândut comunismului, şi făcea pe agitatorul, pe cel 

ataşat cu totul regimului comunist ateu. în cadrul discursurilor 
ţinute, desigur numele cel mai mult pomenit era cel al lui Stalin, 
marele eliberator al României de sub jugul fascist. Simţeam o 
repulsie până la saturaţie la auzul acestor slogane deşuchiate. La 
pronunţarea numelui Stalin, agitatorii partidului comunist se sculau 
îndată în picioare, în cazul în care aveau locuri de şezut pe scaune, 
aplaudau scandat, pronunţând în acelaşi ritm cele două silabe ale 
numelui: “Sta-lin, Sta-lin, Stalin!” Dar nu se mulţumeau cu atât, ci 
căutau să antreneze şi pe ceilalţi care nu se sinchiseau să aplaude. 

Lt. Parfenie nu se ocupa de alţii, ci doar de mine, de fiecare 
dată. Mă îmboldea în coastă cu putere şi urla în urechea mea cât 
putea: - Strigă, mă! 

Cum era să aduc închinare celui care avea pe conştiinţă 47 de 
milioane de oameni omorâţi... Pe măsura ce Parfenie se agita mai 
tare şi zbiera la mine, pe atât eram de neclintit, ca o statuie de 
piatră, stăteam nemişcat. Nu-mi venea uşor, simţeam cum tot iadul 
era răsculat asupra mea, creând o atmosferă de tensiune şi dispreţ, 
care să mă determine să cedez şi să mă facă să-l aclam pe 
uzurpatorul slavei lui Dumnezeu. Eram conştient că linia de front a 
împărăţiei lui Dumnezeu trecea chiar printre mine şi Parfenie, 
exponentul stăpânitorului lumii care mă prigonea. Odată trecută 
confruntarea directă, mă simţeam foarte fericit că Hristos Domnul a 
biruit. Pe vremea aceea (1949), nu ştiam că cele întâmplate din 
pricina refuzului să mă închin făpturii în locul Făcătorului erau doar 
o mică mostră din cele ce aveau să urmeze de-a lungul a zeci de 
ani... Mărit să fie Domnul! 

Către sfârşitul lunii octombrie, un ordin venit de la Marele Stat 
Major al armatei a anunţat lăsarea la vatră a întregului contingent al 
anului 1947. O veste uluitoare, care pe unii îi făcea nespus de 
fericiţi, în timp ce pe ceilalţi foarte nemulţumiţi. Contigentul 1947 a 
fost împărţit în două serii pentru încorporare. Prima serie se 
încorporase în toamna anului 1947, pentru o perioadă de doi ani. 
Seria a doua a fost încorporată cu şase luni mai târziu, în care am 
fost şi eu. Lăsarea la vatră a fost însă pentru toţi deodată, aşa că 
cei din seria a doua au făcut cu şase luni mai puţină armată decât 

seria întâi. Cei din seria întâi erau foarte nemulţumiţi că au făcut 

şase luni mai mult prin comparaţie cu seria a doua. 

Mi-am adus aminte atunci de pilda lucrătorilor viei, din Matei 
20. Cei ce au intrat în vie dis-de-dimineaţa au primit aceeaşi plată 
cu cei ce au intrat mult mai târziu şi au fost nemulţumiţi. Stăpânul 
însă nu le-a făcut nici o nedreptate, l-a plătit exact cât a fost 
tocmeala. Stăpânul viei era liber să facă ce voia cu ce era a Lui. 
Acesta este harul! 


SENTIMENTE Şl PERIPEŢII 


Cu câţiva ani înainte de minunea întoarcerii mele la 

j 

Dumnezeu, pe când războiul era în plină desfăşurare în Europa, în 
sufletul meu de adolescent (17 ani) au început să se manifeste 
căutări de alte orizonturi, oarecum naturale şi cu totul de 
neînlăturat. Sentimente de neînţeles înainte au început să bată cu 
putere la poarta sufletului meu. Şi nu e de mirare acest lucru, dacă 
ţinem seama că în clasele superioare de liceu ni s-au predat lecţii 
de cultură generală, printre care era abordată şi cunoaşterea fiinţei 
umane, atât de complexă în domeniile ei de manifestare. în actul de 
creaţie al universului spiritual şi material, Dumnezeu a hotărât legile 
de dezvoltare a tuturor lucrurilor, fiinţelor şi a tot ce există. 
Dumnezeu l-a avut în vedere pe om, aşa cum este scris: “Apoi 
Dumnezeu a zis: „Să facem om după chipul Nostru, după 
asemănarea Noastră; el să stăpânească peste peştii mării şi peste 
păsările cerului, peste vite, peste tot pamantul şi peste toate 
târâtoarele cari se mişcă pe pământ. Dumnezeu a făcut pe om 
după chipul Său, l-a făcut după chipul lui Dumnezeu: parte 
bărbătească şi parte femeiască i-a făcut. Dumnezeu i-a 
binecuvântat, şi le-a zis: „Creşteţi, umpleţi pământul, şi supuneţi-l, şi 
stăpâniţi peste peştii mării şi peste păsările cerului, şi peste orice 
vieţuitoare care se mişcă pe pământ” (Genesa 1:26-28). 

Iar mai apoi, Domnul Dumnezeu a zis: “Nu este bine ca omul 
să fie singur, am să-i fac un ajutor potrivit pentru el” (Genesa 2:18). 

începând cu versetul 21 din capitolul 2, ni se relatează actul de 
alcătuire a femeii: “Atunci Domnul Dumnezeu a trimes un somn 
adânc peste om, şi omul a adormit; Domnul Dumnezeu a luat una 
din coastele lui şi a închis carnea la locul ei. Din coasta pe care o 
luase din om, Domnul Dumnezeu a făcut o femeie şi a adus-o la 
OM. Omul a zis: ,lată în sfârşit aceea care este os din oasele mele 
şi carne din carnea mea! Ea se va numi femeie, pentrucă a fost 
luată din om. De aceea va lăsa omul pe tatăl său şi pe mama sa şi 
se va lipi de nevastă sa şi se vor face un singur trup”. 

Aşadar, Domnul Dumnezeu a pus în fiinţa umană un 
simţământ deosebit de atracţie reciprocă între bărbat şi femeie, 
natural şi curat. Sentimentul se înfiripă în inima omului pe o cale 
tainică, nu la întâmplare. în jurul anului 1947, iubitul frate Vasilică 
Moisescu a scris o scurtă meditaţie destinată tinerilor credincioşi din 
Arad, în care au fost tratate două subiecte diferite, şi anume: “Tinerii 
credincioşi în societate” şi cel de-al doilea: “Este permis să facem 
dragoste?" pe care am citit-o şi eu. în cel de-al doilea subiect era 
descris un fenomen pe care anumiţi cercetători l-au remarcat în 
viaţa unor fluturi. Un fluture mascul străbate distanţe mari până 
ajunge la o femelă anume, care este destinată pentru el, şi nu la 
alte sute de femele întâlnite în drum. Pare de necrezut un 
asemenea fenomen şi totuşi este posibil. Extraordinar, totul este 
sub controlul Tatălui nostru ceresc, Creatorul şi Susţinătorul tuturor 
lucrurilor văzute şi nevăzute. 

Ucenicul Petru, într-o zi a căzut în cursa celor ce strângeau 
darea pentru Templu. Ei l-au întrebat: “învăţătorul vostru nu plăteşte 
darea?” El, grăbit, a răspuns: “Ba da.” Domnul Isus ştia greşeala 
făcută de Petru şi când a intrat în casă i-a luat-o înainte şi i-a zis: 
“Ce crezi Simone? împăraţii pământului de la cine iau dări sau 
biruri? De la fiii lor sau de la străini?” Petru i-a răspuns: “De la 
străini”. Isus i-a zis: “Aşadar, fiii sunt scutiţi. Dar ca să nu-i facem să 
păcătuiască, du-te la mare, aruncă undiţa şi trage afară peştele 
care va veni întâi; deschide-i gura şi vei găsi în ea o rublă pe care 
ia-o şi dă-le-o lor, pentru Mine şi pentru tine.” 

Nimic nu e la întâmplare în Universul lui Dumnezeu. Totul e 
ştiut şi sub control absolut. Cu atât mai mult căsătoria celor 
credincioşi nu este, nu poate şi nu trebuie să fie la întâmplare, ci 

prin voia Domnului. Aşadar, în sufletul meu de adolescent, începuse 
să se înfiripeze de-a binelea un sentiment de căutare, spre o 
persoană de genul feminin, în care şi prin care să se întregească şi 
fiinţa mea. Acest sentiment era bine tăinuit, undeva în adâncul 
sufletului meu şi nu l-aş fi divulgat nimănui înainte de a fi sosit 
vremea prielnică, mai ales că eram şi timid în acest fel de 
preocupări. în vara anului 1943, verişoara mea primară, Dorina, îmi 
vorbise adesea despre o prietenă de-a ei, pe nume Domnica Roşu, 
care de fapt era rudenie şi cu mine, de neam mai îndepărtat. Din 
vedere o cunoşteam şi eu, dar niciodată nu stătusem de vorbă cu 
ea. Domnica, împreună cu părinţii, locuiau atunci în Chişinău 
Basarabia. Tatăl ei a fost detaşat să reorganizeze şi să conducă 
Depoul de Locomotive al Căilor Ferate, devastat de trupele 
sovietice în retragere. Astfel, Domnica a urmat clasa a V-a de liceu 
în Chişinău, anul şcolar 1942/1943. Datorită ruperii frontului german 
din Răsărit, de la Stalingrad (astăzi Volgograd) pe Volga, în iarna 
anilor 1942/1943, trupele sovietice înaintau spre România, urmând 
să cotropească Ţara Românească. 

Pe când Domnica era în Chişinău, în primăvara anului 1943, 
am avut un vis interesant, care avea să se dovedească a nu fi fost 
la întâmplare. Este oarecum ştiut că visele se nasc din mulţimea 
gândurilor. în cazul meu nu pot spune că am avut gânduri care să 
mă preocupe în mod deosebit. în Cuvântul lui Dumnezeu găsim un 
verset preţios în această privinţă. în cartea Iov, Dumnezeu vorbeşte 
prin Elihu către Iov astfel: “Dumnezeu vorbeşte însă, când într-un 
fel, când într-altul. Dar omul nu ia seama. El vorbeşte prin visuri, 
prin vedenii de noapte, când oamenii sunt cufundaţi într-un somn 
adânc, când dorm în patul lor. Atunci El le dă înştiinţări şi le 
întipăreşte învăţăturile Lui, ca să abată pe om de la rău, şi să-l 
ferească de mândrie, ca să-i păzească sufletul de groapă şi viaţa 
de loviturile săbiei” (33:14-18, v.15 în mod special). 

în visul meu se făcea că eram în tren, într-o călătorie spre 
Chişinău-Basarabia. Nu mai fusesem niciodată până atunci nici 
măcar până în Moldova, cu atât mai puţin în Basarabia. (Cel mai 
lung drum cu trenul a fost până la Bucureşti, în vara anului 1942, 
când, cu câţiva membri din familia mea, l-am vizitat acolo pe fratele 
meu Nicolae. El s-a întors de pe frontul din Ucraina, cu piciorul 

stâng amputat chiar de sus, şi era internat în Spitalul Militar din 
Capitală). Am ajuns la Chişinău în staţia C.F.R. Parcă am şi acum 
în faţa mea, după 60 de ani imaginea clădirii gării. Acolo era capătul 
liniei de tramvai care venea dinspre oraş. Şi pentru că nu exista 
linie dublă, linia unică descria un cerc pentru ca tramvaiul să se 
întoarcă spre oraş. Mai târziu, când i-am istorisit visul Domnicăi, s-a 
mirat până şi de acest amănunt. Aici era locul de unde ea lua 
tramvaiul, în fiecare dimineaţă, ca să meargă la şcoală. 

Verişoara mea, care ţinea legătura cu Domnica, a venit într-o 
zi la noi şi mi-a spus că Domnica se întoarce la Arad. Dorina nu ştia 
pe vremea aceea ce însemnătate avea pentru mine o asemenea 
veste şi nici chiar eu nu înţelegeam ce se petrece în sufletul meu 
care intrase într-o stare de alertă. Minunate sunt cuvintele scrise de 
David: “Când nu eram decât un plod fără chip, ochii Tăi mă vedeau; 
şi în cartea Ta erau scrise toate zilele cari-mi erau rânduite, mai 
înainte de a fi fost vreuna din ele. Cât de nepătrunse mi se par 
gândurile Tale, Dumnezeule, şi cât de mare este numărul lor!” 
(Psalmul 139:16-17). 

Pe la mijlocul lunii iulie 1943, Dorina vine şi îmi spune bucuria 
ei, că cea mult aşteptată a sosit împreună cu mama ei acasă şi 
într-o zi ar vrea să vină la noi împreună cu ea, ca să ne 
cunoaştem... Ce îţi mai este şi adolescenţa: verişoara mea avea 
abea vreo 15 ani împliniţi, Domnica 16 ani, iar eu 18 ani! Ziua cu 
pricina a fost stabilită de Dorina, pe data de 19 iulie 1943, o zi 
splendidă de vară, cu soare plin şi cu cer albastru. M-am sculat mai 
devreme ca de obicei şi i-am spus mamei mele că în dimineaţa 
aceea vreau să fac curăţenie şi ordine în casă, fapt care a 
surprins-o pe mama. De obicei, ea făcea acest lucru, pe lângă 
multe alte sarcini pe care le avea în cadrul gospodăriei. 

Zis şi făcut, m-am apucat de treabă, am făcut ordine ca 
niciodată în trecut, am măturat, am şters praful, am aliniat masa, 
scaunele, tablourile şi fotografiile de pe pereţi. între timp, ieşeam 
din când în când la stradă, să văd dacă nu au apărut la orizont, şi 
iar mai revizuiam toate cele, să fie făcute la mare precizie, fără pic 
de reproş posibil... Timpul de-acum trecea foarte greu şi minutele 
de aşteptare păreau ceasuri... Simţeam că deja iubesc pe cineva, 
pe cine nu cunoşteam decât din vedere, în autobuzele cu care 

mergeam sau veneam de la şcoală, pe când eram în clasele 
inferioare de liceu. Mai ştiam şi aceea ca Domnica îmi era o rudenie 
îndepărtată, de gradul şapte, pe scara stabilirii gradului de rudenie. 

în sfârşit, clipa binecuvântată de Domnul a sosit odată cu 
ajungerea fetelor la noi. Mi-am zis de multe ori în viaţă că aşa ar 
trebui să fie întotdeauna pregătirea şi aşteptarea Mirelui Ceresc, 
Isus Hristos, cum aşteptasem eu în ziua aceea venirea Domnicăi la 
noi... Realitatea însă a întrecut orice aşteptări şi închipuiri pe care 
mi le-am putut face în imaginaţia mea. Mărit să fie Domnul! 

Mă simţeam foarte fericit, conştient că trăiesc o zi mare în 
viaţa mea, că am dat peste o comoară de preţ, care va afecta întreg 
viitorul meu. Uimirea mea a fost că totul s-a petrecut fără o 
participare a mea. Totul părea o minune, la care eu eram doar 
beneficiarul, dăruitorul fiind însuşi Dumnezeu, pe care încă nu-L 
cunoşteam la nivelul conştient, dar aveam să-L cunosc cu vreo trei 
ani mai târziu, tot într-o zi de iulie, şi care era deja în acţiune. în 
inima mea se înfiripase dragostea cea tainică, care este mai tare 
decât moartea. Era un foc din cer venit pe vatra inimii mele, care a 
făcut să pălească toate celelalte lucruri din lume pentru mine. Era o 
experienţă unică şi care ştiam că trebuie să fie UNA, pentru toată 
viata! 

9 

Cât de adevărate sunt cuvintele spuse de Sulamita, păstoriţa 
cea frumoasă, scrise prin inspiraţia primită de Solomon de la Duhul 
Sfânt: “Vă jur, fiice ale Ierusalimului, pe căprioarele şi cerboaicele 
de pe câmp: nu stârniţi, nu treziţi dragostea, până nu vine ea!” 
(Cântarea Cântărilor 2:7; 3:5; 8:4), Toate lucrurile îşi au vremea lor 
şi fiecare lucru de sub ceruri îşi are “chiar” ceasul lui spune 
Solomon (Eclesiastul 3:1). Deşi în primele 15 versete din acest 
capitol e tratată tema fatalismului, cu menţiunea că şi iubitul îşi are 
vremea lui (v. 8), totuşi sunt spuse lucruri de valoare eterna. Şi iată 
care sunt: “Orice lucru El îl face frumos la vremea lui; a pus în inima 
lor chiar gândul veşniciei, măcar că omul nu poate cuprinde, de la 
început până la sfârşit, lucrarea pe care a facut-o Dumnezeu. Am 
ajuns să cunosc că nu este altă fericire pentru ei decât să se 
bucure şi să trăiască bine în viaţa lor; dar faptul că un om mănâncă 
şi bea, duce un trai bun în mijlocul întregii lui munci este un dar de 
la Dumnezeu. Am ajuns la cunoştinţa că tot ce face Dumnezeu 

dăinuieşte în veci şi la ceea ce face El nu mai este nimic de 
adăugat şi nimic de scăzut, şi că Dumnezeu face aşa pentru ca 
lumea să se teamă de El.” 

în Proverbe 1:7, Solomon ne dă cheia întregii cărţi când zice: 
“Frica Domnului este începutul ştiinţei.” Iar obârşia ştiinţei este în 
înţelepciune, care a fost cea dintâi dintre toate lucrările lui 
Dumnezeu, atât de sublim prezentată tot de Solomon în Proverbe 
capitolul 8, începând cu versetul 22. 

Deşi sentimentul de dragoste pentru fiinţa iubită era deplin 
statornicit în inima mea, mi-ar fi fost imposibil să i-l comunic. Eram 
foarte retinut, în schimb simţeam o atracţie irezistibilă înlăuntrul 

meu şi doream să fiu cât mai mult în anturajul Domnicăi. 

Odată cu toamna au început şi cursurile şcolare, aşa că ne 
vedeam zilnic, având acelaşi drum în mare parte spre şcoală şi 
înapoi. Mi-am dat seama curând ce trăsături alese de caracter 
avea, inteligenţă, bunătate, simplitate, o bucurie molipsitoare, care 
dădea farmec fiecărei întâlniri, sensibilitatea şi măsura în relaţie cu 
alţii. Ce să zic? în plus, un spirit sincer şi onest făcea coronamentul 
întregului ei caracter. Simţeam întotdeauna o plăcere sărbătorească 
în prezenţa ei. 

Un eveniment nou a intervenit în viata noastră în toamna 

anului 1943, pe când prigoana religioasă împotriva credincioşilor 
neoprotestanţi era în toi, iar bisericile sigilate. Eu activam pe plan 
sportiv în echipa de fotbal a liceului, în cadrul concursului inter-licee 
pe oraş. De asemenea, colegi de şcoală din cartierul natal au 
insistat să vin să joc şi în echipa cartierului, care activa în cadrul 
campionatului orăşenesc de fotbal. Aşa s-a făcut că în toamna 
amintită, în cartierul natal, Gai, a luat fiinţă şi un cor bisericesc 
ortodox mixt, cu răspunsurile liturgice. De asemenea, o societate 
culturală, care organiza programe la Casa de Cultură, cu piese de 
teatru, poezii, iar corul participa cu cântece patriotice şi populare. 
Corul a fost iniţiat şi condus de un teolog ortodox, care era în 
ultimul an de studii la Academia Teologică Arad. Din cor făceau 
parte în mare majoritate tineri, printre care şi Domnica, tatăl ei şi 
alte rudenii de ale mele. Dacă nu era vorba de Domnica, cred că 
niciodată nu aş fi cântat şi eu în acel cor... 

Am ajuns să fiu angajat în activităţi intense religioase, 
culturale, sportive, pe lângă cele şcolare, aflat fiind în ultimele clase 
de liceu. Lucrurile au mers destul de bine, încât s-au organizat mai 
multe ieşiri misionare în cadrul Bisericii Ortodoxe, la alte biserici din 
oraş şi în alte localităţi. Duminica dimineaţa, participam cu corul la 
slujbele religioase, după masa era meci de fotbal cu echipele 
locale, iar seara încheiam cu un program cultural, ţinut în casele de 
cultură ale localităţilor vizitate. Ţinuta morală a acestui colectiv a 

fost la un nivel satisfăcător, prin comparaţie cu ceea ce se vede 
acum. 

în primăvara anului 1944, teologul care a înfiinţat şi a instruit 
corul a terminat anul IV de studii, s-a căsătorit cu o fată din cor, a 
fost hirotonisit ca preot şi a primit o parohie în altă localitate. Astfel, 
corul a rămas fără dirijor. înlocuitor nu a fost găsit, într-o asemenea 
situaţie. Astfel, unii, ştiind că am anumite aptitudini şi cunoştinţe 
muzicale, m-au rugat şi au insistat să preiau eu conducerea corului. 

Aşa m-am trezit ajuns instructorul şi dirijorul corului ortodox, în 
timp ce eu nu făceam parte din biserica ortodoxă, părinţii mei fiind 
credincioşi baptişti. Şi culmea era aceea că preotul bisericii era 
lonescu, cel care m-a persecutat pe vremea când eram elev la 
şcoala elementară. El nu vedea cu ochi buni faptul că eu am ajuns 
dirijorul corului, un “pui de eretic”, cum era considerat tatăl meu, din 
momentul în care s-a pocăit şi a părăsit aşa-zisa biserică “Mamă”, 
în cazul acesta, preotul boicota evoluţia corului în timpul slujbei, (de 
fapt pe mine, pentru a mă compromite), prin schimbarea tonalităţi 
aşa că eram obligat mereu să folosesc diapazonul, ca să dau tonul 
corect la fiecare voce, potrivit notelor din partiturile scrise. Lucrul 
acesta a ajuns atât de evident şi de enervant, încât câţiva bărbaţi 
mai în vârstă din cor l-au tras la răspundere şi i-au cerut să 
înceteze aceste tactici obstrucţioniste, care nu-i fac cinste nici lui, 
nici bisericii, şi cu atât mai puţin lui Dumnezeu. 

în vara anului 1944, evenimente grele de război s-au abătut şi 
asupra oraşului Arad. în primul rând a fost bombardamentul greu 
executat pe data de 3 iulie, ora 11:20 a.m., de avioane americane 
de bombardament, însoţite şi de avioane de vânătoare. Oraşul era 
lipsit de orice apărare antiaeriană. Avioanele au venit în valuri a 
câte 20-25, aşa că au lansat cinci covoare de bombe a câte 250 kg, 

puse unul lângă altul, care au acoperit o mare suprafaţă de teren. 
Practic, au fost atinse de acest bombardament trei fabrici mari, 
două cazarme, gara şi triajul C.F.R., împreună cu Atelierele. Trei 
cartiere au fost atinse şi partea de Nord a oraşului. în ultimul raid au 
fost aruncate şi bombe incendiare. 

Eu mă aflam în momentul acela la baie la Cărămidăria Braun, 
aşa că primele bombe ale primului raid au căzut la circa un 
kilometru de unde eram eu. Când am auzit şuieratul bombelor în 
cădere m-am scufundat cu capul sub apă, dar cât puteam să stau 
aşa? Doar 20-25 de secunde! Când am ieşit de sub apă, un zgomot 
asurzitor de explozii era peste tot, iar văzduhul s-a umplut de nori 
negri de fum şi praf, lemne, ţigle, cărămizi şi deşeuri de toate 
felurile zburau peste tot. Acesta a fost doar primul val şi cel mai 
apropiat de locul unde eram eu. 

în mare grabă am mers acasă, m-am îmbrăcat şi am plecat să 
văd la faţa locului ce s-a întâmplat. Distrugeri mari, gropi adânci, cu 
diametrul de 10-12 metri la suprafaţa pământului, oameni şezând la 
tulpinile unor pomi groşi încremeniţi, carbonizaţi, morţi! Am fost 
adânc impresionat de tot ce vedeam. Acolo unde au căzut bombele 
incendiare din ultimul atac, unele incendii încă nu erau stinse. 
Lumea alerga înnebunită în toate părţile, unii să-şi caute 
supravieţuitorii, pe cei dragi, alţii morţii... Ce mari ravagii, dezastru, 
distrugeri materiale şi umane face un singur bombardament, dar un 
război prelungit?! 

Pe când eram în oraş în zona bombardată, pe la ora 1:15 p.m., 
deodată toate sirenele de alarmă aeriană au început să sune 
ameninţător. O adevarată panică s-a stârnit şi lumea alerga 
înspăimântată spre casă, spre vreun adăpost, sau la ieşirea cât mai 
repede din zona care ar fi putut fi atacată din nou. Nu am stat nici 
eu pe gânduri şi în graba mare m-am retras spre casă, prin cartierul 
funcţionarilor. De data asta nu au mai venit avioane, spre 
mângâierea tuturor. De altfel, nemţii aveau observatoare aeriene şi 
în Iugoslavia şi prin postul de radio Belgrad transmiteau mereu 
comunicate cu privire la deplasarea formaţiunilor de avioane 
americane, (decolate de la baze aeriene din Italia), în două limbi: 
germană şi sârbă. Ţările vizate erau România, Bulgaria şi Ungaria, 
în vremea aceea. Deasupra oraşului Arad au mai trecut formaţiuni 

americane, când au bombardat Timişoara, altădată Simeria. 
Sunetul exploziilor de la Timişoara au fost auzite şi la Arad, de la o 

distantă de 50 km. 

» 

în timpul campaniei de pe frontul de Răsărit, prin Arad au 
trecut zi şi noapte interminabile convoaie militare germane 
motorizate, tancuri, artilerie uşoară şi grea, atât pe şosele, cât şi pe 
căile ferate. La Arad, nemţii şi-au stabilit şi o bază militară de 
aviaţie, de unde plecau avioane în misiune de război, ca de pildă în 
Iugoslavia. într-o duminică după masa, pe la ora 2:00, începu 
alarma aeriană. Apăruse deasupra aeroportului un avion mare de 
transport sârbesc, care de la joasă înălţime a aruncat nişte bombe 
pe aeroport. L-am văzut şi eu. îndată au decolat două avioane de 
vânătoare germane de tipul Messerschmidt şi la 15 km de Arad au 
şi doborât avionul sârbesc. 

începând cu 23 August 1944, când Romania a ieşit din alianţa 
cu puterile axei şi a întors armele împotriva “Axei Berlin-Roma”, 
situaţia s-a schimbat brusc. Garnizoana trupelor germane de la 
aeroport a fost încercuită de trupele române, dar a refuzat să se 
predea. Nemţii aveau la dispoziţie şi câteva avioane de luptă de tip 
Stukass, care lansau atacuri în picaj, la fel şi avioane de asalt cu 
două motoare de tip Henschel. Nemţii au încercat să iasă din 
încercuire, dar cu efectivul militar redus nu au reuşit. Luptele au 
durat mai multe zile, timp în care nemţii au folosit avioanele cu care 
bombardau poziţiile ostaşilor români. Eram martor ocular la 
atacurile aeriene, împreună cu Adi Şerban, vecin de-al nostru, care 
avea şi un binoclu. Am ieşit pe un mic platou din apropiere, de unde 
aveam câmp de vedere mai bun, când un avion german ne-a zărit 
şi a făcut un viraj brusc spre a ne mitralia, dar noi am fost pe fază 
din timp, am luat-o la fugă şi am dispărut din ţinta lor, pe o stradă 
alăturată sub nişte pomi şi aşa am scăpat de la moarte... 
Curiozitatea ne-ar fi costat! 

Trupele combatante române erau pe front, iar la Arad nu erau 
decât efective reduse ale contigentului 1945, care încă nici nu 
terminaseră bine perioada de instrucţie. Se pare că nemţii de la 
aeroport au cerut ajutor comandamentului lor, ca să scape din 
încercuire. 

Eram la început de septembrie de-acuma. într-o zi frumoasă, 
cu soare cald, pe la ora 10:30 a.m., din direcţia Nord-Vest, unde era 
situat cartierul Gai, se auzea fără încetare vuiet de avioane, explozii 
şi foc de arme. Era tocmai în direcţia unde locuia Domnica şi familia 
ei. Până acolo nu era mai mult de 2 km. Cum puteam rămâne pasiv 
la aşa o situaţie? Cum aş putea să nu merg acolo, să ştiu ce se 
întâmplă şi dacă le-aş putea fi de vreun folos? Mă îmbrac repede 
cu costumul bleumarin de uniformă şcolară, făcut dintr-un costum 
de uniforma de serviciu al tatălui meu, şi am luat-o în graba mare la 
drum... Pe măsură ce mă apropiam de zona caldă, bubuiturile de 
tot felul de arme, explozii, vuiet de avioane şi camioane făceau un 
vacarm infernal. Pe străzi nu era nici ţipenie de om... Am ajuns pe 
strada principală a cartierului Gai, atât de bine cunoscută de mine. 
Nu în zadar era numită strada Bisericii, că pe aceasta stradă erau 
nu mai puţin de patru biserici şi la extremitatea nordică era şi o 
mănăstire. De-acuma însă gloanţele îmi şuierau pe la urechi, ţiglele 
atinse de pe case plesneau şi unele se prăvăleau jos. Mai aveam 
poate vreo 300 de metri până la destinaţie. Raţiunea parcă şi-a 
încetat funcţia, de mergeam înainte, fără să mă gândesc în ce 
pericol mă aflam. Dragostea adevarată niciodată nu pune la 
socoteala preţul jertfei! 

în sfârşit, tot ce trăiam m-a pus pe gânduri, nu mai înaintam 
decât de la casă la casă şi mă adăposteam după stâlpii de la porţile 
de intrare. La un astfel de salt de înaintare la o altă casă, îmi ies în 
faţă doi soldaţi români, la mai puţin de 25 de metri, şi încep să tragă 
asupra mea, câte unul, în timp ce celălalt se retrăgea. Eu am ridicat 
braţele în sus şi le-am strigat: Ce faceţi fraţilor? Şi eu sunt român ca 
voi! Dar degeaba, ei au continuat să tragă, până s-au îndepărtat şi 
au trecut de partea cealaltă. Eu am mai făcut un salt până la casa 
următoare, unde am dat peste câţiva oameni. Am stat de vorbă cu 
ei, căci ne cunoşteam şi am înţeles mai bine ce se întâmpla. Mi-am 
scos capul să privesc înspre mănăstirea care era la capătul străzii, 
unde era şi liziera de Nord a cartierului Gai. Cu vreo sută de metri 
în faţa mea, ascunşi după nişte lemne, vreo doi-trei civili trăgeau cu 
armele spre mănăstire, pe unde înainta o coloană motorizată a 
nemţilor, “Blitz-Krieg” (război fulger), venită din Ungaria şi spijinită 
de aviaţie. 

J 

Scopul lor era să străpungă linia de apărare a trupelor române 
şi să ajungă cu orice chip până la aeroport, de unde să-i elibereze 
pe camarazii lor încercuiţi. Şi ca să se acopere de tirul partizanilor, 
au aşezat prizonieri români în linie la capătul străzii, iar coloana 
nemţilor înainta prin spatele lor. Când mă pregăteam să fac un salt 
final ca să apuc o stradă laterală, care era chiar aceea pe care 
locuia Domnica, trei soldaţi nemţi au ieşit de la o casă şi au luat-o 
spre Mănăstire, pentru a face joncţiunea cu trupele lor. Cred că 
misiunea lor specială a fost de învăluire, ca să cadă în spatele 
partizanilor trăgători şi să îi lichideze, dar ei au prins de veste la 
timp şi s-au retras de acolo. Domnul m-a ferit şi pe mine să nu ies 
chiar în faţa lor. Aşa am scăpat neatins de tirul celor doi români şi 
de cei trei ostaşi germani, care puteau fi o experienţă fatală pentru 
mine. Mărit să fie Domnul! Cât de adevărat este Cuvântul lui 
Dumnezeu care se află în Psalmul 127:1. Solomon scrie: “Dacă nu 
păzeşte Domnul o cetate, degeaba veghează cel ce o păzeşte.” 

într-un târziu, în ciuda faptului că luptele erau în toi, cu un ultim 
salt am trecut de partea cealaltă şi am prins să intru pe strada 
Măgurele, şi în mai puţin de un minut am fost la adăpost. Am 
găsit-o bine pe Domnica, la fel şi pe mama şi bunica ei. Am 
schimbat impresiile noastre, dar mai multe ştiam eu, care trecusem 
prin atâtea peripeţii. Exploziile şi împuţcăturile au continuat 
vehement, încât ne-am ascuns de frică sub masă. După mai multe 
ceasuri de lupte, înspre seară, încet-încet, atmosfera s-a liniştit. 
M-au servit şi pe mine cu o supă de roşii, care mi-a prins foarte 
bine. Am ieşit în curte şi în grădină. în groapa de adăpost antiaerian 
pe care trebuia să o aibă fiecare gospodărie, am dat peste trei 
ostaşi români cu armele lor, care erau foarte înfricaţi şi mă rugau să 
nu îi dau pe mâna ostaşilor germani. "Cum să vă dau, dragii mei?" 
i-am asigurat. "Şi noi suntem români ca şi voi, fiţi liniştiţi." Le-am 
adus apă de băut şi ceva de mâncare. în timp ce ei mâncau, eu 
le-am spus păţania mea cu cei doi ostaşi, care trăgeau la disperare 
asupra mea pe strada principală în jurul amiezii. "Dumneata ai fost 
acela? Uite, noi doi am fost aceia. Noi, văzând că eşti blond şi în 
haine bleumarin, am crezut că eşti soldat german." Se înserase de- 
a binelea şi ei liniştindu-se acum, au plecat să-şi caute unitatea şi 
pe camarazii lor... 

REFUGIU-1944 


Câteva zile mai târziu, mai precis în dimineaţa zilei de miercuri, 
13 septembrie 1944, în zorii zilei ne-am trezit, cei din oraşul Arad, în 
zgomotul surd al exploziilor de la distanţă ale artileriei maghiare, 
care trecuse frontiera şi înainta spre Arad din două direcţii: dinspre 
Nord, prin comunele Macea, Curtici şi Şofronea, şi dinspre Vest, 
prin Nădlac, Pecica şi Arad. Lumea a început să fie neliniţtită, ba 
chiar agitată. Ştiam de anumite atrocităţi săvârşite de trupele 
maghiare cu patru ani înainte, când au cotropit Ardealul de Nord. 
Tinerii români, mai ales intelectualii, ne consideram vizaţi la anumite 
acte revanşarde de ură împotriva noastră. Sigur, eu eram interesat 
iarăşi să ştiu ce se întâmplă cu Domnica. Nu era timp de pierdut... 

M-am echipat de drum şi am luat cu mine strictul necesar. Am 
trecut pe lângă locuinţa unui om bun şi înstărit din Gai, Fericean 
Nicolae, care tocmai a prins caii la căruţă şi soţia lui cu băiatul 
Livius, se pregăteau de refugiu. Era un prieten de-al tatălui meu, iar 
eu dădusem ore de meditaţie fiului lor, care era cu vreo trei-patru 
ani mai mic decât mine. Ei mi-au oferit îndată un loc în căruţă, să 
plec împreună cu ei. Eu le-am spus că nu pot pleca fără să ştiu ce 
se întâmplă cu Domnica. Mi-au oferit îndată un loc şi pentru ea, 
apoi m-au zorit să o aduc cât mai degrabă. Fără ezitare, ea şi-a luat 
strictul necesar şi iată-ne la drum spre Răsărit... între timp, 
bubuiturile tunurilor şi tancurile maghiare se apropiau de Arad şi se 
auzeau tot mai aproape. De fapt, graniţa cu Ungaria era destul de 
aproape, spre Nord, aproximativ 20 km, iar spre Vest, spre Nădlac, 
cca. 40 km. Trebuia să ne grăbim să traversam oraşul, înainte ca 
ungurii să ne poată tăia calea în drumul de ieşire. Cu ajutorul lui 
Dumnezeu am ajuns cu bine la ieşirea din oraş, unde am făcut un 
popas scurt la o familie care era rudenie de-a familiei Fericean. 

Pe şoseaua Arad-Bucureşti era o agitaţie cu totul neobişnuită. 
Sute, mii de oameni, femei şi copii, făceau exodul din Arad într-o 
singură direcţie: “spre Răsărit”, unde la vreo 20 de km erau 
dealurile cu podgoria Aradului. Şi cum ne uitam spre coloana 
nesfârşită de pedeştri, alţii cu biciclete, motociclete, căruţe, maşini, 

deodată am zărit-o pe sora mea Felicia împreună cu vecinii noştri 
buni, familia Truţă: tata, mama şi cei patru copii ai lor. Mai erau şi 
alţi vecini şi cunoştinţe de-ale noastre, cu bagaje şi un sac de făină, 
în căruţa familiei Şerban Gheorghe. Am avut o bucurie mare să ne 
revedem cu cei dragi. Ne-am cerut scuze de la binevoitorii noştri şi 
ne-am ataşat celorlalţi. Ne simţeam mai confortabil între ai noştri. 
Drumul însă avea să fie cu peripeţii. N-am făcut nici un popas, 
pentru că doream să ajungem la Podgorii încă fiind ziuă, dar nu a 
fost cu putinţă. De ce? Fiindcă şoseaua era supra-aglomerată cum 
n-a mai fost niciodată şi probabil nici nu va mai fi. Zeci de mii de 
oameni au luat drumul pribegiei fără să ştie cât va dura. Erau zile 
frumoase de septembrie, cu soare cald şi cer senin. Nimeni nu s-a 
gândit că, poate, va fi o experienţă de lungă durată. Mulţumim lui 
Dumnezeu că nu a fost aşa, ci doar una de şapte zile, cât a fost 
ocupat oraşul Arad de unguri, la care se mai adaugă trei zile, cu 
exodul şi cu întoarcerea. 

Fuga noastră spre dealurile podgoriei Aradului a fost agravată 
de apariţia avioanelor de vânătoare nemţeşti, care zburau razant 
deasupra şoselei, producând panică în rândurile noastre. De fiecare 
dată, lumea fugea de pe şosea în stânga ori în dreapta, 
ascunzându-se prin lanurile de porumb aproape copt, gata de 
cules. înaintea avioanelor nemţeşti însă, a trecut pe deasupra 
noastră un avion românesc, care avea pe aripi şi pe coadă culorile 
tricolorului românesc. Asta ne-a încălzit oarecum inimile şi ne-a dat 
ceva speranţe. Dar nu tot aşa a fost cu avioanele nemţeşti, care 
veneau în formaţie, cu manevre agresive. Ce semnificaţie or fi 
având cuvintele Domnului Isus în Matei 24:20-22, cu privire la 
evenimentele finale prevăzute în proorocii, când le zice ucenicilor: 
“Rugaţi-vă ca fuga voastră să nu fie iarna, nici în zi de Sabat. 
Pentru că atunci va fi un necaz aşa de mare, cum n-a fost niciodată 
de la începutul lumii până acum, şi nici nu va mai fi. Şi dacă zilele 
acelea n-ar fi scurtate, nimeni n-ar scăpa; dar, din pricina celor 
aleşi, zilele acelea vor fi scurtate.” Mulţumesc Domnului şi acum 
când mă gândesc că fuga noastră nu a fost iarna, deşi 
evenimentele nu pot fi comparate cu cele ce vor avea loc în zilele 
din urmă. 


72 



Ajunşi la Sâmbăteni abea, se înnoptase deja de-a binelea. 
întunerecul nopţii avea să adauge ceva la susceptibilitatea noastră 
ce va fi, ce se va întâmpla cu noi, un sentiment de frică, de 
nesiguranţă. Dar faptul că îl aveam cu noi pe fratele Truţă loan, 
bărbat mai în vârstă, predicator şi păstor al Bisericii în care aveam 
să fiu botezat doi ani mai târziu, cel puţin mie îmi aducea linişte în 
suflet. Era un om cu experienţă şi răspunderea cădea asupra lui. 

Ce rezonantă au în mine acum când scriu aceste lucruri 

j 

cuvintele lui David din Psalmul 31:21: “Binecuvântat să fie Domnul, 
căci şi-a arătat în chip minunat îndurarea faţă de mine: parcă aş fi 
fost într-o cetate întărită.” 

Ajunşi la jumătatea drumului, am dat peste ostaşi români, care 
îşi săpau de zor tranşeele de apărare. Aici avea să fie prima linie de 
apărare a noastră împotriva trupelor invadatoare, care ne-au luat 
prin surprindere, trupele noastre nefiind întoarse de pe frontul de 
Răsărit. Unitatea a fost aceea a “Şcolii de Ofiţeri de rezervă” din 
Arad. Printre ei erau şi foşti colegi de liceu, care terminaseră liceul 
cu un an sau doi înaintea mea. Un fior straniu mi-a străbătut fiinţa. 

j 

Un simţământ de mândrie şi demnitate patriotică a pus stăpânire pe 
mine. Ce s-ar fi întâmplat să fiu şi eu printre ei?... 

Se cuvine să amintesc aici faptul că cei din conducerea ţării pe 
atunci au dat dovadă de înţelepciune. Au cruţat tineretul, floarea şi 
viitorul ţării, până la vârsta majoratului, în timp ce alte ţări, cum au 
fost comuniştii sovietici şi nemţii, au masat pe fronturi chiar 
adolescenţi de la vârsta de 16 ani. Mai mult decât atât, a fost dat un 
decret prin care se spunea că tinerii care erau în ultimii doi ani de 
liceu, clasele VII si VIII, nu puteau fi luaţi în armată, chiar dacă ar fi 
împlinit vârsta. 

în locul unde elevii Şcolii de Ofiţeri îşi săpau tranşeele liniei de 
apărare în noaptea aceea de 13 spre 14 septembrie 1944, s-a 
construit mai târziu un monument şi un portal de onoare pe care 
scrie: “Glorie Eroilor care au căzut aici, dându-şi viaţa pentru 
Apărarea Patriei.” 

Nu există în lumea asta nimic de valoare reală, decât ceea ce 
s-a realizat prin sacrificiul de sine. Sacrificiul de sine, dar fără 
sacrificarea sinelui însuşi, nu are nici o valoare. Sunt atâţia care au 

fost şi sunt capabili de sacrificiu, cu scopul afirmării “sinelui”. 
Aceasta este tema tratată de apostolul Pavel în 1 Corinteni 13:3, 
când scrie: “Chiar dacă mi-aş da trupul să fie ars, (cum fac atâţia 
sinucigaşi, care se cred “eroi”, în religia musulmanilor, întemeiată 
acum un mileniu şi jumătate, de falsul profet Mahomed), şi nu am 
dragoste, nu-mi foloseşte la nimic”. Contează motivul şi cauza 
pentru care te jertfeşti. Singura motivaţie plauzibilă este 
DUMNEZEU şi Cauza împărăţiei Sale. Sacrificiu înseamnă 
"mortificare de sine, nu afirmare de sine”! Nu suntem în neştiinţă de 
vicleşugurile Satanei, chiar şi când se travesteşte în înger de 
lumină (2 Corinteni 11: 13-15). Apostolul Pavel pledează pentru 
jertfirea de sine în Romani 12:1, când scrie: “Vă îndemn dar, fraţilor, 
pentru îndurarea lui Dumnezeu, să aduceţi trupurile voastre ca o 
jertfă vie, sfântă, plăcuta lui Dumnezeu: aceasta va fi din partea 
voastră o slujbă duhovnicească.”într-o traducere şi mai corectă 
după original este: “De aceea va îndemn, fraţilor, prin îndurarea lui 
Dumnezeu, să prezentaţi trupurile voastre ca un sacrifrciu viu, 
sfânt, plăcut lui Dumnezeu, care este din partea voastră cultul cel 
raţional.” în alte cuvinte: “slujirea voastră cea înţeleaptă” sau “o 
cuminte slujbă duhovnicească”. Slujba şi jertfirea de sine cea 
adevarată este aceea care îşi are sursa şi ţinta în Dumnezeu. 

De observat este şi faptul că acesta este un sacrificiu “viu”, nu 
mort. Mortificarea este un proces permanent, care ţine toată viaţa 
cât trăim în trup. Inima (voinţa) frântă şi duhul zdrobit sunt jertfe 
care-i plac Domnului (Psalmul 51:17). Aşa a trăit Domnul Isus ca 
om, sacrificându-Se pe Sine în favoarea Tatălui Său din cer. 
Niciodată nu şi-a exercitat voia Lui însuşi, ci întotdeauna voia 
Tatălui. în Evanghelia după loan 6:3 8, Domnul Isus spune: “M-am 
pogorât din cer ca să fac nu voia Mea, ci să fac voia Celui ce M-a 
trimis.” 

Tocmai pe când scriam paragrafele de mai sus, cu privire la 
sacrificiul de sine, soţia, fără să ştie ce scriu, m-a rugat să închid 
geamurile, ceea ce ea nu putea face în împrejurarea dată. Fără să 
zic ceva, m-am sculat şi am închis geamurile şi m-am aşezat să 
scriu la maşină în continuare. Dar ea mă întreabă: "Te-am deranjat 
sau supărat cumva?" Eu i-am răspuns:"De ce mă întrebi, ai văzut 
ceva pe faţa mea?" "Nu, n-am văzut nimic!" Ei, vezi, sunt lucruri pe 

care nu le-a putut citi pe faţa mea, dar în inimă am manifestat un 
protest şi îmi ziceam: “De ce mă întrerupe chiar acum? De ce?” 
Domnul m-a pus din nou la probă, chiar pe mine, în timp ce scriam 
despre sacrificiul şi mortificarea de sine. La aspectul exterior, 
dădeam impresia că am trecut la examen, la cel interior însă, nu 
tocmai. Abia când m-am confesat ei, eu am intrat în ordine cu 
Dumnezeu, cu soţia mea şi cu mine însumi, lată ce clar este 
adevărul în legătură cu dragostea care se dovedeşte prin sacrificiul 
de sine, avându-L în vedere pe Dumnezeu, care este Dragoste (1 
loan 4:8, 16). “Doamne Isuse, fie îndurarea Ta peste noi şi nu ne 
lăsa în puterile noastre, ci Te rugăm aşează-ne întotdeauna în 
puterile Tale, când Ispititorul vine la noi!” Amin. 

Târziu în noapte am ajuns la Păuliş, în familia fratelui Şerban 
loan. Printre cei doisprezece, era cu noi şi sora lui, Sida Şerban, 
care avea în grijă caii şi căruţa dată de tatăl ei, fratele Gheorghe 
Şerban. Surpriza familiei gazdă a fost mare, practic le-am umplut 
casa. După ce am luat în grabă ceva de mâncare, ordinul a fost să 
ne culcăm, să putem lua doua-trei ore de somn, aşa ca înainte de 
revărsatul zorilor să putem fi trecuţi cu brodul peste râul Mureş. Ca 
să avem loc de culcat cu totii, fratele loan a scos dintr-o cameră 
totul şi a pus paie pe jos. Deşteptarea a fost hotărâtă pentru ora 
2:00. Nici nu adormisem bine şi a trebuit să ne şi sculăm. A fost, 
cred, cea mai scurtă noapte din viaţa mea, cel puţin aşa am simţit 
atunci şi asta nu era de mirare... 

Trecerea cu brodul peste Mureş, toţi deodată şi cu căruţele, 
fiind şi noapte, pentru cei mai mulţi dintre noi a fost ceva nou, 
impresionant. Ajunşi pe malul stâng al apei, de partea Banatului, 
ne-am simţit parcă mai în siguranţă. Hotarul natural dintre Crişana 
şi Banat ne-a dat un simţământ mai mare de linişte. Am înaintat 
spre Răsărit, pe valea Mureşului, şi s-a făcut dimineaţă. Ajunşi la 
marginea oraşului Lipova, ne-am întâlnit cu doi piloţi români, 
bandajaţi la cap. Unul dintre ei îmi era bine cunoscut, era cu vreo 
doi-trei ani mai mare, din Zimand, fost coleg de liceu, din familie de 
credincioşi, şi anume familia Lăcătuş. Ei ne-au spus că au căutat să 
se refugieze cu avionul-şcoală de tip Stukass, înainte de ocuparea 
oraşului de trupele maghiare. Era tocmai avionul românesc de care 
am amintit că l-am văzut trecând deasupra noastră în după-masa 

zilei trecute şi care ne-a produs emoţii. Avioanele nemţeşti de 
vânătoare, cu viteză mare, l-au ajuns din urmă şi l-au doborât, dar 
ei au scăpat cu viaţă, cu răni relativ uşoare. Noi ne-am minunat de 
harul de care au avut parte, ca să scape de la moarte. Câţiva ani 
mai târziu, Lăcătuş a ajuns în Canada, unde s-a întors la 
Dumnezeu. L-am întâlnit după mai bine de 20 de ani, când a venit 
în vizită în România să-şi vadă părinţii şi pe sora lui, Catiţa Lăcătuş. 
Cu această ocazie, am fost invitaţi la Zimand mai mulţi din Arad, 
într-o seară de duminică, şi cu mulţi alţii din loc am avut o plăcută 
sărbătoare duhovnicească în grădina-livadă cu pomi fructiferi a 
casei părinteşti. Mărit să fie Domnul! M-am bucurat mult de 
sinceritatea lui şi de îndrăzneala cu care vestea Cuvântul lui 
Dumnezeu şi experienţa personală a naşterii din nou. 

Am traversat oraşul Lipova şi am făcut popas la Băile Lipova, 
unde ne-am stâmpărat setea cu renumitele ape minerale de Lipova, 
care, îmbuteliate acolo, se găseau şi în comerţ. Fratele Truţă loan îi 

cunoştea pe fraţii din comuna Sistarovăţ, la vreo 10 km sud de 
Lipova. Fratele truţă şi fratele Şerban au hotărât să plecăm spre 
Sistarovăţ, unde părea să fim mai la adăpost de zona de război. 
Trebuia să străbatem vreo 10 km de drum... Pe la jumătatea 
drumului, ziua se apropia de sfârşit şi soarele îşi arunca ultimele 
raze spre noi. Eram la marginea unei pădurici. în punctul acesta am 
fost surprinşi de ostaşi sovietici pe motociclete militare, unele şi cu 
ataş, plini de praf, aşa că numai ochii şi gura făceau excepţie. Cum 
am ştiut, mai mult prin semne, le-am arătat că frontul nu este în 
partea asta, ci spre Apus. Ei s-au întors spre Lipova şi nu i-am mai 
văzut. 

Noi am primit dispoziţia să adunăm paie, fân şi buruieni uscate 
şi să ne amenajăm culcuş pentru noapte, unde aveam să dormim 
sub cerul liber şi senin, cu aer curat din belşug. Noaptea a fost 
totuşi rece, nu aveam pături necesare pentru toţi. Cât de naiv şi 
neştiutor am putut fi atunci... Pentru mine a fost destul să ştiu că şi 
Domnica este printre noi, cu mine, şi atât. Poate unii ar putea spune 
că a fost credinţă. Poate să fi fost un gen de credinţă, dar în nici un 
caz cea biblică şi nici credinţa lui Avraam, patriarhul credinţei, care 
vine de la Dumnezeu şi schimbă fiinţa din temelii. Asta aveam s-o 
cunosc şi s-o primesc abia cu doi ani mai târziu. 

Noaptea nu a fost prea uşoară, am dârdâit de frig, ne-am 
întors de pe o parte pe alta, am mai şi aţipit câte puţin, dar oricum, 
noaptea a trecut şi ne-am trezit din somn mult mai devreme decât 
dacă am fi fost fiecare acasă în paturile noastre. 

A treia zi de la plecarea în refugiu am ajuns la Sistarovăţ. 
Acolo am fost primiţi în casa fratelui prezbiter, cu multă bunăvoinţă. 
Acum grupul nostru era compus din 16 suflete, prin adăugarea la 
grup a fratelui loan Şerban şi familia lui din Păuliş. Familia gazdă a 
golit urgent cea mai spaţioasă camera pe care o aveau şi ne-au 
pus-o la dispoziţie. Pe lângă peretele din fundul camerei şi cei doi 
laterali, s-a pus un aşternut de paie acoperite cu nişte pleduri şi în 
sfârşit, am avut un loc asigurat de dormit, la adăpost de intemperii 
şi de frigul nopţii. în felul nostru, i-am mulţumit fiecare lui Dumnezeu 
pentru primirea care ni s-a făcut. Surorile au pregătit zilnic câte o 
mâncare caldă. Am avut şi lapte de la vacile familiei gazdă, mărit să 
fie Domnul! 

De aici de la Sistarovăţ, priveam peste dealuri în fiecare zi 
spre locul unde luptele erau în toi, bravii ostaşi ai Şcolii de Ofiţeri de 
Rezervă de la Arad, făcând zid de netrecut pentru tancurile 
maghiare. Noi vedeam doar avioanele care veneau să bombardeze 
linia frontului, la început cele germane. Dar după vreo două zile, 
spre bucuria noastră, am văzut pe deasupra capului nostru avioane 
de război cu însemne ale tricolorului românesc, care mergeau spre 
Păuliş, în apărarea trupelor noastre. Pe şoseaua dinspre Lugoj, 
veneau zilnic trupe româneşti de infanterie echipate de război spre 
Lipova, de unde erau dirijate spre front, după cum era nevoie. Prin 
Sistarovăţ a fost stabilită linia a 11l-a de apărare a frontului, iar ca 
trupe a fost adusă ultima serie încorporată pentru Şcoala de Ofiţeri 
de Rezervă, care pe bună cale nici nu au terminat perioada de 
instruire. Printre ei, spre bucuria noastră l-am întâlnit şi pe elevul- 
ostaş Traian Ban, bunul meu prieten şi frate părtaş la suferinţe mai 
târziu, pentru Numele scump al lui Isus Hristos. 

Trupele româneşti, întărite şi de cele sovietice sosite pe linia 
frontului, sprijinite şi de avioanele de luptă, au înfrânt trupele 
maghiare, care au început să se retragă în mare grabă, lăsând în 
urmă morţi, vehicule şi tancuri distruse, chiar pe linia frontului de la 
Păuliş. 

Ne-a venit vestea că pe 23 septembrie 1944, oraşul Arad a 
fost eliberat, aşa că cei care nu erau legaţi de căruţe, am plecat în 
grabă la Radna, la Gara C.F.R., şi cu al doilea tren care a intrat în 
gara Arad am sosit şi noi acasă. Porţiuni din marea gară C.F.R. din 
Arad mai fumegau încă. Ungurii, în retragere, au distrus şi au dat 
foc la ce au putut. în cartierul Gai am văzut cadavrele a câţiva 
soldaţi maghiari lăsaţi în ariergardă de trupele lor, pentru a face 
acoperire retragerii grosului trupelor lor. Sovieticii care au ajuns 
primii cu linia frontului i-au împuşcat, apoi i-au dezbrăcat, şi timp de 
trei zile nimeni nu a avut voie să-i ia de acolo să-i înmormânteze. 
Vai ce crud şi sângeros, distrugător este războiul... Ce scumpă şi 
de nepreţuit este pacea! 

Frontul de-acuma trecuse în Ungaria, în partea de Sud, iar în 
Ardealul de Nord se dădeau lupte grele încă, cu sacrificii mari. Ce 
mulţi au trebuit să moară şi de-o parte şi de cealaltă, şi să fie plânşi 
de cei dragi... “O, Doamne, fă să vină împărăţia Ta, a Păcii, cât mai 
repede”, cântarea, iubitul frate Vasilică Moisescu, cu titlul “Vino, 
Isuse”, care e mult mai actuală astăzi ca şi acum aproape un veac, 
pune problema suferinţei, a răului, a morţii, când zice: 

“Vino, Isuse! Iubitul nostru Mire. 

Ce-ntârzie acum a Ta venire? 

Umbrele morţii se-aştern pe pământ, 

Căci din iad ieşit-a al groazei vânt... 

în altă strofă întreabă: 

"Rău-i la culme şi nu are leac, 

Şi încă nu-i sfârşitul acestui veac?" Va veni şi ziua aceea 
cu siguranţă, la vremea ei. Mărit să fie Domnul! 

Până atunci însă, trupele comuniste sovietice ne-au invadat 
ţara, practic au ocupat-o. întorşi din refugiu, am găsit în casele 
noastre cazaţi obligatoriu, în cele mai bune camere, soldaţi 
sovietici. în cartierul nostru a fost o unitate de “Ateliere Mobile” din 
spatele frontului, în care erau aduse arme, maşini şi alte lucruri care 
necesitau reparaţii. în casa părinţilor mei au fost repartizaţi patru 
ostaşi-trupă, care dormeau în camionul lor cazat în curte şi câţiva 
ofiţeri cazaţi în camera cea mai bună. Noi a trebuit să ne retragem 

în restul spaţiului, fiind destul de înghesuiţi. Printre cei patru ostaşi 
de trupă, era unul cu gradul de sergent, dar funcţia lui era mare, ca 
ofiţer politic, şi avea mare autoritate asupra lor. 

în camera din casa mare, unde stăteau ofiţerii, un locotenent 
sovietic a adus vreo nouă geamantane mari, moderne. Pe fiecare 
geamantan era pusă o carte de vizită, a doamnei Stănescu, cu 
adresa din Bucureşti. Pe semne, de acolo din Bucureşti, de la acea 
doamnă şi le-a însuşit. Ne tot întrebam oare ce o fi în ele? Din când 
în când le verifica, să vadă dacă nu lipseşte ceva din ele, după cum 
apreciam noi mişcarea. Dar cum oare să fi putut să lipsească, în 
nici un caz noi nu am fi îndrăznit să ne atingem de ele. Dar după 
vreo patru-cinci săptămâni de şedere la noi, au primit ordin de 
plecare şi mutare mai aproape de linia frontului, care era pe la 
Budapesta. Au luat tot ce au avut şi geamantanele. Camera era a 
surorii mele Felicia şi după plecarea lor am intrat să facem 
curăţenie să şi-o poată lua în primire. Spre surprinderea noastră, 
unul dintre geamantane a fost uitat sub unul din cele două paturi. 
Nu ne-am atins de el timp de mai multe săptămâni, deoarece ne 
aşteptam să se întoarcă după el şi nu am vrut să avem ceva necaz. 

După multă vreme, când credeam că era imposibil să se mai 
întoarcă cineva după el, curiozitatea ne-a împins să-l deschidem. 
Am rămas miraţi de ce lucruri scumpe, frumoase, de îmbrăcăminte 
şi încălţăminte era plin. Doamna Stănescu trebuie că a făcut parte 
din clasa aristocratică a Bucureştiului, de şi-a putut permite 
asemenea scumpeturi. Am luat vreo două sau trei articolaşe, cele 
de cea mai mică valoare, şi le-am dat surorilor mele, printre care şi 
o pereche de ciorapi. Ne puneam, totuşi, întrebarea, dar dacă se va 
mai întoarce ofiţerul rus, ce o să ne facem? 

După alte câteva zile, într-o zi în apropierea prânzului, cine 
apare la noi inopinat? Tocmai ofiţerul cu geamantanele şi ne cere 
să-i dăm geamantanul. L-am adus pe coridor şi el l-a deschis. A 
constatat îndată lipsa celor două sau trei articole şi a insistat să i le 
dăm. Ele nu mai erau disponibile, iar în cazul ciorapilor deja au fost 
şi purtaţi. El se grăbea şi a devenit oarecum agresiv. Am regretat 
sincer că nu le mai aveam la dispoziţie şi ele, de fapt, erau o 
bagatelă la valoare, prin comparaţie cu lucrurile rămase în 
geamantan. Am auzit destule întâmplări ale altora cu ostaşi 

sovietici, aşa că ne puteam aştepta la orice, chiar să ne împuşte... 
Furios, a intrat în prima cameră şi de pe noptieră a pus mâna pe 
aparatul nostru de radio, l-a pus sub braţ cu geamantanul în 
cealaltă mână a plecat bombănind într-o limbă pe care noi nu am 
putut-o pricepe, l-am mulţumit lui Dumnezeu care ne-a scăpat doar 
cu atâta pagubă. Putea să fie mult mai rău,.. Lecţia am învăţat-o, 
dar de corectat nu am mai avut şansă. 

O altă păţanie mult mai periculoasă am avut-o cu un alt ofiţer 
sovietic, un căpitan de tancuri. Pe data de 6 ianuarie 1945, seara 
pe la ora 9, am plecat spre casă, după o vizită la Domnica. Abia 
făcusem câţiva metri, şi de pe strada bisericii îmi veneau la urechi 
zgomote ciudate. Ajuns în strada bisericii, constat că cineva în 
noapte bătea cu putere într-o poartă. Eu am luat măsuri de 
precauţie şi am trecut de cealaltă parte a străzii. Ajuns în dreptul 
individului care tocmai bătea în poarta Bisericii Baptiste din Gai, 
după vorbele pe care le bolborosea mi-am dat seama că este un 
ostaş sovietic. Am stat în loc şi m-am gândit ce să fac. Să-mi văd 
de drum, sau sa trec dincolo şi să îl fac cumva să înţeleagă că 
acolo nu locuieşte nimeni, ci este doar localul unei biserici? Mi-am 
luat inima îndinţi şi am zis că trebuie să fac tot posibilul, ca să 
preîntâmpin spargerea uşii bisericii, în care umblasem de mic copil. 
Cu cele câteva vorbe pe care le rupeam şi eu ruseşte în vremea 
aceea, am încercat să-l fac să înţeleagă că e o biserică şi că nu 
locuieşte nimeni acolo. El era cu pistolul în mână şi îmi spunea că 
el este căpitan de tancuri şi vrea “barişnea”, adică femeie. Mi-am 
dat seama că am încurcat-o rău, că era puţin băut, cum e mai rău, 
cu pistolul în mână, agresiv şi mai ales ce anume îl preocupa. Mi- 
am făcut reproşuri, era mai bine să-mi fi văzut de drum, dar acum 
totul era prea târziu. El mă ţinea de braţ cu mâna stângă şi în 
dreapta avea revolverul. Un singur subiect îl interesa, “barişnea”, şi 
că el e căpitan de tancuri. Din pricina lor, oamenii nu circulau 
noaptea, ci stăteau baricadaţi în casele lor. Pe stradă nici ţipenie de 
om. Am încercat să mă gândesc ce pot face, cum să scap din 
situaţia aceasta? La vreo casă unde voia să bată la uşă, îl opream 
să intre, căci îmi era imposibi să-l las să facă un asemenea lucru. 
Eram bine cunoscut în cartier. în sfârşit, mi-a venit o idee care, în 
momentul acela, mi s-a părut salvatoare. Am să-l duc cu vorba vreo 

câteva sute de metri înainte pe strada principală, unde era un birt. 
Am să-l atrag în birt, unde speram ca să mai fie şi alţi oameni, iar 
eu mă voi face nevăzut... Mergeam pe mijlocul străzii amândoi, el 
ţinându-mă de braţ, ca şi când şi-a găsit omul, iar eu neştiind cum 
să mă scap de el. A devenit tot mai agresiv şi a început să ridice 
tonul şi mai tare, părându-i-se că îl duc cu vorba. Ajuns în faţa 
crâşmei, am constatat că este închisă şi un lacăt era pus pe uşa. 
Ce să mă fac? Eram într-o situaţie cumplită, care acum mi se părea 
fără ieşire. Numai Dumnezeu mă mai putea scăpa de omul acesta, 
eu nu vedeam nici o şansă. 

O nouă idee mi-a apărut în minte. Pe o altă stradă importantă 
din apropiere ştiam că este un alt birt. Mă gândeam că acela o fi 
deschis şi o licărire de speranţă mi-a venit în inimă. Până acolo, 
trebuia să străbatem alte câteva sute de metri. în mod conştient îl 
duceam cu vorba, dar ce era să fac? Credeam că salvarea mea 
este birtul şi acolo am scăpat de el. Era strada cea mai largă din tot 
cartierul Gai, pietruită pe mijloc, care ducea spre cimitir. Speram să 
apară vreo patrulă a Armatei Sovietice, dar în zadar. Altă dată am 
întâlnit patrule a câte trei oameni, acuma când ar fi fost cea mai 
mare nevoie, nici una! 

De la distanţă de vreo zece-cincisprezece metri văd că şi acest 
birt este închis, nici o lumină, nicăieri. Timp de pierdut nu mai am, 
ăsta mă împuşcă dacă vede că l-am înşelat, cum să scap de el? M- 
am intoxicat de când aud doar două expresii: “ruskie tankista 
capitan” şi “barişnea”. Era iarnă, era frig şi am pierdut mai bine de 
un ceas cu “ciolovecul” acesta. Am făcut în gând un plan strategic, 
pe care trebuia să-l pun rapid în aplicare. M-am desprins cumva cu 
braţul din mâna lui, am luat o mică distanţă mergând alăturea cu el 
şi cu o acţiune fulger m-am repezit cu umărul meu sub umărul lui şi 
l-am doborât la pământ pe mâna lui dreaptă în care ţinea 
ameninţătorul pistol. Am zbughit-o la fugă pe trotuarul din dreapta, 
şi am dispărut în noapte, în timp ce el striga în gura mare nu mai 
ştiu ce. Mi-am adus aminte de proverbul care acum mi se potrivea 
mie: “Fuga-i ruşinoasă, dar e sănătoasă.” Aş fi considerat fapta mea 
ca un succes, numai dacă l-aş fi putut lecui pe căpitanul sovietic de 
tancuri de a mai căuta alte femei, cu pistolul în mână, fie în 
România, fie în alte ţări, fie şi în propria lui ţară. Domnul s-a îndurat 

de mine că nu am mai întâlnit vreo patrulă sovietică, după ce am 
comis fapta mea. Singura mângâiere pe care o am este că cel puţin 
în seara aceea a încetat să mai caute femei... 

Am ajuns acasă pe la ora 10:30 p.m. şi le-am povestit părinţilor 
mei cele întâmplate, de care şi ei s-au minunat De felul meu 
natural, eram un om paşnic şi de când eram copil nu mă bătusem 
cu nimeni. Poate am şi mângâierea că am salvat de la a fi spartă 
uşa Bisericii Baptiste din Gai şi poate chiar profanarea ei. Mărit să 
fie Domnul, Singurul vrednic de laudă şi pe pământ precum este în 
cerurile preaînalte! 

Revin la problema sentimentului statornicit odată pentru 
totdeauna între mine şi Domnica. Nu am avut îndrăzneală să il 
declar primul, deschis, pe faţă. în schimb Domnica a avut curajul 
necesar să declare: “Te iubesc!” Asta s-a întâmplat pe la sfârşitul 
anului 1943, cinci luni mai târziu, după prima vizită la noi, în 19 iulie. 
Era într-o seară în care am încheiat vizita pe care i-am făcut-o, timp 
în care ea locuia la bunica din partea tatălui ei. Mama ei se 
întorsese din nou la Chişinău în Basarabia, pentru a-i duce tatălui ei 
alimente pregătite la Arad. Sigur, răspunsul meu a fost prompt: “Şi 
eu te iubesc!” Valoarea declaraţiilor noastre este aceea că au fost 

făcute înaintea Cerului, cu credinţa, pe care am avut-o atunci. Am 
avut încredinţarea că Dumnezeu a binecuvântat şi unit declaraţiile 
noastre, consfinţite după voia Lui încă din veşnicii, aşa cum a fost şi 
cu privire la mântuirea noastră. 

Apostolul Pavel, inspirat de Duhul Sfânt, exprimă adevărul 
acesta atât de frumos când scrie bisericii din Roma: “De altă parte, 
ştim că toate lucrurile lucrează împreună spre binele celor ce 
iubesc pe Dumnezeu, şi anume, spre binele celor ce sunt chemaţi 
după planul Său. Căci pe aceia pe cari i-a cunoscut mai dinainte i-a 
şi hotărât mai dinainte să fie asemenea chipului Fiului Său, pentru 
ca El să fie cel întâi născut dintre mai mulţi fraţi. Pe aceia pe cari i-a 
hotărât mai dinainte i-a şi chemat; pe aceia pe cari i-a chemat i-a şi 
socotit neprihăniţi; iar pe aceia pe cari i-a socotit neprihăniţi i-a şi 
proslăvit. Deci, ce vom zice noi în faţa tuturor acestor lucruri? Dacă 
Dumnezeu este pentru noi, cine va fi împotriva noastră?” (Romani 
8:28-31). 

în sensul celor de mai sus, putem spune că asemenea 
mântuirii şi unirea în dragoste a doi credincioşi s-a născut în Cer, în 
inima şi în voia Tatălui, care ne-a cunoscut şi de aceea ne-a şi 
predestinat să fim plăcuţi, asemenea Fiului Său. Mărit să fie 
Domnul! 

Activitatea noastră pe plan religios, cultural şi sportiv, a 
continuat şi în anul 1945 şi prima jumătate a anului 1946, cu 
deosebirea că odată cu căderea regimului mareşalului Ion 
Antonescu, au fost deschise bisericile neo-protestante. Astfel, 
dimineaţa mergeam la ortodocşi, iar după masa mergeam la 
baptişti, împreună cu Domnica şi încă alţi câţiva. 

Evoluţia mea bună pe linie sportivă, în cadrul echipei “Găiana” 
a cartierului, a atras atenţia altor cluburi sportivi mai înalte. în 
primăvara anului 1945, am fost invitat şi legitimat la echipa “Gloria” 
din Arad, care a activat în Divizia “A” de fotbal. Unii mi-au prezis un 
viitor strălucit, chiar în echipa naţională a ţării. Eu nu mi-am făcut 
iluzii, căci simţeam că ceva îmi stătea împotrivă la o astfel de 
carieră. Deznodământul a venit pentru mine în vara anului 1945. O 
selecţionată a oraşului Arad, cu cei mai buni jucători, a avut de 
susţinut un meci de fotbal cu o selecţionată a oraşului Reşiţa, la ei 
acasă. Evoluţia echipei noastre a fost atât de slabă şi ştearsă, că 
am fost bătuţi cu severul scor de 6-0. Pentru mine a fost picătura 
care a mai lipsit din pahar ca să fie vărsat tot conţinutul. Dumnezeu 
avea alt plan cu mine, pe care încă nu-l cunoşteam. Am terminat-o 
cu sportul profesionist, cum s-ar zice, chiar înainte de a-l fi început. 

Aşa s-a desfăşurat viaţa până în primăvara anului 1946, când 
mi-a fost dat să am o experienţă neplăcută. într-o seara, când mă 
întorceam spre casă de la un antrenament de fotbal al echipei din 
cartier, am început să fredonez încet o cântare pe o stradă pustie, 
în porţiunea aceea de drum nu erau case zidite, când am întâlnit 
doi poliţişti care făceau rondul de pază pe cartier, cu armele 
atârnate pe umeri. Ei m-au oprit şi mi-au cerut buletinul de 
identitate, pe care l-am scos din buzunar şi l-am dat unuia din ei. 
Am pus întrebarea: “Ce anume rău am făcut de îmi cereţi 
buletinul?”, la care unul dintre ei a vrut să mă izbească în piept cu 
patul armei, dar m-am retras la timp şi a izbit cu patul armei în gol. 
Dar nu am scăpat de tot, căci celălalt mi-a tras două palme peste 

obraji. M-am simţit foarte nedreptăţit şi umilit de purtarea lor şi am 
spus că îi voi raporta la Comisariatul de Poliţie. Am plecat spre casă 
foarte indignat de purtarea lor şi de ciudă plângeam... 

De felul meu eram om paşnic, având bune legături cu semenii 
din cartier, fără să fi avut vreodată probleme cu cineva şi mai ales 
cu poliţia. Le-am povestit celor de acasă cele întâmplate şi au 
suferit şi ei împreună cu mine nedreptatea, abuzul de putere, din 
partea celor doi poliţişti. Toţi au fost de părere că trebuie să raportez 
cazul, mai ales că atunci comisarul Postului de Poliţie era verişorul 
meu primar, Trifan lovin. Verişorul meu şi-a început cariera de 
poliţist odată cu instalarea regimului comunist în România, fiind un 
membru de partid din ilegalitate. înainte fusese lăcătuş de revizie 
de vagoane şi locomotive în gara C.F.R. Arad. Mai târziu a ajuns 
însă foarte departe, în funcţia de Comandant Politic al Regiunii de 
Miliţie pe judeţul Arad, cu gradul de căpitan. 

în dimineaţa zilei următoare, m-am dus şi i-am raportat exact 
cele întâmplate, iar el a întocmit un raport oficial în acest sens şi eu 
am crezut că îi va dojeni ca să nu mai facă în viitor asemenea 
lucruri, dar nu a fost aşa... El a înaintat raportul la Comisariatul 
Central de Poliţie pe oraş, ca urmare am fost citaţi împreună cu 
tatăl meu la oficiul din centru, unde am întâlnit o ostilitate dură şi 
rău voitoare, şi cazul total distorsionat de realitate. Eu am dat o 
declaraţie sinceră reală a ceea ce s-a întâmplat, dar eram singur şi 
nici un alt martor de faţă, pe când ei erau doi şi cine ştie cum m-au 
prezentat ei pe mine? Poate că rebel, agresiv, tulburător al liniştei 
publice, ori cine ştie ce alte lucruri !? Ei erau vulpoi bătrâni, cu 
experienţă în meserie şi cu superiorii lor, puşi de comunişti, de 
partea lor. Eu nu am ştiut ce au plăsmuit ei în apărarea lor, dar 
procesul a fost pus pe rol vreo cinci luni mai târziu. Eu nu m-am 
gândit niciodată că lucrurile ar fi putut lua întorsătura aceasta şi să 
ajung la Tribunal. Speram că o mustrare din partea şefului lor ar fi 
fost cu totul satisfăcătoare. 

Dar în vara anului 1946, s-a întâmplat ceva extraordinar în 
viata mea: M-AM ÎNTORS LA DUMNEZEU! Am devenit un om nou, 
o făptură nouă în Hristos. “Cele vechi s-au dus: iată că toate 
lucrurile s-au făcut noi”, aşa cum scrie apostolul Pavel în 2 
Corinteni 5:17. Şi mai adaugă în versetul 18: “Şi toate lucrurile 

acestea sunt de la Dumnezeu, care ne-a împăcat cu El prin Isus 
Hristos.” 

Bucuria mântuirii mi-a umplut întreaga mea fiinţă şi eram 
nespus de fericit. Aşa că în ziua procesului i-am spus avocatului 
meu că eu retrag plângerea mea împotriva poliţiştilor, că nu mai cer 
dreptate şi că accept mai degrabă paguba. L-am căutat în acea 
dimineaţă pe sergentul poliţist Delamarian loan, să-i aduc vestea 
bună pentru el şi mai ales să-i pot face mărturia vieţii mele noi, 
căpătată prin credinţa în Isus Hristos cel răstignit, Mielul lui 
Dumnezeu, care mi-a mântuit sufletul de la moarte şi de la pierzare. 
El a rămas foarte emoţionat de mărturia mea şi nu ştia ce să 
creadă. Ne-am despărţit ca fiind prieteni, în cele mai bune relaţii. 

Trei ani mai târziu, pe când eram ostaş şi lucram ca furier în 
comisia de încorporare, cine mă strigă din mulţimea de oameni care 
stăteau la rând? Era tocmai poliţistul Delamarian, care îşi însoţise 
fiul venit pentru încorporare. El m-a rugat, dacă pot, să-i spun unde 
şi la ce unitate va fi repartizat fiul său. Am fost fericit că am putut 
să-i satisfac această dorinţă, după Cuvântul Domnului care zice: 
“Ce vreţi să vă facă vouă oamenii, faceţi-le şi voi la fel.” Apostolul 
Pavel scrie în Romani 12:17 “Nu întoarceţi nimănui rău pentru rău. 
Urmăriţi ce este bine, înaintea tuturor oamenilor.” 

j 7 

ÎNTOARCEREA MEA 
LA DUMNEZEU 


Fără de tăgadă că cel mai mare eveniment al vieţii mele a fost 
convertirea mea la credinţa reală în Isus Hristos. Credinţa nu se 

9 9 

moşteneşte, cum afirmă unele religii, ci se dobândeşte în mod 
personal prin pocăinţă urmată de credinţă, cum ne învaţă Sfânta 
Scriptură, atât prin gura Domnului Isus, cât şi a sfinţilor apostoli. 

M-am născut într-o familie de credincioşi baptişti. Părinţii mei 
s-au convertit la adevărata credinţă creştină, bazată pe naşterea 
din nou, originată în actul de pocăinţă şi credinţă a lor în Isus 
Hristos, Mântuitorul lumii, primind Cuvântul lui Dumnezeu fecundat 
în inimile lor prin lucrarea directă a Duhului Sfânt, la o vârstă 
matură. Apoi au primit botezul prin afundare, ca simbol al morţii şi 
îngropării lor faţă de lume şi ridicarea din apă, ca un simbol al 
învierii împreună cu Hristos la o viaţă nouă, după voia lui 
Dumnezeu. Această schimbare a vieţii lor a avut loc pe la sfârşitul 
primului război mondial, până atunci au fost activişti în religia 
ortodoxă, moştenită de la părinţii lor. 

Astfel, eu am avut toate şansele să cresc într-o familie 
creştină, să fiu educat în învăţăturile Sfintelor Scripturi, într-o viaţă 
morală cu temere de Dumnezeu. în felul acesta, pot spune că am 
avut din pruncie o viaţă diferită de a altor copii, dar nu fără păcat. 
Asta a continuat să fie aşa şi în perioada adolescenţei, datorită 
influenţei bune din familie, cât şi din biserica din care făceam parte, 
în plus, în anii aceia, religia era predată şi în şcolile publice ca 
materie distinctă de studiu. Ca atare, încă de copil am activat în 
cadrul adunării, prin învăţarea pe dinafară a versetelor de aur, din 
lecţiile predate în Şcolile Duminicale, cât şi prin învăţarea şi 
declamarea de poezii religioase în cadrul serviciilor din adunare. 
Mai târziu, am ajuns să cânt şi în orchestră şi în cor. La vârsta de 
17 ani, am fost rânduit prin rotaţie cu alţi tineri să conduc chiar 
serviciul de tineret de duminica seara, în care trebuia să fie 

cuprinsă rugăciunea, citirea unui text din Biblie şi chiar o scurtă 
meditaţie. Fraţii mai bătrâni spuneau aşa: “Să le dăm de lucru 
tinerilor, să nu-l lăsăm pe Satan să le dea el de lucru!” Nu zic că nu 
era o sămânţă de adevăr în asta, dar trebuie să spun că era ceva 
mecanic, de formă, poate o pregătire oarecare, în direcţia de unde 
avea să vină în cele din urmă marea transformare a vieţii, prin 
naşterea din nou, care este lucrarea Duhului Sfânt în inima omului. 

Odată cu deschiderea bisericilor neo-protestante, în urma celui 
de al doilea război mondial, când persecuţiile au încetat pentru 
moment, am continuat să activez şi în cadrul bisericii ortodoxe, 
unde conduceam un cor mixt cu răspunsurile liturgice de duminica 
dimineaţa, la înmormântări, în activitatea culturală şi sportivă din 
cartier. Câţiva din corul ortodox veneau cu mine la adunare în zilele 

de duminica după-amiaza. Printre aceştia era şi persoana aleasă a 
inimii mele, Domnica, fata iubită. Mi se părea că totul e în regula, că 
toate merg strună, că nimic nu-mi lipseşte. Aşa a durat până în vara 
anului 1946, fără să prevăd că ceva extraordinar are să se întâmple 
în cursul vieţii mele. Ba chiar aveam simţământul unor satisfacţii. 

a J ) 9 

Intr-o duminică din luna iulie a anului 1946, mă întorceam spre casă 
după terminarea slujbei de dimineaţa. Totul părea obişnuit, chiar şi 
soarele strălucitor care revărsa raze de lumină, de pe un splendid 
fundal de cer albastru. Ajuns la colţul străzii unde era casa 
părintească, mă întâlnesc faţă în faţă cu un grup de trei tineri, atât 
de binecunoscuţi mie. Unul dintre ei era fratele meu Nicolae, ceilalţi 

doi, vecini de-ai noştri. 

Ei stăteau de vorbă şi nu se grăbeau să se despartă. Vorbeau 
între ei în legătură, probabil, cu ceva subiect tratat la adunare. 
Mi-au părut atât de bucuroşi, fericiţi, încât feţele lor emanau o 
lumină deosebită, care venea din altă lume. Eu veneam de la 
biserica ortodoxă, ei veneau de la adunarea baptistă, dar ce 
contrast izbitor între mine şi ei, în ce priveşte conţinutul spiritual, de 
care am luat act pentru prima dată în viaţă, l-am salutat doar şi am 
intrat în casă, în timp ce ei au rămas să continue părtăşia între ei. 
Auzisem ceva tangenţial despre ei cu câtva timp înainte, că “s-ar fi 
pocăit!” Dar vestea aceea nu-mi spunea nimic deosebit atunci... 

Acum însă, o voce lăuntrică, pe care nu o mai auzisem 
niciodată înainte, a început să-mi vorbească:“l-ai văzut tu pe aceşti 

tineri stând de vorbă unul cu altul? Cât de bucuroşi şi fericiţi erau, 
cum le radia faţa de o lumină, pe care tu n-ai mai văzut-o? Dacă da, 
atunci asta înseamnă că există o viată reală de trăire cu 

Dumnezeu, de părtăşie cu Dumnezeu şi unii cu alţii, a celor 
credincioşi, şi tu eşti în afara ei. Această viaţă este a lor, iar tu eşti 
străin fată de ea.” 

9 

Din acel moment, în acea zi de duminică, un simţământ de 
nelinişte, de gol lăuntric a început să mă frământe. Am ajuns 
conştient de starea mea sufletească de goliciune, de o viaţă în 
nevoie adâncă de mântuirea lui Dumnezeu. Mi-am zis: “Dacă există 
un adevăr şi o fericire cu adevărat, o asemenea realitate este cu ei, 
şi nu cu mine!” Asemenea gânduri mă copleşeau şi nu le mai 
puteam evita. O adevărată luptă lăuntrică a început în sufletul meu. 
Oare nu pentru asemenea suflete cum erau aceşti trei tineri scrie 
proorocul Maleahi în cartea sa, capitolul 3:16 aşa: “Atunci cei ce se 
tem de Domnul au vorbit adesea unul cu altul; Domnul a luat aminte 
la lucrul acesta şi a ascultat; şi o carte de aducere aminte a fost 
scrisă înaintea Lui, pentru cei ce se tem de Domnul şi cinstesc 
Numele Lui. „Ei vor fi ai Mei, zice Domnul oştirilor, îmi vor fi o 
comoara deosebită, în ziua pe care o pregătesc Eu. Voi avea milă 
de ei, CUM are milă un om de fiul său, care-i slujeşte. Veţi vedea 
din nou atunci deosebirea dintre cel neprihănit şi cel rău, dintre cel 
ce-i slujeşte lui Dumnezeu şi cel ce nu-i slujeşte.” 

Cu o duminică mai târziu, cam la aceeaşi oră, scena se repetă 
din nou. Cei trei tineri, în acelaşi loc, stăteau de vorbă din Cuvântul 
lui Dumnezeu, cu feţe radioase şi o bucurie de invidiat, l-am salutat 
fără să mă opresc şi am intrat în casă. Nimeni nu bănuia din familie 
ce anume se petrecea în sufletul meu. Dar nici eu însumi nu-mi 
dădeam seama îndeajuns de desluşit, de toate aceste gânduri care 
îmi frământau inima. 

La starea de frământare, de nelinişte, de căutare de până 
acum, se adăugase şi conştienţa unei stări de vinovăţie cu privire la 
trecutul meu. Cunoşteam Decalogul, cele 10 porunci date de 
Dumnezeu prin Moise. Le-am memorat la religie pe când eram pe 
băncile şcolii, cât şi la Şcoala Biblică de la adunare. Porunca a 8-a 
din decalog, “Să nu furi”, am călcat-o în multe rânduri ca şi copil, la 
fel şi altele, dar până acum nu m-au deranjat. Am furat piersici, 

struguri, de la vecini. Acum îmi dădeam seama că am călcat 
poruncile lui Dumnezeu, ca şi alţi copii care făceau aceleaşi lucruri. 
Pe dinafară păream şi eu om cumsecade, pe dinlăuntru mă mustra 
propria mea conştiinţă, care este de fapt tribunalul lui Dumnezeu în 
fiinţa umană. în faţa acestui tribunal nimeni nu se poate dezvinovăţi. 
Simţământul de vinovăţie era o povară de care devenisem conştient 
şi nu puteam scăpa. Lupta lăuntrică se accentua cu fiecare zi. 
Căutam o salvare, dar cum? Şi unde? Auzisem că un grup de tineri 
treziţi la viaţa noua în Hristos, împreună cu câţiva mai în vârstă, se 
adunau în fiecare luni seara, la părtăşie în Cuvântul lui Dumnezeu 
şi rugăciune, la biserica “Speranţa”. Nu era nimic oficial şi nici 
programat. Aici veneau sufletele trezite şi din celelalte biserici 
baptiste din Arad, care erau atrase de Duhul lui Dumnezeu. Nu era 
nimic din iniţiativa păstorului acestei biserici, care dealtfel nu a 
participat niciodată. Nu mă invitase nimeni, dar acolo am fost atras 
şi eu de o putere irezistibilă. Proxima luni seara m-am dus şi eu 
acolo. Totul era atât de simplu şi natural, iar eu m-am simţit ca în 
prezenţa lui Dumnezeu. Bucuria lor lăuntrică, exprimată pe feţele 
lor, prin cântări, rugăciuni, mărturii şi mărturisiri personale, ca şi la 
explicarea vreunui text din Sfintele Scripturi, totul pentru mine era 
ceva dumnezeiesc, în timp ce înlăuntrul meu băteau vânturi de 
pustiire şi întunecime. Deşi eram împreună cu ei acolo, eu mă 
simţeam în afara cercului lor... 

Totul s-a încheiat cu rugăciuni, la care participau cu toţii la 
rând, cu excepţia mea. Am simţit o acuta nevoie de rugăciune, 
să-mi deschid inima şi să mă rog, dar o putere paralizantă, mai 
mare ca voinţa mea, m-a oprit. Am mers spre casă fără să-i spun 
nimănui nimic. Am pierdut o mare şansă de a mă elibera de povara 
păcatului, dar am rămas cu o dorinţă vie şi nestrămutată ca ocazia 
următoare să nu o mai scap. Abia am aşteptat să vină următoarea 
zi de luni seara, dar cu două-trei zile mai târziu, ceva deosebit s-a 
întâmplat în viaţa mea. într-o noapte am avut un vis neobişnuit. Mă 
aflam în centrul cartierului Gai, loc în care se desfăşura activitatea 
mea, în cea mai mare parte. Mergeam de unul singur pe mijlocul 
drumului pietruit, când am constatat că la orizont, la distanţă de 
vreun kilometru, o furtună năprasnică era în plină desfăşurare. Nori 
grei negri umpleau cerul şi un vânt puternic distrugea parcă totul în 

drumul lui, ridicând nori de praf şi de gunoaie în văzduh. Părea un 
tablou de proporţii apocaliptice şi direcţia de deplasare a furtunii era 
înspre mine. Mi-am dat seama de pericolul iminent în care eram, 
ştiind că în cazul în care furtuna ajunge la mine nu voi scăpa cu 
viată. 

Cuprins de groaza morţii, am căutat să evit impactul cu 
furtuna, să scap prin fugă, pe o stradă laterală. Dar când am vrut 
s-o iau la fugă pe strada laterală, furtuna a ajuns ameninţător de 
aproape de mine, am simţit că picioarele îmi sunt legate şi nu pot 
nici să umblu, cu atât mai puţin să alerg... Ce am trăit în vis era un 
coşmar de neimaginat. Furtuna a ajuns la mine şi am gustat din 
simţământul morţii pentru o clipă, dar de fapt mă trezisem din somn, 
în şiroaie de transpiraţii care se scurgeau pe tot trupul. Curios, 
m-am pipăit să văd dacă sunt viu. Eram plin de frică şi tremuram, 
dar eram fericit că nu am murit. Mi-am zis în cele din urmă că a 
“fost doar un vis”, m-am întors pe partea cealaltă şi am adormit 
buştean. Nu am dat nici o importanţă visului. 

Ce nu mi s-a mai întâmplat niciodată în viaţa mea şi nu 
auzisem de la nimeni să fi avut o experienţă asemănătoare a fost 
aceea ca în noaptea următoare am visat în toate amănuntele 
acelaşi vis din noaptea premergătoare. Diferenţa a fost că de data 
aceasta nu am mai putut rămâne nepăsător şi mi-am zis: “Aici este 
degetul lui Dumnezeu, care vrea să îmi vorbească ceva, dar eu nu 
înţeleg.” Aş fi dorit să ştiu ce vrea să-mi spună visul, dar totul îmi 
părea confuz. Aşteptam însă cu nerăbdare ziua de luni seara, ca să 
merg a doua oară la strângerea de părtăşie intimă de la “Speranţa”. 
Nu-i spusesem nimănui nimic despre experienţa mea. 

A fost o seară minunată, în care se simţea prezenţa lui 
Dumnezeu. Dar ca şi cu o săptămână înainte, am ratat din nou 
ocazia de a mă ruga. Probabil un simţământ de mândrie amestecat 
cu ruşine a fost folosit de Diavolul şi m-a oprit să mă rog. 

Spre casă, în seara aceea am mers în direcţia cartierului 
nostru vreo şase-şapte persoane în grup. Grupul mai mare era în 
faţă, iar în spatele lor veneam eu cu fratele Truţă loan, păstorul 
Bisericii Baptiste din cartierul “Sega”. Nu am uitat niciodată 
momentul acela când, ajunşi aproape de casă, mi-am deschis gura 

şi am îndrăznit să-i vorbesc bunului nostru vecin, care obişnuia să 
vină la acele ore de părtăşie. "Frate Ioane", i-am zis, "aş vrea să îţi 
împărtăşesc ceva". El, binevoitor şi surprins, mi-a acordat toată 
atenţia, l-am spus experienţa mea, cu cele două vise succesive, de 
fapt un singur vis, şi părerea mea că visul ar putea avea vreo 
semnificaţie, dar eu nu am nici o tălmăcire. Fratele Truţă, drept 
răspuns, mi-a zis:"Uite ce cred eu că înseamnă visul tău. In primul 
rând, furtuna aceea puternică cu nori negri şi cu vântul năpraznic, 
care distrugea totul în calea lui, reprezintă păcatul şi puterea 
păcatului, care cauzează moartea spirituală şi cea trupească, după 
cum spune Cuvântul lui Dumnezeu: “Fiindcă plata păcatului este 
moartea: dar darul fără plată al lui Dumnezeu este viaţa veşnică în 
Isus Hristos, Domnul nostru” (Romani 6:23). Tu ai devenit conştient 
de pericolul stării de păcat, ai vrut să te scapi cu puterile tale de la 
moarte, dar ţi-a fost imposibil. Omul, prin puterile lui, nu poate 
scăpa de păcat şi consecinţa lui, moartea. Numai Unul singur poate 
mântui, şi acesta este Domnul Isus Hristos, care a murit pe cruce, 
pentru păcatele noastre. Ce trebuie să facem noi este să ne 
pocăim, să ne mărturisim păcatele noastre şi să credem în Numele 
Domnului Isus Hristos. Aşa a spus apostolul Petru în faţa 
Sinedriului din Ierusalim: în nimeni altul nu este mântuire: căci nu 
este sub cer nici un alt Nume dat oamenilor, în care trebuie să fim 
mântuiţi” (Fapte 4:12)." în timp ce îmi spunea aceste lucruri, am fost 
convins că acesta este adevărul şi semnificaţia visului meu şi că 
asta era de fapt starea mea lăuntrică despre care eu nu îi 
spusesem nimic. Aşa am ajuns fără să mai zic nimic, dar mă 
gândeam mult la tot ce mi-a spus. Nu ştiu dacă o mai fi tălmăcit 
vreun vis cuiva vreodată fratele loan Truţă, dar pentru mine Domnul 
i-a dat tălmăcirea. Pot spune şi eu, împreună cu David, cuvintele 
din Psalmul 139:17: “Cât de nepătrunse mi se par gândurile Tale, 
Dumnezeule!” Problema mântuirii mele a devenit atât de 
importantă, încât toate celelalte lucruri au căzut cu totul pe un plan 
secundar. Câteva zile mai târziu, într-o după-amiază, eram în 
curtea casei părinteşti, care era pe colţ, la întretăierea a două 
străzi. Aveam câmp de vedere bun pe ambele străzi. Deodată a 
apărut un grup de trei bărbaţi care vorbeau între ei. Au luat-o după 
colţ, ocolind casa noastră, l-am recunoscut, dar ei nu m-au văzut pe 
mine. Erau preocupaţi de tema pe care o aveau în discuţie. După 

cum era de aşteptat, ei au intrat în curtea fratelui Truţă, vecinul 
nostru, pe care l-am apreciat şi simpatizat de pe vremea când 
aveam doar cinci sau şase ani. De ce? Când venea acasă să 
lucreze la grădina lui, el lăsa bicicleta lângă drum, spijinită pe 
marginea şanţului. Eu mă strecuram tiptil până la ea, fără să-i fi 
cerut voie, o luam şi şontâc-şontâc, cu un picior pe o pedală, am 
început să cuceresc şi să cunosc câte ceva din tainele ciclismului. 
Pentru mine a fost o plăcere de neegalat şi el niciodată nu m-a 
oprit, s-au cel puţin nu-mi aduc aminte să o fi făcut. 

Din momentul în care cei trei fraţi credincioşi au sosit acolo, în 
inima mea s-a înfiripat o stare de vorbă, la care participau două 
voci. Una îmi zicea: “Vezi, du-te şi tu acolo. Să auzi ce vorbesc din 
Cuvântul lui Dumnezeu. Vei avea mare câştig dacă te duci. Nu mai 
sta pe gânduri. Lasă timiditatea sau poate mândria.” Cealaltă voce 
îmi stătea împotrivă. “Ce vrei tu acolo? Nu eşti chemat, nu ai fost 
invitat, nu pricepi despre ce vorbesc ei din Biblie. Vezi-ţi de treaba 
ta şi nu-i deranja!” 

Aceste două voci erau în competiţie pentru a-mi acapara inima 
şi voinţa mea. Aveam să ştiu mai târziu că de fapt inima omului este 
terenul unde se dă lupta între Dumnezeu şi Satan, cine să pună 
stăpânire pe noi. Duhul Sfânt - Dumnezeu vrea salvarea noastră, 
Diavolul vrea să stăpânească peste noi în continuare, spre 
pierzarea noastră. Nu ştiu cât a durat ezitarea mea de a mă supune 
primei voci. Dar lupta a fost aprigă şi Duhul lui Dumnezeu a învins! 
Nu trebuia să ies pe la stradă, deoarece aveam o uşă între cele 
două curţi. Când i-am zărit, erau în mijlocul curţii, în jurul unei mese 
sub un cais mare, plin cu caise coapte, iar pe masă la mijloc erau 
două farfurii pline cu caise, pentru musafiri. 

De la distanţă am strigat: “Fraţilor, primiţi între voi şi pe un 
păcătos aşa de mare cum sunt eu?” îndată mi-au adus un scaun şi 
mi-au făcut şi mie loc la masă. Ei aveau Bibliile deschise şi au 
continuat părtăşia în Cuvântul lui Dumnezeu. Pentru mine a fost o 
mare binecuvântare sş fiu în mijlocul lor şi să aud gândurile 
desfăşurate pe marginea textului pe care l-au tratat împreună, chiar 
dacă nu aveam să reţin prea mult. 

Se înserase de-a binelea şi pentru rugăciune ne-am retras 
înlăuntru, în verandă. Nu ştiu cum s-a făcut că la rugăciune apăruse 
şi fratele meu Beniamin, aşa că eram în total şapte bărbaţi. S-au 
rugat la rând ceilalţi fraţi, în timp ce eu doream fierbinte să nu mai 
scap şi această ocazie, ca şi celelalte două amintite. Când mi-a 
venit rândul să mă rog, am simţit cum parcă două mâini puternice 
mă strângeau de gât şi de maxilare, în aşa fel ca să nu pot să-mi 
deschid gura şi să mă rog. Prin asistenţa Duhului Sfânt, cred că am 
primit puterea să-mi deschid gura şi să rostesc primul cuvânt şi 
anume: “Doamne, Isuse!” 

Abia am rostit prima silabă din cuvântul Doamne, când am trăit 
ceva cu totul neobişnuit. Lanţurile cu care eram legat în spirit s-au 
rupt şi s-au prăbuşit cu zgomot undeva în adâncuri de tenebre, în 
timp ce eu m-am simţit catapultat undeva de neatins prin puteri 
omeneşti, de lumini, de slavă, de simţăminte cum nici nu mi-aş fi 
închipuit că există. Mai presus de toate, o bucurie negrăită şi 
strălucită mi-a umplut fiinţa, bucuria mântuirii, că sunt iertat şi 
salvat, cu păcatele spălate în sângele Mielului lui Dumnezeu, aşa 
cum mă rugasem. Convingerea şi siguranţa căpătată în duh, suflet 
şi trup era de nestrămutat. Mărit să fie Domnul! Pentru prima dată 
în viaţa mea m-am rugat dintr-o nevoie adâncă a sufletului meu. 
Unul dintre fraţii de faţă, care peste câţiva ani avea să ajungă 
pastorul adunării, după ce a auzit rugăciunea mea, la sfârşit, a ţinut 
să-mi spună: “De-acum cerul îţi este deschis!” Imaginea sugerată 
de cuvintele lui era că undeva în Cerul preaînalt se deschisese o 
uşa şi pentru mine. în schimb, realitatea pe care eu o trăiam era 
aceea că ori eu am intrat deja în Cer, ori că Cerul a coborât în inima 
mea... O minune s-a petrecut cu mine. Eram nespus de fericit. Am 
fost născut din nou, de sus. Afară era întuneric, înlăuntrul meu era 
lumină cerească. 

întors acasă, pe harmoniu am găsit cartea cu cântări pe note: 
“Cântările Triumfului”, tipărită prin grija fratelui Doctor Jean 
Staneschi. Am deschis-o la cântarea nr. 72, care exprima 
extraordinar de bine noua realitate petrecută în viaţa mea, sub titlul 
de “Inimă nouă", lat-o: 

Inimă nouă în dar am primit, 

Care Isus mie mi-a dăruit. 

Poftele vechi ale trupului meu, 

Toate-s distruse în sângele Său. 

Cor: 

Totul ce-i nou, Domnul mi-a dat; 

Inimă nouă în mine Isus a creat. 

O singură cântare am cântat în noaptea aceea, până după 
miezul nopţii: “Inimă nouă în mine Isus a creat.” Regret că nu am 
reţinut exact ziua, dar ce ştiu este că era o zi de început de iulie, 
când caisele erau coapte, dulci şi aromate, în anul 1946. Toţi aveau 
să ştie şi să cunoască faptul că în Hristos fiind, cele vechi s-au dus, 
că toate s-au făcut noi. Mărit să fie Domnul, care m-a făcut şi pe 
mine o creaţie nouă, pentru împărăţia Sa. AMIN! 


PRIMII PAŞI 

PE CALEA CEA VIE Şl NOUĂ 


Naşterea din nou, despre care Domnul Isus i-a vorbit lui 
Nicodim în capitolul 3 al Evangheliei după loan, în alte cuvinte 
înseamnă un sfârşit al unei vieţii vechi, care a început cu venirea 
mea în această lume prin părinţii mei, viaţa adamică. Dar aceasta 
s-a încheiat şi a avut loc un început nou, al unei vieţi născute din 
Dumnezeu, de sus, prin actul de pocăinţă şi credinţă în Fiul lui 
Dumnezeu, Isus Hristos. O inimă nouă, o natură nouă, o gândire 
nouă, aceea a lui Hristos (Filipeni 2:5), o Cale nouă şi relaţii noi cu 
Dumnezeu şi cu oamenii au luat fiinţă în viaţa mea. 

Am primit o foame după Cuvântul lui Dumnezeu, pe care 
înainte nu am avut-o, cât şi o vie dorinţă de comuniune, de părtăşie 

cu ceilalţi copii ai lui Lui născuţi din nou. Acesta este un principiu 
fundamental al vieţii primilor creştini, despre care se spune în Fapte 
2:42, “că stăruiau în legătura frăţească”. Am ajuns la conştienţa că 
sunt o celulă în Trupul viu al lui Hristos, care e Biserica cea vie. 

Din momentul convertirii mele, literalmente s-au schimbat 
toate, toate. Am început să le spun şi altora cum S-a îndurat 
Dumnezeu de mine. Mărturia creştină este un alt semn al unui 
adevărat copil al lui Dumnezeu. 

Aş vrea acum să continui istoria vieţii mele, cum am ajuns să 
capăt de la Domnul convingerea cu privire la căsătorie şi 
întemeierea unei familii. 


CĂSĂTORIA 


Simţămintele care s-au înfiripat în inima mea, printr-o lucrare 
tainică, dumnezeiască, încă de la vârsta de 18 ani, pentru o fiinţă 
pe care o cunoşteam doar din vedere, aşa cum am relalat mai la 
începutul istoriei mele, au fost pentru o tânără care avea doar 16 
ani, Domnica Roşu. Avea o gingăşie în caracterul ei care m-a 
cucerit, m-a atras irezistibil spre ea, înainte de a fi vorbit fie şi o 
singură vorbă împreună. Cred că, după experienţa mântuirii, 
exprimată atât de simplu, nu există, în viaţa unui om, un eveniment 
mai important decât CĂSĂTORIA. 

Convingerea mea este că pentru un credincios adevărat nimic 
nu este la întâmplare, ci totul merge după un plan bine cunoscut şi 
cârmuit de sus de la Dumnezeu. De aceea, tinerii ajunşi în pragul 
acestei vieţi nu ar trebui să se frământe, să alerge la tot felul de 
procedee omeneşti, ci să-şi încredinţeze soarta în mâna lui 
Dumnezeu şi El va purta de grijă (Psalmul 37:5). Solomon, în trei 
rânduri în “Cântarea Cântărilor”, scrie: “Vă jur, fiice ale 
Ierusalimului, pe căprioarele şi cerboaicele de pe câmp: nu stârniţi, 
nu treziţi dragostea, până nu vine ea!” (Câmtarea Cântărilor 2:7) 

Aşa trebuie să decurgă lucrurile în viaţa copiilor lui Dumnezeu. 
Mi-a plăcut mult ce am auzit despre o tânără pe care am slujit-o la 
cununia religioasă. Când i s-a spus că un tânăr credincios vrea să o 
ceară în căsătorie şi, dacâ vrea să îl vadă în fotografie, ea a spus: 

- Nu e cazul. Dacă e rânduit de Dumnezeu pentru mine, asta 
îmi e de ajuns. El ştie mai bine decât mine ce anume este potrivit şi 
bine pentru mine. Aşa vorbeşte credinţa despre lucrurile care încă 
nu se văd (Evrei 11:1). 

Timp de trei ani, sentimentul dragostei curate de la început 
pentru fiinţa iubita a fost sigilat de Dumnezeu, odată cu întoarcerea 
mea la El. El a vrut aşa, ca înainte de a fi unul pentru altul, să fim 
amândoi PENTRU EL şi apoi unul pentru celălalt. Domnul Isus 
spune în Evanghelia după Matei 6:33: “Căutaţi mai întâi împărăţia 
lui Dumnezeu şi neprihănirea Lui, şi toate aceste lucruri vi se vor da 
pe deasupra”, lată ordinea vrută şi stabilită de Dumnezeu pentru 
toţi copiii Lui. A inversa această ordine înseamnă a zădărnici planul 
lui Dumnezeu. Despre fariseii şi învăţătorii Legii Domnul Isus a 
spus că “au zădărnicit planul lui Dumnezeu pentru ei, neprimind 
botezul lui loan” (Luca 7:30). Câţi tineri şi tinere nu au căzut în 
culpa aceasta de a alege după ceea ce izbeşte ochii, după stare, 
sau după criterii materiale, rang şi slava care vine de la oameni 
(loan 5:41, 44), ca la puţin timp după căsătorie să ajungă la 
naufragiu sau divorţ. 

în ziua de 1 ianuarie a anului 1949, am primit permisia de 20 
de zile de la armată. în ziua următoare a început şi săptămâna 
mondială de rugăciune şi evanghelizare, cum era obiceiul în 
bisericile baptiste. Acestea erau ocazii excelente de vestire a 
Cuvântului lui Dumnezeu pentru mântuire, pentru zidire şi creştere 
duhovnicească, faţă de care eu eram ataşat trup şi suflet. Era cu 
neputinţă să fi conceput ca la asemenea evenimente să lipsesc de 
la adunare. Tot aşa gândeau şi trăiau şi alţi tineri credincioşi. 

Spre deosebire de alţi ani, eu am căzut într-o stare cu totul 
specială, fără să îmi dau seama ce anume se petrece cu mine. Nu 
mi-a venit cu nici un chip dorinţa şi voinţa de a merge la adunare. 
Ceva neştiut şi nebănuit mă ţintuia pe loc. Cu bunul meu frate, 
vecin şi prieten, Ionel Truţă, de care eram nedespărţit, deşi el era 

cu cinci ani mai tânăr ca mine, eram ca şi cum s-ar zice “fraţi de 
cruce”: mergeam adeseori împreună la adunare şi la diferite misiuni 
prin familii. Eu eram singur în camera de sus, izolat de tot ce se 
întâmpla în afară. Ionel bate la uşă şi mă invită ca de obicei: 

- Mia, hai să plecăm, că e vremea! l-am spus, spre marea lui 
surpriză, că eu nu merg nicăieri, ci rămân acasă. Şi pentru mine a 
venit ca o surpriză răspunsul meu. Nu-mi dădeam seama ce anume 
se întâmplă cu mine. El insistă, ceru explicaţii, dar explicaţii de dat 
nu aveam. O apăsare de neînţeles m-a cuprins, nu îmi venea să 
citesc, lucru atât de normal altădată, şi nici chiar să mă rog...Un nor 
negru, imens, era aşternut pe cerul sufletului meu. De trei ani de 
când m-am întors la Dumnezeu, am trăit o viată binecuvântată de 
mărturie şi de biruinţă, nu ştiam să fi fost legat de vreun păcat... 

Ziua următoare, cam pe la aceeaşi ora, Ionel vine din nou să 
mă cheme să mergem la adunare. El s-a izbit de acelaşi refuz al 
meu, fără să îi pot da vreo explicaţie, pe care, de fapt, nici eu nu o 
aveam. Nu mergeam nici la bucătărie să mănânc, mama îmi 
aducea de mâncare, din care mai ciupeam câte ceva...în silă... A 
treia zi, bunul meu prieten din vremea aceea vine din nou să mă 
invite, dar degeaba. De data aceasta însă avea sub braţ câteva 
cărţi duhovniceşti, din câte erau tipărite în vremea aceea în limba 
română. Le aşeză pe masă şi zise: 

- Ţi-am adus aceste cărţi, dacă vrei să citeşti din vreuna! El a 
făcut acest lucru fără să ştie, de fapt, ce avea să însemne pentru 
mine să iau şi să citesc într-una din ele. Printre ele au fost şi “Fără 
luptă nu-i cunună, “Taina întreită a Duhului Sfânt”, “Rugăciunea 
este o putere”, de autori ca Gordon şi Conkiy. Nu m-am arătat 
dornic faţă de el că voi citi, totuşi el le-a lăsat pe masă şi a plecat. 

îndată după aceea, am luat una la întâmplare şi am început să 
o citesc de la început. Spre marea mea surpriză, după ce am citit 
vreo şaizeci-şaptezeci de pagini, ajung la un loc anume în care 
autorul descrie exact starea sufletului meu prin care treceam în 
acele zile. lată, în mare, ce mi-a fost dat să citesc: “Suflete, când 
treci prin stări de apăsare, de izolare, de întunecime, fără să le 
înţelegi rostul, NU DISPERA, NU-ŢI PIERDE INIMA. TU NU EŞTI 
PĂRĂSIT. DOMNUL ESTE MAI APROAPE DE TINE DECÂT 

CREZI, SAU ÎTI POŢI DA SEAMA. DUHUL SFÂNT SONDEAZĂ 
FIINŢATAŞI TE VREA CU GELOZIE PENTRU SINE!!!” 

în clipa aceea am sărit în sus de bucurie şi am strigat, ţopăind 
prin casă: “ALELUIA! ALELUIA! MĂRIT SĂ FIE DOMNUL, CEL 
VREDNIC DE LAUDĂ ÎN VECI!” Eram nespus de fericit, în al 
nouălea cer, cum zice o vorbă în popor... Cele vechi, norul, 
întunericul, neştiinţa, apăsarea, au dispărut. Toate s-au făcut noi! 
Foamea şi stăruinţa în Cuvântul lui Dumnezeu au revenit, împreună 
cu dorinţa de a relua legătura frăţească şi rugăciunea, l-am 
mulţumit lui Dumnezeu pentru lucrarea Lui, chiar dacă nu 
înţelegeam mai mult. Ştiam că El este la lucru în fiinţa mea şi asta 
mi-a fost în totul îndeajuns. 

Am luat Sfânta Scriptură şi am deschis-o, parcă aşa ca 
niciodată până atunci, şi iată ce am primit de la Domnul. Părea că 
era o situaţie asemănătoare cu aceea în care Domnul Isus a intrat, 
după obiceiul Său, în sinagoga din Nazaret, în ziua Sabatului, şi i 
s-a dat cartea proorocului Isaia. “Duhul Domnului este peste Mine, 
pentru că M-a uns să vestesc săracilor Evanghelia; M-a trimis să 
tămăduiesc pe cei cu inima zdrobită, să propovăduiesc robilor de 
război slobozirea şi orbilor căpătarea vederii; să dau drumul celor 
apăsaţi şi să vestesc anul de îndurare al Domnului. în urmă, a 
închis cartea, a dat-o înapoi îngrijitorului şi a şezut jos. Toţi cei ce se 
aflau în sinagogă aveau privirile pironite spre El. Atunci a început să 
le spună: „Astăzi s-au împlinit cuvintele acestea din Scriptură, pe 
cari le-aţi auzit” (Luca 4:18-21). 

în cazul meu, mi s-a dat de sus să deschid la Cântarea 
Cântărilor şi primele rânduri pe care mi-au căzut ochii au fost: “Prea 
iubitul meu vorbeşte şi-mi zice: Scoală-te, iubito, şi vino, frumoaso! 
Căci iată că a trecut iarna; a încetat ploaia, şi s-a dus. Se arată 
florile pe câmp, a venit vremea cântării, şi se aude glasul turturicii în 
câmpiile noastre. Se pârguiesc roadele în smochin, şi viile înflorite 
îşi răspândesc mirosul. Scoală-te, iubito, şi vino, frumoaso. 
Porumbiţă din crăpăturile stâncii, ascunsă în scobiturii prăpăstiilor, 
arată-mi faţa ta, şi fă-mă să-ţi aud glasul! Căci glasul tău este dulce, 
şi faţa ta plăcută. Prindeţi-ne vulpile, vulpile cele mici, cari strică 
viile; căci viile noastre sunt în floare. Prea iubitul meu este al meu, 
şi eu sunt a lui; el îşi paşte turma între crini”(C. Cântărilor2:10-16). 

Ce putea fi mai revelator, mai frumos decât chemarea mea la 
drumul de-acum în DOI, nu singur! Astfel am căpătat dezlegarea 
pentru căsătorie, sigiliul mi-a fost luat de pe sentimentul meu, pe 
care a stat trei ani de zile, şi şi-a luat zborul spre împlinire... 

Al doilea text ce l-am primit îndată după aceea a fost cel din 
Psalmul 16:5-6: “DOMNUL ESTE PARTEA MEA DE MOŞTENIRE 
Şl PAHARUL MEU, TU ÎMI ÎNDREPŢI SORŢUL MEU. 0 
MOŞTENIRE PLĂCUTĂ MI-A CĂZUT LA SORŢ, 6 FRUMOASĂ 
MOŞIE Ml-A FOST DATĂ.” Continuarea psalmului până la sfârşit 
este şi o descriere profetică cu privire la planul şi amănuntele din 
viata de căsnicie hărăzită nouă de Domnul. 

j 

Primul lucru pe care l-am făcut după aceea a fost să-i scriu o 
scrisoare iubitei mele Domniţa, cum i-am schimbat eu numele şi nu 
fără semnificaţie. Ea s-a dovedit a fi încă înainte de întoarcerea la 
Dumnezeu un caracter ales, nobil, care nu putea scăpa atenţiei 
celor cu care venea în legătură. La încheierea ultimului an de liceu, 
s-a apropiat de ea o colegă evreică, Terezia Steiner, premianta 
clasei. Ea era o fată deosebit de inteligentă, care şi-a format cultura 
nu numai în liceu, ci şi cu profesori particulari plătiţi de părinţi. N-au 
fost prietene, ci doar colege de clasă, şi puţine vorbe au schimbat 
împreună. Dornică de a se confesa, Tery a spus: “Domnica, vreau 
să-mi iau rămas bun de la tine şi să-ţi spun ce ai fost tu pentru 
mine. Tu ai avut ceva, ce noi toate premiantele la un loc nu avem. 
Eu nu ştiu cum să numesc acel ceva, decât “caracter”. (Cu toate 
acestea şi ea a avut nevoie de HAR, de Domnul Isus, singurul 
Mântuitor şi Domn). 

Am scris în acea seară prima scrisoare după trei ani, care era, 
de fapt, şi singurul mesaj de viaţă din partea mea, că trăiesc şi mă 
gândesc la ea. Cei trei ani de despărţire a noastră, pentru mine ca 
baiat, au fost uşori, în timp ce pentru ea au fost o încercare nespus 
de grea, apărând ca şi abandonată de mine. Rudeniile, începând cu 
tatăl ei şi unchiul ei, preot ortodox, au considerat-o ca bătută de 
Dumnezeu, pentru că s-a pocăit şi a părăsit religia mamă. Invective, 
batjocuri de tot felul, ofense răutăcioase veneau zilnic asupra ei. A 
trebuit să facă faţă unui calvar zi de zi, având pentru o vreme şi 
interzicerea de a mai pleca de acasă şi mai ales de a merge la 
adunarea celor credincioşi. Doar singură cu Domnul, prin rugăciune 

şi citirea zilnică a Cuvântului lui Dumnezeu, a primit călăuzire şi 
putere de a rezista tuturor atacurilor care veneau din partea 
duhurilor răutăţii. Domnul însuşi i-a făcut parte de mare har în acele 
împrejurări grele. 

Era ziua de 6 ianuarie 1949 seara, când am scris scrisoarea. 
Am pus-o frumuşel într-o carte împachetată cu alte cărţi şi i le-am 
dat tatălui meu să i le ducă Domnicăi, pe care o întâlnea la aceeaşi 
adunare. Domnica a primit o comunicare intimă din partea lui 
Dumnezeu că va primi un mesaj din partea mea în seara aceea şi a 
fost atât de afectată în trup de emoţie, încât nu a fost în stare să 
meargă până la adunare, deşi nu era un drum mai lung de 200 de 
metri. Tatăl meu mi-a adus pachetul cu cărţi înapoi şi mi-a spus că 
nu a putut să se achite de sarcina încredinţată lui, deoarece 
Domnica nu a fost la adunare. 

Ziua următoare, l-am rugat pe Ionel, vecinul şi prietenul meu, 
să ducă acelaşi pachet de cărţi, fără să ştie ori să bănuiască ceva 
de vreo scrisoare. Când Domnica a rămas singură, s-a retras 
într-un colţ al casei şi în mare taină a citit scrisoarea mea, aşezată 
pe genunchi. A fost un triumf al aşteptării ei, după o luptă a credinţei 
care durase mai bine de trei ani. Ziua de 7 ianuarie 1949 a rămas o 
zi memorabilă în viata noastră. Mama Domnicăi a observat că ceva 

j 

neobişnuit s-a întâmplat cu fiica ei şi foarte delicat a întrebat-o. 
Când a auzit, s-a bucurat mult. 


LOGODNA 


Cu un an mai târziu, exact în aceeaşi zi de 7 ianuarie, 1950, 
împreună cu părinţii mei am vizitat familia Gheorghe şi Clementina 
Roşu, pentru a le cere mâna fetei lor Domnica. Am fost foarte fericit 
de acest eveniment binecuvântat de Dumnezeu. Au vorbit la rând 
părinţii noştri şi contrar uzanţelor la asemenea evenimente, părinţii 
mei nu au pus nici o problemă de ordin material, zestre sau altceva 
de felul acesta. Când a venit rândul meu să dau glas, am spus 

simplu şi deschis că eu nu doresc altceva din casa lor decât pe 
Domnica aşa cum este, cu hăinuţa care este pe ea. Dragostea 
adevărată, ideală, este deasupra oricăror interese de ordin material. 

Şi aşa a fost cazul cu noi. Eu aveam deja serviciu la fabrica 
Tricoul Roşu, după eliberarea din armată. Totul a decurs în linişte şi 
acord desăvârşit. Mărit să fie Domnul, care l-a potolit pe tatăl ei, din 
marea lui împotrivire! 


NUNTA 


Cu nouă luni mai târziu, în ziua de 7 septembrie 1950, am 
celebrat cununia noastră religioasă în Biserica Baptistă din Arad, 
cartierul Gai. A fost lume multă, era un caz arhicunoscut atât la cei 
din lume, cât şi între cei credincioşi, nu lipsit de senzaţii... 

Cuvântul Domnului a ajuns să fie vestit de cinci fraţi păstori 
cunoscuţi: Alexa Popovici, Pitt Popovici, Marcu Nichifor, Truţă loan 
şi Cocian Marţian. Unul dintre fraţii cel mai dorit de noi la Cuvânt a 
fost fratele Vasilică Moisescu, dar a trebuit să stea pe-afară, întrucât 
îi era interzis de partidul comunist şi de cultul aservit regimului de a 
mai putea vorbi în adunări. Dar, dacă aşa a fost să fie la serviciul 
religios oficial din biserică, am zis că în cadrul mesei servite la 
domiciliul mirelui, unde au fost mulţi invitaţi, va lua cuvântul şi 
fratele V. Moisescu, pe care l-am dorit atât de mult. El a fost 
vorbitorul principal, secondat de fratele Marcu Nichifor. Se părea că 
totul a decurs fără probleme, fără complicaţii... Noi am dorit mai 
mult ca orice să fie vestit Cuvântul lui Dumnezeu. Fratele Moisescu 
a abordat textul din losua capitolul 15, unde e redată căsătoria fiicei 
lui Caleb, Acsa, cu Otniel, fiul lui Chenaz, fratele lui Caleb. A vorbit 
plin de însufleţire, după darul care îl avea din partea lui Dumnezeu, 
spre bucuria noastră, a mirilor, cât şi a altora dintre cei invitaţi. 
Pentru acest scop am fost prea bucuros să plătesc cheltuielile 
făcute cu masa, timp de un an de zile, în rate lunare. 

Dar necazul nostru a izbucnit la două săptămâni mai târziu. 
S-a stârnit o prigoană împotriva mişcărilor de trezire spirituală din 
cele două biserici, Speranţa şi Sega, prin izolarea şi eliminarea 
unor intelectuali activi, de frunte. 

Astfel, în Adunarea “Speranţa”, la sfârşitul serviciului de 
dimineaţă, păstorul bisericii, asistat de politrucul vândut dintre 
fraţi,care avea să devină mai târziu şi preşedinte al comunităţii de 
Arad şi mai târziu şi la Uniune la Bucureşti, I.D., a oprit frăţietatea 
pentru o “şedinţă de lucru”. Era duminică 22 septembrie 1950 şi 
totul s-a petrecut ca o mare surpriză... Au fost nominalizaţi şi 
înlăturaţi din biserică mai mulţi bărbaţi cu studii, intelectuali 
consideraţi periculoşi, printre care: Dumitru Sida, Dumitru Blaj, 
Simion Moţ, Hornoi loan şi alţii. Li s-a dat porecla de “moisişti”, 
adică adepţi ai fratelui V.V. Moisescu. Această etichetă avea să 
dăinuiască mult şi bine şi să supravieţuiască chiar şi după căderea 
regimului comunist. 

în după-amiaza aceleiaşi zile, la Adunarea din “Sega”, am fost 
convocaţi eu şi fratele Ionel Truţă în faţa comitetului bisericii, în 
fruntea cărora era păstorul bisericii, asistat de acelaşi frate vândut 
ca politruc al comunităţii baptiste de Arad, I. D., care fusese 
dimineaţa şi la “Speranţa”. Şi aici a fost ca o mare surpriză, 
deoarece noi nu auziserăm încă de cele petrecute la cealaltă 
biserică. Eu aveam 24 de ani Ionel Truţă 19 ani. Am fost nişte miei 
în mijlocul lupilor, cum a zis Domnul Isus în Matei 10:16-25. 

Primul care a luat cuvântul a fost păstorul, care cu trei-patru 
ani înainte, pe când nu era în funcţie de păstor, venea şi el la 
părtăşia intimă a celor treziţi. Dar acceptând compromisul, a plecat 
la Seminarul Teologic din Bucureşti, şi astfel a fost numit păstor. La 
data aceea abia terminase anul 1 de seminar. Cu o voce aspră, a 
început din senin să strige la noi: “Sunteţi un ghimpe, o piedică în 
calea lucrării lui Dumnezeu. Din cauza voastră nu merge lucrarea 
lui Dumnezeu. Să plecaţi!!! Să plecaţi!!! Să plecaţi! ! !” Mi-au dat 
lacrimi în ochi de durere la cele auzite. 

- Spuneţi-ne ce rău am făcut?? (în Adunarea din Sega, am 
înţeles că a fost făcută o listă cu aşa zişii “moisişti” şi erau vreo 42 
de persoane care ar fi urmat să fie luaţi la întrebări, dar erau prea 

mulţi şi aşa au găsit cu cale să ne selecţioneze doar pe noi doi, iar 
ceilalţi înfricoşaţi să ia aminte.) La întrebarea mea a răspuns 
politrucul, omul securităţii, I.D., cu o voce uimitor de blândă, el care 
era rău de la natură, lată cuvintele lui, pe care le repet textual: “Este 
adevărat că voi aveţi un fel de viaţă exemplară şi noi am dori ca toţi 
tinerii noştri să aibă felul vostru de viaţă. Dar de ce nu rupeţi 
legăturile cu Moisescu???” 

Aşadar, vina era că l-am numit pe fratele V. Moisescu să 
vorbească în curtea casei, cu ocazia nunţii noastre. Asta era culpa 
care nu putea fi iertată de comunişti şi de aceea trebuia să fim scoşi 
în afara legii... Aş vrea să fac o confesiune, cu privire la o faptă pe 
care o făcusem cu vreo patru ani înainte, pe când încă nu eram 
credincios, dar frecventam adunarea şi chiar cântam şi în cor. în 
vremea aceea deja adunarea suferea de comportările dictatoriale 
ale lui I.D. Fraţii sufereau mult din pricina lui, dar nu îndrăzneau să-i 
spună. 

Eu m-am gândit să-i fac o slujbă lui şi totodată şi adunării, spre 
corectare, şi i-am scris o scrisoare anonimă, în care am menţionat 
tot ce făcea... iar eu am crezut că se va îndrepta. Dar totul a fost în 
zadar. Eu încă nu împlinisem 20 de ani. Am folosit un scris 
schimonosit, astfel ca să nu poată fi identificată persoana care a 
scris scrisoarea. El a bănuit pe oricine altcineva, dar pe mine ba, eu 
nefiind membru al adunării. Dar un an mai târziu, când Dumnezeu 
m-a cercetat prin Cuvântul Său şi m-am pocăit, într-o duminică, 
înainte de serviciul de seara, l-am chemat la o parte şi i-am 
mărturisit fapta mea, de care mă mustra acum Duhul lui Dumnezeu, 
şi i-am cerut iertare cu părere de rău, aşa ca să nu-i mai bănuiască 
pe alţii... A fost mişcat de gestul meu şi poate de aceea a fost şi 
mărturia lui diferită despre noi faţă de a păstorului... 

Am intrat cu toţii în localul adunării, interpelarea noastră fiind 
făcută în locuinţa anexă, unde locuia sora îngrijitoare a localului. 
Serviciul a fost amânat, aşa că a început o şedinţă ad-hoc, cum 
avusese loc dimineaţa la “Speranţa”. 

De la început m-am ridicat în picioare, am cerut cuvântul şi am 
zis: “Fraţilor, cu puţin timp înainte, am fost convocaţi împreună cu 
fratele Ionel Truţă în faţa păstorului şi a comitetului de conducere al 

bisericii. Prin fratele păstor ni s-a pus în sarcină acuzaţii grele, de 
care nu mă ştiu vinovat. Eu nu doresc ca din pricina mea să aibă 
loc discuţii şi tulburare în adunare. Din acest moment vă rog să mă 
consideraţi retras din adunare, până când se vor face anumite 
clarificări... Vă mulţumesc.” Apoi am ieşit afară. Fără să ne fi vorbit, 
Ionel Truţă, după exemplul meu, a făcut şi el la fel. în acea seară 
încă, I.D. i-a declarat unui frate: “Acum merg să-i dau pe mâna 
securităţii!” Şi am fost daţi. Din acea dată de 22 septembrie 1950, la 
două săptămâni de la oficierea căsătoriei noastre religioase, la care 
ne-au predicat cinci păstori, a fost pusă securitatea pe urmele 
noastre şi a celor scoşi de la “Speranţa”. Din partea bisericii a venit 
o mesageră câteva zile mai târziu prin care ni s-a pus în vedere să 
nu mai călcăm pragul bisericii, ca să nu păţim mai rău. Mi-e jenă să 
spun întocmai cuvintele mesajului extrem de dur. Astfel au început 
şi persecuţiile religioase, pe lângă cele politice, care începuseră cu 
trei ani mai devreme. Se cuvine a mai fi amintit un epilog la cele 
mărtuirsite mai sus. După patru luni, mai precis pe la sfârşitul lunii 
ianuarie 1951, a fost convocată adunarea generală anuală a 
frăţietăţii, pentru dare de seamă, rapoarte, alegeri pentru comitet 
etc. Cu acea ocazie, un frate tânăr de seama mea a cerut dreptul la 
cuvânt, după ce în cadrul şedinţei au avut loc tulburări mari, cu 
strigăte regretabile, lată cuvintele fratelui E.R.: “Fraţilor, cu patru 
luni în urmă s-a spus în şedinţa aceea memorabilă că Mia lovin şi 
Ionel Truţă sunt capii răutăţilor în adunare, că din cauza lor nu 
merge lucrarea lui Dumnezeu în adunare, lată, de patru luni ei nu 
mai sunt în mijlocul nostru şi totuşi s-a dovedit chiar în seara 
aceasta că răul este aici. Asta înseamnă pentru mine clar că în nici 
un caz nu ei au fost răul şi piedica.” Cuvântul lui a căzut greu şi a 
rămas fără răspuns, fără posibilitatea de a putea fi contrazis. Mărit 
să fie Domnul! 

Doi ani mai târziu, ironia sortii face că suntem vizitaţi acasă de 
fratele păstor care ne încriminase şi a cerut izgonirea noastră din 
adunare. Emoţionat, ne-a spus că l-a cercetat Dumnezeu printr-un 
vis, în care a văzut locuinţa noastră, de proaspăt căsătoriţi, scăldată 
toată în lumină, o lumină cerească. A dorit să reia legătură cu noi, 
dar pe ocolite şi nu aşa cum cere Sfânta Scriptură, prin mărturisirea 
cu gura a răului comis şi însoţit de cererea de iertare. Cât de uşor 

este să faci răul şi ce greu este să şti să-l îndrepţi, pentru că asta 
cere umilinţă şi zdrobire de inimă! El m-a rugat să accept invitaţia 
lui, de a merge prin familii şi a face vizite pastorale împreună cu el, 
bineînţeles la familii din adunarea din care am fost alungat şi nu mai 
aveam dreptul la aşa ceva. De multe ori venea după-amiaza, când 
ştia că vin de la serviciul meu, mă aştepta şi mă lua cu el în 
misiune, iar eu nu l-am refuzat. Ce bine ar fi fost dacă experienţa 
grea arătată mai sus s-ar fi întâmplat o singură dată şi nu s-ar mai fi 
repetat, dar nu a fost aşa... Am mai fost trădaţi în România şi 
capacul s-a pus aici în America, într-o manieră greu de conceput. 

Dar lucrarea de trezire spirituală nu a putut fi anihilată, 
dimpotrivă. Cu cât vântul prigoanelor s-a înteţit, cu atât focul 
dragostei dintâi a ars mai cu putere, trezind suflete la viaţă, la 
creştere duhovnicească şi la mărturie. Unii sunt de părere să nu fie 
scrise lucruri negative din viaţa creştină, dar ne surprinde Sfânta 
Scriptură, care ne relatează lucrurile aşa cum au fost şi nu au fost 
retuşate, şi nici omise. Şi nu trebuie uitat că oamenii lui Dumnezeu 
care au scris cărţile Bibliei nu şi-au scris gândurile lor, ci au scris 
“mânaţi de Duhul Sfânt!” Asta înseamnă că au fost inspiraţi. Ei nu 
au ascuns aspectele negative din istoria sacră. Din exemplele 
arătate în cartea Sfântă, generaţii la rând au putut învăţa ascultarea 
de Domnul, de care depind toate celelalte binecuvântări 
duhovniceşti. “Gândirea pozitivă” din zilele noastre, al cărei 
exponent este şi Robert Shuller, este o gravă denaturare a realităţii 
Cuvântului viu al lui Dumnezeu. 

Astăzi se face o prezentare ireală, deformată, a realităţii. Este 
propovăduită o Evanghelie a succesului, a câştigului şi a slavei 
lumii acesteia, contrară spiritului promovat de sfinţii apostoli. Ei au 
fost gata să piardă totul în lumea aceasta, ca să-L poată câştiga pe 
Hristos, aşa cum scrie Pavel Bisericii din Filipi: “Dar lucrurile, cari 
pentru mine erau câştiguri, le-am socotit ca o pierdere, din pricina 
lui Hristos. Ba încă, şi acum privesc toate aceste lucruri ca o 
pierdere, faţă de preţul nespus de mare al cunoaşterii lui Hristos 
Isus, Domnul meu. Pentru El am pierdut toate şi le socotesc ca un 
gunoi, ca să câştig pe Hristos” (Cap. 3:7-8). 

ÎNFIINŢAREA ADUNĂRII CREŞTINE 
DE PE STRADA OITUZ 


O parte dintre cei daţi afară din adunările baptiste au început 
să se strângă prin case, asemenea primilor creştini. De altfel, 
căsătoria noastră a avut la bază gândul acesta, ca locuinţa noastră 
să fie o Betanie, care să găzduiască Adunarea lui Dumnezeu şi să 
fie o redută împotriva lucrărilor satanice. Mulţumim lui Dumnezeu 
că aşa a şi fost din primele zile de după căsătorie. Casa ne-a fost 
mereu plină de fraţi şi surori, dornici de părtăşie în Cuvântul lui 
Dumnezeu. Familia H. şi-a construit o casă cu etaj, la parter fiind 
instalată familia gazdă, la etaj o locuinţă mai mică, o singură 
cameră, bucătărie mică, un antreuaş şi o şi mai mică cameră de 
alimente. Familia proprietarului o fi gândit când ne-au închiriat-o 
nouă că nu o să aibă probleme cu noi şi o să ducă un trai liniştit. 
Dar nu avea să fie aşa... Primul dar al lui Dumnezeu în familie, la 7 
iunie 1951, a fost un băieţel voinic, căruia i-am pus numele original 
din limba ebraică, anume: Michael. Nu era obişnuit la români un 
aşa nume, dar noi am avut o motivaţie. Era perioada când ofensiva 
comunistă a regimului instalat se dădea pe mai multe fronturi şi în 
special asupra credinţei în Dumnezeul Cel Adevărat şi în Isus 
Hristos, Fiul Lui. în acea vreme aveam o colegă la birou, venită de 
prin Basarabia, înfocată activistă de partid, pe care o chema 
Sulumete Leontina. Ea făcea mult tapaj pe chestiuni de politică 
muncitorească şi nu îşi găsea astâmpărul nicidecum. Prindea orice 
prilej să se dea în vânt şi să se facă auzită. Tocmai în acea vreme 
născuse şi ea un fiu, căruia a ţinut neapărat să îi pună numele 
“Nici”, care era numele marelui dascăl comunist Lenin. Era mândră 
de numele dat feciorului ei. Auzind toate acestea, mie mi s-a 
întărâtat duhul şi am spus că noi trebuie să-i dăm un nume fiului 
nostru care să fie o ripostă comunismului ateu! Semnificaţia 
numelui “Mi-cha-el” în limba română este: “CINE ESTE CA 
DUMNEZEU?!” Mai este cineva ca Dumnezeul nostru?? Nu este 
nimeni altul în tot Universul. El este singurul Dumnezeu adevărat şi 

Isus Hristos, Mântuitorul nostru. Ştiam că mulţi ne vor întreba cum 
de ne-am gândit să punem un astfel de nume copilului, care nu 
sună a fi românesc. în cazul acesta aveam prilejuri de mărturie a 
Numelui Dumnezeului nostru. Nici a murit, pe când Dumnezeul 
nostru a rămas şi este viu în vecii vecilor. Isus Hristos, Domnul 
nostru, a înviat, cu moartea pe moarte călcând, ca să le dea viaţă 
prin înviere tuturor celor ce au crezut în El! Mărit să fie Domnul! 
Chiar şi sub aşa forme subtile se dădea lupta în vremea aceea între 
lumină şi întuneric, între Adevăr şi minciună, între filosofia 
materialistă atee şi credinţa creştină. Celui de-al doilea fiu al nostru, 
născut doi ani mai târziu, i-am pus numele Cristian, deci “creştin”, 
nu ateu, cu semnificaţia “al lui Hristos”. Celui de-al treilea fiu i-am 
pus numele Graţian, adică un fiu al harului lui Dumnezeu. 

Câteva familii ne strângeam cu regularitate prin casele noastre 
şi o dată pe săptămână, duminică seara, frângeam pâinea pentru 
“Cina Domnului”. Bucuria era mare, şi Cuvântul era viu şi plin de 
putere. Strângerile laolaltă nu au putut fi ţinute neobservate, 
deoarece securitatea a reuşit să-şi asigure colaboratori dintre 
credincioşi, dar nici noi nu am căutat neapărat să ne ascundem. 

Securitatea, prin uneltele lor, au elaborat o strategie, ca totuşi 
să ne poată ţine sub control pe cei daţi afară din cult sau în cazul 
nostru, la “Sega”, “retraşi”, în mod preventiv. Astfel, a fost convocată 
într-o seară prin anul 1952 o şedinţă, la Comunitatea Baptistă, a 
comitetului de conducere al Comunităţii, prezidată de păstorul 
preşedinte. La această şedinţă a fost invitat din partea celor excluşi 
fratele Dumitru Sida, un om binecuvântat al lui Dumnezeu, foarte 
activ în lucrarea lui Dumnezeu de trezire printre cei tineri. 

în cadrul discuţiilor purtate i-a fost oferită fratelui Sida o casă 
propietate a Cultului, aflată în zona cartierului Grădişte, ca să ne 
slujească pentru strângere. în marea lor “grijă” şi “bunăvoinţă” faţă 
de noi, chipurile, s-au oferit doi dintre conducătorii cu vază să se 
adune şi ei cu noi, şi anume: Nică Neţa şi C. I., amândoi membri în 
biserica “Speranţa”. Fără să bănuiască ceva, fratele Mitru Sida a 
acceptat oferta lor şi a venit oarecum satisfăcut acasă. Fără să ştiu 
nimic, am sosit la ei, în a căror casă de fapt locuia şi cumnatul lui, 
fratele Vasile Moisescu. Ne-a adus la cunoştinţă neaşteptata veste, 
părută bună, dar pentru mine a fost o ştire care mi-a pus în alertă 

duhul meu şi toată fiinţa într-o stare de totală neîncredere şi 
aversiune. Le-am mărturisit că totul apare ca o “schemă” bine 
ticluită de securitate, ca la momentul oportun să fie folosită 
împotriva noastră şi să cădem în capcana lor... Eu m-am opus cu 
totul acestui plan şi ei au acceptat ca bun punctul meu de vedere. 
Cine a mai văzut ca lupii să le facă bine mieilor şi nu, mai degrabă, 
de petrecanie? Planul securităţii a eşuat din faşă, dar ei nu se vor 
lăsa bătuţi atât de uşor şi vor încerca noi metode. Cine a mai văzut 
dragoste între lup şi miel??? întotdeauna lupul acuză pe bietul miel 
că-i tulbură apele, deşi mielul era în albia pârâului în aval faţă de 
lup.... 

Am continuat să ne strângem cum puteam, dar semnele că 
securitatea era pe urmele noastre s-au înmulţit. Frica a început să-i 
convingă pe unii să o lase mai moale, ba chiar să se lase la fund, 
adică să nu mai participe la strângerile laolaltă. Mai târziu, am 
înţeles că unul dintre fraţi a fost luat la securitate şi presat să-l facă 
informator. Pe parcurs au fost luaţi şi alţii... 

Duminică dimineaţa, strângerea frăţească pentru închinare şi 
cult am avut-o în cartierul Micălaca Nouă, la fratele Mot Simion. 
Eram strânşi în jur de vreo cincisprezece fraţi şi surori. Unul dintre 
fraţi ne-a adus la cunoştinţă că suntem urmăriţi de securitate şi s-ar 
putea să urmeze persecuţii, chiar arestări şi condamnări la ani grei 
de închisoare... S-a pus întrebarea atunci: “Ce e de făcut? Mergem 
înainte, oricare ar fi riscurile, până la moarte? Ori să ne vedem de 
treabă, frecare cum crede de cuviinţă?” La această întrebare 
fiecare a trebuit să dea răspuns personal. Cu o singură excepţie, 
toţi au spus: “Mergem înainte şi ne strângem la Cuvânt şi la 
rugăciune, orice s-ar întâmpla!” Acel unul a spus: Pe mine mă lăsaţi 
la o parte! Şi lăsat a fost... Presiunile din familie cât şi din cult au 
avut asupra lui un rol hotărâtor. I s-a pus înainte perspectiva 
mergerii la Seminarul Teologic Baptist din Bucureşti, pentru a se 
dedica slujbei de păstor şi a nu se izola de masa de credincioşi 
baptişti. A fi rămas de partea celor excluşi din cult însemna a se 
expune la persecuţii, chiar închisoare şi fără viitor. Apostolul Pavel, 
în 2 Timotei 4:9, pomeneşte pe Dima, care i-a fost colaborator în 
lucrare, dar din dragoste pentru lumea de acum l-a părăsit şi şi-a 
urmat drumul lui spre Tesalonic... în cazul acesta, acest “unul” avea 

să aibă un drum de ascendenţă religioasă, dar nu spirituală, pe 
când alegerea mea, de partea Domnului şi a fraţilor persecutaţi, 
avea să meargă spre sacrificiu total faţă de lume. La strângerile 
noastre pentru Cuvânt şi părtăşie nu mai venea, dar pentru o vreme 
ne mai vizita în familie. Am discutat de mai multe ori despre 
alternativa aleasă de el şi alternativa riscurilor totale de partea 
noastră. într-o bună zi, ne spune soţiei şi mie aşa: “Şi dacă ăntr-o 
bună zi, în viitorul ce ne stă în faţă, drumul vostru se va adeveri ca 
cel bun, după voia lui Dumnezeu, şi nu al meu, voi fi îndeajuns de 
mândru să nu recunosc şi să vă dau satisfacţie!” Dar Dumnezeu l-a 
smereit şi, după zeci de ani, a recunoscut şi a mărturisit. 

Pericolul celor ce ne adunam prin case de a fi arestaţi s-a 
răspândit printre fraţi. Era şi strategia comuniştilor de a răspândi 
frica, ştiind că prin asta pot să paralizeze lucrarea lui Dumnezeu 
printre cei fricoşi. Unii “slabi de înger”, cum este vorba, s-au retras, 
şi nu au mai venit la adunare, dar ceilalţi am continuat. în această 
împrejurare ne-a venit un mesaj din partea familiei Roşianu, să 
venim la ei acasă, să ne strângem pentru închinare, deoarece ei au 
autorizaţie din partea Cultului Creştin după Evanghelie, fiind 
credincioşi din ramura II. Oferta a fost primită, aşa că din anii 1953- 
1954, ne-am adunat în casa lor, în care ne-au fost puse la dispoziţie 
pentru adunare două camere. Domnul a fost cu noi şi ne-a dat 
binecuvântarea Lui. Mărturia adunării s-a răspândit şi era pentru 
prima dată când în oraşul Arad a funcţionat o Adunare Creştină 
autorizată de Cultul Creştinilor după Evanghelie, dar nu pentru prea 
multă vreme. Satan nu privea cu ochi buni lucrarea lui Dumnezeu 
din această adunare şi prin ea. Reprezentantul cultului în vremea 
aceea era preaiubitul frate Alecu Panaitescu, un bărbat plin de 
credinţă şi îndrăzneală, minunat vestitor al Evangheliei, de loc din 
Ploieşti. El şi-a pus casa lui anume construită ca să adăpostească 
Adunarea lui Dumnezeu în str. Cheia Nr. 18. Chiar dânsul s-a 
deplasat la Arad, la faţa locului, şi ne-am bucurat mult împreună în 
Cuvântul Domnului şi mărturia creştină. El se cunoştea foarte bine 
cu fratele V. Moisescu, amândoi având antecedente bine cunoscute 
între fraţi în lucrarea lui Dumnezeu de pe alte meleaguri din 
România. Amândouă aceste căpetenii au avut convingerea şi 
practicarea “Cinei Domnului” sau “frângerea pâinii” cum este scris şi 

în Faptele Apostolilor, adică în cadrul unei mese de seară, cum 
atestă şi “Istoria Universală a Creştinilor”, tipărită de Biserica 
Ortodoxă, prin grija Patriarhiei din Bucureşti, pe care o citisem şi 
eu, o carte foarte voluminoasă. 

Pe fratele Panaitescu l-am însoţit şi introdus să vestească 
Cuvântul în două adunări, cele mai mari din Arad: “Speranţa” şi 
“Sega”. A fost revărsată o binecuvântare deosebită peste cele două 
adunări cu acele ocazii de neuitat si pentru mine. Câţiva ani mai 
târziu, cu aproximativ o săptămână înainte de a fi arestaţi mai mulţi 
fraţi din Arad, (în 16-18 decembrie 1958), l-am vizitat la Ploieşti pe 
fratele Alecu. El mi-a împărtăşit mai multe experienţe cu 
Dumnezeu, legate şi de lucrarea pe care Dumnezeu i-a 
încredinţat-o lui în acele vremuri grele. El a fost un om integru şi nu 
a acceptat compromisuri cu regimul ateu. 

în mod special mi-a povestit cea mai recentă experienţă a lui 
cu inspectorul de culte, care de fapt era reprezentantul în drept al 
Securităţii de Stat, ca şi al altor organe ale puterii. Aceştia i-au cerut 
să publice în revista cultului anumite articole cu teme politico- 
sociale, care să preamărească partidul comunist. Fratele Alecu nu a 
acceptat cu nici un chip compromisul acesta, cum făcuseră deja 
alte culte, şi a preferat să nu apară revista. Autorităţile au 
considerat acest lucru ca pe un afront foarte grav şi l-au schimbat 
din funcţia de reprezentant al cultului, cu altul pe care îl 
convinseseră pentru compromis în prealabil. 

La Ploieşti mai vizitasem şi pe iubitul frate profesor Nicolae 
Tonoiu, la care am şi găzduit, autorul textului cunoscutei cântări: “Te 
ridici sau cobori?” Fratele N. Tonoiu ne-a vizitat la Arad, cu câţiva 
ani mai târziu, şi am avut chiar favorul să-l avem chiar la actul de 
cununie religioasă a fiului nostru cel mai mare, Michael. Cu acea 
ocazie ne-a înmiresmat pe toţi, cu darul cu care l-a înzestrat 
Dumnezeu, de a vesti cu mult farmec şi har Evanghelia Domnului 
Hristos. Mi-am continuat atunci drumul şi la Bucureşti, unde am 
avut părtăşie cu mai mulţi fraţi, dintre care pe loc de frunte era 
preaiubitul frate inginer Aurel Popescu cu soţia lui, doctoriţa Valerica 
Popescu. Au suferit şi ei în acele zile, amândoi, zile de arest şi 
anchete la Bucureşti... 

NORI GREI DE PERSECUŢII LA 

ORIZONT 


Activitatea şi influenţa Adunării din strada Oituz 27 nu putea fi 
acceptată şi tolerată de regim. în vremea acelor ani, Domnul ne-a 
binecuvântat în adunare cu mai mulţi vizitatori scumpi, fraţi în 
credinţă, printre care au fost: fratele Pocsi Guşti, om al credinţei cu 
multe experienţe cu Dumnezeu şi o înfăţişare a Cuvântului cu mult 
farmec. Era pe jumătate evreu, crescut un timp la Budapesta. 
Provenea dintre creştinii după Evanghelie din Oradea. Era bine 
cunoscut în ţară. Apoi, fratele Szilagy Alexandru, preot reformat la 
Pâncota, judeţul Arad, condamnat şi el mai târziu la 20 de ani 
muncă silnică. Dânsul făcea parte dintre “BETANIŞTI”, nume dat în 
urma unei lucrări de trezire spirituală în cadrul Bisericii Reformate, 
unei mari grupări de fraţi maghiari. 

Pentru ca autorităţile comuniste să poată supraveghea şi 
controla activitatea înlăuntrul adunării noastre, i-au trimis în fiecare 
duminică pe doi fraţi agenţi ai lor, Nica Neta şi Ciobanu loan. Ei nu 
participau la Cuvânt, ci doar asistau să vadă cum se desfăşoară 
lucrarea din adunare şi cine sunt cei ce activează. Noi eram 
convinşi că ei sunt trimişi de autorităţile comuniste, dar pe noi nu ne 
deranja atâta vreme cât stăteau liniştiţi. Ei au fost dovediţi dincolo 
de orice îndoială că au fost colaboratori ai regimului. 

Comuniştii nu s-au mulţumit doar cu atât, ci au căutat să 
recruteze informatori chiar din efectivul de membri ai adunării. 
Primul care fusese luat şi supus metodelor de intimidare pentru a 
accepta colaborarea a fost chiar fratele Roşianu, gazda adunării. 
Dânsul a fost maestru de aviaţie, acum pensionar. Era un bărbat 
masiv, înalt şi chiar obez. Experienţa lui a fost şocantă, nu şi-a 
putut-o ascunde şi le-a mărturisit unora dintre noi ce anume s-a 
întâmplat cu el. Şocul a fost atât de puternic asupra lui, încât 
curând după aceea a plecat la Domnul. A fost prima înmormântare 
din adunare, iar Cuvântul lui Dumnezeu a fost viu mărturisit. 

în ce mă priveşte pe mine, făceam serviciul la fabrica de 
tricotaje “Tricoul Roşu” Arad. Debutul l-am făcut la sfârşitul anului 
1949, când fusesem lăsat la vatră din armată cu gradul de sergent. 
Serviciul ce mi s-a încredinţat a fost acela de statistician la Serviciul 

j 

de Planificare. Calificarea mea era aceea de contabil, dar în cadrul 
Serviciului de Contabilitate şi Financiar nu erau posturi libere. 

în fabrică lucra şi o soră de-a mea, Felicia lovin, pe post de 
Şefă de Sector la Confecţii, având sub mâna ei 400 de croitori, 
croitorese, mecanici etc. Lucra în fabrică de mai mulţi ani şi era o 
maistră foarte capabilă. Comunistele din sector erau însă 
nemulţumite de faptul că ea, fără să fie membră de partid, avea 
totuşi un post aşa de însemnat, mai presus decât ele. Au început să 
o sape, să o saboteze în fel şi chip, aşa că în cele din urmă 
directorul a schimbat-o şi în locul ei a pus o subalternă de-a ei, care 
a fost pe post de şefă de echipă. Ironia sorţii a făcut că în scurt timp 
totul a fost dat peste cap în sector, haosul a pătruns peste tot şi 
planul de producţie nu s-a mai făcut. Au fost perindaţi mai mulţi 
candidaţi ca şefi de sector, dar fără nici un rezultat spre bine. 

Au adus pe alţii din alte fabrici, dar fabrica a început să 
meargă din rău în mai rău. S-a alarmat partidul, autorităţile locale şi 
Centrala de Tricotaj din Bucureşti, din cadrul Ministerului Industriei 
Uşoare. Centrala de la Bucureşti a delegat-o pe sora mea la laşi, la 
fabrica de tricotaje “Moldova”, de curând înfiinţată, doar pentru o 
lună de zile să reorganizeze procesul de producţie. Realizarea 
planului de grafice era doar cel mult 80%. în câteva zile, sora mea 
Felicia a reorganizat totul de la bază şi a reuşit ca în mai puţin de o 
săptămână să ridice cu peste 20 de procente peste 100%. A fost un 
adevărat triumf pentru ea, după ce fusese dată la o parte din post şi 
umilită în multe feluri. S-a întors la Arad încununată de succes. 

După un an şi jumătate pe post de statistician în cadrul 
Serviciului de Planificare, eu am fost avansat la postul de Şef 
Secţie Pregătire Plan din cadrul aceluiaşi serviciu, care avea două 
secţii: Pregătire şi Urmărire. Eram bine cotat profesional şi în plus 
cu o activitate rodnică pe linie sindicală. Am fost numit secretar al 
casei de Ajutor Reciproc şi în doi ani am ajuns la cele mai bune 
rezultate sindicale, cu cea mai bună Casa de Ajutor Reciproc pe 
ţară, în cadrul M.I.U. Preşedinta Sindicatului, Stanca Simina, a venit 

de la Bucureşti plângând de bucurie să mă felicite pentru rezultate. 

De asemenea, împreună cu inginerul Bhoem, am fost delegaţi 
de fabrică să urmăm cursuri de specializare în indici 
tehnicoeconomici de nivel superior. Cursurile s-au făcut seara, după 
orele de serviciu, ţinute de lectori de specialitate de pe lângă 
Direcţia regională de Statistică. La acele cursuri participau 
tehnicieni de la toate intreprinderile industriale mari din Arad. După 
un an, s-au dat examene şi am primit calificative foarte bune. 

Ce s-a întâmplat însă? Partidul şi securitatea, cu pârghiile lor 
din întreprindere, nu erau deloc mulţumiţi de activitatea mea intensă 
pe linie religioasă şi în anturajul celor excluşi din bisericile oficiale. 
Aşa că în ascuns, se lucra la un plan de care aveam să iau 
cunoştinţă pe la mijlocul lunii august 1954. Cadristul fabricii, M. I., 
un simplu muncitor, dar de încredere din punct de vedere politic, 
într-o zi vine în birou şi mă invită în biroul directorului, care lipsea la 
ora aceea din birou. în schimb, la una dintre mese era un “tovarăş”, 
(cum trebuia să ne numim unul pe altul în comunism), care îmi este 
prezentat de cadrist, iar acesta, foarte amabil, se prezintă ca fiind 
tovarăşul lonescu, din cadrul Ministerului Industriei Uşoare din 
Bucureşti. M. se retrăsese deja. 

Tovarăşul lonescu îmi spune că a auzit şi are cunoştinţă de 
activitatea mea merituoasă pe linie profesională cât şi de sindicat. 
De asemenea a văzut la dosarul meu de la Cadre Certificatul de 
Merit, în urma absolvirii cu succes a cursurilor de specializare în 
indicatorii tehnico-economici. Apoi, el adaugă: Eu am venit să-ţi fac 
o propunere. Noi avem nevoie de astfel de elemente capabile cum 
eşti dumneata să te ducem la Bucureşti, să lucrezi în cadrul 
Ministerului Industriei Uşoare, ce zici la asta? ”Cu privire la ce mi-aţi 
oferit iată ce am de spus. în caz de necesitate, eu pot să merg şi la 
Bucureşti. Şi vă asigur că mi-aş face datoria şi slujba încredinţată la 
cel mai înalt grad de conştiinciozitate. Dar aş vrea să adaug spre 
cunoştinţa dumneavoastră că eu sunt un credincios creştin şi vreau 
să-mi exercit credinţa integral. Spun acest lucru de la început, ca nu 
cumva mai târziu să se poată spune: Cum a reuşit acest om să se 
infiltreze până în forurile de conducere ale clasei muncitoare? Dacă 
vă asumaţi răspunderea pentru un asemenea fapt, eu sunt gata să 
merg. Aş mai vrea să adaug ceva: în cazul în care cineva ar crede 

că acceptând un asemenea post eu mă voi lăsa de credinţă, se 
înşeală amarnic!” 

Când a auzit tovarăşul lonescu răspunsul meu, a scos din 
buzunarul interior de la veston un teanc de hârtii şi a început să-mi 
pună multe întrebări, dintre care unele nu mi-a mai fost dat să le 
aud... lată unele dintre întrebările puse, ale căror răspunsuri le nota 
cu grijă: ce studii am, soţia, copii, (aveam deja doi copilaşi, unul de 
trei ani, iar al doilea de un an), cu ce mă ocup în timpul liber, ce fel 
de cărţi citesc, cine îmi sunt prietenii, dintre ei care îmi sunt cei mai 
apropiaţi şi dintre aceştia care îmi este cel mai bun prieten, dacă ne 
vizităm, şi cum mă înţeleg cu soţia. 

Trebuie să spun că eu presimţisem în spirit că se întâmplă 
ceva neobişnuit cu mine, din momentul în care cadristul a deschis 
uşa şi m-a chemat pe nume. în mod normal nu trebuia să am nici o 
tangenţă cu el în legătură cu sarcinile mele pe linie profesională şi 
nici cu cele pe care le aveam pe linie sindicală. 

Datorită realizărilor de excepţie ale sorei mele, Felicia, după ce 
a fost readusă de directorul Farkas Martin la conducerea sectorului 
de confecţii, am căpătat şi eu trecere în ochii lui. Şi, pentru că 
locuiam la o aruncare de piatră de locuinţa familiei lui, într-o zi mi-a 
spus să las bicicleta şi să merg cu el la serviciu, cu maşina fabricii, 
la fel şi la întoarcerea acasă după orele de serviciu. într-o bună zi, 
mi-a cerut să primim la noi copilul lor, el urmând, împreună cu soţia, 
să meargă la nu ştiu ce petrecere, serată organizată de partidul 
comunist. Era cam de vârsta copiilor noştri şi l-am îngrijit o noapte 
întreagă. Desigur, el nu ştia încă de faptul că eu eram pe lista 
neagră a securităţii, datorită activităţii mele intense pe linie 
spirituală, într-o adunare care intrase în preocupările speciale ale 
serviciilor secrete ale regimului comunist. El, evreu şi membru de 
partid, cu funcţie înaltă şi prestigioasă în societate, iar eu un creştin 
dedicat vieţii de mărturie a Evangheliei Domnului Isus Hristos. 
Sigur, mulţi din fabrică se mirau, iar unii nu vedeau deloc cu ochi 
buni privilegiile de care mă bucuram în faţa directorului Farkas. îmi 
dădeam seama că aceste lucruri nu vor putea să dăinuie prea mult, 
ba chiar nu mă simţeam din punct de vedere spiritual pe o poziţie 
confortabilă... 


114 



Eu eram fundamental opus oricărui compromis cu comunismul 
în fiinţa mea, pentru ca să am conştiinţa liberă de a-i sluji Domnului 
Hristos, Mântuitorul meu, fără piedici. Gândul meu era structurat 
pentru a nu ceda în nici un fel, indiferent de preţul de plătit. Soţia 
mea, Domnica, era în unitate perfectă cu mine pe acest drum. 

Revenind la dialogul cu tovarăşul lonescu, care se dăduse din 
partea M.I.U. din Bucureşti, acesta îşi strânse hârtiile cu notiţele 
luate şi le vârî în buzunar, după care în actul final al convorbirii 
noastre îmi puse din nou întrebarea cu oferta făcută şi-mi ceru din 
nou răspunsul. Eu i-am repetat întocmai cele spuse mai sus. Apoi 
s-a ridicat, mi-a strâns cordial mâna şi aşa ne-am despărţit. Eu am 
rămas cu un simţământ de incertitudine, de bănuială, că nu-i ceva 
curat la mijloc. Nu aş fi dorit cu nici un chip să fiu scos din 
dispozitivul spiritual al adunării, şi nici a-mi lua copilaşii şi soţia şi să 
mă duc pe drumuri necunoscute... Ajuns acasă, i-am spus soţiei 
cele întâmplate. Şi ea a fost de aceeaşi părere, că ceva neobişnuit 
se întâmplă cu noi şi nu i-ar fi convenit nicidecum să ne părăsim 
căminul înjghebat cu patru ani în urmă, adunarea lui Dumnezeu şi 
anturajul frăţesc, precum şi ajutorul neapărat necesar al mamei ei 
în îngrijirea şi creşterea copiilor. Nici sănătatea ei nu era deloc 
robustă, fiecare naştere cauzându-i serioase complicaţii. împreună 
ne-am rugat Domnului şi ne-am încredinţat cu totul în grija Lui. 

într-o după-masă, cu două săptămâni mai târziu, fiind prin 
centrul oraşului, am zărit printre cei ce forfoteau pe bulevardul 
principal, pe “amicul meu”, tovarăşul lonescu, în ţinută de militar, 
ofiţer în uniformă de securitate. Ştiam că suntem păstraţi în mâna 
cea tare a Domnului şi credinţa ne dădea aripi pentru un zbor mai 
înalt. Prea mulţi au înclinat steagul mărturiei lor în faţa asaltului 
furibund al ateismului comunist în plină ascensiune. în toate 
instituţiile, fabrici şi şcoli, birouri şi chiar în biserici, au fost recrutaţi 
informatori, în solda celor ce ne prigoneau. 

Cu ocazia plecării în delegaţie la Bucureşti a şefului meu de 
serviciu, inginerul Comşa Nicolae, directorul mi-a cerut ceva date, 
aşa că am fost nevoit să scotocesc prin sertarele biroului lui. 
într-unul dintre ele am dat peste o declaraţie personală a lui, 
înaintată securităţii, în care îşi mărturisea originea lui nesănătoasă, 
ca fiind unul dintre copiii preotului ortodox Comşa, din comuna 

Ribiţa. El mărturisea că nu este religios şi nu împărtăşeşte credinţa 
tatălui său. în continuare îşi oferea serviciile fără rezervă regimului 
comunist şi fiind cu totul convins de drumul comunismului în viitor 
spre binele societăţii şi al clasei muncitoare. El devenise curtat şi 
apoi folosit în toate şedinţele de partid şi sindicat să ţină discursuri 
şi să participe la discuţii şi sunt sigur şi că a dat informaţii securităţii 
în mod confidenţial. De fapt asta era o regulă în comunism, cu 
foarte mici excepţii ale acelora care au fost gata să-şi păstreze 
demnitatea de om, chiar cu pierderea avantajelor materiale şi 
sociale. 


ARESTAT ÎN MOD SECRET 


înainte de a descrie acest eveniment, se cuvine să amintesc 
că după căsătoria noastră, doi tineri ne vizitau aproape seară de 
seară, până noaptea târziu, pentru părtăşie şi rugăciune. Aceştia 
erau I. T. şi S. I. Despre bunul meu prieten I. am mai spus câte 
ceva. Totuşi, aş mai vrea să adaug că era foarte studios, dornic 
sincer după părtăşie, rugăciune, mărturie, aşa că adeseori, noi doi 
făceam şi vizite în alte familii. 

într-o seară, pe întunecate, mergeam pe strada Ural din Arad, 
să facem o vizită la familia Naghi care, în special sora, era gata 
pentru a favoriza părtăşia. La un moment dat I. îmi spune: "Ştii 
ceva? Am o durere teribilă de cap şi mă simt tare sfârşit". Fără să îi 
spun ceva, m-am interiorizat şi am început să mă rog în taină 
pentru durerea de cap a lui I. Am zis: “Doamne, Isuse, şti că noi 
suntem în misiunea împărăţiei Tale. I. are nevoie de linişte şi de 
putere, de o buna dispoziţie trupească şi spirituală. Te rog să intervii 
Tu, Medicul cel Bun, care i-ai vindecat pe atâţia. Fă Tu să îi 
înceteze durerea de cap, pentru a fi apt de slujbă în familia în care 
mergem. Te rog să mă faci să cunosc că m-ai ascultat, lucru pentru 
care îţi mulţumesc! Amin!”După ce făcurăm câţiva paşi, I. exclamă 
plin de bucurie şi uimit: "Mia! Uite, mi-a încetat brusc orice durere 

de cap. Parcă cineva mi-a luat-o cu mâna!..." Am dat şi eu slavă lui 
Dumnezeu pentru minunea întâmplată şi i-am mărturisit ce am 
făcut, cum m-am rugat în special pentru asta şi am cerut ca Domnul 
să mă facă să cunosc şi eu că El mi-a ascultat rugăciunea. O mică 
experienţă, dar cu răsunet mare în conştiinţa mea. 

în ceea ce-l priveşte pe N. S., acesta era un tip sentimental, 
nestatornic şi nu puteam pune bază prea mare pe el. în anii aceia, 
N. pusese mâna pe o carte în limba engleză, cu privire la venirea 
Domnului, de Haldemann. A tradus ceva, dar nu ştiu cum, căci 
engleză nu ştia şi nici nu învăţase carte. Meseria lui era aceea de 
brutar. în câteva rânduri, el însă ne-a citit câte ceva dintr-un caiet 
mototolit de multă întrebuinţare. Tip de aventurier, în 1952 a avut 
tentativă de trecere frauduloasă a graniţei spre Vest, prin 
Iugoslavia. Visul lui de totdeauna a fost să ajungă în America, 
încercarea lui a reuşit, dar grănicerii sârbi i-au mirosit, pe el şi pe 
alţii, şi i-au arestat. El a fost pus să lucreze într-o brutărie la Belgrad 
să facă pâine pentru militari şi deţinuţi. Din Belgrad, el scria scrisori 
familiei lui, (încă nu era căsătorit), şi altora, printre ei şi lui I. Datorită 
cenzurii stricte comuniste, aceste lucruri s-au aflat şi s-au pus pe 
răboj. După şase luni în Iugoslavia, N. şi alţi câţiva sunt luaţi 
noaptea şi duşi la graniţa cu România, în regiunea Banatului, într-o 
zonă de dealuri împădurite. Li s-a spus la toţi: încolo este România, 
înainte marş şi înapoi să nu vă mai pridem, că nu veţi mai scăpa 
aşa uşor! Astfel, ei au fost predaţi neoficial, deoarece relaţiile lui 
Tito, preşedintele cu ţările comuniste, inclusiv Moscova, erau rupte, 
în România, Tito era prezentat pe panouri cu caricaturi, pe ziduri, cu 
un şorţ plin cu urme de sânge ca şi pe mâini, în care ţinea un topor: 
“Călăul TitoTCu toate că securitatea ştia de înapoierea lui, nu-l 
arestase încă. L-au lăsat liber o vreme, aşa că a pătruns prin familii, 
în adunare şi la comunitatea baptistă din Arad. Bănuiesc că o fi fost 
trimis cu sarcini anume, căci după câteva luni a fost arestat, dar 
procesul lui nu avea să apară pe rol pentru a fi judecat nici după 13 
luni de zile, contrar procedurilor juridice. întrerup aici firul poveştirii 
cu N. şi îl voi relua mai târziu. 

Ziua de 20 septembrie 1954, deci la o lună după întrevederea 
cu securistul lonescu în biroul directorului Farkas, părea o zi 
normală şi liniştită de toamnă, cu soare cald. Cadristul M. I. 

deschide uşa la Serviciul de Planificare şi uitându-se la mine mă 
întreabă:"Cine se ocupă de Statistică?" l-am răspuns prompt: 
"Tovarăşa Shriffert". Era o tânără, membră de partid, nemţoaică, 
dar care întotdeauna degaja un aer conspirativ, reţinut, 
calcula..."Ah, nu! Vino dumneata!" Mi-am zis: O, da! Nu te 
interesează statistica, ci persoana mea. De altfel cum a deschis 
uşa, am avut tainica înştiinţare că eu sunt cel vizat şi nu altcineva. 
Atât eu cât şi soţia, primisem în vâltoarea persecuţiilor un anume 
simţământ prin care eram înştiinţaţi cu privire la spiritele care erau 
în slujba celui rău. 

L-am urmat până în biroul lui, unde îmi prezentă un ofiţer 
tânăr, prezentabil, un sublocotenent îmbrăcat într-o uniformă 
impecabilă de miliţian. Ofiţeraşul se înclină adânc în timp ce mi-a 
întins mâna şi s-a prezentat spunându-şi gradul şi numele, care era 
atât de lung şi neobişnuit, încât mi-am dat seama că nu era numele 
real, ci unul conspirativ. Am reţinut acest nume doar până în ziua 
următoare şi apoi l-am uitat cu desăvârşire. De fapt, doar atât am şi 
avut nevoie de el. El mi-a spus aşa: 

- Comitetul Judeţean de partid a alcătuit o comisie care să se 
deplaseze în Raionul Sânnicolaul Mare, să cerceteze nişte furturi şi 
delapidări mari care s-au făcut şi sunt numit şi eu în această 
Comisie. în acest scop, mi-a spus el, sunt scos din producţie pentru 
trei zile.M-a întrebat ce am de zis în legătură cu asta. l-am răspuns 
că nu este important ce am de zis eu, ci ce anume are de zis 
conducerea întreprinderii, care dispunea de mine şi mă plătea. 
Ofiţerul a răspuns prompt că a fost aprobată deja scoaterea mea 
din producţie. în cazul acesta, eu nu mai aveam nimic de zis, ci 
voiam să ştiu ce anume am de făcut. Mi-a răspuns că mâine 
dimineaţă, la ora 7, să mă prezint la Regiunea de Miliţie. Am 
întrebat la ce birou să vin. A zis că nu este cazul, el mă va aştepta 
la poartă. Am întrebat, de asemenea, dacă am de luat ceva haine, 
ori mâncare? A zis că nu, totul e pregătit în acest scop. Ne-am luat 
rămas bun şi la revedere pentru mâine dimineaţă. 

Ajuns acasă, i-am spus soţiei cele întâmplate, lucruri care 
prevesteau surprize neplăcute. Ne-am rugat Domnului nostru şi 
după ce am luat masa, i-am spus să îl pregătească pe Michael 
pentru plimbare, l-am spus intenţia mea de a merge la unul dintre 

verişorii mei primari, anume Trifan lovin, care era pe post de 
Comandant politic al Regiunii de Miliţie, să văd ce zice şi el despre 
această Comisie şi eventual să aflu ceva de la el. Nu m-am arătat 
cu vreo bănuială oarecare, când spre bucuria mea l-am găsit 
acasă, în curte, făcând baie de soare, l-am spus de cele întâmplate 
la fabrică şi răspunsul lui prompt a fost că el nu are cunoştinţă de 
asemenea delapidări şi că el negreşit ar fi în cunoştinţă dacă ele ar 
fi avut loc. Apoi m-a întrebat cum şi-a spus numele ofiţerul cu 
pricina. Până în momentul acela îl ţinusem minte şi i l-am spus. El a 
zis că îi cunoaşte pe nume pe toţi ofiţerii de Miliţie, dar de un astfel 
de nume nu are cunoştinţă. 

Pentru mine era clar de-acuma că este o schemă a Securităţii 

comuniste şi că mă aşteaptă necazuri şi zile grele, pe mine şi pe 
soţia mea, dar nu mi-am manifestat deloc îngrijorarea. Mi-a spus că 
mâine dimineaţă vom merge împreună la Miliţie şi în acest scop să 
îl aştept la tramvaiul Nr. 4, în staţia Stadionului U.T.A., în jurul orei 
6:30. L-am aşteptat în staţie mult şi bine, dar verişorul meu primar, 
căpitanul de miliţie şi comandant politic al Regiunii nu a mai 
apărut... Am prins primul tramvai, ca totuşi sş ajung la locul fixat la 
timp. într-adevăr, sublocotenentul din ajun era acum civil şi mă 
aştepta în stradă la poartă. Mi-a spus că nu mai intrăm, ci urcăm în 
maşina asta care ne aşteaptă şi ne deplasăm în Raionul 
Sânnicolaul Mare. Când m-am întors spre maşină, mi-am dat 
seama îndată că este un Landrover al securităţii, care erau atât de 
bine cunoscute. 

Şoferul era somnoros, probabil cărase pe mulţi toată noaptea 
şi acum trebuia să iasă din schimb. El ştia ce are de făcut, aşa că 
nu-l întrebă nimic pe superiorul lui. Când am văzut traiectoria 
drumului pe care îl străbăteam, ştiam de acum că mergem la 
securitate şi aşa a şi fost. Poarta mare a clădirii securităţii s-a 
deschis larg în faţa noastră, ca să mă primească, bineînţeles, pe 
mine, pentru alte raţiuni decât cele spuse de sublocotenentul tras 
prin inel din ajun, venit la Fabrica “Tricoul Roşu”. 

Primul coborât din maşina a fost el. Mi-a dat ordin să cobor şi 
eu, în timp ce făcea semne discrete cu mâna, către un civil în haine 
negre ce se afla pe o balustradă de la etajul 3. El îi raportase, cred, 
că şi-a îndeplinit misiunea lui, aşa că s-a retras în grabă. Şoferul cu 

maşina s-a retras şi el, şi am rămas doar eu în mijlocul curţii. 
Dinspre partea din fund a curţii apare un subofiţer cu chipiu pe cap, 
în pulover albastru şi pantaloni kaki, în ciorapi şi cu papuci de pâslă 
în picioare. Probabil să fi fost Şeful celularului din schimbul de 
dimineaţă, acum sş fi tot fost ora 7:30. El avea în mâini o pereche 
de ochelari negri, pe care îi văzusem pe viu de prima dată. După ce 
mi-i aşează pe ochi cu grijă, îmi dădu următorul ordin: "Din acest 
moment nu ai voie să vorbeşti nimic şi trebuie să te supui la toate 
comenzile." Mi-a mai spus să îmi pun mâinile la spate şi m-a 
condus spre fundul curţii, unde erau celulele în care au peregrinat 
atâţia asemenea mie, şi câţi mai aveau să treacă în viitor... Cum nu 
vedeam nimic prin ochelarii negri, auzul mi se mărise. S-au deschis 
uşi în faţa mea, ca apoi să se închidă şi, după ce am străbătut un 
labirint de căi, m-a oprit, a deschis uşa celulei, mi-a smuls ochelarii 
de pe ochi şi m-a împins de spate înlăuntrul celulei. Era o celulă 
foarte mică, îngustă, cu două paturi suprapuse, gen militar, o 
măsuţă şi două scaune în faţa paturilor. Deasupra mesei, într-o 
ramă, era o hârtie care cuprindea regulamentul deţinutului. Uitasem 
să spun că mi se făcuse şi o percheziţie şi mi s-au luat şireturile de 
la pantofi şi blachiurile, probabil pentru a preveni atacuri, tentative 
de sinucidere şi de evadare, ceea ce era o imposibilitate în 
închisorile comuniste. Aşadar, eram arestat în toată puterea 
cuvântului. Mă gândeam la ce are să urmeze, dar nu puteam să-mi 
dau încă seama. Eram singur în celulă şi mă rugam, îmi 
concentram gândurile la puterea cea nespus de mare a lui 
Dumnezeu, care s-a manifestat fată de sfinţii Vechiului Testament, 
ca şi faţă de cei ai Noului Testament. Povestea cu furtul masiv, 
delapidări în raionul Sânnicolaul Mare erau trucuri de prost gust, 
menite să mascheze o realitate crudă. Cred că verişorul meu 
primar, îndată după plecarea mea cu Michael, a pus mâna pe 
telefon şi aflase realitatea, cum cred că o fi bănuit-o şi el, că 
securitatea e pe fir. în comunism, nimeni nu îndrăzneşte să 
intervină nici pentru tata ori mama lui, copii, soţ, soţie, fără să-şi 
rişte propria poziie... Eu nu i-am reproşat niciodată nimic în această 
privinţă. 

După două ore de aşteptare sunt luat de un gardian şi dus 
într-un birou din clădirea principală, după ce în prealabil mi s-au pus 

ochelarii negri pe ochi. Este umilitor, sinistru, degradant să ajungi în 
postura aceasta. Acolo mi se iau ochelarii negri de pe ochi, mi se 
oferă un scaun de şezut la o masă anume pregătită pentru cel dus 
spre anchetă, vis-a-vis cu un birou masiv, elegant al anchetatorului. 
Anchetatorul care mă luase în primire era unul cu numele Şerban, 
mai tânăr ca mine; l-am recunoscut, căci făcuse acelaşi liceu pe 
care TI absolvisem şi eu. El trebuie că şi-o fi adus aminte de mine, 
cum şi eu Ti ştiam pe toţi cei mai mari. îmi amintesc cum ne uitam în 
sus, cu admiraţie, la cei din penultimul şi ultimul an de liceu, lată 
însă că acum trebuia să mă uit eu în sus spre Şerban, dar, în orice 
caz, nu cu admiraţie. 

Ancheta a început cu date obişnuite cu privire la identitate, 
naştere, părinţi, fraţi, surori, şcoală şi aşa mai departe. Acest debut 
avea să fie cea mai uşoară parte a anchetei. Iar această arestare 
secretă a mea a fost pregătită cu migală de mai bine de un an de 
zile. Au pregătit cu migală capete de acuzare extrem de grave, 
şocante, şi pentru reuşita lor şi-au găsit şi omul potrivit, un biet 
aventurier, ca S.I., care a început multe de toate în viaţă dar nu a 
realizat şi dus la capăt nimic, decât orgoliul său şi micimea lui 
sufletească. Parvenirea este patima în care mulţi au căzut şi o să 
mai cadă de-a lungul istoriei. 

Apoi ancheta s-a pornit pe linia profesională luată sub 
cercetare, în activitatea mea ca Şef Secţie Pregătire Plan în cadrul 
Serviciului de Planificare din întreprinderea la care lucram. Astfel, 
am fost acuzat că în mod rău intenţionat am întocmit planuri de 
producţie cu cifre eronate. Toţi indicii tehnico-economici în 
întreprindere au la bază planul de producţie. în baza acestui plan 
furnizat apoi Serviciilor de resort, se întocmeau: Planul forţei de 
muncă şi salarizare, Planul de aprovizionare cu materii prime şi 
materiale, Planul finaciar, Preţul de cost etc.Eu am fost acuzat de 
sabotarea planului de producţie şi implicit a celorlalte planuri, şi 
eram acum fortat să scriu în declaraţiile mele nu ceea ce era în 

> 5 

realitate, ci ceea ce îmi dictau anchetatorii. Când unul, când doi, 
când trei deodată tăbărau asupra mea cu metode diabolice de 
destrămare a personalităţii, metode psihologice persuasive, ca să 
te facă să accepţi minciuna ca adevăr şi adevărul drept minciună. Al 
treilea care intra în sala de anchetă era însuşi Şeful Securităţii, 

Rafila, despre care se ştia că a omorât oameni care nu voiau să se 
supună voinţei lui. Era atât de furios şi avea o înfăţişare diabolică. 
Pe drept a scris fratele Vasilică Moisescu pe marginea unei cărţi 
scrise de el: “Dacă vrei să vezi un diavol, este suficient să te uiţi la 
un comunist înfocat”, citat pus în sarcina fratelui Vasilică cu ocazia 
procesului avut la Timişoara la data de 18 februarie 1959, în faţa 
Tribunalului Militar. în perioada anilor ‘50, mulţi au dispărut şi pierit 
fără urme... 

Am fost acuzat şi mi s-a dictat să scriu şi să semnez cu forţa 
declaraţii încriminatoare, pentru care au fabricat dovezi şi martori. 
Astfel, am fost acuzat de sabotaj pentru că s-au creat goluri de 
producţie, neaducându-se materiile prime şi materialele necesare, 
ca şi crearea de stocuri supranormative prin aducerea de materii 
prime şi materiale care nu trebuiau aprovizionate şi astfel au fost 
imobilizate fonduri financiare etc. Eram presat zi şi noapte. Când 
mă lăsa unul de obosit, mă luau ceilalţi de odihnit. Nu puteam să 
mănânc nimic, gura îmi era uscată şi amară. La ora 10 seara m-au 
lăsat la celulă să mă culc, “chipurile”. Adormeam îndată frânt, ca 
după 10 minute de somn să fiu trezit şi dus iarăşi în sala de 
anchete pentru continuarea terorizării mele, prin smulgerea de 
declaraţii false... Acestea erau menite să meargă până la spălarea 
creierului. 

O altă temă pentru care m-au torturat mult de tot a fost brodată 
pe fuga lui N. S. în Apus, respectiv în Iugoslavia Titoistă, acuzată de 
colaborare cu puterile apusene. Astfel, mi s-a pus în cârcă faptul că 
ştiusem de trecerea frauduloasă a graniţei Republicii Populare 
Române spre Apus cât şi faptul că am avut cunoştinţă de 
reîntoarcerea frauduloasă a acestuia în România şi am tăinuit-o. Ei 
nu l-au arestat pe N., ci l-au trimis pe la unii şi pe la alţii ca să-i 
compromită şi astfel să-i poată prinde pe fraţi în colimatorul 
securităţii, cum m-au prins pe mine şi sunt sigur că pe mulţi. Ei, 
anchetatorii, au pretins şi aceea că eu am luat cunoştinţă că N.S. a 
fost recrutat ca spion în Iugoslavia, atât de Serviciile de Securitate 
U.B.D ale Iugoslaviei, cât şi de alte foruri de spionaj din Apus. întors 
î ţară, m-a angrenat şi pe mine în activităţi de spionaj, ba că am fost 
chiar recrutat ca spion. Toate acestea erau pentru mine fantezii 
infernale, care îmi apăsau cugetul. 

Securitatea voia să regizeze un mare proces în Arad, împotriva 
fratelui V. Moisescu şi a mea, cu astfel de acuze de sabotaj şi 
spionaj. Pe baza acestora puteam fi condamnaţi chiar şi la moarte. 
N.S., acum era deja arestat de 13 luni, dar fără să i se facă proces, 
şi a fost în tot acest timp folosit în celulele securităţii ca informator 
al lor, trăgea de limbă pe unii care, ca mine, eram acolo. De aceea 
erau celulele cu două paturi, ca să vâre în celule câte un astfel de 
“ciripitor”, care să strângă capete de acuzare împotriva nefericiţilor 
care ajungeau acolo. Ciripitorilor li se făcea promisiunea că vor 
scăpa fără să li se intenteze procese pentru crimele făcute de ei. 

Aceste lucruri le-am aflat chiar din gura bietului meu prieten şi 
frate N.S., ceva mai târziu. El mi-a mărturisit atunci, de fată cu soţia 
mea, că datorită trecerii frauduloase în Apus şi înapoi, a fost supus 
unor torturi la care nu a mai putut rezista, cum ar fi: strângerea 
degetelor de la mâini cu uşa, împunsături cu ace sub limbă etc., şi 
astfel a cedat, să colaboreze cu securitatea, ca să scape de 
condamnare. Era o înşelăciune diabolică şi promisiuni în multe 
cazuri nerespectate. Astfel a dat declaraţii împotriva mea şi a 
fratelui Vasilică Moisescu, care eram tinte de atac vehement din 
partea securităţii române. A acceptat, sub presiunile lor, să fie 
martor al acuzării împotriva noastră, în cazul în care ar avea loc 
procesul. în sensul acesta s-au folosit de el 13 luni, până când el nu 
a mai rezistat şi a cerut să fie pus procesul lui pe rol, să fie 
condamnat şi trimis la închisoare de corecţie. Securiştii s-au 
alarmat şi nu au vrut să-l scape din mână, din cauză că şi-au pus 
mari speranţe în el şi în ceea ce puteau realiza prin el. El însă, trezit 
de Dumnezeu, a început să strige în celulă şi asta se auzea în 
celelalte celule, că în cazul în care se va face proces împotriva mea 
şi a lui Moisescu, el va declara că noi suntem fără vină şi că ei, 
securiştii, i-au smuls declaraţii prin torturi. Securiştii, văzând că nu 
mai pot face nimic cu el, că le strică planurile lor şi cu alţi nenorociţi, 
i-au pus în pripă pe rol procesul de trecere frauduloasă a frontierei 
şi a fost condamnat la închisoare corecţională pe cinci ani. A fost 
dus la închisoarea din Caransebeş, de unde pe data de 23 August 
1955, în baza unui decret de amnistie până la cinci ani, a fost 
eliberat. 

îndată după eliberare, a venit la noi acasă şi a mărturisit totul, 
cerându-şi iertare plângând. Bineînţeles că l-am iertat din toată 
inima. Ce dureros însă că N. S., după 28 de ani, aici în America, la 
Chicago, în Adunarea Baptistă de pe strada Adisson, într-o şedinţă 
a activului de bărbaţi ai bisericii, s-a dezlănţuit asupra mea cu o 
violenţă inadmisibilă, cu atacuri sfruntate, cu acuze false, 
neîntemeiate, spre mirarea tuturor celor de faţă. Dar eu nu i-am 
răspuns cu nici o vorbă. El a rămas ruşinat dar şi înfricat (deşi nu 
mai eram în România, la securitatea de acolo), aşa că foarte 
curând a dispărut din Chicago şi s-a mutat cu toată familia în statul 
Michigan, iar mai târziu în statul Georgia. “Doamne, ai milă de noi!” 
Am înţeles că anul acesta, 2002, a plecat la cele veşnice, pentru a 
sta şi în faţa Marelui şi Dreptului Judecător. 

Anchetele au durat trei zile şi trei nopţi la rând, nemâncat şi 
nedormit. Sănătatea mea robustă până atunci a cedat şi am rămas 
cu un ţepuş în trupul meu pentru tot restul vieţii. Dar, fericirea 
rânduită şi vestită pentru Israel prin Isaia 54:10-17, avea să fie şi 
pentru rnine pentru totdeauna: “Pot să se mute munţii, pot să se 
clatine dealurile, dar dragostea Mea nu se va muta dela tine şi 
legământul Meu de pace nu se va clătina, zice Domnul, care are 
milă de tine... Orice armă făurită împotriva ta va fi fără putere şi pe 
orice limbă care se va ridica la judecată împotriva ta o vei osândi. 
Aceasta este moştenirea robilor Domnului, aşa este mântuirea care 
le vine de la Mine, zice Domnul.” 

în ziua a treia, atenţia lor a fost îndreptată asupra problemelor 
şi activităţii religioase în care eram implicat şi eu. Cred că tactica lor 
a fost să mă frângă, la început, prin tot felul de alte acuze, cum au 
fost cele politice şi economice, considerând spionajul, trădarea de 
patrie, sabotajul şi altele de felul acesta punctul lor forte împotriva 
mea. Ei aveau sub ochii lor raportul “tovarăşului lonescu”, cu care 
avusesem întrevederea cu o lună mai devreme în fabrică şi căruia 
i-am dat să înţeleagă că nimic nu mă va determina să accept vreo 
colaborare cu securitatea ca să fiu despărţit de Hristos, de lucrarea 
Lui şi de fraţi, oricare ar fi preţul de plătit. Ei au venit pregătiţi şi în 
problemele spiritual religioase cu privire la mine, cu anumite dovezi 
furnizate de alţi fraţi care au căzut în plasa lor de a-i face 
informatori. 

Şi anumite lucruri precise afirmate de mine în anumite 
împrejurări nu le-am tăgăduit. Dar prin asemenea argumente, ei au 
putut să se erijeze ca unii care ştiu totul, deci îmi aminteau mereu: 
“Fii sincer, domnule, că noi şi aşa ştim totul.” Desigur, asemenea 
dovezi aveau un impact asupra celui anchetat, care era îndurerat 
de faptul că alţi fraţi, pe care i-a considerat de încredere, l-au 
vândut, l-au trădat... Dar ei, de fapt, nu ştiau “totul”, cum 
pretindeau, ci numai acele lucruri pe care le-au trădat “informatorii” 
lor. 

Ştiam că I. fusese luat şi el în focul anchetelor securităţii şi 
posibil să fi fost trimis anume la mine ca să-mi spună anumite 
lucruri care puteau fi compromiţătoare pentru noi în asemenea 
situaţii. El mi-a relatat un fapt care mie mi s-a părut cu totul 
imposibil şi neadevărat. Circulau doar multe aşa zise “bombe” 
printre cetăţenii ţării. De fapt, una dintre metodele lor era şi aceea 
de a lansa anumite zvonuri, ca să afle reacţiile cetăţenilor cu privire 
la ele, şi să condiţioneze gândirea şi atenţia lor. Astfel, să le 
găsească la unii punctele vulnerabile şi apoi să ştie cum să-i prindă 
în plasele lor. Personal am ajuns să fiu convins că foarte mulţi 
dintre cei ce erau cu şcoală, intelectuali, cu anumite poziţii în 
structura socială, au fost contactaţi sub diferite forme, ca să-i 
aservească de bună voie, pe alţii de nevoie, la interesele regimului 
comunist. 

Faptul relatat de I. a fost că undeva, în munţii Banatului, în 
anumite nopţi, aterizează un avion din Apus, cu care se poate 
părăsi ţara clandestin. L-am întrebat atunci să-mi spună de la cine a 
mai aflat şi gogomănia asta? El mi-a spus că un păstor baptist, cu 
numele M., din părţile Simeriei, i-a spus acest lucru. Observaţi 
acum, lanţul slăbiciunilor, cum M. l-a mânjit pe I. şi l-a compromis în 
conştiinţa lui faţă de autorităţile comuniste. Prin I. a ajuns şi la mine, 
acum fiind mânjit şi eu şi făcut vulnerabil în integritatea mea 
spirituală faţă de oameni... Ori într-un regim politic agresiv ca şi cel 
comunist, cu legi draconice, fiecare dintre noi, potrivit sistemului lor, 
ca să scăpăm de răspundere, ar fi trebuit să sesizăm autorităţile, ca 
apoi să putem fi manevraţi după bunul lor plac... Vai, şi câţi au 
căzut astfel în capcanele acestea, întinse anume de către 
informatorii lor... Trucul lor cu avionul l-am declarat şi eu în 

anchetă, fiind sigur că şi securiştii ştiau gogomănia asta răspândită 
chiar de ei, cum l-a declarat şi M. şi I., fiecare ajungând, astfel, 
mânjiţi cu mânjitura aceasta oribilă pe care apoi o manevrau 
împotriva oamenilor. în vremea aceea, acţionau în munţii Banatului 
nişte partizani români luptători împotriva comunismului. Cinci ani 
mai târziu aveam să-i cunosc pe unii dintre ei, în închisoarea din 
Timişoara. Au fost aduşi după câţiva ani de detenţie la Timişoara, 
pentru a fi rejudecaţi, şi unii au fost cu mine în celulă. Pe câţiva 
dintre ei, la rejudecare i-au condamnat la moarte şi au fost executaţi 
la poligonul Pădurea Verde, de la marginea Timişoarei... 

Scopul lor a fost să mă facă şi pe mine informator printre fraţii 
din adunare şi printre cei cu care aveam relaţii de prietenie şi 
părtăşie spirituală. Acceptarea unui asemenea rol de informator era 
sinonim cu o paralizie spirituală, iar în cazuri mai grave, un act de 
sinucidere spirituală. Nu poţi fi şi cu Dumnezeu şi cu Satan. Una o 
exclude pe cealaltă, cum este cazul dintre lumină şi întuneric, 
adevăr şi minciună. 

La sfârşitul celor trei zile şi trei nopţi de tortură neîntreruptă, 
zdrenţuit în suflet şi zdrobit, vlăguit fizic şi bolnav cum nu mai 
fusesem până atunci, au recurs la actul final. Se înnoptase bine 
afară, când mi-au pus în faţă o hârtie şi mi-au cerut să scriu ce 
anume îmi vor dicta ei. Au zis că ei nu doresc răul oamenilor, ci să-i 
păzească să nu cadă victime ale propagandei imperialiste, ca 
spioni, sabotori, răufăcători. 

Ceea ce mi-au dictat să scriu a fost ceva care suna cam aşa: 
“Subsemnatul... iau act că în aceste trei zile şi trei nopţi am fost 
într-o Instituţie Militară, că tot ce am văzut, auzit, experimentat, 
constituie secrete militare şi nu am voie să spun nimic din toate 
acestea. A divulga aceste secrete cuiva este considerat ca un act 
de trădare de ţară, care merge până la pedeapsa capitală. Tot ce mi 
s-a întâmplat nu am voie să împărtăşesc nici măcar soţiei mele. (în 
chestionarul lui lonescu era şi aceasta întrebare care mi s-a pus: 
“Cum mă înţeleg cu soţia mea?” La fel şi “Cine îmi sunt prietenii, şi 
dintre ei care este cel mai bun şi intim?” Prin această clauză, se 
torpila însăşi încrederea de nezdruncinat care trebuie să stea la 
baza unei familii sănătoase, între soţ şi soţie). De asemenea, dacă 
iau act de prezenţa vreunui spion sau sabotor în întreprindere, 

126 



posibil să ducă o activitate subversivă statului român, voi anunţa 
îndată autorităţile de securitate, lucru care eram gata oricând să-l 
fac. Mi s-a cerut să semnez şi să pun şi data pe hârtia semnată. 

Târziu în noapte, pe 23 septembrie 1954, mi-au dat drumul, ca 
să mai pot prinde un tramvai în circulaţie, să pot ajunge la familie. 
Mă simţeam despuiat de orice demnitate umană, eram ca o epavă 
care a suferit un naufragiu sub bătaia unor vânturi năpraznice, 
timorat şi legat cu toate lanţurile şefului iadului, care este Satan. 
Problema cea mai grea care mă mistuia era aceea cum să pot face 
eu un asemenea lucru, ca să îmi mint propria mea soţie, căreia 
i-am spus întotdeauna adevărul întreg, fără excepţie!? îmi cereau 
fidelitate faţă de securitate, dar să nu-i spun nimic soţiei din cele 
pătimite. Practic, trebuia să mint pe toată lumea, să nu îmi mai pot 
trăi viaţa mea normală şi întreagă. Nu puteam să mă rog, deşi am 
încercat în drum spre tramvai, căci doream fierbinte să nu întâlnesc 
pe nimeni în drumul meu ori în tramvai, care să mă cunoască şi să 
mă întrebe de unde vin la ora asta târzie? Ce aş fi putut să le spun? 
îmi venea să mă întorc înapoi la securitate, să le spun că eu nu pot 
face să nu spun adevărul, cum să mint pe toată lumea şi în special 
pe soţia mea??? Eram într-o situaţie cumplită cum nu mai fusesem 
până la această vârstă a mea, de 28 de ani împliniţi. Spre bucuria şi 
mângâierea mea, nu m-am întâlnit cu nici un cunoscut în tramvai. 

Cu emoţii, vlăguit, bărbos, murdar de sudorile de moarte pe 
care le-am îndurat, cu un aer de înstrăinat, am intrat în casă. “Oh, 
ce bine-i să fii acasă, cu acei pe care îi iubeşti," cum spune 
cântarea “în familie-i ferice”, cât şi cu cei de care eşti iubit... Te 
cunoşti mai bine acolo şi ajungi biruitor! Cântarea spune mai 
departe: 

Biruinţa-i anevoie, dar tu te deprinzi să lupţi. 

Chiar când şovăie iubirea, şovăie numai puţin. 

Te deprinzi cu-ngăduinţa, te deprinzi să lupţi mereu, 

Inima-ţi întinereşte, prin iubire biruieşti. 

Binefăcătoare-i lupta în mijlocul alor tăi!” 

Când mă vede în pragul uşii, soţia, cu ochii mari deschişi spre 
mine şi cu mirare mă întreabă:" Dar tu, de unde vii???" Eram la 

grea cumpănă. Mă simţeam legat. "Dragă, de ce mă mai şi întrebi? 
Doar şti că am fost scos din producţie şi cu ce scop..." 

"Ascultă, mie să-mi spui adevărul! Eu citesc pe faţa ta, în toată 
fiinţa ta, o tragedie adâncă, aşa cum nu a mai fost alta în viaţa ta de 
până acum; să nu ascunzi nimic de mine!" 

"Dragă, nu înţeleg de ce insişti acum. Ştii că..." (am pus placa 
în funcţie). 

"Dacă tu mie nu-mi spui adevărul, atunci să şti că unitatea 
noastră, baza familiei noastre, se destramă şi se prăbuşeşte. MIE 
TREBUIE SĂ-MI SPUI ADEVĂRUL ÎNTREG! SUNT SOŢIA TA!" 

j 

în acel moment am izbucnit în hohote de plâns cu lacrimi 
amare şi i-am spus totul!!! Pe măsură ce îi mărturiseam cele 
întâmplate, simţeam cum mi se ia povara imensă din suflet şi devin 
din nou om liber. Prin soţie am reluat legătura cu Trupul viu al lui 
Hristos, care este Biserica Lui, din care fac şi eu parte ca mădular 
al Lui. Oh, ce minunată este realitatea aceasta, să şti că eşti copilul 
lui Dumnezeu şi că El este Domnul tău! Mărit să fie Domnul! 

Târziu, după miezul nopţii, am ajuns la convingerea că trebuie 
să ducem lupta în doi şi că nu vom face compromisuri, fiind gata de 
a plăti orice preţ. Trebuie însă să cerem înţelepciune şi putere de 
sus, ca adunarea şi mărturia, fraţii, să fie salvaţi şi ocrotiţi încât 
atârnă de noi. în sensul acesta, ne-am rugat şi ne-am încredinţat 
Domnului, l-am mulţumit Domnului pentru reluarea legăturii de 
părtăşie cu soţia. “Dar dacă umblăm în lumină, după cum El însuş 
este lumină avem părtăşie unii cu alţii; şi sângele lui Isus Hristos, 
Fiul Lui, ne curăţeşte de orice păcat”(1 loan 1:7). De-acuma, 
războiul cald a început, lupta cea bună a credinţei era în plină 
desfăşurare. Ce minunate sunt cuvintele lui Pavel: “Faceţi toate 
lucrurile fără cârtiri şi fără şovăieli, ca să fiţi fără prihană şi curaţi, 
copii ai lui Dumnezeu, fără vină, în mijlocul unui neam ticălos şi 
stricat, în care străluciţi ca nişte lumini în lume, ţinând sus Cuvântul 
Vieţii; aşa ca în ziua lui Hristos, să mă pot lăuda că n-am alergat, 
nici nu m-am ostenit în zadar” (Filipeni 2:14-16). 

Nu a rămas nimic stabilit cu Securitatea, în afară de faptul că 
în cazul luării la cunoştinţă de spionaj sau sabotaj, îi voi anunţa. 
Dar, după vreo două sau trei săptămâni, sunt chemat la telefon de 

un securist, care îmi spune că în drum spre casă la plecarea de la 
serviciu mă va contacta în zona păduricii din imediata apropiere a 
fabricii. Desigur, această veste nu mi-a făcut plăcere şi nu m-am 
aşteptat la aşa ceva. Eu nu-l cunoşteam nici pe el şi nici măcar 
numele, dar el o fi primit sarcina să mă cunoască, nu numai din 
fotografie, ci şi în realitate, şi să vadă traiectoria drumului meu spre 
casă cu bicicleta. 

întrevederea a fost scurtă, mi-a spus că pe o anumită dată să 
întocmesc un tabel cu toate rudele mele, numele lor, vârsta, 
domiciliul, meseria pe care o au şi locurile de muncă. Să îl am 
pregătit pentru când mă va chema la telefon. După vreo săptămână 
ori două, ne-am întâlnit cam în acelaşi loc, în timp ce mergeam spre 
casă de la serviciu, l-am dat plicul cu tabelul solicitat. Târziu, la 
sfârşit de noiembrie sau început de decembrie, mă sună un altul şi 
mă convoacă în parcul din spatele Palatului Cultural, pe malul 
Mureşului, pe când se întunecase simţitor. Ninsese în ajun şi nu am 
putut să stăm pe bancă în parc, ci ne-am plimbat. Pentru prima 
dată şi-au extins câmpul investigaţiilor lor specific asupra adunării 
din Oituz Nr. 27. Pe semne voiau să facă din mine ce nu au putut 
face cu fratele Roşianu, un colaborator loial al lor, cu preţul de a-i 
vinde pe fraţi. Eu devenisem supraconştient încă de la întoarcerea 
la Dumnezeu: “Nu poţi avea două loialităţi: una pentru Domnul şi în 
acelaşi timp alta pentru lume şi stăpânitorul ei. Răspunsul meu este 
acelaşi ca şi al Domnului Isus. “Nu voi mai vorbi mult cu voi; căci 
vine stăpânitorul lumii acesteia. El n-are nimic în Mine” (loan 14:30). 
Pe un ton prefăcut amabil, mă întreabă dacă am fost la adunare în 
ziua precedentă, care era o seară de joi. Am răspuns afirmativ, 
după care el a continuat să mă întrebe cine a predicat şi despre ce 
anume.l-am răspuns la întrebare, cu satisfacţia pe care mi-a oferit-o 
să pot să-l evanghelizez şi pe el. De altfel, pe ei nu-i interesa 
aspectul spiritual al celor petrecute în adunare. Ştiau şi ei ce a spus 
Domnul Isus că “Nimeni nu poate sluji la doi stăpâni. Căci sau va 
urî pe unul şi va iubi pe celălalt; sau va ţine la unul şi va nesocoti pe 
celălalt: Nu puteţi sluji lui Dumnezeu şi lui Mamona” (Matei 6:24). 
Dar ei mai aveau şi experienţă cu atâţia alţii, care s-au dat de 
partea lor, fie de frică din laşitate, fie ca să profite de veacul de 
acum, cum aveau să-mi spună şi mie: "Domnule, dă-te de partea 
noastră şi are să-ţi meargă bine. 



Eu nu mă bucuram de această legătură cu Securitatea, 
extinsă asupra activităţii religioase, şi cu atât mai puţin soţia mea, 
Domnica. Din seara aceea cu arestarea mea secretă, am început 
zilnic să ne rugăm special pentru zădărnicirea tuturor planurilor 
celui rău, atât cu privire la noi, cât şi cu privire la ceilalţi copii ai lui 
Dumnezeu. Şi în scurt timp, Domnul avea să aducă biruinţa. Pentru 
că iarna anilor 1954/55 se instalase de-a binelea, mi s-a spus că 
viitoarele întâlniri vor avea loc nu în aer liber, ci într-o casă care mi 
se va comunica ulterior. începând cu luna ianuarie 1955, mi s-a 
comunicat că ne vom întâlni, din când în când, într-o casă 
conspirativă din cartierul Aradul Nou, Str. Memorandului Nr.10. 
Aveam să ştiu că era casa unui şvab (neamţ), în care securitatea îşi 
rezervase o cameră, prima de la intrare, cu geamurile orientate 
spre stradă. Cel care venea la întâlniri era securistul Şerban, care 
mă luase în primire, când cu arestarea secretă. Orice întâlnire în 
casa conspirativă era seara pe întuneric, la ora stabilită de ei. 
Trebuie să spun că securiştii respectau destul de riguros ora 
stabilită. 

De data aceasta au fost discuţii libere, pe marginea subiectului 
discutat la ultima adunare. Ei au ţinut să mă asigure că în cazul 
unor evoluţii şi arestări, dacă eu colaborez sincer cu ei, la momentul 
oportun mie îmi vor face hatârul să mă scoată din temă pe uşa din 
dos... Sufeream cumplit pe poziţia aceasta de amestec cu ei în fel 
conspirativ, în demnitatea mea de om, dar mai ales cea de copil al 
lui Dumnezeu, dar ştiam că nu va dura mult. Simţeam că ziua 
biruinţei e undeva pe-aproape. împreuna cu soţia ne rugam pentru 
călăuzire şi ocrotire în fiecare zi. Ei l-au recrutat şi pe un alt frate din 
adunare, pe care îl bănuiam, din felul în care se comportă... 
Principiul lor era să fie cel puţin doi, să poată să îi verifice şi pe 
informatori cu privire la sinceritatea datelor furnizate, prin 
confruntare. 

Securiştii au constatat curând că lucrurile nu merg bine cu 
mine: nu erau deloc satisfăcuţi şi m-am trezit că au schimbat 
metoda şi omul lor de lucru. Prin a doua jumătate a lunii lui martie, 
la o întâlnire anunţată nu a mai venit Şerban, ci un altul, al cărui 
nume nu-l mai ştiu. Poate să fi fost unul conspirativ şi nu cel 
adevărat, dar pentru mine avea puţină importanţă acest lucru. Era 

un bărbat înalt, solid şi energic prin comparaţie cu Şerban. Am 
discutat despre ce a fost la adunare, despre ce subiect s-a vorbit şi 
la urmă îmi spune: "Domnule lovin, ceva nu merge bine cu 
dumneata. Dacă Dumnezeu şi Hristos este Adevărul şi fraţii sunt 
fraţii dumitale, atunci de ce pentru Hristos şi pentru fraţii dumitale 
nu mergi până în pânzele albe”!?!.. “Oh, deci asta este tema?”, 
mi-am zis, dar lui nu i-am răspuns nimic. Mi-a comunicat că 
începând cu data aceea mă voi întâlni numai cu el, şi să-i aduc în 
scris cine a fost la adunare, cine a luat cuvântul şi despre ce anume 
s-a vorbit? Ne-am despărţit în ape cam tulburi şi tensionate. 

Dumnezeu a lucrat în aşa fel ca, într-o duminică pe la 
începutul lunii aprilie, a venit la adunare fratele Pocsi Guşti din 
Oradea, de care am mai amintit ceva în treacăt. Nu voi uita 
niciodată Cuvântul lui Dumnezeu pe care l-a citit şi din care a vorbit, 
plin de putere şi lumină cerească. Era din cartea lui leremia 17:19 şi 
în continuare. “Aşa vorbeşte Domnul: Luaţi seama, în sufletele 
voastre, să nu purtaţi nici o povară în ziua Sabatului, şi să n-o 
aduceţi înlăuntru pe porţile Ierusalimului. Să nu scoateţi din casele 
voastre nici o povară în ziua Sabatului şi să nu faceţi nici o lucrare, 
ci sfinţiţi ziua Sabatului, cum am poruncit părinţilor voştri’. Dar ei 
n-au ascultat şi n-au luat aminte: ci şi-au înţepenit gâtul, ca să 
n-asculte şi să nu ia învăţătură."Mesajul din partea Domnului pentru 
mine, prin gura fratelui Pocsi Guşti, a avut un răsunet deosebit. 
Pentru poporul Ierusalimului în zilele acelea era vorba în chip literal, 
până şi vitele şi animalele trebuiau să cunoască o zi de odihnă, 
când nu trebuia făcută nici o lucrare. Pentru mine, însă, mesajul a 
fost spiritual, viu, ca şi când însuşi Domnul mi-a vorbit: “Să iau 
seama ca în sufletul meu să nu port nici o povară, frământare, 
îngrijorare în ziua Sabatului. Pentru noi, în Noul Aşezământ, 
Sabatul nu era o zi a săptămânii, ci aşa cum scrie în epistola către 
Evrei cap.4:9-11: “Rămâne dar o odihnă ca cea de Sabat pentru 
poporul lui Dumnezeu. Fiindcă cine intră în odihna Lui se odihneşte 
şi el de lucrările lui, cum S-a odihnit Dumnezeu de lucrările Sale. Să 
ne grăbim dar să intrăm în odihna aceasta, pentruca nimeni să nu 
cadă în aceeaşi pildă de neascultare.” Această odihnă, în ceea ce a 
făcut Domnul Hristos pentru noi la cruce, este necurmată, veşnică, 
şi ideea de timp dispare, depăşită de realitatea hristică. 

Mi-am zis atunci, de ce mai port eu grija asta, în legătură cu 
securitatea, cu adunarea, cu ce se va întâmpla cu fraţii, cu mine, cu 
familia mea? în ultimul verset din acelaşi capitol din Evrei scrie aşa: 
“Să ne apropiem dar cu deplină încredere de scaunul harului, ca să 
căpătăm îndurare şi să găsim har, pentruca să fim ajutaţi la vreme 
de nevoie” (v.16). începând cu Evrei 3:7 şi până la ultimul, citat mai 
sus, 4:16, de şapte ori Duhul lui Dumnezeu insistă asupra unui 
cuvânt: ASTĂZI! Chiar dacă nu este folosit expres cuvântul “Astăzi”, 
(cum e în 4: 1 şi 4:16), dar este aceeaşi idee. Bunăoară, în v.16, “ca 
să fim ajutaţi... la vreme de nevoie” şi această vreme de nevoie 
este totdeauna ASTĂZI, adică la timpul prezent. în Eternitate, când 
vom ajunge, nu va mai fi niciodată un “ieri” şi nici un “mâine” , ci un 
veşnic prezent, când vom fi cu El şi ca El!!! Mărit să fie Domnul! 
l-am mulţumit Domnului pentru acest mesaj personal pentru mine, 
prin fratele Guşti, dar nu puteam încă să-l spun nimănui, în 
afară de soţie, care era acasă cu copiii în acea duminică dimineaţă 
memorabilă pentru mine... Cu alte cuvinte, nu te frământă atâta ce 
se va întâmpla mâine ori poimâine, ci să rămâi în deplină încredere, 
căci Domnul va purta de grijă. Această lecţie extraordinară a 
încrederii în Dumnezeu a încercat şi Moise să înveţe pe poporul lui 
Dumnezeu, când stăteau în faţa Mării Roşii (Exodul 14) şi când ei 
se frământau, căci egiptenii erau pe urmele lor. “Moise a răspuns 
poporului: „Nu vă temeţi de nimic, staţi pe loc, şi veţi vedea 
izbăvirea pe care v-o va da Domnul în ziua aceasta (ASTĂZI); 
căci pe egiptenii aceştia, pe care-i vedeţi azi, nu-i veţi mai vedea 
niciodată. Dommd Se va lupta pentru voi; dar voi staţi liniştiţi.” De 
notat că îngerul Domnului (v.19), care până atunci mergea în 
avangardă (în termeni militari), şi-a schimbat locul şi a trecut în 
ariergardă, între ei şi egipteni. Prezenţa Lui era nelipsită din mijlocul 
lor prin stâlpul de foc noaptea şi stâlpul de nor ziua, iar Marea 
Roşie a făcut zid la stânga lor şi la dreapta lor (v. 22 şi 24). 

După această revelaţie dumnezeiască, iată ce a urmat cu 
mine în ce priveşte securitatea comunistă. în cursul săptămânii, am 
primit un telefon de la acest individ, ca să vin la locul indicat. Vineri 
seara, la ceasul anunţat, am primit dezlegarea şi puterea de la 
Domnul să acţionez cu îndrăzneală şi încredere deplină, fără să ţin 
cont de urmări, să refuz să mai stau în situaţia aceasta atât de 

umilitoare, degradantă, josnică. în acea săptămână aveau să se 
împlinească şi cu mine cuvintele profetice din Isaia 52:1-2. 
“Trezeşte-te, trezeşte-te! îmbracă-te în podoaba ta, Sioane! Pune-ţi 
hainele de sărbătoare, lerusalime, cetate sfântă! Căci nu va mai 
intra în tine nici un om netăiat împrejur sau necurat. Scutură-ţi 
ţărâna de pe tine, scoală-te, şi şezi în capul oaselor, lerusalime! 
Dezleagă-ţi legăturile de la gât, roabă a Sionului!” 

Am sosit la locul şi la timpul indicat. Mi-a oferit un scaun în faţa 
lui, la aceeaşi masă. M-a întrebat: Ai adus ce ţi-am cerut? Nu, nu 
am adus. Păi, cum aşa? De ce nu ai adus? întreba, privind spre 
mine cu ochi sfredelitori... Am venit să vă dau răspuns soluţiei 
dumneavoastră de la întâlnirea anterioară, când mi-aţi spus aşa: 
“Dacă Dumnezeu şi Hristos este Adevărul şi fraţii sunt fraţi atunci 
de ce pentru Hristos şi pentru fraţii tăi nu mergi până în pânzele 
albe!?!”... Acum am venit să vă dau răspunsul. Hristos Domnul este 
Adevărul şi fraţii sunt fraţii mei. Şi pentru Hristos şi fraţii mei sunt 
gata să merg până în pânzele albe! Este pentru ultima dată când 
mai vin la vreo întâlnire cu agenţii securităţii. Acum, de aici înainte, 
sunt gata să sufăr pentru Hristos şi fraţii mei preţul suprem: dacă e 
nevoie, chiar moartea. Nu am nevoie de libertatea pe care voi o 
daţi, de familie, de copii, de soţie, de tot ce mi-e drag în lumea asta. 
Pentru Hristos şi fraţi sunt gata nu numai să sufăr, sunt gata şi să 
mor. Aici, pe strada Memorandului 10, sau ori unde în altă parte nu 
mai vin. Acum, de aici, luaţi-mă şi arestaţi-mă, pentru ce sunt 
vinovat mă condamnaţi, dar am terminat! 

Interlocutorul meu a devenit ca o fiară fioroasă şi zbierând 
întreba: Cu cine ai stat de vorbă, cui i-ai spus aceste lucruri? M-am 
uitat ţintă în ochii lui şi i-am răspuns cu încrederea pe care Rahav a 
căpatat-o de sus, de la Domnul, şi care a fost apoi onorată de 
Domnul: “Cu nimeni!” (Vezi losua 6, Evrei 11:31 şi lacov 2:25). Eu îi 
spusesem soţiei, cu care eram una în toate şi zilnic ne rugam 
împreună pentru zădărnicirea planurilor şi lucrărilor satanice şi ale 
duhurilor răutăţii din locurile cereşti. Ea m-a susţinut cu credinţă şi 
curaj în hotărârea mea. 

S-a sculat şi se mişca agitat, furios, prin cameră şi nu ştia ce 
să mai zică şi ce măsură să ia în situaţia dată. în plus, el primise 
misiunea să mă câştige pentru securitate şi politica partidului 

comunist, prin metoda pe care i-o sugeraseră, şi în loc să 
reuşească, dimpotrivă, ajunsese într-un impas din care nu ştia să 
iasă singur şi nici ce anume are de făcut. Am socotit necesar să-i 
întind o mână de ajutor şi i-am zis: "Văd că sunteţi într-o situaţie în 
care nu ştiţi ce măsură să luaţi, fără să vă puteţi consulta cu 
superiorii dumneavoastră. Cazul acesta, pentru dumneavoastră 
este special, sunt gata să mai vin o singură dată, ca să puteţi 
raporta situaţia de impas în care aţi ajuns." Soluţia mea i s-a părut 
bună pentru moment şi ne-am despărţit, el, în mare încurcătură, eu 
plin de bucurie şi de pacea lui Dumnezeu care întrece orice 
pricepere şi ne păzeşte inima şi gândurile în Hristos (Filipeni 4:7). 

Ajuns acasă în seara aceea, i-am împărtăşit soţiei cele 
întâmplate şi împreună i-am mulţumit Domnului pentru biruinţa Lui. 
Fără o soţie credincioasă, cum mi-a dat-o Domnul mie pe Domniţa, 
ca un dar special, ca împreună să purtăm războaiele Domnului, eu 
singur nu cred că aş fi putut duce o asemenea luptă. Ea mi-a fost 
întotdeauna ajutorul cel mai potrivit pentru toată viaţa. Mărit să fie 
Domnul, Cel singur vrednic să primească toată slava în veci! A 
noastră e bucuria slujirii şi asta ne este de ajuns! 

După o săptămână sau două, primesc telefon de la un alt ofiţer 
de securitate care mă invită la o întâlnire după orele de serviciu, dar 
nu la o casă conspirativă, (şi vai câte or fi fost de astea în tot 
Aradul), ci la capătul de pod de peste râul Mureş, opus centrului 
oraşului, deci spre cartierul Aradul Nou. l-am promis că voi fi acolo 
la locul şi timpul indicat. Era o zi frumoasă de primăvară cu cer 
senin şi soare, de sfârşit de aprilie 1955. 

De data aceasta s-au prezentat doi ofiţeri de securitate în 
uniformă, cu grade de locotenenţi, în ţinute impecabile, probabil ca 
să mă impresioneze, să ştiu cu cine am de-a face. M-au invitat să 
coborâm spre albia Mureşului. Am înaintat spre Vest câteva sute de 
metri şi ne-am oprit vis-a-vis cu fabrica de textile TEBA, aflată pe 
celălalt mal. Ne-am aşezat jos, aproape de firul apei, străjuiţi de 
nişte copaci. Unul s-a aşezat la stânga mea, celălalt la dreapta 
mea. Discuţiile au debutat cu încercările lor de a mă determina să 

îmi revizuiesc poziţia, că aşa voi putea să am avantaje cu care 
să-mi cresc copiii, să le asigur un viitor bun în societate şi altele de 
felul acesta. Când unul, când altul, căutau să bage în coş 

argumente cu privire la un viitor frumos, fără griji. De ce să îmi risc 
viitorul meu şi al familiei pentru nişte idei religioase? Mă asigurau 
că eu pot să îmi practic credinţa, pentru că legăturile cu ei nu îmi 
afectează viaţa religioasă. La rândul meu, am profitat de această 
ocazie să pot să le vestesc Evanghelia Mântuirii, prin credinţa în 
Domnul Isus Hristos. Le-am arătat că toţi oamenia sunt păcătoşi şi 
că Dumnezeu a rânduit o zi în care va judeca lumea cu dreptate. 
Pocăinţa este unica uşă spre împăcarea cu Dumnezeu, ca astfel să 
putem fi salvaţi pentru eternitate. Le-am spus că acum ei sunt tineri, 
cu grade de ofiţeri, având de partea lor puterea, dar va veni o zi 
când epoleţii argintii care îi au pe umeri acum nu vor mai fi, şi atunci 
ce se va întâmpla cu ei? Le-am spus că acum, în Numele Domnului 
Isus Hristos şi prin credinţa în El am căpătat har în ochii lui 
Dumnezeu. Pocăinţa şi credinţa trebuie manifestate acum, că ziua 
de mâine nu este a noastră şi s-ar putea să fie prea târziu.Sigur că 
cele spuse de mine atunci nu le-a stârnit nici un interes, dar am 
putut să împlinesc ce apostolul Pavel scrie în 2 Corinteni 2:15-16: 
“în adevăr, noi suntem, înaintea lui Dumnezeu, o mireasmă a lui 
Hristos printre cei ce sunt pe calea mântuirii şi printre cei ce sunt pe 
calea pierzării: pentru aceştia, o mireasmă de la moarte spre 
moarte; pentru aceia, o mireasma de la viaţă spre viaţă. Şi cine 
este deajuns pentru aceste lucruri?” Văzând în cele din urmă că nu 
ajung la nici un rezultat cu mine, au ţinut să mă asigure fiecare că 
voi suferi consecinţele. Eu i-am asigurat că sunt pregătit pentru 
asta! în final ne-am despărţit, ei pe drumul lor, iar eu pe drumul 
meu, pe drumul crucii şi asta de bună voie şi în modul cel mai 
conştient. Mare lucru este să ajungi să fii eliberat de orice duh de 
frică, ce paralizează gândirea şi voinţa. Când ai ajuns la punctul să 
pui totul pe altar, să nu mai ai ceva pe care să nu-l fi pierdut, Satan 
nu mai are cu ce să te ispitească şi te bucuri de o libertate fără egal 
în lumea aceasta. 

Am nădăjduit că a fost ultima întâlnire cu securiştii în condiţii 
de libertate, dar cu o săptămână mai târziu, am fost sunat la birou 
de ofiţerul Şerban, care m-a invitat la o întrevedere cu el, în acelaşi 
mod şi loc, ca şi cu ultimii doi. El este acela care mă introdusese la 
casa conspirativă de pe Memorandului 10, Aradul Nou. (în 1997, 
când am fost în Romania, sosit acolo cu avionul prin Timişoara, 

ajuns în zona cartierului Aradul Nou, am ţinut să fac o mică deviere 
de traseu şi să mă abat pe strada Memorandului 10, unde am făcut 
o fotografie cu casa cu pricina. Pentru mine, ea este simbolul 
împilării, dar şi al învierii, al biruinţei. Poate că în cazul editării unei 
cărţi, m-am gândit atunci, să-mi fie de folos. Tot cu acea ocazie am 
fotografiat la Timişoara clădirea Tribunalului Militar, unde a avut loc 
procesul şi condamnarea mea şi a fraţilor în februarie 1959. Acolo 
se vede şi o parte a închisorii.) 

Acum avea să fie cea de-a treia întrevedere cu el şi ultima. Ca 
şi ceilalţi doi, a încercat şi el să mă determine să revin la 
“normalitate”, ceea ce eu nu am putut accepta niciodată. Ei îmi 
spuseseră în cele trei zile de anchetă despre eventualitatea unor 
răufăcători, sabotori sau spioni care ar fi putut periclita securitatea 
şi bunăstarea populaţiei, nicidecum despre vânzarea şi trădarea 
fraţilor mei, ca informator, ajungând până acolo încât să îmi mint 
până şi soţia. Faptul că au violat integritatea mea spirituală şi fizică, 
prin mascarada unei arestări secrete, nu aveam să le-o iert pentru 
tot restul vieţii mele. Nu eram vinovat cu absolut nimic din punct de 
vedere politic, social şi economic, în muncă şi ca cetăţean. Au vrut 
să mă scoată din funcţie, din circulaţie, ca influent creştin, 
intelectual şi cu o activitate spiritual religioasă intensă, asta este tot 
ce au încercat în tentativa de arestare secretă. 

Eşuase şi securistul Şerban să mă convingă să revin asupra 
hotărârii mele, dar am insistat şi eu să-i fac mărturia creştină, că 
pentru mine “a trăi este Hristos şi a muri este un câştig” (Filipeni 
1:21). încheie şi el cu ameninţarea că voi avea de suferit şi eu şi, 
din cauza mea, şi familia. Aceste ameninţări asupra mea nu mai 
aveau nici un efect. Din vâltoarea unor astfel de experienţe aveau 
să se nască versurile uneia dintre cântările pe care mi le-a dat 
Domnul ca un dar: 

Când al ispitei ceas te copleşeşte 

Şi cerul pare că te-a părăsit, 

Să nu disperi, ci-aşa cum eşti, trăieşte 

Puterea harului ce l-ai primit. 

Căci încercarea ţine o clipită 
în al veciei necuprins hotar. 

Urmată fiind de slava mult dorită 
în care vei intra-n curând prin har. 
Când valuri de necaz te împresoară 
Şi în nesiguranţă eşti adus, 

Să nu te temi, căci cel ce le măsoară 
Le-a potrivit să nu poţi fi răpus. 

Când lei ce te-nfioară-ti stau în cale 

Voind să-ti curme-al tău ceresc avânt, 
Să nu te-opreşti, c-a lor puteri din vale 
Pe al credinţei drum legate sunt. 

Când îndoieli îţi vlăguiesc puterea 
Şi orizontul ţi s-a-ntunecat, 

Să nu cârteşti, că cel ce dă-ncercarea 
E Domnul, care te-a răscumpărat. 

Când ocărât de gloată te cutremuri 
Şi adevărul pare-a-ţi fi duşman, 

Să nu cedezi nimic, căci peste vremuri 
Ocara-i slavă sus în Canaan. 

Căci toate-acestea trebuie să vie 
în calea celui ce-i al lui Isus, 

Ca după ce-i desăvârşit, să fie 
Părtaş la tron cu Domnu-n ceruri sus! 


Revin asupra episodului cu securistul care mi-a spus: “Dacă 
Hristos e Adevărul....” din care am uitat unele amănunte care sunt 
importante în mărturia mea. îndată ce am decis cu soţia să nu duc 
în scris ce mi-au cerut despre adunare şi fraţi, eu mă gândeam că 
am fi putut fi arestaţi şi eu şi fr. Vasilică Moisescu, care era 

considerat duşman al ideologiei ateiste şi al filosofiei materialiste, 
prin cărţile publicate de el. Ştiind că fratele Vasilică avea multe 
lucrări scrise la maşina de scris, cu mari sacrificii, altele publicate, 
nu voiam cu nici un chip ca aceste lucrări să cadă în mâinile 
securităţii, cu ocazia vreunei percheziţii inopinate. Fiind convocat la 
adresa conspirativă pentru o vineri seara, la sfârşitul adunării de joi 
seara, l-am solicitat pe fratele Vasilică să vină cu mine pe un drum 
abătut faţă de cel pe care mergeam spre casă de obicei, într-un 
grup de fraţi. Pe Calea Victoriei, în drum spre Stadionul U.T.A., 
mergeam pe mijlocul drumului şi am căutat să-l pun la curent cu 
toată istoria mea cu securitatea şi că refuzul meu de a colabora cu 
ei s-ar putea solda cu arestarea noastră de îndată, l-am spus că ar 
fi bine ca încă din noaptea aceea, el şi cu soţia să caute în mare 
taină, fără să ştie nimeni altul, să-şi ascundă, să pună la adăpost tot 
ce are de valoare în scris şi ar vrea să nu se piardă, în cazul unei 
arestări. Am insistat mult la ţinerea discreţiei absolute, cu privire la 
cele comunicate pentru a salva grâul lui Dumnezeu dat lui prin 
revelaţie specială. Ştiam că nu este un lucru uşor pentru fratele 
Vasilică, să ştie păstra un secret absolut şi prin aceasta şi eu îmi 
periclitam serios viaţa, după cele întâmplate cu prilejul arestării 
secrete. Totuşi, am făcut un act de credinţă chiar cu riscurile totale. 
Aveam în mintea mea imaginea lui Ghedeon, care bătea în secret 
grâul în teasc, ca să-l ascundă de Madian, duşmanul copiilor lui 
Israel. îngerul Domnului i S-a arătat şi i-a zis: "Domnul este cu tine, 
viteazule!" Ghedeon i-a zis: "Rogu-Te, Domnul meu, dacă Domnul 
este cu noi, pentruce ni s-au întâmplat toate aceste lucruri? Şi unde 
sunt toate minunile acelea pe cari ni le istorisesc părinţii noştri când 
spun: ne-a scos oare Domnul din Egipt?" Acum Domnul ne 
părăseşte şi ne dă în mâinile lui Madian! Domnul S-a uitat la el şi a 
zis: „Du-te cu puterea aceasta pe care o ai izbăveşte pe Israel din 
mâna lui Madian; oare nu te trimet Eu?” Aşa am primit şi eu 
credinţa de a face un pas riscant, dar Domnul ne-a adăpostit pe 
amândoi în acea împrejurare. Mărit să fie Domnul! Trei ani mai 
târziu, la sfârşit de noiembrie 1958, parte din scrierile fratelui 
Vasilică aveau să fie confiscate, odată cu arestarea fratelui Traian 
Ban, de la locuinţa sa din comuna Gurahonţ. Securiştii au aflat prin 
unii dintre informatorii lor secretul, că acolo fuseseră ascunse. 

în vara anului 1956, fratele Richard a fost eliberat, după opt 
ani din prima detenţie, şi a venit la Arad. Am primit vestea şi în 
grabă am mers la gară cu mare bucurie. Sigur, că fost deţinut 
politic, era considerat periculos şi cei ce aveau să-l găzduiască, 
fără îndoială, aveau să rişte, şi nu puţin. Soţia şi cu mine primisem 
cu mai bine de un an înainte biruinţa de a nu mai purta frică de 
nimeni, şi chiar puţin după arestarea secretă, am avut prilejul să-l 
primim şi să-l găzduim pe fratele Richard în casa noastră. Ne-am 
bucurat mult în acele zile şi l-am însoţit în mai multe biserici 
baptiste, lutherane, reformate din Arad, Pâncota şi chiar la Sibiu. 
Dar cum condiţiile de găzduire la noi erau inadecvate pentru fratele 
Richard, i s-a găsit o altă familie, cu condiţii excelente de găzduire, 
aşa că nu a fost o problemă. Doar o noapte a fost găzduit la noi. 
Mărit să fie Domnul! 

Nişte surori din Arad au făcut ulterior o colectă specială de 
bani şi îmbrăcăminte bună de iarnă şi m-au încredinţat pe mine să 
le duc surorii Binţia şi fratelui Richard la Bucureşti. Mişcările frăţeşti 
au fost foarte vii şi binecuvântate în acele zile şi mărturia 
Evangheliei Domnului Isus Hristos a fost pusă în cinste. Dar, ca în 
toate perioadele istoriei, s-a manifestat şi o lucrare de amăgire, de 
imitaţie, cum a fost şi aceea a vrăjitorilor din Egipt, care au imitat 
anumite semne, dar au fost daţi pe faţă. Prin lucrări demonice 
întotdeauna s-a căutat să se contracareze singura lucrare 
veritabilă, aceea pe care Dumnezeu o face prin Duhul Său Cel 
Sfânt. în toate veacurile s-au ridicat prooroci falşi, mincinoşi, aşa 
cum îi descrie şi apostolul Pavel:“în norod s-au ridicat şi proroci 
mincinoşi, cum şi între voi vor fi învăţători mincinoşi, cari vor 
strecura pe furiş erezii nimicitoare, se vor lepăda de Stăpânul, care 
i-a răscumpărat, vor face să cadă asupra lor o pierzare năpraznică. 
Mulţi îi vor urma în destrăbălările lor. Şi, din pricina lor, Calea 
Adevărului va fi vorbită de rău. în lăcomia lor vor căuta ca, prin 
cuvântări înşelătoare, să aibă un câştig de la voi. Dar osânda îi 
paşte de multă vreme, şi pierzarea lor nu dormitează” (2 Petru 
2:1-3). Ne-a fost dat să cunoaştem asemenea cazuri, să ne fie 
descoperite prin Duhul lui Dumnezeu, cu darul specific de 
“deosebire a duhurilor”. Pe parcursul acestei mărturii pe care o fac 
spre lauda Domnului şi instruirea poporului lui Dumnezeu, voi da 

asemenea cazuri practice şi ca avertisment pentru aceia pe care 
apostolul Pavel Ti numeşte “lesne crezători”, care devin înşelaţi şi 
tind să-i înşele şi pe alţii (Romani 16:18). Toate lucrările de amăgire, 
înşelătoare, sunt promovate prin duhurile înşelătoare, care 
răspândesc învăţăturile dracilor, “abătuţi de făţărnicia unor oameni 
care vorbesc minciuni, însemnaţi cu fierul roşu în cugetul lor” 
traducerea lui Darby: “Cauterizaţi - cu cauterul - în însăşi conştiinţa 
lor, 1 Timotei 4:1-2). lată un exemplu trăit şi văzut de noi, în care 
am fost chemaţi să slujim spre salvare, dar prea târziu...în jurul 
anului 1955, s-a consumat la Arad o dramă, care a afectat şi 
zguduit oraşul. într-o duminică seara, la ieşirea de la Adunarea 
Baptistă “Speranţa”, unde fusesem ocazional, două perechi de 
vârsta mea, cu care eram şi prieteni încă din copilărie, mi-au făcut 
invitaţia să vin şi eu cu ei în seara aceea să petrecem împreună. 
Soţia era acasă, cu copiii mici. Mi-au spus că ei se ocupă cu 
chemarea spiritelor unor morţi, printr-un medium, şi că au 
experienţe foarte interesante laolaltă. Când am auzit despre ce este 
vorba, îndată am respins categoric chemarea lor pe baza învăţăturii 
clare a Cuvântului lui Dumnezeu. Cele două perechi au fost: G.S. 
cu soţia lui C. şi a doua familie era aceea a lui T.I., cu soţia lui, G. 
Ce s-a întâmplat??? După ce au practicat câtva timp spiritismul cu 
chemarea morţilor, prin medium-ul care era Gina, lucrurile au ajuns 
la un impas cu deznodăminte fatale. într-o după-masă, soneria, 
acţionată de la stradă, ne anunţă un musafir. Am coborât să descui 
uşa cine credeţi că era? Cornelia S. Era zdrobită de durere, 
abătută, parcă pierdută. Am invitat-o în casă şi împreună cu soţia 
i-am oferit posibilitatea să-şi descarce inima. Plângea...şi cerea 
ajutor. 

Practicând acest cult demonic, la început au avut unele 
satisfacţii, fiind seduşi de anumite spirite diavoleşti şi cu totul abătuţi 
de la Adevărul Cuvântului lui Dumnezeu. Câte un spirit le spunea, 
la cererile lor, ce numere să pună la Loto, ca să câştige. Şi după 
multe luni de înşelare, nu şi-au dat seama că sunt minţiţi, ca să se 
trezească, că le-a prezis că vor emigra în America şi multe alte 
gogomănii de felul acesta. Lovitura fatală a venit când “Gina”, 
medium-ul grupului s-a îndrăgostit de G.S., iar acesta, la rândul lui, 
de Gina. Biata Cornelia, disperată că îşi pierde bărbatul, a venit să 

ne roage să intervenim, să facem tot posibilul să îşi salveze familia. 
La rândul lui, T., zdrobit că îşi pierde soţia, nu mai putea să îşi 
găsească liniştea. 

Am solicitat ajutorul unui frate, ca împreună să mergem la 
familia S. acasă, să mijlocim pentru a evita naufragiul celor două 
familii. Totul a fost însă prea târziu pentru vreun remediu. Seducţia 
exercitată de Gina asupra lui G.S. prin spiritul care îi stăpânea, a 
fost totală. încă în seara aceea, înfuriat că a fost dat în vileag, 
părăsi definitiv familia, divorţul rămânând singura soluţie. Fiecare 
familie avea câte un copil. 

Deznodământul a fost că T.I., care era inspector la banca din 
Arad, s-a sinucis, iar copilul lui a fost luat spre îngrijire de părinţii lui. 
Cornelia nu s-a mai căsătorit şi a rămas să-şi crească singură 
copilul. Ceilalţi doi s-au căsătorit şi au avut un copil împreună, iar 
după mai mulţi ani, Gina, sub teroarea conştiinţei pe care nu a mai 
putut-o suporta, a dispărut de acasă şi s-a sinucis prin înec în 
Mureş. Cadavrul ei a fost recuperat numai după trei luni. 

La 1 Cronici 10:13-14, Cuvântul lui Dumnezeu ne spune 
despre moartea împăratului Saul aşa: “Saul a murit pentru că s-a 
făcut vinovat de fărădelege faţă de Domnul, al cărui cuvânt nu l-a 
păzit, şi pentru că a întrebat şi a cerut sfatul celor ce cheamă morţii. 
N-a întrebat pe Domnul: de aceea Domnul l-a omorât, şi împărăţia 
a dat-o lui David, fiul lui Isai.” 

Mulţumesc lui Dumnezeu, Tatăl Domnului nostru Isus Hristos, 
care de-alungul vieţii ne-a ocrotit, şi pe mine şi pe soţia mea, de a 
cădea pradă duhurilor de amăgire, prin cunoaşterea şi împărţirea 
dreaptă a Cuvântului lui Dumnezeu, primit prin fraţii binecuvântaţi 
pe care Dumnezeu i-a rânduit pentru noi, din frageda vârstă a 
copilăriei spirituale. Mărit să fie Domnul! Lucrări de amăgire, pe 
bază de duhuri viclene, mi-a fost dat să cunosc şi în aşa-numitul 
curent harismatic, prin unii care se dădeau ca şi având darul 
proorociei; în realitate, ei erau impostori în lucrarea lui Dumnezeu. 
Aşa de exemplu a fost unul numit C., penticostal de la Arad. Era 
muncitor la o secţie de maşini de bază de tricotat, “Rachel”. Avea 
vreo zece copii şi am fost fericit să mijlocesc un ajutor pentru el de 
la Casa de Ajutor reciproc, o sumă nerambursabilă. 

Acesta îi spusese unei credincioase baptiste că ea nu este 
căsătorită după planul şi voia lui Dumnezeu cu bărbatul ei, ci 
adevăratul ei partener este un tânăr care locuia în gazdă la părinţii 
ei. Amăgirea a fost atât de uşor primită de ambii, încât sora M., fără 
să-şi părăsească soţul, a început să trăiască în preacurvie cu acest 
tânăr. Acesta a fost pur şi simplu sedus de poftele cărnii, capul 
şarpelui fiind însă în inima femeii, ca la prima pereche de oameni. 
Deşi ea era mai în vârstă, amândoi au căzut în plasa Diavolului prin 
proorocul acesta fals, care a mai făcut şi alte nelegiuiri de felul 
acesta. 

Sora M. a venit cu soţul ei la adunarea din str. Oituz 27, unde 
Cuvântul viu al lui Dumnezeu vestit cu putere o trezi la realitatea 
crudă a înşelării în care a căzut şi care l-a atras şi pe acest tânăr 
neexperimentat duhovniceşte. Descoperită în conştiinţa ei ca 
vinovată, ea mărturiseşte totul în adunare şi soţului ei, care o iartă, 
datorită pocăinţei ei radicale. Tânărul a fost sfătuit să-şi caute o altă 
adunare. Aşa a ajuns la o adunare penticostală. S-a căsătorit şi a 
avut mai mulţi copii, dar fericire în căminul lor nu a fost nicidecum. 
El nu a putut fi adus la o reală schimbare a vieţii lui şi s-a despărţit 
de soţie, mărturia vieţii lui personale fiind total ruinată, după care a 
ajuns să moară înainte de vreme... Păcatul lasă urme adânci, dacă 
nu e luat serios în seamă. 

Când atmosfera duhovnicească este curată ăn adunare, cei ce 
trăiesc în păcat nu pot să se ascundă: sunt descoperiţi de Duhul lui 
Dumnezeu şi sunt daţi pe faţă, aşa cum scrie în Psalmul 1:5. “De 
aceea, cei răi nu pot ţinea capul sus în ziua judecăţi, nici păcătoşii 
în adunarea celor neprihăniţi.” 

în adunarea din str. Oituz 27, au fost date pe faţă mai multe 
cazuri de păcate grele şi unele suflete au fost schimbate din 
temelie. Atunci când o adunare are unitate de gândire în Hristos, în 
Adevăr, se roagă şi posteşte, gândurile inimilor sunt date pe faţă. 

îmi aduc aminte cum în data de 5 martie 1953, fără să fi fost 
programat ceva anume, au venit la noi acasă patru fraţi; cu mine 
eram cinci. Cu totul deosebit de alte rânduri, a venit peste noi un 
duh de rugăciune, cum eu nu mai cunoscusem înainte ceva 
asemănător. Eram întors de şapte ani la Dumnezeu, dar de data 


142 



aceasta cu înfocare şi cu stăruinţă ne-am rugat pentru ca Domnul 
să facă o lucrare de trezire cu vieţile noastre, în adunare şi pe 
frontul politic al lumii. De mai multe ori, fiecare a revenit la 
rugăciune, care s-a ţinut lanţ în tot timpul acelei seri de părtăşie. 
Duhul lui Dumnezeu plana asupra noastră, simţit de fiecare dintre 
noi în parte. Primul rezultat a fost că atunci, unul dintre cei cinci 
care ne rugam, anume Ginga loan, în vârstă de vreo 35 de ani, fost 
ofiţer de aviaţie cu grad de maior, s-a predat lui Dumnezeu. El 
făcuse deja doi ani de închisoare sub comunişti. în timpul celui de 
al ll-lea Război Mondial, avionul lui a fost doborât în partea de 
Răsărit a ţării şi el a suferit grave arsuri pe anumite porţiuni ale 
corpului său. Avea cetăţenia americană, fiind născut în Statele 
Unite ale Americii, pe la sfârşitul primului Război Mondial. 

Ginga a devenit un minunat copil al lui Dumnezeu, un om al 
rugăciunii prin excelenţă, pentru tot restul vieţii lui. Era dăruit şi în 
vorbire, ştiind să spună în puţine cuvinte MULT. Odată, după ce 
vorbise la Ora Biblică circa cinci minute în duminica aceea, cineva 
l-a întrebat: “Frate Ginga, m-a impresionat mult Cuvântul care l-aţi 
avut la Şcoala Biblică. Cum de aţi reuşit în aşa scurt timp să spuneţi 
atât de mult, prin comparaţie cu alţii”? Fratele a răspuns: “Dragul 
meu, în dosul celor cinci minute de vorbire au stat mai multe 
ceasuri de rugăciune înaintea lui Dumnezeu!” în anul 1969, a primit 
dreptul să se repatrieze în S.U.A., împreună cu soţia lui şi fiul ei. 
Ultima oară ne-am întâlnit în Texas, zona Houston, unde îşi avea 
locuinţa, cât şi cu fraţii de acolo, în primăvara anului 1985. A plecat 
la Domnul la vârsta celor tari, cum spune Sfânta Scriptură, în 
deceniul al zecelea al secolului al XX-lea, fericit în Hristos, lăsând 
în urmă un mare gol, fie în familie fie printre cei ce l-au cunoscut... 
Voi mai aminti unele experienţe binecuvântate împreună cu el, când 
voi aborda perioada anilor de închisoare, când şi el a fost 
condamnat în lotul nostru la 18 ani de muncă pentru credinţa lui vie 
în Isus Hristos “Cel Răstignit”! Cu puţin timp înainte de a pleca la 
Domnul, ne-a sunat la telefon din Texas şi împreună cu soţia am 
avut o minunată convorbire de părtăşie duhovnicească cu el. 
Simţea sfârşitul lui aproape. Ne-a vorbit cu multă afecţiune. 

Al doilea eveniment major care a avut loc în urma acelei seri 
de 5 martie 1953, de rugăciune intensă, l-am aflat abia ziua 

următoare, 6 martie, şi a fost o mare satisfacţie pentru noi. Acest 
eveniment avea să afecteze însăşi istoria lumii. Chiar în timpul în 
care noi eram mobilizaţi de Duhul lui Dumnezeu la rugăciune, El a 
găsit cu cale să taie firul prin hemoragie cerebrală, uneia dintre cele 
mai hidoase figuri politice ale lumii, care şi-a pătat mâinile şi sufletul 
cu sângele a milioane de oameni din imperiul bolşevic, şi anume: 
losif Visarionovici Stalin! Moartea lui a însemnat începutul 
destrămării treptate a imperiului comunist. Slăvit să fie Domnul! Noi 
nu am ştiut ce se întâmplă, dar cred că Domnul a avut nevoie şi de 
rugăciunile grupului nostru de excepţie, ca şi de altele poate, de 
care noi nu ştim... Pe drept cuvânt, lacov, fratele Domnului Isus, 
scrie în epistola sa: “Mare putere are rugăciunea fierbinte a celui 
neprihănit.” în urma morţii acestei mari căpetenii a răului în lume, a 
venit o perioadă de relaxare, de destindere şi în ţara noastră. 
Moartea lui Stalin a determinat şi o serie de evenimente care s-au 
succedat în Uniunea Sovietică în perioada imediat următoare. 
Astfel, Ministrul Securităţii, care era mâna dreaptă a lui Stalin în 
crimele săvârşite, anume Becria, a fost demascat, judecat şi 
condamnat la moarte. Cel ce a dus la îndeplinire această hotărâre 
dumnezeiască cu privire la Becria a fost următorul preşedinte al 
U.R.S.S., Nikita Hruşciov, care a domnit la Kremlin din 1953 până în 
1964. Acum 15 ani, când am vizitat marea clădire care găzduieşte 
O.N.U., din New-York, ghidul care ne însoţea ne-a spus că vom 
vedea sala de şedinţe, precum şi faimoasa masă la care 
preşedintele Hruşciov, nervos, şi-a scos pantoful din picior şi a lovit 
furios cu tocul în masă, ca să atragă atenţia asistenţei de delegaţi la 
ceea ce voia să spună. A rămas celebru în istorie acest lucru cu 
totul neobişnuit. Dar un lucru mult mai vrednic de remarcat este că 
fostul preşedinte Hruşciov s-a pocăit sincer, s-a întors la Dumnezeu 
şi făcea vizite la bolnavii credincioşi prin spitale. în emisiunile 
posturilor de radio din Apus s-a vorbit mult despre acest lucru, auzit 
şi de noi în România. Istoria lumii nu este la voia întâmplării, ci este 
în mâna Atotputernicului Dumnezeu, slăvit să fie Numele Lui! 

Un alt amănunt pe care aş vrea să-l amintesc în legătură cu 
adunarea din Oituz 27 este acela, că vara, fraţii şi surorile au 
hotărât să avem strângerea laolaltă începând cu ora 7 dimineaţa, în 
fiecare duminică, până seara, când se sfârşea totul cu o masă de 

seară, şi se lua Cina Domnului. în vreo două cazuri, am rămas şi 
toată noaptea de duminică spre luni, până dimineaţa, când 
mergeam direct la serviciile noastre. Bucuria părtăşiei laolaltă era 
ruptă din cer şi nu ne venea să ne mai despărţim. Sigur că Satan şi 
slugile lui nu vedeau cu ochi buni această legătură vie, şi nici 
mărturia în faţa lumii. începutul anului 1956 părea să fie liniştit în 
aparenţă, dar revoluţia politică a partidului comunist trebuia 
instaurată conform planului stabilit, în toate domeniile de activitate: 
social, economic şi cultural. Organele securităţii pregăteau cu 
migală acte de încriminare elementelor care erau considerate 
potrivnice. Au fost scoase unele decrete noi, menite să uşureze 
munca de eliminare şi lichidare a celor consideraţi 
“contrarevoluţionari!.”, având o altă concepţie despre lume şi viaţă 
decât cea promovată de partidul comunist. 

Această perioadă de acalmie, de tranchilitate de la început a 
fost brusc întreruptă de evenimentele “contrarevoluţiei” din Ungaria, 
din toamna anului 1956, luna octombrie. Poporul maghiar, dornic de 
libertate, s-a ridicat la luptă împotriva forţelor armate sovietice, care 
ocupau Ungaria începând cu sfârşitul celui de-al ll-lea Război 
Mondial, adică din 1945. Un vânt de libertate prematur a început să 
străbată toată Europa. Moscova a ordonat trupelor sovietice şi celor 
din ţările pactului de la Varşovia să intervină şi să restabilească 
ordinea în Ungaria. Trupele române nu au participat la această 
intervenţie care a fost un act de precauţie inteligentă din partea 
conducerii României de atunci. 

Fără îndoială că acest eveniment a avut ca urmare o 
exacerbare a necesităţii de vigilenţă politică în toate ţările 
comuniste. Securitatea, poliţia, activiştii de partid cu întreaga 
armată de informatori trebăluiau peste tot. Ca unul care am refuzat 
orice tangenţă cu organele Securităţii, în urma arestării mele 
secrete din 21 septembrie 1954, eram ţinta lor specială pentru a fi 
găsit şi calificat ca “element contrarevoluţionar”, împotriva căruia 
trebuiau “fabricate” dovezi de incriminare, pentru momentul 
oportun. Astfel, eram urmărit deseori pas cu pas, de diferiţi agenţi ai 
Securităţii, care de la o zi la alta, în costume şi ţinute diferite 
deghizaţi, mă aşteptau postaţi în diferite locuri, în apropierea casei 
în care locuiam, să vadă cu cine sunt, de unde vin, ca să dea 

rapoarte. Alteori trimiteau la mine acasă sub formă de prietenie, 
ingineri cu diferite posturi şi funcţii în fabrica “Tricoul Roşu”. Odată 
s-a invitat la mine acasă un inginer evreu, Mandel Oscar, şeful 
secţiei de Control Calitate pe fabrică. Se arăta interesat în probleme 
spirituale şi mi-a cerut nişte cărţi de citit, cu conţinut religios creştin, 
în realitate pe el nu îl interesau, dar le-a predat securităţii, ca să 
caute în ele capete de acuzare. Peste două trei săptămâni mi le-a 
restituit aşa cum i le-am dat şi din discuţiile avute cu el mi-am dat 
seama că nu citise nimic. într-o noapte de iarnă grea, cu zăpadă 
multă şi un ger cumplit de crăpau pietrele, mă întorceam după 
miezul nopţii, de la o strângere frăţească la părtăşie, ţinută în casa 
unui frate, în cartierul Parneava, aproape de Mureş. Drum lung, de 
aproape 3 km. Pe stradă nu am întâlnit nici ţipenie de om. Ajuns la 
strada care cotea spre locuinţa mea, de la o distanţă de vreo sută 
de metri, zăresc o mogâldeaţă de om, stând sub becul electric, 
bătând pasul pe loc, ca să se încălzească. în sinea mea mi-am zis: 
“ăsta-i agent al securităţii”, are misiunea să raporteze la ce ora 
m-am întors, precum şi ca mijloc de intimidare şi înfricare a mea. 
Era absurd ca cineva, după miezul nopţii, pe o stradă necirculată la 
aşa oră, pe un ger cumplit, să bată pasul pe loc... Când am ajuns 
în dreptul lui, îşi scoase capul din paltonul lui cu gulerul ridicat sus 
şi se uită la mine cu mare interes, cu ochii deschişi larg, sigur, ca să 
mă identifice. Mi-am zis: “Stai, că te verific şi eu!” în loc s-o iau la 
stânga, să intru în curte, m-am făcut că îmi continui drumul drept pe 
strada Artileriei. După vreo 25 de metri, m-am oprit exact la colţul 
fabricii “Strungul” din imediata apropiere şi m-am întors să văd ce 
face “amicul meu nocturn”. Stătea şi se uita spre mine, stăteam şi 
eu şi mă uitam spre el. După vreo două minute, tai în diagonală 
drumul ca să ajung la casa unde locuiam şi am intrat în curte. 
Nedumerirea lui, că oi fi fost eu sau nu s-a elucidat, îndoiala lui a 
dispărut. Putea să raporteze misiunea îndeplinită şi a plecat glonţ 
spre casa lui. Mâine putea raporta în scris: “lovin a sosit acasă 
după miezul nopţii, ora 0:30.” 

în dimineaţa izbucnirii luptelor din Ungaria, am sosit la fabrică 
în timp util. La poartă era mare agitaţie. Secretarul de partid pe 
fabrică, Szabo Janos, şi şeful Biroului Dosare Secrete, Mandics 
Jozsef, care împreună cu cadristul Muscă loan erau oamenii de 

încredere ai securităţii în întreprindere, creau o atmosferă de 
tensiune, cu strigăte, apostrofări, provocări, să vadă care dintre 
salariaţi se dovedesc a fi recalcitranţi la provocările lor, ca să fie 
încondeiaţi şi raportaţi ca atare. în îmbulzeala de la poartă, odată 
cu mine a sosit şi un alt fost coleg de liceu şi acum de birou, 
Măcinic Romulus. Era un bprbat curajos, fost ofiţer de rezervp ăn 
Armatp. El a protestat li a ăntrebat ce înseamnă această stare de 
tensiune psihotică cum nu mai fusese niciodată? Fiindcă sosisem şi 
eu în acelaşi timp, sigur aveam să fiu şi eu ţinta de raportat 
împreună cu Măcinic Romulus. Avea să se dovedească în curând, 
căci amândoi am fost retrogradaţi din posturile noastre şi mutaţi pe 
alte poziţii, unde ni s-au scăzut simţitor salariile. Eu am fost mutat la 
Serviciul Mecanicului Şef, unul dintre cei mai dificili oameni pe care 
i-am întâlnit în viaţă. Frică nu era cazul să ai de membrii de partid, 
ci de cei care nu erau, în schimb, în secret, şi-au voluntariat ei 
serviciile partidului comunist şi securităţii. Astfel, mi se pregăteau 
noi piese acuzatoare la dosar pentru vremea când aveam să fim 
judecaţi, în cadrul unui proces ce era pregătit cu multă grijă. în 
cazul acesta, acuza care avea să mă apese în proces, doi ani mai 
târziu, a fost aceasta: “Inculpatul lovin Mihail a simpatizat cu 
elemente “contrarevoluţionare” din Ungaria, în toamna anului 1956.” 
Era cel de-al patrulea cap de acuzare dintre cele cinci. Mărit să fie 
Domnul! Dar nu a fost numai atât. în vara anului 1958, luna august, 
era termenul limită fixat la terminarea războiului, în baza tratatului 
de pace stabilit de marile puteri, ca trupele sovietice să părăsească 
în întregime teritoriul Ţării Româneşti. Zile la rând, în jurul amiezii, 
trenuri încărcate cu trupe sovietice erau trase în faţa peronului gării 
C.F.R., unde se făcea o anumită festivitate din partea autorităţilor 
politice şi administrative ale oraşului, care întotdeauna se sfârşea 
cu binecunoscutul dans popular numit “periniţa”. Din întreprinderile 
mari din Arad, în acele zile, erau formate detaşamente de salariaţi 
din personalul technico-administrativ, care erau duse la gara CF.R., 
ca să ia parte la ceremonia plecării trupelor sovietice. 

într-o zi anume, eram foarte bolnav, cu deranjamente ale 
aparatului digestiv, care au durat mai multe zile la rând. Am postit în 
acele zile pentru a-mi reveni la normal. Abia stăteam pe picioare, 
dar nu am căutat să mă eschivez şi m-am dus şi eu... Nu ştiam ce 

are să mi se întâmple şi chiar dacă aş fi ştiut, tot m-aş fi dus. 
Festivitatea începuse, iar tovarăşele femei din fabrici se întreceau 
unele pe altele în a dansa “periniţa” cu soldaţii sovietici. Eu stăteam 
pe peron în cadrul detaşamentului fabricii “Tricoul Roşu”, condus de 
directorul adjunct, inginerul Traian Pelau. în dreapta mea se 
aşezase un salariat ceferist în uniformă şi totul părea normal pentru 
mine ca şi în zilele precedente. Spre surprinderea mea, nu se 
strigau atât de mult cunoscutele lozinci de veşnică prietenie etc... 
Deodată însă în spatele meu, între mine şi ceferist, apare o namilă 
de om greu, de vreo 120 kg, ne ia pe după cap cu câte o mână pe 
fiecare şi răsuflă din greu, sprijinindu-se pe noi. Am crezut că i-o fi 
venit rău şi se sprijină pe noi ca să nu cadă jos... în realitate, a tras 
aer din plin în piept şi cu o voce de tunet a strigat o lozincă ca 
aceasta: “Trăiască armata sovietică, eliberatoarea tării noastre de 
sub jugul fascist”! A fost singura lozincă ce s-a auzit în ziua aceea 
de august ‘58 pe peronul gării din Arad. Lozinca a rămas 
spânzurată undeva în văzduh, pentru că nimeni nu a susţinut-o şi 
nici nu a aplaudat. în clipa aceea, cu o forţă brutală, acest individ 
(probabil agitator politic), mă apucă de umăr, mă suceşte spre el şi 
cu un ton ultra în decibeli a zbierat la mine: "De ce nu strigi, de ce 
nu baţi din palme? Imediat să părăseşti peronul! Ai înţeles?" 
Interesant că nu avea nimic cu ceferistul, care nici el nu a susţinut 

lozinca, şi nimeni altcineva."Eu nu părăsesc peronul, deoarece nu 
am venit aici de capul meu şi nici nu voi părăsi peronul fără 
detaşamentul cu care am venit!" 

"Care ţi-e detaşamentul, din ce unitate faci parte?" Toată 
lumea se uita spre mine, în timp ce tovarăşele femei de partid jucau 
“periniţa” şi se întreceau în a se îmbrăţişa şi săruta cu ofiţerii şi 
soldaţii sovietici... l-am răspuns că eu am venit cu detaşamentul 
întreprinderii “Tricoul Roşu”. A fost o panoramă neaşteptată pentru 
mine, când abia mă ţineam pe picioare. "Mandics, Mandics! Unde 
eşti? la uite la ăsta, înseamnă-ti-l! Noteazăti-I! Tine minte! E 
duşman al armatei sovietice. Se bucură că trupele sovietice trebuie 
să părăsească ţara!" 

Inginerul Traian Pelau, directorul adjunct al intreprinderii, îmi 
face un semn discret şi îmi şopteşte: “Nu pleci nicăieri fără noi!” Aşa 
am şi făcut. Unii dintre cei ce erau acolo l-au recunoscut pe acest 


148 



individ, care era un ţigan, dar avea funcţia de secretar de partid al 
organizaţiei de bază din “Uzinele de Vagoane” Arad. Aceasta era o 
înscenare anume, în vederea procesului ce mi se pregătea cu tot 
felul de dovezi “fabricate”, atât de bine ştiute în societatea 
comunistă. Minciuna şi crima erau fundamentul pe care s-a 
construit imperiul comunist. Cine era şeful suprem al sistemului 
lumii acesteia? Ne-o spune chiar Domnul Isus: “Pentru ce nu 
înţelegeţi vorbirea Mea? Pentru că nu puteţi asculta Cuvântul Meu. 
Voi aveţi de tată pe Diavolul; şi vreţi să împliniţi poftele tatălui 
vostru. El de la început a fost ucigaş; şi nu stă în adevăr, pentru că 
în el nu este adevăr. Ori de câteori spune o minciună, vorbeşte din 
ale lui, căci este mincinos şi tatăl minciunii” (loan 8:43-44). 

Nu a fost de mirare pentru mine când al cincilea cap de 
acuzare a fost acesta: “Inculpatul... a manifestat sentimente de 
bucurie şi satisfacţie, când trupele sovietice au trebuit să 
părăsească România în august 1958.” La baza persecuţiilor şi 
suferinţelor prin care aveam să trec, era hotărârea mea 
nestrămutată de a nu accepta nici o legătură cu acest sistem 
satanic, care a făcut să piară zeci de milioane de oameni în secolul 
al XX-lea, printre care şi atâţia creştini, adevăraţi martori ai lui Isus 
Hristos şi în cele din urmă şi MARTIRI. Mărit în veci să fie Domnul! 

Durerea mea a fost că, din pricina mea, sora mea Felicia a 
suferit din nou scoaterea ei din postul de şefă de sector Croitorie- 
Confecţii şi pusa într-un post modest, la secţia de Repasat stofe, cu 
salariul înjumătăţit. Ea era, de fapt, stâlpul susţinerii familiei mele 
părinteşti şi nu s-a căsătorit, ci a fost aceea care a dus tot greul, de 
pe vremea când eu eram încă pe băncile şcolii. Domnul a 
binecuvântat-o cu o bună mărturie în faţa întregului colectiv de 
muncă, cât şi a superiorilor ei. A avut Dumnezeu în planul Lui grijă 
să o răsplătească din belşug, prin acela pentru care ea s-a 
sacrificat, ca şi pentru familia lui. Ajungând în America din 1980, am 
avut de grijă ca bătrâneţile ei să fie la adăpost de orice îngrijorare 
materială, până în anul 1993, când a dorit mult să mă mai vadă o 
dată venit în ţară, dorinţă împlinită în august-septembrie a acelui 
an, iar după două luni, mângâiată, a închis ochii, pentru a ajunge în 
casa ei de veci. Fie Numele Domnului Isus Hristos binecuvântat, 
pentru tot ce a lucrat în vieţile noastre! Amin! 

Evenimentele sângeroase din Octombrie 1956 şi profilarea la 
orizont a plecării trupelor sovietice din România, care aveau să lase 
în urma lor un gol, un vid al puterii, a determinat acţiuni din partea 
regimului, care aveau să prevină în România ceva asemănător ca 
şi în Ungaria. Pe de altă parte, era preconizată şi socializarea 
agriculturii, care să asigure trecerea de la stadiul de Republică 
Populară la o formă superioară, în perspectiva dezvoltării societăţii 
spre comunism, şi anume crearea statului socialist. Socializarea 
agriculturii era un pas important în realizarea statului socialist. 
Sigur, clasa care avea să fie crunt lovită prin această socializare era 
aceea a ţăranilor, care erau legaţi de glie. 

în scopul prevenirii unor tulburări mari în România, s-a recurs 
din partea regimului comunist la o campanie de teroare, de înfricare 
a maselor de ţărani şi alte pături ale societăţii, prin arestări masive 
din toate părţile ţării şi din toate compartimentele sociale şi de 
activitate economică. Pentru reuşita acestei campanii de intimidare 
a maselor, au scos în mare grabă decrete speciale draconice, în 
baza cărora oricine putea foarte uşor să fie arestat şi condamnat. în 
această operă, un aport însemnat aveau să-l aducă informatorii 
recrutaţi de securitatea română în toate domeniile de activitate, 
inclusiv acea religioasă. Ca să poţi fi arestat şi condamnat în baza 
decretului 318, la o pedeapsă corecţională de la trei până la şapte 
sau chiar zece ani, era suficient ca cineva să te pârască că ai 
afirmat într-o anumită împrejurare că “ceasurile elveţiene sunt 
bune”. Formularea acuzei şi culpa era: “Preamărirea tehnicii 
apusene!” 

în domeniul religios, primul val de arestări masive a fost din 
rândurile preoţilor catolici, începută în vara anului 1957. Dintre 
aceştia au fost selecţionaţi cei mai proeminenţi prelaţi, căpetenii 
spirituale, şi chiar şi dintre enoriaşii influenţi în ale credinţei creştine. 
Acesta a fost debutul, dar aveau să vină la rând valuri de arestări 
din alte grupări religioase. Scopul era să-i intimideze pe cei religioşi 
şi, la adăpostul fricii, să poată introduce o serie de măsuri care să 
limiteze şi să contracareze activitatea religioasă, prin măsuri 
complexe însuşite din experienţa vastă a comuniştilor sovietici. 

Următorul val de arestări a fost din rândul Bisericii Reformate- 
Calviniste, o serie de preoţi din Ardeal, de o valoare certă în ale 

credinţei creştine. Pe unii dintre ei i-am cunoscut înainte de 
arestare, şi am avut cu ei părtaşii binecuvântate, cum au fost: fraţii 
Szilagyi şi Karczagy, cât şi alţi credincioşi ca Balog Bela. Ei au fost 
etichetaţi ca o mişcare de “trezire spirituală de tip betanist”. La 
închisoare aveam să-i cunosc şi pe alţii, care au excelat în mărturia 
creştină şi în aprofundarea Cuvântului lui Dumnezeu. La fel am 
cunoscut-o pe diaconiţa Ana, care avea să fie şi ea arestată cu lotul 
fraţilor “betanişti”. Fraţii betanişti au fost arestaţi în luna mai 1958, 
în total 17 bărbaţi şi două femei. Pe parcursul amintirilor voi mai 
vorbi despre unii dintre ei, care pentru mine, în părtăşia cu ei, 
fiecare a fost o mare binecuvântare de la Domnul. Lăudat să fie 
Numele Lui! 

Alt val de arestări în anul 1958 a fost acela al unui grup de 
preoţi ai Bisericii Ortodoxe, în luna septembrie, act care avea să-i 
şocheze pe credincioşii ortodocşi. în cazul oraşului Arad, au fost 
arestaţi vreo opt preoţi, dintre care cea mai proeminentă figură a 
fost fără îndoială llarion V. Felea, un om bine pregătit, şi care a scris 
mai multe cărţi. Dintre acestea avea să fie cea mai răspândită carte 
“Religia Iubirii”. A doua figură de excepţie a fost preotul Tudor 
Damian. Dintre aceştia aveam să-l cunosc mai îndeaproape pe 
preotul Benţia, care slujea biserica din cartierul Sega. Ne-am 
cunoscut în coloniile de muncă din Balta Brăilei, Delta Dunării şi în 
final la Jilava, de unde aveam să fim eliberaţi în aceeaşi zi de 30 
iulie 1964. în a doua jumătate a lunii septembrie 1958, au fost 
arestaţi un grup de credincioşi “nazarineni”, din cartierul Gai-Arad. 
Ei erau adunaţi în casa croitorului Covaci llie, mulţi dintre ei veniţi 
din părţile Banatului. Pe Covaci llie aveam să-l întâlnesc într-una 
dintre celulele închisorii din Gherla. Erau cu toţii oameni liniştiţi, 
blajini şi credincioşi Domnului lor Isus Hristos. Securiştii şi poliţiştii 
comunişti au descins într-o duminică la faţa locului şi i-au arestat pe 
mai mulţi dintre ei. Scopul pentru care s-au adunat atunci a fost 
acela de a le cere autorităţilor recunoaşterea de cult legal, cât şi 
autorizaţia de funcţionare. Se părea că ei au fost trădati de unii 
informatori vârâţi printre ei. Soţia l-a vizitat după venirea de la 
închisoare, cu unul dintre copiii noştri, căruia urma să îi coase un 
palton. în final, soţia l-a întrebat dacă poate să-i spună cu ce 
concluzie s-a întors de la închisoare. Răspunsul a fost simplu şi 

convingător: “Concluzia cu care am venit de la închisoare este 

aceea că credinţa mea în Hristos este cea adevărată!” Când 

> 

convingerea despre Isus Hristos ca Mântuitor este lucrată în inimă 
prin Duhul Sfânt, ea se va dovedi a fi mai tare decât moartea. 
Apostolul Pavel le-a scris Filipenilor în capitolul 1:21, ce anume 
înseamnă în mod practic credinţa lui, când a zis aşa:“Căci pentru 
mine a trăi este Hristos iar a muri este un câştig.” Aceasta a fost şi 
credinţa tuturor martirilor de-a lungul istoriei. Mărit să fie Domnul! 

Noi arestări au urmat la începutul lunii noiembrie a aceluiaşi 
an. De data aceasta au fost arestaţi cei care s-au numit “martorii lui 
lehova”, care l-au avut căpetenie pe unul numit Goronovici; acesta 
mai fusese arestat anterior. în acelaşi an 1958, în luna octombrie, 
începuseră cursurile la universităţile şi facultăţile din toată ţara. Cu 
această ocazie, a început şi o ofensivă cultural-filosofică în rândul 
studenţilor, prin propagarea cu insistenţă a filosofiei ateiste, 
îndreptată împotriva studenţilor credincioşi din rândul creştinilor, 
cunoscuţi sub numele de neo-protestanţi. 

Fratele Aron Mladin ne-a adus vestea la adunare de la sora lui 
Florica, sau Ica, cum îi spuneau cei apropiaţi din familie, care era 
studentă la Facultatea de Medicină din Timişoara, anul V. După 
deschiderea noului an de studii, studenţii au fost adunaţi în plen în 
aula Universităţii, în număr de aproximativ 5.000 de studenţi cu 
profesorii lor. Cu această ocazie s-a făcut o listă cu 50 de nume de 
studenţi şi studente, care trebuiau să vină în faţă pe scenă. Apoi, 
după un “logos” introductiv şi ofensiv la adresa credinţei creştine, 
fiecare în parte a fost chestionat şi trebuia să răspundă la diferite 
întrebări provocatoare cu privire la credinţă şi solicitaţi să-şi 
stabilească bine poziţia în această privinţă. Cei chemaţi erau 
consideraţi toţi credincioşi, proveniţi din familii neo-protestante, cum 
ar fi: baptiştii, adventiştii, penticostalii şi Creştini după Evanghelie. 
Din cei 50 de studenţi chestionaţi, doar cinci şi-au afirmat cu 
claritate, fără nici o ezitare, credinţa vie în Dumnezeu şi în Isus 
Hristos Mântuitorul lor personal. Aceştia au fost puşi să stea la o 
parte pe scenă. Sigur, ei toţi şi-au pus problema, dacă cei ce afirmă 
credinţa deschis ar putea să piardă posibilitatea să-şi continue 
studiile, atunci ce vor face? Pe cei mai mulţi i-a apucat frica şi au 
dat răspunsuri evazive, cum că ei nu sunt chiar credincioşi, ci doar 

proveniţi din familii de credincioşi, au frecventat biserica din când în 
când cu totul ocazional, dar nu au afirmat deschis convertirea lor şi 
credinţa în Isus Hristos. 

j 

Rezultatul final a fost că cei cinci, printre care şi Ica Mladin, 
care a afirmat credinţa vie în Hristos, au fost lăsaţi liberi, iar restul 
au fost înrolaţi într-o grupă specială, supuşi zilnic la o campanie 
intensă de ateizare şi la însuşirea filosofiei comuniste, spre marea 
lor decepţie. Cei cinci credincioşi au terminat cu bine Medicina şi au 
ajuns medici. Mărit să fie Domnul nostru Isus Hristos! 

La adunarea din Oituz 27, Cuvântul era viu propovăduit, prin 
puterea Duhului Sfânt, care ne îndemna să fim pregătiţi pentru 
suferinţă, şi asta duminică de duminică. Cuvinte ca şi acelea scrise 
de apostolul Petru cu privire la Domnul Isus ne-au fost tare scumpe 
în acele zile, cum El a fost înarmat cu gândul suferinţei. “Astfel dar, 
fiindcă Hristos a pătimit în trup, înarmaţi-vă şi voi cu acelaşi fel de 
gândire. Căci Cel ce a pătimit în trup a sfârşit-o cu păcatul; pentru 
ca, în vremea care-i mai rămâne de trăit în trup, să nu mai trăiască 
după poftele oamenilor, ci după voia lui Dumnezeu” (1 Petru 4:1-2). 
Duhul lui Dumnezeu ne pregătea pentru suferinţă, aşa cum a trebuit 
să dăm răspuns personal cu cinci ani în urmă, că suntem gata să 
mergem înainte şi să ne adunăm în Domnul, chiar cu preţul 
sacrificiului de sine total! 

Pilda fraţilor “betanişti”, care erau deja de jumătate de an la 
închisoare, pe mine a avut darul să mă facă gelos. într-o zi, venit de 
la serviciu cu aceste gânduri, i-am spus soţiei mele următoarele 
cuvinte: “Dragă Domniţa, acum, când fraţii noştri sunt la închisoare 
pentru credinţa lor în Domnul Isus Hristos şi nouă nu ne face 
Domnul parte de acelaşi har, înseamnă că Domnul nu poate conta 
pe mărturia noastră şi pe credinţa noastră în El.” Un astfel de gând 
mă neliniştea şi nu puteam să-l accept în inima mea. Mai ales că 
după arestarea secretă din anul 1954, împreună cu soţia mea ne 
aşteptam zi de zi la o altă arestare, aveam pregătite special şi haine 
călduroase pentru iarnă. în fiecare seară ne rugam împreună ca 
Domnul să ne pregătească pentru o asemenea eventualitate, să fim 
gata! La cele spuse de mine, pe atunci soţia mea fiind însărcinată 
de trei luni, cu avertismentul dat de medici în prealabil să nu se mai 
încumete cu o a patra naştere, că nu va mai scăpa cu viaţă de pe 

masa de operaţie, ea mi-a răspuns: “Dragă, dar tu chiar vrei să 
rămână copilaşii noştri şi fără mamă şi fără tată?” Răspunsul meu a 
fost că noi trebuie să fim gata pentru orice alternativă, şi restul 
rămâne în providenţa Tatălui nostru ceresc. Astfel ne-am liniştit 
inimile, ne-am încredinţat şi abandonat cu totul în mâna Celui care 
are toată puterea să învieze şi morţii! De notat este şi faptul că 
absolut nimeni dintre rudeniile noastre şi nici din familia lui 
Dumnezeu nu ştiau că soţia este însărcinată cu al patrulea copil şi 
de pericolul în care se afla acum. Aveau să afle “taina aceasta” doar 
cu ocazia arestării mele, când sarcina avea deja patru luni. Noi am 
dorit să fie evitate orice discuţii, care să strecoare îngrijorări şi 
îndoieli, din partea unora care nu împărtăşeau credinţa noastră 
fermă în Dumnezeu. 

Pe la sfârşitul lunii noiembrie, primim ştirea că la Gurahonţ, 
jud. Arad, pe valea Crişului Alb, au fost arestaţi fraţii Traian Ban şi 
Dumitru Harap, care erau salariaţi ai unităţii C.F.R. din localitate. în 
special fratele Vasilică Moisescu era sesizat de acest fapt, pentru 
că acolo, la Gurahonţ, la fratele Ban, avea depozitate unele cărţi şi 
scrieri de valoare, care nu ar fi vrut cu nici un chip să fie pierdute. în 
adunare la Arad, ne-am rugat cu stăruinţă pentru ei, ca Domnul să-i 
aibe în paza Lui. Fratele Traian Ban, cu sora Maria, soţia lui, aveau 
cinci copilaşi. Traian, adeseori venea în delegaţie la Arad şi 
petrecea cu noi prin familii şi în adunare. Sigur, arestarea lor ne-a 
făcut să înţelegem că nici noi, cei de la Arad, nu eram departe de 
asta. Fiecare era preocupat de acest lucru în felul lui. în ce mă 
priveşte, eu încă nu beneficiasem de concediul de odihnă din anul 
acela şi cu nici un chip nu voiam să-l pierd. Mi-am făcut cu soţia 
toate socotelile şi cu bună învoială, pe data de 6 decembrie 1958, 
când împlineam 33 de ani, am plecat în concediu, cu un singur 
gând: “Să-mi mai văd o dată fraţii scumpi în Hristos, pe care îi 
aveam la Sibiu, Ploieşti, Bucureşti, Deva şi de acolo la munte la 
Codru.” Fraţii îmi spuneau să nu plec acum, în asemenea condiţii 
speciale în care ne aflam, ci mai bine să rămân acasă cu familia şi 
fraţii în adunare. Eu mi-am zis: “Să nu las concediul meu 
comuniştilor, ci mai bine să-l folosesc spre slava lui Dumnezeu şi a 
împărăţiei Lui. Mă vor găsi ei şi pe mine să mă aresteze, dacă la 
ora “H” nu voi fi ajuns încă!”La Ploieşti i-am vizitat pe fraţii preaiubiţi 

Panaitescu, responsabilul pe ţară al Cultului Creştin după 
Evanghelie, şi pe Tonoiu Nicolae. Am petrecut cu ei clipe de neuitat 
în părtăşie. Poate voi reaminti acum că fratele Alecu Panaitescu 
mi-a împărtăşit cu această ocazie încercările prin care tocmai 
trecuse. Era un om integru, hotărât, de mare prestanţă 
duhovnicească, mărit să fie Domnul! Fratele Tonoiu, de o gingăşie, 
bucurie, şi nobleţe sufletească greu de egalat, m-a găzduit în 
noaptea aceea şi am împărtăşit cu el multe lucruri, acum când 
persecuţiile pentru credinţă erau în plină desfăşurare. Acest popas 
la Ploieşti a fost, pentru mine, o mare binecuvântare, în peajma 
arestării mele. M-am simţit întărit, fortificat în duh, pentru lupta cea 
bună a credinţei, cum scrie Pavel: “Luptă-te lupta cea bună a 
credinţei; apucă viaţa veşnică la care ai fost chemat pentru care ai 
făcut aceea frumoasă mărturisire înaintea multor martori” (1 Timotei 
6 : 12 ). 

La Bucureşti, popasul meu avea să fie la fratele Aurel Popescu 
şi soţia lui, Valerica. Am apreciat la fratele Aurel întotdeauna spiritul 
lui viu şi jovial, gata întotdeauna să se avânte în lucrarea lui 
Dumnezeu, în mărturie publică şi în vizite familiale cu părtăşii alese. 
Mă simţeam întotdeauna îmbogăţit în duh, în urma popasului făcut 
în casa lor, şi mă întorceam spre casă însufleţit de un nou avânt. 
Pentru fratele Aurel primisem un mesaj special de la fratele Vasilică 
Moisescu la plecare, şi anume: “Să decupeze pagina nr. 92 (din 
cartea scrisă de dumnealui şi dactilografiată), “Triumful Cristic”. Pe 
această pagină erau detaliate actualizări de anumite nume din 
Vechiul Testament, cum ar fi de exemplu cel din Psalmul 120:5, 
unde spune aşa: “Vai de mine, că locuiesc la Meşec, că locuiesc în 
corturile Chedarului!” Localitatea Meşec din vechime coincide cu 
Moscova de astăzi. Ori experienţele noastre ale celor ce am trăit în 
secolul al XX-lea ne confirmă ce anume a însemnat Moscova şi ce 
anume răsunet profetic avea acel “vai” rostit de profetul lui 
Dumnezeu şi de toate generaţiile de evrei care cântau psalmii 
treptelor, urcând la Templul din Ierusalim. Fratele Vasilică notase 
chiar cu mâna lui în carnetul meu de drum acest lucru, care în final 
avea să ajungă în mâna securiştilor la arestarea mea şi să 
constituie cap de acuzare în procesul ce mi se pregătea, şi anume: 
“Misiunea secretă a inculpatului, cu privire la pagina 92 din cartea 


155 



“Triumful Cristic”, scrisă de V.V.M”. De fapt, totul era în zadar, 
deoarece securitatea deja avea această carte în mâinile lor, de la 
percheziţia făcută la Gurahonţ, la arestarea lui Traian Ban. Pentru 
mine acest lucru a fost o binecuvântare, deoarece la proces mi-a 
prilejuit o mărturie de mare preţ... 

La Sibiu am vizitat familia Ghiţă Mândraş, cu care eram în 
bune legături spirituale de părtăşie frăţească, şi adeseori am 
poposit în casa lor de pe strada Lupeni. De aici am plecat pentru o 
zi în vizită la Cisnădie, la familia Ghiţă Bocancea, care în vremea 
aceea avea serviciul acolo. Ziua următoare, la înapoiere, fratele 
Ghiţă m-a însoţit până la staţia de autobuz I.R.T.A. Pe drum spre 
staţie, mi-a cântat o cântare nouă pentru mine, dar care avea să 
aibă un mesaj profetic, prin încercările prin care aveam să trec... în 
aşteptarea autobuzului, mi-am scos în grabă o hârtie şi am scris 
versurile de Traian Dorz şi melodia compusă de fratele Niculiţă 
Moldoveanu, pe care o schiţasem sumar, cât de cât, ca să nu o 
pierd din memorie, lată versurile şi preţioasa cântare: 

N-am să uit, Isuse Doamne, niciodată, 

Din ce rău, prin ce minune m-ai scăpat; 

N-am să uit iubirea Ta nemăsurată, 

Dragostea şi grija Ta cea minunată, 

C-am fost mort şi /:dintre morţi m-ai înviat:/. 

N-am să uit cum, când durerea era mare, 

Şi-am strigat să nu mă laşi că nu mai pot, 

N-am să uit cum mi-ai răspuns, cu ce-ndurare, 

Cum în noaptea cea mai neagră de-ntristare, 

Mi-ai umplut de /:strălucire cerul tot:/. 

Astăzi am, Isuse Doamne-o primăvară, 

Fără nori şi fără griji şi fără chin; 

Şi-Ţi aduc a mulţumirii floare rară, 

Revărsând întreaga inimii comoară, 

Din potirul /:sfânt al rugăciunii plin :/. 

Eram nespus de fericit, că Domnul mă înzestrase cu mesajul 
ei atât de valoros pentru mine în acele zile, încât o cântam mereu şi 

avea să-mi prindă atât de bine, doar cu două zile mai târziu. 

O nouă oprire am făcut la Deva, la familia Mârza, unde am 
împărtăşit câte ceva şi cu ginerele lor Lazăr, care era păstorul 
Adunării Baptiste din Deva. Am vizitat tânăra familie Moisa Sandu, 
cu soţia Cornelia, cu care am păstrat o bună legătură până în anii 
trecuţi, când am putut să-i vizitez după zece ani... Intenţia mea a 
fost să urc până la Codru, la mama lor, la sora Floare Moisa, gazda 
mea, pe vremea când făceam evanghelizări în regiunea aceea în 
iarna anului 1947/1948. Eu voiam să plec dis-de-dimineaţă, căci 
trebuia urcat la munte vreo 20 km., pe drum de păduri, urcuşuri şi 
coborâşuri prin văi, şi voiam să fiu sigur că ajung la destinaţie 
înainte de a se înnopta. Sandu cu Cornelia au spus să nu mă 
grăbesc, că vin şi ei cu mine. Am crezut că sunt în siguranţă, dacă 
merg şi ei cu mine. M-au tot amânat până după-masa, când mi-au 
spus că nu mai vin, dar că Sandu mă va duce cu motoreta lor până 
unde încep dealurile. Mai rămăseseră două ore până la înnoptare, 
iar până sus îmi trebuiau cel puţin încă două ore. în plus, a început 
şi să plouă un fel de ploaie măruntă, rece şi monotonă. 

De unul singur am ajuns în vale la Varmaga şi m-am uitat la 
ceas. Era ora 4 dupămasa, când începuse să se înnopteze, cum se 
întâmplă într-o zi de 17 decembrie. Din Varmaga, mai este un drum 
de două ore de urcuş până la Codru, pe poteci, drum de ţară care 
se încrucişează, prin păduri, prin văi, un urcuş permanent. Nu mai 
făcusem acest drum niciodată singur. 

Aş fi putut să caut un loc de adăpost în sat la Varmaga, pentru 
noaptea acea, şi să fi plecat a doua zi dimineaţa, odată cu lumina 
unei noi zile, dar mi-am luat inima în dinţi şi am luat-o la drum în 
sus. Am trecut pe lângă biserica din deal, pe care am lăsat-o în 
dreapta mea, şi am zis: “Doamne, ajută-mi să-mi ating ţinta,” Ploua, 
iar întunericul s-a făcut gros, că nu mai zăream aproape nimic de la 
4-5 m înainte. Am zorit pasul voiniceşte, dar am început să 
obosesc. Drumul se făcuse greu, cu alunecuşuri, pe alocurea noroi 
desfundat pe porţiuni de drum de cară. Uneori drumul se bifurca în 
două sau chiar trei direcţii şi nu aveam habar care este cel bun. 

Un singur lucru mi-a rămas în memorie din escapada făcută cu 13 
ani în urmă, care avea să-mi fie totuşi de mare ajutor. Să am grijă 
să ţin drumul care şerpuia pe creasta văi adânci din stânga mea, 
care desparte cătunul Codru de Săcărâmb. 

Obosit, transpirat, cu hainele ude, în pădure necunoscută, cu 
un vânt care făcea urcuşul tot mai dificil, aproape orb de întunericul 
nopţii, am ajuns într-un loc unde începea un urcuş mai abrupt, 
îndoiala a început să pună parcă povara cea mai grea de suportat 
pe inima mea. în acel moment m-am oprit în loc şi am început să 
mă rog, cum de puţine ori am făcut până atunci în viaţă. Oi fi zis 
atunci aşa: “Doamne, Tatăl meu din ceruri, Tu care l-ai condus pe 
Avraam din cetatea Ur, din Haldeea, spre Canaan, i-ai călăuzit pe 
magii din Răsăritul îndepărtat spre Betleem, călăuzeşte-mă şi pe 
mine să ajung la ţinta dorită, pe acest drum necunoscut în noapte. 
Nu mă lăsa pradă întunericului şi ploii acesteia. îti mulţumesc. 
Amin!” 

Din acel loc am început să urc pe panta cea abruptă şi după 
câteva zeci de metri distanţă în faţa mea, printre copacii mai răriţi ai 
pădurii, zăresc o casă cu geamurile luminate. Am strigat: “Aleluia!” 
Am atins ţinta dorită. Slavă Ţie, Doamne! Era una dintre cele şase 
case din cătunul Codru, aceea a fratelui Şandor. 

Când am ajuns la ei, s-au mirat minune mare, mai ales că 
eram singur şi pe aşa vreme... După ce am petrecut puţin cu ei, am 
urcat spre casa surorii Floarea, gazda mea bună, de pe vremea 
când vesteam Evanghelia lui Dumnezeu prin localităţile din jur, cu 
vreo zece ani în urmă. Am avut un simţământ de mare uşurare, 
eram la adăpost, într-o căsuţă străjuită de un pisc stâncos, numit de 
localnici Cepturar. 

Trei fete şi doi feciori, toţi au zburat şi s-au căsătorit, iar ea a 
rămas singură, dar cu Domnul în inimă... Am povestit peripeţiile 
drumului, pe unde am fost, ne-am rugat împreună şi i-am mulţumit 
Domnului că a fost aşa de bun cu noi că ne-a mântuit de starea de 
păcat şi ne-a asigurat un loc în Patria Cerească, în timp ce în grabă 
mi-a servit şi ceva de mâncare. Nu am uitat să scot carneţelul cu 
notiţele cântării învăţate la plecarea mea din oraşul Cisnădie şi care 
erau atât de potrivite şi mângâietoare pentru mine acum, dar şi 


158 



pentru ziua de mâine, când, ajuns la Arad, aveam să fiu aşteptat şi 
arestat de agenţii comunişti, l-am cântat surorii Floarea cântarea: 
“N-am să uit, Isuse Doamne, niciodată, din ce rău, prin ce minune 
m-ai scăpat.” Sora Floarea a prins frântura de la urmă şi ca idee şi 
ca melodie: “dintre morţi m-ai înviat”, se ataşa de mine şi cânta şi 
ea: “dintre morţi m-ai înviat”. Oh, ce dulce avea să fie pentru mine 
somnul acela de noapte, la Codru. A fost un bun exerciţiu pentru 
credinţă, în vederea muntelui de greutăţi şi suferinţe, greu de 
imaginat, care îmi stătea în faţă şi care avea să ţină aproape şase 
ani, ca să îl urc până la ziua izbăvirii. Ziua următoare, dimineaţa, 
am stat de vorbă şi cu ceilalţi fraţi bătrâni din Codru şi apoi am 
luat-o la vale spre Deva, pe alt drum, prin Nojag. Am făcut un scurt 
popas la familia Mârza şi am plecat la gară, să prind trenul de seară 
spre Arad, la familia mea dragă, care mă aştepta cu nerăbdare. 
Soţia era deja de două zile sub stare de arest la domiciliu, din seara 
zilei de 16 decembrie, când au fost arestaţi ceilalţi fraţi şi eu încă nu 
ştiam nimic. Era străjuită de câte doi securişti care se schimbau tot 
la opt ore, iar cei ce veneau în inspecţie dintre superiorii lor o 
întrebau mereu:"Dar dacă ar şti soţul tău că noi îl aşteptăm acasă 
ca să-l arestăm, ar mai veni acasă, au s-ar ascunde?" Soţia le 
răspundea cu mare siguranţă şi calm: "Dacă ar şti asta, mai mult 
s-ar grăbi!" "Eşti sigură de asta?" "Da! îmi cunosc soţul." "Ei, bine, 
până la proba contrară te credem." 

La gara din Deva, urc în trenul accelerat şi, spre surpriza mea, 
am locul în compartimentul în care erau trei fraţi şi prieteni din Arad, 
care se întorceau cu calabalâcurile lor de la Seminarul din 
Bucureşti, pentru vacanţa de Crăciun. Aceştia erau în ordinea 
vârstei: Codan Marţian, Inovan Dumitru şi Ionel Truţă. Bucuria a 
fost mare şi aveam multe de împărtăşit laolaltă, aşa că drumul de 
160 km ni s-a părut foarte scurt şi timpul parcă a zburat. 

La coborârea din tren, Mitruţ Inovan a luat-o spre Grădişte, iar 
pentru ceilalţi doi şi pentru mine am fost fericit să iau un taximetru. 
Mergeam toţi cam în aceeaşi direcţie. După ce i-am condus pe ei 
până acasă, i-am spus şoferului să întoarcă spre casa mea. în 
drumul spre casă, l-am întrebat pe şofer dacă ştie ceva despre 
domnul Ginga loan, care era dispecer la taximetre. Şoferul, după 
câteva momente de tăcere şi ezitare, cu o voce mai gravă îmi 

spune: “Domnule, drept să-ţi spun, despre Ginga loan, de două zile 
nu se mai ştie nimic...”. îndată mi-am dat seama că fraţii mei au 
fost arestaţi şi că voi fi luat şi eu la sosirea mea acasă. Nu mi-a fost 
deloc frică şi nici emoţii speciale nu am avut, eram pregătiţi cu soţia 
pentru o zi ca asta, chiar de mai mulţi ani. De fapt, a fost un 
privilegiu special să fii cu fraţii arestaţi spre mărturie, înaintarea 
Evangheliei şi triumful împărăţiei lui Dumnezeu şi spre gloria 
Mântuitorului nostru Isus Hristos. 

Ajuns în apropirea casei, îndată mi-am dat seama de anumite 
semne deosebite, geamurile dinspre stradă erau luminate, ca şi 
cele din casa scărilor. Uşa de la stradă era descuiată şi la fel cea de 
la antreu, semn clar că eram aşteptat. Cum am deschis uşa şi am 
făcut primii paşi pe trepte, soţia îmi iese în faţă pe balustrada de 
sus şi îmi spune: “Pace, tatiţi !”, cum îmi ziceau copilaşii. “Sunt bine 
şi liniştită!” M-am bucurat de aceste urări tonice din partea soţiei. 
Securiştii au ieşit şi ei imediat şi au silit-o soţia mea să intre în 
camera mare, unde dormeau copilaşii, străjuiţi de bunica 
Clementina, (mama soţiei), care a ajuns să fie martora unor 
asemenea evenimănte nebănuite în viata ei. Celălalt securist m-a 

9 

luat pe mine în primire şi m-a introdus în bucătărie, unde a început 
imediat percheziţionarea mea şi a bagajului cu care am sosit. Altul, 
care era în camera mare, a alergat îndată la telefonul proprietarului 
să-şi anunţe superiorii că am sosit şi am fost luat în primire, adică 
am fost arestat! Cu ocazia percheziţiei personale, mi-au confiscat 
actele de identitate, carneţelul cu adrese şi telefoane si Biblia de 
format mic, cu însemnele mele în ea. Ţineam mult la Biblia aceea, 
nu numai pentru că era Cuvântul lui Dumnezeu, dar şi pentru că am 
primit-o în dar de la sora Anuţa D. din Simeria. M-am folosit de 
această Biblie timp de 11 ani şi-mi era scumpă. Maşina securităţii a 
sosit în stradă şi am fost urgentat să plecăm. Am cerut permisiunea 
să-mi iau rămas bun de la copii şi de la soţie, să îi mai pot vedea o 
dată şi apoi să îi încredinţez în mâna cea bună a Domnului. Am fost 
fericit că mi-au permis acest lucru. Copilaşii cei mari, Michael şi 
Cristian, s-au trezit din somn: era aproape de miezul nopţii. Ei au 
dorit să mă vadă, pentru că ştiau de la mama lor că trebuia să vin 
din concediu în seara aceea, poate pentru ultima dată??? Michael, 
care era în clasa întâi la şcoală şi terminase doar un trimestru, mi-a 

spus că a primit doi de 10 în ziua aceea... Cristi, care împlinise 5 
ani, era mai puţin conştient de cele ce se întâmplă. M-am îndreptat 
spre pătucul în care dormea Graţian. El avea doar 1 an şi 11 luni. 
M-am aplecat să-l sărut şi pe el, dar nefiind bărbierit de vreo două 
zile, ţepii i-au împuns pielea lui fină de pe faţă şi a dat semne de 
nelinişte, gata să se trezească. Securistul m-a urgentat:"Hai, gata, 
să nu se trezească şi să ne facă probleme." Apoi mi-am luat rămas 
bun de la soţie, care purta în chivotul trupului ei viaţa din 
Dumnezeu, care avea doar patru luni de existenţă şi care era o 
fetiţă, pe care aveam s-o văd pentru prima dată doar când avea 5 
ani şi o lună, la vorbitorul închisorii Jilava. Soţia mi-a zis: "Cu privire 
la mine, să fi liniştit! Am nu numai pace, ci şi bucurie." "Atunci mă 
bucur şi eu împreună cu tine." Ne-am despărţit foarte liniştiţi, fără 
nici o lacrimă, nu ne-am îmbrăţişat ca nişte îndureraţi, ci doar ne¬ 
am sărutat unul altuia obrajii, ca pentru o neprevăzut de lungă 
despărţire... Am coborât în stradă, unde mă aşteptau cu o maşină 
nouă, de tip turism, la care am apreciat îndată aparatele de bord, 
frumos luminate în vernil. Mi-am zis: "Uite, cel puţin acum sunt 
purtat într-un car princiar, căci doar am fost trimişi în această lume 
ca nişte ambasadori ai lui Isus Hristos (2 Corinteni 5:20), care "ne 
poartă totdeauna cu carul Lui de biruinţă, şi care răspândeşte prin 
noi în orice loc mireasma cunoştinţei Lui” (2 Corinteni 2:14). Nu 
există un privilegiu mai mare pe pământ decât să suferi pentru 
Numele Lui cel Minunat şi împărăţia Lui. Mărit să fie Marele nostru 
Domn şi Mântuitor, Isus Hristos!. Am fost dus la sediul Poliţiei şi am 
fost pus într-o celulă foarte mică, cu prici de scânduri, pe care 
aveam să-mi frâng oasele de la şolduri, până dimineaţa. Era prima 
celula în care cine ştie câţi borfaşi şi tot felul de delincvenţi de drept 
comun or fi trecut prin ea înainte de mine. Dar fiind rupt de 
oboseală de mărşăluirea la munte spre Codru şi în jos cu o zi 
înainte, în total vreo 50 km de urcuşuri şi coborâşuri, am putut totuşi 
să dorm puţin, dar vai de oasele mele. Mulţumesc Domnului care 
m-a întărit şi m-a susţinut cu îndurare. Eram fericit că sunt şi eu pe 
urmele sfinţilor arestaţi mult înainte de mine, iar fraţii mei din 
adunare, doar cu două zile în avans... Soţia şi copiii au fost în stare 
de arest la domiciliu din ziua de 16 decembrie seara şi până în 18 
decembrie, când m-au arestat pe mine. 

în cele două zile, soţia a fost învrednicită de Dumnezeu cu o 
mărturie vrednică de Numele Lui cel sfânt, lucruri pe care aveam să 
le aflu abia după şase ani, când am fost eliberat şi am venit acasă. 
Ce a fost mai important a fost aceea că ea s-a simţit în pace 
deplină şi o linişte observată de securişti. Nu a putut fi intimidată cu 
nimic de ei. în cele două zile au venit câteva surori, fără să ştie ce 
au să găsească la noi. în loc de obişnuitele părtăşii în Cuvântul lui 
Dumnezeu, care cum au venit au fost tinute sub stare de arest. 
Două dintre femeile mai în vârstă, sora Ana Rudolf şi sora Ambruş, 
văzând ce se întâmplă, au leşinat şi au făcut convulsii, care i-au 
îngrijorat pe securişti. Unul dintre ei i s-a adresat soţiei şi i-a zis: 

- Ce se întâmplă, doamnă? Noi ne aşteptam ca dumneata să 
leşini dată fiind situaţia, când colo avem probleme cu aceste femei. 
Soţia i-a răspuns: 

- Nu am de gând să leşin. Am fost pregătiţi pentru această zi. 
Ei au rămas foarte miraţi, deoarece la alte arestări pe unde au mai 
fost, situaţiile au fost cu totul diferite... 

Ziua următoare s-a dat deşteptarea la ora 5 dimineaţa pentru 
îndeplinirea programului administrativ. în jurul meu, în celelalte 
câteva celule, nu se auzea nici o mişcare, nici un semn de viaţă. Pe 
la ora 8 sunt luat într-un “'jeep” împreună cu doi securişti care mă 
însoţeau şi şoferul. După traseul luat de maşină spre Sud, mi-am 
dat seama că mergem spre direcţia Timişoara. Cei doi agenţi de 
securitate stăteau în maşină, unul lângă şofer, iar celălalt în spate, 
lângă mine, eu având locul din spatele şoferului. Viteza cu care 
mergeam pe drum a fost destul de mare, aşa că îmi făceam 
socoteala că drumul avea să dureze cam o oră până la destinaţie, 
dacă totul ar fi decurs normal. Nu a fost însă tocmai normal. După 
ce am depăşit comuna Vinga, cu puţin înainte de a intra în 
Orţişoara, o puternică explozie a zguduit maşina, care le-a provocat 
emoţii tuturor celor din maşină. Şoferul şi cei doi securişti au 
coborât îndată să vadă ce s-a întâmplat. Au constatat că roata 
stânga din spate care era tocmai aceea pe care era locul meu de 
şezut suferise o pană de cauciuc. Şoferul maşinii, un om 
îndemânatic, a luat una dintre roţile de rezervă şi a înlocuit-o pe cea 
defectă, apoi a luat-o la drum cu viteză ceva mai mare, ca să 
scoată din întârziere. Abia ieşiţi din Orţişoara, o nouă explozie 

puternică, şi maşina “jeep”, după ce ne-a zgâlţâit bine, cu zgomot 
dă frână pusă de şofer, se opreşte. Cei trei însoţitori, ca şi în primul 
caz, au coborât din maşină să vadă care roată este cea cu bucluc. 
Spre surpriza lor, a fost aceeaşi roată din stânga, la spate, unde era 
locul meu. Ei au făcut glume pe chestia asta cu aluzie la persoana 
mea: 

- Cine o fi şi ăsta de până şi “natura” se opune în calea 
noastră ca să nu ajungem la timpul stabilit în Timişoara? Şoferul a 
procedat la fel ca la prima explozie. Numai că de data aceasta a 
folosit cea de-a doua roată de rezervă şi alta nu mai era. în timp ce 
şoferul era ocupat să schimbe roata, unul dintre agenţii însoţitori 
zăreşte o pasăre mare pe vârful unui stâlp de la reţeaua electrică 
de pe marginea şoselei. Nu o puteam identifica bine din maşină, 
căci era ceaţă, dar cred că a fost o bufniţă, care nu ajunsese încă la 
culcuşul ei de zi. Unul dintre securişti îşi ia arma şi o duce la umăr, 
luând linia de ochire spre pasărea care stătea impasibilă pe stâlp. 

Mă gândeam că o ţintă mare, atât de aproape, este cu 
neputinţă să nu o lovească, dar nu a fost aşa. La un moment dat, 
când el părea sigur de succes, apasă cu degetul pe trăgaci. Un 
zgomot puternic de foc de armă a făcut să-mi ţiuie urechile, iar 
pasărea şi-a întins aripile mari şi a zburat fără să fie atinsă. Era 
ceva simbolic pentru mine în asta? Cred că da! Aşa cum scrie: "Da, 
El te scapă de laţul vânătorului, de ciumă şi de pustiirile ei.” 
(Psalmul 91:3). Mărit să fie în veci Domnul nostru Cel vrednic de 
laudă! 

O frică superstiţioasă îi cuprinse pe gardieni cu privire la mine 
cu gândul la cele două explozii ale roţilor sub mine, aşa că şi-au 
propus să meargă cu o viteză redusă, ca să nu mai aibă vreo 
surpriză până la destinaţie... 

Am ajuns în sfârşit la Securitatea din Timişoara. Am coborât 
din maşină şi un gardian m-a preluat şi mi-a pus îndată o pereche 
de ochelari negri pe ochi cu avertismentul că nu am voie să scot 
nici măcar o singură vorbă. Eu fără să-mi fac probleme m-am 
conformat întocmai. într-un aşa loc nu mai este cazul să te 
îngrijorezi unde dormi, ce mănânci şi alte lucruri ca şi acestea. Alţii 
se îngrijesc de tine. DOMNUL VA PURTA DE GRIJĂ! Partea mea 

era să mă încred în El. Ce bine este să ştii în asemenea împrejurări 
câte o cântare ca şi aceasta: 

Purta-va de grijă, Domnul, într-un fel; 

Nu-n felul meu, poate, nu-n felul tău poate, 

în felul Său însă Se va-ngriji El! 

Să ne-ncredem în El, Domnul va-ngriji 

Toată-ncrederea-n El, El Se va-ngriji! 

Cel ce mă conducea, în şoaptă, mi-a atras atenţia că vom 
coborî nişte trepte. Acestea, aveam să-mi dau seama, duceau la 
celularul subteran al securităţii. Să fi tot fost în jurul orei 10 
dimineaţă. Pe un coridor lung, (am înţeles asta, după zgomotul de 
paşi care se apropiau sau se îndepărtau de locul unde m-au postat 
pe mine cu ochii acoperiţi cu ochelari negri şi cu faţa spre perete), 
auzeam din când în când uşi care se închideau şi se deschideau. 
Totul părea învăluit în mister, dar aveam în lăuntrul meu o pace 
cerească. Mă rugam şi-i mulţumeam lui Dumnezeu că m-a ajutat să 
ajung şi eu acolo unde eram sigur că sunt şi fraţii mei şi acum calc 
pe urmele paşilor lor... Oh, ce simţământ scump este să ştii în 
situaţii ca acestea cuvintele Domnului Isus: “E sunt Lumina lumii; 
cine Mă urmează pe Mine, nu va umbla în întuneric, ci va avea 
lumina vieţii” (loan 8:12). Isus, Lumina lumii, pătrundea acum cu 
lumina Lui înlăuntrul fiinţei mele şi nimic nu o putea împiedica. Şi 
asta îmi era întru totul de-ajuns. 

Când auzeam paşi pe coridor, încercam să fac mişcări forţate 
cu muşchii feţei ca să mişc puţin ochelarii, aşa ca ochii mei să 
poată prinde cât de cât o rază de lumină, să pot distinge vreo faţă a 
celor care umblau pe coridor. Cu mâinile nu puteam să fac acest 
lucru, căci aş fi putut fi văzut şi mi-aş fi putut atrage consecinţe. 
Ordinul a fost clar: "Nu ai voie să mişti ochelarii de pe ochi." 

în regimul de celulă la securitate, cei arestaţi erau scoşi la un 
program administrativ sanitar pentru necesităţi la ore anumite, 
aproximativ de 5-6 ori pe zi. Niciodată însă în orele de noapte. Cu 
greutate, după multe încercări, am reuşit să mişc ochelarii şi să văd 
câte ceva cu coada ochiului. Oh, ce mare triumf, când la ora de 
program administrativ, să fi fost orele 5 sau 6 dupămasa, l-am zărit 

din spate pe fratele Ginga loan, escortat de un gardian, l-am dat 
slavă lui Dumnezeu pentru această favoare, cu mulţumiri din 
adâncul inimii. Apoi şi pe un altul dintre fraţi. “Aşadar, aici sunteţi şi 
voi”, mi-am spus. “Ce fericire pentru mine să fiu şi eu împreună cu 
voi!” Am stat în picioare cu faţa la perete de la ora 10 dimineaţa 
până la ora 10 seara. 

Când s-a dat stingerea la ora 10, m-au luat şi pe mine şi m-au 
băgat în celula Nr. 19. “Oh, adică asta este celula mea? Slăvit să fie 
Domnul!” 

Mi-am adus aminte de cuvintele spuse de Domnul lui losua, 
după moartea lui Moise: “Orice loc pe care-l va călca talpa piciorului 
vostru, vi-l dau” (losua 1:3). Să nu-mi luaţi cu neîncredere ceea ce 
am spus atunci: “Doamne, locul pe care îl calcă talpa piciorului meu 
acum, mi-l dai mie? Te laud şi îţi mulţumesc că aşa ai găsit cu cale 
TU.” Mă simţeam ca şi acasă, dar nu numai atât, cred că nici 
Napoleon în toată gloria lui de cuceritor nu a fost aşa de fericit cum 
mă simţeam eu. Ştiam că Domnul a rânduit special pentru mine 
acea celulă. 

Celula era mică: să fi tot avut dimensiunea de 3><2 m. Tot 
mobilierul era format din două paturi suprapuse, nimic altceva în 
plus. La introducere în celulă mi s-a făcut o percheziţie minuţioasă 
şi mi s-au luat şi blachiurile de pe pantofi, măsură preventivă 
împotriva vreunei posibile evadări, ori instrument pentru vreo 
tentativă de sinucidere. Eram singur în celulă şi mi-am ales patul de 
jos. Abia peste două zile au introdus un om mai în vârstă ca mine, 
am apreciat ca fiind în jur de vreo 55 de ani. Era dintr-o comună din 
Banat, în apropiere de graniţa cu Iugoslavia. 

în sfârşit, prima dimineaţă în celula Nr. 19. Programul de 
dimineaţa, apoi dejunul, care a constat dintr-o bucată de pâine, un 
cubuleţ de marmeladă şi o ceaşcă de băutură de culoare neagră 
din malţ, căreia i se zicea “cafea”. Amăgire însă, că nu mirosea a 
cafea... Pentru mine cred că a fost mai bine aşa, având în vedere 
ţepuşul pe care-l aveam în carne, boala ulceroasă. De la un regim 
alimentar strict, pe care îl respectam întocmai în libertate, am ajuns 
deodată la o mâncare grea, contraindicată, de varză, grăsimi 
încinse, fasole, aşa că îmi provocau dureri mari la nivelul 

abdomenului. Ce puteam să mănânc era pâinea de dimineaţa, mai 
mult coaja, cu cubuleţul de marmeladă şi cafeaua de malţ. Din 
pricina durerilor mari, mâncarea de amiază şi de seara abia o 
ciuguleam şi o dădeam în mare parte înapoi. După câteva zile am 
fost raportat de gardian crezând că fac greva foamei, fără să o fi 
declarat oficial. Am răspuns că nu fac greva foamei, ci mănânc doar 
ce pot, întrucât îmi provoacă mari dureri abdominale. M-au dus la 
doctorul lor care m-a întrebat cu ce sufăr şi ce tratament am avut în 
libertate, l-am spus, şi ca urmare mi-a dat pastile care să 
completeze puţina aciditate produsă de stomac. Numai că în 
libertate mi s-au dat câte două feluri de pastile: una de acid 
clorhidric şi una de pepsină, care să protejeze pereţii stomacului. 
Acestea, zdrobite şi puse în apă spre dizolvare, trebuiau luate 
împreună în timpul mesei de amiază. Ei însă nu au făcut aşa, ci o 
femeie cadru medical, îmbrăcată în alb, venea împreună cu 
gardianul şi îmi dădea o singură pastilă de acid clorhidric, fără 
pepsină, pe stomacul gol, cu jumătate de ora înaintea mesei. în 
cazul acesta, pastila se dizolva în stomac şi durerile erau şi mai 
mari. Ce puteam să fac? Noi eram arestaţi ca şi contrarevoluţionari, 
deci duşmani ai poporului. Unii mai ziceau: "Nu v-a plăcut regimul? 
Ăsta-i regimul care vi se aplică!" 

A doua zi au început şi anchetele. Am fost scos din celulă şi 
dus într-un birou special de anchetă, unde venise un bărbat, relativ 
tânăr, cam de vârsta mea, scund, şi s-a prezentat ca fiind căpitanul 
Cristescu. Anchetele începeau dimineaţa, erau întrerupte de masa 
de amiază şi reluate dupămasa. Erau istovitoare şi îngrijorătoare, 
deoarece ei nu scriau ce spunea deţinutul, ci le ticluiau în aşa fel ca 
să ieşi oricum vinovat. Practic nu erau scrise declaraţiile mele 
obiective, ci interpretările tendenţioase ale anchetatorului. Erau 
instruiţi special în direcţia aceasta, potrivit experienţelor îndelungate 
ale poliţiei secrete comuniste sovietice. 

Desigur, în mai multe rânduri am încercat să protestez, că eu 
nu am declarat aşa, şi de ce schimbă şi interpretează altfel faptele 
declarate de mine? Cu un zâmbet sarcastic a zis: "Ehei, 
interpretarea este o armă puternică pusă în mâna clasei 
muncitoare, împotriva elementelor contra-revoluţionare. Avem noi 
ac de cojocul vostru!" Astfel, erau desfinţate orice norme de drept 

juridic. Constituţie? Nici vorbă Tntr-un stat cu regim de dictatură 
proletară! Aşadar, pur şi simplu erai la discreţia proletarilor vremii. 

După o lună de zile de la’ arestare, am ajuns Tntr-o seară să 
fac un duş cu apă caldă. Colegul meu de celulă (pe care mi l-au 
adus între timp) îmi spune:"Domnule lovin, dumneata eşti afară din 
cale de slab. Dumneata nu o să poţi să rezişti mult." Când am intrat 
în camera aceea cu duş în tavan şi mi-am dat jos cămaşa, mi-am 
văzut într-un geam întunecos coşul pieptului. Părea literalmente ca 
şi un foi de harmonică sau acordeon, coastele fiind acoperite cu 
puţină piele. 

Bănăţeanul meu avea probleme cu vezica udului şi nu putea 
să se reţină. Foarte jenat, îmi cerea voie şi să nu mă supăr, dacă îşi 
făcea năvoia într-un colţ al celulei, punându-şi jos o pereche de 
indispensabili pluşaţi de iarnă. Când sosea ora de program sanitar, 
strângea în grabă indispensabilii plini de urină şi-i spăla la W.C. şi îi 
aducea înapoi la uscat în celulă. Şi asta se repeta destul de des. 
Sigur că eu am înţeles situaţia lui dificilă şi i-am spus cuvinte de 
compasiune, care i-a uşurat cumva jena. Pe la mijlocul lunii ianuarie 
1959, procesul lui a ajuns pe rol, a fost scos din celulă şi am rămas 
iarăşi singur. 


EXPERIENŢA DE NEUITAT 

9 

ÎN CELULA 19 


Am ajuns în ziua de 20-21 ianuarie 1959. Eram foarte slăbit şi 
cu dureri mari de stomac. Eram puţin frământat: "Ce să fac? Să mai 
iau pastilele acelea zise “betacid”, ori să nu le mai iau?" O nelinişte 
m-a cuprins şi nu ştiam ce să fac. Simţeam nevoia să mă consult cu 
vreun frate de încredere, dar nu aveam pe nimeni. O luptă se 
dădea înlăuntrul meu, luptă de care nu puteam să scap. Atunci 
m-am aşezat pe genunchi, m-am rugat Domnului şi am zis: 
“Doamne, Tată, Tu cunoşti situaţia în care mă găsesc. 

Vezi frământarea mea, soţia acasă, cu trei copilaşi şi al patrulea pe 
drum. După medici s-ar putea să nu mai scape cu viaţă la o a patra 
naştere, iar eu aici, cu sănătatea la grea cumpănă. Dă-mi lumina 
Ta, arată-mi ce am de făcut. Călăuzeşte-mă prin Duhul Tău, Te rog! 
Vorbeşte-mi, fă-mă să-Ţi aud glasul. îţi mulţumesc că m-ai ascultat, 
în Numele Domnului Isus, Te rog, Amin!” Dar, cu o iluminare 
cerească, am adăugat: “Doamne Isuse, dacă voia Ta este să mă 
chemi acasă la Tine, fără ca să îmi mai pot vedea familia aici pe 
pământ, degeaba mai iau pastilele lor, care îmi fac atâta rău. Iar 
dacă voia Ta este să ajung să supravieţuiesc, să ajung într-o zi la 
familie şi la cei dragi, Tu poţi să faci acest lucru şi fără 
medicamentele lor. Eu de astăzi voi refuza orice medicament şi mă 
predau cu totul Ţie. Facă-se voia Ta sfântă cu mine, oricare ar fi ea, 
şi pentru toate îţi mulţumesc, mă supun şi mă închin, Amin!” 

Fulgerător am primit răspunsul în inima mea să nu mai iau nici 
un medicament, ci să mă încred în Domnul. Mi-a venit în minte 
textul din Psalmul 37:5, care conţine trei actiuni:“încredintează-ti 
soarta în mâna Domnului, încrede-te în El şi El va lucra.” O bucurie 
negrăită şi strălucită mi-a cuprins întreaga fiinţă. Parcă nu mai eram 
pe pământ. 

Când a venit femeia aceea - cadrul medical la amiază cu 
pastila şi cu paharul de apă, i-am comunicat simplu şi hotărât că 
începând cu data aceea nu mai iau nici un medicament. Ea s-a 
supărat tare şi m-a ameninţat că niciodată nu o să mai capăt nici un 
fel de medicament. Eu i-am cerut încă o dată scuze pentru deranj şi 
a plecat. Eram foarte fericit şi într-o siguranţă deplină. Când a fost 
adusă mâncarea de amiază, am mâncat totul fără să respect vreo 
anume restricţie medicală şi, spre uimirea mea, din acel moment nu 
m-a mai durut nimic. Mărit să fie Domnul! în acea zi, în celula 19, 
am primit de la Domnul o cântare, care exprima starea de spirit în 
care mă găseam în urma acestei experienţe, şi care se cântă la 
Arad, mai ales la sfârşitul serviciilor de înmormântare de la cimitir. 

Patria mea fericită, ochii mei te-au şi zărit. 

Nu mai e mult, doar o clipă şi în tine-am şi sosit. 

Mă atrage înspre tine dorul după-al meu Stăpân, 

Care mi-a promis că vine să mă ia la bunu-i sân. 

Simt cum se desface casa şi se sfarmă rând pe rând, 

Numai omul din lăuntru se-nnoieşte tot crescând. 

Alergarea-i isprăvităn şi credinţa am păzit; 

Mă aşteaptă-acum cununa, ce Isus mi-a pregătit! 

Am mărşăluit prin micul spaţiu rămas disponibil în celulă 
pentru aşa ceva, înainte şi înapoi, am cântat până târziu o singură 
cântare: “Patria mea fericită”... Din ziua aceea, rugăciunea mea de 
fiecare zi s-a schimbat şi am zis: “Doamne Tată, dacă voia Ta este 
să mă chemi acasă la Tine, de-aici din închisoare, mă închin şi mă 
supun din adâncul inimii. Dar dacă Tu ai în planul Tău şi vrei să mă 
ţi în viaţă, să mă foloseşti în lucrarea Ta şi să slujesc familia mea şi 
pe alţii, facă-Se voia Ta. Dacă voia Ta este să mă chemi acasă în 
curând, atunci Te rog, fă Tu ca să fie grăbită ziua procesului nostru, 
să o pot prinde şi eu. Am o dorinţă vie să pot mărturisi în faţa tuturor 
credinţa mea în Tine, spre gloria Ta, spre bucuria celor ce vor asista 
la proces şi chiar spre mântuirea altora. Amin!” 

Minunea vindecării mele pentru perioada aceea s-a menţinut. 
Nu am mai avut dureri de stomac. Am început să prind oarecare 
putere ca să pot face faţă în ziua desfăşurării procesului. Mare este 
Domnul şi vrednic de laudă! 

Anchetele mergeau înainte neîntrerupte şi căpitanul Cristescu, 
anchetatorul meu de fiecare zi, părea un om echilibrat, liniştit, cu 
mici excepţii, în ciuda meseriei lui inumane. Aveam avantajul că 
eram pregătit pentru această situaţie, în urma unor anchete de zi şi 
noapte, avute cu ocazia acelei arestări secrete, de trei zile şi trei 
nopţi. într-o zi, am făcut o “gravă” încălcare a regulamentului pentru 
deţinuţi. în timpul anchetei, Cristescu a ieşit pentru câteva minute 
din birou şi eu am rămas singur. în geamul care era lângă masa 
mea am zărit un ac cu gămălie înfipt între geam şi rama ferestrei. în 
grabă m-am repezit şi l-am subtilizat, l-am ascuns cu grijă în 
vestonul meu şi m-am bucurat că am reuşit să scap fără să fiu 
depistat. 

Ajuns în celulă, în câteva zile am reuşit să scriu cu zgârieturi 
de ac, pe peretele de lângă uşă, versete din Scriptură, pe care le 
aveam întipărite în minte. Printre ele era şi Matei 8:20, ca şi altele, 
în mod special am vrut însă să scriu una dintre inscripţiile care erau 

gravate de creştinii din Roma pe pereţii catacombelor subterane, 
unde se adunau pentru închinare. Aceasta era: “I.H.NIKA”! în limba 
noastră înseamnă: “ISUS HRISTOS ÎNVINGE”. Da, El, Biruitorul, a 
învins moartea, cu moartea pe moarte călcând şi celor din 
mormânturi viaţă dăruindu-le. Curând după întoarcerea mea la 
Dumnezeu, am ajuns să am în mână câteva numere din revista 
fraţilor din “Oastea Domnului”, care purta numele “ISUS 
BIRUITORUL”. Am apreciat întotdeauna acest nume dat unei 
reviste creştine. Ce mare har este să ştii, în situaţii de prigoane 
aspre, când viaţa îţi este în joc, că Isus Hristos învinge. Mărit să fie 
Numele Lui cel Minunat, mai presus de orice Nume, pentru ca în 
Numele Lui să se plece orice genunchi, al celor din ceruri, de pe 
pământ şi de sub pământ, şi orice limbă să mărturisească, spre 
slava lui Dumnezeu Tatăl, că Isus Hristos este Domnul! (Filipeni 
2:9-11). 

Trecuse o lună şi zece zile de la arestarea mea, când mi-am 
dat seama că e ziua de 28 ianuarie 1959. Era ziua de naştere a 
celui de-al treilea fiu al nostru, căruia i-am pus numele Graţian. El 
ne-a fost dăruit cu har de sus, viaţa fiindu-i periclitată în timpul 
naşterii. Mi-am adus aminte cum în vara anului 1958, pe când avea 
doar un an şi jumătate, îl purtam cu bicicleta pe scăunelul din faţa 
mea. Cu mânuţele se ţinea şi el de ghidon, dar spre siguranţă, cu o 
mână îl ţineam şi eu pe sub braţul lui, iar cu cealaltă mă ţineam de 
ghidon. Era tare fericit că se vedea pe bicicletă. De obicei făceam 
drumul spre bunicii după mamă şi alte ori la bunicii după tată. Fie 
când ajungeam la bunici, fie la întoarcerea acasă, de atâta plăcere 
câtă avea el la vârsta aceea, nu mai voia să coboare de pe 
bicicletă, uneori chiar plângea. 

în acea zi de 28 ianuarie 1959, Duhul lui Dumnezeu mi-a adus 
înainte ultimele cuvinte ale Domnului Isus, notate în Evanghelia 
după Matei 28:20. “Şi iată că Eu sunt cu voi în toate zilele, până la 
sfârşitul veacului (Eon-ului de acum). Amin.” Inima mi s-a umplut de 
o bucurie deosebită, de mesajul Domnului cuprins în acest verset, 
care de data aceasta îmi suna drept mie personal. Aşa l-am luat 
prin credinţă. 

Mi-am pus întrebarea: “Cine vorbeşte aici’?” Răspunsul mi-a 
venit prompt: “Domnul cerului şi al pământului”, Cel care a zis 

despre Sine: “Toată puterea mi-a fost data în cer şi pe pământ” 
(Matei 28:18). Când se descoperă lui Moise după experienţa cu 
rugul în flăcări, care nu se mistuia, Domnul i-a zis: “Eu sunt Cel ce 
sunt!” Verbul a fi, la timpul prezent este simbolul însuşi al existenţei 
dintru totdeauna, Dumnezeu Cel care este fără început şi fără 
sfârşit. “Din El, prin El şi pentru El sunt toate lucrurile care există, 
cele create, El Singur fiind deasupra a tot ce există, El, Originatorul 
lumilor văzute şi nevăzute, veşnicul Dumnezeu. El, Dumnezeu, este 
taina tainelor întregului univers şi nu poate fi explicată. Pentru 
lumea şi fiinţele create există timpul şi spaţiul, legate de o 
vremelnicie, iar timpul are un trecut şi un viitor, arătând limitele, pe 
când Dumnezeu este dincolo de orice limite şi mărginire. Aceasta 
exprimă “Eu sunt!” - Veşnicul prezent Dumnezeu.Ce mare favoare 
a fost să ştiu că în acea zi, El, Domnul mi-a vorbit, că este cu mine 
chiar acolo, în celula 19, în subsolul Securităţii din Timişoara, că 
sunt neîntrerupt în atenţia Lui, că nu sunt singur, cât va ţine viaţa 
mea efemeră pe acest pământ. Oh, câtă mângâiere mi-a adus... 
L-am încredinţat şi pe Graţian în mâinile Lui, ca şi pe ceilalţi copii 
împreună cu mama lor, până în ziua când îi voi putea revedea, fie 
pe pământ, fie în veşnicii. 

La începutul lunii februarie, am contractat o răceală soră cu 
moartea, cu o temperatură şi cu o tuse care mă măcina zi şi noapte 
fără răgaz. După vreo trei zile, într-o noapte se întâmplă ceva 
neobişnuit. Se vede că tuşea mea nu era o suferinţă doar pentru 
mine. Cu mişcări foarte încete, am simţit că se deschide uşa la 
celula mea. Sigur, eu nu puteam să dorm aşa rupt de o tuse 
violentă. Era gardianul de serviciu pe celular în partea în care era 
celula mea, având în picioare nişte cipici de pâslă. Cu o voce 
domoală m-a întrebat:"Te doare ceva? Eşti bolnav?" l-am 
răspuns:"Da. Simt că am şi temperatură după pulsul mai accelerat 
decât normal. Mă doare capul şi gâtul!" A închis uşa şi a plecat. 
După vreo cinci minute, uşa se deschide din nou, îmi întinde două 
pastile, cred că au fost aspirine, şi un pahar cu apă. Mi-a 
spus:"la-le, că o să-ţi facă bine." l-am mulţumit pentru bunăvoinţa 
lui. Prin acest gardian am simţit că un înger trimes de Domnul a 
venit la mine în celulă, care mi-a adeverit Cuvântul Domnului primit 
pe ziua de 28 ianuarie 1959. “lată Eu sunt cu voi...” într-adevar, sub 

acţiunea pastilelor m-am liniştit puţin şi am putut dormi. 

Urmarea acestei gripe a fost că m-au năpădit mucozităţile şi o 
flegmă abundentă. Cele trei batiste la care aveam dreptul erau 
super pline. Ce să ştiu face în situaţia aceasta? Mi-a venit o idee 
năstruşnică, pe care am şi pus-o în aplicare. Am început să 
muruiesc pereţii în zona patului meu cu mucozităţile şi cu flegma 
care îmi veneau din trahee, bronhii şi nas. Asta a durat vreo două 
sau trei zile şi nopţi. Aşa că pe măsură ce umpleam pereţii într-o 
parte, mă întorceam iarăş unde mucozităţile s-au uscat. Nu mi-a 
convenit deloc să fac acest lucru, dar ce să fi ştiut să fac altceva? 

în aşteptarea procesului, am continuat să mă rog în fiecare zi, 
ca orice întrebare îmi va fi pusă, să pot să fac mărturie pentru 
Domnul meu Isus Hristos şi triumful împărăţiei Lui. Aveam o vie 
dorinţă pentru acest lucru, oricât m-ar fi costat. Acum ori niciodată. 
Pe 10 februarie, mă trezesc pe la miezul nopţii că uşa celulei se 
deschide, un gardian îmi pune ochelarii negri pe ochi şi mă duce 
într-un birou deasupra nivelului pământului. Era biroul de Grefă. 
Şeful Grefei era un ofiţer cu grad de locotenent. într-un raft din faţa 
mea, mi-au atras atenţia vreo cinci bibliorafturi pe care scria cu 
litere mari numele celor 12 arestaţi din lotul nostru, al celor din 
Arad, care eram în majoritate. De la Arad: Moisescu, Mladin, lovin, 
Ginga, Moţ şi Băbuţ. De la Gurahonţ: Ban şi Harap. De la 
Timişoara: Secheli, Gădăleanu, şi un profesor bătrân, Vesel. Al 
doisprezecelea în această enumerare a fost Todor Nicolae, din 
Caransebeş. Securiştii au ţinut să ne aresteze din mai multe 
localităţi ca să dea impresia de o organizaţie specială, care a uneltit 
împotriva regimului comunist, măcar că pe unii nu i-am cunoscut, 
cum au fost cei trei arestaţi din Timişoara. 

Ofiţerul de la Grefă a luat unul dintre bibliorafturi şi l-a pus pe 
masă în faţa mea. Mi-a spus:"la şi citeşte partea care se referă la 
persoana ta, ca să ştii care sunt capetele de acuzare puse în 
sarcina ta şi cu privire la ce vei fi judecat." Când am terminat de citit 
toate acuzele puse în sarcina mea, m-am simţit foarte fericit. 
Ofiţerul m-a întrebat dacă am luat cunoştinţă de conţinutul dosarului 
meu, la care eu am răspuns afirmativ. Apoi m-a întrebat dacă sunt 
de acord cu capetele de acuzare care sunt puse în sarcina mea, 
sau în cazul că nu, atunci doresc să fiu reanchetat? Răspunsul meu 

a fost prompt:"Nu cer nici un fel de reanchetare. Ce trebuie să se 
întâmple să se împlinească cât mai curând. Puneţi procesul pe rol. 

Aş vrea să menţionez aici un fapt ca într-o paranteză. în 
aşteptarea arestării mele, i-am precizat foarte clar soţiei mele, 
Domnica, să nu caute să se frământe ca să pună vreun avocat 
plătit pentru apărarea mea. Ştiam că nu are fonduri necesare 
pentru aşa ceva, şi chiar dacă cineva, să zicem, ar spune că îi dă 
banii pentru un asemenea scop, să nu accepte cu nici un chip. 
Ştiam că în comunism procesele politice sunt pur şi simplu nişte 
mascarade judecătoreşti, că cei judecaţi sunt mai dinainte osândiţi, 
până şi anii de condamnare sunt puşi la fiecare dosar, de către 
potentaţii partidului, prin slujbaşii lor de la securitate. Alte câteva 
soţii ale celor din lot au făcut tot posibilul şi au angajat avocaţi pe 
banii lor, cu credinţa că vor fi apăraţi mai bine şi că ar putea să 
scape de condamnare. Dar nici vorbă de aşa ceva! 

A fost o mare înşelare şi dezamăgire pentru bietele femei. Soţii 
lor au fost condamnaţi la fel ca şi mine, iar ele au rămas cu sume 
importante de bani pierdute, fără recuperare. îmi aduc aminte că un 
astfel de avocat al unuia dintre noi şi-a întemeiat apărarea 
inculpatului pe faptul că ar fi fost “Stahanovist”, adică la locul de 
muncă a lucrat după o metodă “înaintată” a unui sovietic cu numele 
“Stahanov”. în felul acesta, a contribuit cu succes la realizarea 
planului de producţie la intreprinderea unde a lucrat... A sunat atât 
de ridicol în tot procesul un asemenea argument furnizat avocatului 

de o soţie animată de râvna omenească. 

> 

Ce dulce şi minunată asigurare are acela care se ştie în căile 
Domnului şi sub privirea ochilor Lui! Cred că ofiţerul grefier s-a 
mirat de liniştea şi de graba mea cu care am răspuns întrebării lui 
menţionate mai sus. Diferenţa între unii şi alţii o face credinţa, atât 
de minunat descrisă în Evrei: “Femeile şi-au primit înapoi pe morţii 
lor înviaţi; unii, ca să dobândească o înviere mai bună, n-au vrut să 
primească izbăvirea, care li se dădea, au fost chinuiţi” (11:35). 
Minunată este istoria sfinţilor dintotdeauna şi mă bucur mult că am 
avut parte şi eu, împreună cu soţia mea, de harul care li s-a dat lor. 

O mare încurajare au fost pentru mine în acel timp cuvintele 
apostolului Pavel adresate sfinţilor din Filipi: “Căci cu privire la 

Hristos, vouă vi s-a dat harul nu numai să credeţi în El, ci să şi 
pătimiţi pentru El, şi să duceţi, cum şi faceţi, aceeaşi luptă, pe care 
aţi văzut-o la mine, şi pe care auziţi că o duc şi acum."(1:29-30). Ce 
glorioasă este cântarea pe care o cântă atâţia credincioşi din zilele 
noastre, chiar dacă pentru mulţi nu este o realitate: 

Noi avem o istorie să spunem, 

S-o cunoască întregul popor: 

Din cer a venit salvarea, Isus e Mântuitor. 

Noaptea se va schimba-n lumină, 

Iar lumina-n amiaz de zi 

Şi-mpărpşia lui Dumnezeu cu glorie va veni! 

lată acum cele cinci capete de acuzare de care am luat 
cunoştinţă în noaptea aceea la Grefă: 

"Inculpatul lovin Mihail a organizat şi participat în casa lui cât şi în 
alte case la “adunări creştineşti după modelul primilor creştini”. 

"Inculpatul a răspândit literatură creştină neautorizată, în speţă 
cartea “Triumful Cristic”, scrisă de prof. V.V. Moisescu." 


PROCESUL 


Am aşteptat cu mare dor ziua procesului, când speram să-i 
întâlnesc pe iubiţii mei fraţi, pe care nu îi văzusem de mai bine de 
două luni şi jumătate. în celula nr. 19 eram singur de o lună de zile 
şi singurătatea mi-a plăcut şi mi-a prins atât de bine, pentru 
meditaţie, rugăciune şi chiar două şi trei cântări pe care mi le-a dat 
Domnul ca un dar de sus, pe care le cântam mereu, în fiecare zi. 
Eu nu eram nici poet şi nici compozitor. Mi-a plăcut să cânt şi chiar 
înainte de a intra la închisoare am încercat să compun o cântare 
dar nu am reuşit. 

întotdeauna mi-a plăcut mult cum a răspuns Amos, prooroc al 
lui Dumnezeu, pe care împăratul Amaţia îl ocara, îl fugărea şi-l 
oprea ca să nu mai prooocească la Betel. Amos a răspuns lui 
Amaţia: “Eu nu sunt nici prooroc, nici fiu de prooroc; ci sunt cioban 
şi strângător de smochine din Egipt. Dar Domnul m-a luat de la oi şi 
Dommul mi-a zis: “Du-te şi prooroceşte poporului Meu Israel. 
Ascultă acum Cuvântul Domnului, tu care zici: nu mai prooroci 
împotriva lui Israel, nu vorbi împotriva casei lui Israel.” 

în sfârşit, mai repede decât ne-am fi aşteptat, exact la două 
luni după arestarea mea, procesul nostru a fost pus pe rol pe data 
de 18 februarie 1959. Nu ştiu vreun alt proces de organizaţie cu mai 
multe persoane la care perioada de anchetare să fi durat atât de 
puţin cât a durat al nostru. Eu m-am rugat fierbinte ca să fie grăbită 
ziua procesului. Oare să mă fi ascultat pe mine Domnul, să pot 
prinde şi eu ziua aceea? Voi şti când voi ajunge acasă la Domnul. 
“Acum cunoaştem în parte” , cum spune apostolul Pavel la 1 
Corinteni 13:12, “dar atunci, în ziua aceea glorioasă vom cunoaşte 
pe deplin’”. 

în dimineaţa zilei amintite, la ora 5 a sunat deşteptarea, ca de 
obicei la securitate, dar pentru mine era o zi cu totul diferită şi inima 
îmi era plină de o mare bucurie. Parcă aş fi mers la o nuntă, şi nu la 
o condamnare care putea să însemne şi moartea. Familiile noastre 
au fost anunţate de ziua şi ora procesului, aşa că au sosit la 
Timişoara cu o zi mai devreme şi noaptea de 17 spre 18 au dormit 
la cunoştinţe, ca să fie dis-de-dimineaţă în faţa Tribunalului Militar, 
de pe Str. Popa Şapcă Nr.7, pentru a nu scăpa ocazia să ne vadă la 
sosirea la Tribunal. Am fost îmbarcaţi toţi 12 într-o maşină 
penitenciar (“dubă”), îndată după ora 6 dimineaţa, iar afară era încă 
întuneric. Cu noi au urcat şi doi gardieni şi ni s-a atras atenţia că nu 
avem voie să vorbim nimic. 

La sosirea la Tribunal, maşina a tras cu spatele la uşa de la 
intrare şi am primit ordin să coborâm. Rudeniile au avut slabă 
şansă să ne vadă, distanţa între spatele “dubei” din care am 
coborât noi şi uşa de la intrare fiind foarte mică. Care cum coboram 
şi eram zăriţi şi recunoscuţi, eram strigaţi pe nume. Atât noi cât şi ai 
noştri eram fericiţi că ne-am văzut chiar şi pentru o secundă sau 
două. Au avut însă din plin posibilitatea să ne vadă în sala 


175 



procesului, în boxa acuzaţilor. în ce mă priveşte, am fost introdus 
într-un birou, în care după câteva minute a intrat un domn, care s-a 
prezentat ca fiind avocatul Cordoş, însărcinat din oficiu cu apărarea 
mea în proces. Amabil, mi-a spus că vrea să îmi pună câteva 
întrebări, ca să ştie cum să îşi poată formula apărarea. 

Trebuie să spun că eram plin de o bucurie exuberantă, l-am 
spus că, personal, nu simt nevoia de nici o apărare, că în sistemul 
comunist totul este dinainte stabilit, până şi anii de condamnare, pe 
care anchetatorii i-au şi trecut în dosar, în acord cu şefii lor mai 
mari. Am adăugat însă că având în vedere sarcina primită “din 
oficiu” pentru a face apărarea mea în proces, eu sunt gata să 
colaborez şi să răspund la orice întrebare pusă. Aşa a şi fost, el 
citise deja dosarul meu şi era în cunoştinţă de capetele de acuzare 
puse în sarcina mea. Mi-a mulţumit şi aveam să ne revedem în sala 
procesului. Am fost dus apoi în anticamera sălii în care urma să 
înceapă judecata. Ne-au pus în şir câte unul pe scaun, unul în 
spatele celuilalt, supravegheaţi îndeaproape de gardieni. Fratele 
meu Nicolae a ţinut să-l contacteze pe avocatul Cordoş să-i afle 
opinia, cum sunt şi în ce stare de spirit mă găsesc. Eu aveam să 
aflu opinia domnului Cordoş abia şase ani mai târziu, când aveam 
să ajung acasă de la închisoare, lată aprecierea făcută de domnul 
Cordoş fratelui meu, Nicolae: 

- Domnule lovin, aş vrea să îţi spun că eu practic această 
profesie de 22 de ani şi am avut de-a face cu multe feluri de 
oameni. în viata mea eu nu am întâlnit astfel de oameni cum este 

j 

fratele dumitale. Este fericit şi plin de bucurie că poate să sufere 
pentru Numele lui Hristos şi mi-a spus că el, de fapt, nu simte 
nevoia niciunei apărări. Totuşi, vă asigur că eu îmi voi face datoria 
în însărcinarea pe care am primit-o oficial în acest proces. Vă mai 
spun că, ajuns acasă, voi căuta albumul în care am obişnuit cu mai 
mulţi ani înainte să-mi notez impresiile de la procese, dar peste 
care s-a aşezat praful, căci nu l-am mai folosit, şi îmi voi scrie 
impresiile deosebite despre aceşti oameni pe care i-am cunoscut 
astăzi. Mărit să fie Domnul, singurul vrednic de orice laudă! 

La ora 8, în ordinea stabilită de oficialităţi, am fost strigaţi la 
rând câte unul şi introduşi în sală pe uşa din spate, pe culoarul din 
mijloc, duşi în faţă, pe stânga, unde era boxa acuzaţilor. Primul 

strigat a fost fratele profesor V.V. Moisescu, apoi Aron Mladin, eu, 
după mine fratele Traian Ban şi aşa mai departe, toţi cei 
doisprezece. Când mi-am luat locul trei în boxă, procurorul şef mi-a 
citit rechizitoriul cu sublinierea capetelor de acuzare. 

Procesul nostru a fost încadrat în litera legii astfel: “Organizaţie 
Mistică-Religioasă, care a preconizat schimbarea regimului din 
Republica Populară Română. Crimă de uneltire împotriva ordinii 
sociale!” Capetele de acuzare în sarcina mea sunt cele arătate mai 
înainte, când am luat cunoştinţă de ele din dosarul meu aflat la 
grefa securităţii. 

Odată intraţi toţi cei doisprezece, Preşedintele Completului de 
Judecată al Tribunalului Militar din Cluj, deplasat la Timişoara, i-a 
dat cuvântul Procurorului Şef, care, cu lux de amănunte, a 
prezentat rechizitoriul în acest proces, în cele mai negre şi odioase 
culori posibile, scornite din cele mai otrăvite surse ale fanteziei 
ateismului şi filosofiei materialiste, căci şi ateismul este o religie, a 
negaţiei. Dacă în România pre-comunistă, pe stema ţării era 
această inscripţie în limba latină: “NIHIL SINE DEO”, adică “Nimic 
fără Dumnezeu”, apoi în jargonul comunist-ateu, pe stema fiecărei 
ţări comuniste putea sta fără jenă inscripţia: “Totul fără Dumnezeu!” 

După această prezentare a şefului procuror a început audierea 
noastră a fiecăruia. în ce mă priveşte pe mine, mi-aduc aminte că 
am fost scos în faţa completului de judecată şi mi s-au pus diferite 
întrebări din partea Procuraturii, prin care să se sublinieze şi să se 
substanţieze acuzele puse în sarcina mea. Aşa cum am mai spus, 
eu m-am rugat pe toată durata anchetelor, care au ţinut două luni, 
ca la proces să pot să fac mărturie creştină, indiferent ce preţ voi 
plăti. Ştiam că orice va fi, mă va apăra Dumnezeu! Şi asta, chiar 
dacă asemenea lui losif, aveam să fac ani de închisoare, sau 
asemenea atâtor martiri din Vechiul şi Noul Testament, aveam să fiu 
rânduit de Domnul la martiraj pentru El şi pentru cauza împărăţiei 
lui Hristos, Domnul. 

Ce putea să fie mai frumos decât atestarea faptului că am fost 
pe urma primilor creştini, când am organizat şi am participat, la 
adunări creştineşti, după modelul primi lor creştini, în casă la mine 
ca şi în alte case. l-am dat slavă lui Dumnezeu pentru o asemenea 

acuză. Nu am căutat nici cea mai mică scuză să mă disculp. Ar fi 
fost o necinste adusă Mântuitorului şi Domnului meu Isus Hristos şi 
o descalificare a mea ca vrednic urmaş al Lui şi al primilor creştini. 
Adevărul trăit de primii creştini, potrivit călăuzirii şi conducerii 
Duhului Sfânt, era sublim şi neclătinat şi n-aş fi putut să-l trădez. 

Sigur că la punctul al doilea, în acuzare, că am răspândit 
literatură creştină neautorizată, în speţă: “Misiunea secretă, pagina 
92-a din “Triumful Cristic”, scrisă de prof. V.V. Moisescu, au căutat 
să insinueze caracterul conspirativ al acţiunii, implicit să-mi atragă o 
vină care să cântărească greu în anii de condamnare ce mi-i vor 
da. Procurorul Şef, cu un aer de superioritate şi ironie, îmi pune 
următoarea întrebare:"la spune, cum e chestia aia cu misiunea 
secretă - pagina 92 - din cartea “Triumful Cristic”?" "Domnule 
procuror şi domnule preşedinte, regret foarte mult că încă nu 
citisem cartea, când am transmis din partea domnului Moisescu 
rugămintea către ing. Aurel Popescu din Bucureşti, să decupeze 
pagina 92 din carte, în care se ocupa cu actualizarea unor date 
profetice din Vechiul Testament. Pentru mine însuşi titlul cărţii a fost 
minunat, “Triumful Cristic. însuşi titlul ei îmi spune adevărul că: 
TOATE ÎMPĂRĂŢIILE LUMII SUNT VREMELNICE, UNA SINGURĂ 
ESTE VEŞNICĂ Şl VA BIRUI Şl ACEASTA ESTE ÎMPĂRĂŢIA LUI 
ISUS HRISTOS! Serviciul pe care l-am făcut la cererea fratelui 
meu, Vasilică Moisescu, l-am făcut nu numai ca pentru el, ci ca 
pentru însuşi Domnul meu Isus Hristos!" 

Când a auzit preşedintele tribunalului răspunsul meu a strigat: 

"Grefier! Scrie!" Apoi mi-a zis:"Să ştii că ţi-ai îngreunat mult 
detenţia. Ai să suferi!" Eu i-am răspuns:"Sunt gata nu numai să 
sufăr, sunt gata şi să mor pentru Isus Hristos, Domnul meu, şi 
pentru Adevăr!" Nu întâmplător am fost ultimul scos din celulă din 
cei doisprezece pentru eliberare din închisoarea Jilava! 

După depoziţiile noastre ale inculpaţilor, au luat cuvântul 
avocaţii apărării. Aceştia s-au întrecut pe ei înşişi, au mânuit articole 
de lege cu atâta măiestrie, încât au desfinţat punct cu punct toate 
acuzele Procuraturii aduse împotriva noastră. Mulţi din sală au 
crezut că ne vor da drumul curând acasă, printre care şi rudenii de 
ale noastre. 

în pauza care a urmat, doi fraţi ai mei care erau la proces 
mi-au făcut semne optimiste, dar eu am căutat să Ti aduc la realitate 
şi le-am arătat pe degete că voi primi 20 de ani muncă silnică. 
Realitatea avea să mă adeverească pe mine, şi nu pe ei. Apoi au 
urmat depoziţiile martorilor. în total au fost convocaţi patruzeci şi 
şapte de martori, dar nu au fost audiaţi decât parte din ei. Una 
dintre curiozităţile proceselor regizate de comunişti a fost şi aceea 
că au fost aduşi ca martori ai acuzării până şi rudenii foarte 
apropiate din familiile acuzaţilor. Astfel, în cazul meu a fost adus şi 
programat de securitate chiar fratele meu de corp Nicolae lovin, 
pentru fratele Moisescu a fost adusă ca martoră a acuzării propria 
lui soţie, Gheorghina Moisescu, iar în cazul fratelui Mitică Harap, a 
fost adus însuşi tatăl său, Dumitru Harap. încă o dată se poate 
vedea şi din acest fapt ce fel de de farse judecătoreşti au fost 
regizate de către comunişti, numai că nu toate amănuntele aveau 
să se desfăşoare după cum au vrut ei, ci a ieşit exact contrariul. 
Scopul lor era să dividă conştiinţele, să deprime pe cei condamnaţi, 
arătându-le că familiile lor sunt loiale regimului şi nu sunt de partea 
lor. 

Spre surprinderea mea, au introdus în sală pe fratele meu, 
Nicolae, pe care l-au prezentat ca martor al acuzării. Mă tot 
întrebam, oare ce are să declare fratele meu împotriva mea?? El 
era invalid de război, cu un picior pe care l-a pierdut pe frontul de 
răsărit, în regiunea Krivoirog, lovit de o schijă de brand. Pentru 
acest fapt a fost decorat cu medalia “Virtutea Militară”. De felul lui, 
el era un om de poziţie, de îndrăzneală, nu făcea târg cu nimeni şi 
pentru nimic, când era în joc adevărul. 

Procurorul i-a pus o întrebare ticluită de anchetatorul 
Cristescu, prin care să fiu încriminat eu, iar el să ajungă discreditat 
în faţa publicului, cât şi a credincioşilor baptişti, el fiind şi un 
propovăduitor al Cuvântului lui Dumnezeu, cu poziţie de diacon al 
Bisericii Baptiste Sega-Arad. Fratele meu însă nu avea să cadă în 
plasa lor, întinsă cu atâta dibăcie. în răspunsul lui, Nicolae a spus 
adevărul şi l-a contrazis pe procuror, care enervat i-a citit o 
declaraţie pe care el, ca frate, ar fi făcut-o împotriva mea, în cadrul 
unei anchete. Apoi, ameninţător, procurorul ţipa la el:"Spune, nu ai 
declarat aşa?" "Nu, domnule procuror, aceea nu este declaraţia 

mea, ci a anchetatorului care a întocmit dosarul! Eu nu am semnat 
o astfel de declaraţie neadevărată!" Măsluirile realităţii de către 

9 9 

anchetatorii comunişti, prin metode de persuasiune şi interpretări 
fanteziste, nu au dat roadele scontate de securitate în cazul acestui 
martor, care nu s-a lăsat intimidat de ameninţările lor! Mărit să fie 
Domnul nostru Isus Hristos, care în Evanghelia lui loan, se 
mărturiseşte pe Sine Adevărul, când a zis: “Eu sunt Calea, Adevărul 
şi Viaţa (sau Realitatea) (loan 14:6). Adevărul nu este doar o 
noţiune oarecare, ci o Persoană, Isus Hristos, Domnul Dumnezeu, 
în afară de El nu există adevăr. 

La procesul Domnului Isus, când a fost adus în Pretoriu, Pilat 
din Pont, mare dregător la Ierusalim, i-a pus mai multe întrebări, 
după cum relatează evanghelistul loan. Pilat, un om flecar, laş, fără 
şira spinării, care se iubea pe sine şi poziţia sa mai mult ca 
adevărul, îl apostrofează pe Domnul (loan 18:37) când îi spune: 
"Atunci un împărat tot eşti!" "Da", a răspuns Isus. “Eu sunt împărat”. 
(Observaţi răspunsul Domnului Isus: nu un împărat oarecare, ci 
împăratul, Unicul împărat care rămâne în veci şi împărăţia Lui nu va 
avea sfârşit). Şi Domnul Isus continuă:"Eu pentru aceasta m-am 
născut, am venit în lume: ca să mărturisesc despre adevăr. Oricine 
este din adevăr ascultă glasul Meu!" 

Câţi creştini în zilele din urmă nu beau minciuna ca apa şi-L 
trădează pe Hristos-Adevărul, deoarece nu au urechi pentru Adevăr 
şi nu-L ascultă pe Cel care este Adevărul în Persoană?! Sfânta 
Scriptură ne arată că apostolul Pavel a fost în primejdie între aceşti 
“fraţi mincinoşi”, robii Satanei, care este originatorul şi tatăl 
minciunii, şi nu poate să stea în Adevăr. Acelaşi apostol le scrie 
Efesenilor să trăiască într-o neprihănire şi sfinţenie pe care o dă 
Adevărul. “De aceea, lăsaţi-vă de minciună. Fiecare să spună 
aproapelui său Adevărul, pentru că suntem mădulare unii altora” 
(4:25). A trebuit să ajung în America să văd cât de mult este 
maltratat Adevărul de creştini. Pilat, auzind mărturia Domnului Isus 
în legătură cu Adevărul, îi pune ultima întrebare:"Ce este 
adevărul???" întrebarea a rămas însă fără răspuns! Pilat voia să 
ştie ceva noţiuni despre adevăr, dar nu voia să-L cunoască pe Cel 
ce stătea în faţa lui ca Adevărul în persoană, de aceea nici nu a 
putut asculta de glasul Lui, cu atât mai puţin să-L înţeleagă şi să-L 

primească în inima lui. Laud pe Domnul pentru fratele meu Nicolae, 
care în procesul de la Timişoara a fost un martor al Adevărului - 
Hristos şi pentru Adevăr! Mărire, Ţie, Adevărul Hristos, împăratul 
Slavei! 

Martorii folosiţi în proces nu au avut voie să intre în sala de 
judecată decât când au fost chemaţi să depună mărturia lor. După 
aceea au putut să rămână în sală. Următorul martor al acuzării a 
fost o femeie, mică de statură, dar cu o inima şi statură mare în 
Hristos. A fost sora Gheorghina Moisescu, căreia soţul şi cei intimi 
îi ziceam Sânzeana. Adeseori prin ea se răspândea o aleasă 
mireasmă a lui Hristos, cum avea să fie şi de data aceasta. Intrarea 
martorilor se făcea pe uşa laterală, care era lângă boxa acuzaţilor. 
Acuzatul nr. 1 în proces era chiar soţul ei, care stătea pe primul 
scaun lângă uşă. O, ce surpriză plăcută când am văzut-o. S-ar fi 
cuvenit să o aplaudăm în avans, dar asta nu era admis şi posibil în 
condiţiile date. După ce a intrat în sală, a înaintat câţiva paşi spre 
masa din faţă, unde era Preşedintele şi Asesorii populari, toţi 
comunişti, bineînţeles. Dar, deodată se opreşte şi se întoarce cu 
faţa spre boxa acuzaţilor. Cu mâna dreaptă ridicată în sus, descrie 
un gest larg spre noi şi cu o voce tare zice:"Bucuraţi-vă, fraţilor, căci 
noi toţi ştim că voi sunteţi judecaţi astăzi pentru Numele Domnului 
nostru Isus Hristos şi credinţa Lui!" 

Preşedintele Completului de Judecată o apostrofează grav şi-i 
zice:"Nu-ţi dai seama, doamnă, unde te afli? în clipa următoare poţi 
fi aşezată în boxa acuzaţilor, lângă soţul dumneatale!!!" Sânzeana îi 
răspunde:"Nu-i nimic, domnule preşedinte, nici un sacrificiu nu este 
prea mare, când este vorba de Numele scump al lui Isus Hristos, 
Domnul nostru!" Preşedintele înfuriat strigă la ea:"leşi, ieşi, ieşi 
afară!" în clipa când s-a supus ordinului dat, o lumină cerească se 
revărsă de pe faţa ei spre noi, şi spre toţi ceilalţi din sală... Ea, sora 
noastră, Sânzeana a ieşit, dar în sală a rămas o aleasă mireasmă a 
lui Hristos, care ne înmiresma pe toţi!... Glorie, slavă, cinste, 
Mielului lui Dumnezeu, care a fost junghiat! (Apocalipsa 5: 1 2). 

A urmat la rând Dumitru Harap ca martor. Acesta intră în sală 
şi înaintează spre masa din faţă, dar preşedintele observă că are în 
gură o bomboană şi-i strigă:"Ce faci, domnule Harap, dumneata vii 
în sala de judecată, în faţa noastră, cu bomboană de supt în gură? 

Ieşi afară şi scoate bomboana din gură, apoi te întoarce în sală." 
Depoziţia lui, oricare ar fi fost, nu mai avea valoare în proces... 

Dezbaterile s-au prelungit până seara târziu, pe la ora 10. 
Deliberări nu au mai avut loc şi s-a anunţat că sentinţele vor fi 
comunicate în ziua următoare dimineaţa, care era ziua de 19 
februarie 1959. Cei ce au participat din familiile noastre au mai 
rămas o noapte în Timişoara, ca să asiste la pronunţarea 
sentinţelor. Nu avea să fie o experienţă deloc uşoară pentru soţiile 
noastre, cum optimismul unora a anticipat, după pledoaria 
avocaţilor apărării, ci dimpotrivă, în unele cazuri a fost chiar caz de 
leşin, plânsete mai mult decât dureroase. în ce o priveşte pe soţia 
mea, a fost conştientă de favoarea căpătată de la Domnul şi a 
suportat totul într-un chip vrednic de El. 

Ni s-a permis cu ocazia zilei procesului să primim de la familie 
alimente şi ceva îmbrăcăminte de iarnă. După proces, nu am mai 
fost duşi la Securitate, ci am fost daţi în custodia închisorii din 
curtea Tribunalului Militar. Am fost repartizaţi în celule diferite pe la 
miezul nopţii. îl aveam cu mine, din lotul nostru, pe Mitică Harap. în 
ce priveşte condamnările, cei doisprezece am primit un total de 221 
de ani de muncă silnică, repartizaţi astfel: cel considerat şef de lot a 
primit 25 de ani, alţii patru cu 20 de ani, trei cu 18 ani, doi cu 17 ani, 
unul cu 16 ani şi bătrânul de 72 de ani a primit 12 ani. Porţia mea a 
fost stabilită la 20 de ani muncă silnică şi în plus fiecare a mai primit 
câte 15 ani şi 10 ani de degradare civică şi interdicţie corecţională. 
Mărit să fie Domnul Cel vrednic de laudă! 


ÎN ÎNCHISOARE LA TIMIŞOARA 


în incinta închisorii din Timişoara erau câteva celule socotite 
de tranzit, care erau încă în supravegherea securităţii, până la 
judecarea recursurilor, când se pronunţa sentinţa definitivă. în acele 
celule-tranzit am fost ţinuţi până în data de 27 martie 1959, când a 
fost stabilită ziua de recurs. Ni s-au înmânat formulare de 

completat, deşi eu m-am pronunţat că nu fac recurs. Am fost 
obligaţi din oficiu să facem, pentru că stăpânirii nu i-a convenit cum 
s-a desfăşurat procesul şi nici felul în care au evoluat avocaţii 
apărării. 

Imediat după proces, ne-au fost luate hainele civile în care am 
fost îmbrăcaţi până atunci şi ni s-au dat în schimb hainele vărgate şi 
lenjerie de închisoare. în ziua următoare, Mitică Harap a fost scos 
cu bagajul din celulă şi dus în altă parte. Ce mare lucru să fie doi 
laolaltă, cum zice în Sfânta Scriptură:“Mai bine doi decât unul!” Aşa 
a trimis şi Domnul Isus ucenicii, doi câte doi. Unitatea în doi este de 
nezdruncinat. Diavolul a profitat de acest fapt, ca să-mi lanseze 
atacuri fără precedent în viaţa mea. Securiştii mă ameninţaseră cu 
mult înainte cu un proces în care, împreună cu fratele Moisescu, 
vom fi condamnaţi la moarte. Aceste ameninţări însă au rămas 

atunci fără efect asupra mea, pentru că am fost gata să accept 
riscurile, deoarece am pus totul pe altar. După evoluţiile 
binecuvântate din timpul anchetelor şi în desfăşurarea mărturiei din 
timpul procesului, dintr-o dată m-am simţit asemenea proorocului 
llie, după marea biruinţă de pe muntele Cârmei. Dar când au ajuns 
la urechile lui ameninţările Izabelei, l-a apucat frica, a plecat şi s-a 
ascuns în pustie, să-şi scape viaţa. La fel s-a întâmplat cu mine. O 
nelinişte mare mi-a cuprins inima după plecarea lui Mitică de lângă 
mine şi acum nu mai aveam cui să-i destăinui starea în care mă 
aflam, ca să ne rugăm împreună. Vrăjmaşul a reuşit să îmi 
strecoare în suflet tot felul de plăsmuiri, şi cea mai plauzibilă părea 
a fi aceea că ceilalţi din lot vor fi lăsaţi în libertate, iar mie şi fratelui 
Moisescu ni se va face procesul cu care am fost ameninţaţi şi vom 
fi condamnaţi la moarte. Diavolul îmi sugera şi ideea că ceilalţi 
ne-au trădat... Gândul la o posibilă trădare din partea celorlalţi mi-a 
provocat dureri pe care nu le pot exprima în cuvinte. Din toate 
aceste plăsmuiri în realitate nu era nimic adevărat. 

La gândul că am să mor, pachetul pe care-l primisem în urmă 
cu două zile şi care ar fi putut să mă tină câteva săptămâni, l-am 
împărţit cu ceilalţi 25 din celula, care s-au bucurat de dărnicia mea 
şi nu fără mirare. La anchete, când te scotea din celulă, bagajul 
rămânea în celulă, dar când l-au luat pe Mitică,l-au luat cu bagaj cu 
tot. Orice fapt neînsemnat se întâmpla în jur, eu îl interpretam ca şi 

când era făcut în contul meu. îmi ziceam: “cel puţin llie a fost liber şi 
a putut să fugă ca să se ascundă, dar eu unde să fug, cum să mă 
ascund?” Mi-a venit în minte un verset dintr-un psalm: "0, dacă aş 
avea aripile porumbelului, aş zbura şi aş găsi undeva odihnă!” 
(Psalmul 55:6). 

Intensitatea acestor gânduri mi-a cauzat frământări mari şi 
chiar dureri în trup. în acele câteva zile, am observat că mi-a apărut 
o pată albă în păr, deasupra ochiului stâng. După alte câteva zile, 
am ajuns să constat că închipuirile din mintea mea erau false, căci 
nu se adevereau pentru că llie dorea să moară, în schimb eu voiam 
să trăiesc. Încet-încet, harul lui Dumnezeu s-a arătat şi faţă de 
mine, aşa cum Domnul i S-a arătat în peşteră lui llie: „Ce faci tu 
aici, llie?” Răspunsul lui a fost:"Am fost plin de râvnă pentru 
Domnul, Dumnezeul oştirilor; căci copiii lui Israel au părăsit 
legământul Tău, au sfărâmat altarele Tale şi au ucis cu sabia pe 
proorocii dar... am rămas numai eu singur.” 

Frica paralizează gândirea omului. Realitatea era că llie nu era 
singur. Domnul i-a vorbit despre alţii 7.000, care nu şi-au plecat 
genunchiul înaintea lui Baal! "Oh, scumpă Realitate, Isus Hristos 
Domnul, Tu ai fost şi rămâi, căci Tu ai intervenit şi ai risipit norii, ai 
venit în ajutorul meu şi m-ai scăpat. Mărire Ţie!” 

Ziua de 27 martie a sosit, aşa că dis-de-dimineaţă am fost 
pregătiţi pentru a fi duşi la Tribunal. Unii dintre fraţii care nu au fost 
mulţumiţi cu evoluţia lor din proces au dorit să se revanşeze la 
recurs, dar nu li s-a dat o asemenea satisfacţie. La recurs nu se mai 
fac dezbateri de fond, ci numai procedurale. Abia acum, la sfârşitul 
formalităţilor de la recurs, aveam să înţelegem de ce comuniştii 
ne-au forţat să-l facem. Ei au simţit o înfrângere, oarecum, în timpul 
procesului, atât din unele mărturii ale celor arestaţi, cum şi din 
partea unor martori care nu au evoluat după cum ei au scontat, dar 
mai ales şi din partea avocaţilor apărării. De aceea, pe avocaţi i-au 
“prelucrat” serios, poate şi cu ameninţări, deoarece ei nu au mai 
fost aceiaşi ca la proces, insistenţi în apărarea noastră, ci au mers 
până acolo încât să ceară şi ei condamnarea noastră dar, oarecum, 
cu o oarecare indulgenţă, prin schimbarea cuantumului de 
pedeapsă. Indulgenţa nu avea să se vadă deloc, deoarece în 
recurs a fost acceptat cel făcut de Procuratură, şi ale noastre au 

fost respinse. Asta a însemnat agravarea încadrării procesului 
nostru la punctul 1 din decret, fiind calificaţi de ei o organizaţie 
paramilitară, care am dus şi luptă cu arme împotriva regimului. 
Pentru regim, însemna doar o victorie psihologică, nicidecum una 
practică sau reală. 

Când am fost scoşi la recurs pe poarta mare de metal a 
închisorii eram toţi cei doisprezece îmbrăcaţi în haine de puşcărie, 
cu dungi verticale, părul tuns la zero şi încolonaţi în formaţie de 
câte trei. Eu eram în primul rând, pe flancul din dreapta. Eram 
nespus de fericit în aceste haine de ocară şi convins că “suntem un 
spectacol, deopotrivă pentru lume, îngeri şi oameni”, (traducerea lui 
Darby), cum stă scris în 1 Corinteni 4:9. Distanţa străbătută pe 
drum era doar de câteva zeci de metri. Ai noştri, postaţi în faţa 
clădirii, ne aşteptau şi ne-au văzut trecând chiar prin mijlocul lor, 
spre intrare. Nu aveam voie să vorbim nimic. Dar fratele Vasilică a 
reuşit să schimbe în treacăt două vorbe cu soţia şi, pentru acest 
motiv, a fost bătut de un gardian, îndată ce am intrat în curtea 
închisorii la reîntoarcerea de la recurs. 

De data aceasta securitatea nu le-a mai permis familiilor 
noastre să ne aducă alimente, medicamente sau ceva articole de 
îmbrăcăminte. în urma condamnării, orice legătură cu familia a fost 
total întreruptă pentru câţiva ani, noi fiind ca nişte morţi pentru ei şi 
cei din familie, pentru noi! 

Bucuria noastră a fost că după recurs am ajuns cu toţii 
împreună, în celula cea mare în care am fost comasaţi vreo 120 de 
deţinuţi. închisoarea din Timişoara nu era una de execuţie, ci doar 
de tranzit. Aici nu aveam să stăm multă vreme, aşa că după câteva 
luni am fost duşi spre o închisoare de execuţie, cum erau în vremea 
aceea: Gherla, Aiud şi Jilava. 

Aş vrea să mai amintesc încă un lucru din perioada dintre 
proces şi recurs, care ne-a impresionat pe toţi. Noaptea, nu mult 
timp dupî ce s-a dat stingerea la ora 10, celularul nostru, ca şi 
celelalte clădiri, a fost zdruncinat puternic de un cutremur de 
pământ, însoţit de anumite sunete sinistre. Santinelele trupelor de 
securitate din turnurile de control au intrat şi ele în panică. Probabil 
că în primul moment au crezut că se desfăşoară un atac împotriva 

închisorii pentru a fi eliberaţi unii deţinuţi, şi au început să dea 
semnale de alarmă şi să tragă cu armele petarde luminoase, iar 
câinii urlau îngrozitor. Cutremurul să fi durat vreo 25-30 de 
secunde, iar după ce a încetat, se auzeau doar comunicările dintre 
santinele şi comandanţii lor. A fost un eveniment care nu putea 
trece neobservat, în special pentru noi, deţinuţii... Domnul a fost 
bun şi nu a îngăduit ceva ce ar fi putut cauza suferinţe mai mari. în 
celula mare erau patru rânduri de paturi suprapuse, pe o suprafaţă 
de vreo 200 de metri pătraţi. O mare binefacere a fost pentru mine 
când am putut comunica cu unul dintre fraţi mai îndeaproape. în 
dialogul nostru, el a pomenit un verset din Sfânta Scriptură, care 
pentru mine a fost cheia minunată care mi-a restabilit pe deplin 
echilibrul spiritual şi încrederea frăţească reciprocă. Ce mare 
binecuvântare a aşezat Dumnezeu în legătura şi părtăşia frăţească. 

Cum între noi eram câţiva cântăreţi buni, câteva seri la rând, 
înainte de a se da stingerea, ne-am strâns grămadă în mijlocul 
celulei şi, aşezaţi pe jos, am început să cântăm domol câteva 
cântări pe voci. Toţi ceilalţi deţinuţi stăteau uimiţi şi ascultau. S-a 
făcut o linişte mare. Imnuri de preamărire a Celui Preaînalt, slăvitul 
Mântuitor şi Domn, Isus Hristos, au străbătut văzduhul pe calea 
undelor, spre mângâierea celor nemângăiaţi. într-o seară, tocmai 
când am terminat o cântare, se deschide vizeta şi subofiţerul de 
serviciu ne cheamă pe cântăreţi şi ne cere s ne spunem numele şi 
condamnarea. Noi credeam că acest fapt are să ne aducă anumite 
pedepse ca urmare, dar spre uimirea noastră nu s-a întâmplat 
nimic. Se poate că şi el să fi fost din vreo familie de credincioşi, ori 
poate i-a plăcut şi lui, şi să nu fi dat drumul mai departe raportului. 
Cert este că a fost o binecuvântare pentru ceilalţi deţinuţi, care erau 
condamnaţi pentru alte lucruri decât noi, lotul nostru fiind singurul 
atunci în celula cu condamnaţi pentru credinţă. 

într-o zi, sunt introduşi în celulă vreo opt sau zece deţinuţi, 
aduşi înapoi la Timişoara, de la alte închisori de execuţie. Ei 
fuseseră condamnaţi pentru acţiuni de partizani în munţii Banatului. 
Unii dintre ei aveau condamnări de muncă silnică pe viaţă. Unul 
dintre ei a fost repartizat să doarmă cu mine în pat. Era un bărbat 
de statură mijlocie, cu care am împărţit patul mai multe nopţi. Mi-a 
spus că ei au fost aduşi la Timişoara în vederea rejudecării lor, ca 

186 



unii care, s-a apreciat, nu au primit suficient de mare pedeapsă. 

După câteva zile, dimineaţa, îndată după efectuarea 
numărului, la venirea şi luarea în primire a schimbului de dimineaţă 
intra în celulă comandantul închisorii cu un tabel în mână, însotit de 
alte oficialităţi şi, cu o voce marţială, cere atentia deţinuţilor. Cei 
readuşi de la alte închisori fuseseră rejudecaţi şi a venit să li se 
comunice noile condamnări. A strigat de pe tabel vreo cinci-şase 
nume, care erau subliniate cu roşu, după cum au văzut cei din 
apropiere. Condamnarea lor la moarte era prin împuşcare. Printre 
ei a fost şi cel care dormise cu mine în pat. Când a fost strigat şi 
numele lui, era chiar lângă mine şi mi-am întors faţa spre el. Faţa i 
s-a făcut albă ca varul în urma şocului provocat la auzirea sentinţei 
de condamnare la moarte. După ce a terminat, comandantul a dat 
ordin ca cei strigaţi să-şi facă bagajele şi să vină la uşă. Nu voi uita 
niciodată acea dimineaţă extraordinară. în celulă s-a aşternut o 
atmosferă ca de plumb. După ce au ieşit, au fost duşi să li se pună 
lanţuri la picioare. Aveam să auzim pentru două zile pe culoar, cum 
le zornăiau lanţurile când erau duşi la programul administrativ 
sanitar, dar după aceea nu i-am mai auzit... Ceva deţinuţi noi sosiţi 
ne-au adus vestea că au fost executaţi prin împuşcare, la poligonul 
din Pădurea Verde, de la periferia oraşului Timişoara. 

Ne-am întrebat oare cum va fi când se va anunţa Judecata, 
despre care au vorbit Domnul Isus şi apostolii? La acea judecată, 
cei condamnaţi la pedeapsă nu vor pierde o viaţă efemeră, de 
câţiva ani, ci o viaţă veşnică, departe de faţa lui Dumnezeu, în locul 
de chin şi suferinţe cum nu sunt pe pământ. 

lată ce zice Cel ce Se prezintă ca Alfa şi Omega, Cel dintâi şi 
Cel de pe urmă, începutul şi Sfârşitul. “Ferice de cei ce îşi spală 
hainele, ca să aibă drept la pomul vieţii şi să intre pe porţi în cetate! 
Afară sunt câinii, vrăjitorii, curvarii, ucigaşii, închinătorii la idoli şi 
oricine iubeşte minciuna şi trăieşte în minciună! ” (Apocalipsa 
22:14-15). Viitorul veşnic poate fi asigurat câtă vreme suntem în 
trup, pe pământ, prin pocăinţă sinceră şi credinţa în Numele 
Domnului Isus Hristos. în zilele noastre, zilele din urmă, zile de 
apostazie şi ecumenism fals, noţiuni ca acelea de “pocăinţă” şi 
“credinţă” sunt discreditate, pervertite, golite de conţinutul apostolic, 
aşa cum au fost ele propovăduite, crezute şi trăite în primul veac. 

Dragostea care este pomenită în zilele noastre nu este dragostea 
Adevărului, cu care noi am fost mântuiţi (2 Tesaloniceni 2:10), ci un 
surogat. în Vechiul Testament, dragostea de Dumnezeu care s-a 
manifestat prin ascultarea şi supunerea la Cuvântul Lui a fost cea 
adevărată. Când ea nu s-a manifestat aşa, ci a fost nesocotită şi 
oamenii trăiau după voia lor, călcau în picioare şi nesocoteau 
Cuvântul lui Dumnezeu, se ecumenizau cu obiceiurile şi cu zeităţile 
neamurilor, Dumnezeu-lehova (lahve), prin prooroci, o biciuia 
cumplit. Aceasta se numeşte “curvie spirituală”, o stare care-L, face 
gelos pe Dumnezeul lui Avraam. 

Putem spune că şi astăzi, dragostea de tip ecumenist este 
“curvie spirituală”. Ea întotdeauna va sacrifica Adevărul, de dragul 
unor legături vinovate, despre care apostolul Pavel vorbeşte la 2 
Corinteni 6:14-18, când zice: “Nu vă înjugaţi la un jug nepotrivit cu 
cei necredincioşi (care nu ascultă de adevăr). Căci ce legătura este 
între neprihănire şi fărădelege? Sau poate sta împreuna lumina cu 
întunericul? Ce înţelegere poate fi între Hristos şi Belial? Sau ce 
legătură are cel credincios cu cel necredincios? Cum se împacă 
Templul lui Dumnezeu cu idolii? Căci noi suntem Templul 
Dumnezeului Celui viu, cum a zis Dumnezeu: „Eu voi locui şi voi 
umbla în mijlocul lor; Eu voi fi Dumnezeul lor şi ei vor fi poporul 
Meu. De aceea ieşiţi din mijlocul lor şi despărţiţi-vă de ei, zice 
Domnul; nu vă atingeţi de ce este necurat, şi vă voi primi. Eu vă voi 
fi Tată, voi îmi veţi fi fii şi fiice, zice Domnul Cel Atotputernic”. 

Nu există compromis între lumină şi întuneric şi nici între 
adevăr şi minciună. în lumea creştină de astăzi, sunt în floare 
compromisuri de tot felul şi unele chiar la loc de cinste. Unirea în 
nelegiuire este o urâciune înaintea lui Dumnezeu. 

Cu vreo 25 de ani în urmă, am ajuns la Oradea duminica 
dimineaţa. Adunarea era arhiplină până în stradă, abia am reuşit să 
ajung cu vreo doi metri înlăuntru. Fratele Liviu Olah m-a numit 
pentru rugăciunea de încheiere. Din balcon, în mare grabă, o soră 
se strecoară prin mulţime şi întreabă unde este fratele lovin? Cei 
din jur, deşi nu mă cunoşteau, dar m-au văzut că m-am rugat, au 
ajutat-o să mă identifice, aşa că am ieşit în stradă. Eu nu o 
cunoşteam pe soră şi nici dânsa nu mă cunoştea pe mine. Ea s-a 
orientat după numele lovin, căci îl cunoştea pe fratele meu Nicolae. 

Locuia împreună cu mama ei şi cu fetiţele ei. Ea nu mai trăia cu 
soţul ei de trei ani. Familia părinţilor ei era o familie cu reputaţie 
între fraţi din pricina tatălui ei. Sigur, am început să stau de vorbă 
cu ea şi să-i fac mărturia vieţii în Hristos. După masa am fost iar la 
adunare şi seara m-a invitat să găzduiesc la ei. Se arăta a fi o 
credincioasă râvnitoare şi am acceptat invitaţia. Domnul o avea în 
vedere pe ea fără ca eu să îmi dau seama. După masa de seara, 
am continuat să vorbesc despre o viaţă creştină normală, despărţită 
de lume, de păcat, despre dragostea dintâi a primilor creştini. 

La un moment dat, ea s-a întristat, vorbele i-au îngheţat pe 
buze şi a început să plângă în hohote de nu se mai putea opri. Am 
întrebat-o ce s-a întâmplat. Duhul lui Dumnezeu a convins-o de 
starea de păcat în care trăia. A fost botezată de tânără şi a avut, 
cred, un început bun, dar a dat de un prooroc fals, profesor de 
muzică, pe care l-am identificat la Arad ca atare, şi care-i amăgise 
pe mulţi tineri prin arta muzicii şi magia unor învăţături stricate, cu 
totul abatute de la Adevărul Sfintelor Scripturi. Prin acestea şi prin 
aceea că opreau căsătoria, acest prooroc fals o convinsese de 
doctrina lui, că botezul ei la baptişti nu a fost bun şi a botezat-o el a 
doua oară în religia lui apostată, dar de păcat nu scăpase. Botezul 
nu mântuie, ci este o mărturie a unui cuget curat, poruncit de 
Domnul Isus. Din amăgirile acestui prooroc fals, împreună cu soţia 
mea, Domnul ne-a ajutat să slujim la eliberarea mai multor suflete 
care au fost seduse. 

Această biată surioară era legată într-o stare adâncă de păcat, 
în acelaşi păcat al curviei căzuse şi un frate de-al ei, care avea 
copii mai mari, şi şi-a părăsit soţia. Ea a mărturisit în hohote de 
plâns viaţa ei din ultimii trei ani, de când se despărţise de soţul ei. A 
schimbat religii ca şi bărbaţii, se credea creştină, dar ea nu-L 
cunoştea pe Domnul. Ştia foarte multe din Biblie, dar era legata în 
lanţurile fărădelegii. Ne-am aşezat pe genunchi şi ea s-a predat 
Domnului, şi cu plâns amar s-a rugat şi a cerut iertare pentru viaţa 
ei atât de păcătoasă.Primul lucru pe care l-a dorit a fost acela să 
mă duc la familia fratelui ei. Am vorbit cu cumnata ei care nu mai 
credea în posibilitatea întoarcerii la Domnul a soţului ei. Am vorbit 
apoi cu fratele ei, şi, uimitor, Domnul s-a îndurat de el şi i-a dat un 
duh de pocăinţă: s-a întors la Domnul şi la familie. înaintea plecării 

noastre în America, am mai fost pe la Oradea şi am fost fericit să 
văd că au rămas statornici în noua viaţă schimbată, spre bucuria 
familiei întregi. Dacă curvia trupească este un păcat atât de grav şi 
condamnat în Cuvântul lui Dumnezeu, cu atât mai periculoasă este 
curvia spirituală, aşa cum o vedem arătată în Sfânta Scriptură. în 
dosul acestor păcate sunt duhuri amăgitoare, care vin de la cel rău 
şi folosesc metoda seducţiei pentru a-şi atinge scopul mârşav, cum 
am văzut cazul celor două familii de la Arad, care au practicat 
spiritismul. Fratele profesor şi teolog loanovici Damaschin (un om 
care a practicat spiritismul de speţă rafinată înainte de a se întoarce 
la Dumnezeu), ne atrăgea atenţia să ne ferim ca de foc de orice 
tangenţe cu asemenea duhuri satanice sau chiar cu persoane care 
au avut de-a face cu spiritismul grosolan sau cult. 

în epistola către Efeseni, în capitolul 4, apostolul Pavel arată 
antidotul pentru contracararea acestor lucrări de amăgire, începând 
cu versetul 11: “şi El a dat pe unii apostoli; pe alţii, prooroci; pe alţii, 
evanghelişti; pe alţii, păstori şi învăţători, pentru desăvârşirea 
sfinţilor, în vederea lucrării de slujire, pentru zidirea trupului lui 
Hristos, până vom ajunge toţi la unirea credinţei şi a cunoştinţei 
Fiului lui Dumnezeu, la starea de om mare, la înălţimea staturii 
plinătăţii lui Hristos; ca să nu mai fim copii, plutind încoace şi încolo, 
purtaţi de orice vânt de învăţătură, prin viclenia oamenilor şi prin 
şiretenia lor în mijloacele de amăgire; ci, CREDINCIOŞI 
ADEVĂRULUI, ÎN DRAGOSTE, să creştem în toate privinţele, ca 
să ajungem la Cel ce este Capul, Hristos.” ...”să nu mai trăiţi cum 
trăiesc păgânii, în deşertăciunea gândurilor lor, având mintea 
întunecată, fiind străini de viaţa lui Dumnezeu, din pricina neştiinţei 
în care se află în urma împietririi inimii lor. Ei şi-au pierdut orice pic 
de simţire, s-au dedat la desfrânare şi săvârşesc cu lăcomie orice 
fel de necurătie... Voi însă, să vă desbrăcati de omul cel vechi care 
se strică după poftele înşelătoare; să vă înoiţi în duhul minţii voastre 
şi să vă îmbrăcaţi în omul cel nou,făcut după chipul lui Dumnezeu, 
de o NEPRIHĂNIRE Şl SFINŢENIE PE CARE O DĂ ADEVĂRUL.” 

Femeile (asemenea Evei, mama noastră comună) sunt adesea 
vulnerabile la a cădea pradă unor asemenea duhuri de amăgire, 
pentru că şi-au părăsit poziţia, locul şi măsura rânduită pentru ele 
de Dumnezeu, prin Cuvântul Său. Adventismul şi penticostalismul, 
ca şi altele, au la originea lor cultul nefast al unor astfel de femei. 



IZBĂVIREA DIN ÎNCHISOAREA DIN 

TIMIŞOARA 


O altă experienţă grea, regizată anume de comunişti, a fost 
regimul alimentar la care am fost supuşi timp de vreo patruzeci de 
zile, fără întrerupere. Atât la amiază cât şi seara nu ni s-a dat 
altceva decât “ciorbă de varză” acră şi sărată, cu două calupuri de 
mămăligă sau turtoi. înainte de a începe această perioadă, 
Dumnezeu a lucrat în aşa fel că din lotul nostru de doisprezece, trei 
am căpătat mâncare de regim alimentar, din pricina unor 
îmbolnăviri de care am avut parte. Mâncarea de regim a fost cu 
totul diferită, mai bună şi mai consistentă, cu proteinele atât de 
necesare sănătăţii omului. Deţinuţii s-au îmbolnăvit pe capete de 
diaree, care nu mai contenea, şi au slăbit foarte mult din cauza 
aceasta. Cei care aveam mâncare de regim, cu pâine, uneori paste 
cu brânză, ori câte o bucăţică de carne, i-am putut ajuta pe unii 
care s-au îmbolnăvit mai grav ca să-şi revină cât de cât la normal. 
Că această metodă de slăbire şi distrugere a rezistenţei deţinuţilor 
era regizată “ştiinţific” am căpătat dovada prin însuşi comandantul 
într-o zi a venit în celularul mare şi ne-a ordonat să ne grupăm pe 
organizaţiile din care “chipurile” facem parte. Vizaţi eram noi, 
credincioşii, “cei 12", ca să ne provoace şi să-şi bată joc de noi. 

- la, voi, ăia cu credinţa, care sunteţi ăia? Rugaţi-vă aici lui 
Dumnezeu să vă dea carne şi pâine, când de atâtea zile căpătaţi 
numai ciorbă de varză acră şi sărată. Să vedeţi dacă vă va da 
Dumnezeul vostru din cer... demonstraţi aici şi acum credinţa 
voastră, altfel ce fel de credinţa e aia??? 

Ocara aruncată asupra noastră a fost mare... Ce nu ştia, însă, 
comandantul, a fost că unii dintre noi s-au rugat, Domnul le-a 
ascultat rugăciunea şi au primit regim alimentar. Noi, însă, nu i-am 
răspuns, ci am tăcut şi i-am mulţumit lui Dumnezeu pentru ceea ce 
el nu ştia! 

Ne-am adus aminte de poporul lui Dumnezeu, când Rabşache 
arunca ocara asupra lui Israel: “Să nu vă înşele Ezechia, căci nu va 

putea să vă izbăvească din mâna mea. Să nu vă facă Ezechia să 
vă încredeţi în Domnul, zicând: Domnul ne va scăpa şi cetatea 
aceasta nu va fi dată în mâinile împăratului Asiriei” (2 împăraţi 18 şi 
19). Poporul a tăcut şi nu i-a răspuns cu nici o vorbă, căci împăratul 
le dăduse ordin: “Să nu răspundeţi!” Noi ştim istoria, cum 
Ierusalimul a fost scăpat, ca răspuns la rugăciunea lui Ezechia. 
M-am gândit că dacă i-am fi răspuns că deja Dumnezeu ne-a 
ascultat rugăciunea, ar fi fost în stare să ne taie dreptul la 
mâncarea de regim. Uneori tăcerea este de folos, aşa cum a fost 
cazul şi în provocarea făcută de Rabşache. 

în dimineaţa zilei de 11 iunie 1959, în celula noastră, ca şi în 
altele, a început să fie multă mişcare. O serie de deţinuţi, printre 
care şi eu, am fost scoşi din celulă de un gardian şi duşi într-o curte 
din spate, unde erau ceva ateliere de întreţinere. Mă aşeză lângă 
un butuc de lemn pe care era un ilău (nicovală) şi apoi veni cu un 
baros şi cu o pereche de lanţuri pentru picioare, care erau compuse 
din trei inele mai mari, unite între ele cu două mai mici. îmi aşeză 
piciorul pe butuc, aşa ca să poată face nituirea pe picior, apoi 
repeta aceeaşi operaţie la celălalt picior. 

Am început să mă rog şi să-i mulţumesc Domnului pentru harul 
de a fi pus şi eu în lanţuri pentru Numele Lui, cum au fost apostolii. 
Aşa cum mă rugam şi-i mulţumeam Domnului pentru favoarea 
aceasta, deodată am avut o experienţă personală unică, aşa cum 
nu am mai avut şi nici măcar nu aş fi putut măcar bănui că există 
aşa ceva. O greutate imensă de slavă, de binecuvântare, mi-a 
copleşit fiinţa întreagă. Bucuria era atât de mare, încât am simţit că 
nu pot rezista la aceste poveri de glorie, care nu erau de pe 
pământ. Am fost nevoit atunci să spun: “Doamne Isuse, Te rog 
opreşte această greutate de binecuvântare, pe care nu pot să o 
suport; simt că mor sub apăsarea ei. Opreşte-o, Doamne, Te rog!” 
Domnul m-a ascultat îndată şi a redus-o la nivelul la care am putut 
să o suport. Ce am spus nu este vis, nici poveste, ci o experienţă 
reală! 

Mai târziu am aflat că în seara aceea ne vor transporta la o 
altă închisoare, dar fără să ştim unde. Uzanţele erau ca acei care 
au o condamnare de la 12 ani în sus să fie puşi în lanţuri, la fel ca şi 
acei care erau condamnaţi pentru tentativă de trecere ilegală a 

frontierei. (Ei erau numiţi “frontierişti”.) în total am fost un lot de vreo 
85-90 de deţinuţi. După ce s-a înnoptat, am fost scoşi din celule şi, 
cu nişte camioane, am fost duşi la gara din Timişoara. Frontieriştii 
aveau lanţuri mai grele ca ale noastre. Nu voi uita niciodată cât de 
sinistru a sunat în noaptea aceea zornăitul lanţurilor frontieriştilor, 
atunci când, la gară, a trebuit să trecem peste mai multe linii de 
cale ferată. Lovirea lanţurilor de şine adăuga un zgomot şi mai 
înfiorător, nu numai pentru noi, ci şi pentru călătorii care se aflau în 
staţie, aşteptând să plece în direcţiile lor. 

Am fost urcaţi cu toţii într-un vagon-penitenciar, anume făcut 
pentru transportarea deţinuţilor, fie politici, fie de drept comun. 
Vagonul era compus dintr-un compartiment mare şi trei sau cinci 
mai mici. în cel mare au fost suiţi 76 de deţinuţi, iar în cele mici 
încăpeau câte trei sau chiar cinci. Călătoria spre necunoscut cu 
acest vagon dubă a fost infernală, greu de închipuit pentru mintea 
omului. 

Compartimentul mare să fi avut o lungime de 10-12 metri, cu 
patru rânduri de bănci dispuse în lungul compartimentului, aşa că 
deţinuţii de pe două rânduri stăteau faţă către faţă şi genunchi la 
genunchi. La fel era şi cu celelalte două rânduri, dar 
supraaglomeraţi şi presaţi. O singură cale spre W.C. era într-una 
dintre băncile interioare. Cel ce a avut acel loc a trebuit să se 
scoale de nenumărate ori, să-i facă loc celui în nevoie, iar el să stea 
presat printre genunchii celorlalţi. La asta se adăuga povara 
fiecăruia, cu lanţurile lui... 

Târziu în noapte am aflat că suntem opriţi în gară la Lugoj. Nu 
puteam verifica, deoarece vagoanele-dubă nu aveau geamuri. 
Ne-au dus mai departe, prin Făget, spre llia, unde cu chiu cu vai am 
ajuns în dimineaţa zilei de 12 iunie. Vagonul nostru a fost decuplat 
şi tras pe o linie secundară. Era o zi toridă de vară, senină, cu un 
soare dogorâtor. Cred că numai în iad putea fi o situaţie mai 
îngrozitoare ca acea zi în gară la llia. Fierbea carnea pe noi în 
propriile transpiraţii şi nu am primit apă de băut decât târziu în 
cursul zilei, şi aceea era mai mult decât clocită, şi nu la discreţie, ci 
cu porţioara. La cereri insistente, gardienii ne-au mai dat până 
seara de vreo trei ori apă. Am dat jos de pe noi fiecare zeghia şi 
cămaşa, iar transpiraţiile curgeau lin jos neoprite. Nu pot descrie în 

cuvinte mizeria îndurată în gara llia. Am mai trecut prin situaţii de 
presă şi transpiraţii, când trenurile erau supraaglomerate în timpul 
celui de-al doilea război mondial, dar nu aşa ca în mizeria de acum. 

Când s-a înnoptat, am fost cuplaţi la un alt tren, spre Simeria. 
l-am mulţumit lui Dumnezeu că noaptea a fost mai uşoară, fiind 
scutiţi de căldura grozavă din gara llia. în cazuri de acestea de 
deplasare a deţinuţilor, în funcţie de lungimea drumului, ni se dădea 
hrană rece, pe două-trei zile. Cei care erau mai nestăpâniţi, 
mâncau toată mâncarea într-o zi şi după aceea răbdau, făceau 
foame, nu glumă... în meniul hranei reci era: pâine, brânză telemea 
sărată şi marmeladă. Am călătorit toată noaptea şi dimineaţă în zori 
am ajuns la Gherla, l-am mulţumit lui Dumnezeu că am scăpat din 
mizeria vagonului-dubă. Cu nişte camioane, am fost transportaţi la 
imensul penitenciar, care în vremuri de vârf a găzduit până la patru 
mii de deţinuţi. Aici am fost duşi să ni se ia lanţurile de pe picioare. 
Lanţurile acestea erau de aşa fel că la fiecare pas se suceau în 
jurul gleznei înainte şi înapoi, provocând umflături şi chiar răni. La 
mine, ca şi la alţii, a venit câte un gardian înarmat cu un baros şi o 
daltă supertocită, tăişul având vreo trei milimetri lăţime. Operaţia de 
tăiere a niturilor n-a fost uşoară, şi poziţia în care trebuia să ne 
ţinem piciorul cu nitul pe ilău nu era deloc confortabilă. Nervozitatea 
şi înjurăturile gardienilor erau greu de suportat. 

Clădirea din mijloc, cu două nivele, şi în sfârşit cea de-a treia, 
din faţă şi orientată spre şosea, care a fost construită în 1859, cu 
parter şi trei etaje, avea două geamuri, înspre curtea mare. Faţă de 
cei 100 de deţinuţi am fost introduşi în clădirea de la mijloc, într-o 
celulă care ne-au băgat pe toţi cei veniţi din Timişoara, celula era 
foarte mică, cu două rânduri de paturi suprapuse. Un pat era lat de 
80 cm. Dormeam trei într-un pat, doi pe margine şi al treilea la 
mijloc, cu capul între picioarele celor doi. Sub pături, pe duşumea, 
dormeau alţii, toată suprafaţa celulei fiind ocupată, până acolo că 
unii nu mai aveau loc decât lângă tinetă. Era o nenorocire să te 
strecori noaptea până la tinetă pentru nevoi, ca să nu te 
dezechilibrezi şi să calci pe vreunul, ori să cazi peste alţii. 
Temperatura în acele zile de iulie şi august a fost atât de fierbinte, 
că nu se făcea schimb de aer: cât era de cald afară era şi înlăuntru. 
Cu greu ajungeam până la geam, încercând să iau o gură de aer... 

După vreo două luni, am fost mutaţi pe celularul mare, (cei din 
lotul nostru), la etajul 1, care avea celule mijlocii, orientate spre 
şosea şi cimitir, cu capacitate de cincizeci de paturi. în această 
celulă am întâlnit un lot de adventişti şi unul de iehovişti. Aici am 
ajuns la un acord cu adventiştii, să avem discuţii amicale cu privire 
la credinţa şi adevărul Sfintei Scripturi. S-a stabilit ca o zi ei să 
expună punctele lor de credinţă, iar o altă zi noi, evanghelicii. Aşa 
am petrecut mai multe zile, dar în cele din urmă fiecare tabără a 
rămas pe poziţia iniţială. Excepţie au făcut doi fraţi adventişti, cu 
care am găsit teren comun de înţelegere. Cei mai mulţi dintre ei au 
fost foarte înguşti şi sectari. 

Martorii lui lehova au fost cu totul exclusivişti. Ei considerau 
toate celelalte credinţe de la Satan şi aveau lecţii pregătite cu 
întrebări şi răspunsuri (verigi), cum să-i combată pe penticostali, 
adventişti şi cei de alte credinţe. Am asistat la asemenea discuţii şi 
am văzut cum îi prindeau pe unii în plasa lor, mergând precis la 
ţintă şi făcându-i de râs pe adventişti şi pe penticostali. în momentul 
în care îi scoteai din lecţiile lor bobizate cu privire la diferite texte 
din Biblie, ei erau pierduţi şi nu puteau face faţă la nici o discuţie. 
Atunci se enervau şi bombăneau mai mulţi odată. Mie personal nu 
mi-a plăcut, şi nici folos nu am văzut în cearta de cuvinte şi am 
evitat orice discuţii. O singură excepţie a fost în celula 90, unde 
m-au provocat. Din vreo 24 în celulă, au fost 16 iehovişti. într-o 
dupămasă am acceptat să stau de vorba cu ei, dar nu în termenii 
lor, cu lecţii şablon învăţate papagaliceşte. Domnul mi-a dat o 
mărturie căreia nu au putut să-i facă faţă nici unul dintre ei. Ei s-au 
agitat că nu puteau răspunde la întrebările puse de mine, au 
vociferat mai mulţi deodată, însă eu m-am retras în linişte şi de 
atunci nu a mai încercat nici unul să mă provoace la discuţii. 

în această celulă au fost introduşi într-o zi patru deţinuţi, unul 
ceva mai în vârstă, şi cu alţi trei mai tineri. Erau credincioşi greco- 
catolici din Ardeal, cel mai în vârstă fiind preotul Prunduş Augustin, 
doctor în teologie, cu studiile făcute la Roma. Cu el am reuşit să 
avem o bună legătură spirituală. Era un om fin, cult, de o manieră 
elegantă în discuţii. Am considerat ca un câştig legătura cu el şi 
aveam să-l reîntâlnesc după ani de zile în Delta Dunării, la Peripava 
şi Grind. Asupra acestora am să revin, când voi expune experienţe 
din Delta Dunării. 



Odată ajunşi pe celularul mare, am beneficiat de dreptul de 
jumătate de ora plimbare în aer liber, la fiecare 24 de ore, în 
ţarcurile din curte, care erau despărţite de ziduri între ele, iar la 
mijloc era o ciupercă sus, deasupra zidurilor, unde stătea un 
gardian care supraveghea cum se desfăşura plimbarea. Nu aveam 
voie să vorbim, să facem semne cu mâna, ci eram obligaţi să ţinem 
mâinile la spate şi capul plecat jos în pământ. Teoretic erau 30 de 
minute în regulament, dar foarte rar se întâmpla să fie aşa. în 
anumite perioade mai grele, ieşirea la plimbare era un chin şi un 
risc. Gardienilor, deţinuţii le spuneau şi “caraleii”, adică deţinuţii 
erau leii, iar gardienii care îi escortau la diferite activităţi erau cei ce 
îi cărau, la anchete, la diferite programe şi de aici şi porecla 
“caraleii”. în acele perioade mai grele, caraleii se aşezau în capul 
scărilor şi pe trepte, cu bâte şi leaţuri în mână, şi loveau pe care 
cum îi apucau, strigând: 

- Mişcă, bandit, mai repede, mai repede, “poc!” cu bâta pe 
spate, peste picioare, şi pe unde ajungeau. în unele celule erau 
oameni bătrâni, bolnavi de diferite boli, care abia îşi trăgeau sufletul 
după ei şi doreau mult să ia şi ei o gura de aer, dar vai cu ce preţ... 
Nu era nici o consideraţie pentru om. Printre unii cruzi erau şi 
arhicunoscuţii fraţii Şomlea. Comandantul închisorii a fost în 
perioada aceea Goiciu, în legătură cu care deţinuţii spuneau despre 
experienţe foarte triste. Era ştiut ca unul care a omorât în bătaie 
oameni, cu o cruzime feroce. 

La închisoarea din Gherla, în anii aceia încălzirea se făcea cu 
calorifere cu aburi şi sistem de ţevi în toată închisoarea. Funcţiona 
atunci printre deţinuţi vorbirea şi recepţia cu cana de băut apă. 
Când voiam să transmitem mesaje, puneam fundul cănii pe ţeavă 
sau pe calorifer şi gura la gura. Când voiam să recepţionăm 
operaţiunea se făcea invers. Deţinuţii erau la curent cu tot ce se 
întâmpla în închisoare. Caraleii supravegheau intens să prindă 
vreunul, dar şi deţinuţii o făceau cu precauţie, aşa ca să nu poată fi 
prinşi. Dacă se întâmpla să fie prins vreunul, atunci bătaia era 
neoprită, iar în unele cazuri se dădeau multe zile de izolare şi 
regimul de izolare era foarte dur. Primeai mâncare o dată la trei zile 
şi de dimineaţa când se dădea deşteptarea până la stingere, la ora 
10 p.m., trebuia să stai în picioare. în celula de izolare nu era nimic 

de şezut, doar pereţii goi de beton, umezi şi reci. La stingere, 
caraleul îţi arunca o saltea şi o pătură, care la deşteptare erau 
scoase din celulă. Am făcut şi eu cinci zile de izolare, asupra căreia 
voi reveni la timpul ei. 

în perioadele mai grele, în funcţie şi de evenimentele politice 
din ţară şi străinătate, administraţia, prin caralei, crea anume stări 
de tensiune şi apăsare. Astfel, venea ordin să stăm culcaţi pe burtă 
în celule, pe betonul gol, de dimineaţa până seara, cu excepţia 
servirii meselor şi la numărătoarea de dimineaţa şi de seara, când 
se făcea schimbul de echipe. în acest timp, caraleii intrau în celule, 
câte doi şi trei, cu bâte în mână, şi pur şi simplu călcau peste noi, 
căci nu mai erau suprafeţe libere unde să calce. Căutau să vadă 
dacă nu cumva am pus sub noi mantaua sau perna, ca să ne 
protejăm de vreo răceală. Era nenorocire dacă prindea pe vreunul 
care făcea aşa ceva. O stare de psihoză, de tensiune permanentă! 

Apoi eram torturaţi în anumite perioade şi cu mâncarea. Erau 
zile când turtoiul ori mămăliga erau prea sărate şi alte zile când 
erau nesărate. Perioade când erau cu nisip de îţi scârţâia în dinţi, 
alteori cu gust de motorină etc. La Gherla am avut şi situaţii de 
aşa-zise şocuri alimentare. Zile la rând nu ne dădea de mâncare 
nimic, iar seara la stingere băgau în celulă toată mâncarea de 
dimineaţa, de la amiază, împreună cu cea de seară. Flămânzi de ni 
se lipea stomacul de spate, noi am fost nevoiţi să mâncăm, să ne 
umflăm burta cu mâncăruri fără calorii: varză acră şi sărată, ciulama 
de păstârnac, ciorbă lungă de cartofi, dar trebuia să cauţi cartofii cu 
lupa ca să găseşti un firicel. Toată noaptea deţinuţii nu se puteau 
odihni, trebuind să stea la rând la W.C., unul singur la 50 de deţinuţi 
în celulele mijlocii, unde s-a întâmplat să fiu în asemenea situaţii. 
“Doamne, mare a fost îndurarea Ta, de nu ne-am pustiit şi prăpădit 
cu totii!” 

j 

SPRE COLONIILE DE MUNCĂ 


După patru luni petrecute în închisoarea din Gherla, pe data 
de 11 octombrie 1959 s-a format un mare lot de deţinuţi selecţionaţi 

pentru muncă, pentru lagărele de muncă forţată din Balta Brăilei şi 
din Delta Dunării. Mare forfotă la Gherla. Era o acţiune de 
anvergură. închisoarea era supraaglomerată şi trebuia făcut loc 
pentru noii arestaţi, judecaţi şi condamnaţi. Fiecare trebuia să 
predăm hainele închisorii şi să ne îmbrăcăm cu hainele noastre, 
care până atunci fuseseră stocate la magazie. Cu această ocazie 
au avut loc şi percheziţiile de rigoare. Percheziţii inopinate au fost 
făcute adeseori şi în închisori şi în coloniile de muncă. Şi acesta era 
un mijloc de a ţine deţinuţii în tensiune, de a-i umili, de a-i supune la 
campanii de dezumanizare. Ne dezbrăcau uneori în pielea goală şi 
se uitau până îi în părţile sensibile, să vadă dacă nu am ascuns 
ceva acolo... O percheziţie dura uneori ore întregi de chin şi 
degradare. 

Avantajul închisorii era că ştiai cât de cât că eşti la adăpost, 
mai ales în timpurile mai reci, cu luni de ploi, zăpadă şi frig, 
echipaţi, chiar dacă mai slab, dar în siguranţă mai mare, feriţi de 
munci istovitoare, forţate. Unii preferau zidurile, alţii doreau la 
soare, în aer liber, opţiunile erau diferite de la om la om. în orice 
caz, un mare necunoscut era în faţa noastră, dar unii erau dornici şi 
de schimbări. 

în seara de 11 octombrie 1959, îmbarcaţi în camioane şi 
presaţi ca scrumbiile în conservă, am fost duşi la gara C.F.R. din 
Gherla. Acolo, spre surprinderea noastră, am fost urcaţi în vagoane 
de marfă, în limbaj popular numite “bou-vagon”. în fiecare vagon au 
fost repartizaţi câte 50 de deţinuţi, fără scaune sau ceva 
acomodare, în afară de doup tinete mari. Ne-a fost dată mâncare 
pentru trei zile, pâine, telemea şi ceva marmeladă. Sigur, noi nu 
ştiam unde ne duce, pentru noi era un secret orice mişcare de felul 
acesta şi care de fapt va fi punctul de sosire spre care mergeam. 
Prima noapte a fost cum a fost, aşezaţi pe podeaua vagonului, dar 

ziua următoare, dupămasă, tinetele s-au cam umplut şi în timpul 
mersului, zvâcnirile trenului au făcut ca tinetele să se reverse în tot 
vagonul, aşa că nu a mai fost posibil să stăm jos, cu atât mai puţin 
să dormim sau măcar să ne putem odihni. Am traversat Carpaţii 
spre Moldova şi am ajuns la Adjud. Din vagoanele de marfă mai 
puteam vedea, prin câte o crăpătură de scândură, unde suntem. 
Ne-a mai apucat şi a doua noapte pe drumul acesta nespus de 
greu şi în zorii celei de a doua zile am ajuns la Brăila, unde am 
coborât din tren şi am luat-o înspre un debarcader pe Dunăre. 
Acolo ne aştepta un şlep destul de mare, pe care scria numele 
“Gironde”, care era tractat de un remorcher. Am înţeles mai târziu 
că acest şlep rămăsese în România din timpul primului Război 
Mondial, prin vreo înţelegere cu guvernul francez. 

Toţi deţinuţii sosiţi de la Gherla cu acest tren “special” am intrat 
în burta acestui şlep, cu care am fost transportaţi spre Balta Brăilei, 
unde avea să ne fie domiciliul pentru un timp. Am ancorat la mal 
înspre Dobrogea, la debarcaderul Strâmba. Acolo era şi o colonie 
mai mică de deţinuţi care au fost folosiţi la diferite munci. Am fost 

îndată încolonaţi şi am mărşăluit un drum de mai mulţi kilometri 
până la colonia de muncă Stoeneşti. Colonia propriu-zisă nu avea 
capacitatea să adăpostească atâta popor şi, spre surprinderea 
noastră, în imediata apropiere a coloniei vechi erau trei saivane de 
oi, care au fost evacuate în pripă cu două săptămâni înainte de a 
sosi noi. S-a făcut o oarecare curăţenie şi s-au instalat paturi de 
metal suprapuse pe ambele părţi ale unui culoar de mijloc. Aceste 
saivane erau în formă de semicerc mare, şi într-un singur saivan 
am intrat circa 500 de deţinuţi. în 13 octombrie 1959, când am 
ajuns noi acolo, a fost o vreme frumoasă de toamnă cu soare cald. 
Erau construite din stuf şi acoperite cu trestie. Am fost fericit că în 
paturile stas de metal late de 80 cm am avut ca partener de pat pe 
iubitul frate Ginga loan. Oh, ce minunat este să ai cu tine, lângă 
tine, un frate de încredere pe care să te poţi rezema, sincer, onest 
şi credincios cu adevărat, în plus şi un om al rugăciunii, prin 
excelentă... Mărit să fie Domnul! 

j 

Deţinuţii din colonia Stoieneşti aveau să lucreze la construirea 
de diguri în lungul Dunării, supraînălţarea celor existente, canale de 
desecare, canale de irigaţii şi la munci agricole, ca prăşit de porumb 

şi sfeclă. Cum am ajuns acolo, am fost duşi la dig. Deţinuţii au fost 
împărţiţi în brigăzi de câte 50, fiecare brigadă având câte un 
brigadier, numit de administraţie, prin care ni se comunicau sarcinile 
şi eram supravegheaţi. La rândul lor, brigăzile aveau să fie împărţite 
în cinci grupe a câte 10 oameni fiecare. Drumul spre locul de 
muncă şi înapoi spre colonie, seara, îl făceam prin mărşăluire, în 
formaţie pe brigăzi, în rânduri de câte cinci, şi obligatoriu rândul de 
cinci trebuia să meargă ţinându-se de braţ, pe la coate. întreaga 
coloană, cât era de lungă, era înconjurată pe laturi, ca şi în faţă şi 
spate, de ostaşi înarmaţi cu pistoale automate, din unităţi ale 
trupelor de securitate. Eram şi noi, erau şi ei instruiţi că nu au voie 
să poarte discuţii cu deţinuţii. în afară de ei erau gardienii obişnuiţi, 
care dirijau operaţiunile de lucru şi care comunicau şi cu brigadierii 
civili, însărcinaţi cu muncile de specialitate. 

Marşurile de 3-6 km, uneori şi mai mult, nu erau deloc uşoare, 
pentru deţinuţii scoşi de la celule, cu muşchii atrofiaţi după luni de 
viaţă de celulă. Militarii aveau cu ei şi 2-3 câini instruiţi, cu care 
eram adeseori hărţuiţi în timpul marşului, mai ales cei de la spatele 
coloanei, mai slabi şi nevoiaşi, dar şi pentru prevenirea unor 
eventuale tentative de evadare. Caraleii, dintre care unii erau foarte 
zeloşi pentru regimul comunist, strigau încontinuu: 

- Mai repede, mai repede, mişcă bandit!" Apoi urmau 
obişnuitele înjurături murdare, care începeau cu “dumnezeii 
voştri..." După inventivitatea fiecăruia mai adăugau: 

- Ţine-te de braţ, pleacă capu-n jos, bandit! Nu v-a plăcut 
regimul, bandiţi? Ăsta-i regimul care vi se aplică!" 

Trebuie să spun că aceste strigăte făceau parte dintr-o anume 
metodă psihologică, pe care o foloseau pentru demoralizarea 
deţinuţilor, pentru uzura sistemului nervos şi pentru a întreţine o 
stare permanentă de agitaţie, să te şti că eşti supravegheat şi 
subordonat! 

Pentru efectuarea muncilor de construire şi supraînălţare a 
digului eram dotaţi cu hârleţe, cazmale şi roabe mari şi grele din 
metal. De asemenea, mai erau dulapi din lemn greu, folosiţi la 
urcarea cu roabele pline cu pământ, puse în pante, deoarece altfel 
nu se putea urca o asemenea greutate până la cinci metri înălţime, 

unde era coama digului. Pământul era adus de la distanţe de 20-30 
metri, din gropi de aducţie, destul de greu de săpat cu hârleţul în 
teren înţelenit. Eram împărţiţi în echipe de câte doi, între care cu 
schimbul, unul încărca roaba, iar celălalt o ducea pe dig. Norma de 
fiecare deţinut era de 3,2 metri cubi pe cap de deţinut, săpat, 
încărcat în roabe şi urcat pe dig sus. Era o cantitate imensă de 
lucru de executat, chiar pentru oameni sănătoşi şi bine hrăniţi. 
Pentru fiecare echipă de doi era repartizată o anume lungime de 
dig, unde să fie deşertate roabele. 

Foamea era permanentă, căci eram subalimentaţi. Pentru aşa 
munci grele, cu pământ, în condiţii normale, am fi avut nevoie de 
asigurarea unei diete de 5.000 de calorii pe zi, cum este pentru 
sportivii de performanţă. în schimb, caloriile nu erau nici pe 
jumătate. De aceea, în curând, fiecare deţinut a ajuns să treacă de 
la foamea fiziologică la cea psihologică, obsedat de o foame 
permanentă. Nu e de mirare dacă spun că datorită acestei obsesii, 
90% dintre discuţiile purtate între deţinuţi erau cu privire la 
mâncare. Până şi noaptea am ajuns să visăm că suntem în faţa 
unor mese pline cu mâncăruri alese, fructe, iar când ne trezeam 
dimineaţa, simţeam o foame şi mai cumplită. O stare de letargie, de 
apatie, se instala în psihicul bietului deţinut. Excepţie era la celula, 
unde deţinuţii se împărţeau în grupe de câte cinci, (dar şi în 
anumite colonii), la împărţirea pâinii. Pâinea nu putea fi împărţită în 
cinci părţi egale, implicit erau unele bucăţi mai mici decât altele. Ca 
să se facă o oarecare echitabilă împărţire a pâinii, era stabilită 
procedura la alegerea pâinii prin rotaţie. Astfel, primul care era la 
ales astăzi, mâine ajungea să fie ultimul la ales. Apoi, să vezi 
partea ridicolă, cum primul căsca ochii mari să vadă care bucată o fi 
mai mare, să nu se înşele, să profite de acest fapt, că doar era la 
rând.... Numai că, în unele cazuri, pâinea era destul de egal tăiată 
şi chestia pentru primul era că a pierdut şansa profitului la ales... 
Dar a doua zi era invers şi de aici regretul că de ce nu este astăzi el 
la rând la ales... Ce vreau să spun este că se ajungea la situaţii 
atât de ridicole de degradare umană, la pierderea simţământului de 
demnitate pe neobservate. Apoi unii, obsedaţi de acest lucru, nu se 
puteau controla, deveneau irascibili şi cearta era inevitabilă. 

La lucrările de la dig, pe când eram în colonia de la Stoieneşti, 
am ajuns cu tronsonul repartizat grupei mele lângă tronsonul 
repartizat grupei formată în întregime de zece fraţi “Betanişti”, preoţi 
şi credincioşi reformaţi-calvinişti. l-am recunoscut prin aceea că pe 
unii îi cunoşteam bine înainte de a fi arestaţi. Printre ei a fost fratele 
Szilagyi Alexandru, un bărbat bine legat, cu corp de atlet şi care de 
dragul anumitor fraţi slăbuţi, cu insuficienţe fizice evidente, a dat 
exemplu de voluntariat şi a purtat mereu şi pentru alţii roabele de 
pământ sus pe dig. Dar în curând trupul lui supus la supraefort a 
cedat. Gestul lui de sacrificiu a fost superb, spre slava Domnului 
Isus Hristos, izvorât din dragoste pentru fraţii lui de credinţă. 

în acea perioadă, în toamna anului 1959, compoziţia brigăzilor 
s-a schimbat şi am ajuns în aceeaşi brigadă şi grupă cu fratele şi 
prietenul meu, preotul Karczagi Alexandru, tot din rândul fraţilor 
“Betanişti”, un om mic de statură şi pirpiriu, extrem de slab fizic, 
închisoarea l-a adus curând la o stare deplorabilă. Nici eu nu eram 
prea diferit, dar totuşi era o oarecare diferenţă. 

Seara, pe când ne întorceam de la dig spre colonie, era foarte 
slăbit. Abia se mai ţinea pe picioare şi am rămas cu el în coada 
coloanei. Caraleii din coadă zbierau să mărim pasul, dar cum? Cu 
ce putere şi de unde? Nu mai era mult până la colonie, dar în 
asemenea situaţie fiecare pas contează. Sanjika, ramas în grija 
mea şi a celor cu care mergeam la braţ în coada coloanei, şi-a 
pierdut conştiinţa, a ameţit... Cu chiu cu vai, cum am putut, l-am 
luat pe umărul drept şi, cu ajutorul Domnului, l-am ajutat să ajungă 
în colonie. Mărit să fie Domnul! 

Dar fiind atît slab, nimeni nu voia sp se ănsoşeascp cu el ăn 
echipa de doi la muncp, de frică să nu fie pedepsiţi pentru 
nerealizarea normei. De realizat nimeni nu era în stare, dar să nu 
fie nici la prea mare diferenţă de norma stabilită. Când se făcea 
controlul realizării normei, unii erau daţi cu numele când ajungeau 
la poartă, unde la sfârşitul zilei, înainte de stingere, erau duşi şi 
bătuţi cu bastonul la fund, dezbrăcaţi la pielea goală. Nimeni nu 
voia să rişte o asemenea bătaie pentru altul. în situaţia aceasta, 
Karczagi a rămas perechea mea la munca şi eu i-am mulţumit 
Domnului pentru favoarea aceasta şi ne-am rugat Domnului pentru 
acoperire cu îndurare de sus. 

EXPERIENŢE LA SAIVANE 

9 


Aş vrea să amintesc câteva experienţe de la saivane. A sosit 
ziua de 7 Noiembrie, mare sărbătoare la Moscova, dar şi la aserviţii 
din România. Era o zi ploioasă şi la lucru nu s-a ieşit. Nu din pricina 
ploii, cât din pricina comuniştilor, care au vrut să celebreze. Pentru 
noi, orice zi era grea, dar mai bine era să stai în repaus decât să 
duci roabe pline cu pământ sus pe dig. Mai ales că unii gardieni, 
deosebit de zeloşi, găseau motive să ţipe mereu: 

- Plimbă roaba, bandit! Hai, plimbă roaba, mai repede! 

0 mie de deţinuţi călcau noroiul prin curte, mergând încoace şi 
apoi intrau în saivan şi cărau noroiul înlăuntru, aşa că pe culoarul 
de la mijloc era tot aşa ca afară. Cel mai important eveniment al 
zilei era sosirea orei de masă şi este lesne de înţeles de ce: foamea 
era cruntă. în sfârşit a sosit masa de prânz şi ploaia continua să 
cadă neîntrerupt, o ploaie rece de toamnă. S-a dat adunarea pe 
brigăzi în curte, de către caraleul care era acum pe post de ofiţer de 
serviciu. Era un dobrogean scund de statura, dar bine făcut. Noi toţi 
îl cunoşteam după anumite expresii, care numai de la el le-am 
auzit. De exemplu, dacă vedea ceva ce i se părea că nu este în 
ordine, căuta îndată să-şi facă simţită prezenţa: 

- Ce este cu debandarea asta aici? Noi ştiam că el vrea să 
zică “debandada”, o fi auzit el pe undeva expresia asta, dar nu o 
reţinuse cum trebuie. Prea multe clase nu o fi putut face după cea 
de alfabetizare, căci la comunişti nu şcoala a contat în vremea 
aceea, ci ataşamentul orbesc de politica regimului lor. Şi, la acest 
punct excela omul nostru... Ştiam pe alţii, care peste noapte, din 
meseriaşi în fabrică, au fost făcuţi ofiţeri superiori cu grad de 
colonel! 

Dobrogeanul a ordonat distribuirea mâncării, care în ziua 
aceea a fost un terci de arpacaş, un polonic de fiecare deţinut, din 
nişte hârdaie înalte de un metru. Brigăzile, cu grupele lor la rând, se 
perindau prin faţa hârdăului cu gamela în mână. După ce s-a 
terminat distribuirea la toate brigăzile, a rămas puţin pe fundul 

203 



hârdăului şi urma să fie distribuit ca supliment, dar cui??? Era o zi 
cu totul neobişnuită, cu rânduielile pe brigăzi şi grupe date peste 
cap. Chiar atunci, dobrogeanul nostru de serviciu nu era prin 
apropiere. în această stare de ezitare, neştiind cine şi cum să 
decidă, vreo 10-12 deţinuţi din diferite direcţii au dat buzna spre 
hârdăul cu arpacaş. Polonicarul de până atunci s-a dat la o parte ca 
să nu fie prins în vâltoarea atacului la hârdău. Cei sosiţi primii şi-au 
băgat deja mâinile cu gamelele goale să apuce ceva, dar nu le-au 
mai putut scoate, căci alţii veniţi după ei căutau să introducă şi ei 
gamela în hârdău. Printre aceştia se făcea remarcat un biet iehovist 
din Arad, Tapaszto. El era mai mare decât cei mai înalţi deţinuţi cu 
un cap. Era o namilă de om. Dacă şi un om mic de statură suferea 
de foame, şi porţiile erau egale indiferent de înălţime şi greutate, 
cum nu i-o fi fost foame bietului iehovist? 

Busculada a fost mare, nimeni nu reuşise să scoată încă mâna 
cu gamela cu ceva arpacaş şi atunci a început dansul şi plimbarea 
prin noroiul din curte a butoiului. Lupta a devenit aprigă, atâtea 
energii cheltuite, încât suplimentul de terci de arpacaş ar fi putut 
compensa ceva... Unii au dat faliment, căzuţi în noroi, şi au mai 
rămas doar cinci-şase, bieţii de ei, printre care şi Tapaszto. Lupta 
era în toi, când a ieşit ca din pământ dobrogeanul cu 
“debandarea”... Vrând să rezolve situaţia, a dat ordin să înceteze şi 
să se retragă toţi de la hârdău, dar cine să ia seama şi să asculte? 
A început să mânuiască bastonul de cauciuc peste spatele 
luptătorilor, dar a obosit. S-a mânjit şi el pe haine de arpacaş şi de 
noroi, apoi dezgustat a tras o înjurătură ca la Dobrogea şi a zis:" La 
urma urmei, faceţi ce vreţi..." Nici măcar nu şi-a dat seama că ei, 
de fapt, tocmai asta făceau... A urmat apoi cel mai tragic moment, 
când butoiul s-a răsturnat şi oamenii au căzut în noroi. Au apucat 
ceva arpacaş, dar amestecat cu noroi... Nu aş vrea să credeţi că 
exagerez în cele spuse. Eu însumi am fost martor ocular împreună 
cu atâţia alţii... Vă puteţi închipui la ce hal de degradare fizică, 
psihică şi morală au fost aduşi oamenii în închisorile comuniste şi în 
lagărele de muncă forţată? “Doamne, nu lăsa ca impostura să 
rămână multă vreme la conducerea unei ţări”, care altfel zis, era o 
ţară binecuvântată de Dumnezeu. 0 altă experienţă de neuitat la 
saivane am avut-o cu iubitul meu frate şi prieten Ginga. Dormeam 

împreună în acelaşi pat, la nivelul de jos, spate la spate, că altfel 
nici vorbă să putem încăpea amândoi.. Era pe la sfârşitul lunii 
noiembrie. Se făcuse frig, noroi, umezeală. Prin acoperişul de 
trestie erau atâtea spaţii libere, că puteai să numeri stelele pe cer. 
Amândoi, bărbaţi de aceeaşi statură, seara la culcare ne dădeam 
jos numai bocancii plini de noroi din picioare şi încolo ne trânteam 
în pat, aşa îmbrăcaţi de iarnă cum eram, cu mantalele pe noi şi 
cuşmele pe cap. 

într-o noapte, cât era de fin şi de manierat Ginga, mă trezesc 
că mă înghionteşte cu cotul în coastă, şi-mi zice cam nepoliticos: 
"Da dă-te mai încolo puţin! Nu vezi cum mă sacrific pentru tine şi 
stau cu genunchii pe fiarele de pe marginea patului???" l-am 
răspuns pe un ton de condescendenţă, nu pentru că în armată eu 
fusesem doar cu grad de sergent, pe când el fusese maior de 
aviaţie, ci de drag şi consideraţie pentru Domnul nostru Isus 
Hristos:"Oh, dragul meu, te rog, dă-te jos din pat şi vino să vezi. Eu 
nu mă mişc deloc, ci rămân aşa cum sunt. La fel ca tine sunt cu 
genunchii pe fiare cum eşti şi tu. La rândul meu, mă simţeam fericit 
că mă pot sacrifica pentru tine!" 

Zilele următoare ne-am amuzat amândoi, cum fiecare simţeam 
că ne sacrificăm unul pentru celălalt. Ce bine şi frumos e când aşa 
trăiesc sfinţii, sacrificându-se unul pentru celălalt (Romani 12:16). 

Prin luna decembrie, am fost puşi într-o echipă de însilozat 
sfeclă, în apropierea coloniei. Era o muncă cumplită, deoarece 
ninsese şi era destul de mare zăpada. Cu mâinile neprotejate 
dădeam jos zăpada şi aşezam sfecla în siloz. Am încercat o soluţie, 
să iau pe mână un ciorap, dar de căldura mâinii de la început, 
zăpada se topea, iar ciorapul îngheţa şi era mai rău. Seara veneam 
la saivane “degajat”, cu mâinile în buzunare, dar mantaua nu avea 
buzunare. Vreun alt deţinut le tăiase buzunarele şi îşi făcuse batiste 
din ele. Dar eu, pe sub manta, în fiecare mână aveam câte o sfeclă 
mare pentru deţinuţii din saivan. Avea ceva procent de zahăr în ea, 
era zemoasă şi gustoasă pentru deţinuţii înfometaţi şi neputincioşi 
care nu puteau ieşi la lucru. Asta mi-a reuşit de vreo două sau trei 
ori, spre bucuria unora, dar probabil vreun “ciripitor”, cum li se mai 
spunea informatorilor, ne-a denunţat. 

într-o seară am fost aşteptaţi la poartă de ofiţerul de serviciu 
care, ajuns la mine, îmi ordonă:"Scoate mâinile din buzunare!" Cum 
am executat ordinul, două sfecle au căzut la pământ. "Ce e cu alea, 
bandit?" Dar fără să aştepte vreun răspuns, îmi şi arse câteva 
palme (zic eu: moldoveneşti...) de mi-au ţiuit urechile! (De ce aşa? 
Pe când eram în liceu, l-am avut ca profesor de Limba Română pe 
domnul Ion Bălănescu, care era moldovean. La lecţiile cu poveşti 
de-ale lui Ion Creangă, era un pasaj în care era folosită expresia: 
“Şi-i arse două palme moldoveneşti!” întotdeauna profesorul Ion 
Bălănescu îi cerea elevului să scoată în relief această propoziţie, iar 
el de fiecare dată râdea satisfăcut)... Se merita să le faci bine 
semenilor, chiar dacă uneori trebuie să plăteşti un preţ de dureri... 

într-o zi, pe când eu mă chinuiam să însilozez sfecla, cu 
mâinile îngheţate, fratele Jony Ginga nu putea deloc să facă faţă 
frigului la mâini şi se plimba înainte şi înapoi la câţiva metri în 
spatele nostru şi încerca să îşi sufle aer cald în mâini, frecându-le 
de zor, şi se ruga.. La un momnet dat se apropie de mine şi-mi 
spune: "Vino să-ţi arăt ceva! ".... Discret îşi deschide mantaua şi-mi 
arată vreo trei bucăţi de dovleac copt. "Pe când mă rugam 
Domnului, mi-am deschis ochii şi uite cu ce ne-a binecuvântat 
Domnul!" La închisoare, aşa ceva era considerat lux, deliciu! Mi-a 
dat şi mie şi împreună am dat slavă şi i-am mulţumit Domnului 
pentru acest semn de iubire. Se poate că soldaţii de pază ori 
careva gardian a avut mai mult decât i-a trebuit şi le-a lăsat pe 
zăpadă. Ori, să ne fi făcut şi nouă vreo vizita corbii lui Mie??? Mărit 
să fie Domnul! 

în decembrie nu a mai fost cu putinţă să stăm în saivane. O 
parte din deţinuţi au fost duşi la alte colonii, iar pe cei rămaşi la 
Stoieneşti ne-au înghesuit în barăcile existente. Nenorocirea a fost 
că nu ne-am retras numai noi în barăci, dar şi o sumedenie de 
şoareci de pe câmp. în zilele de iarnă, mâncarea nu se mai dădea 
de trei ori pe zi, ci numai de două ori, dimineaţa şi seara. în cazul 
acesta, unii dintre deţinuţi căutau să-şi păstreze bucata de pâine de 
300 grame de la norma de muncă pentru a doua zi dimineaţa, s-o 
poată mânca pe cât era ziua de lungă, să strângă ceva putere în ei. 
Dar cum să o păstrezi? Şoarecii pătrundeau peste tot, făceau gaură 
în sarsaneaua de pâine şi o mâncau. Unii au atârnat din plafon un 

fir lung de sfoară, de care au atârnat sarsaneaua. Şoarecii coborau 
pe sfoară, pătrundeau în trăistucă şi mâncau pâinea. Nu era cu 
putinţă să scapi ceva de aceste rozătoare, care s-au obişnuit cu 
oamenii ca şi porumbeii din Piaţa San Marco din Veneţia sau cei din 
Trafalgardin Londra. 

într-o zi, mi-am zis că am găsit soluţia şi imediat am şi început 
să o aplic în noaptea care a urmat. Am băgat pâinea în sarsaneaua 
mea, pe care am legat-o la gură şi mi-am băgat-o sub cămaşă, 
chiar pe maieu. Socoteam că acolo este în siguranţă, că doar n-o 
să vină şoarecii tocmai pe piept la mine? E cu neputinţă! Dimineaţa, 
spre stupefacţia mea, am constatat că şoriceii au întins hora mare 
la mine pe piept şi mi-au mâncat pâinea de care aveam şi eu atâta 
nevoie. Povestite după atâţia ani, acestea par lucruri hazlii, dar 
pentru noi erau suferinţe de fiecare zi, pe lângă atâtea altele. 

Unul dintre mijloacele de tortură greu de suportat la Stoieneşti 
în iarna lui 1959/60 a fost calvarul de dimineaţa. Deşteptarea se 
dădea la ora 5. Ordinul era ca fiecare să-şi facă programul de 
dimineaţa, pentru care erau alocate treizeci de minute. Apoi se 
dădea ordinul ca toate brigăzile să iasă pe platou în aşteptarea 
distribuirii mâncării de dimineaţa. Era un frig cumplit de crăpau 
pietrele. Pe la ora 6 ajungea mâncarea la fiecare brigadă prin 
echipe rânduite prin rotaţie. Sute de deţinuţi înşiruiţi în brigăzile lor 
mişcau din picioare ca să evite degerăturile. Tropăitul lor era ca 
nişte pietre care cad strident pe asfalt. Era o muzică sinistră, şi asta 
în fiecare dimineaţă, până în jurul orei 8, când se ieşea la muncă, 
după efectuarea numărătorii. Nimeni nu avea acces în barăci, căci 
erau încuiate. Deşi mâncarea era gătită noaptea la bucătărie, încă 
era călduţă, dar distribuită în gamele de metal reci, până să poţi să 
o mănânci cu o bucată de mămăligă care şi aceea era rece, 
ajungea în stomac gheaţă. 

Numărătoarea de dimineaţa şi seara era o problemă sfântă, 
dar care se făcea atât de anevoios, din pricină că mulţi caralei erau 
certaţi cu aritmetica. Aveau experienţă mai mare să numere din 
cinci în cinci, câţi erau în fiecare rând. Problema era la ultimul rând, 
când acolo era un număr mai mic de cinci. De obicei, nu le ieşea 
numărul şi o luau iarăşi de la început. Cel de noapte trebuia să 
predea efectivul celui care venea de zi. 

Numărătoarea se făcea şi la plecarea brigăzilor de la lucru 
spre colonie. Era frig şi pe ici şi colo puţină zăpadă. Am lucrat 
atunci la nişte canale de irigaţii. S-a dat ordinul de încetare a 
lucrului şi de încolonare a brigăzilor pentru întoarcerea la colonie. 
Gardienii au început să facă numărătoarea şi au constatat că 
lipseşte unul. Au repetat numărătoarea şi s-a confirmat lipsa unui 
deţinut. S-a dat alarma şi a început căutarea în toate părţile, 
inclusiv cu câinii de pază ai trupelor de securitate. Dar nu după 
multă căutare, într-o groapă de unde se luase pământ pentru 
lucrări, adăpostit de vânt şi mângâiat de o rază pe care o arunca 
soarele la acea oră, obosit şi flămând, deţinutul Kiss a fost găsit 
adormit, poate cu gândul la familia lui din Pecica, judeţul Arad. 
Ajunşi în colonie, bietul Kiss a fost reţinut la poartă şi a fost bătut de 
caralei până l-au omorât. La marginea unui drum ce şerpuia prin 
apropierea coloniei l-au înmormântat nişte deţinuţi. De câte ori am 
trecut pe drumul acela i-am văzut crucea rudimentară din două 
scândurele prinse cu un cui, făcută de deţinuţii miloşi, cu numele lui 
scris pe ea, dar după un timp a dispărut. Nu i-a convenit 
administraţiei coloniei să vadă semnul de înfierare a cruzimii lor în 

fărădelegea săvârşită. Nici vorbă despre tentativă de evadare. 
Eram înconjuraţi peste tot de Dunăre şi civilii, care circulau de la 
satul Agaua în diferite direcţii, erau salariaţi ai regimului şi, implicit, 
informatorii şi colaboratorii securităţii. Aşa s-a sfârşit viaţa unui om 
nevinovat, pe care o familie, poate copiii, l-or fi aşteptat să se 
întoarcă într-o buna zi acasă, cum atâtea alte familii au aşteptat pe 
ai lor, dar în veci nu s-au mai întors şi nici mormintele lor nu s-au 
mai găsit... 

în primăvara anului 1960, într-o zi, înainte de masă aveam să 
fim martorii unei eclipse totale de soare. Datorită acestui eveniment 
anunţat mai dinainte, ordinul a fost ca să nu se iasă la puncele de 
lucru. Am rămas închişi sub cheie în barăci, dar am putut privi prin 
geamuri fenomenul de întunecare totală în plină zi, cu un cer 
senin... 

Eu am ajuns din nou foarte slăbit. Gardianul a cerut să 
scoatem apă cu găleata dintr-o fântână destul de adâncă, ce era în 
imediata apropiere a coloniei. Găleata trebuia scoasă cu o frânghie 
lungă, în puterea braţelor. M-am chinuit, dar nu puteam să o scot 

plină, ci doar pe jumătate. Caraleul, enervat, a venit să-mi 
demonstreze cum trebuie să fie scoasă găleata plină cu apă. E 
adevărat că el a scos-o cu destulă uşurinţă şi mi-a explicat: 

- Ce este aşa de greu în asta? Pentru el nu era, căci era 
sănătos, bine hrănit, în toată puterea lui fizică, şi îi era greu să 
înţeleagă neputinţa mea. Credea că mă fac că nu pot, dar realitatea 
era alta, pe care el nu putea să o înţeleagă. 

Distrofia este urmarea lipsei de hrană adecvată organismului 
uman, înfometarea fiind perpetuă şi pe o lungă perioadă de timp. Şi 
noi eram în urma unei ierni grele, majoritatea în stare de distrofie 
avansată. La un anumit grad, distrofia nu se observă la un deţinut 
îmbrăcat, doar faţa i se poate vedea. Faţa însă era buhăită (nu 
grasă) şi dădea impresia cât de bine arătam şi ce graşi suntem. 
Realitatea apărea crudă când eram dezbrăcaţi la pielea goală... 
Era un spectacol de piele şi oase, cu toate ţesuturile nobile 
atrofiate. 

în condiţii de felul acesta, câteva zile la rând, toti deţinuţii din 
colonie au fost mobilizaţi la aducerea de lemne pentru foc, de la un 
debarcader aflat pe braţul Dunării dinspre Dobrogea. Nenorocirea a 
fost că distanţa era cam la 5 km de colonie şi apoi drumul înapoi, cu 
spinarea încovoiată de povara a două până la patru ţipligi, în funcţie 
de grosimea lor, dar nu şi de puterea deţinutului. Gardienii erau cei 
care ne încărcau lemnele în spate, bineînţeles fără să ţină cont de 
greutate. Dacă ar fi îndrăznit vreunul să protesteze, mai căpăta şi 
pumni şi lovituri de cizme în spate. în plus, au fost făcute zilnic câte 
două drumuri, care însumau 20 de km de marş, din care 10 km cu 
povara de lemne în spinare. De câte ori am avut senzaţia de 
sfârşeală şi că în orice moment mă prăbuşesc la pământ! în 
această situaţie, unul dintre fraţi, Simion Mot, a vrut să iasă din 
rânduri şi să o ia razna, ca să fie împuşcat de escortă şi să termine 
cu calvarul acesta. Mie nu mi-a venit un asemenea gând, deşi 
starea mea a fost identică cu a lui. Privind în urmă, mă minunez 
cum de am supravieţuit. Am auzit uneori zicala aceasta: “Doamne, 
nu-i da omului cât poate să ducă”... Dar Dumnezeu a trimis îngerii 
Lui să ne asiste! “Mărit să-i fie Numele Lui, Cel Minunat”! 

Doi deţinuţi despre care am mai vorbit au ajuns într-o ţinută 
deplorabilă în ce priveşte îmbrăcămintea. Ei erau într-un contrast 
total unul cu celălalt, Tapaszto şi Karczagi. Unul foarte înalt şi 
celălalt mic de statură şi slab. Unul dintre simptomele slăbiciunii 
fizice, al distrofiei în timpul iernii, era şi acela că mereu curgeau din 
nas picături de apă. Din hainele mele de schimb, l-am ajutat şi pe 
Tapaszto cu câte ceva şi pe Karczagi. Karczagi m-a impresionat că 
pe picioare înbocanci nu avea nici obiele şi nici ciorapi; 
încălţămintea, şi ea deplorabilă, era luată pe picioarele goale pe un 
frig şi ger mare în unele zile. l-am dat ciorapi şi cămaşă şi eram 
fericit să-l văd aşa. Peste două zile era fără ele şi l-am întrebat: 

- De ce nu te-ai îmbrăcat cu ce ţi-am dat? Mi-a spus că i-au 
fost furate în noaptea care a trecut!... Şi suferinţele au continuat 
fără să putem face ceva. 

Mare har am avut când în sfârşit a venit primăvara, cu căldura 
ei binefăcătoare. Au început muncile agricole. Pământul din Deltă 
era foarte fertil pentru agricultură. Am fost repartizat la plivit şi la 
rărit sfecla, pe rânduri lungi care erau, parcă, fără capăt. Trebuia să 
stăm în genunchi călare peste rând şi rezemaţi pe mâini. Poziţia nu 
a fost deloc uşoară. Ne dureau şi genunchii şi mâinile şi spatele. 
Mi-am adus aminte la închisoare de mai multe ori de o cântare pe 
care trebuia să o solfegiem la orele de Muzică şi care avea titlul: 
“Jelui-m-aş şi n-am cui”. Aşa eram noi, nu aveam voie să zicem 
nimic, decât: “Am înţeles, să trăiti”. Asta înseamnă a fi rob. Ce 
deosebire între robia de felul acesta, cum erau evreii în Babilon, şi 
robia sfântă, de bunăvoie, din Noul Legământ al harului, cum le 
plăcea apostolilor primului veac să se numească. Aşa de exemplu: 
“Pavel şi Timotei, robi ai lui Isus Hristos”. Fratele Domnului începe 
epistola lui aşa: “lacov, rob al lui Dumnezeu şi al Domnului Isus 
Hristos”. Ce să zicem de un alt apostol care se prezintă aşa:“Simon 
Petru, rob şi apostol al lui Isus Hristos”. Un alt frate al Domnului, 
când îşi scrie epistola începe la fel: “luda, rob al lui Isus Hristos şi 
fratele lui lacov”. Nu a îndrăznit să spună cu privire la sine că este 
fratele Domnului Isus, ci s-a raportat la fratele lui lacov, deşi 
amândoi erau fraţii Domnului Isus. Este aceasta smerenie? Eu 

spun: Da. Şi îi onorează mult. Câţi nu iau astăzi în deşert Numele 
Domnului când zic mereu: “Domnul, Domnul”, când nu Domnul le-a 

vorbit! Lucruri spuse în Numele Domnului nu s-au împlinit! Pe de 
altă parte, Domnul Se plânge: “De ce îmi ziceţi Doamne, Doamne şi 
nu faceţi voia Tatălui Meu care este în ceruri?” 

9 

într-o zi, pe când lucram la rărit şi plivit sfecla, cu un soare 
cald, s-a înnorat şi un vânt a adus nori negri şi grei de ploaie. Ploaia 
rece căzută pe frunte şi faţă mi-a adus o răceală foarte grea la cap. 
Zilele următoare am avut nişte dureri mari la frunte, care erau şi mai 
greu de suportat când trebuia să mă aplec cu capul în jos la munca 
pe care o aveam de făcut. Parcă un pietroi greu îmi stătea în cap şi 
încerca să îmi spargă fruntea. Medicul deţinut mi-a spus că boala 
asta se cheamă “sinuzită frontală” şi că pentru asta ar trebui 
administrată streptomicină, dar de unde? Minunea a fost că un 
deţinut a primit un pachet în care a fost şi streptomicină şi mi-a dat 
două fiole. Domnul a fost îndurător cu mine şi m-am făcut bine. Mi-a 
rămas însă o sensibilitate la nivelul frunţii pentru tot restul vieţii, aşa 
că a trebuit mereu să mă protejez la cap, ca să nu ajung din nou în 
aceeaşi situaţie. Mulţumim lui Dumnezeu pentru medicină, 
medicamente, medici şi alt personal din domeniu, care ne-a făcut 
atâta bine prin ştiinţa care şi-au însuşit-o în slujirea celor în 
suferinţă. 

9 

Apostolul Pavel l-a avut cu el pe doctorul Luca, care a scris pe 
lângă Evanghelia lui şi cartea Faptele Apostolilor. Am încredinţarea 
că Dumnezeu l-a rânduit să fie împreună cu Pavel, până la sfârşitul 
vieţii, în închisoarea din Roma, să-i fie de folos şi în cele medicale, 
în cazuri cu totul speciale, Domnul însuşi a intervenit pentru sfinţi şi 
i-a vindecat prin credinţă, cum este menţionat la Evrei 11:34. 

Se cuvine să menţionez faptul că atâţia aşa-zişi “creştini” în 
zilele noastre au distorsionat Cuvântul lui Dumnezeu cu privire la 
vindecări şi darul tămăduirilor prin Duhul care a fost înlocuit cu 
scamatorii şi ritualuri impresionante, pentru a-i amăgi pe creduli, 
aşa că au transformat acest “zis” dar al lui Dumnezeu, în cazul lor, 
într-un izvor de câştig mârşav. Mi-a fost dat să cunosc personal 
asemenea situaţii cu prooroci mincinoşi care i-au amăgit pe mulţi, 
dar de care nu mă ocup aici. Scopul principal al propovăduirii 
Evangheliei lui Isus Hristos a fost nu vindecările trupeţti, ci 
mântuirea sufletelor de păcat şi eliberarea lor din lanţurile 
fărădelegii, aşa cum mărturiseşte apostolul Pavel în faţa împăratului 

Agripa despre sine:“Te-am ales din mijlocul norodului acestuia şi din 
mijlocul Neamurilor, la care te trimit, ca să le deschizi ochii, să se 
întoarcă de la întuneric la lumină, şi de sub puterea Satanei la 
Dumnezeu; şi să primească, prin CREDINŢA ÎN MINE, IERTAREA 
DE PĂCATE Şl MOŞTENIREA ÎMPREUNĂ CU CEI SFINŢIŢI” 
(Fapte 26:17-18). 

Câteva zile am fost duşi la prăşit buruieni dintr-o cultură de 
porumb, cum nu am mai văzut în viaţa mea. Soiul acela de porumb 
fusese adus pentru semănat din Canada: creştea înalt până la doi 
metri şi jumătate, aşa că ni s-a părut că suntem într-o junglă. Avea 
frunze late şi tulpina groasă, fiecare fir de porumb purta câte doi şi 
trei ştiuleţi, dintre care unii ajungeau chiar şi la lungimea de 28-30 
cm. A fost un lot experimental, căci în altă parte nu am mai văzut 
aşa ceva pe unde am umblat.... 

Apoi ne-am întors iarăşi la construirea de diguri şi într-o zi am 
ajuns foarte aproape de un eveniment care ar fi mărit foarte mult 
suferinţele noastre, iar pe unii putea să-i coste chiar viaţa. La 
amiază ni se aducea mâncarea cu căruţele la locul unde lucram. De 

obicei mâncarea sosea cam la aceeaşi oră, iar noi, deţinuţii, 
scrutam zarea până departe, să vedem şi să primim vestea bună a 
zilei că vine mâncarea. Erau două motive deosebite: foamea şi 
super-oboseala de care sufeream permanent. Şi gardienii şi trupele 
care ne păzeau aşteptau şi ei, căci foamea nu cruţă pe nimeni, dar 
ce diferenţă era între mâncarea lor şi a noastră... 

în ziua aceea, nu se ivea nici un semn la orizont, şi oamenii 
şi-au dat seama după secreţiile stomacului care au început cam la 
aceeaşi oră, că ceva nu este în ordine. Pe tronsoane nu se mai 
lucra, între noi un singur lucru fiind în atenţia şi discuţia fiecăruia: 

- Ce este cu mâncarea? De ce nu a venit? 

Caraleii au dat încetarea lucrului şi au ordonat ca toţi oamenii 
să urce pe dig, să se aşeze jos în aşteptare. Vreo 1.200 de deţinuţi, 
întinşi pe o distanţă de un kilometru de dig, scrutam cu ochii zarea, 
dar degeaba. Tensiunea a crescut foarte mult între deţinuţi şi au 
început unele vociferări. Cei credincioşi ne rugam Domnului să ne 
păzească de vreo răscoală, care ar fi însemnat un dezastru pentru 
noi, cu morţi şi răniţi şi îngreunarea fără precedent a condiţiilor de 

detenţie. Cine ar fi putut prevedea ce ar fi însemnat deschiderea 
focului de arme, în caz de o răzmeriţă??? Regret că acum, după 40 
de ani, nu-mi amintesc exact cum s-a sfârşit criza aceasta, dacă 
după vreo două ore a sosit mâncarea, sau că am fost încolonaţi mai 
repede şi ne-am întors la colonie. Memoria mea înclină înspre 
faptul că a sosit mâncarea la câmp, dar cu mare întârziere, l-am 
mulţumit Mântuitorului şi Domnului nostru care ne-a scutit de un 
necaz foarte mare. Lui i se cuvine mulţumirea, lauda şi toată 
cinstea. Amin! 

Pe când eram încă la Stoieneşti, în anul 1960, am lucrat şi la 
un canal adânc de desecări de ape, care cobora la cota maximă 
până la adâncimea de cinci metri. Volumul imens de pământ 
dislocat a trebuit să fie aruncat de deţinuţi cu lopeţile din rampă în 
rampă, până să ajungă la suprafaţă la locul destinat. Era o muncă 
istovitoare, peste puterile noastre, orice muncă cu pământ prin felul 
ei era foarte grea, cu cât mai mult pentru noi, care eram secătuiţi şi 
vlăguiţi de puteri. 

Amintesc în cele ce urmează o întâmplare care s-a petrecut în 
colonia Stoieneşti, în legătură cu fratele meu Mitică Harap. Era în 
iarna lui 1960/61, eram la barăci cu multe camere legate între ele 
cu uşi de comunicare, nu însă şi cu exteriorul. Eu eram la regim de 
celulă norma 24 de hrana, la care primeam doar 100 de grame de 
pâine pe zi. Mitica, mai sănătos, mai robust, era cu normă de 
munci, cu 300 de grame de pâine pe zi. în celula lor era o sobă 
mare, zidită din cărămizi pentru încălzire. 

într-o seară m-am dus şi eu cu bucăţica mea de pâine să o 
prăjesc puţin la jăratecul din cuptor. Am observat mai în fundul 
sobei nişte cartofi puşi la copt, înşiraţi pe o bucată de sârmă de 
vreun alt deţinut, care nu ştiu cum şi-a făcut rost de ei. Cu pâinea 
mea prăjită, în grabă m-am întors să merg în camera unde era patul 
meu. Drumul era pe lângă patul lui Mitică, şi când m-a văzut a simţit 
mirosul de pâine prăjită. Mi-a spus că va merge şi el să-şi prăjească 
pâinea lui. Nenorocirea a fost că pe când era tocmai el la cuptor a 
venit caraleul care făcea pe ofiţerul de serviciu. Să fi fost vreun 
“ciripitor” care raportase...? Nu ştiu. Gardianul îi ordonă lui Mitică 
să deschidă uşiţa de la cuptor. Acesta se uită înlăuntru şi vede 
acolo cartofii înşiraţi pe sârmă şi-i spune lui Mitica:"Mă, ia spune, ai 

cui sunt cartofii ăia?" "Nu ştiu, domnule plutonier." De fapt nu ştia în 
adevăr. Caraleul repetă întrebarea ameninţător, la care răspunsul 
lui Mitica a fost la fel. Furios, ofiţerul de serviciu ţipă la el:"la 
ascultă, băă, fiindcă nu mi-ai spus ai cui sunt cartofii, la ora stingerii 
te prezinţi la mine, în faţa “mititicii”. Mititica era o celulă mică de 
izolare, unde erau puşi cei pedepsiţi, neîncălzită, cu groapa de 
aeresit deasupra uşii şi dedesubtul uşii. Practic, frigul de iarnă de 
afară era şi în celulă. Noaptea i se dădea celai pedepsit doar o 
saltea şi o pătură. La stingere, bietul Mitică se prezentă la locul 
indicat unde l-a aşteptat caraleul. Acesta era o namilă de om, bine 
făcut, cunoscut de noi, deţinuţii, cu porecla de “hăhăul”. De fapt, el 
ne-a sugerat această poreclă, când în diferite împrejurări îi 
ameninţa pe deţinuţi cu o bătaie soră cu moartea, cu un ton de 
bestie:"la dă-ncoace măi, hăhăul, să-l încerc pe spatele voastre, să 
vă mângâi spinarea cu el." Toţi deţinuţii îi ştiau de groază. (Hăhăul 
era bastonul de cauciuc.) Gardianul îi zice lui Mitică:"Ei, ia spune, 
te-ai gândit să-mi spui cine a pus în sobă cartofii?" Mitică i-a 
răspuns:"Dacă aş şti v-aş spune, sunt sincer, şi vă spun că nu ştiu." 

"Bine bandit, am să te învăţ eu acuma, să, mă ţii minte pentru toată 
viaţa. A luat hăhăul şi l-a bătut din creştet până jos la picioare cu o 
sete nebună şi sălbăticie, încât l-a lăsat aproape mort. Aşa, l-a 
apucat şi l-a aruncat în celula de izolare pe saltea, de unde se 
auzeau strigăte de durere şi gemete mari. Groaza a cuprins toată 
colonia de o asemenea bestialitate aplicată unui copil al lui 
Dumnezeu, credincios, nevinovat. Când l-am văzut ziua următoare 
cu vânătăile pe tot trupul, m-am înfiorat. Puteam să fi fost prins eu 
la cuptor şi să fi fost eu cel bătut. Sunt sigur că dintr-o asemenea 
bătaie eu nu aş fi scăpat cu viaţă. Dar a venit judecata lui 
Dumnezeu peste gardian şi l-a mustrat conştiinţa. Dimineaţa l-a 
scos pe Mitică de la izolare, l-a dus la bucătărie şi i-a dat ordin 
bucătarului să-i dea de mâncare, l-a spus lui Mitică: 

- Mă, ori de câte ori ţi-e foame, să vii să-mi spui. Dar Mitică nu 
s-a dus niciodată. 

Apostolul Pavel le scrie fraţilor din Corint: “Nu v-a ajuns nici o 
ispită care să nu fi fost potrivită cu puterea omenească. Şi 
Dumnezeu, care este credincios, nu va îngădui să fiţi ispitiţi peste 
puterile voastre; ci, împreună cu ispita, a pregătit şi mijlocul să ieşiţi 
din ea, ca s-o puteţi răbda” (1 Corinteni 10:13). 



O altă pacoste care a dat peste noi a fost aceea că după o 
iarnă şi o primăvară fără grăsimi şi proteine, atât de necesare 
anotimpului rece, odată cu sosirea căldurilor, ne-a fost dată o 
mâncare cu grăsimi şi carne de oaie. Deţinuţii s-au repezit să 
mănânce fără precauţie şi astfel, în loc de a profita de o mâncare 
mai bună, cei mai mulţi s-au îmbolnăvit de disfunctii 

gastrointestinale, cu afectarea funcţiilor hepatice. 

în ceea ce mă priveşte, am intrat într-un cerc vicios cu 
sănătatea, aşa că am fost reţinut la norma de celulă. împreună cu 
alţii căpătăm un hârdău mare de zeamă de cartofi, practic fără 
cartofi, o apă chioară, într-un hârdău cu porţii pentru 70 de deţinuţi, 
nu erau mai mult de două-trei polonice de cartofi. Te uitai cu jind să 
vezi dacă cumva se nimereşte şi în gamela ta un bulgăraş de 
cartof. în altă zi mâncarea era o ciulama de păstârnac, fără gust şi 
fără calorii. Am slăbit şi mai mult. 

într-o zi, spre marea mea mângâiere, l-am recunoscut pe un 
frate, auzind o melodie pe care o fredona, pe care o ştiam şi eu. A 
fost ca o parolă de identificare; m-am apropiat de el şi l-am întrebat 
dacă este credincios. A confirmat că este credincios şi astfel 
împreună cu el am avut harul unei părtăşii binecuvântate, rânduite 
de Dumnezeu pentru mine. Aşa l-am cunoscut pe fratele Honciuc 
Alexandru, din laşi. De la el am învăţat o cântare care mi-a făcut 
mult bine... Versurile erau de-ale fratelui Traian Dorz şi melodia de 
Niculiţă Moldoveanu. Este vorba despre cântarea care avea să 
apară în Cântările Harului, în anul 1990, la numărul 631: 

Totdeauna pe-a Domnului cale, 

Au fost lupte şi-au fost spini destui, 

Căci acei ce-au urmat voii Sale 

Trebuit-au să-i semene Lui. 

N-a iubit lumea, nu, niciodată, 

Pe-acei ce-au urmat Lui cu zel, 

Ci c-o ură mereu ne-mpăcată, 

l-a primit pe pământ ca pe El. 

Dar cu ochii-aţintiţi spre răsplată, 

Prin răbdarea Golgotei privind, 

N-au cârtit cei aleşi niciodată, 

Ci-au trăit şi-au murit biruind. 

Nu-i la fel pentru toţi încercarea, 
Nici nu-i vremea la toti într-un fel; 
însă toti într-un fel au chemarea, 

La un preţ de dureri pentru El. 

Cei ce fug sau fricoşi la-ncercare 
L-au lăsat sau vândut pe Isus, 

Ruşinaţi se vor pierde-n uitare, 
Alungaţi de blestemul de sus. 

Tu fii tare, că-n ziua-ncercării, 

E alegerea ta pentru har, 

Strălucit eşti în haina ocării, 

Când te urci răbdător pe Calvar. 
Tu cătuşele-atunci le sărută, 

Rugător pentru cei ce le-au pus, 

Că-n cereasca răbdare tăcută, 
Semăna-vei atunci cu Isus. 


Iar prin moarte-nmiit vei culege 
Răsplătirea cerescului zel, 

Căci mereu astfel Domnu-şi alege 
Pe-acei ce-mpărăţi-vor cu El. 

însuşi Domnul a rânduit pentru mine această cântare cu 
mesajul ei, pentru ceasuri, zile, săptămâni, luni şi ani care vor veni. 
Nimeni atunci cu nimic nu m-ar fi putut ferici şi îmbogăţi mai mult ca 
fratele Honciuc de la laşi, binecuvântat în veci să fie Domnul pentru 
darurile Lui trimise la vremuri de nevoie. 

într-o zi, am fost duşi un grup de vreo 15 deţinuţi pentru ceva 
corvoadă în incinta coloniei Stoieneşti. Eram în ultimul rând al 
coloanei şi am trecut prin faţa unor birouri ale Administraţiei 
Coloniei. în marş, ceilalţi deţinuţi din faţa mea au întors capul spre 
birouri şi mi-am întors şi eu capul spre stânga pentru două sau trei 
secunde. Deodată, ca un trăznet venit din cer senin, m-am trezit 
lovit cu piciorul în zona şirei spinării, de un gardian, care m-a mai 
înghiontit el înainte: - Mişcă, bandit! Unde te uiţi? 

Am simţit multă vreme acea lovitură, care putea să fie a 
oricărui alt deţinut, dacă ar fi fost în locul meu. Nu aveai siguranţă 
pentru clipa următoare ce anume ţi se poate întâmpla, l-am 
mulţumit Domnului şi am zis: “Doamne, Tu ştii că şi această lovitură 
merge în acelaşi cont, al suferinţelor pentru Numele Tăut. 
Mulţumesc pentru acest favor.” Nu am avut nici un resentiment faţă 
de acest om prins în solda lui Satan. 


PRIMA BOALĂ GREA 
LA STOIENEŞTI 


Odată cu luna noiembrie 1960, situaţia sănătăţii mele s-a 
înrăutăţit, după ce pierdusem vreo 20 de kg în greutate. Nu ştiam 
ce se întâmplă cu mine, simptomele bolii mele fiind foarte mari 
dureri de cap, transpiraţii neobişnuite şi umflarea ganglionilor de la 
gât. Medicul deţinut m-a luat sub observaţie şi în fiecare dimineaţă 
şi seară îmi lua temperatura. De fiecare dată, temperatura avea 
ceva specific, şi anume urca până la 37.1 şi acolo se înţepenea 
mercurul şi nu mai mergea nici mai sus, nici mai jos. în mod normal 
o asemenea temperatură nici nu se ia în considerare, dacă nu ar fi 
fost şi alte semne însoţitoare, ca cele pe care le-am enumerat mai 
sus. Medicul a obţinut permisiunea de la comandantul coloniei să 
mi se admită să stau la pat, să nu fiu scos la muncă şi să fiu scutit 

de orice corvoadă. Am stat fără tratament şi fără speranţă de 
încetare a bolii, doar că mi se lua zilnic temperatura şi atâta tot. Pe 
data de 25 decembrie, dimineaţa, mi s-au dat de la magazie hainele 
civile şi mi s-a ordonat să mă scol şi să mă îmbrac, că voi fi 
transportat la colonia Salcia. împreună cu mine au mai fost 
selecţionaţi pentru transfer şi alţi doi deţinuţi. Am fost urcaţi într-o 
căruţă trasă de doi cai, având cu noi doi gardieni: unul în faţă, care 
mâna caii, şi al doilea în spatele căruţei, care ne supraveghea, 
ambii înarmaţi cu pistoale mitralieră. 

După ce am străbătut un drum de aproape două ceasuri, am 
ajuns la Salcia. Era o colonie mare, poate cea mai mare din Balta 
Brăilei. Acolo, am fost introduşi într-o clădire aparte, care arăta 
destul de bine şi am înţeles că era Infirmeria, în care se găseau 
deţinuţii bolnavi de diferite boli. Ni s-au înmânat efecte cazone, iar 
hainele civile au fost luate la magazie. Medicii deţinuţi, doi la număr, 
mi-au oferit un pat, m-au consultat să stabilească şi ei diagnosticul 
cu care am fost trimis aici. Au confirmat că este vorba de un TBC 
ganglionar. Ei mi-au prescris tratamentul de şapte pastile de 
hidrazidă pe zi. Mi s-a spus că este cea mai mică doză zilnică pe 
care pot să mi-o aloce, că aşa erau dispoziţiile. Eu i-am mulţumit 
Domnului că am ajuns la odihnă şi căldură, fără obligaţia de a ieşi 
la numărătoarea de dimineaţă şi seară pe platoul din curte. Pe 
lângă pastilele de hidrazidă, am primit şi ceva aspirine pentru 
durerile de cap. Dar hrana care mi s-a dat aici, deşi nu era cea de 
norma 28 (pentru TBC), era bună, consistentă şi în cantitate 
suficientă. Mâncarea, căldura, odihna la pat şi medicamentele au 
avut un efect bun asupra mea, aşa că în şaisprezece zile, cât am 
stat în Infirmierie, am recuperat şase kg în greutate şi, pe măsura 
refacerii fizice, s-au retras umflăturile de la gât. Mărit să fie Domnul! 

Prin 10 ianuarie 1961, împreună cu alţi 25-30 de deţinuţi, am 
fost înapoiaţi coloniei Stoieneşti. Nu am putut să uit nici până astăzi 
condiţiile în care am mărşăluit până la Stoieneşti. Vremea era 
ploioasă de câteva zile, drumul desfundat şi frământat de căruţe, 
aşa că noroiul a ajuns până la glezne. în căruţă au încăput doar 
bagajele noastre. Noroiul şi apa au pătruns şi în bocanci, aproape 
ceea ce era în drum era şi în bocanci. După acest drum extrem de 
anevoios am ajuns la Stoieneşti în poartă, uzi până la piele şi de 

ploaie şi de transpiraţii. Am fost număraţi şi luaţi în primire, potrivit 
formelor aduse de gardieni, şi introduşi în curte. “Mila, bunăvoinţa 
sunt nişte noţiuni religioase din cultura burgheză retrogradă din 
ţările capitaliste, nu în comunism.” Am fost ţinuţi ceasuri întregi în 
noroi, în picioare, uzi până la piele, în bătaia unui vânt rece de 
Nord-Est, ce venea neoprit din stepele calmuce ale imperiului 
bolşevic sovietic până la noi, şi pe deasupra se şi înseninase. Am 
mâncat un frig şi o oboseală soră cu moartea până la ora 10 seara, 
când era ora stingerii, şi abia atunci am fost introduşi într-o baracă 
cu paturi suprapuse, repartizaţi câte doi la un pat. Peste tot pe 
lângă paturi ne-am întins ţoalele ude spre uscare şi aşa, în condiţii 
de nespusă mizerie, am reuşit să ne aşezăm în pat. Pe lângă toate 
situaţiile inumane prin care am trecut, a fi primit permisiunea de a 
ne întinde la orizontală a fost considerată o mare binefacere. Ăsta 
este doar un clişeu din imaginile raiului comunist, l-am mulţumit 
Domnului pentru toate şi am adormit, în duhoarea de mucegai şi 
umezeala, hainele urmând să se usuce doar din căldura limitată 
emisă de bietele noastre trupuri flămânde. Au trebuit vreo două-trei 
zile până când haimele ni s-au uscat, iar după mai multe zile am 
fost introduşi la o normă de mâncare pentru refacere, pe timp de o 
lună, norma 31, pentru a fi redaţi forţei de muncă de care era aşa 
mare nevoie aici în Balta Brăilei. 

Poate se cuvine o explicaţie: prin Balta Brăilei nu se înţelege 
doar o baltă cu apă. începând din sudul Dobrogei, unde era şi 
graniţa cu Bulgaria, fluviul Dunărea se desprinde în două braţe 
principale şi descrie până sus la Brăila cifra 8, aşa cum se vede pe 
hartă, în urma împreunării celor două braţe pentru o mică distanţă. 
Partea dinspre miazănoapte a cifrei 8 descrisă de Dunăre, întreaga 
suprafaţă cuprinsă, se cheamă “Balta Brăilei”. 

După timpul de refacere şi odihnă am fost şi eu repartizat unei 
brigăzi pentru munci. Nu după multă vreme, am aflat că s-a dat un 
decret, ca cei care se află la muncă şi dovedesc realizarea normei, 
dublată şi de o bună conduită, au dreptul să primească pachet cu 5 
kg de alimente lunar, de la familiile lor. Am ieşit şi eu cu această 
nădejde la muncă, dar scrisoare şi pachet de acasă nu am reuşit să 
primesc. în urma eforturilor depuse şi a hranei sub orice limită, am 
avut o recădere în TBC-ul ganglionar, cu aceleaşi simptome, greu 

de suportat. Toxinele produse de microbii tuberculozei în organism, 
pe lângă durerile de cap mari, mai au şi un alt efect asupra simţirii, 
gândirii, creând o stare anormală de zi şi noapte. Temperatura de 
37.1 s-a reinstalat şi aşa am fost dus din nou la Salcia, la dispensar 
ori staţionar, cum i se mai spunea. 

De data aceasta aveam experienţă cu privire la mersul 
lucrurilor din acea clădire, numai că ceva s-a schimbat. într-o zi, 
m-am simţit foarte rău, faţa şi mâinile îmi erau ca de foc. Eu ştiam 
că o temperatură mare măreşte foarte mult activitatea inimii, care e 
angajată să lupte împotriva bolii. Pulsul se ridica de la 60/minut cât 
este normal la 80-90 şi mai mult. Mă simţeam foarte rău când 
sanitarul deţinut a venit să-mi ia temperatura. Spre deosebire de 
alte dăţi când mi-a luat temperatura şi a văzut cât este, nu mi-a 
spus nici o vorbă şi a plecat grăbit din cameră. îndată au venit ambii 
medici deţinuţi, m-au întrebat cum mă simt şi, sigur, eu le-am spus 
realitatea, că mă simt foarte rău. Ulterior am înţeles că temperatura 
s-a ridicat peste 41 de grade, un nivel îngrijorător, periculos. Ei au 
intervenit cu ce au putut şi m-au supravegheat foarte atent. Prin 
marea îndurare a Domnului temperatura a cedat. Nu mi s-a explicat 
niciodată care să fi fost concluzia medicilor, dar eu mi-am dat 
seama că am fost la un pas de poarta Cerurilor, a Veşniciei... 
Domnul Isus a vegheat asupra robului său, cu care avea un plan... 

De data aceasta am fost pus la norma 28, special stabilită 
pentru cei bolnavi de TBC. La această normă se dădeau 750 gr de 
pâine pe zi, lapte şi mâncare bună, în plus primind pastilele de 
hidrazidă. De alfel este cunoscut faptul că tuberculoza este şi un 
semn al vieţii de mizerie, răspândită mai ales în ţările sărace, cum 
sunt unele din Africa. Câţi deţinuţi nu se uitau cu jind la bucata mare 
de pâine a TBC-iştilor, nu însă şi la boala lor. 

Am aflat că în colonia Salcia, la brigăzile de lucru sunt doi 
dintre fraţii din lotul meu, Harap Dumitru şi Băbuţ Teodor. M-am 
informat unde sunt, în ce barăci, şi am aflat în ce baracă era Relu 
Băbuţ. într-o seară, după întoarcerea lor de la lucru, m-am strecurat 
până la baraca lui, nu fără riscuri, cu o cană de lapte într-o mână şi 
în cealaltă cu o bucată bună de pâine. Ce ar fi putut fi mai bun 
pentru un deţinut flămând? Am ajuns la patul lui, în faţa lui, dar el 
nu m-a observat. Stătea şezând pe patul lui din rândul de jos, cu 

capul în mâini şi cu coatele pe genunchi, şi încet cânta un şlagăr pe 
care îl auzisem şi eu de mult, din muzica uşoară românească şi 
astfel l-am putut identifica mai bine: “Căsuţa noastră, cuibuşor de 
nebunii...” Mi-am dat seama că gândurile lui zburasera departe la 
soţia lui şi la cele trei fetiţe... şi l-a cuprins un dor de acasă. Şi eu 
aveam lăsaţi acasă cu trei ani în urmă soţia cu trei copilaşi şi al 
patrulea pe drum. Nu ştiam încă dacă soţia a supravieţuit în urma 
celei de a patra naşteri, după prezicerile sumbre ale medicilor, şi ce 
anume aveam, vreo fetită mult dorită de noi? Era o taină... 

Când şi-a deschis ochii şi a văzut darurile aduse, ochii i s-au 
umezit de lacrimi de bucurie şi surpriză. A băut laptele, căci aveam 
nevoie de cană, care era în dotarea mea de la staţionar, şi pe furiş 
în noapte m-am strecurat înapoi fără să fi fost observat şi prins de 
vreun gardian, care nu m-ar fi iertat. Ca să faci binele se cere 
uneori sacrificiu şi risc. “Doamne, ajută-mă să trăiesc aşa toată 
viaţa şi păstrează-i pe cei dragi ai mei sub paza Ta binecuvântată.” 

într-o duminică după-masa am ieşit pe iarbă în curtea coloniei, 
unde mai erau şi alţii. Spre uimirea şi bucuria mea, cine a apărut 
între noi? Fratele Cure Simion, pastor şi predicator al Evangheliei 
prin părţile Banatului. îl cunoscusem de copil, pe când era pedagog 
la Orfelinatul Baptist din Simeria, şi am rămas în bune relaţii. 
Părtăşia împreună în Cuvântul lui Dummezeu, ca şi legătura 
frăţească, ne-a făcut mult bine, cum scrie în Psalmul 133:“lată ce 
plăcut şi ce dulce este să locuiască fraţii împreună...” A fost şi un 
prilej de întărire duhovnicească pentru mime, tocmai la timpul 
potrivit. Alte necazuri se conturau la orizont. Eram acum ieşit din 
staţionar şi ataşat unei brigăzi din Salcia. într-o zi mă caută fratele 
Mitică şi-mi spune: 

- Vino cu mine, acum se iau de la magazie saci cu făină pentru 
bucătărie. Cei care ajută la saci capătă două bucăţi de mămăligă. 
Şi cum foamea era un bici permanent pe noi, îl ascult şi merg cu el. 
Ne-am dus la rampa de la magazie, lui Mitică primul i se pune un 
sac pe umeri şi pleacă spre bucătărie. Urmez eu la rând şi mi se 
pune şi mie un sac pe umeri. Abia am făcut doi paşi şi pe al treilea 
nu am mai ajuns să-l fac, căci m-am prăbuşit la pământ sub 
greutatea sacului, şi cu greu m-am ridicat de jos. l-am mulţumit 
Domnului că nu mi s-a întâmplat ceva mai rău şi nu m-am mai 
gândit la cele două bucăţi de mămăligă. 



Serviciul politic din închisori ca şi din coloniile de muncă era 
pârghia prin care securitatea comunistă opera în mijlocul deţinuţilor. 
Pentru ca să-şi vâre informatori în structuri noi, trebuiau făcute 
schimbări administrative în formarea brigăzilor. Astfel, eu am ajuns 
să fiu repartizat în faimoasa brigadă a cărei brigadier fusese numit 
tehnicianul dentar Andreica. Era atât de vândut slujbei de 
colaborator al securităţii, încât nu numai deţinuţii îi purtau groaza, 
dar şi gardienii îi ştiau de frică, deoarece îi raporta şi pe ei, că sunt 
prea delăsaţi în opera de “reeducare” a deţinuţilor, că nu sunt 
suficient de exigenţi şi alte lucruri. Am avut convingerea că nu 
întâmplător am ajuns în brigada lui Andreica. Unii dintre noi eram şi 
sub controlul securităţii de baştină din oraşele de unde am provenit. 
Asta şi pe baza a ceea ce mi-a spus judecătorul în proces, că 
“mi-am îngreunat” detenţia prin răspunsurile mele din cadrul 
procesului, cât şi pentru refuzul categoric de a accepta orice fel de 
relaţii în serviciile securităţii în anii de dinaintea arestării mele. 

9 9 

Acum eram în mâinile lor şi puteau să regizeze orice represalii 
împotriva mea, şi oare care ar fi fost omul cel mai potrivit pentru 
aceasta, dacă nu brigadierul Andreica?... 

Munceam în zilele acelea la nişte canale de irigaţii, muncă 
foarte grea, cu pământ şi roabe grele de metal. Fără să ştiu nimic, 
într-o zi o fi primit sarcina să mă supravegheze cu atenţie 
deosebită. Nu a fost de bun augur repartizarea mea în brigada lui 
Andreica. Am muncit în ritmul celorlalţi deţinuţi, ca atare nu 
credeam să fi găsit vreun motiv anume, pentru vreo pedeapsă. De 
fapt, eu munceam la nivelul satisfăcător în funcţie de sănătatea şi 
puterile mele fizice. Surpriza a venit seara, la sfârşitul zilei de lucru, 
când a venit cu metrul să-mi măsoare volumul de muncă depus. 
Norma o ştia toată lumea, era aceea de 3.2 metri cubi, săpat, 
încărcat în roabă şi cărat la distanţe de 15-30 metri. Rezultatul 
măsurătorilor făcute de brigadier a însumat nici măcar jumătate de 
normă: 1,5 metri cubi, chit că eu am lucrat cât se poate de corect. 
Seara, la sosirea în colonie, am fost raportat şi, ca urmare, înainte 
de stingere am fost chemat într-o baracă, cu alţi câţiva deţinuţi. 
Acolo am fost luat primul la rând şi mi s-a ordonat să mă dezbrac la 
pielea goală şi să mă aşez jos pe o pătură, întins cu faţa la pământ. 
Mi-a întins un cearceaf umed pe spate şi um gardian mi-a aplicat 

lovituri putermice cu un baston de cauciuc. Cearceaful a fost pus ca 
să nu plesnească pielea. Faptul că avea să se învineţească de 
hemoragii subcutane, asta nu îi deranja. Mai multe zile nu am putut 
să mă aşez pe o bancă sau un scaun fără dureri mari... Pe lângă 
dureri, sentimentul de degradare umană era copleşitor. 

în noaptea aceea şi dimineaţă m-am rugat şi am zis: 
“Doamme, acum simt că nu mai pot. Dacă nu intervii Tu, mă 
prăpădesc. Eu vreau să lucrez astăzi cu toată puterea şi dacă în 
ritmul unei asememea munci, Tu mă laşi să mor, facă-se voia Ta. 
Voi veni acasă la Tine. Dar dacă vrei să intervii Tu pentru mine şi să 
mă scapi din brigada lui Andieica, eu îţi mulţumesc. Amin.” 

într-adevăr am făcut un supraefort, dar dacă aş fi lucrat aşa, în 
mai puţin de o săptămână aş fi fost terminat. Seara a venit din nou 
şi mi-a măsurat din nou groapa mea şi a văzut că am realizat 
aproape doi metri cubi în loc de 3.2, dar n-a mai îngăduit 
Dumnezeu să mă mai bată. Ajunşi în colonie, era deja dat ordin să 
fim toţi atenţi, că se vor striga mai multe nume de deţinuţi, şi cei 
care îşi aud numele să îşi pregătească imediat bagajul şi să fie gata 
de plecare încă în noaptea aceea. Au fost strigate în total 600 nume 
de deţinuţi, printre care şi numele meu. l-am dat slavă Dommului şi 
eram convins că El mi-a ascultat rugăciunea din noaptea trecută. 
Eram salvat din brigada lui Andreica. 

Cei 600 am fost duşi la debarcaderul Salcia şi am fost 
îmbarcaţi pe bacul “Gironde” şi duşi cu un remorcher pe Dunăre 
spre Sud, până în apropierea satului Giurgeni, situat pe malul de 
Vest al Dunării, deci spre Muntenia. Aveam un sentiment plăcut să 
ştiu că cel puţin Dunărea nu mă mai desparte de familia mea dragă, 
deşi până la Arad mai erau circa 700 km care ne despărţeau, 
câmpii, dealuri şi munţi cu izvoare de râuri care curgeau să se 
verse în Dunăre. Ziua următoare înainte de masă am ajuns la 
destinaţie, unde Gironde şi-a aruncat ancora şi a fost fixat de nişte 
stâlpi de pe mal. Aici era o mare suprafaţă de orezărie, pentru care 
era nevoie de braţe de muncă. A fost pentru prima dată în viaţa 
mea când aveam să văd de aproape cum se cultivă orezul şi să 
particip personal la acest gen de muncă agricolă. 

Dar înainte de toate aş vrea să vorbesc despre acest bac, care 
de acum înainte, pentru vreo cinci luni, avea să ne fie casă. 
Gironde era un bac lung de 30-35 metri. Era împărţit în trei 
compartimente. La un capăt a fost instalată bucătăria celor 600 de 
deţinuţi. în condiţiile în care eram acum, comuniştii au introdus 
cunoscuta doctrină a luptei de clasă, aşa că ne-au împărţit în două 
clase, muncitori şi intelectuali. Prin această împărţire au intenţionat 
să strecoare între noi neînţelegeri, invidie şi chiar duşmănie, clasa 
mai privilegiată înaintea administraţiei fiind muncitorii. în categoria 
intelectualilor au fost puşi toţi deţinuţii care aveau de la patru clase 
de liceu în sus. 

Aşadar, la celălalt capăt al bacului era compartimentul mai mic, 
care a fost dat celor patru brigăzi muncitoreşti, formate din 200 de 
deţinuţi. La mijloc era încăperea cea mare, în care au intrat opt 
brigăzi de intelectuali cu cei 400 de deţinuţi. Astfel, comuniştii au 
introdus între noi morbul animozităţilor, într-o categorie fiind 
muncitori şi agricultori, şi cealaltă categorie, care era foarte 
dispreţuită, erau intelectualii. Brigăzile de muncitori au fost tratate 
diferenţiat, mai cu bunăvoinţă, în timp ce intelectualii au avut parte 
de un regim aspru, dur, cu persecuţii subtile, izvorâte din fantezia 
diabolică a administraţiei comuniste. Minciuna, ura li crima au fost 
morala de totdeauna a religiei ateiste, care acum era în deplină 
manifestare. 

Voi încerca să redau cât de cât ceva din ceea ce a constituit 
pentru mine şi pentru toţi deţinuţii o adevărată tortură de zi şi 
noapte, în condiţiile cu totul inumane aflate pe acest bac. în primul 
rând, fiind construit în întregime din metal, în timpul zilei se 
supraîncălzea de soarele dogoritor al verii (iunie-septembrie) astfel 
încât în condiţiile de neaeresire, temperatura se ridica la peste 40 
de grade Celsius. în primele zile am fost ţinuţi zi şi noapte închişi în 
bac, până au fost concepute şi aplicate metodele de funcţionare şi 
pază ale acestei colonii mobile. în cursul zilei, dezbrăcaţi doar la 
cămaşă şi chiloţi, şiroaie de transpiraţii neîntrerupte curgeau pe 
trupurile noastre, de parcă eram etuvă, din cauza aburilor care 
ieşeau din noi. 

Prin contrast, pe durata nopţii, temperatura scădea brusc, 
fierăria vasului se răcea repede în bătaia vânturilor de stepă 

neoprite. Am ajuns să dârdâim de frig, literalmente ne clănţăneau 
dinţii în gură, în aşa măsură că nu puteam dormi. Transpiraţiile 
abundente din cursul zilei au determinat nevoia arzătoare de apă 
de băut în cantitate mai mare, pentru refacerea echilibrului hidric 
din organism. Numai că apa potabilă în Bărăgan şi Dobrogea nu se 
găseşte uşor, aşa că singura sursă de apă era din Dunăre, care 
aproape de vărsarea în Marea Neagră era suprapoluată, după ce 
colecta apele deversate în ea din atâtea ţări prin care trecea, 
plecată de la izvor. Uneori se punea în butoaiele de apă cloramină 
pentru dezinfectare, alte dăţi nu, şi eram nevoiţi să o bem. în câteva 
zile de la sosirea la Luciu-Giurgeni, toţi deţinuţii aveau să se 
îmbolnăvească de diaree rebelă, unii chiar şi de febră tifoidă, iar 
asistenţă medicală pe bacul Gironde era cu totul inexistentă. în 
condiţiile acestea, singura posibilitate ar fi fost să poata fi fiartă apa 
de băut, dar cine, cum şi unde pentru atâta mulţime de deţinuţi? 
Comuniştii ne-au spus-o doar deschis, în atâtea rânduri: 

- V-am adus aici să vă omorâm, bandiţilor. Nici unul din voi nu 
o să scape... 

Apoi intrarea şi ieşirea din bac se făcea pe o scară metalică 
foarte îngustă, înaltă şi abrupta, probabil să fi avut în jur de 6-7 
metri înălţime. Nenorocirea era că în fiecare seară şi dimineaţă cei 
ajunşi la rând în echipa de serviciu trebuiau să facă pe vidanjorii, să 
scoată tinetele cu excremente şi urină umplute aproape la refuz, cu 
o greutate supraomenească, dacă ţinem seama de puterile noastre 
decimate zi de zi. Priveam cu groază şi sub tensiune pericolul la 
care erau supuşi cei din echipă, făcând operaţia aceasta de a 
scoate doi inşi aceste tinete în puterea braţelor pe scara îngustă de 
cel mult 50 cm până pe parapet, de unde erau deversate în Dunăre, 
într-o dimineaţă, echipa de doi care scotea o tinetă pe scară, când 
au ajuns aproape sus la ieşire, puterile i-au părăsit şi au scăpat 
tineta din mâini, care s-a prăbuşit înapoi pe fundul bacului. Murdăria 
s-a împrăştiat peste tot în jur, aşa că s-a umplut toată încăperea cu 
un miros pestilenţial. Eu nu eram în stare să fac faţă la o asemenea 
sarcină, aşa că trebuia să dau din mâncarea mea şi din pachetul 
meu primit de acasă, ca un altul mai viguros să facă în locul meu. 
(Aici la Luciu-Giurgeni am primit primul pachet de la familie, dar 
asupra acestui lucru voi reveni.) 

Munca noastră era aceea de a plivi orezul. Era o anumită 
buruiană în orez care semăna foarte mult cu orezul. Unii dintre 
deţinuţi nu puteau face distincţia între ele, care-i orezul şi care-i 
iarba dăunătoare. în cazul acesta, erau situaţii când în loc să 
smulgă buruiana, au smuls orezul, ori ca să nu greşească le-au 
lăsat pe amândouă. Orezul era forţat să crească prin înmulţirea 
apei în parcelă, adusă din Dunăre. în condiţii normale, trebuia să ni 
se asigure cizme de protecţie din cauciuc, înalte mult peste 
genunchi. Nici vorbă de aşa ceva, aşa că aveam multe de îndurat 
din pricina aceasta. în primul rând, dimineaţa apa era rece şi vântul 
care sufla tare ne făcea să suferim de frig, în apa care, în unele 
parcele, a ajuns peste genunchi. Apoi lipitorile ne dădeau bătaie de 
cap, când apucau să se fixeze pe picior, şi cu ventuzele lor să ne 
sugă preţiosul sânge. De câteva ori am păţit aşa. Singura 
modalitate de a scăpa era să ridici piciorul din apă şi să o plesneşti 
viguros, dar lovitura îşi făcea, în plus, şi durere. O deschidere 
făcută de lipitoare, după ce ai reuşit să scapi de ea, avea să 
sângereze mai multă vreme până să se închidă rana, lăsând o dâră 
de sânge în apă. După un timp am primit simţământul de a preveni 
fixarea lor, când tatonau pe piele locul unde să-şi fixeze ventuzele. 
Cu o lovitură rapidă le ameţeam şi cădeau în apă. 

Dar cea mai grea suferinţă era aceea provocată de diaree, 
care nu putea fi tratată nicidecum. Era un cerc vicios de infestare, 
pe care nu-l puteam preveni deloc. în primul rând, lângă bac, în 
imediata apropiere a Dunării, a fost săpat un şanţ în zig-zag, care 
să folosească drept hazna, şi care era neacoperit. Mii şi mii de 
muşte, de toate culorile şi de toate soiurile roiau peste tot. Muştele 
din hazna zburau apoi sus pe Gironde, unde era întinsă mămăliga 
şi mâncarea pentru deţinuţi, fără să fie acoperită. în orezărie, 
deţinuţii îşi făceau necesităţile pe marginea parcelelor şi chiar în 
apă. Apele pompate din Dunăre, care erau dirijate pe toate 
parcelele cu orez, erau colectate şi printr-un alt canal duse şi 
deversate în Dunăre, cam la 50 m de bac, aşa că aceste ape 
treceau pe lângă bac, de unde se lua apă cu găleţile pentru gătit 
mâncare şi pentru băut. Am văzut cu ochii mei cum viermii mişunau 
pe mămăligă, marmeladă şi pâine, ca şi muşte de tot felul. Era mai 
mult decât dezgustător, dar foamea chinuitoare ne făcea în stare să 

înfrângem scârba şi riscurile îmbolnăvirii şi să mâncăm tot ce ni se 
dădea. Nu este nimic în afara realităţii din cele ce am spus mai sus. 

Dar în iadul acesta organizat de comunişti, aici pe malul 
Dunării, Dumnezeu a îngăduit să am şi unele satisfacţii şi bucurii, 
pe care nu le voi uita niciodată. Aşa cum am mai spus, faptul că 
eram pe malul muntean al Dunării îmi dădea simţământul că sunt 
aproape de casă. Când era Dunărea între mine şi familie, aveam 
simţământul îndepărtării, al înstrăinării, al însingurării, pe când aici 
la Giurgeni îmi creşteau în suflet razele unei speranţe. De 
asemenea, de aici, de pe malul Dunării, priveam departe spre Apus, 
spre Făurei, unde era cea mai apropiată gară de cale ferată. Fumul 
de locomotivă se ridica spre cer din gara Făurei şi ştiam că acolo 
sunt oameni liberi, care pot călători încotro doresc în ţară şi că, 
poate, vreunul dintre ei să fi fost de curând prin Arad, sau poate voi 
pleca înspre acolo. Aveam speranţe că împreună cu ei şi eu voi 
avea, într-o zi, favoarea de a pleca acasă spre cei dragi ai mei. Dar 
toate aceste gânduri erau doar umbre de vis, care aveau să se 
spulbere curând de înjurătura gardianului, care parcă ştia ce se 
petrece în sufletul meu, când a strigat din nou: 

- Pleacă cocoaşa, bandit!... 

Drumul surghiunului era încă lung, cu atâtea necunoscute, şi 
cine ar fi putut prezice când anume se va sfârşi? Doar credinţa dată 
nouă de Duhul Sfânt mai putea construi o punte peste viitor, care să 
ne dea un răspuns şi tăria de a rezista şi înfrunta totul cu curaj, ca 
şi cuvintele poetului care afirmă cu certitudine că: “Este o dreptate 
şi trebuie să vie!” Sau cum spune Biblia: “Şi credinţa este o 
încredere neclintită în lucrurile nădăjduite, o puternică încredinţare 
despre lucrurile care nu se văd” (Epistola către Evrei 11:1). Ştiam 
prin această credinţă că într-o zi “soarele libertăţii” va răsări şi 
pentru noi. Credinţa este o minune, este un ochi deschis spre 
invizibil, este un dar de la Dumnezeu. Minunate cuvinte a spus 
despre credinţă şi marele om de litere german Goethe: “Credinţa 
este o privire spre invizibil, o încredere în imposibil şi o rezemare pe 
improbabil!” La nivelul lumii din sfera supranaturală, unde tronează 
Dumnezeu, credinţa este ştiinţa lui Dumnezeu, care le este revelată 
sfinţilor. De aceea Scriptura arată că lucrurile care se văd (cu 
ochiul) sunt trecătoare, pe când lucrurile care nu se văd sunt 
veşnice. Pentru că credem, de aceea ştim şi vorbim. 



Fie ca să amintesc şi unele experienţe de la Luciu-Giurgeni. 
într-o seară, pe când eram stors de vlagă de diareea care dura de 
atâta timp, am văzut că unii dintre deţinuţi se aşează într-un rând 
penal, fiecare cu căniţa în mână. Am înţeles că rândul era pentru a 
lua o porţie de apă fiartă neagră, căreia i se spunea cafea. De fapt 
era făcută dintr-un surogat indigen, din care puteau bea liniştiţi şi 
cei bolnavi cu inima ori cu aparatul digestiv... M-am aşezat şi eu în 
rând. Am înţeles abia apoi că dreptul la această băutură îl aveau 
numai unii, care erau trecuţi pe o anumită listă, despre care eu nu 
ştiam. Un caraleu m-a luat şi m-a dus în “poartă”, unde mă aştepta 
o chelfăneală (bătaie) menită să mă înveţe că nu am dreptul la o 
cană de malţ, dacă nu am fost trecut pe o anumită listă făcută de nu 
ştiu cine. Mă rugam în gândul meu: “Doamne, nu îngădui să fiu 
bătut. Tu ştii acum cât sunt de slab şi de bolnav. Mulţumesc. Amin!” 
Nu ştiu ce s-o fi putut întâmpla însă, după o scurtă anchetă, au 
decis să nu mă bată. Poate că înfăţişarea mea cadaverică să îi fi 
determinat la aceasta. Dar eu cred că mai degrabă a fost un 
răspuns la rugăciunea mea. 

O întâmplare pe care o consider drept minune a credinţei unită 
cu rugăciunea a fost intervenţia lui Dumnezeu în ajutorul şi 
izbăvirea mea. Necredinţa ar putea să spună foarte uşor: “A fost 
doar o coincidenţă.” Eu ştiu însă că, pentru mine, a fost răspunsul 
prompt al Tatălui meu ceresc. 

Era o dimineaţă de zi de lucru, dar spre deosebire de altele, o 
ceaţă densă a coborât asupra coloniei noastre, astfel că vizibilitatea 
a fost doar până la 15-20 m. Sigur, în asemenea situaţie nu am 
putut fi scoşi la muncă la ora obişnuită, din motive de securitate. 
Dar ca să nu fim lăsaţi liniştiţi, s-a ordonat o percheziţie surpriză. 
Era o dimineaţă foarte răcoroasă, aşa că eu luasem pe dedesubtul 
cămăşii şi o flanelă mai groasă de corp, care ne era interzisă să o 
purtăm. O mare nelinişte îmi cuprinse inima şi am început să mă 
frământ. Percheziţia începuse cu flancul stâng, cu brigada din 
imediata apropiere a porţii, adică cu brigăzile de intelectuali, fiind 
exceptate cele patru brigăzi muncitoreşti. Era brigada a 12-a, ori 
până la brigada mea, care era a 5-a, iar în brigada mea eram în 
ultima grupă, aveam timp suficient pentru a face cumva să-mi dau 
jos flanela. Aceasta a fost prima reacţie pornită din sentimentul de 

228 



frică ce m-a cuprins. Ştiam că, în cazul în care voi fi găsit cu flanela 
asupra mea, puteam fi bătut, flanela să-mi fie confiscată şi, ce 
tragea cel mai greu la cântar, era tăierea scrisorii de legătură cu 
familia, care abia de curând a început să ne fie dată. 

Dreptul la un pachet de 5 kg de alimente era absolut vital 
pentru mine în starea în care eram, mai ales că era pentru prima 
oară când am putut să iau contact cu familia în ultimii trei ani. 
Cărţile poştale erau acordate deţinuţilor merituoşi în muncă şi 
disciplinaţi. Ori eu, care lăsasem acasă soţia cu trei copilaşi mici şi 
al patrulea pe drum, ardeam de dorinţa să aflu veşti despre ei, dacă 
soţia a scăpat cu viaţă după a patra naştere, căci medicii i-au 
prezis-o a fi fatală. Pentru nimic în lume n-aş fi dorit să pierd acest 
drept! 

în ciuda supravegherii destul de stricte, aşezaţi jos pe sol în 
formaţia brigăzilor pe grupe, cu ordinul să nu ne mişcăm, am reuşit 
prin mişcări foarte încete să dezbrac zeghia şi cămaşa şi să pot da 
flanela jos, apoi să mă îmbrac cu cămaşa şi zeghia, fără să fi fost 
văzut de ochii vreunui gardian vigilent. Dar odată făcut lucrul 
acesta, ce era să fi făcut acum cu flanela care, chiar dacă nu era 
îmbrăcată, fiind lângă mine, starea mea de culpă rămânea aceeaşi. 

Frământarea mea era şi mai mare, pe măsură ce brigada mea 
şi grupa mea aveau să ajungă la rând. Eram mâhnit, tulburat şi 
pierdut, când brigada a 6-a, vecină cu noi, era în toiul percheziţiei, 
în acele momente însă, mi-am adus aminte şi m-am întrebat de ce 
mă îngrijorez şi mă frământ, când am în cer un Dumnezeu atât de 
mare? Duhul Sfânt care ne ajută în slăbiciunile noastre (Romani 
8:26) mi-a adus aminte din Cuvânt făgăduinţe ca aceasta: 
“Cheamă-Mă în ziua necazului, şi Eu te voi izbăvi iar tu Mă vei 
proslăvi!” (Psalmul 50:15). M-am interiorizat îndată şi am început să 
mă rog: “Doamne, acum este momentul să împlineşti şi pentru mine 
această făgăduinţă. Vino în ajutorul meu şi mă izbăveşte Tu, că eu 
nu pot. Mulţumesc că mă asculţi. Amin!” 

Primul rezultat al acestei rugăciuni a fost că o pace adâncă a 
coborât în inima mea, frica a dispărut când percheziţia începuse 
deja la prima grupă din brigada mea. Aveam pacea aceea în inima 
mea care întrece orice pricepere şi ne păzeşte inima şi gândurile în 

Hristos (Filipeni 4:7). Câtă deosebire faţă de cum fusesem doar cu 
cinci minute înainte de a mă ruga. Şi MINUNEA S-A .PRODUS 
CHIAR ATUNCI, până să ajungă percheziţia chiar la grupa mea. 
Ceaţa dispăruse cum ai bate din palme, ca prin farmec, şi un ordin 
hotărât al comandantului a fost dat: 

- Gata percheziţia, pregătirea brigăzilor şi încolonarea pentru 
ieşirea la punctul de lucru. Aşa a făcut să triumfe pentru mine, 
într-un chip minunat, slava lui Dumnezeu. 

Părtaş cu mine în aceeaşi grupă era atunci fratele Mitică 
Harap, căruia i-am împărtăşit toate fazele experienţei şi i-am 
mulţumit împreună Domnului pentru intervenţia Lui minunată, chiar 
în ultimul moment. Eram salvat! Ce plăcut mi-a răsunat atunci în 
duh căntarea:“0, de-ai putea tu crede, minuni mari ai vedea, 
întotdeauna Domnul, cu drag te-ar ajuta”!... 

Ca o urmare a îndurării lui Dumnezeu, am ajuns să primesc şi 
eu prima carte poştală, pentru a scrie şi eu. Sigur, noi nu aveam 
dreptul să scriem ce vrem, ci ceea ce s-a ordonat, şi anume: “Sunt 
bine, vă rog să-mi trimiteţi un pachet de 5 kg alimente”, apoi am 
înşirat ce era de preferinţă pentru mine. Scrisoarea am adresat-o 
pe numele mamei mele şi am aşteptat cu sufletul la gură, nu atât 
alimentele, cât vestea că soţia mea trăieşte şi este bine... 

Cu vreo două săptămâni mai târziu, întors într-o seară de la 
muncă, am fost chemat de gardianul însărcinat cu distribuirea 
pachetelor de alimente pentru deţinuţi. în timp ce mergeam înspre 
locul destinat, în faţa unei mese lungi, mă gândeam:"Voi căpăta, 
oare, răspunsul dorit la aşteptările mele?" 

Gardianul ţinea pachetul ferit de ochii mei, ca să nu văd 
adresa expeditorului. Au urmat mai multe întrebări de identificare a 
mea, cum au fost:"Care ti-e numele?...Ce condamnare ai?...De la 
cine aştepţi pachet?" La această întrebare am răspuns:"De la 
mama mea!" "Cum o cheamă?" "Eva lovin," am răspuns. "Nu, alt 
nume de femeie." O străfulgerare de bucurie îmi trecu pe dinainte, 
desigur o fi de la soţie, deci trăieşte, şi zic: "Domnica lovin." "Nu, fu 
răspunsul, alt nume de femeie..." Am adăugat numele celor două 
surori ale mele cît şi al mamei soacre, dar răspunsurile au fost de 
fiecare dată “NU”. Eram descumpănit cu totul, căci de la verişoare 

ori mătuşi nu aşteptam pachet, l-am spus că alt nume nu mai am 
de femeie, că de la altcineva nu aştept pachet. Dar chiar în clipa 
aceea mi-a venit ideea salvatoare şi i-am zis: "Domnule major, ştiţi, 
la arestarea mea, acum trei ani, am lăsat acasă soţia cu trei băieţi 
mici şi cu al patrulea copil pe drum. S-ar putea ca soţia să fi născut 
şi să am o fetiţă, dar în cazul acesta eu nu ştiu nimic şi nici nu pot 
să vă spun vreun nume." Parcă s-a înduioşat şi el, căci şi printre 
aceşti zbiri mai era câte unul cu frică de Dumnezeu, în ascunzişul 
inimii lui. 

în clipa următoare a silabisit cam greu un nume care nu era 
obişnuit în România: “Ca-si-a-na lovin”. Lăsă pachetul pe masă şi 
am putut şi eu citi adresele. Eram fericit să văd şi să recunosc 
frumosul scris al soţiei mele. Deci trăia, a supravieţuit, în ciuda 
prezicerilor sumbre ale medicilor. Asta a fost o mare bucurie şi o 
mare mângâiere pentru mine, aşa că Dumnezeul nostru, Tatăl 
Domnului nostru Isus Hristos, este un DUMNEZEU AL 
MINUNILOR. Deci a născut, după trei băieţi mult dorita fetiţă, căreia 
i-a pus numele Casiana. Nu mai puteam de fericit, nu cred că era 
altul, în acele clipe în lume, mai fericit decât mine! Am uitat de orice 
necazuri, de boala care mă mistuia şi mă uscam pe picioare, cât şi 
de riscul că s-ar putea prea bine să nu mai ajung să-mi văd familia 
pe pământ. Parcă am primit aripi să zbor. Era un triumf al credinţei 
în Dumnezeu, atât pentru soţie acasă, cât şi pentru mine aici, în 
lagărul de la Luciu-Giurgeni. Era şi o scumpă împlinire a 
făgăduinţei: "lată că nu dormitează, nici nu doarme Cel ce păzeşte 
pe Israel” (Psalmul 121:4). în pachet a mai fost o mare surpriză: o 
fotografie a soţiei cu cei patru copilaşi. Casiana încă nu împlinise 
doi ani. Pachetul, prin conţinutul lui, ar fi putut să însemne mult, 
dacă nu aş fi fost bolnav, dar valoarea lui a fost diminuată de boală, 
care tocmai se manifesta prin neasimilarea alimentelor. Muştele 
răspândeau microbul diareii peste tot. 

Dacă ceva ne-a lipsit foarte mult la închisoare au fost fructele. 
Ce mult am fi dorit să le vedem fie măcar forma şi culoarea! Timp 
de trei ani nu-mi aduc aminte să fi văzut vreun fel de fructe. Dar 
într-o zi, pe când eram la prăşit porumb, prin iulie, ostaşii care ne 
păzeau au dat peste o sursă de lubeniţe (pepeni verzi) şi se 
ospătau din plin şi din belşug, ceva mai la distanţă de noi şi în văzul 

nostru. Nouă ne lăsa gura apă, cum am fi gustat şi noi, dar era 
imposibil. Gardienii aveau ordine stricte de a nu ne facilita nimic, în 
afara regulamentului. într-o seară, pe când ne întorceam de la 
prăşitul porumbului spre bac, am trecut cu coloana pe unde au 
poposit soldaţii şi gardienii, când au mâncat în văzul nostru. Ochii 
mei au surprins în iarbă o jumătate de lubeniţă rămasă de la ei, 
roşie ca sângele şi cu micile pete negre ale seminţelor. Ispita a fost 
irezistibilă şi nici timp de zăbavă nu era. Trebuia să mă desprind de 
coloană şi să fac vreo cinci metri, dar riscul era mare. Puteam fi 
împuşcat, fără somaţie (acţiunea mea fiind considerată o tentativă 
de evadare). Dar momentul era unic, setea mă mistuia grozav, aşa 
că fără să mai fac şi alte calcule, m-am repezit şi am apucat trofeul, 
l-am adus între rânduri, şi din el ne-am înfruptat mai mulţi, cu 
mulţumiri către Domnul pentru acest dar neaşteptat. E greu de spus 
în cuvinte ce a însemnat pentru mine această binecuvântare a 
naturii. Să fi fost totuşi neobservat de paznicii noştri? M-a acoperit 
mâna lui Dumnezeu! 

O experienţă asemănătoare am avut ceva mai târziu, pe la 
mijlocul lunii septembrie. Ne deplasam cu coloana în marş pe un 
drum de legătură între două localităţi de pe malul Dunării. La un 
moment dat, am zărit jos lângă drum o prună frumoasă. Nu am stat 
pe gânduri şi am apucat-o. Era o minune de prună, care a trecut 
prin toată brigada, din mână în mână să o vadă fiecare şi să o 
mângâie cu privirea, după care a ajuns din nou la mine. Am 
împărţit-o pe din două cu iubitul meu frate Mitică Harap. Era o 
prună frumoasă şi mare, dar totuşi mult prea mică să o fi putut 
împărţi cu mai mulţi. A fost o zi de sărbătoare pentru noi. Cei ce citiţi 
aceste rânduri, mă întreb, oare, aţi putut vreodată să vă gândiţi şi 
să apreciaţi la justa ei valoare o “prună”? Nu s-ar cuveni să-i 
mulţumim zilnic Domnului pentru atâtea binecuvântări, pe care ni le 
dă cu mână largă, cu care ne-am obişnuit atât de mult, încât le 
considerăm ca pe ceva normal, ca pe un drept al nostru? în 
realitate, fructele, legumele, zarzavaturile şi tot ce avem sunt de la 
Domnul: “Orice ni se dă bun şi orice dar desăvârşit este de sus, 
pogorându-se de la Tatăl luminilor, în care nu este nici schimbare, 
nici umbră de mutare” (lacov 1:17). 

Desigur, pentru mine pruna aceea a însemnat mai mult decât 
cea mai copioasă masă de la o curte domnească. împrejurările 
speciale fac ca unele lucruri să primească o valoare mult mai mare 
decât acea pe care o au de fapt. De exemplu: o funie are valoarea 
ei, dar când e unicul mijloc la dispoziţie prin care poate fi salvat un 
om de la înec, ea primeşte valoarea egală cu cea a unui om. Aşa ar 
trebui să consideram toate lucrurile pe care le avem şi astfel să 
sporească mulţumirile noastre zilnic către Domnul, Părintele 
oricărei îndurări, pentru că ni le-a dat. 

Tot pe la mijlocul lunii septembrie 1961, la Luciu-Giurgeni l-am 
avut părtaş pe Simi Moţ, care la rândul lui, era şi el o epavă, o 
umbră de om, deşi din punct de vedere fizic făcea parte dintre cei 
înalţi şi solizi, în condiţii normale. Imaginea picioroangelor de barză 
era comună la toţi cei care au ajuns în stare de distrofie. Osatura şi 
cartilagiile la genunchi păstrau forma lor bombată, în schimb de la 
genunchi în sus până la şolduri şi de la genunchi în jos până la 
labe, picioarele erau ca nişte beţe subţiri; musculatura şi ţesuturile 
nobile dispăruseră din cauza înfometării. Prin îndurarea lui 
Dumnezeu, Simi a primit un pachet de alimente de acasă, de la 
soţia lui, la o vreme limită, înainte de a fi prea târziu... Generos, în 
două rânduri mi-a oferit şi mie o mică gustare cu ceva brânză, 
sursă de ceva proteină, atât de necesară în situaţia dată. l-am 
mulţumit împreună Domnului nostru pentru bunătăţile primite, cât şi 
pentru cei ce le-au trimis. Din acel moment a avut loc o mare 
întorsătură în starea sănătăţii mele, după mai bine de trei luni. Prin 
aceeaşi mare îndurare a lui Dumnezeu, diareea a încetat şi am 
putut să zicem şi noi împreună cu psalmistul David: “Pe Dumnezeu 
se întemeiază ajutorul şi slava mea; în Dumnezeu este stânca 
puterii mele, locul meu de adăpost” (Psalmul 62:7). La fel, Solomon 
zice într-un psalm mesianic: “Binecuvântat să fie Domnul, 
Dumnezeul lui Israel, singurul care face minuni! Binecuvântat să fie 
în veci slăvitul Lui Nume! Tot pământul să se umple de slava Lui! 
Amin! Amin!” (Psalmul 72:18-19). Căci şi noi facem parte din 
Israelul Său duhovnicesc, având circumcizia, nu în carne, ci în duh, 
aşa cum spune apostolul Pavel: “Iudeu nu este acela care se arată 
pe dinafară că este iudeu; tăiere împrejur nu este aceea care este 
pe dinafara, în carne. Ci iudeu este acela care este iudeu înlăuntru; 

şi tăiere împrejur este aceea a inimii, în duh, nu în slovă; un astfel 
de iudeu îşi scoate lauda nu de la oameni, ci de la Dumnezeu” 
(Romani 2:28-29). Pe la începutul lunii octombrie, după terminarea 
muncilor agricole, a venit ordinul de îmbarcare pe acelaşi vas 
“Gironde” şi plecarea spre alte locuri de muncă, tortură fizică şi 
psihică, exterminare. Noi aveam însă convingerea pe care o dă 
credinţa, că Domnul nostru, Comoara noastră de mare preţ, ne va 
însoţi şi va fi cu noi şi pe drum şi acolo unde vom ajunge, aşa cum 
i-a însoţit pe evrei în pustie, la ieşirea lor din captivitatea Egiptului, 
ziua sub protecţia unui nor, iar noaptea sub protecţia unui stâlp de 
foc. Aveam să scăpăm şi de gardienii care nu puteau înţelege de 
ce, la Giurgeni, ori de câte ori trebuia să ne oprim câteva momente, 
toţi deţinuţii, ca la o comandă, ne aşezam jos. Pentru ei era 
enervant, dar pentru noi era o necesitate fiziologică irezistibilă, 
datorită sfârşelii trupeşti. Dar oricând puteau veni alte necazuri, ca 
în Egipt. Diavolul voia distrugerea poporului Israel prin mărirea 
normelor de făcut cărămizi, fără să li se mai dea paie, cu scopul, 
cum ziceau egiptenii, să nu mai umble “după năluci”. 

O bucurie lăuntrică mi-a umplut fiinţa că am scăpat de acest 
loc cu atâtea dureroase amintiri, dar şi cu glorioase experienţe cu 
Dumnezeu, chiar dacă acolo unde aveam să ajungem ne aştepta 
un alt calvar, poate mai greu ca cel lăsat în urmă. Acum ştiam că 
acasă, familia este întreagă, că soţia trăieşte şi este în mijlocul 
copiilor, care au atâta nevoie de ea. Băieţii erau fericiţi că aveau 
acum o surioară drăgălaşă, pe Casiana. Şi, cine ştie, poate că, 
într-o zi hărăzită de Dumnezeu, vom ajunge să fim toţi împreună... 

lată ce mă făcea să mai trag nădejde, ca odinioară proorocul 
leremia, în Plângerile lui:“lată ce mai gândesc în inima mea şi iată 
ce mă face să mai trag nădejde: Bunătăţile Domnului nu s-au 
sfârşit, îndurările Lui nu sunt la capăt, ci se înnoiesc în fiecare 
dimineaţă şi credincioşia Ta este atât de mare!” Sau: „Domnul este 
partea mea de moştenire, zice sufletul meu; de aceea nădăjduiesc 
în El. Domnul este bun cu cine nădăjduieşte în El, cu sufletul care-L 
caută. Bine este să aştepţi în tăcere ajutorul Domnului. Este bine 
pentru om să poarte un jug în tinereţea lui; să stea singur şi să tacă, 
pentrucă Domnul i l-a pus pe grumaz; să-şi umple gura cu ţărână şi 
să nu-şi piardă nădejdea” (Plângerile 3:21-30). 

în şirul suferinţelor mari prin care am trecut în Luciu-Giurgeni, 
se împlinea şi un alt cuvânt al Sfintei Scripturi: “De aceea, noi nu 
cădem de oboseală. Ci chiar dacă omul nostru de afară se trece, 
totuşi omul nostru din lăuntru se înnoieşte din zi în zi” (2 Corinteni 
4:16). Cu toate că trupul meu era supus degradării, din pricina 
asupritorilor noştri, care voiau să ne distrugă, în duhul meu, trebuie 
să spun, eram plin de bucurie, de o voioşie sfântă. Cerul sufletului 
meu şi al duhului meu era mereu senin, prin puterea Duhului lui 
Dumnezeu. Făgăduinţele Domnului erau făcute vii şi pentru mine şi 
puteam să cânt fericit şi încrezător imnuri de slavă închinate 
Domnului nostru slăvit, Isus Hristos. 

Mi-am adus aminte atunci şi de experienţa intimă, personală, a 
apostolului Pavel, pe care le-a împărtăşit-o prezbiterilor din Efes:“Şi 
acum, iată că, împins de duhul, mă duc la Ierusalim, fără să ştiu ce 
mi se va întâmpla acolo. Numai, Duhul Sfânt mă înştiinţează din 
cetate în cetate că mă aşteaptă lanţuri şi necazuri. Dar eu nu ţin 
numaidecât la viaţa mea, ca şi cum mi-ar fi scumpă, ci vreau numai 
să-mi sfârşesc cu bucurie calea şi slujba, pe care am primit-o de la 
Domnul Isus, ca să vestesc Evanghelia harului lui Dumnezeu” 
(Fapte 20:22-24). De o aşa dorinţă sfântă era umplută şi fiinţa mea, 
când am plecat de la Luciu-Giurgeni, şi puteam să cânt fericit 
cântarea pe care mi-a dat-o Domnul: 

Oh, cât de mult, Isuse, oh, cât de mult dorim 

A noastră alergare cu bine s-o sfârşim. 

Ajută-ne, prin valuri, la Tine să privim 

Şi în cereşti limanuri cu bine să sosim. 

Suntem în suferinţă, dar noi nu disperăm, 

Eşti steag de biruinţă, pe Tine Te urmăm; 

Pe-a Tale urme sfinte cu drag noi azi călcăm, 

Orice ne-ar sta-nainte, un pas-napoi nu dăm. 

Şi când durerea-i mare, fiind şi părăsiţi, 

Doar Tu ne eşti scăpare din orice suferinţi. 

Cântăm în strâmtorare, răbdăm în umilinţi, 

Ne porţi cu-al Tău braţ tare pe culmi de biruinţi. 

Oh, cât de mult, Isuse, oh, cât de mult dorim, 

La Tine sus în slavă, la Tine să venim; 

Acolo sus cu fraţii în jurul Tău să fim, 

De-a pururea cu sfinţii în veci să Te slăvim. 

Tot prinosul mulţumirii şi laudelor mele este pentru Tine, 
Mântuitorul meu şi Domnul meu, că m-ai chemat să calc şi eu pe 
urma paşilor căci “paşii Tăi varsă belşugul” (Psalmul 65:1). Marele 
apostol Pavel, pentru noi, Neamurile, a fost călăuzit de o râvnă 
sfântă în vestirea Evangheliei Domnului Isus Hristos, fiind chemat la 
aceasta prin directa revelaţie a Domnului Isus, pe drumul 
Damascului (Fapte 9:5, 15). Se cuvine aici să menţionez ceva din 
ceea ce Pavel a scris adunării din Corint, din care se poate vedea 
esenţa din profilul spiritual al acestui mare apostol: “Ci, în toate 
privinţele, arătăm că suntem nişte vrednici slujitori ai lui Dunmezeu, 
prin multă răbdare, în necazuri, în nevoi, în strâmtorări, în bătăi, în 
temniţe, în răscoale, în osteneli, în vegheri, în posturi; prin curăţie, 
prin înţelepciune, prin îndelungă răbdare, prin bunătate, prin Duhul 
Sfânt, printr-o dragoste neprefăcută, prin cuvântul adevărului, prin 
puterea lui Dumnezeu, prin armele de lovire şi de apărare, pe care 
le dă neprihănirea; în slavă şi în ocară, în vorbire de rău şi în 
vorbire de bine. Suntem priviţi ca nişte înşelători, măcar că spunem 
adevărul; ca nişte necunoscuţi, măcar că suntem bine cunoscuţi; ca 
unii cari murim, şi iată că trăim; ca nişte pedepsiţi, măcar că nu 
suntem omorâţi; ca nişte întristaţi,totdeauna suntem veseli; ca nişte 
săraci, şi totuşi îmbogăţim pe mulţi; ca neavând şi totuşi stăpânind 
toate lucrurile” (2 Corinteni 6:4-10). 

Cred că este potrivit şi necesar să fac mărturia că şi la 
Giurgeni, în mizeria de nedescris de acolo, s-au cântat imnuri de 
slavă Marelui Mântuitor şi Domn, Isus Hristos. în brigada noastră îl 
aveam şi pe domnul Goreaev, dirijorul secund al corului Filarmonicii 
din Arad. Aşa cum eram răspândiţi pe parcela cu orez, cu picioarele 
în apă, care uneori ne trecea peste genunchi, cocoşaţi asupra 
firelor de orez, am putut cânta pe voci: “Corul Sclavilor”, din opera 
“NABUCO” de Verdi, când caraleul nu era pe aproape. Acordurile 
sublime au străbătut văzduhul, aducând mângâiere şi speranţă în 

atâtea inimi... lată şi textul adaptat mai târziu de iubitul frate, 
profesor de muzică, lovan Miclea: 

Tot mai sus se înaltă cântarea mea, 

Ea străbate văzduhul albastru; 

Preamărind şi slăvind mântuirea 

Ce prin Domnul Isus s-a coborât. 

Să-i cântăm lui Isus, Salvatorul, 

Mult Slăvitul în cer şi pe pământ; 

Să cântam toti cu laudele noastre, 

Fericiţi, că El pe toţi ne-a mântuit. 

Să răsune pământul cu tot ce-i pe el, 

Căci din cer ne-a venit mântuirea! 

Aleluia, într-una noi toti îti cântăm 

Şi-Ţi vestim Numele pe pământ. 

Sună harfă a noastră cântare 

Ne-ncetat să vestim tot mereu, 

Dragostea ce pe toţi ne cuprinde 

Şi ne duce spre limanul de sus, 

Unde-om fi tot mereu cu Isus! 

Aş putea spune, fără rezervă că adevăraţii copii ai lui 
Dumnezeu, creştinii, care au credinţa Domnului Isus, SUNT CEI 
MAI BOGAŢI-SĂRACI din lumea asta, cei care asemenea lui Pavel, 
au pierdut totul, ca să-L câştige pe Hristos! (Filipeni3 :8). Mărit să 
fie Domnul! 

SPRE LAGĂRUL DE MUNCĂ 
FORTATĂ “GRĂDINA” 

9 


Cu bacul “Gironde”, atât de bine cunoscut de noi, tractaţi de un 
remorcher, am ajuns la noul nostru domiciliu, colonia Grădina. 
Prima pereche de oameni au fost puşi de Dumnezeu - Creatorul 
într-o grădină. Ce grădină minunată a lui Dumnezeu a fost aceea!... 
Dar chiar şi acolo a pătruns Diavolul, şi prima familie a pierdut 
binecuvântarea şi fericirea de la început, prin neascultare. De 
aceea, a trebuit să vină “Unul”, Isus, Mesia, al doilea Adam, care 
prin ascultarea Lui de Tatăl, până la moarte pe cruce, să ne 
deschidă drumul spre eternul Paradis, Ierusalimul cel nou, de Sus, 
care este slobod şi este mama noastră (Galateni 4:21-3 1). 

Ajunşi în faţa coloniei Grădina, care era la o distanţă de câţiva 
kilometri de Salcia, am dat peste o grămadă imensă de roşii, culese 
şi puse în lădiţe. Ne-am bucurat să putem gusta şi noi din ele, până 
ce poarta s-a deschis pentru noi ca să intrăm. A fost o excepţie, un 
chilipir aş putea spune, căci cu aşa ceva nu aveam să ne mai 
întâlnim. 

Am fost ataşaţi celorlalţi deţinuţi şi aici am lucrat la supra 
înălţarea digurilor. Drumul până la locul de muncă la dig era destul 
de lung, până la 7 km şi foarte anevoios, căci ploile de toamnă erau 
în plină desfăşurare, făcând drumurile desfundate, alunecoase, 
care ne suprasolicitau la efort cu fiecare pas făcut. Nu ştiam atunci 
cât voi putea rezista la aceste noi greutăţi, date fiind condiţiile din 
această colonie. Dar salvarea era pregătită de Domnul, într-un mod 
cum nici nu aş fi putut visa sau gândi. Pe drumurile lungi până la 
dig şi înapoi, eram chinuiţi şi aici de strigătele permanente ale 
gardienilor:" Ţine-te de braţ, bandit!" ori "Mişcă mai repede, bandit!" 
şi altele. Strigătele lor ne creau o stare psihică depresivă. Ei erau 
special instruiţi spre a folosi această metodă destul de eficace în 
dereglarea echilibrului psihic al deţinuţilor. Aşa am intrat în luna 
noiembrie, când mâncarea la colonie se dădea numai de două ori 
pe zi, dimineaţa şi seara. 

într-o dimineaţă am ieşit la muncă pe porţile coloniei şi curând 
după aceea a început să plouă. Cu greu am ajuns la punctul de 
lucru când, în loc să începem să lucrăm la dig, ni s-a dat ordinul să 
ridicăm toate materialele pe care le avem în dotare şi să ne mutăm 
pe alte tronsoane de-a lungul digului. Deplasarea pe dig şi pe lângă 
dig am făcut-o încărcaţi cu roabele de metal, hârleţe, lopeţi, dulapi 
lungi şi destul de laţi, din lemn de esenţă tare, foarte grei, care se 
făcuseră şi mai grei din pricina ploilor, şi care trebuiau luaţi în 
spinare. Pe rând, am fost şi la dus de dulapi în spinare şi la împins 
roabele. Nici una nu era de preferat. Am început să împing la roabă 
în care era hârleţul şi cazmaua. Nenorocirea era că, pământul fiind 
desfundat, roata se încărca cu noroi, de era imposibil să se mai 
învârtă. Fără să exagerez, nu puteam străbate mai mult de 3-4 
metri, căci trebuia să folosesc hârleţul, să curăţ roata, că se 
încărcase din nou, blocându-se. 

Cei vreo 4-5 km de drum au durat de la ora 9 dimineaţa până 
după masa, aproape de ora 3. Ni s-a dat un scurt repaus, timp în 
care cei ce şi-au economisit bucăţica de pâine puteau să o 
mănânce şi apoi în grabă a trebuit să facem încolonarea şi să o 
luăm spre colonie, ca să ajungem înainte de a se însera. Eram sleit 
de puteri, cum de data aceasta era peste orice limită pe care am 
cunoscut-o vreodată. Simţeam din moment în moment că mă 

j 

prăbuşesc, iar ploaia nu înceta. Ţin minte că era o zi de miercuri. 
De unde eram, puteam vedea colonia la orizont, deoarece era 
străjuită de plopi înalţi. Era atât de departe, îngrozitor de departe 
pentru mine, şi simţeam că mă prăbuşesc la pasul următor în noroi 
şi am să mor... 

Ca să nu mă apuce disperarea, cât de departe era colonia şi 
în loc să se apropie parcă se depărta de noi, mi-am luat hotărârea 
să îmi pun capul în pământ şi să nu mai privesc spre colonie. Aşa 
am făcut şi cum mergeam la braţ cu ceilalţi patru din rândul meu, 
mă rugam: “Doamne Isuse, dă-mi putere pentru încă un pas şi încă 
unul. Ajută-mă, nu mă lăsa, că NU MAI POT! Eram de trei ani la 
închisoare, dar până în acea zi încă nu mai zisesem că nu mai pot! 
Dar acum, literalmente acest “nu mai pot” era o realitate. Nu ştiu 
cum de am ajuns totuşi în faţa porţii de la colonie. Consider că a 
fost o minune venită de sus de la Domnul nostru. Poate răspunsul 

cel mai bun TI găsim în cartea proorocului Isaia: “Pentru ce zici tu, 
lacove, pentru ce zici tu, Israele: ,Soarta mea este ascunsă 
dinaintea Domnului, şi dreptul meu este trecut cu vederea înaintea 
Dumnezeului meu?’ Nu ştii? N-ai auzit? Dumnezeul Cel veşnic, 
Domnul a făcut marginile pământului. El nu oboseşte, nici nu 
osteneşte; priceperea Lui nu poate fi pătrunsă. El dă tărie celui 
obosit şi măreşte puterea celui ce cade în leşin” (40:27-29). Câţiva 
deţinuţi prin apropierea porţii ne şoptiră: "A sosit o comisie de 
medici de la Bucureşti, de la Direcţia Superioară a Penitenciarelor. 
Sunt în baraca celor înapţi pentru muncă şi le verifică starea 
sănătăţii!" 

j 

Eu abia sosit în colonie în urmă cu câteva săptămâni, nu eram 
trecut pe nici o listă de bolnavi sau inapţi, nici nu ştiam cine era 
medicul deţinut şi nici care anume era baraca inapţilor de muncă. 
Dar fulgerător am primit o comandă înlăuntrul meu, la care nu am 
putut să mă împotrivesc:"leşi din rând, du-te acolo în faţa comisiei 
de medici, te dezbracă de haine şi te prezintă înaintea lor!" Cu 
coada ochiului văzusem că ceilalţi deţinuţi sunt dezbrăcaţi la nud, 
am procedat şi eu la fel şi am intrat în camera unde erau medicii. 
Unul dintre ei, îndată ce m-a văzut, mi-a spus să mă întorc cu 
spatele la el. M-a apucat de fese, de spate, de muşchii de la mâini, 
picioare, în final şi de pielea de pe burtă şi piept. M-a întrebat cum 
mă cheamă, ce condamnare am şi apoi a dictat el numele meu 
unuia care scria un tabel, condamnarea la 20 de ani de muncă 
silnică şi constatarea lui medicală: distrofie de gradul III. încă nu 
ştiam exact ce înseamnă gradul III, dar aveam să aflu că era o 
distrofie gravă, care trebuia luată în considerare. (Pielea şi oasele 
fără muşchi şi ţesuturi nobile.) Apoi mi-a spus că pot să mă îmbrac. 
Nimeni din personalul oficial din colonie nu a protestat, să zică: 
"Staţi, că omul acesta nu figurează pe listă şi nici în alte evidenţe.” 
Erau în faţa unei înalte comisii de medici de la Bucureşti şi nu au 
îndrăznit să zică o vorbă. Aşa cum mergeam prin curte spre baraca 
brigăzii mele, i-am mulţumit lui Dumnezeu pentru călăuzirea pe 
care mi-a dat-o. în alte situaţii, puteam fi bătut, băgat la izolare, că 
am încălcat normele de disciplină. Acum eram în aşteptarea 
rezultatului. Ce doream şi mă rugam era să nu mai ies la muncă, 
căci nu mai eram în stare. 

Domnul mi-a ascultat această rugăciune şi iată cum: după ce 
toată ziua de miercuri plouase, a continuat să plouă toată noaptea, 
şi joi şi vineri şi sâmbătă, aşa că pur şi simplu nimeni din colonie nu 
a ieşit la muncă. Oh, cât de binefăcătoare mi-a fost odihna acelor 
zile şi nopţi, chiar dacă mâncarea ce ni s-a dat era norma 24, adică 
cea mai slabă, doar cu o bucăţică de pâine de 100 gr, şi de multe 
ori mai puţin. 


SPRE GHERLA, A DOUA OARĂ 


Duminică dimineaţa s-a strigat un tabel cu aproape 100 de 
nume, printre care am auzit şi numele meu. Ni s-a ordonat să ne 
scoatem hainele civile de la magazie, să predăm pe cele de 
deţinuţi, şi să aşteptăm ordin ce anume avem de făcut. încă în 
noaptea aceea am fost transportaţi la Brăila, de unde cu un vagon 
dubă, în două nopţi şi o zi am ajuns la Gherla. Drumul acesta spre 
Gherla, pentru mine a fost un chin de nedescris. Pe lângă condiţiile 
pe care le-am descris în drumul de la Timişoara la Gherla, acum 
aveam şi o temperatură foarte ridicată. Un medic, care era şi el 
printre inapţii din dubă, din sudul Banatului, văzând situaţia mea a 
spus că am boala care se cheamă erizipel, o boală infecţioasă, care 
se manifestă prin înroşirea unei porţiuni de piele şi prin temperatură 
ridicată. Drumul spre Gherla l-am parcurs culcat la podea în vagon, 
printre picioarele celorlalţi, prin obţinerea bunăvoinţei lor. 

Ajuns la Gherla am fost repartizaţi într-o celulă de mărime 
mijlocie, pe celularul mare. Temperatura mare pe care o aveam şi 
alte suferinţe legate de această boală, de care nu ştiusem nimic 
până atunci, nu mi-au permis să mă pot bucura de mizeria rămasă 
în urmă, în coloniile pe unde am fost. Medicul deţinut de care am 
pomenit era foarte preocupat de boala mea şi a bătut în uşă să 
cearp asistenţă medicală urgentă pentru mine. Caraleul de serviciu 
pe etaj nici nu s-a sinchisit de acest raport. Ziua următoare, doctorul 

bănăţean bate din nou în uşă, mai insistent, expunându-se la vreo 
pedeapsă din cauza mea. 

- Domnule major, este un deţinut în celulă grav bolnav, cu 
temperatură foarte ridicată, moare aici între noi, dacă nu i se dă 
asistenţă medicală de urgenţă. Eu sunt medic de profesie, ştiu ce 
spun! 

Parcă ar fi vorbit la un perete, care n-are urechi de auzit. Aşa 
au trecut două zile la rând, după ce mai bătu odată la uşă, tot fără 
răspuns. în a treia zi dimineaţă, intră în celulă o comisie venită de la 
Bucureşti, împreună cu comandantul închisorii. Comisia era de la 
Direcţia Superioară a Penitenciarelor, venită să vadă, probabil, în 
ce stare fizică se află inapţii aduşi de la colonia Grădina. Toţi 
deţinuţii au coborât între paturi, pe rânduri de câte cinci. Unul dintre 
cei veniţi întrebă: "Dar cu ăla ce este, de nu se scoală din pat?" 
Medicul bănăţean îi răspunse că de trei zile el raportează situaţia 
mea gardienilor, dar nici unul nu a dat răspuns sesizării lui. El a mai 
spus că este medic cu experienţă şi ştie că dacă nu mi se dă 
atenţie imediat, s-ar putea să fie prea târziu... Şeful comisiei ordonă 
să i se aducă un termometru. L-a verificat şi mi l-a pus sub braţ. 
Temperatura era de 39.3° Celsius. Ţinând cont că era dimineaţă, în 
mod sigur temperatura spre seară trebuia să fi fost peste 40 de 
grade. Cei din comisie erau în haine civile, aşa că nu puteam să le 
ştim gradele, l-a ordonat îndată medicului penitenciarului Gherla să 
mi se administreze o fiolă de 3.000.000 de unităţi de penicilină 
uleioasă de urgenţă. în vreo trei zile m-am făcut mai bine, prilej de 
mulţumiri către Tatăl meu ceresc, care şi-a întins mâna Sa 
ocrotitoare încă o dată şi m-a izbăvit. Să fi fost şi în cazul acesta ce 
scrie apostolul Pavel fraţilor din Corint: “Suntem încolţiţi în toate 
chipurile, dar nu la strâmtoare; în grea cumpănă, dar nu 
deznădăjduiţi; prigoniţi, dar nu părăsiţi; trântiţi jos, dar nu omorâţi. 
Purtăm întotdeauna cu noi, în trupul nostru, omorârea Domnului 
Isus, pentru ca şi viaţa lui Isus să se arate în trupul nostru. Căci noi, 
cei vii, totdeauna suntem daţi la moarte din pricina lui Isus, pentru 
ca şi viata lui Isus să se arate în trupul nostru muritor” (2 Corinteni 
4:8-11). ’ 

Abia mă făcusem ceva mai bine, când după vreo trei zile, 
într-o noapte, se deschide uşa la celula unde mă aflam şi mi se 

strigă numele de către un gardian, care îmi spune:"îmbracă-te şi 
vino cu mine!" M-a scos din celularul mare şi am traversat curtea 
înspre poartă. Acolo erau nişte birouri de anchetă, dar pe mine nu 
m-a dus la nici o uşă de intrare în vreun birou, ci la un zid exterior, 
în faţa unei găuri tăiată într-un perete foarte gros de piatră de 
munte, la nivelul de jos într-o forma de semicerc. Să fi tot avut 
înălţimea la punctul maxim de la bază în jur de 30-35 cm, iar 
lăţimea la bază de vreo 50 cm. Mi-a ordonat să trec prin gaura 
aceea din zid, dincolo. 

M-am aplecat jos pe burtă şi ca un câine, târâş, cu anevoie 
m-am strecurat dincolo. Acolo era un birou cu o masă şi două 
scaune, şi în faţa mea stătea aşezat un bărbat într-o ţinută 
impecabilă, îmbrăcat în haine civile, bărbierit şi parfumat, care mă 
pofteşte să iau loc pe scaunul din faţa lui. L-am recunoscut îndată 
pe maiorul de securitate Mihai David, din Arad, dar cu care nu 
avusesem până acum nici o stare de vorbă. Era din acelaşi cartier 
unde locuia şi familia mea. Prin contrast cu ţinuta mea de haine 
vărgate, murdare şi cu miros de mucegai de celulă, el părea venit 
din altă lume. Cred că intenţia lui era chiar asta, să mă facă să simt 
ce am pierdut, atunci când pentru Domnul meu Isus Hristos am fost 
gata să sacrific totul, familie, soţie, copii, părinţi şi chiar viaţa, pe 
când aveam doar 33 de ani... Sigur, el venise cu un scop anume. 

Mai ştiu şi asta, că unii din deţinuţi, printre care şi eu, am fost 
în atenţia şi urmărirea specială a securităţii. Ei erau tot timpul 
informaţi cu privire la regimul ce ni se aplică şi în unele cazuri chiar 
sugerau să fim bătuţi, puşi în locuri de risc, pentru lichidare. Nu la 
întâmplare venise el acum, când eram o epavă, trecut prin atâtea 
suferinţe, şi abia mai supravieţuiam. Credea că acum este 
momentul favorabil pentru a-mi oferi posibilitatea eliberării mele, dar 
pe un preţ de compromis pe care eu nu eram cu nici un chip gata 
să îl accept. Totuşi, el a încercat marea cu degetul. Or fi avut ei 
multe succese cu asemenea metode faţă de alţii, credeau că şi cu 
mine vor avea reuşită de data aceasta. 

Mi-a pus câteva întrebări introductive, de tatonare, să vadă, 
cred, starea mea de spirit. în timpul acesta avea în mână o 
fotografie tip carte poştală a soţiei mele cu copilaşii, printre care în 
prim plan era Casiana, pe care o văzusem în fotografia mică la 

Luciu-Giurgeni, primită în primul pachet. Atunci mi s-au permis doar 
douăă-trei secunde să o privesc. Sigur, el sonda dorul meu de 
libertate, de familie, când l-am întrebat şi eu ce poate să-mi spună 
de familia mea, la care el nu s-a grăbit să-mi răspundă, dar nici eu 
nu am insistat. L-am mai întrebat dacă fotografia pe care o are în 
mână este a familiei mele şi dacă aş putea să o văd şi eu. El a 
răspuns, desigur, aş putea să-i văd chiar în realitate, dacă aş fi gata 
să accept să stăm de vorbă în privinţa aceasta. Cum despre asta 
nu putea să fie nici cea mai slabă şansă, atunci nici el nu mi-a 
arătat fotografia. 

A scos din buzunar nişte hârtii, dintre care una era cu nişte 
întrebări formulate mai dinainte, cu privire la preaiubitul frate Alecu 
Panaitescu din Ploieşti, pe care îl vizitasem cu câteva zile înainte 
de arestarea mea. Fratele Alecu ne vizitase la Arad, la adunarea din 
strada Oituz 27, (care funcţiona cu autorizaţie de la Cultul 
Creştinilor după Evanghelie, semnată chiar de dumnealui), cât şi 
prin familiile noastre, iar eu l-am introdus la cele mai mari adunări 
baptiste din Arad, unde a vestit Cuvântul lui Dumnezeu cu mult har 
şi competenţă. Maiorul David voia să ştie ce bani a primit de la 
adunarea din Arad. L-am asigurat, deşi nu eu am fost cel cu 
casieria, că pentru orice sumă primită a lăsat chitanţă legală. După 
ce a văzut că nu reuşeşte în nici un fel să aibă vreun succes, s-a 
retras şi un caraleu a venit să mă ia în celulă. Introducerea mea în 
biroul de anchetă pe acea gaură în zid, în miez de noapte, îşi avea 
rostul ei în planurile lor de a ma frânge, aşa că au folosit acest fel 
umilitor, dar a fost în zadar! Şi pentru asta se cuvine să folosesc 
mai complet textul din Psalmul 40:16b: “Cei ce iubesc mântuirea Ta 
să zică fără încetare: Mărit să fie Domnul!” 

Câteva zile mai târziu, pe când nu mă simţeam încă bine, 
având temperatură şi dureri de cap, mi-era greu să stau cu capul în 
sus. Cu nici un chip nu ni se dădea voie să stăm culcaţi în pat în 
cursul zilei, ci numai de la stingere la deşteptare. Cel mult puteam 
să şedem pe marginea patului de jos, dar poziţia era foarte 
incomodă, din pricina patului suprapus trebuind să stăm cu capul 
plecat. Şi fiindcă nu mai puteam rezista şezând aşa, m-am înclinat 
cu capul doar şi l-am pus pe pernă. Dar nu trecură multe minute, şi 
gardianul de serviciu, care supraveghea prin vizetă celula, m-a 

văzut cu capul înclinat pe pernă. A deschis ferăstruica prin care ni 
se introduceau gamelele cu mâncare şi a strigat la mine: 

- la, mă, tu ăla care dormi cu capul pe pernă, vino-ncoa! Mi-a 
luat numele şi condamnarea şi apoi a închis ferestruica. 

Peste două săptămâni, sunt strigat pe nume de un alt gardian 
şi mi-a comunicat că sunt pedepsit cu cinci zile de izolare, pentru că 
am dormit în pat la ore nepermise. M-a luat şi m-a dus într-o celulă 
de izolare, de la parterul celularului mare. Din alte celule au mai fost 
aduşi doi-trei deţinuţi pedepsiţi cu izolare pentru diferite motive, te 
miri ce... 

Celula era de jur împrejur cu pereţii de beton. Era iarnă în toi şi 
era frig. La fel şi pe jos, era numai ciment, rece ca gheaţa, fără 
încălzire de vreun fel. încolo nu era nici un fel de mobilier în afară 
de o tinetă pentru nevoi. Regimul de la izolare era crunt, de la ora 5 
dimineaţa, când se dădea “deşteptarea”, până la ora 10 seara, cel 
pedepsit trebuind vrând-nevrând să stea în picioare, ori să 
mărşăluiască prin celulă. în primele două zile nu se dădea nici un 
fel de mâncare. Doar dimineaţa o jumătate de căniţă de apă sărată, 
în a treia s-a dat mâncare obişnuită de regim de celulă la norma 24, 
care prevedea o bucăţică de pâine de 100 grame şi două bucăţi de 
turtoi sau mămăligă. Mâncarea era lipsită de calorii, ca şi de 
proteine şi grăsimi, atât de necesare, mai ales în zilele de iarnă. 
Ziua a patra şi a cincea tratamentul era la fel ca în primele două 
zile, doar căniţa cu apă sărată pe jumătate. Deci, în timp de cinci 
zile a 24 de ore, care înseamnă în total 120 de ore, am primit doar 
mâncarea din ziua a treia. Astfel, 17 ore pe zi trebuia stat numai în 
picioare, căci cine ar fi rezistat, şezând pe ciment? în plus, era o 
umezeală permanentă pe jos. 

Am încercat să mă las pe vine, proptit cu spatele de perete. 
Dar cât credeţi că am putut sta aşa? Doar trei-patru minute, iar 
când să mă scol din această poziţie era un chin de moarte, 
picioarele fiindu-mi deja amorţite şi înţepenite de-a binelea. Soluţia 
cea mai bună era să mă plimb sau să stau în picioare. Dar cât timp 
în fiecare zi? Era o imensitate, o tortură pe care o simţeam până în 
măduva oaselor şi a sufletului. Batjocoritor, se spunea că la izolare 
ai timp de gândire şi meditaţie... dar frigul era ucigător!! 

Fiindcă aveam şi eu timp de meditare din abundenţă, m-am 
gândit că această pedeapsă probabil am primit-o la recomandarea 
maiorului de securitate Mihai David, venit tocmai de la Arad pentru 
o anchetă din care nu s-a ales cu nimic. Şi nu era puţin să facă un 
drum de vreo 900 km dus-întors şi să nu poată raporta vreun 
succes superiorilor lui la reîntoarcerea în Arad... Atunci m-a cuprins 
o bucurie cerească. Se merita să sufăr orice, până la moarte, 
pentru cauza Evangheliei Domnului Isus Hristos şi pentru că nu am 
acceptat compromisul şi trădarea. A fost o rază de lumină sfântă, 
venită chiar de la tronul lui Dumnezeu, în celula izolării mele şi în 
tainiţa spiritului meu. Motivaţia aceasta mi-a dat aripi de zbor spre 
înălţimi şi jos să fac paşi solizi în credinţa pe urmele Domnului Isus 
Hristos. Mi-am adus aminte de cartea iubitului frate Richard 
Wurmbrand pe care o citisem prin anii 1950, “Avraam, tatăl tuturor 
celor credincioşi”. Un capitol din carte se încheia cu aceste cuvinte: 
“Paşi solizi pe pământ se fac numai prin CREDINŢĂ”! Mărit să fie 
Domnul! 

Mă simţeam pe drumul cel bun, mă adeverea în aceasta însuşi 
Duhul Sfânt, aşa cum scrie Pavel în Romani 8:16-18: “însuş Duhul 
adevereşte împreună cu duhul nostru că suntem copii ai lui 
Dumnezeu. Dacă suntem copii, suntem şi moştenitori: moştenitori 
ai lui Dumnezeu şi împreună moştenitori cu Hristos, dacă suferim 
cu adevărat împreună cu El, ca să fim şi proslăviţi împreună cu El. 
Eu socotesc că suferinţele din vremea de acum nu sunt vrednice să 

fie puse alături cu slava viitoare, care are să fie descoperită faţă de 
noi. 

Seara la ora 10, ora stingerii, a venit un caraleu şi ne-a 
aruncat fiecăruia câte o saltea şi o pătură. Aşa aveau să urmeze la 
rând cinci nopţi de chin şi de frig, pe o saltea mizeră, cu o pătură la 
fel. în ziua a şasea dimineaţa ne-am întors fiecare la celula de 
baştină, l-am mulţumit Domnului pentru puterea pe care mi-a dat-o 
să rezist acestor torturi şi mi-a îngăduit să trec şi prin acest fel de 
suferinţe, de dragul Lui şi al fraţilor cu care am fost părtaş la ele, 
cum scrie apostolul loan: “Eu, loan, fratele vostru, care sunt părtaş 
cu voi la necaz, la împărăţie la răbdarea în Isus Hristos, mă aflam 
în ostrovul care se cheamă Patmos, din pricina Cuvântului lui 
Dumnezeu din pricina mărturiei lui Isus Hristos” (Apocalipsa 1:9). 

După câteva zile, noi mişcări la Gherla, schimbări programate 
de celule, care nu erau la întâmplare. De comandantul politic al 
închisorii aparţinea şi biroul special “K”, cu ofiţeri de Securitate. 
Aceştia recrutau şi organizau reţeaua de informatori cu care lucrau 
printre deţinuţii din celule şi de la locurile de muncă. Cu ocazia 
schimbărilor de celule, erau vârâţi aceşti informatori, cu scopul de a 
culege informaţii de la cei nou veniţi, aşa că nu ştiai niciodată pe 
cine l-a pus lângă tine, ca să te descoase şi apoi să aibă ce raporta. 
Informatorii erau scoşi din când în când la anchete, şi atunci li se 
ofereau ceva gustări, chiar ciocolată şi un pat bun de odihnă. De 
fiecare dată li se promitea că dacă fac cu succes lucrarea 
încredinţată, li se va da drumul mai repede din închisoare. Unul 
dintre ei, care a câştigat încredere în mine, mi-a spus aceste lucruri. 
Era un bărbat mai în vârstă şi îl chema Scânteie. Adeseori însă se 
întâmpla că aveau nevoie de ei, iar promisiunile erau uitate... 
Minciuna era la ordinea zilei în comunism. 

în noua celulă unde am fost mutati, aveam să întâlnesc ca 

deţinut pe distinsul poet şi literat Omescu, fiul farmacistului Omescu 
din Arad. Era de aceeaşi vârstă cu mine, dar nu ne-am cunoscut 
personal înainte, fiind la licee diferite. După câte îmi aduc aminte 
locuia şi a fost arestat la laşi. întâlnirea aceasta a fost de bun augur 
pentru mine şi pentru alţii din celulă. Era un om luminat, foarte 
comunicativ şi cu o cultură aleasă. Datorită acestui lucru, s-a 
angajat între noi şi un dialog cu privire la credinţa noastră comună 
creştină. El era un apologet al ortodoxiei, iar eu eram pe poziţia de 
evanghelist, din rândul aşa cunoscuţilor neoprotestanţi. 

Discuţiile noastre după masa de seara au devenit foarte 
antrenante, aşa că participau şi ascultau în jurul nostru o mare 
parte dintre deţinuţii din celulă. M-am tot mirat cum de am fost lăsaţi 
multe seri la rând, fără să se fi sesizat cei din Administraţie. De fapt, 
începuse oarecum un climat mai blând, dacă se poate spune aşa. 
Fostul comandant Goiciu, om foarte rău, crud, despre care se 
spuneau lucruri sumbre, a fost schimbat şi în anul 1962 venise 
comandant maiorul Alexandrescu, care a introdus un nou program 
de lucru, într-un climat mai uman aplicat deţinuţilor, prin aşa-zisa 
reeducare, cu ziare, filme, cărţi şi chiar programe de teatru, despre 
care voi mai vorbi. 


247 



Mesele întinse ale discuţiilor cu domnul Omescu au fost foarte 

plăcute, pe chestiuni de religie, viaţă creştină, pe alocuri şi cu 
nuanţe de filosofie, iar pentru mine, după ani grei în coloniile de 
muncă au fost binefăcătoare, înviorătoare. în dialogul nostru, care 
se ţinea în jurul patului meu, se ajungea uneori la puncte mai 
critice, la care aveam avantajul cunoaşterii mai temeinice a 
Cuvântului lui Dumnezeu, în faţa căruia trebuia înclinat steagul 
oricărei discuţii contradictorii. Nu am ajuns niciodată la un impas 
care să nu poată fi depăşit cu bunăvoinţă, şi pentru asta i-am dat 
slavă Domnului. 

Ambianta de calm şi destindere creată între noii deţinuţi avea 
însă să fie întreruptă curând de vrăjmaşul nostru comun, Satan. 
într-o zi, mă trezesc atacat violent de un deţinut pe care nu îl 
cunoşteam şi cu care nu schimbasem niciodată nici o vorbă. A 
debitat injurii grave la adresa mea şi chiar ameninţări grosolane, 
totul din senin, fără să fi fost o cauză de neînţelegeri între noi. 
Mi-am adus atunci aminte de ce spune Solomon: “Nu răspunde 
nebunului după nebunia lui, ca să nu semeni şi tu cu el” (Proverbele 
26:4). în celulă, unde eram vreo cincizeci de deţinuţi, s-a făcut o 
linişte mare. Toţi parcă aşteptau din partea mea să dau un răspuns 
pe măsura unei astfel de provocări oribile. Am ales însă calea 
Cuvântului lui Dumnezeu din Proverbe şi am stat mut, nu de frică, ci 
dintr-o călăuzire a Duhului. Ochii celorlalţi erau îndreptaţi asupra 
mea şi după un timp greu de tăcere, a izbucnit într-un răspuns cu 
voce de tunet, domnul Basmagian: "Nu ţi-e ruşine, nemernicule, să 
te ridici cu asemenea vorbe asupra domnului lovin? Vezi ca nu 
cumva să-mi înfig degetele în beregata ta, că nu vei scăpa cu viaţă, 
nemernicule!" După o tăcere oarecare, în care agresorul meu nu a 
îndrăznit să răspundă o vorbă, ceilalţi au împărtăşit unii altora 
comentariile lor... 

Cine era acest domn Basmagian? Era cunoscutul impresar al 
renumitului artist de teatru “Tănase”, care, curând după al doilea 
Război Mondial, pe scena Teatrului din Bucureşti a spus neuitata 
zicală rămasă celebră: “A fost rău cu der, die, das, da-i mai rău cu 
davai ceas!” (Aluzie sarcastică la adresa soldaţilor sovietici, fără 
să-i cruţe nici pe nemţi). Basmagian, un bărbat înalt, bine făcut, 
cult, armean de naţie, era şi comic, ca maestrul lui, Tănase. 

îi făcusem un anumit bine cu mai multe zile înainte de acest 
incident. Adeseori se amuza prin celulă şi ne înveselea şi pe noi cu 
un anume epitaf, scris pe mormântul unui deţinut pe care îl chema 
Brad llie, probabil conceput de el ca autor: “Aici odihneşte Brad llie: 
n-a fost Brad, a fost llie; nici n-a fost, ci a vrut să fie; şi-a murit de 
diarie, la Gherla-n puşcărie, ţărâna uşoară să-i fie!” 

Agresorul meu era în bune legături cu un preot ortodox de la 
paturile de vis-a-vis, care probabil l-a întărâtat pe acest mirean 
răzbunător, din pricina biruinţei Evangheliei. Omescu mă invitase la 
patul lui, să aud expunerea lui în limba germană a operei: “Cântecul 
Nibelungilor”. 

După o oarecare refacere fizică, pe la sfârşitul lunii februarie 
1962, am fost scos la muncă la fabrica de mobilă de pe lângă 
închisoarea Gherla. Partea bună a acestui lucru a fost aceea că, 
după multă vreme, am sperat să pot să reiau legătura cu familia 
prin primirea unei cărţi poştale de la locul de muncă. M-am bucurat 
şi de faptul că am să întâlnesc cunoscuţi şi o să fac cunoştinţe noi, 
de dorit cu credincioşi pe care încă nu îi întâlnisem. Astfel, am fost 
repartizat detaşamentului de oameni care lucrau în fabrică. Aceştia 
primeau şi jumătate de litru de lapte în fiecare zi ca antidot la 
gazele emanate de politurul cu care se lucra la lustruirea mobilei. 
Antidotul de lapte însemna că lucrul din fabrică putea să fie 
dăunător sănătăţii, şi asta era o problema delicată pentru mine. 

Ce m-a surprins când am început lucrul la fabrică a fost 
calitatea de excepţie a mobilei finisate şi destinată pentru export. 
Aceasta era confecţionată din lemn exotic adus din ţări africane, 
foarte scump, ca: palisandru, trandafir şi mahon, despre care 
învăţasem pe când eram la şcoală. Munca la care am fost repartizat 
a fost încărcarea pieselor de lemn cu politur prin lustruire în mişcări 
circulare cu mâna a unei mingi de pânză îmbibată cu politur. 
Această operaţie se făcea la o mână apoi la a doua şi în final la a 
treia, la sfârşitul căreia te vedeai în piesele de lemn terminate ca 
oglinda. Erau alţii, apoi, care se ocupau cu asamblarea şi finisarea 
mobilei. îmi plăcea ca meserie, dar gazele emanate nu îmi făceau 
bine, dar ce puteam să fac? Doar să mă încredinţez cu totul în 
mâna Celui Atotputernic, care m-a izbăvit până acum din atâtea 
situaţii ce păreau fără ieşire. 

Chiar în zilele acelea, un subofţter de la grefă m-a căutat să 
semnez de luarea la cunoştinţă a unei veşti extraordinar de bună, şi 
anume: reducerea condamnării mele de la 20 de ani de munca 
silnica la 6 ani închisoare corectională. Această reducere s-a făcut 

ca urmare a unui recurs în supraveghere iniţiat de guvernul 
Republicii Socialiste Române. Prin socializarea industriei şi a 
agriculturii, s-a trecut de la R.P.R. la R.S.R., o etapa importantă în 
dezvoltarea societăţii comuniste. Aşadar mai aveam de executat 
doar doi ani şi jumătate în loc de şaisprezece şi jumătate. 

Datorită acestei mari schimbări survenite cu privire la anii de 
detenţie, am fost scos de la fabrica de mobilă şi repartizat la 
muncile exterioare după numai două săptămâni lucrate la mobilă. 
Domnul a purtat de grijă, pentru care i-am adus închinare cu 
mulţumire. în urma reducerii pedepselor, aveau oarecum garanţia 
că nu vom risca o evadare. Odată repartizaţi la muncile exterioare, 
cu ieşire în oraşul Gherla, de obicei eram folosiţi la descărcări de 
vagoane cu porumb necesar la prepararea mămăligii pentru 
deţinuţi. într-o asemenea situaţie am lucrat la gară. Unii descărcau 
vagoanele cu porumb venit în vrac, pe care îl puneam în saci mari, 
depuşi apoi la o magazie a gării. Aici veneau camioanele care 
trebuiau încărcate cu sacii plini, care cântăreau în jur de 60-70 kg. 
fiecare. Câte doi deţinuţi de camion, trebuia să apucăm sacul 
deodată de la ambele capete şi să-l ridicăm sus în camion. Munca 
aceasta pentru mine a fost enorm de grea, nefiind antrenat, dar mai 
ales în urma bolilor şi a distrofiei. Mărturisesc că mi-a fost atât de 
greu, că am plâns lângă saci, căci nu mai puteam. Aveam 36 de 
ani. Degetele de la mâini le simţeam distruse, nu mai puteam apuca 
sacul. îmi era ruşine de slăbiciunea mea şi mă rugam Domnului să 
pot face munca până la capăt. Nu ştiu cum s-a sfârşit ziua aceea, 
dar în memorie mi-a rămas pentru totdeauna ca o zi neagră a vieţii 
mele. Nu ştiam încă în acele clipe că o să vină altele şi mai grele şi 
mai periculoase. 

Câteva zile mai târziu am fost duşi din nou la gară, pentru 
descărcarea a patru-cinci vagoane mari de cărbuni ouşoare. Am 
fost repartizaţi pentru acest scop opt deţinuţi. Ni s-au dat nişte lopeţi 
mari, cu care trebuia să descărcăm vagoanele. Era o zi frumoasă 
de primăvară cu soare, dar şi cu un vânt care bătea destul de 

puternic. Noi nu aveam experienţa la o astfel de muncă, nu ştiam 
riscurile ce le comportă, fără să ni se dea nişte ochelari de 
protecţie. Praful rezultat din mânuirea coxului, luat de vântul 
puternic, ne-a pătruns în ochi. Până am lucrat în gară încă nu 
ne-am dat seama, dar ajunşi şi intraţi în celulă, au început nişte 
usturimi de ochi insuportabile. Praful antrenat de pleoapele în 
mişcare a zgâriat corneea şi împrejurimile ei, aşa că toţi cei opt 
oameni am stat câteva zile în celulă, fără tratament, cu excepţia a 
ceea ce noi am putut să facem, adică să punem comprese cu apă, 
cu propriile noastre batiste. 

Am mai fost scoşi într-o zi în parcul oraşului, de unde am 
încărcat camioane cu piatră de munte, bolovani mari, unii de zeci 
de kilograme. Sigur, nu ni s-au dat mănuşi de protecţie pentru o 
asemenea muncă, aşa că m-am ales cu răni dureroase la mâini, 
dar cui să mă plâng? Mulţumesc Domnului meu, care m-a întărit, 
m-a ajutat să sufăr totul pentru El şi mi-a turnat har clipă de clipă! 

Când nu aveam de prestat munci exterioare, eram folosiţi la 
munci de construcţie în incintă. Aşa am lucrat la construirea din 
beton a unui rezervor uriaş de păstrat păcură, la o extremitate a 
curţii. Am cărat betonul cu tărgile până s-a terminat acest rezervor 
care avea jumătate din înălţime sub nivelul pământului. în jurul 
bazinului până la temelie era săpat un şanţ cu lărgimea de 40 cm, 
şi cu înălţimea până la suprafaţa solului de vreo 2 metri. Partea 
finală a lucrării care ne-a fost încredinţată a fost aceea de a face 

izolarea bazinului, prin vopsirea lui cu un amestec de motorină cu 
bitum. Totul a mers relativ bine, când am lucrat de la nivelul solului 
spre acoperiş. Când am coborât în şanţul din jur şi am lucrat multe 
ore la vopsitul lui până la bază, ceva straniu s-a întâmplat cu mine 
şi nu ştiam ce. Nu ne-a instruit nimeni cu privire la protecţia muncii 
în asemenea condiţii, căci viata unui detinut nu avea nici o valoarea 
în ochii comuniştilor, deşi prin conferinţe şi lozinci ziceau mereu că 
“Omul este cel mai preţios capital!” Eram gata să cad în nesimţire. 
Când am ieşit din şanţ, eram ameţit bine de tot. Suferisem o 
intoxicaţie cu gazele emanate de amestecul cu care vopseam 
bazinul. 

Deoarece prin şanţul din jur nu pătrundeau curenţi de aer, ele 
s-au putut împrăştia la fel de uşor ca şi atunci când lucram la nivelul 

pământului. Am avut nevoie de un repaus mai lung, până mi-am 
revenit cât de cât la normal. Aşa ne pândea la orice pas 
nenorocirea din partea vrăjmaşilor noştri. 

Am putea să spunem şi noi acum ca David, într-un psalm al 
treptelor:"De n-ar fi fost Domnul de partea noastră, să spună Israel 
acum! De n-ar fi fost Domnul de partea noastră, când s-au ridicat 
oamenii împotriva noastră, ne-ar fi înghiţit de vii, când li s-a aprins 
mânia împotriva noastră; ne-ar fi înecat apele, ar fi trecut râurile 
peste sufletul nostru; ar fi trecut peste sufletul nostru valurile 
năpraznice” (Psalmul 124:1-4). în cadrul muncilor de construcţie am 
fost repartizat să lucrez la repararea acoperişului la pavilionul mare 
al la parterul căreia era şi bucătăria. Nu mai lucrasem la aşa 
înălţime niciodată, pe un acoperiş abrupt, fără să avem protecţie de 
schele. Mă apucau ameţelile când mă vedeam cât de sus eram şi 
cât de uşor puteam să fac o mişcare greşită în toiul lucrului şi să mă 
trezesc prăbuşit la pământ, fără să mai fie nădejde de viaţă, 
înălţimea apreciată de mine putea fi de vreo 25-30 de metri. Vreun 
înger ocrotitor o fi avut menirea să vegheze asupra mea! 

în zilele următoare am coborât la nivelul tavanului de la 
bucătărie. Un număr de şase deţinuţi am primit sarcina să 
construim şase hote, câte una de fiecare dintre noi, pentru 
evacuarea aburilor şi aerului supraîncălzit. Aceste hote nu au fost 
introduse prin tavan, care ar fi fost o muncă mult mai uşoară, ci 
printr-un zid gros de 80 cm, făcut din piatră de munte cu var 
hidraulic. Constructorii specialişti în materie ne-au relatat că un zid 
de blocuri de piatră de munte, construit cu var hidraulic, cu cât stă 
mai mult, cu atât se întăreşte mai tare. Acest zid făcea parte din 
sistemul defensiv al acestei fortăreţe a suferinţelor, construită pe 
vremea imperiului Austro-Ungar, cu peste o sută de ani în urmă. 
Pentru această lucrare am fost dotat cu o scară cu un ciocan 
semi-baros şi cu un spiţ din metal rezistent. Munca aceasta era una 
grea şi pentru un om sănătos şi bine hrănit, cu cât mai mult pentru 
noi, deţinuţii. Forma hotelor a fost preconizată a fi rotundă, cu 
diametrul de 25-30 cm. Eram în vârful scării, cu mâinile şi capul 
ţinute în sus. Cu mâna stângă ţineam spitul de metal şi cu dreapta 
mânuiam ciocanul-baros, izbind în capul spiţului. îmi venea să mă 
rog să vină moartea mai repede, atât de greu a fost. în viaţa mea 

252 



nu am mai făcut o muncă atât de istovitoare, în care, cu mare 
greutate reuşeam să sparg câte un centimentru din piatră. Au 
trebuit mai multe zile ca să putem străpunge zidul acela gros de 
piatră de munte. Ca să putem primi vreun pachet de alimente de 
acasă, trebuia să facem eforturi supraumane, faţă de puterile 

noastre măcinate de atâtia ani de muncă silnică. 

> 

în vara anului 1962, într-o duminică am fost scos din celulă în 
curte, împreună cu câteva zeci de deţinuţi aduşi din diferite alte 
celule. Nu ştiam de ce. Au fost aduse nişte bănci de scânduri şi în 
faţă o masă. Pe o placardă mare, erau scrise diferite lozinci de 
preamărire a Uniunii Sovietice, a comunismului internaţional, 
bineînţeles nu putea fi lăsat la o parte şi cel din Republica 
(devenită) Socialistă România. 

Pe un alt panou era şi un grafic, cu următoarea inscripţie: 
“Până în anul 1970, vom ajunge din urmă lagărul 
imperialist la principalii indicatori Tehnico-Economici!” 

“Până în 1980, vom ajunge şi depăşi lagărul imperialist în 
toate compartimentele de activitate tehnică, industrială şi 
economică!” 

în domeniul spaţial şi-au propus lozinca:“Mai sus, mai repede 
şi mai departe.” 

Noi aveam să ştim nu peste mulţi ani realitatea: prăbuşirea la 
faliment a tuturor dezideratelor utopice ale filosofiei comuniste atee. 
Pe masă a fost adus un televizor mare. Atunci am văzut primul 
televizor. La intrarea în închisoare, nu ştiam să fi fost în România 
televizoare. Partidul a început să pună un accent deosebit pe 
propagandă în reeducarea deţinuţilor. Trebuiau preamărite 
succesele comunismului pornit din Moscova, după filosofia “marilor 
Marx, Engels, Lenin şi Stalin, ale căror portrete erau afişate peste 
tot. Ni s-a ţinut un scurt logos de introducere, ce anume aveam să 
vizionăm cu acea ocazie: lansarea în cosmos cu o rachetă sovietică 
a primului cosmonaut sovietic, care a făcut de nu ştiu câte ori 
înconjurul planetei noastre în spaţiul extraterestru. A fost 
considerată o surprinzătoare mare realizare tehnico-ştiinţifică a 
sovieticilor, cu o notă de umilire a americanilor. 

Cosmonautul sovietic a fost Gagarin. Acesta avea să declare 
la întoarcerea pe pământ, în mod provocator la adresa celor ce 
cred într-un Dumnezeu - Creator al întregului univers:"Am fost în 
cer şi nu L-am văzut pe Dumnezeu. Deci Dumnezeu nu există!" 
Ironia sorţii l-a ajuns şi pe Gagarin, care, nu cu mulţi ani mai târziu, 
a ajuns să părăsească definitiv pământul şi să ajungă în locuinţa 
morţilor, în Şeol, unde avea să înveţe lecţia şi să ştie că. “EXISTĂ 
DUMNEZEU”! De semeţia lui Gagarin şi a comuniştilor de toate 
soiurile s-a ales praful, ca şi de toate visurile lor enunţate pe 
pancardele din curtea închisorii din Gherla, care s-au năruit fără să 
lase urme. în anul 1997, am avut harul să vizitez închisoarea din 
Gherla, însoţit de It.col. Viorel Ţânţaş, minunat frate de credinţă şi 
copil al lui Dumnezeu, care era comandantul închisorii, însărcinat 
cu educarea deţinuţilor. în fosta cetate a comunismului ateu, când 
noi, creştinii, am fost condamnaţi pentru credinţa noastră în 
Dumnezeu, am putut să le vestesc deţinuţilor Evanghelia 
atotbiruitoare a Domnului Isus Hristos. Mărit să fie Domnul! Asupra 
acestei vizite voi reveni ceva mai târziu. 

Pe la începutul primăverii anului 1962, fiind într-o celulă mare 
pe etajul II, am reuşit să găsesc o gaură mică prin jaluzelele care 
acopereau geamurile înspre curte, unde erau ţarcurile de plimbare 
a deţinuţilor. Spre marea mea uimire, durere, dar şi bucurie, l-am 
zărit pe fratele Richard Wurmbrand, care abia îşi ţâra picioarele 
după el, rezemându-se cu braţele pe umerii a doi deţinuţi, unul la 
stânga şi celălalt la dreapta lui. Era extrem de slăbit şi bolnav, şi 
căsca gura mare când trăgea aer în piept. Oh, ce mare valoare 
avea o gură de aer mai curat, decât cel cu iz de mucegai, din 
celule. îmi venea să-l strig pe nume, dar nu se putea. Ce am putut 
face a fost să-l încredinţez în mâna Domnului Dumnezeu, care-l 
scăpase din prima detenţie de opt ani, cu încrederea că îl va scăpa 
şi de data aceasta. 

Cu vreo două-trei luni mai târziu, într-o duminică înainte de 
masă, deţinuţii de la munci şi cu reprezentanţi din diferite celule am 
fost adunaţi de Administraţie în curtea fabricii de mobilă. Acolo era 

> j 

amenajată o scenă de teatru, împrejmuită cu pânză de culoare 
vernil, având în faţă o măsuţă de prezentare. Eram cam la 200 de 
deţinuţi, aşezaţi pe locuri de şezut improvizate. 

Serviciul politic a pregătit un program de combatere a credinţei 
în Dumnezeu şi i-a ales ca ţintă de atac pe martorii lui lehova, în 
special. în general, mesajul era pentru toţi cei condamnaţi pentru 
credinţă. Actorii unei scenete au fost recrutaţi dintre deţinuţi, care 
au acceptat să colaboreze cu administraţia în acest scop. Mesajul 
scenetei era confuz, de prost gust, fără să dea vreun randament în 
scopul propus. După ce s-a terminat, li s-a dat cuvântul unor 
deţinuţi, care erau rânduiţi de administraţie, ca să preamărească 
reuşita programului şi să mulţumească pentru un asemenea 
început promiţător... După vreo doi sau trei asemenea vorbitori fără 
noimă, cine urcă pe scenă, venind de undeva din spate? Fratele 
Richard Wurmbrand, care se adresează comandantului şi suitei din 
jurul lui şi deţinuţilor, cu o îndrăzneală neaşteptată! 

El a început vorbirea citând un text din Evanghelii, pe care 
acum, după 42, de ani nu-l mai reţin. înclin să cred că era cu 
referire la însărcinarea dată de Domnul Isus ucenicilor. După ce a 
făcut o scurtă introducere, a demonstrat netemeinicia arestării şi 
condamnării celor ce suferă pentru credinţa în Dumnezeu şi în Isus 
Hristos. (Ori scopul programului tocmai acesta era, spre reeducarea 
noastră.) în câteva cuvinte a anulat tot ce fusese plănuit prin 
programul desfăşurat. Apoi a adăugat: 

- Domnule maior-comandant, prin programul prezentat astăzi 
în faţa noastră, care a fost atât de slab pregătit, martorii lui lehova, 
care sunt de faţă, au rămas şi mai convinşi de credinţa lor. Dacă 
vreţi să-i combateţi, daţi-i pe mâna mea şi ca exemplu vă dau unul 
dintre argumentele pe care le-aş folosi în acest scop. Ei afirmă că 
cea de-a doua venire a lui Isus Hristos a avut deja loc, în anul 1914. 
Păi, domnule maior, dacă Hristos e pe pământ şi împărăţeşte, cum 
de şi-i lasă în închisori pe cei mai buni prieteni ai Săi? Eu, dacă aş 
fi Hristos, pe ei, martorii lui lehova, prietenii mei, i-aş ţine nu în 
închisori, ci în cele mai înalte funcţii în împărăţie! 

Maiorul Alexandrescu râdea ţinându-se cu mâinile de burtă şi 
râdeau şi cei din suita care îl înconjura. Şi fratele Richard a mai 
adăugat: 

- Domnule maior, nu râdeţi, că după doctrina lor şi 
dumneavoastră sunteti candidat să muriţi în războiul de la 

> 5 

Armaghedon, cu toţi cei ce nu vor crede în Isus ca să fie mântuiţi! 
Şi Richard încheie astfel:"Vă mulţumesc pentru oportunitatea ce ni 
s-a acordat ca să putem participa la cuvânt!" Tot programul a fost 
un eşec grav din punct de vedere politic, şi nu cum l-au preconizat 
cei din serviciul politic al închisorii. 

Dovada? Un al doilea program de felul acesta cu reeducarea 
nu a mai avut loc! Mărit să fie Domnul, pentru Adevărul Lui veşnic! 
Adevărul a fost menit să ne facă liberi. Deşi eram în închisoare, în 
Hristos-Adevărul eram liberi! (loan 8:32). 

Tot aici la Gherla, era prin decembrie, cu câteva zile înainte de 
Crăciun, când într-o zi am putut să privesc printre două scândurele 
de la jaluzelele care nu se închideau perfect, spre şoseaua din faţa 
cimitirului. Era spre seară, când pe şosea trecea grăbită o femeie 
cu un brad pentru pomul de Crăciun, sub braţ. Gândurile mele 
îndată au străbătut spaţii, ca să ajungă la cei dragi de acasă, soţia 
cu cei patru copilaşi pe lângă ea, pe care îi văzusem în fotografia 
primită în primul pachet venit de acasă la Luciu-Giurgeni. La 
plecarea din Balta Brăilei spre Gherla, intrasem în posesia hainelor 
civile şi a fotografiei, şi am putut să mă satur de privit la feţele lor 
scumpe. Am continuat să o păstrez la mine, fără să o mai predau 
magaziei şi o ţineam ascunsă cu mare grijă prin căptuşeala 
hainelor, dar inima adeseori îmi bătea cu putere, când ni se făceau 
percheziţii în celule sau când ne scoteau în mijlocul curţii. 

La acest Crăciun din 1962, aveam mângâierea că aveam cu 
mine măcar fotografia familiei şi mă simţeam mulţumit şi fericit, aşa 
cum scrie David: “Dimpotrivă, sufletul îmi este liniştit şi potolit, ca un 
copil înţercat, care stă lângă mamă-sa; da, sufletul meu este ca un 
copil înţercat” (Psalmul 131:2). 

Mi-am adus aminte cum mă străduiam, în condiţiile 
comunismului instaurat cu brutalitate în România, să fac rost şi eu 
de câte un brăduleţ pentru copii, cu ocazia celebrării naşterii 
Domnului. Comuniştii au încercat să şteargă orice amintire a 
acestui mare eveniment din istoria omenirii, întruparea Fiului lui 
Dumnezeu, şi nu mai îngăduiau să se aducă brăduleţi decât de 
Anul Nou. Era într-un fel şi o oarecare atitudine de mărturie, totuşi, 
nu pentru obiceiul în sine, cât pentru evocarea Numelui scump al 

Pruncului Isus, care a schimbat destinul omenirii. Când vreun 
comunist înfocat căuta să contrazică existenţa reală, istorică, a 
Domnului Isus Hristos, că S-ar fi născut acum 2.000 de ani la 
Betleem, cel mai simplu argument la îndemână îl aveam în ziarele 
Munca şi Scânteia, pe care ni le aduceau zilnic pe birou. Nu făceam 
altceva decât să le arătăm data pe ziarele lor şi să le punem 
întrebarea: De când se numără anii de pe ziar?? 

Mi-am pus întrebarea: “Oare or fi având şi copiii mei vreun 
brăduleţ împodobit, acum, când eu nu mai eram acasă?” Femeia 
din Gherla o fi ajuns acasă de când gândurile stârnite au început să 
se depene înlăuntrul fiinţei mele. Atunci, în seara aceea, am primit 
versurile şi melodia primului imn de Crăciun, ca omagiu pruncului 
Isus, în celula aceea de la Gherla. 

în staulul din Betleem ai coborât, Isuse, 

Ca mântuire azi s-avem şi fericiri nespuse. 

Din vremi străvechi făgăduit ca Prinţ şi Domn al Păcii, 

Tu ne-ai ales şi ne-ai iubit 'nainte de-a fi vecii. 

Odrasla sfântă din Işai, cum spune proorocia, 

Acelaşi eşti Tu, “El-Şadai”, şi fiică Ţi-e vecia. 

Veşmânt de slavă-ai dezbrăcat, să-mbraci săracă haină; 

De-aceea eşti azi Minunat şi numele Ţi-e Taină. 

Păstori şi magi Te-au adorat în starea Ta smerită, 

Irod adânc s-a tulburat că slava-i e pierdută. 

Şi ceru-ntreg s-a îmbrăcat în strai de sărbătoare, 

în coruri îngeri au cântat divina-Ţi întrupare. 

Bunici, părinţi, copiii, nepoţi în faţa Ta, Mesia, 

îngenunchiem smeriţi cu toţi, cu losif şi Maria. 

Azi naşterea Ta o serbăm, cu multă bucurie; 

Şi viaţa-ntreagă Ţi-o-nchinăm, în veci a Ta să fie. 

Aşa a fost un ajun de Crăciun pentru mine, petrecut în 
închisoarea din Gherla. Nu ştiam atunci că acest imn închinat 
Pruncului Isus va ajunge să fie cântat de atâţia iubiţi şi dragi copii ai 
lui Dumnezeu. Mărit să fie Domnul! 



în ziua de Paşti a anului 1962, era o zi splendidă cu soare şi 
cer senin. Ştiam că mii de credincioşi din ţară erau adunaţi în 
biserici, să cânte glorie Celui înviat, Hristos Domnul. Jaluzelele erau 
astfel dispuse la geamuri, încât în sus puteam să vedem cerul, dar 
nu puteam să vedem jos, ca nu cumva să putem comunica cu 
eventualii trecători. Şi cât de mare nevoie aveam de cer, acolo în 
iadul în care trăiam... 

în acea zi de Paşti, m-am dus la geam, priveam cerul şi mă 
rugam prin Duhul mulţumind pentru marea favoare a harului de 
care mi-a făcut şi mie parte Dumnezeu prin Isus Hristos, Domnul! 
Ziua învierii este o zi a bucuriei, a triumfului asupra morţii, dar ce 
drum a străbătut Mântuitorul nostru până la biruinţa asupra lumii şi 
asupra lui Satan, stăpânitorul ei: Gheţimani, vândut de luda, trădat 
de Petru, părăsit de toţi, judecat de marii preoţi, de Irod şi de Pilat, 
batjocorit, dezbrăcat de hainele Lui şi de cămaşa Lui, cununa de 
spini, ţintuit pe cruce, părăsit de Tatăl... 

Aşa cum stăteam la geam, meditam, mă rugam, şi am început 
să cânt una dintre cântările, pe care mi-o dăduse Domnul cu puţină 
vreme înainte, cu privire la suferinţele Lui: 

Priveşte sus la cruce, priveşte la Isus, 

Să vezi cum El îţi duce păcatul tău, supus! 

A Sa iubire mare îl face neclintit, 

Pe cruce când El moare de toţi fiind părăsit. 

Priveliştea-i grozavă să vezi pe Dumnezeu, 

Cum dezbrăcat de slavă, El moare-n locul tău! 

A ta nelegiuire L-a dus acolo sus; 

Să-ţi dea azi mântuire doar El poate, Isus! 

Oh, vino cu căinţă la tronul Său de har; 

Primeşte prin credinţă iertarea Sa în dar. 

în stânga mea la geam stătea alt deţinut, pe care nu-l 
cunoşteam. Nu stătusem de vorbă cu el înainte, fiind de curând 
adus în celula noastră. S-a întors cu faţa spre mine şi m-a întrebat, 
în timp ce ochii şi obrajii îi erau scăldaţi în lacrimi: "Domnule, vă rog 

să-mi spuneţi, de unde aţi învăţat această cântare atât de 
frumoasă, cum eu nu am mai auzit? Eu i-am răspuns că Dumnezeu 
mi-a dat-o în timp ce meditam la suferinţele Domnului Isus pentru 
mântuirea noastră. L-am întrebat şi eu de unde este şi ce 
condamnare are. Era din Făgăraş, era condamnat la muncă silnică 
pe viaţă, pentru că nişte partizani trecuseră pe la stână şi le-a dat 
ceva de mâncare, căci erau flămânzi. Mi-a mai spus că şi el era 
cântăreţ de strană la o biserică ortodoxă şi de aceea a putut 
aprecia cântecul auzit în dimineaţa aceea. Aşa am avut şi eu Paşte 
la Gherla în 1962, împreună cu un cioban din munţii Făgărăş, cu 
lacrimi de bucurie şi mulţumire pentru ceea ce Domnul a făcut 
pentru noi pe cruce! Mărit să fie Numele lui! împreună cu acest 
făgărăşan, am uitat pentru vreo jumătate de oră că suntem la 
închisoare, într-o celulă la Gherla, şi ne-am simţit în prezenţa lui 
Dumnezeu. Merită să înduri orice suferinţă, ca să poţi să aduci un 
suflet în lumina Feţei Lui. Cel puţin pentru acea jumătate de oră a 
uitat de condamnarea lui pe viaţă... 

Noi schimbări şi amestecuri în celule s-au făcut în toamna 
anului 1962. Aşa am ajuns pe etajul III, la celula 90. Erau celule 
mici, orientate spre curte, în care eram în total vreo 24 de deţinuţi, 
în această celulă l-am avut cu mine pe Szek Ladislau, preot 
betanist din lotul fratelui Visky, de care m-am bucurat foarte mult, în 
nădejdea că vom avea părtăşie împreună. Am avut ocazia să 
cunosc tot aici pe Pop Alexandru, unul dintre cei cinci conducători ai 
Oastei Domnului. în colonia Stoieneşti cunoscusem o altă 
căpetenie din cei cinci, şi anume pe Capătă, din Ocna Sibiului. Spre 
regretul meu, în ciuda dorinţei mele de a sta de vorbă, de părtăşie, 
aşa cum am avut cu atâţia alţi ostaşi, a fost imposibil, deoarece a 
respins orice legături cu cei care nu făceau parte din Biserica 
Ortodoxă. Capătă, după cum mi-au spus alţii din Oaste, era 
considerat ca cel mai competent doctrinar al Oastei Domnului. 
Auzisem că s-a făcut o schismă în cadrul Oastei, care a adus multă 
pagubă spirituală lucrării lui Dumnezeu în sânul ei. 

Pop Alexandru era un dascăl din Ardeal, dintr-o comună nu 
departe de Gherla, căsătorit cu o moldoveancă dintr-o familie 
reputată în cadrul Oastei Domnului. Avea o fetiţă drăgălaşă, Milica, 
de care îmi pomenea mereu, căreia îi făcuse şi un cântec, pe care 

mi l-a cântat şi mie. Părea a fi talentat şi bun mânuitor al Sfintelor 
Scripturi. S-a arătat foarte interesat în a avea legături cu mine, pe 
care eu le acceptasem fără a bănui ceva dubios la mijloc. în primele 
zile vorbise cu Szek L. mai mult decât cu mine şi la un moment dat 
am constatat că Szek s-a izolat de mine definitiv. Pe parcursul 
desfăşurării istoriei vieţii mele voi mai vorbi despre Pop Alexandru, 
rolul lui în Oastea Domnului şi în viaţa mea, în mod special. Pot 
anticipa încă de pe acum că acest conducător al Oastei a făcut mult 
rău altora dintre fraţii lui, cum avea să-mi facă şi mie... Va mai 
apărea în calea mea încă de trei ori... 

într-o zi, mi-a sugerat un lucru pe care îl consider şi acum de 
bun şi pe care l-am pus în practică chiar în ziua următoare. 
Experienţa pe care mi-a recomandat-o era aceea ca, într-o zi, încă 
dis-de-dimineaţă, cu post şi rugăciune să stau înaintea Domnului, 
pentru a-i cere să mă cunosc aşa cum mă cunoaşte El. Să-mi 
analizez viaţa pe etape, până-n pruncie, ce mi-au făcut şi vorbit 
gura, ochii, urechile, mâinile, picioarele, gândurile, şi cu tot ce va 
rezulta din experienţa asta să vin la cruce şi să cer sângele Lui şi 
iertarea Lui pentru păcatele mele. 

Eu am trăit o viaţă binecuvântată, biruitoare, şi nu mă simţeam 
vinovat cu ceva, până atunci. Dar în final, am ajuns să mă ştiu ca 
cel mai păcătos dintre toţi oamenii de pe pământ, cum a spus şi 
apostolul Pavel, “sunt cel dintâi dintre cei păcătoşi”. Am ajuns să 
cunosc şi să fiu conştient de păcate pe care le săvârşisem din cea 
mai fragedă vârstă a prunciei mele! Eram nenorocit! Aş fi dorit să 
pot fugi de mine însumi, să mă ascund, să nu mă poată vedea 
nimeni. Eram zdrobit sub povara unor vinovăţii de pe când eram de 
doi ani şi mai apoi. Am înţeles mai bine ca oricând starea prin care 
a trecut fiul risipitor, când i-a zis tatălui său: “Tată, am păcătuit 
împotriva cerului şi împotriva Ta, nu mai sunt vrednic să mă chem 
fiul tău” (Luca 15:21). Cred că şi apostolul Pavel a avut această 
experienţă când strigă: “Oh, nenorocitul de mine! Cine mă va izbăvi 
de acest trup de moarte”? (Rom.7:24). Acolo în celula 90, la etajul 
III al închisorii din Gherla, a trebuit să vin din nou la cruce, să-mi 
mărturisesc păcatele, chiar şi cele făcute în fragedă pruncie, de 
care devenisem conştient prin lucrarea Duhului Sfânt. Niciodată nu 
mi-a fost aşa de scumpă ca atunci cântarea: 

Aşa cum sunt la Tine vin, putere n-am, Tu-mi fii sprijin; 

Mă spală-n sângele-Ţi divin, o, Mielule, eu vin, eu vin! 

în celula 90, cu această ocazie s-a născut o altă cântare dintre 
cele pe care mi le-a dat Domnul: 

Zdrobit la crucea Ta azi vin, sunt încărcat de vină; 

Mi-e sufletul pustiu şi-n chin, n-am pace, nici odihnă. 

De pacea Ta sunt însetat, Isuse, fie-Ţi milă! 

La Tine vin să fiu iertat, Te rog, nu-Ţi fie silă. 

Vrăjmaşul mult m-a prigonit, veşmântu-mi e ocară, 

Din cupa morţii am sorbit, viaţa mi-e amară. 

Tot ce-am avut am risipit: talanţi şi timp şi vlagă, 

Ruşinea mi-a acoperit fiinţa mea întreagă. 

Şi-acum când nu mai am nimic, şi-n mine-i doar ruină, 

Spre Tine ochii mi-i ridic, durerea mi-o alină. 

Revarsă-n mine Duhul Tău, cu roadele-i senine; 

Alungă astăzi duhul rău şi negura din mine! 

Nu plec nebinecuvântat din faţa Ta, Stăpâne!... 

îţi mulţumesc că m-ai iertat, viaţa-Ţi aparţine. 

O, fă cu mine ce doreşti, mă dau cu totul Ţie. 

O, fă cu mine ce voieşti, aici şi-n veşnicie!... 

Aş vrea să spun că mă întorsesem la Dumnezeu cu 16 ani 
înainte şi am avut o întoarcere reală, cu viaţa mea fundamental 
schimbată, o adevărată năştere din nou, de sus, şi am trăit o viaţă 
frumoasă, pot spune chiar biruitoare, nu una uşoară, cu libertăţi 
vinovate, şi totuşi în celula 90 am cunoscut, ca niciodată înainte, 
judecata şi prezenţa Domnului, care a luat în stăpânire viaţa mea, 
aşa ca duh, suflet şi trup, să fie în stăpânirea şi în slujba Sa. 

în clipele următoare aveam impresia că cerurile s-au deschis şi 
o revărsare de plinătate de binecuvântare, de lumină, de extaz 
dumnezeiesc mi-a umplut fiinţa cum nu mai avusesem înainte în 
felul acesta. Mărit să fie Domnul! “Scumpă este înaintea Domnului 

moartea celor iubiţi de El” (Psalmul 116:15). Pocăinţa, de fapt, 
trebuie să fie o moarte şi o îngropare cu Hristos, căci numai după o 
moarte cu Hristos poate fi şi o înviere împreună cu El la o viaţă 
nouă. Domnul Isus a spus despre bobul de grâu că dacă nu moare, 
rămâne singur. Dar dacă moare, învie şi aduce multă roadă. Fratele 
Traian Dorz are nişte versuri în care pledează fierbinte pentru 
pocăinţă, întoarcere la Domnul a unuia care a cunoscut adevărul 
mântuirii, dar nu a vegheat şi a ajuns iarăşi în cursa Diavolului, o 
stare tristă a multor creştini din zilele de pe urmă. Poezia are 
următorul titlu: “O, de nu-L mai iubeşti pe Domnul!” şi se află scrisă 
în volumul “Cântări nemuritoare”. în ultima strofă spune aşa: 

Cutremură-te-adânc şi-ntoarce. 

Mai poţi şi-acum a te salva, 

Dar mare, cât a fost căderea, 

Să fie pocăinţa ta... 

Pop Alexandru îmi spusese atunci că are şi el nişte versuri cu 
privire la pocăinţă, dar nu reţin decât primele două rânduri şi cred 
că ideea exprimată în ele este reală, bună: “cred că cea mai 
scumpă floare, cu parfumul cel mai sfânt... este pocăinţta”, zicea el. 

Mulţi nesocotesc pocăinţa în zilele noastre, deşi este singura 
cale prin care cineva poate fi dezlegat de păcatele lui. Mulţi iau 
siguranţa mântuirii pe apucate, şi asta nu pentru că nu ar fi în 
Sfânta Scriptură o adeverire a acesteia. Dar cine ia în chip uşuratic 
lucrurile dovedeşte că e în afara realităţii lor. Am cunoscut pe unii 
dintre aceia care se cred mântuiţi, iertaţi, ba chiar siguri că totul e în 
ordine, deşi sunt uzurpatori ai slavei lui Dumnezeu, plini de ură, 
răutate, care au făcut păcatele lui Core, Absalom, Cain, Balaam 
(luda v.11) şi predică înainte, fără să se fi pocăit pe măsura căderii 
lor. încredinţarea mea este că unii dintre aceştia nici nu mai pot 
beneficia de harul iertării, fiind apostaţi. Fără pocăinţă nu există 
iertare de păcate. “Oricine urăşte pe fratele său este un ucigaş; şi 
ştiti că nici un ucigaş n-are viata veşnică rămânând în el” (1 loan 
3:15). 

în multe biserici nu se tine cont de Cuvânt. Unii se încumetă să 

j 

ierte ei păcatele care nu au fost mărturisite şi nu s-a cerut iertare 

celor împotriva cărora au fost comise. De fapt, din cea de a şaptea 
biserică din Apocalipsa, şi anume Laodicea, Domnul a fost scos 
afară şi pretinşii credincioşi nu şi-au dat seama de starea lor 
nenorocită de păcat, nu ştiau că sunt nenorociţi, ticăloşi, săraci, orbi 
şi goi! Porunca Domnului este hotărâtă, clară, fără putinţă de 
nesocotit: POCĂIEŞTE-TE! Apoi avertismentul care urmează este 
clar:“Am să te vărs din gura Mea.” înţelesul este: “Am să te vomit”, 
ceea ce implică scârbă. Doamne, fă ca cei credincioşi să stăruie în 
pocăinţă sinceră, cu mărturisirea păcatelor pe măsura căderii, ori 
de câte ori a fost săvârşit vreun păcat. Apostazia începe tocmai prin 
nesocotirea Cuvântului lui Dumnezeu; adică prin trecerea peste 
ceea ce este scris! (1 Corinteni 4:6). Pocăinţa nu este un simplu 
act, ci este începutul unui proces, când Duhul Sfânt a convins un 
suflet de starea de păcat, aşa cum a fost la Rusalii: “După ce au 
auzit aceste cuvinte, ei au rămas străpunşi în inimă, au zis lui Petru 
şi celorlalţi apostoli: „Fraţilor, ce să facem?” „Pocăiţivă”, le-a zis 
Petru, „şi fiecare din voi să fie botezat în Numele lui Isus Hristos, 
spre iertarea păcatelor voastre; apoi veţi primi darul Sfântului Duh” 
(Fapte 2:37-38). Dar după acest început, procesul pocăinţei 
continuă atâta vreme cât suntem în trup, căci nu vom fi scutiţi de 
ispite şi căderi. 

în ianuarie 1963, am fost scos din nou la muncă, de data 
aceasta ataşat detaşamentului care va lucra la grădina închisorii, 
cât şi la alte munci exterioare. Acest moment m-a găsit foarte 
bolnav, cu mari tulburări gastrice şi intestinale, care mi-au afectat 
grav puterea de muncă. Ca să iasă din asemenea tulburări, deţinuţii 
foloseau postul negru, adică renunţau pe 24 de ore la orice fel de 
mâncare, pe care le-o dădeau celorlalţi, cu excepţia pâinii. Aceasta 
era ruptă în bucăţele şi uscată bine. Cu această pâine uscată se 
începea prima masă după post, şi efectul ei era bun. 

în prima zi am ieşit cu ceilalţi la muncă, la pregătirea sezonului 
de grădinărit, care începea către sfârşitul lunii ianuarie. Am fost 
repartizat la cernerea gunoiului putred, rezultat din anii precedenţi, 
care urma să fie folosit la paturile calde, pentru răsaduri. Lopata mi 
se părea foarte grea pentru puterile mele, dar am lucrat cu 
conştiinţa împăcată că am făcut tot ce am putut, potrivit cu situaţia 
în care mă găseam. După două zile, plutonierul major, şeful de la 

grădină, fiind grădinar de meserie, mă cheamă la o parte şi îmi 
spune: 

- De ce nu vrei să lucrezi? l-am răspuns că eu vreau să lucrez 
şi, având în vedere starea sănătăţii mele, eu lucrez cinstit. M-a 
întrebat mai amănunţit cu privire la sănătate, eu i-am răspuns 
corect, dar mă gândeam că voi căpăta o bătaie sau cine ştie ce altă 
pedeapsă. El însă a apreciat sinceritatea mea şi m-a luat cu el 
deacolo de la grădină până în penitenciar, la parterul celularului 
mare, la cei doi doctori deţinuţi de la dispensar. 

- Doctore, îi spune unuia, ia vezi ce are omul ăsta şi să faci tot 
posibilul să-i dai medicamente şi să mi-l pui pe picioare! 

Mi-a dat ceva pastile şi cu ajutorul Domnului m-am făcut mai 
bine. Datorită acestui amănunt, am intrat în atenţia şefului grădinar. 
Eu am fost pârât de careva dintre deţinuţi; ca şi credincioşi, unii nu 
ne sufereau, ba chiar ne urau... Răul intenţionat cu privire la mine 
din partea celui ce mă pârâse, Domnul l-a întors spre binele meu. 
Plut.maj. şef Roman m-a dat de ajutor deţinutului care se pricepea 
la muncile agricole, căci era agricultor de meserie. Acesta era un 
copil al lui Dumnezeu din Oastea Domnului, Dancea Moise, din 
Lovrin, Banat, cu care am avut o bună părtăşie duhovnicească. 
Numai Domnul a putut rândui să fim împreună, fiecare o 
binecuvântare pentru celălalt. Munca noastră a fost în legătura cu 
paturile calde pentru răsaduri. Aşa, pe lângă Dancea Moise, iubitul 
meu frate în Hristos, şi sub supravegherea maestrului grădinar 
Roman, m-am introdus şi în tainele grădinăritului. Am avut însă 
mâhnirea că pe la sfârşitul lunii mai, Dancea Moise a fost scos 
pentru eliberare, întrucât ispăşise cei doi ani de condamnare, şi 
sarcinile lui au rămas asupra mea la grădina închisorii din Gherla. 

Mi-a rămas însă o îndoită mângâiere în inimă. în timpul cât 
l-am avut împreună cu mine, l-am socotit ca o binecuvântare 
specială de la Domnul. Prima mângâiere a fost că el va ajunge 
acasă în mijlocul familiei lui dragi, iar a doua, mi-a promis cp va 
merge să ducă un mesaj de la sursă soţiei mele, Domnica. Dancea 
Moise fusese încredinţat de maestrul grădinar Roman cu 
responsabilitatea brigăzii de la grădină ca brigadier. Eliberarea lui a 
lăsat locul vacant şi de la sine mi-a revenit mie această răspundere, 

cât şi prin dispoziţia dată expres de şeful grădinar. O răspundere la 
care nu m-am gândit şi nu am dorit-o, căci ştiam prea multe 
exemple triste de brigadieri vânduţi cu totul administraţiei comuniste 
a închisorilor. Brigadierii erau priviţi rău de ceilalţi deţinuţi, cu 
excepţiile care confirmau regula. în această situaţie, mi-a revenit 
sarcina de a dispune de cei 50 de deţinuţi în îndeplinirea unor 
munci şi în afara celor de la grădină din timpul zilei, cum au fost: 
descărcarea de vagoane la gară, încărcarea şi descărcarea de 
camioane şi în plus munca de ciocli: săparea gropilor şi îngroparea 
morţilor. Sarcina mea era doar să dispun care oameni să facă 
aceste munci la rând, ca să nu se producă nemulţumiri. Munca de 
ciocli se făcea numai noaptea, aşa că cei rânduiţi aveau să piardă 
odihna şi somnul de noapte, cât şi din zilele de duminică, zile care 
nu erau de lucru, ci de program administrativ. în cazuri de acestea, 
nemulţumirile în cadrul deţinuţilor adesea se făceau simtite. De 

asemenea, în celulă trebuia să fie o distribuire echitabilă a hranei şi 
a serviciilor de plantoane, când era cazul. 

Cred că nu există o sarcină mai dificilă ca aceea de a lucra cu 
oamenii, mai ales când aceştia suferă pe nedrept privaţiuni de 
libertate, cum era în cazul nostru. Mi-am adus aminte cum marele 
om al lui Dumnezeu, Moise, a fost contestat în autoritatea delegată 
lui de Dumnezeu în conducerea poporului, chiar de către Maria şi 
Aaron, sora şi fratele lui, când aceştia au protestat şi au vorbit 
împotriva lui: “Oare numai prin Moise vorbeşte Domnul? Nu 
vorbeşte oare şi prin noi”? Maria, în special, care era originatoarea 
acestei răscoale, împreună cu Aaron, aveau să înveţe o lecţie 
amarnică, prin lepra cu care a lovit-o Dumnezeu, astfel că ea 
devenise albă ca zăpada. A trebuit ca Moise să se roage pentru 
vindecarea ei. 

M-am văzut cu totul nepotrivit pentru această poziţie în care 
am ajuns fără voia mea şi m-a apucat o teamă de Domnul. Mi-am 
pus întrebarea cum o să mă pot achita de o asemenea răspundere 
dificilă, mai ales că eram şi credincios copil al lui Dumnezeu şi câţi 
nu ne urau pentru credinţa noastră adevărată. M-am rugat 
Domnului pentru lumină şi călăuzire, pentru înţelepciune de sus, ca 
să nu compromit Numele Domnului în mijlocul atâtor oameni, de 
atâtea convingeri diferite de concepţia mea de viaţă şi cu o cultură 

atât de diferită. Erau între ei oameni cu educaţie, alţii oameni de 
rând şi de diferite vârste. Poate intenţionat să fi fost pus în 
asemenea situaţie, din capul locului compromisă în ochii deţinuţilor, 
ca unul care sunt “vândut administraţiei comuniste”, cum au fost 
atâţia brigadieri. Am primit de la Domnul să accept şi s-a şi întrupat 
în mine gândul să mă dau morţii şi să nu profit de nici un avantaj, 
cât de mic, pentru mine sau în favoarea mea, dar şi sarcinile primite 
să poată fi duse la îndeplinire. 

Odată luată această hotărâre fermă, nu s-a lăsat mult aşteptat 
nici atacul asupra mea, venit din partea Satanei. în fiecare 
dimineaţă şi seară, cu ocazia schimbului de gardieni, se făcea 
numărătoarea deţinuţilor şi, cu un ciocan mare cu coada lungă erau 
verificate şi gratiile de la geamuri, dacă sunt intacte, prin lovituri 
puternice cu ciocanul, pentru a preveni orice posibilitate de 
evadare. într-o seară, după efectuarea numărului şi închiderea cu 
zăvor a uşii, un tânăr cu numele lonescu se dezlănţuie la adresa 
mea cu atacuri violente, ameninţătoare, jignitoare, fără să fi fost 
între noi nici un prilej de animozitate provocat din partea mea. în 
efectivul brigăzii era şi un preot ortodox, de pe la Chişineu-Criş, din 
judeţul Arad, dacă îmi amintesc bine. Felul de a se comporta şi de a 
vorbi al acestui preot a lăsat mult de dorit, faţă de calitatea lui de 
slujitor al altarului, cum se considera. Eu l-am respectat şi pe el ca 
şi pe fiecare deţinut. Am suferit însă, când vedeam un om al religiei, 
de la care se aştepta o conduită demnă de poziţia lui, cât de 
iresponsabil şi cu ce bancuri deşuchiate spunea. în faţa 
comunismului ateu, m-aş fi bucurat ca toţi cei condamnaţi pentru 
credinţă şi activitate religioasa să facem un front comun, căci era în 
joc onoarea Numelui lui Dumnezeu... 

Toţi am stat încremeniţi în picioare între paturile noastre, 
aliniaţi pe rânduri de câte cinci, într-o tăcere apăsătoare. Se aştepta 
o reacţie din partea mea la atacul lui lonescu şi toţi din celulă 
socoteau ca normal un răspuns unei asemenea obrăznicii virulente. 
Ca responsabil de celulă, aş fi putut bate la uşă, să cer asistenţa 
cadrului de serviciu de pe secţie. Ar fi fost chiar necesar să fac aşa. 
Au fost cazuri când unii au fost bătuti în celule, ba chiar omorâţi, de 
furia unora fără căpătâi. Dumnezeu mi-a dat lumină şi putere atunci 
să nu mă apar şi să nu răspund nimic. Putea fi un nou caz pus la 

cale de securitate prin biroul special “K”, cu cine ştie ce scop, căci 
motiv real nu exista de loc în atacul dezlănţuit împotriva mea. Dacă 
aş fi raportat cazul, concluzia ar fi fost clară între deţinuţi că sunt 
“omul administraţiei”, deci informatorul ei, şi asta ar fi însemnat din 
partea mea o mare greşeala. Pe de altă parte, demnitatea mea de 
om, călcată în picoare, cerea un răspuns pe măsură, dar am 
tăcut!... 

Deţinuţii or fi discutat între ei, eu însă nu aveam absolut pe 
nimeni cu care să fi putut împărtăşi cu încredere situaţia. Cum 
primisem doar cu câteva zile înainte pachet de acasă, am primit 
îndemnul să-i fac lui lonescu o porţioară din pachet, de gustare, şi 
când am văzut că nu era la patul lui, ci prin celulă la discuţii eu 
m-am strecurat la patul lui, care era în imediata apropiere a uşii, şi 
i-am pus darul meu lângă pernă. în seara următoare am făcut la fel, 
fără să fiu observat de el. La împărţirea hranei, i-am făcut parte de 
suplimentul care de data aceasta mi se cuvenea mie. lonescu a fost 
arestat ca student şi condamnat la 10 ani. 

După câteva zile, care trecuseră în linişte, într-o seară după 
efectuarea numărului şi încuierea uşii de către gardianul de 
serviciu, tânărul domn lonescu le-a cerut atentia deţinuţilor cu 
rugămintea să i se dea ascultare pentru câteva momente. El a făcut 
următoarea declaraţie: 

- Domnilor, sunt deţinutul lonescu din Bucureşti. Am fost 
arestat cu 10 ani în urmă, pe când eram student şi condamnat la 10 
ani de închisoare, pe care i-am executat în întregime şi mâine voi fi 
scos la camera de eliberare. în aceşti 10 ani am fost în mai multe 
închisori, lagare de muncă, în multe celule, cu tot felul de oameni, 
ofiţeri superiori, ingineri, doctori, dar şi oameni de rând. Deoarece 
în faţa dumneavoastră, în urmă cu câteva zile, i-am adus injurii 
grave, inadmisibile, jignitoare, domnului lovin, nu pot face să 
părăsesc această celulă fără să fac această mărturisire: în viaţa 
mea eu nu am mai întâlnit un astfel de om!... Este de datoria mea, 
domnule lovin, să-mi cer scuze, să mă iertaţi de grosolănia de care 
am dat dovadă fată de dumneavoastră. Vă mulţumesc! 

în celulă a rămas o linişte care predispunea la meditaţie. Se 
mai auzeau şoapte în surdină şi, într-un târziu, a venit şi stingerea. 

Această mărturie şi apreciere a domnului lonescu nu mi se cuvenea 
mie, ci Aceluia care în faţa lui Pilat a tăcut şi nu S-a apărat, 
Domnului meu Isus Hristos, Mântuitorul lumii. Slăvit şi binecuvântat 
în veci să fie El şi numai El! A noastră este doar bucuria slujirii Lui, 
împăratul împăraţilor şi Domnul domnilor şi asta este de ajuns! 

Ce am redat în aceste rânduri este fapt istoric, petrecut în 
închisoarea din Gherla, celularul mare, într-o celulă mijlocie, prin 
luna iunie 1963. 

în grădină erau şi pomi fructiferi mari, destinaţi hranei cadrelor 
închisorii, dar nu şi deţinuţilor. Pe lângă domnul plut.maj. şef 
Roman, la grădină mai aveam şi pe serg.maj. Marcan, ajutorul 
şefului de grădinar. Primisem ordinul să strâng un coş de pere 
pentru popotă. Pomul avea o coroană mare, crengile atârnau în jos 
de povara perelor mari şi frumoase, dar de la sol nu se putea 
ajunge ca să fie culese cu mâna. A trebuit să urc în pom, dar perele 
erau doar pe crengile de la extremităţi. M-am întins în stânga şi în 
dreapta ca să pot culege ceva. La un moment dat, o creangă înaltă 
a cedat sub picioarele, mele, s-a rupt, şi eu m-am prăbuşit de la 
vreo cinci metri în gol... Căderea mea se proiecta a fi pe spate, dar 
cu o zvâcnire sportivă de ultimul moment de inspiraţie am prevenit 
o cădere fatală, printr-o rostogolire de pe spate spre stânga... mai 
bine zis, a fost o nouă intervenţie a mâinii ocrotitoare şi străpunsă a 
Domnului meu Isus Hristos! Zgomotul căderii la impactul cu 
pământul a fost aşa de puternic, că s-a auzit până la vreo 50m, 
unde era serg.maj. Marcan, cu doi ostaşi dintre cei ce ne păzeau. 
Au alergat spre mine şi m-au ridicat de jos. A fost o minune că nu 
mi s-a frânt nici un mădular. După aceea, am primit ordin să strâng 
nişte cireşe, dintr-un cireş foarte înalt. Mă gândeam că am să pot şi 
eu gusta câteva, ceea ce ar fi însemnat pentru mine un deliciu, 
după aproape 5 ani de închisoare... Fiind sus în pom, am încercat 
să mă întind după ele, dar am observat că am început să scuip 
sânge. Am raportat îndată şi am fost dus la medicii deţinuţi din 
celularul mare. Ei m-au cercetat cum au putut şi au declarat că nu 
cred să fie vorba de o hemoragie internă, ci doar de spargerea unor 
vase de sânge la nivelul traheii. Aşa m-a scăpat Domnul de la un 
mare rău în ziua aceea, slăvit să fie Numele Lui! 

între timp, cei din brigada noastră am avut de îndeplinit şi 
munca de ciocli. Primeam ordin seara, după împărţirea mesei, să 
dau patru oameni pentru săpat groapa, pentru înmormântarea 
vreunui detinut, care decedase în ziua aceea. întotdeauna am 
procedat în felul următor:"Domnilor, am primit ordin să numesc 
patru oameni care să meargă la cimitir, pentru săpat gropi. Eu sunt 
primul care merg, cine mai vine cu mine? Mie mi se cerea doar să 
numesc oamenii, dar eu mă ofeream întotdeauna pe mine primul şi 
întrebam dacă mai vrea cineva să mă însoţească. Am plăcerea să 
mărturisesc că niciodată nu mi s-a întâmplat ca să nu am alţi 
voluntari pe lângă mine. Asta însemna oboseală în plus şi pierdere 
de somn. Cimitirul închisorii era pe un boţ de deal, la o distanţă de 
6 km. Eram însoţiţi de doi caralei, înarmaţi cu arme automate, 
transportul fiind făcut cu o căruţă cu doi cai. A fost cea mai sinistră 
muncă pe care am facut-o în viaţa mea, aceea de cioclu. Uneori 
adormit frânt şi sculat în toiul nopţii, eu mai trezeam pe încă vreunul 
care era voluntar ca şi mine şi coboram însoţiţi de gardian la morga 
închisorii. Toată operaţiunea se făcea fără nici un pic de lumină, pe 
bâjbâite, în morgă fiind întuneric beznă. Mortul era pus într-o ladă 
de scânduri vechi, crăpate, aşa că mâzgoarea care ieşea din rănile 
celui mort în urma autopsiei făcută de felcerul sanitar se întâmpla 
să curgă şi pe mâinile şi hainele noastre, fără să avem posibilitatea 
să ne spălăm... Apucam sicriul cu mâinile, unul la un capăt, celălalt 
la alt capăt, îl scoteam afară şi îl puneam în căruţă. Escortaţi de cei 
doi gardieni, dintre care unul mâna căruţa, noi făceam 
înmormântarea. Nu ştiam niciodată cine este mortul şi nici familia 
nu avea să fie anunţată, ca să ştie, să nu-l mai aştepte în zadar! 

Trăiam momente cumplite, dure, ziceam că acum a fost rândul 
lui, dar poate mâine va fi rândul meu. Fatalistul zice: “Aşa i-a fost 
soarta!” Cel credincios are o altă înţelegere, mai înţeleaptă: “Aşa a 
fost voia Domnului!” 

Cum eu nu credeam, potrivit Scripturii, în iertare după moarte, 
obişnuiam să mă rog: “Doamne, ai milă de ai lui, de cei ce au 
rămas, dă-le mângâierea Ta.” După ce îl aşezam în groapă, îl 
astupam cu pământ, îl netezeam sumar pe deasupra, la cap îi 
puneam o scândură pregătită din închisoare de felcer, cu un număr 
scris cu negru, pe o bucată de tinichea. După câteva ploi, tabla 

ruginea şi nimeni nun mai ştia şi nici nu mai avea să afle unde a 
fost înmormântat cel drag al familiei lor. La unele înmormântări 
ortodoxe la care am participat şi eu, obişnuia să se zică din partea 
celor ce soseau mai târziu la priveghi:"Ai ce-i face?" Cei din casă 
răspundeau:"N-ai ce-i face!" De aceea, în Sfânta Scriptură, Duhul 
Sfânt porunceşte: “Astăzi, dacă auziţi glasul Lui, nu vă împietriţi 
inimile! ” (Evrei 3:7). Timpul favorabil mântuirii este: “Astăzi”! “Să 
luăm dar bine seama, ca, atâta vreme cât rămâne în picioare 
făgăduinţa intrării în odihna Lui, nici unul din voi să nu se 
pomenească venit prea târziu” (Evrei 4:1). în alte nopţi aveam câte 
doi morţi, situaţie mult îngreunată pentru ciocli. Dimineaţa pe la ora 
3, ajungeam înapoi în celulă şi după cel mult două ore suna 
deşteptarea. Faptul că unii au participat la sarcini suplimentare nu îi 
scutea de programul normal al zilei, care abia avea să înceapă... 

într-o seară se întâmplă ceva deosebit, după ce se închisese 
celula pentru noapte. Au venit la mine patru deţinuţi din brigadă în 
frunte cu Pogor Nicolae, din Bucureşti, şi mi-au zis aşa: 

- Domnule lovin, am venit să vă spunem noi ăştia patru, că 
începând cu data de astăzi, dumneavoastră nu veţi mai ieşi la 
munci suplimentare, noi ăştia patru nu vă mai dăm voie. Şi pentru 
ca să nu aveţi probleme de vreun fel sau altul, noi, ăştia care ne 
vedeţi aici, vom ieşi întotdeauna, fie la cimitir, fie la gară, sau orice 
altă muncă de noapte sau duminica, ori de câte ori este nevoie!!! 

Pogor Nicolae era un bărbat tânăr, înalt, voinic, care învăţase 
împreună cu ceilalţi trei o lecţie fără cuvinte, prin puterea 
exemplului personal, aceea a sacrificiului de sine, aşa cum ne-a 
învăţat Domnul Isus: “Dacă voieşte cineva să vină după Mine, să se 
lepede de sine însuşi, să-şi ia crucea în fiecare zi şi să Mă urmeze” 
(Marcu 8:34). La rândul meu, am învăţat şi eu ceva din această 
taină a sacrificiului de sine de la Domnul Isus, sfinţii apostoli şi toţi 
înaintaşii adevăraţi ai credinţei! Glorie Celui ce a fost mort, dar a 
înviat, şi este viu în vecii vecilor! 

într-una dintre zile, înainte de a se da pauza de prânz, un 
caraleu a venit şi m-a luat înlăuntrul închisorii, nu mai reţin pentru 
ce motiv, la celula în care eram cazat. în lipsa mea, la grădină se 
dăduse masa, sub directa supraveghere a plut.maj. şef Roman. Cu 

precauţie, ei mi-au lăsat şi mie porţia de mâncare, fără să ştie dacă 
mă mai întorc. întotdeauna după masa de prânz, ni se dădea o 
jumătate de ora de repaus, aşezaţi toţi grămadă. Aveam între 
deţinuţii de la grădină şi pe un om mai în vârstă din Muntenia, pe 
care îl chema Capră. Era un om mai înstărit acasă, un “chiabur”, 
cum le mai spuneau ăstora comuniştii. Fusese băgat cu ani grei la 
închisoare, fiindcă a obiectat cu privire la socializarea agriculturii, 
ţăranii fiind obligaţi să îşi predea pământurile fermelor de stat ori 
colectivelor de producţie. 

Deţinuţii obişnuiau câteodată să pună întrebări unora dintre 
cadrele închisorii şi, oricare era răspunsul, deţinuţii trăgeau 
concluzii, care în unele cazuri nu erau departe de adevăr. Capră a 
profitat de momentul acela de repaus şi s-a trezit vorbind cu voce 
tare:"Domnule major şef, eu cred că pe lovin l-a luat gaia!... (aluzie 
la o pasăre mare răpitoare cu cioc lung şi înconvoiat)." Ce voia să 
sugereze Capră, era că eu fusesem luat şi dus pentru eliberare... 
Şeful grădinar i-a răspuns:"Măi, Capră, mă! Dacă pe lovin l-a luat 
gaia sau nu l-a luat, eu nu ştiu. Ce ştiu şi pot spune este că oriunde 
va merge lovin, el este un om!" Lucrul acesta mi l-a împărtăşit la 
înapoiere Almăjan Nicolae, un ţăran luminat din sudul Banatului, 
căruia uneori i-am luat sacul sau lada cu legume din spate în drum 
spre bucătărie. 

întorşi de la grădină într-o seară, sunt anunţat de plutonierul 
care se ocupa de eliberarea pachetelor pentru deţinuţi să mă 
prezint să-mi ridic pachetul. Ce veste putea fi mai bună? în mare 
grabă m-am prezentat la ghişeu, dornic să mai pot prinde vreo ştire 
de acasă, de la soţie. 

Eram ochi şi urechi, când gardianul desfăcea pachetul şi nu 
îmi scapă nici un amănunt. Eu cerusem un borcan cu miere şi 
sâmburi de nuci în ea, cum am auzit şi eu de la alţii. Când a venit 
rândul borcanului cu miere, m-am trezit că îi deschide capacul şi ia 
de pe masa un cuţitoi lung, pe care îl introduce până în fundul 
borcanului şi scoate la suprafaţă un pliculeţ din plastic, care arăta 
ca fiind o scrisoare. Auzisem că în ultima vreme au sosit şi pentru 
alţii mesaje în borcanul cu miere. îndată mi-am dat seama că vreun 
informator deţinut care prinse de veste a şi anunţat Serviciul Politic 
al închisorii. Caraleul se uită lung la mine şi mă întrebă: "Ce este cu 

plicul acesta?" Eu i-am răspuns:"De unde să ştiu eu, domnule 
Plutonier? Habar n-am! Ce pot face eu, dacă soţia nu a fost destul 
de înţeleaptă să nu procedeze aşa?" Apoi, el mi-a spus:"Să ştii că, 
prin această scrisoare, ai stricat tot ce ai făcut până acum..." Ei 
credeau în aşa-zisa reeducare a mea, dar eu ştiam mult mai mult, 
ceea ce ei nu ştiau, şi anume că eu niciodată nu aveam să fiu 
reeducat, din pricină că nu aveam nicidecum gândul acesta. 
Scrisoarea a fost predată îndată Comandantului politic al închisorii, 
în fiecare sâmbătă, înainte de masă, până la prânz, şefii punctelor 
de lucru aveau şedinţa speciala de informări, analize etc., la care 
participa şi şeful grădinar. Eu eram în acea zi de sâmbătă la o masă 
lungă în mijlocul grădinii, aproape de baraca de scule, preocupat cu 
gogonele de pus în butoaie pentru murat, când l-am zărit pe şeful 
meu venind direct spre mine. Părea trist şi abătut, când îmi 
spune:"Ascultă, măi, lovine, ce e cu scrisoarea aceea din pachetul 
tău?" l-am răspuns cam aşa cum i-am răspuns şi plutonierului cu 
pachetele. îngândurat, Roman mi-a răspuns:"Să ştii că ai să suferi!" 
Avea regretul că are să mă piardă, cred, din lotul lui de oameni de 
la grădină... 

După eliberare, când am ajuns acasă la familie, soţia mi-a 
relatat care anume fusese mesajul acela din scrisoare pentru mine. 
îmi împărtăşea despre copii, cât sunt de apreciaţi la şcoală, cât sunt 
de buni la învăţătură, cum unii profesori îi simpatizau în secret. De 
asemenea, îmi scrisese despre dragostea şi suportul majorităţii 
credincioşilor. Din familia mea, doar tatăl meu şi fratele meu Nicolae 
înţeleg şi împărtăşesc tema în care ne aflam împreună cu soţia, 
încheierea scrisorii a fost aşa, reţinută de soţie exact: “Simfonia 
vieţii noastre a coborât uneori la acordurile cele mai joase ale 
disperării, dar bagheta Marelui Maestru a ridicat-o întotdeauna la 
tonalitatea majoră a biruinţei. Eu însămi trăiesc ca şi când aş fi cu 
tine acolo în suferinţă!” 

j 

în Sfânta Scriptură scrie răspicat învăţătura Domnului Isus, ca 
să nu ne îngrijorăm de nimic... Totuşi mă simţeam neliniştit cu 
privire la soţie, oare ce are să i se întâmple, o vor lua dintre copii, 
vor face proces?... Cu privire la mine nu m-am neliniştit, eu eram 
acolo, gata pentru orice alternativă. Toate suferinţele erau 
decontate în acelaşi cont: “Suferinţe pentru Numele Lui!” 

După aceea, am fost mutat într-o celulă mare, la etajul III, 
unde eram vreo sută de deţinuţi, printre ei fiind şi fratele Traian 
Dorz, şi mă bucuram la gândul unei legături şi părtăşii împreună cu 
el. Nu a fost însă aşa. El era angajat cu pregătirea unei lecţii de 
reeducare a deţinuţilor, sarcină primită de la Administraţia Politică a 
închisorii. Când m-am apropiat de el, a refuzat orice legătură, la fel 
ca şi Capătă, din conducerea Oastei Domnului, pe când eram în 
colonia Stoieneşti. 

Aveam alături cu patul, lângă patul meu, pe domnul inginer 
Balif, fiul generalului de armată Balif, din laşi. Mai era la închisoare 
şi un frate de-al inginerului Balif, care era medic, dar pe care 
nu l-am întâlnit. într-o seară târzie, când ne apropiam de stingere, 
am îndrăznit să mă adresez pentru prima dată inginerului Balif, deşi 
eram în aceeaşi brigadă de aproape un an de zile. Mi-am deschis 
inima şi i-am destăinuit frământarea mea în legătură cu scrisoarea 
din pachet, care ajunsese în mâna şefului politrucilor din Gherla, 
l-am spus că îngrijorarea mea este cu privire la ce i se poate 
întâmpla soţiei mele, ce consecinţe ar putea avea acea scrisoare 
asupra ei. M-a ascultat cu luare aminte şi apoi mi-a spus aşa: 
"Domnule lovin, să nu vă faceţi probleme, soţiei nu i se poate 
întâmpla nimic. Ea este femeie liberă, în mijlocul copiilor ei. Cel 
mult dumneata poţi avea anumite neplăceri aici, dar nici într-un caz 
soţia." Apoi a continuat:"Pentru că am fost grăit, aş vrea să vă 
împărtîşesc anumite lucruri. Suntem împreună în aceeaşi brigadă la 
grădină de aproape un an de zile. Ca brigadier al nostru, să ştiţi că 
atât eu, cât şi ceilalţi toţi, v-am urmărit pas cu pas, să vedem când 
şi unde aveţi legătură cu administraţia politică, dar nici unul dintre 
noi nu a putut afla absolut nimic. De felul meu, a continuat el, mi-a 
plăcut să citesc multă literatură şi aveam predilecţie pentru anumiţi 
scriitori ai literaturii engleze, în mod special Cronin (romancier 
renumit, din ale cărui romane au fost traduse şi în limba română, în 
anii adolescenţei mele, unele, cum au fost:“Sub stele”, “Citadela”, 
“Castelul pălărierului”).Vă mărturisesc că în viaţa mea nu am mai 
întâlnit un astfel de om, care să aibă caracterul dumneavoastră 
onest, decât în unele romane ale literaturii engleze. 

Dialogul cu inginerul Balif a avut darul să mă liniştească cu 
privire la soţia mea. în acelaşi timp mi-am dat seama ce mare 

binefacere este să ai lângă tine un om de încredere, căruia să-i poţi 
destăinui tainele sufletului tău... Faptul că m-am adresat lui, că i-am 
acordat încredere totală şi mi-am deschis inima, a prilejuit să aud şi 
eu mărturisirea lui, cu privire la slujba pe care mi-a dat-o Domnul în 
anii grei de suferinţă la Gherla, pe care altfel nu aş fi aflat-o 
niciodată. Dar meritul nu este al meu, prin mine însumi, ci este al 
Aceluia care S-a dat El însuşi pentru mine la cruce, la moarte, şi 
ne-a lăsat o pildă, ca să călcăm pe urmele Lui (1 Petru 2:21). Slăvit 
să fie în veci Domnul nostru! Nimic de valoare nu se poate realiza 
pentru eternitate, decât cu preţul sacrificiului de sine! 

în urma primirii unui pachet, ni se dădea şi o carte poştală, prin 
care să confirmăm familiei primirea pachetului. După primirea 
pachetului cu bucluc, din pricina scrisorii, în confirmarea trimisă 
familiei am mulţumit pentru pachet, dar mi s-a dictat şi o 
propoziţiune în plus: “Nu am voie să primesc scrisori”. Soţia a 
înţeles ce a însemnat această menţiune şi a suferit foarte mult la 
gândul că mi-a făcut un rău, dar nu s-a dat bătută, cu ocazia 
proximului pachet. O vizitase pe sora Lena Moldoveanu la Sibiu şi a 
aflat cum au procedat alte soţii şi mesajele au ajuns la ţintă. 

A cumpărat două batiste noi şi pe marginea batistelor pe trei 
laturi a scris ce a dorit să-mi comunice. Apoi le-a cusut şi din cele 
două batiste a confecţionat o trăistucă în care a pus biscuiţi. După 
ce voi termina biscuiţii, soţia ştia că voi avea nevoie de batiste, le 
voi desface şi astfel voi da peste mesaj. Şi eu, fără să bănuiesc 
nimic, am desfăcut batistele într-o zi, tocmai când începuse 
percheziţia. Aceste percheziţii erau folosite şi ca un mijloc de 
tortură, de tensiune, cu metodele şi spiritul de teroare în care se 
făceau. Când am văzut şi citit mesajul soţiei, am fost foarte fericit şi 
am înţeles din el chiar mai mult decât fusese intenţionat. Propoziţia 
care pentru mine a fost o comoară şi a însemnat mult de tot a fost 
aceasta: “Afară dragostea e vie!” Nu era greu de înţeles ce fel de 
mesaj dorea soţia să îmi transmită prin aceste cuvinte, şi anume: că 
relaţiile dintre credincioşi în ce priveşte întrajutorarea sunt strânse 
şi calde, că Dumnezeu poartă de griăa familiilor noastre şi că starea 
de spirit este vrednică de laudă. Această veste mi-a adus o mare 
mângâiere şi înviorare. Dar ce voi face acum cu batistele, când 
percheziţia se apropia ameninţător de locul unde eram eu? A fi 

prins cu ele şi a fi interceptat mesajul, ar fi putut însemna 
sancţiunea cu izolare sau cu tăierea cărţii poştale pentru pachetul 
următor, şi una şi alta păgubitoare pentru mine. Le-am ţinut în 
buzunar, m-am rugat Domnului şi am fost scăpat. Percheziţia a 
încetat înainte de a ajunge la mine. Bun este Domnul şi vrednic de 
laudă! 

Alt mesaj de pe batistă a fost: cazul în care ai citit mesajul 
meu, în scrisoarea de mulţumire semnează de data aceasta cu 
numele întreg, Mihail.” Obişnuiam să semnez de fiecare dată cu 
diminutivul “Mia”. Dar acum m-am conformat sugestiei din partea 
soţiei şi am semnat “Mihail”, iar ea a înţeles, la rândul ei, că mesajul 
a fost recepţionat. Aşa a lucrat Domnul în vremurile de bejenie prin 
care am trecut. 


LA MUNCI INTERIOARE DE 
CONSTRUCŢII, CU FRATELE VISKY 

j 7 


Urmarea interceptării scrisorii din pachetul anterior a fost că 
m-au scos din lotul de la grădină cu muncile exterioare şi m-au 
repartizat la un detaşament care lucra la mărirea fabricii de mobilă. 
Munca nu era deloc uşoară, era istovitoare; trebuia să urcăm pe 
schele, cu bolovani mari de piatră de munte duşi pe tărgi de lemn, 
câte doi deţinuţi de fiecare targă. Căratul pietrei era alternat cu 
transportul de beton, care era tot aşa de greu ca şi piatra. 

Dumnezeu a rânduit ca la această muncă să-l am de partener 
pe fratele Feri Visky, căpetenia lotului de “Betanişti”, din sânul 
Bisericii Reformate Calviniste. Era mai în vârstă decât mine cu vreo 
şapte ani. Căram împreună targa cu povara sus, la o înălţime de 
6-7 m, şi în momentele de “respiro”, puteam să ne împărtăşim din 
Cuvântul lui Dumnezeu şi experienţa creştină. Era un om minunat, 
bine pregătit în doctrinele biblice, cult, aşa că era o plăcere de a fi şi 
a lucra împreună. Condamnarea lui a fost de 23 de ani muncă 

silnică, pentru credinţă. în timpul când era la închisoare, soţia lui, 
luliana, cu cei şapte copilaşi, au fost luaţi din partea de Nord a 
Transilvaniei şi deportaţi în Bărăgan, în condiţii de mizerie de 
nedescris. Au supravieţuit prin minuni. 

Brigada de construcţii era atunci cazată în celula nr. 7, de la 
parter, celula mare, în care eram 100 de deţinuţi. Patul meu a fost 
jos, la nivelul 1, iar a lui Feri era suprapus pe al meu, la nivelul 3. 
Primisem seara, în jurul datei de 1 septembrie 1963, un pachet de 5 
kg de alimente de la soţia mea. Am urcat sus la el, ca să-i 
mulţumim Domnului pentru darurile primite. Am gustat împreună din 
bunătăţi, iar pentru Feri făcusem o porţioară şi pentru ziua 
următoare. Ne-am amintit şi de cei de acasă, şi apoi a urmat 
stingerea. 

în noaptea aceea am avut un vis neobişnuit, din care m-am 
trezit îngrozit de moarte, vis care avea să fie profetic în 
desfăşurarea lui în timp. M-am rugat Domnului şi m-am liniştit, apoi 
am adormit iarăşi. Dimineaţa i-am spus doar atât: 

- Feri, în noaptea asta m-am trezit din somn dintr-un vis 
cutremurător. Eu cred că se va întâmpla ceva cu mine astăzi. Am 
să-ţi spun visul când vom ajunge la punctul de lucru. Dar eu nu am 
mai ajuns să-i pot spune visul, deoarece îndată după noi, venea şi 
aghiotantul serviciului politic special “K”. M-a luat cu el şi m-a dus 
lângă poarta de intrare, într-un birou de anchete. După vreun sfert 
de oră, a venit un ofiţer de securitate în uniformă, care mi-a pus pe 
masă un teanc de hârtii şi un pix de scris. Mi-a ordonat să scriu tot 
ce ştiu despre ce anume vorbesc deţinuţii în celule şi pe la locurile 
de muncă şi a plecat. Era îndată după ora 8 dimineaţa. Prevestirile 
din visul meu de noapte au început să ia contur...Faţă de ordinul 
dat în mod ameninţător, eu m-am rugat şi m-am încredinţat în mâna 
cea bună a Domnului meu, foarte hotărât de a nu face nici o 
concesie. Am luat pixul şi am început să scriu: “Subsemnatul... 
condamnat la... cu privire la solicitările dumneavoastră de a da 
informaţii despre ce discută deţinuţii între ei, în celule şi pe la 
locurile de muncă, declar că eu nu pot să execut un asemenea 
ordin, deoarece eu sunt un credincios creştin şi vreau să trăiesc cu 
un cuget curat înaintea lui Dumnezeu şi a oamenilor!!! Drept pentru 
care semnez.” Văzând că nu se mai întoarce, am pus capul pe 

masă şi am adormit, iar “pacea lui Dumnezeu care întrece orice 
pricepere mi-a păzit inima şi gândul în Hristos Isus” (Filipeni 4:6-7). 

Dar ofiţerul nu s-a mai întors până spre seară. M-a întrebat 
dacă am scris şi am răspuns afirmativ. A luat teancul de hârtii şi 
pixul de scris şi, fără să citească, a plecat. După vreo jumătate de 
ora, au venit doi ofiţeri care conduceau lucrările Biroului special “K”, 
îmbrăcaţi în uniforme de ofiţeri de securitate, care au început să-şi 
bată joc de mine şi de credinţa mea şi, cu ameninţări, mi-au spus: 

- O să-ţi scoatem noi gărgăunii din cap şi credinţa ta. Ce hal de 
intelectual eşti tu? Credinţa ţi-a prostit capul. Avem noi ac şi pentru 
cojocul tău. Acum ai să mergi acolo unde o să-ţi putrezească 
oasele, până ne-om aduce aminte de tine, ori vei bate tu în uşă, să 
ceri să vii şi să ne spui tot ce ştii. 

Au chemat un gardian, căruia i-au dat ordin să-mi ducă bagajul 
cu efectele de schimb de la celula 7, unde până atunci am fost 
împreună cu Visky. Când acesta a venit înapoi, mi-a dat bagajul şi 
restul alimentelor din pachetul primit. Apoi ofiţerii i-au dat ordin: "la-l 
şi du-l, ştii unde, acolo unde o să-i putrezească oasele!" Gardianul 
mi-a pus ochelarii negri pe ochi şi m-a dus la celularul nr. 3, 
supranumit “Zarea”. Era cea mai veche clădire a închisorii din 
Gherla, construită în anul 1540. Comuniştii au folosit Zarea pentru a 
frânge conştiinţe, a distruge caractere de oameni integri, care până 
atunci nu cedaseră la scopurile şi metodele lor de a aservi oameni 
care voiau să asculte mai mult de Dumnezeu decât de ei. 

Am coborât din curte mai multe trepte în subteran, până am 
ajuns în faţa celulei nr. 128, care era socotită celebră, prin faptul că 

acolo a fost tinut în lanţuri ancorate de un inel mare de fier fixat în 

beton în mijlocul celulei faimosul haiduc maghiar cu numele Rozsa 
Şandor, pe vremea Imperiului Austro-Ungar. Când coboram pe 
trepte în subteran, mi-am dat seama că era un element important 
din visul pe care l-am avut noaptea trecută şi pe care nu am apucat 
să i-l spun lui Feri. în visul meu se făcea că mergeam la braţ cu 
soţia pe o şosea frumoasă, în mijlocul naturii, cu flori şi cântece de 
păsărele. în drumul nostru ne-a fost dat să trecem pe sub un arc de 
triumf, care pornea de pe o latură a şoselei, până pe cealaltă parte. 
Semnificaţia mi s-a părut a fi, pentru acel portal împodobit cu flori, 

chiar căsătoria noastră, drumul în doi, pentru tot restul vieţii. Şi 
drumul continua într-un splendid decor natural, până când în faţa 
noastră a apărut un munte înalt. Şoseaua ocolea muntele spre 
dreapta, iar eu i-am spus soţiei: 

- Tu mergi pe şosea, iar eu urc pe poteca din faţă până în 
vârful muntelui şi ne vom întâlni de partea cealaltă, la poalele 
muntelui, apoi ne-am despărţit. Ajuns în vârful muntelui, în faţa mea 
s-a deschis o gură de peşteră, în care am început să cobor. Mă 
atrăgeau nişte flori foarte frumoase, rare, cu petale catifelate, de 
culoare violetă, culoarea slavei, a sublimului. (Purpura şi violetul se 
întâlnesc în spectrul luminii. Sunt culorile specifice hlamidelor 
împărăteşti şi pontificale. Violetul este culoarea trecerii “dincolo” în 
spectrul invizibil al ultravioletului, mângâierea celor îndoliaţi.) 

Astfel, violetul îmi vorbea despre o moarte: “Acolo îşi vor 
putrezi oasele”, dar unde este vorba despre o moarte, acolo 
urmează şi o înviere. Cât de scumpe ne erau în aşa situaţii 
cuvintele Sfintei Scripturi, ca cele din 2 Corinteni 1:8-10: “iî adevăr, 
fraţilor, nu voim să vă lăsăm în necunoştinţă despre necazul care 
ne-a lovit în Asia, de care am fost apăsaţi peste măsură de mult...” 
Am început să culeg una câte una dintre acele flori, până când am 
făcut un buchet de vreo douăsprezece fire frumoase. Mi-am zis: 
“Acest buchet am să i-l dau soţiei Domnica, la reîntâlnire, de 
cealaltă parte a muntelui.” Bucuros, am vrut să mă întorc să ies din 
peşteră, dar mi-am dat seama că nu mai pot: pereţii de stâncă erau 
abrupţi, iar gura de ieşire din peşteră era undeva foarte sus, cu 
neputinţă de atins. Orice strigăt după ajutor omenesc era de 
neauzit. Situaţia îmi era pecetluită. M-am trezit din vis îngrozit şi 
tremurând. Aşadar, celula 128 din Zarea de la Gherla era peştera în 
care eram dat morţii, fără chip de ieşire prin ajutor omenesc. 
(Cuvântul “Zarea” provine din limba maghiară şi înseamnă “încuiat” 
sau “sub cheie”, ca loc de penitenţă). 

Celula “Zarea” era umedă şi rece. în ea erau două paturi de 
metal suprapuse, străjuite de un bec electric atârnat de tavan, inelul 
de metal din mijloc, de jos, un gemuleţ mic, foarte sus, şi acela 
acoperit ca să nu poată pătrunde lumina zilei. Aici aveam să stau 
multe săptămâni ca în valea umbrei morţii. După o zi sau două, a 
fost introdus un alt detinut, mai în vârstă decât mine cu vreo 

cincisprezece ani cel puţin, pe care TI chema Pârvulescu, de loc din 
Piteşti. Fiind la munci exterioare, eu primisem deja îmbrăcămintea 
de iarnă, dar Pârvulescu, adus de pe celular, arăta a fi într-o stare 
deplorabilă. Era încă îmbrăcat într-o ţinută de vară, cu chiloţi albi 
care-i ajungeau până la genunchi, peste chiloţi având o pereche de 
pantaloni de doc maro, mult mai scurţti decât chiloţii, şi pe deasupra 
şi rupţi, o cămăşuţă amărâtă, peste care avea o zeghie maronie. 
Abia ajuns acolo, după vreo două zile, s-a răcit şi s-a îmbolnăvit cu 
o stare febrilă, cu frisoane de tremura patul cu el. L-am îngrijit 
câteva zile şi l-am acoperit şi cu mantaua mea. în pachetul primit, 
soţia mi-a pus şi nişte aspirine, aşa că m-am bucurat să-i pot da 
câte două odată, până s-a făcut mai bine. După multe experienţe 
pe care le-am avut până atunci, eu bănuiam că ar putea fi un 
“ciripitor”, dar asta nu avea importanţă pentru mine, care ştiam că 
Domnul Isus l-a suferit pe luda, până în ultima clipă, ba încă l-a şi 
investit cu demnitatea de vistiernic al micu lui grup de ucenici, deşi 
ştia că este un hoţ. 

Cred că misiunea lui era să mă examineze, cum mă comport 
în această situaţie specială în care am fost aruncat, să mă 
spioneze, ca să ştie ce să raporteze la şefii lui, care probabil să-i fi 
făgăduit, dacă face o asemenea slujbă josnică, că îi vor da drumul 
mai repede din închisoare. Faptul că în fiecare zi îmi reamintea 
cuvintele ofiţerilor care m-au aruncat la Zarea: “Acolo o să-ti 
putrezească oasele” era un indiciu destul de clar... îmi zicea: 
"Domnule lovin, acum se formează un nou lot pentru eliberare din 
Gherla, dar nouă aici o să ne putrezească oasele, de aici vii nu mai 
ieşim!" Bineînţeles că el se dădea ca şi mine, că el a fost aruncat 
acolo pentru aceleaşi motive, neacceptând colaborarea cu 
securitatea. (Ulterior, când am ieşit de la Zarea, am aflat de la alţi 
deţinuţi că Pârvulescu din Piteşti era unul dintre cei mai mari 
“turnători” din Gherla.) 

Una dintre minunile de la Zarea a fost şi aceea că acolo, mai 
ales seara, când ni se băga pe vizetă mâncarea, uneori primeam 
suplimente, iar alte ori chiar mâncare de regim, ca paste cu brânză, 
care se dădeau celor epuizaţi. Iar când Pârvulescu îmi amintea 
ameninţarea cu putrezirea oaselor, eu îi spuneam:"Nu, domnule 
Pârvulescu, nu vom pieri aici. Eu sunt un copil al lui Dumnezeu şi El 

îşi trimite slujitorii Lui, să ne dea aşa mâncare, cum n-am mai 
mâncat până acum aşa porţii la închisoare. Plantonul deţinut care 
distribuia mâncarea ajungea cel din urmă la subteran şi, când nu 
era supravegheat strict de gardian, ne băga mâncare în plus din ce 
a rămas în ciubăr de la celelalte etaje. Probabil ştia şi el ceva 
despre acele celule din Zarea fioroasă, că erau adevărate 
laboratoare ale morţii trupeşti, dar şi spirituale, pentru unii... Pentru 
mine însă, care ştiam atâtea făgăduinţe şi situaţii din Biblie cu 
Daniel, leremia, apostolii Domnului, aveam convingerea că Domnul 
este acelaşi, ieri şi azi şi în veci, El nu Se schimbă şi mă va salva şi 
pe mine. Dar mi-am zis ca şi cei trei: Şadrac, Meşac şi Abed-Nego 
în Babilon, când au fost ameninţaţi cu aruncarea în cuptorul cu foc: 
“lată, Dumnezeul nostru căruia îi slujim poate să ne scape din 
cuptorul aprins şi ne va scoate din mâna ta, împărate, chiar de nu 
ne va scoate, să ştii, împărate, că nu vom sluji dumnezeilor tăi nici 
nu ne vom închina chipului de aur pe care l-ai înălţat!” (Daniel 3:17- 
18). Şi vai, ce chipuri fioroase au mai înălţat şi comuniştii şi cereau 
ca oamenii să le aducă închinare... Domnul, de care ascultau corbii 
şi l-au hrănit pe llie cu pâine şi carne, dimineaţa şi seara, la pârâul 
Cherit, a îngrijit şi de mine în celula 128 de la Zarea. Cum aş putea 
face să nu strig din toată fiinţa, din adâncul inimii: “LĂUDAT SĂ FIE 
DOMNUL!!!” 

După mai multe săptămâni, (luna octombrie şi o parte din 
noiembrie), se făcuse ziua de 13 noiembrie 1963. Aveam făcuţi deja 
cinci ani de închisoare şi lagăre de muncă forţată. După mâncarea 
de amiază, Pârvulescu a adormit dus. Asta era o altă minune pe 
care am trăit-o la Zarea: puteam dormi cât am vrut şi nimeni nu ne 
deranja. De fapt aveau omul lor lângă mine, care mă străjuia. Ei au 
avut experienţa că mulţi au sucombat în situaţii de felul acesta. De 
fapt, starea psihică a multor deţinuţi a ajuns să fie deplorabilă, fără 
speranţă: unii şi-au pus capăt zilelor, neavând credinţa şi nădejdea 
sfinţilor. Alţii cedau la orice condiţii li s-ar fi pus înainte, numai să 
scape din închisoare. Nu aşa a fost însă cu cei ce aveau credinţa 
de acelaşi preţ cu a sfinţilor, care îmi fusese dată şi mie, prin marea 
îndurare a Domnului Isus Hristos. 

în timp ce Pârvulescu dormea, mie mi-a venit în minte că este 
ziua de naştere a soţiei mele şi am renunţat la somn. Am intrat 

într-o stare deosebită, şi prin faţa mea aveau să treacă imagini 
frumoase din viaţa ei de credincioşie faţă de Domnul, prin atâtea 
prigoane prin care a trecut. în aproximativ o oră, Domnul mi-a dat 
un număr de vreo douăsprezece strofe rimate, în memorie, cu 
privire la soţia mea, potrivit imaginilor care mi-au trecut prin faţa 
ochilor spiritului. în inima mea, la capătul versurilor, am identificat 
fiecare strofă cu câte o floare din buchetul acela de flori frumoase, 
strânse pentru ea din peştera visului meu. îndată ce s-a trezit din 
somn Pârvulescu, i-am spus că eu nu am putut să adorm de data 
aceasta, fiindcă mi-am adus aminte că 13 noiembrie este ziua de 
naştere a soţiei mele şi iată ce mi-a dat Dumnezeu pentru ea cu 
această ocazie, l-am recitat din memorie fără greşeală cele 
douăsprezece strofe. Regret că nu îmi mai aduc aminte acum decât 
primele două. (Persoana căreia i-am încredinţat caietul cu cântări şi 
versuri de ale mele, pe care Domnul mi le-a dat, l-a făcut pierdut, 
după plecarea noastră din România spre America...). lată-le:"E ziua 
ta, azi, scumpa mea şi-i zi de sărbătoare; Cu drag îmi amintesc de 
ea, de-aici din închisoare...Acum treizeci şi cinci de ani ai părăsit 
vecia Şi-ai coborât între duşmani slăvindu-ţi obârşia! (Căci din 
Dumnezeu ne tragem). Apoi i-am spus: 

- Domnule Pârvulescu, timpul nostru în celula aceasta este pe 
sfârşite. Noi în curând vom fi scoşi de aici. Versurile acestea pe 
care mi le-a dat Dumnezeu astăzi sunt florile din peştera visului 
meu. Buchetul este gata şi eu trebuie într-o bună zi să i-l duc soţiei. 
“Nu piere poporul al cărui Dumnezeu este Domnul!” Nu ne vor 
putrezi oasele aici. Timpul meu în această celulă s-a terminat. Mărit 
să fie Domnul! 

Un proverb românesc spune că: “Fiecare pasăre pe limba ei 
piere.” Eu, cu credinţa în înviere, Pârvulescu al meu cu necredinţa 
şi deznădejdea. Continua şi acum să zică acelaşi refren, pe care i 
l-au imprimat stăpânii lui:"Nu, domnule lovin, aici ne vor putrezi 
oasele... 

0 zi sau două mai târziu, înspre seară, se aud paşi energici în 
hol. Am presimţit că se îndreaptă spre celula unde eram noi, şi aşa 
a fost. Uşa zăvorâtă cu bare de metal a fost deschisă cu mare 
zgomot, caracteristic, pentru a crea un şoc psihic asupra celor slabi 
de credinţă, menit să le distrugă orice pic de rezistenţă. Intră în 

celulă comandantul politic al închisorii din Gherla, agitat, cu ton 
marţial, şi ne întreabă pe fiecare: "Cine eşti, cum te cheamă? Cum 
de aţi ajuns aici în această celulă? Ce aţi făcut?" Pârvulescu, cu un 
glas plângăreţ, îi răspunde:"N-am făcut nimic, domnule 
comandant!" "Ce spui, băăă? Aici nu intră cine nu a făcut nimic. O 
să vedem noi ce facem cu voi, ăştia care nu aţi făcut nimic!" Şi a 
plecat trântind uşa, pe care a zăvorât-o după ritualul obişnuit... 
îndată ce a plecat, i-am spus lui Pârvulescu:"Timpul nostru în 
această celulă s-a terminat. încă în seara aceasta noi vom fi scoşi 
de aici şi vom fi duşi în alta. Bietul piteştean o ţinea morţiş cu 
acelaşi refren:"Nu, domnule lovin, aici ne vor putrezi oasele!" 

Jumătate de ora mai târziu, a venit un gardian şi ne-a scos pe 
amândoi, cu bagajele noastre, din celula 128, pe care nu aveam s-o 
mai văd decât după 34 de ani, cu totul într-o altă împrejurare, 
despre care voi vorbi mai târziu... în curtea de la Zarea ne-a aşezat 
cu faţa la perete şi ne-a ţinut aşa până s-a întunecat de tot. Au venit 
doi gardieni şi ne-au luat fiecare pe câte unul, şi astfel ne-am 
despărţit. Eu am fost dus pe celularul mare la etajul II, într-o celulă 
mijlocie, cu alţi cincizeci de deţinuţi. 

Cât despre Pârvulescu, a fost luat îndată la anchetă, ca să afle 
de la el despre ce anume am discutat, cum m-am comportat, în ce 
stare de spirit am fost în acele condiţii speciale. Să afle dacă nu 
cumva rezistenţa mea s-a frânt şi aş fi gata acum să cedez, ca să 
devin şi eu informator, gata să colaborez cu organele de securitate, 
la aşa-zisa operă de reeducare a altora din închisoare, şi apoi şi 
ajuns în libertate...Vai!!! 

Ce anume le-o fi declarat nu ştiu, dar cred că le-a spus 
adevărul, ca să-şi ia gândul de la ideea vreunei concesii din partea 
mea! 

Se cuvine să amintesc că înainte de experienţa cu Zarea, 
probabil cu câteva zile înainte, stăteam de vorbă cu fratele Visky şi 
am abordat tema cum ar trebui să fie înţeleasă, spre slava lui 
Dumnezeu, integrarea noastră în societate în cazul în care am fi 
puşi în libertate. Răspunsul fratelui Visky a fost minunat, care 
pentru mine a fost o binecuvântare specială, întrucât şi eu aveam 
aceeaşi convingere, lată-l: 

- Eu nu am nimic de făcut, decât să trăiesc acelaşi fel de viaţă 
în Hristos, pe care am trăit-o şi înainte de condamnare. Nu am nici 
o concesie de făcut. Prefer să rămân la închisoare, dar liber, decât 
pus în libertate cu trupul, dar sufletul să fie rob fricii de oameni! 

Aceasta discuţie a noastră a fost auzită de caralei, care ne 
urmăreau din clădirea lângă care eram în acele momente, unde 
geamul era deschis. Ne-au chemat să le spunem fiecare numele şi 
condamnarea. Nu ştiu dacă fratele Visky a avut ceva interogatoriu 
după aceea, deoarece noi doi nu ne-am mai întâlnit să putem sta 
de vorbă. Cu privire la mine, eu laud pe Domnul pentru tot ce mi s-a 
întâmplat, căci am avut ocazia şi harul să văd credincioşia şi 
măreţia Lui în izbăvirea de care mi-a făcut parte. 

încercările însă nu s-au terminat. Două zile mai târziu, în celula 
de la etajul II, unde am fost dus după ieşirea din Zarea, a fost 
introdus şi Pop Alexandru, nu la întâmplare, ci cu misiunea specială 
să mă denunţe în toată celula (în faţa a cincizeci de deţinuţi), că 
lovin este colaboratorul şi informatorul securităţii, care i-a vândut pe 
fraţii lui. O ştire ca asta era extrem de otrăvitoare într-o închisoare 
cu deţinuţi politici. Ceea ce securitatea nu a reuşit de-alungul atâtor 
ani, ultima încercare fiind cea care a eşuat şi eu am ajuns la Zarea, 
încerca acum Pop Alexandru, un dascăl din comuna Panticeu, (nu 
departe de Gherla), fruntaş în conducerea Oastei Domnului, care 
i-a vândut pe ceilalţi, (după cum m-au asigurat atâţia din Oastea 
Domnului), adică să mă murdărească şi să mă defaime exact cu 
ceea ce era el, că sunt informator şi colaborator al securităţii! 

Mărturisesc că atacul acesta a fost nimicitor şi cred că dacă 
Domnul nu mi-ar fi rânduit să-l am cu mine pe fratele Dan loan din 
Cluj, frate din Oastea Domnului, cu care aveam părtăşie vie în 
Cuvânt şi rugăciune, m-aş fi prăbuşit... Ce scrie fratele Traian Dorz 
în cartea “Hristos - Mărturia mea” despre Pop Alexandru este 
adevărat. Nu tot aşa de adevărat este ce a scris despre fratele 
Niculiţă Moldoveanu, lucrurile rele şi acuze, cu totul în afara 
realităţii. L-am sondat pe un reprezentant al martorilor lui lehova, 
dacă ei l-au crezut pe Pop Alexandru în acuzele lui murdare, şi 
m-am liniştit când ei au spus că nu au ţinut seama nicidecum de 
spusele lui, căci îl cunoşteau foarte bine. 

Pentru mine a fost un atac diavolesc, la care mărturisesc că 
am făcut faţă destul de greu, doar prin îndurarea lui Dumnezeu şi 
legătura caldă şi vie cu fratele Dan loan. Acesta era un bărbat mic 
de statură, dar cu o inimă mare plină de dragoste pentru Domnul şi 
Cuvântul Lui, şi în plus, de o bucurie molipsitoare, care răspândea 
atâta binecuvântare în jur. “Ţie, Tată, Ţi se cuvine lauda şi 
mulţumirea, că l-ai rânduit pentru mine în acele zile, să-mi fie suport 
şi ajutor duhovnicesc!” După ieşirea din închisoare, cu cine ne-am 
trezit într-o zi că a venit să ne caute, chiar până la Arad? A fost 
fratele Dan loan, care a făcut de la Cluj până la Arad, cu bicicleta, 
aproape 300 de km. Numai dragostea Domnului este capabilă de 
aşa sacrificiu... Fratele Dan care îl cunoştea bine pe Pop 
Alexandru, măcar că amândoi erau de la Oastea Domnului, dar nu 
a avut nici o legătură cu el. Acest sărman om va mai apărea de 
două ori în drumul vieţii mele. 

j 

Acolo, în celula aceea, Domnul mi-a dat o cântare, care 
exprimă clar experienţa grea prin care am trecut, şi fratele Dan a 
fost primul care a auzit mesajul ei şi melodia: 

De n-ai fi fost de partea mea vrăjmaşul când mă prigonea, 

De n-ai fi fost Tu, Domnul meu, tăria mea în ceasul greu; 

Refren : 

De mii de ori mă prăbuşeam şi în ispite-ngenuncheam, 

Dar harul Tău m-a ajutat şi pe vrăjmaş l-am alungat. 

De nu-mi erai Prieten drag în al durerilor şirag; 

Când norii grei m-acopereau şi când duşmani mă-mpresurau; 

De nu-mi era iubirea Ta balsamul scump pe rana mea; 

Credinţa de n-aş fi avut, între săgeţi aprinse, scut. 

Odată venit acasă de la închisoare, preaiubita soră Margareta 
Băle din Oradea, o neobosită slujitoare a Domnului Isus (chiar şi 
acum, când a trecut de 87 de ani, încă slujeşte, la Oradea şi pe 
oriunde ajunge) cerea mereu la orice întâlnire, la Arad sau la 
Oradea, să-i cânt această cântare. Şi ori de câte ori i-o cântam, 
lacrimi îi curgeau pe obraji, de bucurie, de satisfacţie 
duhovnicească şi pe alocurea se ataşa şi ea la cântat cu mine! 

Celui ce a fost vândut cu o sărutare, părăsit de oameni, chiar de 
ucenici, şi a fost răstignit pe o cruce, între doi tâlhari, pentru noi şi a 
noastră mântuire, i se cuvine toată lauda, gloria şi cinstea, acum şi 
în veci de veci! Amin! 

Să spun acum ce s-a întâmplat acasă în timpul acesta. Socrul 
meu, Gheorghe Roşu, care a fost mecanic de locomotivă la C.F.R., 
şi a condus trenuri speciale cu înalţii demnitari ai României, a avut 
în acei ani un prieten de aceeaşi profesie, pe domnul M. în vremea 
când eu eram la închisoare, M. a aflat că fostul lui şef, Roşu de la 
Arad, are mare necaz în familie, că ginerele lui este condamnat la 

ani grei de închisoare şi fiica lui cu patru copii este într-o situaţie 

grea. M. era acum ajuns om mare la Bucureşti, deputat în Marea 
Adunare Naţională a Republicii Socialiste România şi membru în 
comitetul ei, deci era un om cu trecere la cei mari... la legătură 

îndată cu socrul meu, îi propune să vină la Bucureşti, să stea de 

vorbă şi să încerce să-l ajute. 

Socrul meu s-a conformat şi s-au întâlnit, oarecum conspirativ, 
într-o cofetărie în capitală. Domnul M. l-a asigurat că va consulta 
dosarul meu şi are să vadă ce va putea face. Deci speranţe... 
pentru cei dragi ai noştri. Atunci când va avea noutăţi îl va anunţa 
să vină din nou la Bucureşti să i le comunice. Socrul meu însă nu a 
mai fost în stare să facă al doilea drum, dar l-a înlocuit fratele meu 
Nicolae. S-au întâlnit într-un loc potrivit, unde să nu atragă atenţia 
unor copoi nedoriţi. 

Domnul M. l-a primit bine pe fratele meu li în starea de vorbă 
pe care au avut-o împreună i-a declarat următoarele: 

- Ce am promis, am încercat să fac. Am consultat dosarul 
fratelui dumitale şi, drept să spun, el ar fi putut să fie de multă 
vreme acasă, dar ceea ce îi stă împotrivă este aceea că este prea 
dintr-o bucată şi nu este gata să facă concesii! Ce am putut face eu 
a fost să îi aşez dosarul deasupra altora, pentru ca să fie luat în 
seamă de comisia de resort, care lucrează la reducerea anilor de 
pedeapsă. 

Vestea adusă la Arad nu era mulţumitoare, dar pentru soţia 
mea a fost o satisfacţie sfântă, când a înţeles pricina pentru care nu 
am ajuns acasă. Compromisul cu sistemul ateu - comunist ar fi 

însemnat o dezonoare la adresa Marelui nostru Mântuitor şi Domn 
Isus Hristos. Apostolii Domnului, de asemenea, când au ajuns într-o 
situaţie similară, adică să admită sau nu concesia, au declarat în 
faţa Soborului: “Judecaţi voi singuri dacă este drept înaintea lui 
Dumnezeu să ascultam mai mult de voi decât de Dumnezeu; căci 
noi nu putem să nu vorbim despre ce am văzut şi am auzit”(Fapte 
4:19-20). Din confesiunea apostolului Pavel în faţa galatenilor 
(1:10), de asemenea reiese că el nu a acceptat târguiala de nici un 
fel, când zice: “Caut eu oare, în clipa aceasta, să capăt bunăvoinţa 
oamenilor, sau bunăvoinţa lui Dumnezeu? Sau caut să plac 
oamenilor? Dacă aş mai căuta să plac oamenilor, n-aş fi robul lui 
Hristos.” Deci, nici o concesie din ce i se cuvine lui Dumnezeu. 
Mulţumim Domnului pentru exemplul tău lăsat nouă ca moştenire, 
frate Pavele! Niciodată nu ne alegem cu vreun câştig real pentru 
împărăţia lui Dumnezeu pe calea trădării Domnului Isus, ci din 
contra, cu mari pierderi, care nu vor putea fi recuperate niciodată. 

Pe la sfârşitul verii anului 1963, m-am îmbolnăvit din nou în 
aşa măsură că nu am mai putut ieşi la muncă şi am stat în celulă 
vreo opt-zece zile. Odată, când au venit deţinuţii de la muncă, au 
venit şi o droaie de gardieni, ca să ne mute în altă celulă. Când mă 
vede unul care era şeful punctului de lucru, mă întreabă:"Ce e cu 
tine, lovine?" l-am răspuns că sunt bolnav."Şi ţi-au dat ceva 
medicamente, tratament?" Răspunsul meu a fost negativ."la, vino 
cu noi!" Şi trei caralei m-au însoţit de la etajul II spre parter, unde 
erau medicii deţinuţi. Asta nu prea s-a întâmplat la închisoare, n-am 
văzut aşa ceva şi nici nu am auzit. Ajunşi la parter, plutonierul 
major, care de obicei era ziua de serviciu la poarta principală de 
intrare în celularul mare, cu care nu vorbisem niciodată, nici nu-i 
ştiam numele, ieşind sau intrând întotdeauna cu grămada în celular, 
şi care deci nu avea cum să mă cunoască, m-a surprins când i-a 
întrebat pe cei trei caralei:"Unde-l duceţi pe lovin?" Eu am rămas 
mirat când mi-am dat seama că mă cunoştea şi după înfăţişare şi 
după nume. Cum? De unde? Nu ştiu. Ceilalţi trei iau răspuns la 
unison:"La medic, că este bolnav." Plutonierul major, şeful 
celularului de la poarta de intrare, a strigat în urma noastră:" 
Duceti-I şi aveţi grijă să-i dea cele mai bune medicamente, lovin 
este cel mai bun om pe care-l avem în închisoare şi nu e altul ca 
el!" 



Mărturisesc că îmi vine greu să spun aceste lucruri, ca unul 
care mă laud, caut să atrag atenţia asupra mea. Nu! Nu ştiu cum 
s-au putut întâmpla asemenea lucruri; eu relatez doar fapte istorice, 
de care eu însumi sunt uimit... Nu am ştiut că sunt atât de bine 
cunoscut, de cadre cu care nu am vorbit niciodată şi nici nu am stat 
în faţa lor. Să fi fost ceva din miracolul cuvintelor apostolului Pavel, 
când zice: “ca nişte necunoscuţi, măcar că suntem bine 
cunoscuţi”??? 

j 

Interesant este faptul că unii fraţi creştini mă acuză ca trădător, 
informator al Securităţii, şi oameni străini de Dumnezeu să spună 
astfel de lucruri? Eu nu le meritam. Prin mine însumi niciodată nu 
aş fi reuşit să câştig chiar şi duşmani de partea mea; nici nu am 
urmărit faima, căci ce faimă mai poate fi, când eşti îmbrăcat cu 
haine dungate, la închisoare??? Veneau unii dintre deţinuţi şi mă 
asigurau că în curând voi pleca acasă, cu primul lot... Din asta am 
înţeles că au dat informaţii bune despre mine, în slujba lor de 
“turnători”. Dacă există vreun merit în asta, nu mi se datorează mie, 
ci Aceluia care m-a chemat la o viaţă nouă, să nu mai trăiesc pentru 
mine, ci pentru Hristos - Domnul, care m-a iubit şi mi-a dat har. 
Mărit să fie Numele Lui! 

Ca unul care am fost însărcinat cu conducerea detaşamentului 
de la grădină, nu am făcut uz de nici o autoritate faţă de ceilalţi 
deţinuţi. Nu m-am eschivat de la nici o muncă, de la nici o 
corvoadă. Duceam poverile cu ceilalţi, deşi nu mi s-a cerut aşa 
ceva. Probabil lucrul acesta a fost observat şi, într-o seară, când 
ne-am încolonat pentru întoarcerea pe celular, urma să ridicăm 
sacii şi lăzile cu legume şi zarzavaturi pentru bucătărie. în acel 
moment, sergentul-major Mărcan strigă la mine:"lovine, tu nu ai 
voie să duci nici o încărcătură în spinare, ai înţeles? Dă-le ordin 
celorlalţi ce au de făcut, ai înţeles?" Am răspuns:"Da, să trăiţi!" Mă 
supraveghea cu atenţie să vadă dacă execut ordinul dat. Sigur, nu 
aveam încotro decât să execut. Dar, îndată ce plecarăm spre 
celular, după vreo 15-20 de paşi, m-am dus la unul care era mai 
bătrân şi slab, i-am luat sarcina din spate şi am dus-o eu, mergând 
alături de el. în felul acesta am executat şi ordinul gardianului şi am 
putut să-l ajut şi pe cel împovărat... 

Aş mai vrea să adaug că în cugetul meu eram mustrat pentru 
ilegalitatea de care mă făcusem vinovat, prin aducerea unor 
zarzavaturi înlăuntrul închisorii pentru alţi înfometaţi, şi tocmai 
vizavi, cu fratele Visky, care mă gândeam că nu ar fi făcut o 
asemenea faptă. într-o zi, pe tronsonul de construcţii unde lucram 
împreună cu dânsul, a trecut o căruţă plină cu roşii, spre bucătărie. 
Fiind la câţiva paşi de noi căruţa, câţiva deţinuţi, cu tot riscul, s-au 
repezit spre căruţă şi au luat roşii, printre care şi fratele Visky 
Francisc. Nu pot să vă spun ce satisfacţie a fost pentru mine, să mă 
văd cu cugetul despovărat, că nici fratele Visky nu este excepţie de 
la a încălca unele norme omeneşti, într-o lume a abuzului şi a 
nelegiuirii în care trăiam. în 1998, când i-am făcut o vizită împreună 
cu un grup de fraţi şi surori, la locuinţa din Oradea, am depănat 
împreună unele amintiri comune din închisoare, dar memoria lui nu 
l-a mai ajutat să poată reface şi acest episod. Dacă la Gherla nu am 
fost prins, în schimb, cum am relatat deja, în colonia Stoieneşti am 
fost prins cu două sfecle pe sub manta şi atunci am primit nişte 
“palme usturătoare”, dacă ţinem cont de un plutonier antrenat să 
bată oameni, nişte “bieţi puşcăriaşi”, care abia îşi mai târau 
picioarele de foame permanentă şi oboseală... 

După ce am fost scos de la Zarea, nu am mai stat multă vreme 
la Gherla. Au ajuns la scadenţă poliţele mele faţă de Biroul Special 
“K”, copoii Securităţii înlăuntrul închisorii. Pe la sfârşit de noiembrie 
1963, a fost alcătuit un lot de aşa-zişi “ireeducabili”, care au fost 
condamnaţi să ajungă din nou în lagărele de muncă forţată, în 
pragul iernii, şi anume la Periprava şi apoi la Grind, în Delta Dunării. 
Printre cei 96 de deţinuţi am fost selecţionat şi eu. Ca urmare, a fost 
ordonată izolarea noastră în celula din pavilionul II. Acolo am fost 
puşi din nou la supliciul penibil folosit la închisoare, acela al 
percheziţiei. întotdeauna puteam ajunge în conflict cu unii gardieni 
zeloşi ai regimului comunist. 

Din cauza faptului că am fost socotiţi “neconvertiţi” ideologiei 
comuniste, chiar după ani grei de închisoare, probabil că 
percheziţia a fost ordonată să fie făcută foarte amănunţit. Primul 
lucru care mi-a venit în gând a fost micuţa fotografie a celor patru 
copilaşi în jurul mamei lor. Mi-am pus problema ce o să fac dacă va 
fi găsită şi nu aş fi vrut s-o pierd cu nici un chip. Am scos-o din 

ascunzătoarea de la cojoc şi mi-am zis că vreau să-i văd pentru 
ultima dată. l-am sorbit din ochi pe fiecare în parte îndelung, ca 
pentru ultima dată, hotărât că în mâna caraleilor nu o voi lăsa 
intactă. Am rupt-o frumuşel în două, apoi pe cele două bucăţi, 
suprapuse, le-am înjumătăţit din nou şi s-au făcut patru şi aşa mai 
departe până au ajuns nişte bucăţele mici de tot. înainte de a le 
arunca, aşa ca să li se piardă urma, căci percheziţia se apropia 
ameninţător de locul unde eram eu, am dorit să mai văd dacă a 
rămas vreun căpşor întreg din numărul celor cinci. Spre uimirea 
mea, care a făcut ca să fiu străbătut de un fior din creştet până în 
tălpi, toate cele cinci capete au rămas intacte! Am zis: “Asta este o 
minune” şi am primit puterea şi hotărârea să nu le arunc. Am 
ascuns toate bucăţelele la locul lor, în căptuşeala de la cojoc. Am 
considerat ca un semn dumnezeiesc acest fapt; şi dacă Domnul a 
făcut minunea aceasta, o va face şi pe aceea de a le păstra până la 
ajungerea acasă, la cei dragi. Cu rugăciune, m-am încredinţat 
Domnului. 

Un plutonier major, la care am ajuns la rând cu percheziţia, 
când mă vede îmi spune:"Ce e cu tine lovine în acest lot? Nu se 
poate să fii şi tu printre cei ireeducabili! E o greşeală!!" Nu avusem 
nici un fel de tangenţe cu acest gardian şi mă miram de unde mă 
cunoaşte, şi încă pe nume.... Eu ştiam însă că nu este la mijloc 
vreo greşeală, din punctul de vedere al regimului politic şi al 
motivelor pentru care am fost arestat şi condamnat. Toţi am fost 
băgaţi la grămadă şi condamnaţi la ani grei de închisoare, şi cu 
toate astea, cu unii dintre cei condamnaţi, comuniştii-atei aveau 
răfuieli speciale, şi printre aceştia eram şi eu. 

Aveam în inima o bucurie deosebită, căci eram pe punctul de a 
sfârşi un alt episod al tranzitului meu prin Gherla: lacrimi, slăbiciuni, 
boli, experienţe de neuitat, dar şi biruinţe spre gloria eternă a 
Marelui nostru Mântuitor şi Domn, Isus Hristos! Mai aveam şi 
bucuria că în acest lot a ajuns şi Popa Petru de la Batiz, despre 
care auzisem de la alţi fraţi din Oaste, dar pe care aveam să-l 
întâlnesc abia acum. El a lucrat la bucătăria închisorii şi ca 
polonicar la distribuirea mâncării pe celule. 

Spre mirarea mea, în acest lot apare şi Pop Alexandru, care 
era considerat inapt pentru orice fel de munci, din pricina văzului 

care era foarte slab, datorită unei anomalii serioase. Dacă voia să 
citească ceva, trebuia să-şi apropie hârtia de unul dintre ochi care 
era mai bun, până la 3-4 cm. Deci, era nedrept a se trimite în lagăre 
de muncă un om inapt. Avea însă Pop Alexandru alte “virtuţi”, 
acelea de a-i vinde pe fraţi, aşa că lesne a fost recrutat şi la 
închisoare ca "turnător”, de organele de Securitate. Aşa ceva au 
vrut şi securiştii din Arad să facă din mine, când m-au arestat în 
mod secret pentru prima dată... Mulţi au fost răpuşi de metodele 
draconice pe care ei le-au folosit, la baza cărora a stat minciuna şi 
crima. Domnul Isus l-a numit pe stăpânitorul lumii, pe Satan, 
criminal şi mincinos, şi chiar “tatăl minciunii”, adică originatorul 
acestui păcat care-l tăgăduieşte pe Dumnezeu! 

Am plecat cu trenul, până la Brăila. De acolo, pe cunoscutul 
bac, până la colonia Periprava. Drumul spre Deltă a fost extrem de 
greu: două nopţi şi o zi. Colonia de munca Periprava. Auzisem 
despre ea de la alţi deţinuţi, acum însă o voi cunoaşte în mod 
nemijlocit. Bucuria a fost una singură, că în sfârşit am ajuns la 
destinaţie. Nădejdea mea era şi aceea că ajuns la Periprava, voi 
întâlni alţi fraţi în credinţa Domnului Isus, cu care mă voi bucura în 
părtăşia în Cuvânt şi chiar la “frângerea pâinii”. în cazul frângerii 
pâinii, unul dintre noi trebuia să renunţe la pâinea lui pe ziua aceea. 
Muncile din Deltă au fost cunoscute mai ales prin tăierea stufului, 
despre care au vorbit şi au scris alţii; eu nu am ajuns la tăiat stuf. în 
schimb, odată repartizaţi în brigăzi, am ajuns la muncă de plantat 
butaşi de vie. în felul acesta aveam să mai cunosc câte ceva şi din 
tainele viticulturii. Numai că acum era iarnă în plin, decembrie şi 
ianuarie. Drumul spre gospodăria unde urma să lucrăm a fost lung, 
de 7-8 km, fiind transportaţi în remorci deschise, trase de tractoare. 
Trebuia să stăm pe şezut în acele remorci, pe fundul cărora erau 
ceva tulei de porumb, folosiţi de alţi deţinuţi încă din toamnă, 
sfărâmaţi şi îngheţaţi de toate ploile care au curs peste ei. Practic 
am stat pe gheaţă şi, în plus, vânturile în Delta Dunării cu teren 
deschis spre Răsărit şi Miazănoapte, băteau cu furie, uneori cu 
ninsori, aşa că aveam împresia că zăpada nu va ajunge niciodată 
să atingă pământul. Am suferit de frig cum greu se poate spune. 

Un lucru cu totul neaşteptat avea să mă îmbucure mult, să văd 
căile ascunse ale Domnului, cum a lucrat El şi în viaţa altor copii ai 

Săi, tocmai când regimul de detenţie se înăsprise faţă de noi. Cu 
ocazia asasinării preşedintelui Statelor Unite J.F. Kenedy, care a 
avut loc în timpul acela, gardienii ne batjocoreau, că sprijinul şi 
speranţa noastră a deţinuţilor a trecut pe lumea cealaltă. Tocmai în 
acele zile, fratele Popa Petru din Batiz a fost chemat într-o seară pe 
înserate, să vină să-şi ridice pachetul venit de la familie, veste mare 
şi bună pentru un deţinut. întors în baracă cu pachetul, pentru care 
i-am mulţumit împreună Domnului, mi-a spus ce se întâmplase 
acolo. Gardianul tocmai îi verifica cele primite. Era rândul la o 
punguţă cu mai multe cornuleţe făcute de soţia lui, ca pentru un soţ 
iubit. Caraleul îi rupea cornuleţ cu cornuleţ, până ce au rămas doar 
două, când s-a deschis uşa şi o suită de ofiţeri superiori de la 
Bucureşti, de la Direcţia Penitenciarelor, a intrat înlăuntru. Când a 
văzut cum i-a ciopârţit cornuleţele, unul dintre ofiţeri i-a spus:"Ce 
faci, tovarăşe? De ce îţi baţi joc de cornuleţele acelea şi de 
pachetul pe care l-a primit?" Subofiţerul cu pachetele a amuţit! "Dă-i 
pachetul şi lasă-l să se bucure de el!" Dar lucrurile nu au rămas 
doar la atât. Cei ce primeau pachet, de obicei îl împărţeau cât mai 
raţional, ca să aibă supliment la mancarea extrem de slabă ce ni se 
dădea. La început, fratele Popa a folosit cornuleţele ciopârţite de 
gardian şi le-a reţinut pe cele întregi la urmă. într-o seară, a ajuns la 
rând primul dintre cele două rămase. Ce să vedeţi? înlăuntru era o 
scrisoare de la soţia lui. Bucuria fratelui Popa a fost la culme, l-am 
mulţumit Domnului din toată inima pentru harul acesta, pentru 
minunea care a intervenit şi a curmat ruperea acelui cornuleţ. Seara 
următoare a venit rândul ultimului cornuleţ. Când l-a rupt cu grijă, 
înlăuntru era o fotografie a soţiei cu toţi copiii pe lângă ea, şi nu 
erau puţini... A venit din nou la patul meu şi mi-a arătat fotografia, 
pentru care am avut un nou prilej să-i mulţumim Domnului. Putem 
spune cu deplină încredere că tot ce face Domnul e MINUNAT, ca şi 
unul dintre cele 111 nume ale Domnului Isus din Sfânta Scriptură. 
Unitatea în sânul Dumnezeirii este perfectă: Unul şi totuşi Trei, Trei 
şi totuşi UNUL. Pentru această unitate S-a rugat Domnul Isus 
pentru urmaşii Lui (loan 17). Când această unitate cu Capul slăvit al 
Bisericii este o realitate, niciodată nu va fi între aceşti urmaşi ai lui 
vreo luptă pentru putere, pentru întâietate. 

Niciodată această unitate nu va fi supusă metodelor 
democraţiei, doi împotriva a trei, sau invers... Toţi vor fi o unitate în 
gândire, când s-a realizat dezbrăcarea de sine, gloria de sine, 
despre care este scris în Filipeni 2:5-7. Nimic nu se ia pe apucate, 
cu japca, în poporul lui Dumnezeu. De aceea, de când m-am întors 
la Dumnezeu, nu am acceptat să fac parte dintr-un comitet sau sfat 
de fraţi, care este o expresie a democraţiei atât de la modă în zilele 
noastre. Darurile de slujire sunt o rânduire dumnezeiască, o ordine 
stabilită de Dumnezeu, care se face prin selecţia realizată de Duhul 
Sfânt. Aşa scrie la 1 Corinteni 12, despre daruri, iar în versetul 11 
este arătat că aceste lucruri le face unul şi acelaşi Duh Sfânt, care îi 
dă fiecăruia după cum vrea El, Duhul Sfânt, nu cum voieşte omul. 
Sunt destui contrafăcători şi în zilele noastre, care au schimbat în 
desfrânare ordinea divină. De aceea slujba în adunare este o operă 
dumnezeiască, la care se supune cu bucurie şi ascultare orice copil 
al lui Dumnezeu, care se supune Capului Hristos. 

Asta trebuie spus sus şi tare, că nu avem voie să călcăm în 
picioare Cuvântul lui Dumnezeu, nu avem voie să trecem peste ce 
este scris! (1 Corinteni 4:6). Şi nu cum zice un auto-înscăunat 
pastor, care a făcut şi el ceva studii de teologie aici. A ţinut să 
afirme că el are ultimul cuvânt în orice problemă, după dictonul 
latin: “Primus inter pares!” (primul între părţi). Aşa se face că a făcut 
cu câţiva ani în urmă o nouă “constituţie a Bisericii, “după capul lui 
şi nu după Hristos” şi l-a pus pe fiecare membru să o semneze. Cei 
ce nu au vrut să semneze, fiindcă era împotriva Cuvântului lui 
Dumnezeu, automat au fost lăsaţi pe dinafară. 

Nu trebuie deplânsă înlăturarea dintr-o astfel de biserică, cu 
astfel de păstor, ci ea trebuie părăsită (Evrei 13:13). “Să ieşim dar 
afară din tabră la El să suferim ocara Lui.” Nu este de mirare că s-a 
înscăunat prin rebeliune şi răscoală de tip comunist, căci învăţase 
şi filosofia comunistă. De asemenea citise în ţară eseul “Locul 
creştinului în societatea comunistă”. Autorul menţionează acolo că 
revoluţia comunistă a avut nevoie la început de omul crud, fără 
scrupule, gata să-i omoare şi pe cei din familia lui, şi l-au găsit 
foarte repede, căci asta este natura omului în starea decăzută, cum 
îl descrie Biblia. Dar după ce revoluţia a fost realizată, au avut 
nevoie de un tip de om nou, bun, liniştit, mulţumit, prin care să-şi 

asigure la nesfârşit dominaţia asupra mulţimii. Dar acest tip nou de 
om nu a mai apărut niciodată, ci “revoluţia” s-a dezvoltat într-o 
dictatură tot mai cruntă, până când a falimentat cu totul. 

Aşa se face că, inoculat cu morbul rebeliunii, m-a invitat şi pe 
mine într-o seară la el acasă, împreună cu alţi bărbaţi din biserică, 
şi ne-a spus textual:"Fraţilor, v-am chemat să vă spun că am 
întocmit o listă cu 34 de semnături, în virtutea căreia spunem 
păstorului să-şi ia catrafusele şi să plece!" Unul dintre cei invitaţi l-a 
divulgat familiei păstorului şi... ce a urmat după aceea!!! Dorea 
tinerelul teolog ca la terminarea anului 4, să-şi aibă o biserică 
asigurată pentru el... prin uneltire mârşavă. Când a fost luat la 
întrebări în comitetul bisericii şi de familie, a tăgăduit categoric, deşi 
noi eram atâtia bărbaţi care am auzit acele vorbe. De ani de zile, 
acel păstor s-a dovedit a fi mai degrabă un activist social religios, 
decât un păstor al unor sărmane oi rămase fără păstori adevăraţi, 
rânduiţi de Dumnezeu! Metoda lui a fost preluată şi de alţii şi să nu 
ne mirăm, căci noi am ajuns la ceea ce zice Biblia despre “zilele din 
urmă”. 

în adevăratele adunări ale lui Dumnezeu există TEOCRATIA, 
şi nu DEMOCRAŢIA. Conducerea de sus, Cârmuirea Divină şi nu 
ce zice mulţimea, poporul, căci aceasta, împreună cu preoţii ei, 
L-au dat morţii pe Fiul lui Dumnezeu, Domnul Slavei. A rămâne 
într-o astfel de biserică, cu revoluţionari fără scrupule, este o 
vătămare a onoarei MARELUI PĂSTOR AL OILOR, care a spus: 
“Eu sunt Păstorul cel bun! Eu îmi dau viaţa pentru oi!” Pop 
Alexandru, din Oastea Domnului, pe care a terfelit-o prin viaţa lui, 
care i-a vândut pe fraţi şi i-a denigrat în faţa lumii, a venit “trimis” de 
securiştii Biroului Special “K”, în Delta Dunării cu un singur scop: să 
mă defaime şi să mă lanseze şi la Periprava că sunt colaboratorul 
Securităţii şi că i-am trădat şi vândut pe fraţii mei de credinţă! Şi 
minciuna asta a prins la unii, care voiau să-şi acopere nelegiuirile 
lor prin denigrarea mea, dar cei mai mulţi au rămas neatinşi de 
acest virus. Fiecare dintre noi avem să ne dovedim credincioşia faţă 
de Domnul, prin viaţa trăită şi prin roadele rămase pe urmele 
noastre. în lucrarea lui Dumnezeu este adeverit nu cel ce face 
anumite lucruri, care pot fi făcute şi de păgâni, ci acela care trăieşte 
în Hristos şi Hristos trăieşte în el. 

Cei apropiaţi mie au venit şi mi-au spus acest lucru şi m-au 
slujit, printre ei şi domnul Prunduş Augustin, preot greco-catolic, cu 
doctoratul în teologie luat la Roma. Cu dânsul am avut o bună 
părtăşie în Cuvântul lui Dumnezeu. Acest om s-a opus cu toată 
vigoarea defăimărilor lui Pop Alexandru (probabil auzise despre el 
şi de la alţii ce a făcut în Oaste), aşa că poziţia lui demnă între mulţi 
deţinuţi a fost bine primită şi apreciată. Domnul Almăjean, de care 
am amintit în relatările despre munca la grădină, s-a dus într-o zi 
direct la Pop A. să aibă o discuţie între patru ochi cu el, să-l înfrunte 
şi să ceară dovezi:"Noi, cei care am lucrat la grădina închisorii atâta 
vreme, l-am urmărit pe lovin toţi, pas cu pas, şi nimeni nu a putut 
spune nimic rău. Cum poţi să-l acuzi de lucruri pentru care nu poţi 
să dai dovezi?" Pop i-a răspuns:"Şi eu am fost împreună cu el prin 
celule, îl cunosc, aşa este cum ziceţi, dar nu am ce să fac!..." Cu 
alte cuvinte spus:"Ăsta-i rolul pe care trebuie să îl joc. Am intrat în 
horă şi trebuie să joc, căci altfel mă calcă alţii în picioare..." Bietul 
de el, era robul Securităţii, a intrat în hora lor şi spera la o eliberare 
mai curândă din închisoare... în luna ianuarie, la Periprava fiind, 
m-am îmbolnăvit foarte grav şi am fost internat la baraca-staţionar 
pentru cei bolnavi. Era vorba despre o revenire cu recrudescenţă a 
insuficienţei hepatice, în care colecistul îmi crea suferinţe mari. 
Medicii deţinuţi însărcinaţi cu dispensarul m-au chestionat de 
antecedente la acest capitol. Erau doi medici cu acest serviciu 
atunci. Eu le-am spus că am suferit mult şi am fost tratat pentru 
diagnosticul de “lambliază”. Tratamentul a fost, după multe sondaje 
duodenal, cu nişte pastile mici de culoare galbenă, cu numele de 
atebrină. Doctorul deţinut mi-a făcut şi el sondaj duodenal şi mi-a 
administrat atâta atebrină, zile în şir, până m-am făcut galben de tot 
şi eu nu ştiam, că oglinzi nu erau şi nici nu mi s-a spus. Dar într-o 
dimineaţă a venit comandantul lagărului din Periprava, un bărbat 
înalt şi zdravăn, cu gradul de maior, şi a ordonat ca toată lumea, şi 
cei grav bolnavi, să iasă în curte la numărătoare. Aşa am ieşit şi eu, 
cum am putut... Cum m-a ochit maiorul pe mine dintre 1000 de 
deţinuţi, galben ca ceara, i-a întrebat pe doctorii deţinuţi:"Dar ce aşi 
fpcut cu deşinutul pla, de este galben ca ceară?" Am ajuns intoxicat 
de atebrină, căci doctorii deţinuţi nu aveau laboratoare sau alte 
facilităţi să poată analiza rezultatul unui tratament. Bietul medic, a 
făcut experienţă pe mine, nu pot şti sigur cu ce scop; bănuieli am 
avut, dar nu şi dovezi sigure. 



în aceste condiţii, l-am invitat prin cineva pe Pop Alexandru să 
vină până la infirmerie, că vreau să-i vorbesc. Eu primisem gândul 
că sunt la un pas de moarte şi să-i ofer posibilitatea unei confesări, 
să nu rămână în păcatele lui legat pentru eternitate, cum a declarat 
Domnul Isus în loan 20:23. Ca să-i ofer şansa cea mai bună, i-am 
spus, că nu ştiu să îl fi supărat cu ceva în timpul cât am stat 
împreună în celule la Gherla. Dar dacă totuşi a fost ceva considerat 
de el aşa, eu îl rog să mă ierte, în Numele Domnului. Asta cu atât 
mai mult cu cât eu poate voi pleca pe drumul fără întoarcere. El a 
rămas surprins de gestul meu neaşteptat şi nu a putut răspunde 
nimic... 

Cu Szke Ladislau nu m-am mai putut întâlni după ce fusesem 
în celula 90 împreună, ca să putem avea explicaţiile necesare celor 
întâmplate. Am oarecum convingerea că Pop a strecurat în mintea 
lui Ladislau gândul că sunt informator al Securităţii şi că i-am 
vândut pe fraţi. în lipsa lui Szke, care s-a retras cu totul din orice fel 
de legătură cu mine, Pop a avut tot timpul să se ocupe de mine, cu 
privire la care a primit sarcini speciale. Cred că prin formula lui cu 
postul negru de o zi şi cu cercetarea de sine până în pruncie, ca să 
ne cunoaştem şi să ştim de ce trebuie să ne pocăim, o fi vrut să afle 
mărturisiri intime de ale mele, ca apoi să le aducă la cunoştinţa 
securiştilor, ca aceştia să ştie cum să mă destrame şi să ajung şi eu 
colaborator al lor... Totul a rămas însă nefructificat, căci eu fusesem 
scos din nou la munci. De altfel, nici nu ar fi avut ce afla, deoarece 
chiar şi înainte de întoarcerea la Dumnezeu, în relaţiile cu oamenii 
am trăit într-un chip onest şi respectuos. 

Ultimul lucru pe care îl amintesc despre Pop Alexandru este 
acela că după vreo doi ani după eliberare a venit la Arad şi m-a 
căutat în mod special ca să-şi ceară iertare pentru felul cum s-a 
purtat faţă de mine la închisoare. Şi l-am iertat, după Cuvântul lui 
Dumnezeu, l-am dus şi la adunare, unde l-am prezentat, şi a fost 
primit să ia Cuvântul. La fel, l-am dus şi la fraţii ţigani. Nu ştiu şi nici 
nu am aflat cum şi-o fi rezolvat problemele cu fraţii din Oastea 
Domnului şi dacă ar mai fi putut fi iertat de aceştia. Cert este că 
Traian Dorz, în memoriile lui scrise şi publicate, spune lucruri foarte 
grele la adresa lui. Semn că nu a avut loc vreo împăcare. Noi ştim 
despre un alt Alexandru, din Noul Testament, care i-a făcut mult rău 

apostolului Pavel şi pe care, împreuna cu Filet, i-a dat pe mâna 
Satanei, ca să se înveţe să nu hulească. Păcatele lor au fost că au 
pierdut un cuget curat şi astfel au suferit naufragiul cu privire la 
credinţă (1 Timotei 1:20). 

Marea binecuvântare de care am avut parte la Periprava a fost 
reîntâlnirea cu mai mulţi fraţi betanişti, dintre care pe unii i-am 
cunoscut, iar pe alţii nu. Primul dintre ei îl amintesc pe fratele Dezsi 
Zoltan, preot reformat, cu care am stat mai multe săptămâni în 
baraca dispensar. El suferea de tuberculoză pulmonară. Zoii, cum îi 
spuneam noi, le-a mărturisit celorlalţi betanişti că Domnul l-a 
cercetat prin legătura cu mine şi el s-a întors cu adevărat la Domnul 
prin părtăşia cu mine. El fusese în celulă şi cu Niculiţă Moldoveanu, 
de la care învăţase o cântare pe care o cântam împreună adeseori 
în duet, eu melodia, iar el basul. Avea o frumoasă voce de bariton. 
Cântarea era:" Cer senin, cer senin, plin eşti de lumină, plin/Vino-n 
viaţa mea, vin după tine suspin/Cer senin, cer senin." 

Dar cu noi îi aveam în părtăşie şi la frângerea pâinii pe lakab 
Alexandru şi pe unii de care nu îmi amintese numele lor. De la 
baptişti era Balog Adalbert, de la Oaste era Popa Petru. Un avocat 
din Oradea, s-a convertit la credinţă prin legătura cu fraţii din 
închisoare. Cu ocazia unei strângeri laolaltă la Periprava, am 
amintit ceva din Cuvânt în legătură cu botezul, cu totul 
neintenţionat. Din acel moment, Popa Petru s-a supărat atât de 
tare, că a rupt orice legătură cu noi. Mi-a părut rău de această 
întâmplare şi nu mi-am dat seama în acele clipe că doctrinarii 
Oastei Domnului ţin morţiş la botezul copiilor mici, cum se practică 
în biserica ortodoxă. Eu nu am avut nici cea mai vagă intenţie în ce 
am spus, dar am înţeles cu durere cât de sectari sunt unii. 

Boala mea s-a agravat însă, şi nu mai ştiam ce este de făcut, 
decât să privese la cer, căci Domnul are orice soluţie şi ia aminte la 
nevoile mele, aşa că voia Lui pentru mine era mai sfântă ca orice 
pe pământ. Cine vine la mine la infirmerie într-o zi? Fratele avocat 
care tocmai primise pachet de la soţia lui. în pachet erau şi zece 
fiole de extract de ficat, cu vitamina Bl2. El îmi spune cu o faţă 
radioasă:"Eu mă simt sănătos şi nu am nevoie de ele. Am primit un 
îndemn să ţi le dau ţie, ştiu că aşa ceva îţi va prinde bine." Pentru 
această faptă, el a plecat foarte fericit înapoi la baraca lui. 

îndată le-am predat unuia dintre cei doi doctori cu rugămintea 
să mi le administreze. Mai luasem de multe ori înainte de a intra la 
închisoare şi ştiam că sunt foarte dureroase în ţesutul muscular, 
unde pătrund. Dar acum nu mai era problemă de acele dureri, aşa 
că medicul i-a încredinţat felcerului detinut sarcina să mi le 

administreze. Tratamentul a început chiar în ziua aceea. Felcerul 
mi-a spus să mă întorc cu faţa în jos şi unul din şolduri să-l las 
descoperit. Am tras cu coada ochiului să văd ce face şi am văzut că 
a tăiat cu lama vârful fiolei şi a tras conţinutul în seringă. Mă 
aşteptam acum la durerile din muşchi, dar spre surprinderea mea, 
nimic nu s-a întâmplat, nu m-a durut decât înţepătura uşoară a 
acului. îndată mi-am întors capul să-l văd ce face, iar el, întors cu 
spatele spre mine, a golit conţinutul seringii pe pământul din 
baracă. Nu am obiectat nimic. După ce a plecat, m-am uitat să văd 
locul unde a golit seringa şi am văzut clar pata de lichid pe sol... 
Bucuria pe care am avut-o când mi-au fost dăruite injecţiile cu 
câteva ore mai devreme s-a dus! 

Atunci am strigat în rugăciune la Domnul şi am zis:"Doamne, 
dacă nu intervii Tu, sunt pierdut!" Mi-am dat seama că era un om 
care îi ura pe “pocăiţi”, că or fi ajuns la el veştile pe care amicul Pop 
le-a răspândit peste tot... Acum Pop nu mai era în colonie, a 
dispărut subit şi am înţeles că a fost dus înapoi la Gherla, să dea 
raportul stăpânilor lui şi să îl mai poată folosi acolo şi în alte cazuri. 
Şi-a împlinit slujba până la capăt cu privire la mine. 

încă nu-i împărtăşisem nici unuia dintre fraţi nimic, doar 
Domnului în rugăciune, şi a şi venit un ordin ca felcerul să meargă 
în brigada de lucru la câmp, că sunt destui cei doi medici, pentru 
munca pe care o au de făcut. Fulgerător a intervenit Dumnezeu şi 
felcerul şi-a terminat munca la infirmerie odată cu injecţia pe care 
mi-a ratat-o voit. Le-am împărtăşit apoi experienţa fraţilor, şi bucuria 
noastră în Domnul a fost mare. Mai aveam nouă fiole, pe care mi 
le-a administrat apoi unul dintre medici, cu mare conştinciozitate. 
Situaţia mea s-a îmbunătăţit simţitor. Gălbeneala cauzată de 
atebrină a dispărut. MĂRIT SĂ FIE’DOMNUL CEL VREDNIC DE 
LAUDĂ! AMIN! 

Aşa am ajuns la sfârşitul lunii februarie, în ultima zi, care era o 
zi de an bisect, adică luna avea 29 de zile, cum se întâmplă tot la 

patru ani. Cerul era acoperit cu nori şi de dimineaţa a început să 
ningă puternic. Zăceam încă bolnav în baraca în care eram de atâta 
vreme, când am primit înlăuntrul meu o comandă clară: 

- Scoală-te şi te îmbracă, la pufoaica pe tine şi ieşi în curte! 
M-am conformat îndată şi am luat-o pe liziera de Răsărit a 
coloniei. Ajuns acolo, m-a năpădit o bucurie cerească, aşa cum nu 
poate da lumea aceasta. A fost o repetare a experienţei din iunie 
1959, când eram la Timişoara şi mi s-au pus lanţurile la picioare. 
Mă rugam şi-i mulţumeam Domnului pentru harul special care mi-a 
fost rezervat acelei zile. Prezenţa lui Dumnezeu o trăiam aievea şi 
Duhul Sfânt m-a umplut cu har şi cu o plinătate de binecuvântare 
ce se revărsa asupra mea cu atâta intensitate, încât nu o mai 
puteam suporta. Simţeam că mor sub povara ei şi a trebuit să mă 
rog:“Doamne Tată, Te rog în Numele Domnului Isus, opreşte 
această stare de binecuvântare; este prea mare pentru mine şi nu o 
mai pot suporta, simt că mor dacă continuă aşa şi nu sunt vrednic 
de o aşa moarte slăvită! Mulţumesc Tată, în Numele Fiului Tău, 
Amin!” 

în cipa următoare, nivelul extazului spiritual ce mi s-a dat de 
sus a coborât la nivelul la care am putut suporta povara de slavă pe 
care am primit-o de la Domnul! Am început să cânt, cântare după 
cântare, în timp ce mă plimbam în sus şi în jos pe liziera de Est a 
lagărului de la Periprava. Mi-am croit prin zăpadă poteca mea, pe 
care nu circula nimeni în afară de mine, iar la cântările mele asista 
nu numai cerul, ci şi cele trei sentinele din trupele de Securitate, 
care ne păzeau, doi la colţuri şi unul la turela din mijloc. A fost 
posibil acest lucru, fără să se sesizeze vreun gardian, deoarece 
între mine şi poartă, unde erau gardienii, era în funcţie un motor 
puternic, care genera curent electric pentru colonie. Era o explicaţie 
a mea raţională în acele momente, sau poate a fost o minune, cum 
minune a fost şi fericirea pe care am trăit-o. Ziua de 29 februarie 
1964, an bisect, a rămas pentru mine de neuitat. Când vreau să 
stabilesc în ce an va fi un nou an bisect, întotdeauna încep 
socoteala de la anul 1964, când eu eram în lagăr la Periprava, şi în 
care Domnul mi-a ridicat un stâlp de aducere-aminte a gloriei Sale, 
a prezenţei Sale. Mărit să fie Domnul! A fost o întărire a mea în 
credinţă, pentru etapele care aveau să urmeze. Am împărtăşit cu 

fratele Dezsi cele petrecute şi ne-am încredinţat împreună în mâna 
cea bună a Domnului, iar după aceea şi cu alţi fraţi cu care am avut 
părtăşie. 

în luna martie o parte dintre deţinuţi am fost mutaţi la colonia 
Grind, care era la Răsărit de Periprava. în această colonie eram în 
jur de 1000 de deţinuţi. în prima jumătate a lunii aprilie se făcuse 
mare mişcare în colonie. Era o zi de duminică, cu soare. Au fost 
strigate în dimineaţa aceea vreo 50 de nume de deţinuţi şi li s-au 
dat ordin să predea îmbrăcămintea primită de la colonie. Toţi 
aşteptau cu sufletul la gură ca să se continue cu vreo alta dar spre 
dezamăgirea multora, operaţiunea s-a încheiat în orele dimineţii. 

Două evenimente tragice i-au zguduit pe deţinuţi în acele zile 
la Grind. în primul rând, în după-amiaza acelei zile de duminică, un 
deţinut din echipa care ajuta la curăţit zarzavaturi la bucătărie, după 
ce a văzut că a pierdut şansa să fie strigat, (căci noi ziceam că cei 
strigaţi vor merge acasă) a suferit un şoc nervos, cu atacuri la 
inimă, cu frecvenţa de un şoc la fiecare minut. Patul acestui deţinut 
era lângă patul meu, aşa că l-am putut vedea timp de 36 de ore, cât 
a mai trăit. Cei doi medici deţinuţi l-au străjuit tot timpul, fără să-l 
poată ajuta cu ceva. l-am întrebat cum de a putut să 
supravieţuiască 36 de ore în condiţiile astea? Răspunsul a fost că 
trebuie să fi avut o inimă foarte puternică. Nu a mai putut suporta 
condiţiile din închisoare şi l-a apucat disperarea, a pierdut orice 
speranţă de libertate şi de viaţă. A fost pentru mine o experienţă 
cutremurătoare, să văd o fiinţă umană în spasmele morţii, lângă 
mine. Cei din familia lui or fi aşteptat cu nerăbdare ca într-o bună zi 
să-l vadă acasă în mijlocul lor, să le poată povesti prin ce suferinţe 
a trecut, dar toate speranţele lor aveau să se năruie, dragul lor nu 
s-a mai întors, şi-a sfârşit drumul vieţii la Grind, un lagar al 
suferinţelor fără nume şi al morţii. Al doilea eveniment care a 
zguduit deţinuţii de la Grind, tot în zi de duminică, a fost acela al 
unei sinucideri. Un preot ortodox a pierdut orice credinţă cu privire 
la sine, că va mai ajunge ziua eliberării. Răbdarea lui a ajuns la o 
limită de jos, peste care nu a mai putut să treacă. Câte speranţe 
s-au năruit în anii care au trecut şi acum nu i-a mai rămas nici 
una!... A profitat de faptul că era singur în baraca lui în aceea zi şi, 
cu un cearceaf de pat făcut sul, s-a spânzurat de două paturi de 

metal suprapuse... Disperarea i-a cuprins pe mulţi, care au ajuns la 
limita puterilor de supravieţuire şi nu au mai putut face un pas mai 
departe. Sigur că în asemenea situaţii Diavolul are un arsenal vast 
de gânduri negre cu care să atace biata făptură umană. Nu te-ai 
aştepta să ajungă la un aşa deznodământ un “slujitor al altarului” 
dintr-o biserică ortodoxă. 

în aceste condiţii, pe la sfârşitul lunii aprilie, ori să fi fost chiar 
începutul lunii mai, mi-am adus aminte şi eu de cei dragi ai mei. A 
spune că nu aş fi dorit să ajung şi eu în mijlocul familiei cât mai 
curând ar fi un neadevăr. într-o noapte, am avut un vis care m-a 
cutremurat. Cărarea vieţii mele, care şerpuia prin nişte locuri foarte 
periculoase, se făcea tot mai anevoioasă, tot mai grea. Pe stânga şi 
pe dreapta cărăruii erau postaţi nişte piloni masivi de metal, din 
care ieşeau nişte braţe metalice ca nişte căngi fioroase, gata în 
orice moment să mă înhaţe, să mă prindă în ghearele lor. Era 
extrem de periculos să mă pot strecura printre ele: când mă feream 
cu grijă de unul, surprinzător apărea un altul de cealaltă parte 
ameninţător, iar pilonii păreau fiinţe vii. 

în anii care au urmat celui de-al ll-lea Război Mondial, am 
vizionat filmul american cu titlul “Sergentul York”. Nu am fost amator 
de filme, dar în împrejurările anilor când m-am întors la Dumnezeu, 
acest film m-a impresionat prin două elemente, care au concurat 
împreună la convertirea sergentului York. Acesta trecea prin nişte 
mari frământări sufleteşti, când a fost surprins de o furtună 
năpraznică în mijlocul unei păduri pe unde trebuia să treacă drumul 
lui. Vântul puternic dezlănţuit făcea un pericol din fiecare copac, cu 
crengile ca nişte braţe uriaşe, care căutau să-l înhaţe. Se vedea 
totala lui neputinţă în faţa puterilor naturii, cât şi încercarea lui 
disperată de a ajunge la un liman de lumină şi siguranţă. 

Al doilea element, prin contrast, a fost acela când, în sfârşit, a 
ajuns în localitatea lui natală, scăpat din hăţişurile fără sfârşit ale 
pădurii şi din furtuna prin care a trecut, şi a ajuns lângă o biserică 
cu geamurile luminate. O melodie suavă venită ca dintr-o altă lume 
l-a pironit pe loc. Ce să facă? Să-şi vadă de drum sau să intre? 
Zdrenţuit, cu hainele ude, a decis totuşi să intre. Era împins de o 
forţă lăuntrică irezistibilă. înlăuntru era o linişte deplină, când 
Cuvântul lui Dumnezeu a căzut ca plumbul în sufletul lui. De tânăr 

refuzase să meargă cu familia lui la adunare. Acum era însă copt, 
pentru o schimbare de drum. A ieşit în faţă, s-a prăbuşit în genunchi 
şi cu pocăinţă adâncă s-a predat Domnului. A ajuns la limanul mult 
dorit al sufletului său, după atâta zbucium şi peregrinare fără 
Dumnezeu în lumea aceasta. 

Aşa a fost şi în visul meu: după pericole multe la fiecare pas, 
am ajuns şi eu la liman de izbăvire. Cred că a fost un nou mesaj 
profetic pentru mine din partea Domnului, că mai aveam încă de 
suferit, dar şi făgăduinţa că totul se va sfârşi cu bine. Lăudat să fie 
Numele cel Mare şi Sfânt al Domnului Isus Hristos, Mântuitorul 
meu! 

într-o zi, pe când mă rugam Domnului, am zis: “Doamne, dacă 
în planul Tău ai rânduit o zi şi pentru mine să ajung acasă între ai 
mei, înainte de aceasta, fă-mi harul să ajung şi în închisoarea din 
Jilava!” Auzisem de la alţi deţinuţi anumite lucruri despre această 
închisoare înfricoşătoare, care era construită din beton, sub nivelul 
pământului. Nu cunosc istoricul construirii ei, dar la gândul că şi pe 
la Jilava au fost atâţia care au suferit şi au murit, printre care şi fraţi 
de-ai noştri de credinţă, am simţit nevoia ca la trăirile mele să fie 
adăugată şi această faimoasă închisoare. Poate părea o nebunie 
din partea mea o asemenea rugăciune, dar era în planul lui 
Dumnezeu şi Duhul Sfânt m-a învăţat atunci să mă rog aşa. Planul 
lui Dumnezeu este de aşa natură încât captează la gândirea şi 
voinţa lui Dumnezeu voinţa noastra, care se supune de bună voie 
planului Său. Mi-aduc aminte de Domnul Isus, cum S-a rugat în 
Gheţimani, când a încheiat aşa: “Tată, totuşi facă-se nu voia Mea, ci 
a Ta!” Supunerea Domnului Isus a fost totală şi de bună voie. Nici 
cea mai slabă urmă de regret nu se poate observa în inima 
Domnului Isus. în privinţa aceasta se cuvine să amintim ce scrie 
apostolul Pavel în Romani 8:26:“Şi tot astfel şi Duhul ne ajută în 
slăbiciunea noastră: căci nu ştim cum trebuie să ne rugăm. Dar 
însuşi Duhul mijloceşte pentru noi cu suspine negrăite.” şi în 
versetul 27 continuă: “Şi Cel ce cercetează inimile ştie care este 
năzuinţa Duhului; pentru că El mijloceşte pentru sfinţi după voia lui 
Dumnezeu.” 

Cu câteva zile mai târziu, la începutul lunii mai, au fost strigate 
tabele cu nume de deţinuţi, în total în jur de 220. Asta însemna cam 

301 



un sfert din efectivul întreg al lagărului. Parcă toţi gândeau şi ziceau 
că mergem acasă. Şi mai era şi un alt indiciu, că nu se mai punea 
un accent prea mare pe muncă. Ceva plutea în aer, dar nimeni nu 
putea spune cu siguranţă ce. Printre cei strigaţi cu numele am fost 
şi eu. Parcă simţeam că se apropie împlinirea dorinţei mele, pentru 
care m-am rugat! 

Spre deosebire de anul 1961, când am fost reîntors din Balta 
Brăilei la Gherla, prin oraşul unde am fost îmbarcaţi într-un vagon 
dubă, acum am fost duşi la Tulcea şi transportaţi cu trenul până 
într-o staţie din apropierea Bucureştiului. De acolo, cu camioane 
acoperite cu prelată, după o călătorie infernală pe drumuri 
mizerabile, am ajuns la destinaţie. Şi asta nu era alta decât 
închisoarea Jilava, pentru care m-am rugat! Am ajuns aşadar la 
destinaţia dorită, în drumul spre ţinta finală, care fără îndoială a fost 
stabilită de Dumnezeu. 

într-adevăr, închisoarea era sub nivelul pământului, aşa că am 
coborât pe un drum pietruit până la poarta de intrare. Acolo am fost 
dezbrăcaţi din nou de hainele civile şi ni s-a dat fiecăruia cunoscuta 
uniformă dungată de robi. Aşa am fost introduşi în fortul propriu-zis. 
în ce mă priveşte, am fost repartizat în celula “00". Am aflat de la 
alţii care ştiau acest lucru, că era renumita celulă în care au fost 
ţinuţi înalţii demnitari ai României din timpul celui de-al ll-lea Război 
Mondial, cum au fost: mareşalul Ion Antonescu, primul ministru 
Mihai Antonescu şi şeful armatei, generalul Pantazi. Am trăit clipe 
deosebite de emoţii la rememorarea istoriei dramatice prin care a 
trecut şi iubita noastră ţară, pentru care au murit atâţia eroi în 
trecut, printre care rudenii de ale mele, cunoscuţi, şi printre ei şi fraţi 
deosebiţi de credinţă. Acum am ajuns şi eu să trăiesc momente 
istorice trecând prin această celulă de triste amintiri. De aici au fost 
scoşi pe rând cei trei demnitari amintiţi, spre a fi executaţi prin 
împuşcare în cunoscuta “Vale a Piersicilor”. Probabil i s-o fi pus 
numele aşa pentru că acolo o fi fost cândva o livadă cu piersici 
roditori, dar a fost transformată mai târziu în “Vale a Morţii”. 
De fapt, a fost cândva folosită şi ca poligon de tragere la ţintă. 

Spuneam că nu ştiu care au fost motivele construirii dar acum 
mi-a revenit în memorie faptul că asemenea forturi au fost în total 
şase, construite în jurul Bucureştiului, ca forturi de apărare a 

capitalei României. Unul dintre ele a fost transformat în închisoare, 
cel care era în apropierea satului Jilava. Am trecut de mai multe ori 
prin această Vale a Morţii, când am lucrat la defrişarea păduricii din 
jurul închisorii. 

Nu am fost lăsat multă vreme la a gândi la istoria ţării, că după 
câteva zile a venit un gardian, cred că de la grefă, şi ne-a 
selecţionat pentru muncă, pe bază voluntară, zicea el, dar pe mine 
m-a ochit şi m-a pus pe listă, fără să mă întrebe dacă vreau. încă 
nu aveam nici o cunoştinţă printre deţinuţi şi nădăjduiam că scos la 
muncă voi avea bucuria şi plăcerea de a mai întâlni fraţi de 
credinţă. în după-amiaza acelei zile am şi fost scos în curte, pentru 
a ni se arăta locul de muncă şi ce avem de făcut. Pe cine am 
întâlnit în mijlocul curţii, ţinând de căpăstru un cal? Pe fratele Ban 
Traian, de care mă despărţisem în 1959, pe când eram în Balta 
Brăilei, la Stoieneşti. Auzisem atunci că a fost bolnav, ba chiar 
contractase febră tifoidă. îngrijorarea mea atunci a fost că nu o să-l 
mai văd pe pământ, şi iată-l chiar aievea în faţa mea! Mărit să fie 
Domnul! 

Am fost repartizat cu munca la fabrica de lădiţe pentru 
marmeladă. Munca noastră era ca din cele şase piese din lemn de 
brad, patru laterale şi în plus fundul şi capacul, cu cuiţe şi ceva 
tablă îndoită la colturi, să le asamblăm. Lucram afară în curte la 
nişte mese lungi, unul lângă altul. Seara, în celulele comune 
rezervate celor de la munci, l-am întâlnit şi pe preaiubitul frate 
Vasilică Moisescu, de care mă despărţisem la Timişoara, pe 11 
iunie 1959, când am fost pus în lanţuri şi dus la Gherla. Bucuria a 
fost mare, când ne-am putut împărtăşi câte ceva din experienţele 
prin care am trecut şi de a ne fortifica în credinţa care a fost dată 
sfinţilor odată pentru totdeauna. Tot atunci mi-a fost prezentat de 
către ei un bărbat mic de statură şi mai slăbuţ, fratele Caraman, 
unul dintre fraţii penticostali din Bucureşti. Mi-a făcut o bună 
impresie în poziţia lui sănătoasă, comunicativă cu noi, fără iz de 
sectarism religios. Ne-am bucurat şi ne-am rugat împreună, i-am 
dat slavă lui Dumnezeu că ne-a ajutat să supravieţuim, pe fiecare în 
felul lui. 

La locul de muncă, în timp ce lucram la asamblat lădiţe, 
fredonam încet o cântare a fratelui Moisescu, cântarea “Poet şi 

poemă”: 

Mi-e gata inima să-Ţi cânte Ţie, al lumilor Poet slăvit; 

Poema Ta este-a lor armonie şi-n slava lor eşti oglindit! 

Un deţinut care lucra lângă mine, un bărbat voinic, înalt, a 
recunoscut melodia şi m-a întrebat:"Sunteţi credincios?" "Da, sunt!" 
Era fratele Vasile Vieru, de la Saligny, Dobrogea, un frate de la 
baptişti. Şi fiindcă am dorit să-i cunosc şi familia, după eliberarea 
din închisoare i-am făcut o vizita la Saligny. în America, după zeci 
de ani, am avut plăcerea cu câţiva ani în urmă, în Portland-Oregon, 
să ne întâlnim şi să ne bucurăm mult de poziţia comună pe care am 
mărturisit-o în Hristos - Domnul. Acum era şi cuscrul iubitului nostru 
frate, Aurel Popescu. Este cazul poate să anticipez aici că cei ce au 
suferit în România cu adevărat pentru cauza Evangheliei Domnului 
Isus Hristos formează o familie aparte şi cei care s-au atins de ei, 
au prigonit şi au batjocorit pe unul singur dintre ei, se fac vinovaţi de 
un grav păcat făcut împotriva tuturor. Proorocul Zaharia scrie: "... 
căci cel ce se atinge de voi se atinge de lumina ochilor Lui” (2:8b). 
(Israelul era lumina ochilor lui Dumnezeu atunci, şi Israelul spiritual 
de acum este la fel.) împăratul David, omul după inima lui 
Dumnezeu, se roagă: “Păzeşte-mă ca lumina ochiului, 
ocroteşte-mă, la umbra aripilor Tale, de cei care mă prigonesc, de 
vrăjmaşii mei de moarte, care mă împresoară” (Psalmul 17:8-9). Iar 
apostolul Pavel le scrie Tesalonicenilor:“Fiindcă Dumnezeu găseşte 
că este drept să dea întristare celor ce vă întristează, şi să vă dea 
odihnă atât vouă, care sunteţi întristaţi, cât nouă, la descoperirea 
Domnului Isus din cer, cu îngerii puterii Lui."(2Tesaloniceni 1:6-7) 

De la lădiţe am ajuns să lucrez la culesul de ciuperci, în 
catacombele din beton. (O parte a închisorii a fost transformată în 
ciupercărie.) Acolo mi-am închipuit că aşa or fi fost catacombele din 
Roma, unde au fost închişi ori se adunau în secret primii creştini, 
cum ne dezvăluie istoria. Pe ciupercile crescute în catacombele 
întunecoase din Jilava, stăpânirea făcea bani frumoşi, pe munca 
neplătită a deţinuţilor. în catacombele din Roma, lacrimile sfinţilor 
au fost strânse şi preţuite în vecii vecilor, la un preţ ce nu poate fi 
evaluat de noi. Ce minunat se exprimă David prin Duhul, în Psalmul 
inspirat: “Tu numeri paşii vieţii mele de pribeag,- pune-mi lacrimile 
în burduful Tău: nu sunt ele scrise în cartea Ta?” (56:8). 



Cu câţiva ani în urmă am vorbit în adunare din Psalmul 56, 

j 7 

după care am primit şi versurile unei cântări, pe care le redău mai 
jos: 

Eu mă voi lăuda cu Domnul şi Cuvântul Lui cel Sfânt; 

El e Cel Atotputernic, sus în cer şi pe pământ. 

El m-a izbăvit din moarte şi piciorul mi-a ferit 

De cădere şi pierzare, sufletul mi-a mântuit. 

Eu mă voi lăuda cu Domnul, cu credincioşia Lui, 

Cu purtarea Sa de grijă, Dumnezeul harului. 

Tu îmi numeri paşii vieţii, paşii vieţii de pribeag, 

Şi-i păzeşti cu-a Ta putere, în al anilor şirag. 

Cei ce uneltesc într-una caută viata să mi-o ia; 

Dar zadarnic ei se luptă, când eşti Tu de partea mea. 

De nimic nu mă voi teme, nicicând nu voi da 'napoi! 

Ruşinaţi să fie-aceia, toţi cei ce îmi fac război! 

Voi umbla în curăţie şi în alb înveşmântat, 

Pân-ajunge-voi în Casa Celui Binecuvântat. 

Oare ce-ar putea să-mi facă nişte oameni păcătoşi? 

Când cu mine-ntruna este Tatăl celor credincioşi. 

Spuneam că am lucrat vreo două săptămâni la defrişarea 
pădurii din jurul închisorii. Am avut atunci o experienţă de o 
frumuseţe rară, despre care am să vorbesc cât voi trăi. în acea 
pădure îşi făcuseră casa, cuibuşoarele lor, mai multe feluri de 
păsărele cântătoare. Ele cântau mereu şi, pe măsură ce pomii 
cădeau la pământ şi se împuţinau, cântatul lor devenea parcă mai 
intens, mai duios, cu simţământul că li se ia ceva tare scump. Din 
când în când ni se dădea câte un răgaz de odihnă, şi atunci mă 
aşezam pe spate şi priveam la ele cum cântă. Am rămas 
impresionat să văd cum, în timp ce cântau, tot trupuşorul lor 
participa în vibraţii, ba chiar stăteau cu ochii închişi pe durata 
trilului, ca şi când ar fi vrut să uite durerea pierderii căminului lor 
care le-a adăpostit din generaţie în generaţie. O cântare de la fraţii 

baptişti are acest crampei de text: “pierdut în Tine să rămân”... oare 
ce ar putea să fie mai scump ca asta? Oare aşa ar trebui să fim şi 
noi? Cât de mult s-au pervertit căile zise ale credinţei în zilele 
noastre... când toţi umblă după foloasele lor, şi nu ale lui Hristos! 
(Darby traduce: “Toţi caută lucrurile lor şi nu lucrurile lui Hristos.”) 

Cu privire la cântatul păsărelelor, amintesc ce spunea cineva: 
“Eu când cânt, nu mă las, până nu cânt chiar, când mă rog, nu mă 
las, până nu mă rog chiar; când fac dărnicie, nu mă las până nu fac 
dărnicie chiar!” Cât de dedicate sunt păsărelele slujbei încredinţate 
lor de Domnul, Creatorul lor şi al cântecului lor unic. Oh, Doamne ai 
milă de noi şi ne învaţă să facem toate lucrurile ca pentru Tine, nu 
ca pentru oameni! 

începând cu 17 iunie 1964, au început să circule zvonuri de 
eliberare a deţinuţilor. Scepticii puneau la îndoială ştirile, aşa că a 
fost o perioadă a incertitudinii, până când echipa de serviciu cu 
curăţenia în pavilionul administraţiei, care era în afara incintei 
închisorii, ajunşi în biroul comandantului, au dat peste ziarul 
Scânteia din 17 iunie. în el era publicat un comunicat despre 
graţierea tuturor deţinuţilor. Au profitat de lipsa de supraveghere a 
gardianului şi au citit întreg decretul, ba au ajuns şi să-l 
memorizeze, aşa că nu mai era nici un dubiu, că până la data de 1 
august toate închisorile cu deţinuţi politici, inclusiv lagărele cu 
domiciliu obligatoriu urmau să fie golite. 

Decretul a fost dat la insistenta Statelor Unite ale Americii. 

j 

Românii au încercat o desprindere din orbita Moscovei şi l-au trimis 
în primăvara anului 1964 în S.U.A. la Washington, pe ministrul de 
Externe, Alexandru Bârlădeanu, pentru a cere sprijin economic. 
Americanii au replicat că sunt gata să facă acest lucru, dar românii 
trebuie să împlinească întâi o condiţie, şi anume aceea de a-i pune 
în libertate pe toţi deţinuţii politici din închisori, cât şi din taberele cu 
domiciliu obligatoriu. Românii au acceptat şi au dat decretul de 
graţiere. 

în decret s-a mai stipulat că cei care nu vor fi imediat eliberaţi 
în primele serii, deoarece numărul celor vizaţi este foarte mare, vor 
primi eşalonat în ordine alfabetică vorbitoare cu familia. Bucuria 
tuturor a fost mare. în timpul acesta eu lucram la săpături de canal, 

în lungul unui drum din incinta închisorii. Munca era nespus de grea 
pentru mine, chinuitoare, din pricina unui ulcer duodenal care era 
activ, fără să am vreun tratament. Trebuia să sparg cu târnăcopul 
greu într-un sol pietros, fiecare ridicare şi izbire cu târnăcopul 
provocându-mi nişte împunsături ca de cuţit. Am făcut rost de ceva 
ceai şi l-am preparat cu apă fierbinte, dar nu mi-a folosit la nimic. 
Cei ce lucram la canal eram la distantă unul de celălalt. într-o zi, 
gardianul care ne supraveghea s-a apropiat de mine, cred că a citit 
suferinţa pe faţa mea, şi m-a întrebat:"Te doare ceva?" l-am 
răspuns că am dureri foarte mari în abdomen, la fiecare folosire a 
târnăcopului simt împunsături ca de cuţit. Discret, cu o voce liniştită 
a zis:"Las-o mai încet, nu te omorî. Fă cât poţi. în curând toţi veţi 
pleca acasă!" Deşi ştiam bine ce spunea decretul de graţiere, mi-a 
prins bine atitudinea lui înţelegătoare. Aşa că la salba de ştiri bune, 
am putut s-o adaug şi pe aceasta. Mărit să fie Domnul! 

Ordinea alfabetică a plecărilor nu m-a avantajat, aşa că am 
primit vorbitor cu familia pe data de 21 iunie, zi în care Traian Ban a 
fost pus în libertate. Am aşteptat cu nerăbdare ziua, ceasul, clipa 
când aveam să-i văd pe careva dintre cei dragi ai mei. Mă aşteptam 
să vină soţia cu fetiţa noastră Casiana, pe care aveam s-o văd 
pentru prima dată. Vorbitoarele au fost ţinute într-o baracă din afara 
închisorii, mai la distanţă de poarta de intrare. După ce am aşteptat 
destul de mult, timp în care i-a introdus pe alţii, gardianul a venit 
să-mi spună:"Nu te-am introdus la rândul tău, deoarece am primit 
ordin de la comandantul politic să nu te iau la vorbitor până nu 
soseşte şi dumnealui, întrucât vrea neapărat să asiste personal la 
acest vorbitor. 

Aşa a şi fost. între mine şi familie era un culoar pe mijloc, în 
care de obicei stătea gardianul de serviciu cu vorbitoarele. în cazul 
nostru, am avut onoarea să fim asistaţi chiar de comandantul politic 
al închisorii. Ce cinste ni s-a dat!... 

Le-am văzut feţele luminoase prin cele două plase de sârmă, 
care asigurau culoarul de la mijloc al supraveghetorului. întâlnirea 
nu s-a desfăşurat cu emoţii puternice, deosebite, cu atât mai puţin 
cu lacrimi. Totul a decurs în linişte şi a fost ca o sărbătoare unică în 
viaţa noastră de familie. Scurte informaţii, întrebări, ştiam că ne 
vom revedea în curând. Am întrebat-o pe Casiana:"Spune-mi şi 

mie, tu cu cine te joci acasă?" Mi-a răspuns frumos, dar ca unui 
necunoscut:"Cu Grati!" 

j 

Atât soţia cât şi eu l-am observat cu scurte priviri pe 
comandant, ca era cu totul captivat de vorbitorul nostru, încât faţa 
lui a ajuns să exprime, cu o mimică inconştientă, participarea lui la 
dialog. Când a constatat că a fost văzut de noi, a căutat imediat să 
se redreseze. Ne-am explicat, că el citise dosarul nostru la arhiva 
de la grefă, şi şi-a dat seama că este un caz deosebit şi a vrut să 
participe la întâlnirea noastră. Poate a primit o recomandare de la 
Securitatea din Arad, să vadă cum ne-am comportat, să ştie cum să 
mă primească. Mulţumim Domnului pentru minunile Lui, care i-a 
ţinut pe ai mei acasă, ca şi pe mine în pelerinajul meu lung şi greu, 
dar în viaţă. Slăvit în veci să-i fie Numele! Pachetul primit avea să 
facă o bună slujbă pentru cele 40 de zile până aveam să ajung şi 
eu acasă, la data de 31 iulie 1964, ultima zi când decretul trebuia 
dus la îndeplinire. 

în iulie am fost chemat la o anchetă, în care mi s-au pus mai 
multe întrebări cu privire la ce intenţionez să fac în cazul că voi fi 
pus în libertate, dacă vreau să mă întorc la aceeaşi întreprindere 
“Tricoul Roşu”, unde am lucrat înainte de arestarea mea. Răspunsul 
meu a fost simplu:"Sunt gata pentru orice alternativă, nu mă 
împiedică nimic să mă întorc la aceeaşi întreprindere." 

Am susţinut acelaşi lucru ca şi altă dată:"Nu am cu nimeni 
nimic de împărţit. Nu am gânduri revanşarde faţă de nimeni. Voi trăi 
aceeaşi viaţă pe care am trăit-o şi înainte de a fi arestat. 

LIBER!! 


Am ajuns prin îndurarea lui Dumnezeu în ziua de 30 iulie, care 
a început pentru mine ca o zi obişnuită. Lucram porţiunea de canal 
atribuită mie, cu aceleaşi dureri de abdomen la fiecare ridicare a 
târnăcopului. 0 bucurie deosebită mi-a umplut inima în dimineaţa 
aceea, când de la distanţă am zărit într-un grup de câţiva deţinuţi, 
scoşi din celule pentru eliberare cu bagajul în mână, pe fratele 
Vasilică Moisescu. Am dat slavă lui Dumnezeu şi pentru câteva 
minute am uitat de durerile de stomac. Ele aveau să se întoarcă din 
nou, de îndată ce a trebuit să mânuiesc târnăcopul, care acum mi 
se părea mai greu ca oricând. La amiază am întrerupt lucrul şi am 
fost duşi într-o sală de mese, pentru mâncarea de prânz. 

Spre deosebire de alte zile, nu am mai fost scoşi la lucru în 
după amiaza aceea. Am aşteptat vreo oră, când a venit un ofiţer cu 
un tabel şi mi-am auzit strigat şi numele meu, în sfârşit... Ce 
simţăminte, cum nu mai avusesem în ultimii şase ani, ori de câte ori 
mi-am auzit numele strigat. De data aceasta purtau o semnificaţie 
nouă, spre libertate, de întoarcere în sânul familiei şi a societăţii. 
Psalmul 126, o cântare a treptelor, a ajuns să fie o realitate şi 
pentru mine. Dacă la Timişoara, în celula mare l-am cântat cu fraţii 
în versificarea făcută de fratele Vasilică M., acum însă avea 
semnificaţia deplină a împlinirii lui şi în viaţa mea. lată cuvintele aşa 
cum apar în cântarea nr. 107 din cartea pe note: “Cântările 
Betanier": 

Un vis sau aievea e ce vedem? 

Domnul a-ntors pe-ai Săi robi iar în Sion. 

Nu-i vis, ci aievea e ce vedem! 

Domnul a-ntors pe-ai Săi robi iar în Sion. 

Râdem şi plângem, de veseli ce suntem: 

/:Liberati acum din Babilon:/ 

j 

Chiar Neamurile-au zis: “Minune e cu ei, 

Că Domnul le-a-mplinit al lor vis!” 

Minune e cu noi, că Domnul ne-a întors; 

De-aceea suntem aşa voioşi. 

0, Doamne, adu pe robii rămaşi, 

Să-nviorezi ţara Ta cu şuvoaie noi. 

0, Doamne, întoarce-i acas, în Sion 
Să nu mai stea suspinând în Babilon. 

Brazda, sămânţa udată cu lacrimi 
/:Va rodi-nmiit la seceril:/ 

Al bucuriei cînt va-ncununa atunci 
Pe Cel Ce-a sempnat cu durere. 

Se-ntoarce tot aici unde El s-a trudit 
Să-şi strângă pe-ai Săi ca snopi de grâu. 

Am fost fericit să ştiu că am fost ultimul din cei doisprezece, 
scos din celulă pentru eliberare, că după mine nu a mai rămas nici 
unul. Mărit să fie Domnul! Au mai rămas doar câţiva deţinuţi politici, 
ca să predea spre seara închisoarea deţinuţilor de drept comun. 

îmbrăcaţi în hainele noastre, în faţa porţi închisorii a venit din 
Pavilionul Administraţiei comandantul închisorii şi ne-a adresat 
câteva cuvinte binevoitoare, care pe mine m-au surprins când le-am 
auzit: 

- Domnilor, a sosit vremea să vă întoarceţi acasă în familie şi 
în societate. Cu unii dintre dumneavoastră s-au comis greşeli, n-ar 
fi trebuit să ajungeţi aici. Ceea ce vă rugăm este ca, întorşi acasă, 
să nu solicitaţi posturi de conducere la locurile de muncă. Aveţi 
dreptul la muncă garantat prin,Codul Muncii. Din partea noastră, vă 
dorim drum bun şi succes în viaţă! 

Am fost urcaţi în camion şi, pentru prima dată în şase ani, nu 
am avut cu noi însoţitori înarmaţi cu pistoale şi în uniforme militare. 
Primisem mâncare rece pentru o zi şi bani exact atâta cât să avem 
de tramvai până la Gara de Nord în Bucureşti şi de acolo pentru 
tren până la Arad, care includea şi preţul suplimentului la trenurile 
accelerat. Fratele Vasilică îmi comunicase că se va abate din 
drumul spre casă, pentru a face un popas pe la rudeniile sale din 

Câmpulung Muscel şi va ajunge la Arad câteva zile mai târziu. Cu 
destinaţia spre Arad, am avut cu mine pe preotul ortodox Benţea, 
fost preot în biserica din cartierul Sega, arestat împreună cu lotul 
celor opt preoţi ortodocşi din Arad, în septembrie 1958. Mi s-a părut 
a fi un om integru şi ne-am înţeles bine cât timp am fost împreună, 
pe durata închisorii. De asemenea am avut cu noi şi doi tineri, care 
erau din comuna Vladimirescu de lângă Arad. 

După miezul nopţii am avut primul tren spre Arad, pe ruta 
Craiova-Timişoara, aşa că cei patru am avut tichete în acelaşi 
compartiment de opt persoane. Am reuşit să prindem puţin somn, 
până la ivirea zorilor zilei de 31 iulie. în compartiment aveau loc 
discuţii vii, între ceilalţi patru călători care erau cu noi, pe chestiuni 
politice, care ne-au surprins de îndrăzneala cu care erau purtate, 
fără frică. Criticau pe faţă pe comuniştii moscoviţi, iar noi eram 
convinşi că sunt nişte agenţi provocatori pe lângă noi, ca să vadă şi 
poziţia noastră şi ce anume avem de spus. Noi însă am tăcut şi nu 
ne-am lăsat nici unul antrenaţi în acele discuţii. De fapt, noi am fost 
rupţi de problemele politice şi de tot ce se petrece în ţară, cât şi în 
lume, odată cu data arestării noastre. (Ajuns acasă, am aflat 
realitatea de la familiile noastre, când le-am spus cele întâmplate în 
tren. Gheorghiu-Dej, premierul ţării, se îmbolnăvise de cancer şi în 
pragul morţii a încercat să scoată România din orbita politică a 
comuniştilor din Kremlin. în acel an au fost lansate două documente 
importante de comuniştii de la Bucureşti, “Broşura Nr.1 şi Nr. 2", 
prin care criticau vehement pe economiştii sovietici, care şi-au 
permis să se plimbe cu creionul pe harta ţării noastre şi să o 
împartă în aşa fel încât să devină doar furnizoare de produse 
agricole pentru celelalte state industrializate din lagărul 
socialist-comunist). 

Pufăitul aburilor şi fluierul locomotivei la plecarea din staţii îmi 
produceau o senzaţie de plăcere, de care nu mai avusesem parte 
de atâţia ani, şi acum ne apropiam vertiginos de destinaţie. 
Trecusem de Turnu-Severin, când mi-am adus aminte de cei de 
acasă: mi-am pus întrebarea ce voi putea face, cum mă întorc între 
copii cu mâinile fără să le pot aduce ceva dulciuri. Eram însă 
neputincios în a face ceva. Nu aveam în buzunar nici măcar un 
singur ban... Cei de la dreptul comun, hoţii, borfaşii etc., primeau 

ceva plată pentru munca lor de la închisoare, însă deţinuţilor politici 
nu li s-a dat nimic. Ca şi în alte situaţii, am adus la cunoştinţa 
Domnului prin rugăciune problema mea şi i-am încredinţat-o Lui. 
Aşa mi-am liniştit inima... 

Era o zi splendidă de vară, când pe la amiază am ajuns la 
Timişoara. Lume multă, forfotă mare la trenuri, am coborât şi noi cei 
patru, să ne găsim trenul de persoane care mergea în direcţia Arad. 
Eu am fost primul care am dat semnalul celorlalţi trei pierduţi prin 
mulţime şi i-am strigat:"Veniţi aici, ăsta-i trenul nostru spre Arad!" 

Cineva din mulţime, de la distanţă, mă strigă pe nume:"Mia, 
unde eşti? Ridică mâna să te văd!" Se strecoară prin mulţime şi mă 
întreabă:"Ce faci aici, unde mergi?" l-am spus că merg spre casă. 
M-a întrebat de unde vin. Eu i-am răspuns:"De la închisoare de la 
Jilava." Era loan Jurjeu, de seama mea, profesor la o Şcoală 
profesională în Arad, cunoştinţă din copilărie. Era şi el din familie de 
credincioşi baptişti. Impresionat peste măsură, îmi spune că atât de 
mult a dorit să-mi mai audă o dată vocea cântând şi m-a recunoscut 
după timbrul vocii. Cu un ton hotărât îmi spune:"Vino cu mine." M-a 
apucat de mână şi m-a dus la bomboneria din gară şi mi-a umplut 
buzunarele cu ciocolată şi cu alte dulciuri. 

Domnul a auzit suspinul şi dorinţa mea de a le duce ceva 
copiilor, să nu ajung acasă la ei cu mâinile goale şi a dirijat totul ca 
prin minune. Eu nu mă îndoiesc de acest lucru, în cazul meu nu a 
fost doar o coincidentă. A fost o intervenţie a Domnului meu Isus, 
care a întins cu două mii de ani în urmă mese în pustie, la mii de 
oameni, doar din cinci pâini şi doi peştişori... Am mulţumit Domnului 
şi i-am spus şi lui Jurjeu ce problemă aveam pe inimă cu câtva timp 
înainte, pe care o adusesem la cunoştinţa Celui ce m-a iubit şi S-a 
dat pe Sine la cruce pentru mine, spre mântuirea mea. A fost încă o 
dovadă de la Acela care a zis: “Nicidecum n-am să te las, cu nici un 
chip nu te voi părăsi” (Evrei 13 :5). Ionică s-a bucurat că Domnul a 
răspuns prin el la rugăciunea mea. 

Aşa cum ne apropiam de Arad, îmi făceam planul cum să mă 
strecor spre casă, fără să mă recunoască cineva. Voiam să fie o 
surpriză. Bani de tramvai nu aveam. Am zis, că mă voi strecura prin 
mulţime, ba chiar că voi coborî pe partea opusă a trenului. Dar 

ajuns în staţie împreună cu domnul Benţea, m-am şi trezit la scările 
de coborâre din tren. Am avut convingerea că nu ştie nimeni de 
sosirea mea. în realitate nu a fost aşa. Pe peronul mare al gării din 
Arad era o mulţime de persoane care mă aşteptau, când cineva 
m-a zărit a şi dat alarma:"lată-l pe Mia!" 

Au năvălit spre mine o grămadă de copii, între 5 şi 15 ani. 
Patru ai mei şi trei ai fratelui meu Nicolae. Apoi rudenii, cunoştinţe 
care au auzit vestea, care urmau să intre în schimb la “Tricoul 
Roşu”, toţi m-au năpădit cu întrebări, mi-au solicitat atenţia. Soţia 
Domnica nici nu a reuşit să se impună valului şi a rămas mai la 
urmă. învăţase să aştepte în tăcere ajutorul Domnului, în cei şase 
ani lungi de încercări şi aşteptare. Bucuria a fost mare. Fusesem 
“trădat” de fratele Vasile Moisescu care aflase de la cunoştinţele 
sale din Bucureşti. El a dat telefon la Arad să-i ceară familiei 
consimţământul să zăbovească o zi-două la Câmpulung-Muscel, la 
surorile lui. Cu acel prilej a spus şi despre mine că sunt pe drum 
spre casă. Surpriza a fost mare pentru mine şi nu am mai putut 
să-mi iau rămas bun de la tovarăşii mei de suferinţă. 

Cineva din familie ne-a asigurat costul unui taximetru, dar 
eram în total nouă persoane, cei şapte copii şi în plus soţia şi cu 
mine. Spre mirarea noastră, şoferul nu a schiţat nici un protest. A 
fost foarte impresionat de faptul ca veneam de la închisoare şi a 
văzut atâta mulţime în jurul nostru. Nu ştiu dacă a mai făcut înainte 
vreo cursă atât de aglomerată, dar i-am şi mulţumit de amabilitate. 

Primul popas l-am făcut în casa părintească, la mama mea, 
care avea acum 77 de ani. Bucuria revederii a fost mare. Lipsea 
însă tatăl meu care, la vârsta de 76 de ani, se mutase acasă la 
Domnul. L-am văzut în ziua procesului, în 18 februarie 1959 şi 
m-am bucurat din nou şi la recursul care s-a ţinut în ziua de 27 
martie, a aceluiaşi an. Cu ocazia primirii unui pachet cu articole de 
îmbrăcăminte, eu am interpretat că au fost rămase de la tatăl meu 
care a decedat. Eram la Stoieneşti în Balta Brăilei atunci şi cu 
ocazia primirii pachetului l-am plâns, căci a fost un om bun şi foarte 
respectuos în relaţiile cu oamenii. 

De la mama mea am mers spre casa părinţilor soţiei mele, 
unde locuia acum şi familia mea. Am rămas surprins câţi vecini au 

ieşit la stradă, unii chiar în mijlocul străzii, printre care erau români, 
unguri şi sârbi, chiar din familii de membri de partid şi mi-au urat 
bun venit, cu mâinile ridicate în sus. Dintre cei care vorbeau limba 
maghiară au folosit expresia: “Isten hoszta!”, care tradus înseamnă: 
“Dumnezeu te-a adus!” A fost o bucurie să revăd unele rudenii care 
au venit să mă vadă şi să putem sta de vorbă. Un verişor primar 
mi-a adus un cadou, o cutie foarte frumoasă, făcută chiar de mâna 
lui, cu oglindă interioară, pentru sculele de bărbierit. 

La plecarea din Jilava, ni s-a înmânat un document de 
eliberare din închisoare şi ni s-a pus în vedere să ne prezentăm 
urgent la Postul de Miliţie de care aparţinem. Sigur, scopul era ca 
să fim luaţi în evidenţă şi supravegheaţi îndeaproape. Nu mică mi-a 
fost surpriza să constat că cel ce m-a luat în primire a fost maiorul 
David Mihai, care a venit la Gherla în noiembrie 1961, la câteva zile 
după ce am sosit din Balta Brăilei, colonia Grădina, să mă 
ancheteze cu privire la fratele Alecu Panaitescu din Ploieşti, fostul 
reprezentant al Cultului Creştin după Evanghelie, aşa cum am 
menţionat şi cu altă ocazie. Politica lor neabătută a fost să mă 
intimideze, să mă înfrice, să nu reiau activitatea în câmpul 
Evangheliei, în caz contrar, voi avea de a face cu ei şi voi ajunge 
din nou la închisoare. Ca fost deţinut politic, am fost preluat sub 
supravegherea organelor de Securitate şi nu de Miliţie, cum erau 
trataţi condamnaţii de drept comun. Mi-au contrasemnat pe verso, 
biletul de eliberare de la închisoare din Jilava, şi m-au luat în 
evidenţa lor. Era primul document oficial de identitate, până la 
facerea noului Buletin de Identitate. 

în ziua de 31 iulie dimineaţa când străbăteam zona Olteniei cu 

j 

trenul accelerat spre Timioşoara, soţia Domnica s-a trezit din somn 
cu o stare de frământ deosebit, lată ce mi-a spus 
când am ajuns acasă, chiar în vorbele ei: “în dimineaţa zilei de 31 
iulie 1964, m-am trezit cu un simţământ de adâncă întristare. Pe 
măsură ce treceau orele, acest simţământ devenea disperare. 
Gândul îmi spunea că tu nu mai vii acasă. Este ultima zi când mai 
avea putere decretul de graţiere şi dacă n-ai venit până acum, 
înseamnă că tu nu te mai încadrezi în decret, pentru că nu ai putut 
fi reeducat. De aceea ne-au consolat doar cu un drept la vorbitor, 
după cinci ani şi jumătate, după care vei rămâne condamnat pe 

viaţă la D.O. (domiciliu obligatoriu). Apăsarea creştea peste sufletul 
meu. Am îngenunchiat şi în hohote de plâns m-am rugat: “Doamne 
Isuse, voia Ta este mai presus de orice! Dacă soţul meu nu vine, 
dă-mi putere să primesc totul din partea Ta!” Apoi am luat Biblia 
mea, m-am aşezat pe o canapea şi am vrut să încep să citesc. 0 
mişcare prin dreptul geamului dinspre stradă, mi-a atras privirea. 
L-am recunoscut pe fratele Viorel Truţă, care, din greşeală, trecuse 
de casa noastră, dar îndată l-am văzut cum s-a întors înapoi. Atunci 
am tresărit şi mi-am zis: “Până acum, acest frate nu m-a vizitat 
niciodată. Dacă acum mă caută, înseamnă că îmi aduce vestea 
mult dorită”. Am ieşit repede din casă şi am stat în prag, în timp ce 
el a şi ajuns în faţa mea. Ne-am uitat unul la altul în tăcere. Nici 
unul din noi nu putea vorbi. Emoţia era puternică. Nici să plâng nu 
am putut, decât am simţit un foc arzător în dreptul inimii şi am dus 
involuntar mâna pe piept. Am zis doar atât:"Aşa-i că vine? E pe 
drum!" Fratele a zis:"Da! Dar dacă aţi fost tare şase ani, să mai fiţi o 
zi! Apoi mi-a dat amănunte cu ce tren, din ce parte, şi la ce oră 
şoseşte “Mia”, cel mult aşteptat de mulţi! 

Doi dintre copii erau la ceilalţi bunici. în mare graba, Michael 
s-a dus cu bicicleta să-i cheme acasă. A urmat în şi mai mare grabă 
spălatul şi îmbrăcatul. Am plecat cu toţi patru cu tramvaiul la gară. 
Vestea s-a răspândit ca fulgerul în tot oraşul. în tramvai femeile mă 
priveau ele însele cuprinse de emoţie şi mai ales cu o satisfacţie 
tacită, pe care le-o dădea acest triumf dumnezeiesc asupra fiarei 
care a vrut să, ne înghită, dar n-a putut! Mărit în veci de veci să fie 
Domnul, cel singur vrednic de laudă”! 

Au urmat vizite ale unor fraţi scumpi din ţară, şi surori, dintre 
care pe unii nici nu i-am cunoscut înainte. Amintesc pe fratele 
Furdui de la Hunedoara, care a venit să aducă prinosul dragostei 
lor, a unui grup de câteva familii, care îndemnaţi de Duhul lui 
Dumnezeu, au făcut dărnicia în fiecare lună cu scumpătate şi unul 
dintre ei venea până la Arad să o pună în mâna soţiei sau a sorei 
Sânzeana Moisescu, ca să fie împărţită pe familii. 

Pe la începutul lunii septembrie, au venit şi două surioare 
tinere, profesoara Ortansa Grigorescu, împreună cu Virginia 
Albeanu din Bucureşti. Erau din gruparea “Creştini după 
Evanghelie, ramura II”, Adunarea lui Tudor Popescu, strada Carol 
Davila. 



Nu pot trece cu vederea vizita fratelui Aurel Popescu din 
Bucureşti, tot în luna septembrie, pe care îl vizitasem cu câteva zile 
înainte de a fi fost arestat. Mai târziu au fost arestaţi şi fratele Aurel 
şi sora Valerica, pentru mai multe zile, dar au fost puşi în libertate. 
Vizita lui mi-a produs o adâncă satisfacţie duhovnicească, prin 
încărcătura de dragoste şi smerenie de care era plin. Părtăşia 
duhovnicească avută cu acea ocazie, a echivalat ca şi când ar fi 
venit la noi un oştean al cerului. Ce mare lucru este unitatea de 
gândire şi simţire în Hristos Domnul, dintre mădularele Trupului 
Său, Ekklesia Lui slăvită. Pentru o astfel de unitate s-a rugat 
Domnul Isus în Evanghelia după loan, cap. 17. Această unitate nu o 
poate realiza decât Duhul lui Dumnezeu, între cei care au primit cu 
adevărat credinţa Domnului Isus Hristos. 

Cei care au fost eliberaţi înaintea mea din închisoare, cu un an 
sau aproape doi, acum erau încadraţi în adunările pe unde au 
crezut ei de bine. în ceea ce mă priveşte, am fost invitat să devin 
membru în adunarea din care, păstorul ne izgonise cu 16 ani în 
urmă. l-am pus întrebarea:"Eşti gata acum să suporţi consecinţele 
angajării mele în lucrare în această adunare?" Răspunsul a fost:"0, 
da, acum nu mai este cum a fost înainte." 

Fratele meu Nicolae era diaconul adunării. Evenimentele 
ulterioare au dovedit că nu a fost în stare totuşi să-şi împlinească 
făgăduinţa şi asigurarea dată cu vorba... 

în prima duminică dimineaţa am venit la adunare cu toată 
familia, însoţiţi şi de unul din fraţii mei, care s-a aşezat pe bancă 
alături de mine. Am rămas profund sesizat, însă, când la serviciul 
de zidire alăturea de păstor era şi “omul Securităţii”, care ne-a 
vândut, ne-a prigonit şi în final am ajuns la închisoare. Chiar din 
acel moment mi-am plecat capul în jos şi m-am rugat tot timpul, fără 
să îl mai ridic până la sfârşitul serviciului. Rugăciunea mea a fost ca 
acest om al fărădelegii să nu mai apară niciodată la acest amvon! 
Şi s-a şi întâmplat ceva uimitor. D.I., niciodată, nu a mai urcat la 
acel amvon şi în cele din urmă a trebuit să plece într-o altă 
adunare, care nu ar fi vrut să-l primească, dar au fost obligaţi de 
inspectorul de la culte, să fie primit. Activitatea lui de păstor “comis” 
de Securitate a încetat definitiv. în adunare, faptul că am stat tot 
timpul cu capul în jos, nu a putut să treacă neobservat, Eu nu 

vorbisem cu nimeni nimic despre el, dar m-am rugat Domnului şi El 
a făcut să fie înlăturat pentru totdeauna din orice poziţie de 
conducere sau influenţă, în toate adunările baptiste. Cu privire la 
persoana lui am fost întrebat într-o anchetă la închisoare: 

- Ce atitudine ai avea faţă de D.I., în cazul în care ai fi pus în 
libertate? 

Răspunsul meu a fost sincer şi adevărat, că nu am nimic de a 
face cu acest om. Dumnezeu l-a înlăturat, ca lucrarea Lui în 
adunare să nu poată fi împiedicată. Am ajuns să înţeleg, că de fapt, 
inspectorul de culte l-a rânduit la amvon în acea zi, ca să se vadă 
reacţia mea. Familia lui a ajuns să cunoască ceva din consecinţele 
păcatelor lui. Soţia i-a murit nu mult după aceea, fiica şi-a pierdut 
auzul, iar băiatul a ajuns singuratic, al nimănui. Mai pe urmă a murit 
şi el în mare mizerie şi nimănui nu i-a părut rău. “Grozav lucru este 
să cazi în mâinile Dumnezeului Celui viu! “ (Evrei 10:31). 

Timp de o lună de zile am stat să mă refac puţin din punct de 
vedere fizic, şi nu m-am angajat să lucrez. Apoi, de la 1 septembrie 
1964, m-am angajat din nou la aceaşi fabrică de la care plecasem, 
datorită arestării mele. Postul meu dinainte a fost acela de “Şef 
secţie Pregătire Plan”, şi baremul de salar pentru un asemenea 
post era de 2450 lei pe lună. în schimb, acum m-au angajat la 
Serviciul Desfacere, ca responsabil cu evidenţele pe fiecare 
gestionar, ce anume marfă are în stoc, pe fiecare zi. Până la 
venirea mea pe acest post a fost un haos, nici unul din gestionari 
nu ştia în ce ape se scaldă şi le era frică să nu vină vreun control de 
stat, cu posibilitatea să fie puşi în închisoare, în caz de lipsuri mari. 

Mi s-a spus că de început o să mi se dea un salar de 800 de 
lei lunar, dar după o lună voi fi încadrat corespunzător muncii 
calificate pe care am prestat-o în realitate. Femeia de serviciu cu 
curăţenia la magazii, avea 850 de lei pe lună, cu acces la premii. 
Nu a existat un salar mai mic în toată fabrica, în care lucrau vreo 
3500 de salariaţi. 

j 

Trebuie să spun că după o lună sau două, am ajuns cu 
cartotecile la zi, cu inventarul făcut şi care era real, fiecare 
gestionar fiind foarte bucuros şi mulţumit. Conducerea întreprinderii 
se folosea de evidenţele mele pentru anumite rapoarte pe care le 

întocmeau către Partid sau Ministerul Industriei Uşoare din 
Bucureşti, în loc să le ia de la Planificare sau de la Contabilitate, 
care ţineau evidenţe amănunţite cu produsele finite ale fabricii. 
Salarul însă nu mi l-au mărit corespunzător, aşa cum au promis la 
angajare, nici după doi ani. Era clar, un blocaj făcut de către 
organele de Securitate, ca să mă determine la compromisuri. 

Nu le-a convenit nici faptul că am devenit foarte activ în 
lucrarea din adunare cu tineretul. Responsabilul cu tinerii, era un 
frate bine cunoscut de mine, G.B., care de la început mi-a spus: 

- Mă bucur că ai venit. Hai împreună, să ne ocupăm cu 
activitatea în sânul tineretului. 

Şi eu am luat-o de bună invitaţia lui. Nu au trecut nici două sau 
trei săptămâni, şi frăţiorul meu nu a mai venit nici măcar la adunare, 
şi nimeni nu ştia de ce? M-am dus şi l-am căutat acasă, să stăm de 
vorbă, dar... l-am găsit într-o stare cu totul deosebită decât cea în 
care-l ştiam din totdeauna. Primirea pe care mi-a făcut-o a fost 
foarte rece şi orice încercare a mea, de a-l determina să vorbească, 
să-mi explice motivul pentru care s-a retras şi chiar nici la adunare 
nu mai venea a fost fără rezultat. în fapt el îmi făcuse oferta ca să 
lucrăm împreună la tineret. în cele din urmă mi-am dat seama că 
este legat de un duh de frică, timorat şi nu mai dorea să avem nici 
un fel de legătură. Cu greu, la insistenţele mele, mi-a spus că 
D.l. i-a atras atentia să se ferească de mine, să nu aibe nici o 
legătură cu mine, că în caz contrar va avea de suferit... Oricât am 
încercar să-l ajut, să nu se lase biruit de duhul de frică, a fost în 
zadar. El nu a mai putut fi recuperat. A activat pentru o scurtă 
perioadă ca şi învăţător al Şcolii Duminicale, dar a intrat în conflict 
cu fraţii din conducerea adunării, semn că el fusese de-acum 
acaparat şi de organele de Securitate. Neînţelegerile au fost destul 
de mari, încât a decis să plece la altă adunare. 

Dar lucrurile nu au rămas aici, trist şi dureros, a căzut şi într-o 
altă stare de păcat. Am ajuns să cunosc pe mai mulţi în viaţă, dintre 
aceia care nu au avut tăria să refuze orice legătură cu Securitatea 
şi atunci au sfârşit-o în păcatul beţiei, în care îşi găseau refugiu faţă 
de o conştiinţă încărcată. Securitatea avea multă experienţă şi pe 
mulţi a reuşit să-i răpună într-un fel sau altul. Printre metodele 

folosite era şi acela de a aranja anumite stări de flagrant delict, pe 
chestiuni amoroase sau de sustrageri de bunuri materiale. Omul 
prins în cursă era ameninţat că va fi dat pe faţă, ba chiar în unele 
cazuri că va fi acţionat în judecată cu ani grei de închisoare. în 
asemenea cazuri, mulţi au acceptat să devină informatori, 
colaboratori cu Securitatea comunistă. Aşa au încercat şi cu mine, 
după arestarea secretă, dar Domnul a fost mai tare şi m-a salvat 
din orice cursă întinsă de-alungul vieţii. 

Aşa şi la Fabrica Tricoul Roşu, mi-au întins curse şi de un fel şi 
de altul. Mi-au favorizat posibilitatea să mă îmbrac cu anumite 
produse, ca să le scot clandestin din fabrică şi pentru că nu au 
reuşit ca să mă convingă, mi-au arătat o listă cu anumite persoane 
chiar cu poziţii politice, care au primit pachete cadou să ducă 
acasă, dar eu am refuzat categoric. Au încercat şi printr-o schemă 
de tentaţie iscusit aranjată, ca să cad în plasa lor, dar Domnul m-a 
ferit prin harul Său, după Cuvântul Său, să birui orice ispită şi orice 
tentaţie, Mărit să fie Domnul, Cel vrednic de laudă! Mulţi însă şi 
dintre cei credincioşi au căzut în cursele lor, aşa că şi-au ruinat 
viitorul lor spiritual şi au ajuns chiar nişte epave; unii au murit mult 
prea de timpuriu. 

A doua duminică după masa am venit cu familia tot la 
adunarea din Sega. Pe treptele de la intrare, mă aştepta unul din 
cei mai zeloşi colaboratori ai regimului comunist, bătrânul frate N. 
N., care mă salută cu cordialitate şi mi-a zis:"Să ştii că am făcut 
bine soţiei tale în lipsa ta!" l-am răspuns:"Dacă ai făcut bine, 
Domnul îţi va răsplăti. Căci Domnul nu uită să răsplătească binele 
ca şi răul făcut pe pământ, de fiecare dintre noi!" 

Unul dintre fraţii care venise cu un an înainte de mine de la 

j 

închisoare, într-o zi l-a întrebat:"Frate N., anii au trecut şi iată că am 
venit şi noi de la închisoare. Fii sincer şi spune-ne care a fost rolul 
jucat de dumneata în arestarea şi condamnarea noastră?" 

Răspunsul a fost:"Este adevărat că am fost chemat şi eu să-mi 
spun părerea şi poziţia în legătură cu voi. Eu am declarat că din 
punct de vedere politic voi nu sunteţi vinovaţi. Dar sunteţi vinovaţi în 
ce priveşte doctrina baptistă." Apoi a mai adăugaf'Să ştii că şi 
acum, e suficient să spun doar un cuvânt şi veţi ajunge din nou la 
închisoare!" 



Soţia mi-a explicat apoi, la ce anume s-a referit, când a zis că 
în lipsa mea, “mi-a ajutat soţia”. într-o duminică dimineaţa, când 
soţia nu a putut merge la adunare, s-a trezit cu mama mea, care a 
silit-o să se îmbrace repede şi să vină la adunare, că fratele N. N. 
insistă foarte mult să vină. Soţia a cedat la presiunea mamei mele 
şi s-a dus. Târziu, pe la jumătatea serviciului divin, când se frângea 
şi pâinea la Cina Domnului, intră în adunare un domn necunoscut 
frăţietăţii şi s-a aşezat pe o bancă aproape de uşă, unde i s-a făcut 
loc. Soţia şi-a întors involuntar capul să vadă cine vine la adunare 
la ora aceea târzie. Şi, când l-a văzut pe acest domn, a avut o 
comunicare interioară că acela era un securist, care a venit să vadă 
dacă ea participă la adunările oficiale baptiste şi, mai ales, şi la 
Cina Domnului, cum îl asigurarse bătrânul nostru “prieten”... Ăsta 
era binele pe care l-a făcut soţiei mele, voia N.N. să-mi spună... 
Necunoscutul a ieşit şi a plecat îndată ce a văzut că soţia mea 
participa la Cina Domnului: deci, ea se încadrează în cultul oficial 
baptist şi nu este “dizidentă”. Ori, soţia mea a luat cina, pentru că 
avea părtăşie reală cu fraţii din adunare! 

Acum aş vrea să spun câteva cuvinte despre sfârşitul acestui 
om. Câţiva ani mai târziu, el a intrat într-o criză spirituală gravă cu 
privire la credinţă. Nu mai putea crede în puterea mântuitoare a 
Domnului Isus Hristos. El a propovăduit zeci de ani credinţa şi 
acum nu mai putea să creadă ceea ce el însuşi vestise, în puterea 
sângelui vărsat la cruce care poate şterge orice păcat, aceluia care 
vine cu pocăinţă sinceră la Mântuitorul. Păcatul vânzării şi trădării 
fraţilor i-a împietrit inima şi nu a mai putut crede, acum când era 
momentul să-şi sfârşească viaţa pe pământ. 

Agonia lui a durat un an de zile, timp în care l-au vizitat mulţi 
păstori şi fraţi care au căutat să-l readucă la credinţa pe care o 
predicase o viaţă întreagă, dar orice încercare a fost în zadar... La 
starea asta se referă Sfânta Scriptură când zice: “Ci îndemnaţi-vă 
unii pe alţii în fiecare zi, câtă vreme se zice: „Astăzi”, pentru ca 
niciunul din voi să nu se împietrească prin înşelăciunea păcatului” 
(Evrei 3:13). în versetul 14 Pavel continuă şi spune: “Căci ne-am 
făcut părtaşi ai lui Hristos, dacă păstrăm până la sfârşit încrederea 
nezguduită dela început”. 

Fratele Jean Staneschi a compus textul şi melodia cântării nr. 
317 din cartea “Scumpă Golgota”, cu titlul: “Nu glumi cu al tău 
suflet". în a doua strofă cuvintele sună astfel: 

Iar Satana mincinosul îţi şopteşte ne-ncetat: 

“Poţi să faci pe credinciosul, să-ţi păstrezi şi-al tău păcat!” 

E otrava ce în taină, pătimaş te va-nşela; 

îţi răpeşte fericirea, îţi distruge viaţa ta. 

Bietul om, care se credea mai credincios ca alţii, dar i-a trădat 
şi vândut pe fraţi, a murit în necredinţă. La înmormântare, care a 
avut loc în cimitirul “Pomenirea” din Arad, ultimul care a predicat 
Cuvântul a fost fratele Mihai Chiu, păstorul adunării Parneava, care 
fără ocoliş s-a referit la situaţia gravă în care s-a aflat acest frate în 
pragul morţii, fără să mai poată crede. înşelăciunea păcatului este 
mare şi nu este de mirare că şi apostolul Pavel insistă: “Dragostea 
să vă fie fără prefăcătorie. Fie-vă groază de rău, şi LIPIŢI-Vă TARE 
DE BINE” (Romani 12:9). 

Toamna anului 1964 a debutat cu un nou val de treziri 
spirituale. La acest fenomen spiritual a contribuit fără îndoială 
climatul politic destins, după o perioadă de opresiune dură 
desfăşurată în ţara noastră de politica partidului comunist, care se 
instalase bine în toată ţara, începând cu anul 1950. în chip minunat 
a mai contribuit şi întoarcerea de la închisoare a tuturor fraţilor 
închişi pentru credinţă. Ei au fost purtătorii unui suflu nou de viaţă 
duhovnicească, după ce au ieşit biruitori prin suferinţe şi prigoane 
fără precedent în secolul al 20-lea. Ceilalţi credincioşi au sesizat 
această realitate şi Evanghelia a ajuns să fie propovăduită cu multă 
putere. Teama care inhibase pe mulţi, a început să se destrame şi 
avântul spiritual părea de nestăvilit. Experienţele proaspete din 
închisori aduse de credincioşi, exprimate şi prin cântări noi născute 
acolo, de o frumuseţe rară, a dat aripi şi avânt tineretului, care şi-a 
predat viaţa Domnului Isus. Slujirea mea în rândul tineretului a prins 
putere şi rând pe rând s-au întors suflete la Dumnezeu. 

Trei mari evenimente au favorizat lucrarea lui Dumnezeu în 
toamna anului 1964 şi în anii următori: primul a fost plecarea la 
Domnul a unei tinere de 15 ani, Dorina Deznan, apoi a altei surori 

profesoare, în vârstă de 40 de ani, sora Aurica Buglea, care a 
rămas fecioară, necăsătorită, şi al treilea caz acela al plecării la 
Domnul a fratelui Sasu. 

Dorina Deznan a primit o lovitură la nivelui ficatului, din 
accident, pe când era la şcoală. 0 vârstă cu totul prematură pentru 
încheierea unei vieţi care abia începuse, dar fetiţa aceasta a murit 
într-o pace divină şi cu o mărturie spre slava Domnului Isus pe 
buze! Tinerii au văzut de bine să facă gardă zi şi noapte în jurul 
sicriului cu trupul neînsufleţit al Dorinei, iar Cuvântul lui Dumnezeu 
vestit cu acea ocazie a fost plin de foc ceresc. Am fost şi eu profund 
sensibilizat şi afectat de acest eveniment, care a constituit în 
acelaşi timp o cercetare pentru mulţi... 

Sora Aurica Buglea era tânăra care însoţise cu deosebit curaj 
pe soţia mea până acasă, după ce s-a botezat, ca să intervină în 
apărarea ei, în cazul în care tatăl ei ar fi fost gata să recurgă la 
mijloace dure. Nu a fost tocmai aşa, dar nefiind acceptată de tatăl 
ei, Aurica a luat-o în seara aceea şi a dus-o acasă la părinţii ei, pe 
Valea Crişului Alb, în comuna Tisa. Aurica împreună cu o altă soră 
au urmat studii universitare la Cluj şi ambele au ajuns profesoare 
de Geografie şi Ştiinţe naturale. Cealaltă soră era Lucia Pâncotan. 
Dar Aurica s-a îmbolnăvit de cancer mamar, care s-a răspândit mai 
apoi şi la plămâni şi astfel a plecat la Domnul. Am vizitat-o şi noi, 
soţia şi cu mine, în ultimele zile din viaţă. Suferinţele au fost mari, 
dar cerul ei spiritual era senin şi liniştit, iar Domnul a onorat-o cu o 
trecere într-un fel unic. Boala o adusese într-o stare de neputinţă 
totală, fără să mai poată mişca un singur deget. Deodată însă, îşi 
ridică mâinile în sus şi cu o lumină cerească strălucitoare pe faţa ei 
a strigat:"Uite-L că vine, vine!" Cei din familie care o străjuiau au 
întrebat:"Cine vine, pe cine vezi?" Ea a răspuns cu ultimile puteri: 
"Vine Domnul Isus să mă ia acasă!" Şi aşa şi-a dat duhul în mâna 
Marelui Ziditor şi Susţinător al vieţii, Dumnezeu! înmormântarea a 
fost un eveniment impresionant, într-o zi frumoasă de început de 
toamnă, cu cer senin, când frunzele începeau să cadă una câte una 
la pământ... Aşa s-a mutat la Domnul iubita şi neuitata noastră soră 
de credinţă, iar noi am condus-o pe ultimul drum cu simţăminte de 
adorare pentru Domnul Isus care a venit în întâmpinarea ei... 0 
scumpă mireasmă a lui Hristos a fost răspândită asupra tuturor 

celor ce au participat la înmormântarea ei, iar Evanghelia a fost 
vestită cu har unei mari mulţimi care s-a strâns în stradă, în faţa 
casei. LĂUDAT SĂ FIE DOMNUL! 

Cea de a treia înmormântare a fost a fratelui Sasu, pe care nu 
l-am cunoscut personal, dar am înţeles că a fost un credincios 
deosebit şi bun slujitor al lui Hristos. La procesiunea funerară, care 
a fost într-o zi de duminică, zi frumoasă, cu soare, au participat un 
număr record de oameni, aproximativ peste 5000 de suflete. Mare 
ocazie de vestire a Cuvântului lui Dumnezeu în oraşul Arad, în 
Piaţa Arenei, aproape de Stadionul Gloria. Cortegiul care trebuia să 
treacă prin centrul oraşului, spre cimitirul “Eternitatea”, era lung, de 
mai multe sute de metri, asa că s-a blocat circulaţia de tramvaie şi 
maşini pentru vreo 10 minute, fapt ce nu a convenit comuniştilor, 
dar aşa a rânduit Domnul. Un eveniment creştinesc cu adevărat 
grandios! ! Drumul până la cimitir eu l-am străbătut în compania 
domnului T., unul din profesorii copiilor noştri. într-o zi când a 
întâlnit-o pe soţia mea, acest domn profesor a apostrofat-o în felul 
acesta:"Doamnă, dacă vreţi să asiguraţi copiilor dumneavoastră un 
viitor fericit, atunci ar trebui să înaintaţi divorţ de soţul care este la 
închisoare... Altfel, copiii nu vor avea viitor!" Soţia i-a răspuns cu 
îndrăzneală şi francheţe:"Domnule T., eu nu pot face cum aţi făcut 
şi faceţi dumneavoastră, care v-aţi schimbat după împrejurări. Aţi 
fost cu legionarii, au venit acum comuniştii şi sunteţi cu ei, mâine 
vor veni alţii şi veţi fi cu aceia. Eu nu pot face asta, eu nu mă 
schimb de azi pe mâine. Eu am un Dumnezeu care a spus despre 
Sine: “Eu sunt Domnul, Eu nu Mă schimb, de aceea voi, copii ai lui 
lacov, n-aţi fost nimiciţi! ” (Maleahi 3:6). Omul nostru şi-a văzut de 
drum, fără să scoată vreun cuvânt. Cu prilejul înmormântării celui 
care a fost fratele Sasu, Dumnezeu mi l-a dat în grijă pe domnul 
profesor T., căruia i-am putut face şi eu mărturia Celui care a zis: 
“Eu sunt Calea, Adevărul şi Viaţa”, Isus Hristos, Mântuitorul şi 
Domnul nostru. Cum şi-a terminat profesorul T. viaţa, nu ştiu. Dar 
spre marea noastră bucurie, unul din fiii lui, care luase în căsătorie 
pe una din fetele fratelui Sasu, am aflat zilele trecute (septembrie 
2002) că se află în Denver, Colorado, că este şi el credincios şi a 
primit botezul credinţei în Domnul Isus. Slăvit să fie şi preamărit 
Isus Hristos, Domnul nostru! Partea noastră este să aruncăm 

sămânţa şi Domnul face să încolţească, să crească şi să aducă 
rod. Profesorul T. a ajuns să vadă cu ochii lui, că odraslele noastre 
au avut un viitor binecuvântat, fără să fi făcut compromisuri cu 
privire la credinţa noastră. Mare este Domnul şi vrednic de laudă! 
Lucrarea cu tineretul mergea înainte cu avânt, dar şi împotrivirile 
creşteau în aceeaşi măsură, l-am învăţat mai multe cântări, dintre 
care una a fratelui N. Moldoveanu avea să întărâte pe inspectorul 
de culte şi Securitatea care era tot timpul cu ochii pe mine. Ăsta era 
şi unul din motivele care m-au ţinut la salariul minim de 850 de lei 
pe lună, timp de doi ani. lată cuvintele: 

Turmă mică, nu te teme, Domnul e Păstorul tău. 

Urle lupii-n orice vreme şi furtuna-n jur de-ar geme, 

Dar de tine, nu te teme, /:nu se-atinge nici un rău! :/ 

Două idei au fost considerate periculoase şi dăunătoare 
regimului comunist, din această primă strofă. în primul rând ideea 
de “a nu te teme”. Tot sistemul comunist era bazat pe teroare, pe 
frica pe care o inoculase Satan în oameni, ca să îi poată ţinea robi. 
în cuvântul lui Dumnezeu sunt două texte care trebuie luate în 
seamă în această privinţă. Primul este acela exprimat în Proverbe 
29:25: “Frica de oameni este o cursă, dar cel ce se încrede în 
Domnul n-are de ce să se teamă“. în general e ştiut că tineretul 
este purtătorul ideilor noi şi este gata de acţiune, gata de a pune în 
practică ideile pe care şi le-a însuşit, din moment ce frica este 
înlăturată. Frica paralizează gândirea şi voinţa de acţiune, de frica 
de a nu suferi. Cu totul opusă fricii de oameni este însă frica de 
Domnul Cel Atotputernic, prin puterea căruia stau toate lucrurile. în 
Proverbe 9:10 Solomon spune: “începutul înţelepciunii este frica de 
Domnul; şi ştiinţa sfinţilor, este priceperea”. în virtutea acestei ştiinţe 
de totdeauna a sfinţilor, cât şi a fricii de Domnul, apostolii au 
răspuns marelui preot, înaintea Soborului din Ierusalim, cu deplină 
îndrăzneală şi autoritate de sus:“Trebuie să ascultăm mai mult de 
Dumnezeu decât de oameni!” (Fapte 5:29). Dumnezeu trebuie să 
fie autoritatea supremă în viaţa fiecărui copil al Său, în familiile 
sfinţilor, cât şi în toate Ekklesiile lui Dumnezeu. Răsturnarea acestui 
principiu de fundament în Biserica din Laodicea, i-a adus la starea 
de apostazie şi L-au scos afară din adunare pe Domnul Isus. 
Laodicea înseamnă “judecata poporului, sau drepturile poporului”. 



Din cele mai vechi timpuri în creştinismul decăzut s-a dat 
prioritate poporului şi nu lui Dumnezeu. Ce zice poporul, cei mulţi, 
nu ce zice Domnul. Lucrul acesta duce la starea de necunoaştere, 
neidentificare de sine, de ticăloşie (ticălos, cu mască, făţărnicie), 
nenorocire, sărăcie spirituală, orbire şi goliciune. 

La o asemenea împilare spirituală doreau comuniştii să ne ţină 
pe noi creştinii, fără mărturia vie a lui Hristos prin puterea Duhului 
Sfânt, ci prin robia duhului de frică de oameni, care este de la cel 
rău. De aceea cântarea: “Turmă mică nu te teme”, pe care o 
cântam cu tinerii care au fost treziti la o viată nouă în Hristos, au 
cautat cu tot dinadinsul prin “oamenii lor” să o facă să nu mai fie 
cântată. Ea avea un mesaj mobilizator pentru tineret, nu la răscoală 
împotriva regimului ci la supunere şi ascultare de Domnul, înainte 
de toate, cum au spus apostolii în faţa marelui preot şi a Soborului 
din Ierusalim. Pentru o asemenea convingere de a da întâietate 
Domnului eram eu considerat împreună şi cu alţi fraţi, “un pericol”, 
pentru regimul comunist. Ei doreau să ne scoată din mărturia 
creştină, de a propovădui Evanghelia eliberatoare a mântuirii pentru 
oameni, prin cunoaşterea Domnului Hristos. 

Al doilea text în legătură cu frica este cel din Evrei 1:14-15: 
“Astfel dar; deoarece copiii sunt părtaşi sângelui şi cărnii, tot aşa şi 
El însuşi a fost deopotrivă părtaş la ele, pentru ca, prin moarte, să 
nimicească pe cel ce are puterea morţii, adică pe Diavolul, să 
izbăvească pe toţi aceia care, prin frică erau supuşi robiei toată 
viaţa lor”. Slavă Ţie, Doamne, pentru moartea Ta de bună voie la 
cruce, ca noi să nu mai fim robii fricii şi prin frica Diavolului, care 
este şi tatăl comunismului şi al tuturor nihiliştilor tăgăduitori de 
Dumnezeu. 

Apoi, în prima strofă amintită mai sus este a doua idee 
periculoasă: “urle lupii-n orice vreme”. în anchete, au vrut să audă 
din gura noastră, cine sunt acei lupi care urlă în orice vreme şi la ce 
anume se referă în mod practic. De fapt ei deja s-au identificat pe ei 
înşişi ca “lupi care urlă” şi acest lucru i-a deranjat mult, ca o 
adevarată ofensă. Răspunsul nostru a fost că, Satan este prezentat 
ca şi un lup în această cântare, aşa cum apostolul Petru îl prezintă 
în Cuvânt ca un leu care răcneşte, care dă târcoale şi caută pe cine 
să înghită! De Diavolul şi de spiritele lui să nu avem nici o frică, era 

răspunsul potrivit înţelepciunii de sus, ca să nu cădem în cursa pe 
care ne-au întins-o cu dibăcie. 

Am fost anchetat mult la Securitate şi în legătură cu unele din 
cântările mele. Ei au trimis agenţi de ai lor, informatori, recrutaţi din 
rândul celor credincioşi, care foarte curând după ce am venit de la 
închisoare, au venit în vizită la noi, măcar că nu îi cunoscusem 
înainte. Bunăoară M. cu soţia, veniţi din Simeria, au găzduit la noi 
două zile şi o noapte şi mi-au cerut caietul din care au copiat toate 
cântecele compuse la închisoare. Mai târziu mi-am dat seama că el 
fusese trimis de Securitate cu acest scop precis. Am înţeles şi de la 
fraţii din Simeria şi Deva, că împreună cu un alt “frate”, ei au fost 
martori acuzatori ai păstorului Vădan şi ai fratelui diacon 
Alexandrone din Simeria, care au făcut închisoare. La recursul 
acestui proces ţinut în Deva, s-a întâmplat să fiu în localitate şi 
împreună cu păstorul L. din Deva am asistat la dezbateri. Cei doi, 
M. şi R., au participat şi ei la recurs, într-o ţinută spirituală 
deplorabilă, care ne-a trezit deopotrivă şi dispreţul şi 
compătimirea... înaintea plecării din România, am fost avertizat de 
un ofiţer superior de la Securitate, venit special de la Bucureşti, ca 
să mă ameninţe, că voi avea de-a face cu ei şi că îi voi întâlni şi aici 
în America. Am rămas cu totul surprinşi când, în anul 1981, a apărut 
la noi în casă, aici la Chicago şi “domnul M. cu soţia”. Am avut 
ocazia să le fac slujba duhovnicească de care au avut atâta nevoie, 
o mireasmă a lui Hristos dela moarte spre moarte probabil, 
deoarece au fost pe deplin afundaţi pe o cale a pierzării. Din pricina 
celor doi oameni, M. şi R., reprobaţi de fraţii din Simeria, a avut de 
suferit şi fratele avocat Bărbătei din Cluj, care a avut rol de apărător 
al fraţilor Vădan şi Alexandrone. A avut Domnul Isus parte de 
vânzători, de trădători, aşa cum au avut parte şi apostolii Lui, şi aşa 
a rămas până în zilele noastre. Important este să ştim de care parte 
am fost, a celor ce au suferit pentru Numele scump al Domnului 
Hristos, sau de partea acuzatorilor, agresorilor, defăimătorilor 
copiilor lui Dumnezeu. 

Primul cântec primit de la Domnul, curând după ce am fost 
arestat, a fost acela care a ilustrat întoarcerea mea la Dumnezeu, 
cu imagini din pilda Samariteanul milostiv. Unul din cântecele cu 
privire la care am fost anchetat de Securitate a fost şi acesta. Voiau 

cu orice chip să mă ţină sub presiune şi să găsească ceva capete 
noi de acuzare. Cântarea are 3 strofe: 

Eram un păcătos pierdut făr’ căpătâi, 

Dar m-a văzut Hristos, El m-a iubit întâi; 

Pe nume m-a chemat: “0, vino la Mine”, 

Eu te-am răscumpărat murind pentru tine. 


Cor: Azi sunt fericit şi cânt că-s mântuit; 
Păcatul mi-e iertat prin sângele vărsat. 

Azi sunt fericit şi cânt că-s mântuit, 

Prin harul Său bogat, Isus, El m-a salvat! 

Eram între tâlhari, căzut jos, crunt lovit, 
Zăceam în chinuri mari, ei moartea mi-au gătit; 
în starea asta rea Isus m-a întâlnit, 

El rănile-a legat şi har mi-a dăruit. 


Azi liber sunt deplin, sfărmat e jugul greu, 

Şi pace am din plin, prin Salvatorul meu, 

Viaţa i-am predat şi tot ce am e-a Lui; 
în veci fie lăudat Numele Domnului. 

Ancheta lor s-a axat mai mult pe strofa a doua:"Cine sunt 
tâlharii? Cine este cel căzut jos, bătut, rănit, în chinuri mari? Nu-i 
aşa că tâlharii suntem noi, cei care te-am arestat, bătut şi chinuit 
chiar până la moarte?" Răspunsul meu a fost:"Nicidecum!" Enervat, 
striga la mine:"De ce minţi, fi sincer şi spune adevărul. E clar ca 
lumina zilei că ne-ai făcut tâlhari pe noi, că te-am bătut şi am vrut 
să te şi omorâm?" în cazul că mă puteau dovedi aşa, soarta mea ar 
fi fost pecetluită. 

Eu am încercat să le explic că în acest cântec este vorba 
despre întoarcerea mea la Dumnezeu, în lumina pildei spusă de 

Domnul Isus, cu privire la Samariteanul milostiv. Tâlharii sunt 
păcatele mele pe care le-am făptuit în vâltoarea ispitelor regizate de 
Satan şi Sfânta Scriptura ne spune clar că: “Păcatul odată făptuit 
aduce moartea şi că plata păcatului este moartea”, dar “darul fără 
plată al lui Dumnezeu este viaţa veşnică în Isus Hristos, Domnul 
nostru” (Romani 6:23). Deci, în cântecul meu nu sunteţi 
personificaţi dumneavoastră ca şi “tâlhari”, ci păcatele mele făcute 
înainte de întoarcerea mea la Dumnezeu”. La punctul acesta am 
prins momentul şi i-am pus şi eu ofiţerului anchetator o Întrebare:"în 
Pilda Samariteanului milostiv, Samariteanul personifică pe Domnul 
Isus Hristos. Este Isus Hristos o persoană reală sau fictivă?" A stat 
omul meu să gândească şi nu s-a grăbit să răspundă. în cele din 
urmă, a spus:"Fictiva." Eu i-am răspuns prompt:"în cazul acesta şi 
tâlharii din pildă nu sunt persoane reale, ci fictive. Deci nu este o 
referire la dumneavoastră în cântecul meu, aşa că la interpretarea 
dumneavoastră legătura cu tâlharii rămâne fără obiect!" 

Cu altă ocazie am fost anchetat cu privire la o vorbire a mea în 
adunare din textul de la 2 Corinteni 10:4-5: “Căci armele cu care ne 
luptăm noi nu sunt supuse firii pământeşti, ci sunt puternice, întărite 
de Dumnezeu ca să surpe întăriturile. Noi răsturnăm izvodirile minţii 
şi orice înălţime care se ridică împotriva cunoştinţei lui Dumnezeu; 
şi orice gând îl facem rob ascultării de Hristos.” Am fost luat şi tras 
la răspundere, la ce fel de luptă, arme, răsturnări, m-am referit eu în 
adunare:"Ce, vreţi să faceţi revoluţie?" Erau foarte sesizaţi de acest 
subiect provocator, la adresa regimului comunist. în situaţii de felul 
acesta, aveam nevoie de lumină de sus, ce şi cum trebuie să 
răspund, pentru a nu cădea în vreo capcană pe care o întindeau cu 
multă dibăcie, cu atât mai mult că mă ameninţau cu un nou proces 
şi închisoare. Mi-am îndreptat inima spre Domnul şi am cerut ajutor 
prin rugăciune în duhul meu, pe baza promisiunii: “Când vă vor 
duce să vă dea în mâinile lor, să nu vă îngrijoraţi mai dinainte cu 
privire la cele ce veţi vorbi, ci să vorbiţi orice vi se va da să vorbiţi în 
ceasul acela; căci nu voi veţi vorbi, ci Duhul Sfânt” (Marcu 13:11). 0, 
ce minunată asigurare am primit de la Domnul! Ori, noi ştiam că 
anchetatorii erau foarte dornici să se afirme în slujba lor, căci în 
funcţie de aceasta erau avansaţi în grad şi apreciaţi de mai marii 
lor...’ 

în procesul intentat de marii preoţi împotriva Domnului Isus 
erau acuze foarte grave puse în sarcina Lui, ca şi aceea că S-a 
făcut pe Sine împăratul Iudeilor. Astfel, judecătorul Pilat îl întreabă: 
"Eşti, Tu, împăratul Iudeilor?" Evanghelia după Matei precizează că 
răspunsul Domnului Isus a fost afirmativ şi scurt:"Da sunt!" Dar la 
învinuirile Iudeilor, marilor preoţi şi a bătrânilor, nu a răspuns nimic. 
Evanghelistul loan mai precizează că Domnul Isus a mai adăugat: 
"împărăţia Mea nu este din lumea aceasta; dacă ar fi din lumea 
aceasta, slujitorii Mei s-ar fi luptat ca să nu fiu dat în mâinile 
Iudeilor!" 

După ce am clarificat aceste lucruri în legătură cu Domnul 
Isus, le-am spus că şi eu fac parte dintr-o împărăţie a lui 
Dumnezeu, ca şi credincios în Domnul Isus, dar care nu este din 
lumea aceasta, este o împărăţie spirituală, care începe în inima 
celui ce crede. Când Domnul Isus a răspuns fariseilor care îl 
chestionau cu privire la subiectul acesta, Luca ne spune că 
răspunsul Lui a fost: “Căci iată că împărăţia lui Dumnezeu este 
înlăuntrul vostru.” Iar apostolul Pavel spune şi mai mult: împărăţia 
lui Dumnezeu nu se referă la lucruri materiale, mâncare şi băutură, 
ci dimpotrivă “este neprihănire, pace şi bucurie în Duhul Sfânt” 
(Romani 14:17). 

Anchetatorul nu s-a dat bătut şi m-a întrebat:"Dar cum rămâne 
cu lupta, cu armele, despre care răsturnare este vorba?" l-am 
răspuns că apostolul Pavel dă un răspuns excepţional în epistola 
către Efeseni capitolul 6:11-13, cu privire la acest subiect: 
“îmbrăcaţi-vă cu toată armătura lui Dumnezeu, ca să puteţi ţine 
piept împotriva uneltirilor. Căci noi n-avem de luptat împotriva cărnii 
şi sângelui, ci împotriva căpeteniilor, împotriva domniilor, împotriva 
stăpânitorilor întunericului acestui veac, împotriva duhurilor răutăţii 
care sunt în locurile cereşti. De aceea, luaţi toată armătura lui 
Dumnezeu, ca să vă puteţi împotrivi în ziua cea rea şi să rămâneţi 
în picioare, după ce veţi fi biruit totul.” Deci lupta noastră este una 
spirituală, care se duce cu arme spirituale, împotriva unor fiinţe 
spirituale, care sunt arătate în continuare în text, iar printre arme 
este şi rugăciunea. Securiştii însărcinaţi cu anchetarea celor 
credincioşi, erau obligaţi să aibă Biblie şi să o cerceteze, pentru a-i 
combate şi uneori ne cereau să le arătăm unde scrie ce susţinem 
noi. 



A mai rămas o idee de care voiau să ştie cum am înţeles-o şi 
cum am prezentat-o în vorbirea mea în adunare: “Noi răsturnăm 
izvodirile minţii şi orice înălţime care se ridică împotriva cunoştinţei 
lui Dumnezeu; şi orice gând îl facem rob ascultării de Hristos.” 
Adică:"Ce spunem noi, comuniştii, sunt izvodiri ale minţii, nu-i aşa? 
Hai, fii sincer şi spune fără ocolişuri!" 

"Dar şi până acum eu v-am dat răspunsuri pertinente, reale, la 
ceea ce m-ati întrebat." Domnul Isus mi-a dat îndrăzneala să le fac 

mărturia:"Aşa cum în comunism gândirea este structurată pe 
principiile de fundament ale filosofiei marxiste, elaborate de Marx şi 
Engels, aplicată şi completata de Lenin şi Stalin, marii dascăli ai 
comunismului, consideraţi o autoritate în materie, la fel noi creştinii, 
avem gândirea noastră fundamentată pe Cuvântul lui Dumnezeu, 
revelat nouă prin Isus Hristos şi prin Duhul Sfânt, explicat şi 
adeverit prin sfinţii apostoli. Domnul Isus Hristos ni s-a revelat ca 
Cel ce este: “Calea, Adevărul şi Viaţa”, sau în alte traduceri: 
Realitatea. Tot cea ce contravine gândirii lui Hristos, ultima 
Realitate, este o izvodire a minţii, o născocire, pe care noi o 
răsturnăm şi nu o acceptăm. Tot ce se ridică împotriva cunoştinţei 
lui Dumnezeu şi a descoperirii lui Hristos, creştinii nu pot primi, nu 
pot accepta; este considerată o reprezentare falsă a imaginaţiei, 
care nu corespunde realităţii, plăsmuire ieşită din sfera raţiunii. 
Pentru noi, gândirea lui Isus Hristos, care ne-a revelat pe 
Dumnezeu - Tatăl, este cheia de boltă a Adevărului absolut. Ceea 
ce nu corespunde legilor lui Dumnezeu de la temelia creaţiei în 
universul material şi spiritual, sunt izvodiri, născociri, plăsmuiri ale 
minţii omeneşti înstrăinată de la Adevăr!” 

Atunci când anchetatorii Securităţii erau prinşi pe picior slab, 
schimbau subiectul. 

S-au împlinit doi ani de când am venit de la închisoare şi 
situaţia încadrării mele profesionale la un salar corespunzător, 
potrivit promisiunii iniţiale, nu s-a schimbat. Eram plătit cu cel mai 
mizer salar din Republică, de 800 de lei, ceea ce însemna cu 1600 
lei în minus în fiecare lună, faţă de nivelul la care aş fi fost plătit, în 
cazul că nu aş fi fost condamnat la închisoare. Ori la o familie cu 
şase persoane, cu nevoi arzătoare, era cu totul nesatisfăcător. Ei 
scontau că la un moment dat voi fi determinat să accept 


330 



compromisul, pentru a cere şi a completa formulare de reabilitare, 
cum au făcut unii... Eu însă nu puteam să accept cu nici un chip 
acest fapt, care mi-ar fi afectat grav integritatea spirituală, cu o 
tăgăduire a adevărului în Hristos pe care l-am trăit şi, care ar fi 
echivalat cu o trădare însăşi a Domnului. 

Unul dintre fraţii mei, Beniamin, la o întâlnire cu un prieten de 
al lui, au ajuns să discute situaţia mea economico-financiară, care 
era sub orice limită. Acesta îi spune fratelui meu:"Te rog, spune-i să 
vină la mine să stăm de vorbă. Cred că îl pot ajuta." 

Mi-am luat inima în dinţi şi m-am dus să îl caut acasă la 
locuinţa lui, într-o seară stabilită de el. El era Şeful Serviciului de 
A.L.T. (Aprovizionări, Livrări, Transport), la gostatul Vladimirescu, la 
o distanţă de aproape 15 km, de la locuinţa noastră din Arad. Nu 
era deloc o situaţie uşoară pentru mine, dar mi-a asigurat un post 
de referent tehnic în serviciul lui, cu un salar de 1350 de lei. Eu 
ştiam că în structura societăţii comuniste, nu poţi să te mişti fără să 
fii sub control strict. Era avantajul, însă, ca în domeniul Agro- 
Alimentar, era o libertate mai mare de mişcare la angajarea în 
serviciu. 

Pe lângă munca propriu-zisă de birou, cu evidenţe de 
aprovizionări, livrări, transporturi, mi-a revenit sarcina de a însoţi în 
fiecare seară, după orele de lucru la birou, maşina care ducea 
marfă spre vânzare la cele două magazine ale Gostatului, aflate în 
centrul oraşului Arad. Asta însemna zilnic câte 2-3 ore 
suplimentare, dar care nu se plăteau. Era o lege nescrisă în gostat, 
ca pentru munca în plus, şi care nu se plătea, să pot lua câte o 
găină pentru familie. Deşi eu duceam directorului, inginerului şef şi 
la alţi inspectori acasă carne, (fără forme legale), şi cofraje cu ouă, 
cugetul meu era greu apăsat în fiecare zi a face acest lucru pe care 
toţi ceilalţi îl făceau fără probleme. Din pricina aceasta cugetul îmi 
era legat şi durerea cea mai mare era că nu mai puteam să zbor cu 
spiritul spre înălţimi, în prezenţa Domnului meu, aşa cum am trăit 
anii ce trecuseră, fie la serviciu, fie la închisoare. Femeilor 
vânzătoare de la Gostat, nu le convenea un om ca mine, ci ar fi vrut 
unul cu care să mai facă afaceri, cum făcuseră cu alţii, adică să 
cântărim marfa şi pe nota de livrare să scriem cu 2-3 kg mai puţin, 
iar din diferenţa obţinută să-mi dea şi mie alte produse, salamuri, 

brânzeturi pentru familia mea. Eu nu am putut face însă aşa, 
cugetul meu faţă de Domnul dădea semne mari de alarmă. 

într-o seară însă, administratoarea magazinului de desfacere 
Gostat, cu ajutoarele ei, cu sila au scris mai puţin şi mi-au băgat în 
servietă o rudă mare de salam, de toată bunătatea. Nu pot să spun 
cât de greu a tras salamul acela pe sufletul meu şi cum de am putut 
să cedez totuşi la insistenţele acelor femei... Noaptea aceea a 
trecut greu şi a fost foarte lungă pentru mine şi abia am aşteptat să 
vină dimineaţa să corectez greşeala făcută în ajun. Când am ajuns 
seara la magazin, am rugat vânzătoarea să accepte corectarea 
notei de livrări ori cât ar fi fost contravaloarea salamului, şi eu am 
achitat preţul. Oh, ce mare binecuvântare a făcut sufletului meu 
acest lucru, de a intra în ordine şi nici găini nu am mai luat. Femeile 
“binefăcătoare” s-au crucit şi nu puteau să înţeleagă ce e cu mine, 
de ce nu pot să accept ceea ce toţi fac şi încă la o scară mult mai 
mare. 

După opt-nouă luni, în mai 1967, a venit o veste tristă pentru 
Gostatul Vladimirescu! S-a dat ordinul să fie lichidat şi cele trei 
sectoare să fie predate altor gostate după profilul respectiv. Tot 
personalul a fost plasat la alte gostaturi, cu o singură excepţie, a 
persoanei mele. Eu am rămas fără serviciu şi asta nu la întâmplare. 
Pe fir era Securitatea, care a venit să mă facă să înţeleg că nu pot 
face ce vreau în comunism. Demisia mea de la “Tricoul Roşu” au 
socotit că e necesar să fie sancţionată drastic, aşa ca să nu mai pot 
să găsesc alt serviciu, din care să pot câştiga existenţa pentru 
familie. Nu mi-am pierdut nădejdea în Dumnezeu, care ne-a purtat 
atâţia ani, ca şi pe aripi de vultur. Totuşi, a fost necesară înteţirea 
luptei bune a credinţei prin rugăciuni de fiecare zi împreună cu 
soţia, aşteptând în tăcere ajutorul Domnului. 

Am început să cutreier oraşul, să găsesc un loc de muncă şi 
asta în fiecare zi, pentru o perioadă mai lungă de timp. Dar nicăieri 
nu am găsit. După mai multe zile de căutare, am aflat un post de 
contabil vacant, la o anumită intreprindere. M-am prezentat la 
secretariat şi am fost condus la serviciul de contabilitate, unde am 
fost supus la un test practic în materie. Prin harul lui Dumnezeu am 
fost bucuros că am reuşit să trec cu bine testul şi mi s-au făcut 
formele de angajare. Mi s-a spus să vin ziua următoare, să mi se 

spună ce trebuie să fac şi unde să mă prezint la locul de muncă. 
Ziua următoare m-am prezentat şi, nu spre surprinderea mea, am 
înţeles că drumul angajării este tăiat de Securitate. Biroul de 
Personal din orice întreprindere de stat era sub control strict şi orice 
angajare trebuia să fie aprobată de Securitate, chiar dacă treceai 
testul profesional, nu puteai fi angajat fără acordul lor. Aşadar, 
încercarea de a găsi un serviciu continua pentru alte cateva zile, pe 
drumuri, fără să găsesc o rezolvare. 

în acest timp de încercare, familia totuşi nu suferea de foame, 
am avut strict necesarul pentru viaţă asigurat prin rudenii şi mai 
ales prin fraţii pe care i-a folosit Dumnezeu în chip minunat. După 
câteva zile, găsesc la o altă intreprindere, de fapt o Cooperativă 
meşteşugărească, un post vacant pentru care iarăş am dat un test 
corespunzător de calificare. Spre bucuria mea, testul a fost trecut 
cu bine şi mi s-au făcut formele de angajare. Dosarul ajuns la Biroul 
de Cadre, care era pârghia securităţii în orice instituţie, a fost blocat 
şi nu am fost angajat, l-am mulţumit Domnului şi pentru acest 
insucces, căci ştiam în străfundul fiinţei mele adevăratul motiv 
pentru care se întâmpla aşa ceva. Aveam un şir lung de experienţe 
în trecut şi am ştiut că şi această încercare va desăvârşi răbdarea 
şi credinţa mea, iar Domnul va lucra. Apostolul Petru, în prima lui 
epistolă scrie aşa de minunat: “Voi sunteţi păziţi de puterea lui 
Dumnezeu, prin credinţă, pentru mântuirea gata să fie descoperită 
în vremurile de apoi! în ea voi vă bucuraţi mult, măcar că acum, 
dacă trebuie, sunteţi întristaţi pentru puţină vreme, prin felurite 
încercări, pentru ca încercarea credinţei voastre, cu mult mai 
scumpă decât aurul care piere şi care totuşi este cercat prin foc, să 
aibă ca urmare lauda, slava şi cinstea, la arătarea lui Isus Hristos, 
pe care voi îl iubiţi fără să-L fi văzut, credeţi în El fără să-L vedeţi şi 
vă bucuraţi cu o bucurie negrăită şi strălucită, pentru că veţi 
dobândi, ca sfârşit al credinţei voastre, mântuirea sufletelor voastre” 
(1:5-9). Cu toate că ştim şi experimentăm aceste lucruri, lupta 
credinţei trebuie dusă în fiecare zi, pentru că ispitele puse la cale de 
Satan ne asaltează din diferite părţi, fără răgaz... 

A urmat o nouă săptămână, pentru care ne-am încredinţat cu 
soţia în mâna bună a Domnului. Am luat tramvaiul nr. 4, de la 
capătul de linie, cu direcţia spre centrul oraşului. Odată trecut de 

Staţia Gării C.F.R., spre centru, în tramvaiul aglomerat de la gară, 
întâlnesc pe bunul domn şi frate în ale credinţei, inginerul Traian 
Pelau. Amabil, mă întreabă pe unde sunt şi ce mai fac. în câteva 
cuvinte i-am spus experienţele mele din ultimele săptămâni în 
căutarea unui serviciu, dar fără nici un rezultat pozitiv. Grăbit, căci 
trebuia să coboare, spune să fac o cerere, s-o semnez, şi mâine 
dimineaţa să vin la Fabrica de Confecţii şi să îl caut la biroul 
directorului. A precizat să nu merg la “Biroul Personal” ci direct la 
dânsul, în Biroul Directorului. Ştia dumnealui de ce aşa, ca să nu 
am surprizele de mai înainte... 

Am făcut aşa cum mi s-a spus şi mi-a scris pe cerere, că 
angajarea se aprobă pe postul de Şef Secţie Pregătire Plan 
Financiar, cu data şi semnătura directorului. Cei de la cadre nu au 
avut altceva de făcut decât să se conformeze, cu facerea formelor 
de angajare. Am văzut încă o dată purtarea de grijă a lui 
Dumnezeu, cum m-a scapat de la “Tricoul Roşu”, unde era atâta 
ostilitate împotriva mea, cât şi de la Gostatul care era aşa de 
departe de casă, unde în plus trebuia să lucrez de dimineaţa până 
seara şi cu o conştiinţa frământată de atâtea ilegalităţi ce trebuia să 
le fac. Chiar şi acele uşi închise în calea angajării au fost datorită 
faptului că Dumnezeu avea ceva mai bun pentru mine. Drumurile 
închise nu înseamnă neapărat pierderi, când viaţa ta este 
încredinţată în mâna lui Dumnezeu! Mărit să fie Domnul! 

j 

Vara anului 1967 s-a remarcat şi printr-o perioadă de 
destindere în climatul politic internaţional. Din ţările din Apus s-a 
permis să intre în România mai mulţi turişti, printre care şi misionari 
creştini, şi grupuri de tineri evanghelişti, care au vestit Cuvântul lui 
Dumnezeu şi au cântat cântări creştine minunate, având o bună 
influenţă asupra lucrării lui Dumnezeu din toată ţara. în virtutea 
acelei destinderi, directorii şi preşedinţii de întreprinderi economice 
şi industriale, au primit o mai mare independenţă şi autoritate în 
exercitarea atributiunilor de serviciu, fără controlul strict al 
activiştilor şi secretarilor de partid, dar nu pentru o perioadă lungă 
de timp... 

Şeful Serviciului Financiar era I. D., un bărbat mai tânăr cu 9 
ani decât mine. El s-a purtat amabil cu mine, mai ales că aflase că 
am fost angajat prin bunăvoinţa directorului, care mă cunoştea de 

ani de zile, de la fabrica “Tricoul Roşu”. în birou cu noi aveam şi pe 
U. G., responsabil cu controlul Financiar intern şi pe doamna S., 
jurista intreprinderii. Atmosfera morală din birou era una de 
depravare, care m-a deranjat mult, promovată de şeful meu de 
serviciu şi de juristă, de felul cum vorbeau şi se comportau, mi-am 
dat seama că erau în relaţii bune cu organele de Securitate. Şeful 
serviciului, D., avea în miliţie pe soţia lui, cu gradul de plutonier, cu 
care nu trăia în relaţii bune, şi nu aveau nici copii. El căuta de 
asemenea, să se angajeze în discuţii, să afle cât mai multe lucruri, 
semn clar că era informator al Securităţii. Trebuia să fiu cu ochii în 

9 

patru, cum se zice, atât în problemele de serviciu, cât şi în cele 
particulare. 

Sarcinile mele de serviciu erau în relaţie cu documentele 

9 

financiare ce trebuiau prezentate la bancă spre decontare, cât şi 
situaţia zilnică încheiată de casieria intreprinderii. Asta îmi dădea 
posibilitatea să ies adeseori în oraş, la Bancă, cu care ocazie şeful 
meu îmi dădea şi anumite sarcini personale de ale lui, în relaţie cu 
femei dubioase, de la alte intreprinderi, pe care le favoriza cu 
anumite mărunţişuri de la magazia de materiale, fără să le coste 
nimic... Asta era la ordinea zilei în comunism, fie cu materii prime 
ca stofe, cu materiale auxiliare şi chiar cu articole de modă 
feminină, care era de fapt profilul fabricii. Mi s-a oferit şi mie în 
asemenea situaţie de ilegalităţi, să profit şi eu, dar m-am ferit ca de 
foc, de orice ofertă ce mi s-a făcut. De asemenea şeful m-a tentat 
cu reviste pornografice, care erau aduse pe cale ilegală din Apus şi 
care erau interzise prin lege în România, un lucru bun la comunişti. 
Dar tot ei, pe sub mână, prin uneltele lor, căutau să atragă pe alţii 
într-un cerc vicios de ilegalităţi cu aceste reviste, ca apoi pe cei 
prinşi să-i poată ameninţa cu închisoarea, şi singurul preţ ca să 
scape era acela să devină informatori ai Securităţii. Şi, Doamne, ce 
mulţi au fost prinşi în cursă. Nu puteai să ai încredere în nimeni. 
Domnul m-a păzit, însă, de a face vreun compromis. Am fost nevoit 
să recurg uneori la acţiuni contraofensive, chiar foarte riscante, 
dacă nu l-aş fi avut la spate pe bunul meu protector văzut, directorul 
Traian Pelau, dar şi cu grija de a nu-i face greutăţi în legătură cu 
persoana mea. 

Prin îndurarea lui Dumnezeu, am început să primim nişte 
ajutoare din Apus, prin grija familiei Wurbrand, care era deja în 
Statele Unite ale Americii. în pachetele acelea, probabil vreo trei, în 
răstimp de un an, trebuiau plătite taxe foarte mari la vamă, aşa că 
am fost nevoiţi să vindem ce era mai valoros ca să putem acoperi 
taxele. Şeful meu D., îndată a cumpărat cea mai frumoasă bluză şi 
era interesat să afle când o să mai primim. După vreo două, trei luni 
am mai primit un pachet şi din nou şi-a ales ce era mai frumos, 
într-o zi m-am trezit că a venit la serviciu şi mi-a arătat bancnote de 
valută, în dolari şi mărci germane. în România era în vigoare o lege 
foarte strictă, cu privire la valuta străină. A avea şi a mânui 
asemenea bacnote, era sigur caz de închisoare. Eu am fost convins 
că i-a primit de la Securitate, cu scopul să mă testeze, dacă nu 
cumva am primit şi eu aşa ceva din Apus. Realitatea era că nu 
primisem niciodată vreun ajutor în valută din afară. 

După cum eram format ca şi creştin prin Cuvântul lui 
Dumnezeu, ştiam că un credincios trebuie să fie o persoană 
integră, hotărâtă în vorbă ca şi în faptă, în relaţii cu alte persoane, 
în acelaşi timp însă respectuos şi binevoitor. Dar atunci, când ţinuta 
morală nu este respectată, un creştin, cu nici un chip, nu poate 
să-şi permită să aibă discuţii indecente, cu uşurătăţi, cu glume 
proaste şi cu un nici un fel de vorbe necuviincioase sau cu două 

înţelesuri. 

> 

într-o zi am primit un telefon de la serviciul tehnic, cu care 
aveam uneori relaţii de serviciu. Era o domnişoară mai în vârstă, 
care spre surprinderea mea a început să folosească glume şi vorbe 
cu dublu sens, care pe mine m-au deranjat şi simţeam nevoia să 
dau o ripostă cum se cuvine, dar m-am abţinut şi am încheiat 
repede convorbirea. Dar Satan nu s-a mulţumit cu atât... După 
câteva zile am avut o nouă convorbire telefonică cu acea femeie, 
care după problema oficială pentru care mă sunase, a continuat să 
ducă discuţia pe un teren provocator, de vorbe stricate. Mi-am dat 
seama, acum e momentul să răspund cum se cuvine şi această 
femeie să nu mai îndrăznească pe viitor să încalce bariera bunului 
simţ. l-am zis:"Ascultă, domnişoară sau tovarăşă N., dumneata ai 
depăşit linia bunei-cuviinţe pentru a doua oară faţă de mine, în 
discuţiile telefonice. Cred că nu mie trebuie să-mi roşească obrazul 

de ruşine pentru asemenea acte provocatoare, ci persoanei care le 
iniţiază şi le promovează, în cazul acesta, dumitale! Ai greşit ţinta 
când ţi-ai propus să mă ai pe mine de partener. Şi eu zic, să fi fost 
pentru ultima dată, când ai pus la cale o asemenea tentativă. Cred 
că am fost bine inţeles şi o asemenea situaţie nu se va mai repeta!" 
în birou au mai fost şi alte persoane care au auzit reacţia mea spre 
educarea acelora care nu îşi cunosc locul şi măsura. 

Cu o altă ocazie, la un interval destul de mare de timp, eram la 
biroul meu şi îmi făceam serviciul meu. Eram prezenţi cei patru care 
ne făceam serviciul în mod obişnuit. Până aici totul părea că 
atmosfera de serviciu era normală, când a intrat în birou tovarăşul 
M. D., şeful serviciului Plan, care în schema de funcţionare a 
fabricii, în caz de forţă majoră, era locţiitorul directorului. M. apucă 
un scaun de spetează, îl trage lângă avocata intreprinderii şi încep 
discuţii de bună dispoziţie, cu accentuat iz de glume, care au 
devenit din ce în ce mai murdare. Am simţit asupra mea un asalt şi 
presimţeam că voi fi provocat, ceea ce s-a şi adeverit. Ca să 
preîntâmpin atacul, am deschis sertarul de jos, în dreapta biroului 
meu şi m-am făcut preocupat în a căuta ceva. Tensiunea spirituală 
la care am fost supus, când am auzit tot felul de bancuri porcoase, 
a atins punctul culminant. Râdeau cu toţii cu mare poftă şi bună 
dispoziţie. M., probabil jenat de neparticiparea mea la masa 
desfrâului lor a găsit de cuviinţă să mă provoace pe nume. Eu eram 
cel mai mic şi neînsemnat în grad dintre cei şase prezenţi. îmi 
spuse după un banc neruşinat:"Nu-i aşa, domnule lovin?" M-am 
ridicat în poziţia normală în scaunul meu şi i-am zis:"Ascultă, 
domnule M., cu ce probleme oficiale aţi venit la noi în birou? Dacă 
le aveţi, vă rog să le rezolvaţi! Şi să fie pentru ultima dată când mai 
veniţi la noi în birou cu asemenea bancuri murdare, pe care le-aţi 
cules de pe maidanele oraşului sau din altă parte. E prea destul 
pentru mine că am plămânii îmbâcsiţi de fumul de ţigară, nu doresc 
să-mi îmbâcsiţi şi sufletul cu drojdiile şi scursurile imorale pe care le 
promovaţi fără frâu! 

Intervenţia mea a căzut ca un trăznet din cer, sprijinită de o 
putere dumnezeiască şi o autoritate în faţa căreia toţi au amuţit, cu 
ultimul zâmbet încremenit pe buze! A urmat o tăcere de mormânt, 
nimeni nu a mai scos nici o vorbă. După clipe lungi de tăcere, în 

şoaptă, şeful Planificării, M. discută cu seriozitate cu jurista 
intreprinderii. După alte vreo 5 minute, omul cu bancurile murdare, 
vădit stânjenit de cele întâmplate, părăseşte biroul. Abia închisă 
uşa, o explozie de râs i-a cuprins pe cei patru rămaşi, amuzaţi de 
lecţia usturătoare administrată acestui fost ofiţer în armată, care nu 
era membru de partid, dar era vândut cu totul Securităţii comuniste 
şi nimeni nu îndrăznea să-l înfrunte. Vestea s-a răspândit fulger în 
toată fabrica, în care lucrau peste trei mii de salariaţi. M-am ales cu 
binefacerea ca în prezenţa mea nu se mai debitau asemenea 
bancuri deşuchiate, lucru pentru care am mulţumit lui Dumnezeu. 
Eu am ştiut că cele întâmplate vor avea urmări şi că Securitatea nu 
se va lăsa fără să îşi răzbune colaboratorul lor de informaţii, cu o 
docilitate şi servilism dezgustător... Nu era cazul să ai teamă de 
membri de partid, cât de aceşti oameni care erau gata să te vândă 
în orice moment pentru un blid de linte. 

în întreprinderile de stat se obişnuia să se facă mereu 
restructurări de schemă, care erau folosite de comunişti prin 
Securitate, ca să se scape de unii consideraţi indezirabili, cum am 
fost socotit şi eu. Pe de altă parte, ca să-şi vâre în anumite posturi 
oamenii lor, prin care să poată supraveghea şi controla orice 
mişcare. 

într-o bună zi am fost chemat de directorul fabricii în biroul lui 
şi mi-a comunicat în taină, că se vor face restructurări şi securiştii 
i-au cerut ca pe mine să mă dea afară din serviciu. Mi-a mai spus 
că el a ripostat şi le-a spus că eu, ca fost puşcăriaş, nu am post de 
conducere, ci de execuţie şi potrivit Codului Muncii, am dreptul ca 
oricare alt cetăţean la muncă, ca să pot câştiga mijloacele de trai 
pentru familia mea. Cu alt prilej de restructurare mai târziu, 
securiştii au insistat ca să fiu dat afară din serviciu cu orice chip. 
Bunul meu director însă s-a împotrivit din nou şi în final le-a spus: 
"Daţi-mi în scris cu numele lui ca să-l dau afară şi în cazul acesta 
mă voi conformna!" Sigur că nu au vrut să dea în scris, pentru că 
aceasta era o ilegalitate. 

Prin anul 1970, în baza unui decret dat de Ministrul Industriei 
Uşoare, s-a făcut o mare schimbare de structură, prin care cele 
patru fabrici mari din Arad, din acelaşi minister, UTA, TEBA, Tricoul 
Roşu şi Fabrica de Confecţii, au fost comasate şi astfel s-a realizat 

COMBINATUL TEXTIL ARAD. Sediul Combinatului a fost la 
Uzinele Textile Arad, aşa că anumite servicii din fiecare fabrică au 
fost centralizate în cadrul acestui combinat, şi astfel nu au mai fost 
sub autoritatea bunului meu director, Traian Pelau. Şeful meu, D. I., 
mi-a comunicat că în noul cadru, fiecare mergem pe pielea 
noastră.... Eu mi-am dat seama, asta a sunat ca şi un semnal de 
alarmă pentru mine, că la prima restructurare, care acum se va 
impune, eu nu voi supravieţui pe post şi ca atare, voi fi pus pe 
liber... 

Concomitent cu sosirea mea la combinatul textil, Securitatea a 
intrat în plină acţiune împotriva mea şi au început anchete în fiecare 
zi. Trebuia să plec mereu la Securitate în centrul oraşului, unde mă 
ţineau toată ziua, ceasuri întregi în anchete. 0 adevărată panoramă 
era în desfăşurare, aşa că eu practic nici nu făceam nici un serviciu, 
şeful D. făcea şi munca mea. M-au obligat să vin la combinat cu 
geamantanul şi să aduc spre verificare ce am primit din străinătate 
în pachete. Cu astea, apoi, a trebuit să mă duc cu tramvaiul la 
Securitate. Soarta îmi era pecetluită, aşa că în mai puţin de o lună, 
am fost mutat la munca de jos, la Fabrica de Confecţii, cu salar de 
muncitor necalificat, de 5 lei pe ora. Practic, era acelaşi salar pe 
care l-am avut la “Tricoul Roşu”, cu şase ani în urmă, după ieşirea 
din închisoare. Dar munca mea era una calificată, în cadrul 
serviciului mecanicului şef, potrivit pregătirii mele profesionale, 
numai plata era ca pentru o muncă necalificată. 

în acele puţine zile cât am fost la Combinat, cineva care mă 
cunoştea, şi îl cunoştea şi pe D., şeful meu, mi-a spus că el este 
informatorul Securităţii, că a fost recrutat ca atare când a lucrat ca 
şi contabil la Trustul Alimentaţiei Publice. Acolo a fost prins cu 
anumite afaceri, ilegalităţi, şi a fost condamnat la o pedeapsă de 
vreo doi ani închisoare. Executarea însă i-a fost suspendată, 
deoarece a acceptat să devină informator şi să colaboreze cu 
Securitatea. 

în anchetele zilnice ţinute la Securitate, eram presat să le 
spun de unde îmi vin pachetele, cine este persoana care mi le 
trimite. Eu le-am spus că este aceea pe care de fapt o ştiau şi ei, cu 
numele scris pe acele câteva pachete primite şi anume o femeie 
norvegiană din Oslo, Ester Vestly. Comuniştii voiau însă să afle mai 

mult, cine este în dosul acestui aranjament, care i-a făcut legătura 
cu noi, dar de la mine nu au putut afla nimic. 

Dacă Comuniştii m-au dat la munca de jos, la un salar de 
mizerie, Dumnezeu a deschis cu adevărat zăgazurile cerului, cum 
scrie proorocul Maleahi în capitolul 3:10, aşa că nu am dus lipsă de 
nimic. Securitatea căuta cu orice chip să găsească vreun motiv să 
mă poată băga din nou la închisoare, dar de data aceasta Domnul 
nu a îngăduit să se întâmple aşa, deşi eu mă aşteptam din moment 
în moment să fie aranjată o nouă arestare. 

într-o anume zi, sunt chemat urgent la familia Caciora din 
Arad. Acolo sosise un misionar din Elveţia, care era vestit organist, 
venit cu toată instalaţia de înregistrat cântări pentru emisiunile în 
limba română ale postului de radio Monte Carlo. A fost suficient să-i 
cânt doar o singură dată melodia şi îndată a fost în stare să facă 
acompaniamentul la orgă cu o măiestrie de profesionist cu multă 
experienţă. în acele zile de înregistrări, într-o zi apare la familia 
Caciora, un anumit frate, “binecunoscut” fraţilor, dar nu în bine, care 
era folosit de Securitate să spioneze şi să ducă ştiri, ca apoi cei 
raportaţi să fie hărţuiţi, intimidaţi şi timoraţi, aşa ca lucrarea lui 
Dumnezeu să fie oprită. Acest biet frate, avea o faţă handicapată şi 
comuniştii i-au favorizat drumuri în străinătate, pentru serviciile lui, 
ca să primească ajutoare... în urma raportului dat stăpânilor lui 
despre ce a văzut la familia Caciora, m-am văzut chemat din nou la 
anchete şi hărţuit mult, ca să afle de la mine cine era acea 
persoană din străinătate şi cu ce scop a venit în ţară. Răspunsul 
meu a fost ceea ce mi-a spus personal misionarul din Elveţia, că a 
venit prin mai multe ţări din Răsăritul Europei, să facă un studiu 
asupra muzicii religioase, ceea ce era de fapt un adevăr, dar nimic 
mai mult. Fratele Richard W., a vorbit mult în Apus despre existenţa 
unei lucrări subterane creştine (The Underground Church), pentru 
care a strâns fonduri de ajutorare a celor în nevoie, care au fost ani 
de zile în închisori şi erau ţinte ale hărţuielilor şi prigoanelor 
comuniste. Şi pe mine m-au chinuit mult în anchete să afle ce 
legături am cu Wurmbrand, dar de la mine nu au aflat nimic, deşi 
eram în cunoştinţă de cauză. Ajutoarele trimise în România din 
partea organizaţiei iniţiate de fratele Richard, aveau să fie o mare 
binecuvântare pentru foarte mulţi persecutaţi din ţările comuniste şi 

în mod special din România. Domnul să fie slăvit! Aşa am 
supravieţuit cei urmăriţi şi persecutaţi, puşi la munca de jos, dar şi 
din dărnicia şi slujirea celorlalţi credincioşi din România care aveau 
pe inimă vestirea Evangheliei împărăţiei lui Dumnezeu. Cântările 
înregistrate, au fost folosite la emisiunile religioase ale postului de 
radio Monte Carlo. 

Dumnezeu a folosit perioada de destindere care a culminat cu 
cunoscutele “evenimente de la Praga-Cehoslovacia”, mişcare de 
liberalizare politică şi economică, promovată de trei mari căpetenii: 
Dupcek, Smarkosky şi Svoboda. Acea mişcare politică a rămas 
cunoscută în istorie ca “Primăvara de la Praga”. Dacă cu 12 ani 
înainte, revoluţia din Ungaria, din octombrie 1956, a fost înăbuşită 
în sânge de către trupele Pactului de la Varşovia, mişcarea de 
liberalizare de la Praga avea să zdruncine puternic lagărul 
comunist. Partea cea bună a României a fost, atunci, că nu a 
participat la invadarea Ungariei şi nici la sufocarea mişcării de 
liberalizare din Cehoslovacia, pe care, nu numai că a susţinut-o, dar 
a şi osândit opresiunea. încă de atunci a început inundarea 
României cu Biblii, literatură creştină de valoare, cât şi ajutoare de 
multe feluri venite din Apus. 

îndurarea lui Dumnezeu a fost mare şi faţă de mine şi familia 
mea în acele zile, prin ajutoarele ce le-am primit, aşa că am putut 
mări casa, care era cu totul neîncăpătoare şi în stare deplorabilă, 
pentru cele opt persoane, în care erau incluşi şi părinţii soţiei. Sora 
mea, Felicia avea ceva material strâns ca să-şi facă o casă, dar 
totul a fost blocat prin arestarea şi condamnarea mea. Acum însă ni 
l-a dăruit nouă, şi aşa am putut începe lucrarea de mărire şi 
modificare a casei, mai ales că şi copii crescuseră mai mari. Mâna 
de lucru au dăruit-o fraţii binecuvântaţi din Arad, care au venit să 
lucreze cu mare tragere de inimă, fără să aştepte să fie chemaţi. 

Vecinii noştri, români, unguri, sârbi, priveau cu uimire cum 
progresează lucrarea, văzând cu ochii lor. Am considerat ca o 
minune cum, în vara acea, 47 de fraţi, fără să fie chemaţi şi 
programaţi de noi, au venit zi de zi la lucru, în afară de duminică, 
până lucrarea s-a isprăvit. Dar nu numai atât, Domnul i-a rânduit 
astfel, ca să vină după cum era necesar, la săpături, la pus temelia, 
la zidit, apoi dulgheri, tâmplari, tencuitori, în ordinea necesară. 

341 



Vecinii ne întrebau cum îi plătim? Eram fericiţi să putem spune, că 
nici unul nu a venit la lucru pentru bani, ci ca să ne ajute pe noi, în 
mod voluntar. Ei se minunau şi au zis că în viaţa lor nu au mai văzut 
aşa ceva. A fost o mărturie spre slava lui Dumnezeu. “Mulţumim 
fraţilor! La revedere pe nori!” 

Un ultim amănunt. Ultima zi a lucrărilor s-a încheiat cu punerea 
acoperişului, în a doua jumătate a lunii septembrie, 1967. Casa 
până atunci fusese descoperită. A trebuit să se lucreze până târziu 
în noapte, cu lumina improvizată, şi cu ajutorul lui Dumnezeu casa 
a fost acoperită aproape de miezul nopţii. A fost o minune ,căci în 
ziua următoare au început ploile, dar noi eram la adăpost! Cum să 
nu fi sporit laudele şi mulţumirile către Domnul Cel vrednic de 
laudă??? Laudele s-au înălţat către Dumnezeu şi în anii grei ai 
suferinţelor şi închisorii cu cât mai mult acum, deşi persecuţiile nu 
au încetat. Mărit să fie Domnul! Şi încă un fapt care trebuie notat, 
fraţii veneau după orele de serviciu, deşi fiecare avea problemele 
lui. Dar dragostea lor pentru Domnul era vie, si i-au dat întâietate 
Lui! Parcă am fost pe vremea lui Ezra şi Neemia, cu generaţia de 
robi întoarsă din Babilon. Şi atunci, ca şi acum, aici în America, am 
avut Tobii şi Sanbalaţii noştri (Neemia 4:1-23), dar Domnul i-a 
ruşinat şi îi va ruşina până la DREAPTA JUDECATĂ. Nu piere 
poporul al cărui Dumnezeu este Domnul - lehova! 

La darea mea afară din serviciu de la combinatul textil, cât la 
repartizarea mea la munca de jos, în fabrica de confecţii, bunul meu 
protector, de data asta nu a mai putut face nimic... Mai târziu 
însă da! Alţi binevoitori de ai mei dintre cei credincioşi, s-au gândit 
ce să facă şi cum să mă ajute, să găsesc un alt serviciu şi nu s-au 
lăsat până nu au găsit. Dar va fi oare un serviciu de bun augur, sau 
voi repeta o lecţie ca şi aceea cu gostatul Vladimirescu? Proorocul 
leremia, omul suferinţelor mari, care adeseori a trebuit să rămână 
singur, în condiţii extreme, nu pentru că a făcut fapte rele, ci din 
pricina poziţiei în care l-a aşezat Dumnezeu şi a slujbei pe care i-o 
încredinţase, mi-a slujit mult drept model de viaţă şi de îmbărbătare, 
în cartea lui Ezechiel, Dumnezeu voia un om de încredere ca 
leremia, când zice: “Caut printre ei un om care să înalţe un zid, şi 
să stea în mijlocul spărturii înaintea Mea pentru ţară, ca să 
n-o nimicesc; dar nu găsesc nici unul”! (22:30). într-o situaţie 

asemănătoare de decadenţă a poporului, Domnul TI găseşte pe 
leremia şi TI alege, îi dă o însărcinare extrem de grea, pe care el nu 
ar fi dorit-o şi nu s-a văzut în stare să o îndeplinească, şi îi zice: 
“Dar tu, încinge-ţi coapsele, scoală-te, şi spunele tot ce-ţi voi 
porunci. Nu tremura înaintea lor, ca nu cumva să te fac să tremuri 
înaintea lor. lată că în ziua aceasta te fac o cetate întărită, un stâlp 
de fier şi un zid de aramă, împotriva întregii ţări, împotriva 
împăraţilor lui luda, împotriva căpetniilor lui, împotriva preoţilor lui şi 
împotriva poporului ţării. Ei vor lupta împotriva ta, dar nu te vor birui; 
căci Eu sunt cu tine, ca să te scap, zice Domnul” (1:17-19). 

Este un lucru extraordinar, un lucru ieşit din comun, să vezi de 
o parte un singur om, pe leremia, şi de cealaltă parte toată naţiunea 
lui Israel. Domnul însă era de partea lui leremia, şi asta este tot ce 
contează, să fii de partea Domnului şi El de partea ta! 

Cineva a spus că suferinţele sunt de trei feluri: 1. Suferinţe ca 
pedeapsă pentru păcat; 2. Suferinţe pentru educarea noastră 
duhovnicească, în şcoala ascultării de Domnul şi 3. Suferinţe pentru 
proslăvirea lui Dumnezeu. De suferinţe ca şi consecinţă a păcatului, 
toţi au parte. De suferinţe prin care învăţăm ascultarea de Domnul, 
au parte numai cei credincioşi, aşa cum citim despre Domnul Isus 
ca Fiu al omului, în Evrei 5:8 :“Măcar că era Fiu, a învăţat să 
asculte prin lucrurile pe care le-a suferit”. De suferinţele pentru 
proslăvirea lui Dumnezeu sunt puţini cei care au parte, în baza unei 
chemări speciale, cum a avut leremia, apostolii Domnului, cei ce au 
fost persecutaţi pentru Domnul, închişi, bătuţi, aruncaţi la fiare, puşi 
în lanţuri, chinuiţi şi arşi pe rug. 

Proorocul leremia, în Plângerile lui, exprimă atâta graţie, 
înţelepciune şi linişte când zice:“Bine este să aştepţi în tăcere 
ajutorul Domnului” (3:26). Noi adeseori greşim, atunci când ne 
grăbim la acţiune, fără să fi primit o călăuzire specială de la 
Domnul. 

Un frate binecuvântat de Domnul, Pavel Selegean, care era în 
funcţia de contabil-şef la intreprinderea Agrosem din Arad, mi-a 
oferit un post de contabil, ca subaltern al lui, cu un salar de 1300 de 
lei pe lună. în felul acesta am părăsit poziţia de la munca de jos şi 
am început să lucrez în contabiliate la Agrosem. Nu ştiam ce va fi, 

dar m-am bucurat să ştiu că sunt de ajutor unui copil al lui 
Dumnezeu. Eram numai noi doi în birou şi asta era o mare 
binefacere. Ceea ce nu am prevăzut, a fost volumul imens al 
muncii, pe un post la care nu s-a mai lucrat poate de un an de zile 
şi munca rămasă în urmă trebuia adusă la zi. După două luni de 
muncă intensă, de dimineaţa şi până seara şi duminicile, 
organismul meu a cedat şi am ajuns la stări de epuizare totală, de 
extenuare severă, de intolerantă la nivelul sistemului nervos. 

într-o zi a trebuit să merg pentru ceva probleme personale la 
fabrica de confecţii. între timp, combinatul textil, după mai puţin de 
un an de zile s-a dezmembrat şi fiecare intreprindere din cele patru 
şi-a redobândit independenţa. La poarta fabricii mă întâlnesc cu 
şeful serviciului de contabilitate, G. M., care mă invită să mă întorc 
înapoi de la Agrosem, că sunt posibilităţi mai bune, chiar de o 
reintegrare a mea pe vechea poziţie în cadrul serviciului financiar. 
Dată fiind situaţia sănătăţii mele am decis să mă întorc dar m-au 

pus tot la munca de jos. 

Un factor favorabil la întoarcerea mea a fost acela că 
preşedinta Sindicatului, nu avea contabilitatea Sindicatului condusă 
de nimeni şi nici aceea a clubului sportiv, deci erau două gestiuni 
aparte, pe care de la înfiinţarea combinatului textil nu le-a condus 
nimeni, aşa că totul era un haos. Preşedinta m-a solicitat să lucrez 
la redresarea situaţiei. Am căutat să mă scuz că, neavând 
continuitate în serviciul de contabil, mă simt neadecvat, dar că în 
cazul în care mi se dau instrucţiunile şi planul de conturi, cu toate 
dosarele şi documentele acestor gestiuni, voi încerca să văd ce pot 
face. în răstimp de câteva săptămâni am putut aduce la zi 
operaţiunile celor doua gestiuni, cu încheierea bilanţului şi a 
balanţei de verificare a conturilor, cât şi a contului “Profit şi 
Pierdere”. Mare bucurie a cuprins-o pe preşedinta Sindicatului, şi ca 
urmare, împreună cu secretara de partid pe intreprindere, au cerut 
directorului Traian Pelau, să mă reintegreze pe postul meu iniţial, 
de şef de secţie Pregătire Plan Financiar, unde îl aveam din nou ca 
şef pe “tovarăşul D.l. Directorul a acţionat îndată, aşa că am 
cunoscut mâna lui Dumnezeu la lucru. Multă recunoştinţă şi preţuire 
îi datorez şi astăzi fratelui Traian Pelau, care a fost “director” într-o 
vreme de încercare pentru mine. 

Este vrednic de luat în seamă, ce s-a mai întâmplat pe frontul 
spiritual al lucrării lui Dumnezeu, mai ales în adunarea baptistă din 
Sega, unde am revenit ca membru, după întoarcerea de la 
închisoare. Activitatea în rândul tineretului din adunare s-a 
consolidat, prin întoarcerea la Dumnezeu a multor suflete. Astfel s-a 
ridicat o nouă generaţie de tineri, plini de dor şi avânt de a vesti 
Evanghelia Domnului Hristos, gata de a întâmpina şi riscurile unei 
asemenea activităţi, din partea regimului comunist. Potenţialul 
spiritual şi pregătirea lor intelectuală prin licee şi facultăţi, puse în 
slujba împărăţiei lui Dumnezeu (în climatul liberalizării politice din 
Europa de Răsărit în ţările comuniste, prin fenomenul arhicunoscut 
în lume al “Primăverii de la Praga”) au făcut ca lucrarea să treacă 
hotarele adunării şi să cuprindă şi alte adunări din Arad şi din toată 
ţara. Dacă am face o comparaţie cu ceva din sfera naturală, atunci 
am putea spune că, în urma unor ploi torenţiale mari, care toarnă 
belşug de ape, albiile unor râuri devin neîncăpătoare şi apa se 
revarsă peste maluri... Acestea sunt forţe ce nu pot fi controlate. 
Aşa s-a întâmplat şi cu lucrarea lui Dumnezeu cu tinerii. Mari treziri 
spirituale au udat pământul însetat al multor suflete. Dumnezeu a 
ridicat şi bărbaţi maturi, bine pregătiţi şi valoroşi în propovăduirea 
Cuvântului lui Dumnezeu, cu îndrăzneală şi cu putere de sus. 

Ofensiva ateistă începută în anii 1950, prin regimul comunist 
instaurat şi în România, cu împiedicarea metodică a copiilor şi 
tinerilor de a veni la adunare, cu reglementări şi ameninţări de tot 
felul, care a culminat cu valul de persecuţii şi condamnarea la 
închisoare a multor credincioşi adevăraţi, s-a mai liniştit, şi o viaţă 
de abundenţă spirituală se revărsa peste tot, prin puterea lui 
Dumnezeu. 

în acele zile, trei bărbaţi din adunarea din Sega, au primit 
îndemnul şi călăuzirea să dedice o zi pe săptămână rugăciunii şi 
părtăşiei speciale în trei, de care, în afara soţiilor noastre, nu ştia 
nimeni. Aceştia au fost Simion Moţ, părtaş la închisoare şi lanţuri cu 
mine şi loan Nicu Bulboacă, cu care împreună prin rotaţie în casele 
noastre, în fiecare săptămână ne adunam în secret, aparte, în spirit 
de celulă, sub stricta pază şi veghere a soţiilor noastre. Dacă se 
întâmpla să vină cineva în vizită, noi nu ieşeam din izolarea noastră 
împreună cu Dumnezeu, aşa că soţiile noastre făceau faţă 

situaţiilor. Atenţia noastră era axată pe creşterea şi fortificarea 
noastră în Cuvântul lui Dumnezeu şi putere spirituală, pentru treziri 
spirituale şi vestirea Cuvântului Sfânt cu îndrăzneală în orice 
împrejurare, atât în adunarea noastră cât şi în toată ţara. Mai mulţi 
s-au întors la Dumnezeu şi s-au mai format şi alte grupe de 
părtăşie. 

Alţi factori care au contribuit la lucrarea lui Dumnezeu au fost 
emisiunile în limba română ale postului de radio Monte Carlo, cu 
propovăduirea Cuvântului lui Dumnezeu, iniţiate de fratele 
Hodoroabă leremia, emigrat cu familia în Franţa, la Paris, cât şi prin 
fraţii Petru şi Alexa Popovici, emigraţi în Statele Unite ale Americii. 
Câţiva ani mai târziu, prin anii 1970, a început şi un alt program 
religios în limba română, printr-un post de radio din Elveţia, unde 
vestitor al Cuvântului a fost fratele Vladimir. La ambele emisiuni 
aveam şi eu o evoluţie cu cântări creştine adecvate. 

Nu poate fi trecută cu vederea inundarea ţării cu Biblii şi 
literatură creştină de valoare. Au fost apreciate mult cărţile scrise ori 
traduse de fratele Petru Popovici, evanghelist binecuvântat de 
Domnul pentru poporul român. Primirea Bibliilor şi a cărţilor tipărite 
în străinătate nu a fost o muncă uşoară, ci plină de riscuri, atât 
pentru cei ce le aduceau cât şi pentru cei ce le-au primit şi distribuit 
în România. Cei ce au fost prinşi cu literatură şi Biblii au făcut 
închisoare şi au suferit prigoane. 

Pe linia aceasta am ajuns şi eu implicat, aşa că, misionari cu 
maşini încărcate din Germania şi Franţa, cât şi din alte ţări, soseau 
la noi pe la miezul nopţii. Aveam stabilită cu ei o parolă, pentru 
identificare reciprocă, să putem avea cât de cât o garanţie că nu s-a 
infiltrat pe linie vreun om al Securităţii. Ei nu stăteau decât cel mult 
o oră şi jumătate-două, căci în România era dată o lege strictă cu 
privire la găzduirea vizitatorilor străini. Dacă erau găzduiţi o noapte, 
era obligatoriu, ca în ziua următoare să fie anunţate autorităţile. 
Misionarii aveau adresa noastră, dar erau instruiţi să fie precauţi. Ei 
lăsau maşina mai departe de casă, veneau pe jos până la noi şi 
numai după ce ne-au găsit, eu mergeam cu ei şi îi dirijam mai 
aproape pe o stradă mai întunecoasă. Soţia pregătea la repezeală 
o gustare caldă, timp în care partea destinată nouă era descărcată 
şi pusă la adăpost. Am împărtăşit între noi câte ceva ce era 

important de ştiut şi cu rugăciune Ti încredinţam în mâna cea bună a 
Domnului, spre alte destinăţii. 

Cu o ocazie de felul acesta a sosit la noi din Olanda într-o 
noapte din luna februarie o familie cu un bebeluş, născut doar de 
câteva săptămâni. Ei ne-au spus că au venit în felul acesta, ca să 
poată scăpa la vamă de orice bănuială a poliţiei de frontieră, iar 
noul născut a avut făcut culcuşul tocmai deasupra locului unde era 
ascunsă literatura. Am rămas miraţi de ingeniozitatea lor, dar şi la 
ce slujbă de răspundere s-au angajat în situaţia în care se găseau. 
Au riscat şi ei totul, ca lucrarea împărăţiei lui Dumnezeu să poată fi 
dusă la îndeplinire. Mărit să fie Domnul! 

Odată ce au plecat, eu trebuia să mă îngrijesc ca Bibliile şi 
cărţile să fie puse la loc sigur, greu accesibil, în podul nou al casei, 
construit de curând, sau într-o fostă groapă de var stins, făcută cu 
ani înainte, acoperite cu multe frunze, dacă era toamnă, sau în caz 
de alt anotimp cu tot felul de crengi uscate. încă în noaptea aceea, 
o parte le duceam cu bicicleta la casa mamei mele. După doar 
trei-patru ore de somn, trebuia să plec la serviciul meu obişnuit. Dar 
ce bucurie aduceau aceste Biblii şi cărţi, când ajungeau în mâinile 
celor ce le aşteptau cu atâta dor în Arad, cât şi în alte localităţi din 
judeţul Arad, nu se poate descrie în cuvinte. Oriunde mergeam cu 
vestirea Evangheliei, fie singur, fie cu grupuri de tineri pe care i-am 
introdus în vestirea Cuvântului lui Dumnezeu, la început cu un 
mesaj scurt, dublat şi de câte o mărturie personală, duceam şi Biblii 
cu noi. 

într-o duminică seara târziu, am sosit la Arad, venit de la Sibiu. 
Fratele Mircu Cocariu, un bun şi curajos slujitor al lui Dumnezeu, 
mi-a oferit să iau cu mine din Bibliile pe care dânsul le primise, ca 
să le duc la Arad sau unde ştiu eu că este nevoie. Din faţa gării am 
luat tramvaiul spre casă, când am observat că doi motociclişti în 
costume speciale de piele, cu căşti de protecţie pe cap, flanchează 
vagonul în care mă aflam, unul de fiecare parte. Motocicletele erau 
noi, cum nu mai văzusem până atunci; o bănuială mi-a cuprins 
inima:"Ăştia vin după mine!" Bănuiala de la început a devenit 
convingere, pe măsură ce în fiecare stăţie în care se oprea 
tramvaiul, se opreau şi motocicliştii. Pleca tramvaiul mai departe, 
plecau şi ei. După şapte staţii, mi-am zis:"Cu siguranţă, ăştia pe 

mine mă au în vedere..." M-am uitat în tramvai să văd dacă e vreun 
cunoscut căruia să îi pasez servieta ticsită cu cărţi, dar nu era 
niciunul care să poată face acest serviciu pentru mine. îngrijorarea 
şi frica îmi covârşeau inima, căci cu nici un chip nu aş fi vrut să 
ajungă confiscată comoara mea şi toate să fie nimicite, puse pe foc, 
cum am auzit că au procedat uneori. Am încercat să mă rog cu un 
oftat adânc ieşit din piept şi am zis: “Doamne, eu sunt al Tău, nu mă 
lăsa pradă vrăjmaşului, totuşi facă-se voia Ta!” Mi-a plăcut 
întotdeauna la liceu, când la începutul orelor de limba franceză, 
împreună cu toată clasa ridicaţi în picioare spuneam rugăciunea 
“Tatăl nostru”, în limba franceză. Cea de a şasea cerere din cele 
şapte sună aşa: “Ne nous laissez pas succomber a la tentation”, 
care tradus înseamnă: “Nu ne lăsa să sucombăm în ispită!” Adică, 
ispitele vor veni oricum din partea celui rău dar nu ne lăsa să 
cădem, să sucombăm, să capitulăm în ispită (Matei 6:13). 

De fapt, a nu fi lăsaţi să sucombăm în ispită, este ceea ce 
Domnul Isus i-a spus lui Petru: „Simone, Simone, Satan v-a cerut 
să vă cearnă ca grâul. Dar Eu m-am rugat pentru tine, ca să nu se 
piardă credinţa ta; şi după ce te vei întoarce la Dumnezeu, să 
întăreşti pe fraţii tăi” (Luca 22:31-32). Domnul a ştiut mai dinainte că 
Petru are să cadă în ispită, dar ce era important şi lucrul pentru 
care Domnul S-a rugat a fost ca credinţa lui Petru să nu se piardă! 
Ce se mai putea vedea din cuvintele Domnului Isus spuse lui Petru 
este că Satan nu poate face nimic fără îngăduinţa lui Dumnezeu şi 
acesta este un gând tare mângâietor pentru noi. 

Rugăciunea de încredinţare în voia Domnului a fost pe când 
tramvaiul staţiona în faţa fabricii de spirt şi drojdie, cu cei doi 
motociclişti străjuind unul pe stânga şi celălalt pe dreapta 
tramvaiului. De la această staţie încolo, linia de tramvai se desparte 
de şosea şi coboară într-o pantă până spre cartierul Gai. M-am 
aşteptat ca motocicliştii să ajungă înaintea noastră, mergând pe 
şosea, şi să fiu aşteptat la prima staţie din cartierul Gai, dar spre 
uimirea mea ei au dispărut la fel de misterios pe cum au apărut. 
Unele presupuneri s-ar putea face, dar realitatea pentru mine 
rămâne o enigmă. Domnul mi-a ascultat rugăciunea şi străinii 
motocicliţti, care mi-au cauzat aşa probleme s-au făcut nevăzuţi. 
Mărit să fie Domnul, Cel Minunat şi Vrednic de laudă! 

Pe când eram încă la închisoare, soţia a avut o experienţă 
asemănătoare, care i-a pus la încercare fiinţa ei atât de firavă. într-o 
zi a găsit pe masa din bucătărie, pus de tatăl ei, ziarul local: 
“Flacăra Roşie” din ziua aceea, în care un articol avea următorul 
titlu scris cu litere mari: “De unde are Domnica bani?” Cum a citit 
titlul, puterile au lăsat-o şi imaginaţia ei a luat-o razna. Mai multe 
persoane i-au spus în perioada aceea, că au fost chemate la 
Securitate, şi printre alte întrebări a fost şi aceasta:"De unde are 
Domnica bani ca să poată supravieţui cu copiii fără să lucreze?" 0 
şoaptă vicleană i-a pătruns în suflet că Securiştii, or fi aflat ceva 
despre “îngerii” lui Dumnezeu care m-au ajutat din puţinul ior şi aşa 
mă vor aresta şi pe mine, iar copiii noştri vor rămâne şi fără mamă! 
Tatăl, ei, care lăsase ziarul pe masă, trecuse şi el la rândul lui prin 
emoţii, când a văzut acel titlu. în realitate a fost o coincidentă de 
nume, cu acela al unei surori tinere, Domnica B., care făcea parte 
din cercul de părtăşie din anturajul soţiei mele. Autorul articolului 
era un corespondent al ziarului, care de data aceasta a scos-o în 
evidenţă pe surioara Domnica B., dată ca exemplu de sârguinţă, 
chibzuinţă, ca fruntaşă la locul de muncă. Era arătată cum a reuşit 
să-şi mobileze locuinţa, în plus să aibă şi o sumă de bani depuşi ca 
economie la CEC... Uneori Satan se foloseşte şi de tactica unor 
coincidenţe, ca să atace credinţa copiilor lui Dumnezeu, cum s-a 
întâmplat şi cu mine curând după procesul nostru de la Tribunalul 
Militar din Timişoara. 

în anii aceia de destindere politică marcată de “Primăvara de 
la Praga” s-a întors la Dumnezeu, printre alţii şi fiul nostru cel mai 
mare, Michael. Tinerii treziţi la viaţa nouă cu Dumnezeu, prin Isus 
Hristos - Domnul, sunt plini de avânt şi cu dorinţe de împliniri 
măreţe. Astfel, un grup de tineri, printre care şi Michael, au pornit 
într-o excursie, pe ale cărei traiectorii, au dorit să ajungă şi la Beiuş, 
să poată să-l întâlnească pe Traian Dorz. Dorz era apreciat şi iubit, 
bine cunoscut din poeziile lui, dintre care unele au ajuns să fie şi 
cântate. Tentativa lor a reuşit şi prin anumite aranjamente înţelepte, 
ferite de vigilenţa Securităţii comuniste, s-au putut întâlni pe un boţ 
de deal, într-un cadru nocturn, încântător. Au petrecut clipe de 
neuitat împreună, păstrate în sufletul lor pentru totdeauna. (Veniţi în 
America în mai 1980, am putut citi în revista Maranatha redactată 

de Michael, un articol scris de el însuşi, în care era evocată această 
întâlnire, nu departe de Livada Beiuşului, satul natal al poetului. Am 
reţinut din articol o imagine superbă de stil literar: “Mai întâi nu l-am 
cunoscut nici noi, într-atât îi era cufundată fruntea în argintul acelei 
nopţi. Se sprijinea de raza unei lanterne ca într-un toiag”). 

Câţiva ani mai târziu, am plecat în misiune la adunarea din 
Beiuş, cu un grup de 40-50 de tineri şi tinere din Arad, cu un 
autobuz închiriat cu şofer, pe timp de două zile, sâmbăta şi 
duminica. Farmecul acelor două zile a întrecut orice aşteptare. Ziua 
de sâmbătă a fost rezervată vizitării Peşterii de la Meziad, din 
apropierea Beiuşului. Tinerii erau cântăreţi în cor, aşa că am putut 
evolua cu o mulţime de cântări frumoase într-un cadru al naturii de 

j 

o rară splendoare. 

Intrarea în peşteră era sub o cupolă imensă în semicerc, tăiată 
în stâncă, cu un front larg în jur de circa 25 de metri şi în adâncime 
de 8 - 10 metri. Practic era un adevărat templu al naturii, cum nu 
mai văzusem. Sub această cupolă arcuită ne-am aşezat în cerc cu 
toţii şi am cântat mai multe cântări, dintre care, parcă cea mai 
potrivită a fost “Oh, Doamne, Mare eşti, ce Mare şi Măreţ eşti”. 
Ceea ce ne-a impresionat foarte mult a fost ecoul amplificat superb 
în această gură a peşterii Meziad. A fost ceva de o grandoare 
celestă. Câţiva turişti veniţi şi ei să viziteze peştera, au rămas 
încremeniţi de uimire, când au auzit cântările de proslăvire a 
Domnului, executate de ansamblul nostru coral. Când am terminat 
acest serviciu de închinare şi adorare, turiştii străini s-au apropiat 
de noi şi ne-au întrebat cine suntem şi de unde am venit, că aşa 
ceva ei nu au mai auzit în viaţa lor. Am fost fericiţi să le putem vorbi 
despre mântuirea prin credinţa în Domnul Isus, Fiul lui Dumnezeu, 
şi de împărăţia lui Dumnezeu care deja a început în inimile noastre, 
prin sfinţirea lui Isus ca Mântuitor şi Domn. 

Peştera cu splendorile ei de stalacmite şi stalactite, ne-a 
demonstrat o artă perfectă, fără intervenţia vreunei mâini omeneşti. 
Aşa cum eram înşiruiţi pe o distanţă destul de mare de suişuri şi 
coborâşuri, pe alocuri pe podeţe amenajate cu lanţuri de protecţie, 
am intonat şi vreo două cântări cu volum mai redus, dar cu un ecou 
sublim venit ca din patria cerească, o altă lume, a cărei arvună am 
gustat-o şi în măreţiile văzute şi auzite la Meziad. Mărit în veci să 

fie Domnul, pentru bucuriile de care ne-a făcut parte cu acea 
ocazie! 

Faptul că lucrarea lui Dumnezeu a progresat vizibil în 
adunarea din Arad - Sega în rândul tinerilor şi prin ei şi cu ei în 
toată adunarea, dar şi în alte localităţi din judeţ şi din ţară, pe care 
le-am vizitat fie cu tineretul, fie singur, Securitatea comunistă, prin 
Inspectorul de culte, cu ajutorul unor informatori recrutaţi dintre 
membrii adunării, au încercat, dar fără succes, în mod disperat să 
blocheze, să oprească acest avânt evanghelistic de viaţă nouă. 
Ţinta de atac am fost eu, ca fost puşcăriaş şi cu acuze că aş fi 
abătut de la doctrina baptistă, că aş fi “moisist”, etichetă inventată 
de potrivnicii noştri, după numele iubitului nostru frate Vasile V. 
Moisescu, cu care am fost arestaţi împreună şi condamnaţi mai 
mulţi fraţi în iarna anului 1958, la ani grei de închisoare. Era un 
nume de ocară, o “gogoriţă” cu care să înspăimânte pe cei mai 
slabi, lesne crezători, formalişti, bigoţi şi sectari, din rândul 
baptiştilor. 

în sensul acesta, s-a deplasat la Arad, pe la începutul 
deceniului al 7-lea, grupul de trei din conducerea Cultului Baptist şi 
anume: preşedintele Covaci, vicepreşedintele Vicaş şi secretarul 
general, Ţunea despre care se ştia că face parte din Consiliul 
Superior al Securităţii Statului. Concomitent a venit la Arad şi 
întregul Comitet al Comunităţii de Timişoara, sub conducerea 
păstorului Gavagină I., pentru doup zile, în care s-au ţinut şedinţe 
de informare şi luarea de hotărâri împotriva “zişilor Moisişti”. în 
după amiaza celei de a doua zi, a fost convocat şi întregul activ al 
capilor de familie din adunarea din Sega, fraţi bărbaţi în număr de 
vreo o sută douăzeci. în anexa bisericii, erau audiaţi vreo trei dintre 
oamenii Securităţii în frunte cu I.D. Bărbaţii care am răspuns pozitiv 
la invitaţia la o şedinţă extraordinară, eram ţinuţi în curte, în timp ce 
conducătorii Uniunii de la Bucureşti şi ai Comunităţii de Timişoara 
audiau pe acuzatorii mei. De faţă însă în acea şedinţă era şi 
păstorul adunării, pe care l-au prelucrat să se subordoneze hotărârii 
pe care au luat-o, şi anume aceea de a mă izola complet din 
lucrarea din adunare şi din aceea cu tineretul, în special. Fraţii din 
curte au trimis un delegat înlăuntru, să le spună aşa:"Dacă 
dumneavoastră nu staţi de vorbă cu noi, ci cu trădătorii noştri, noi 

vom pleca cu toţii acasă. Ca răspuns, preşedintele Comunităţii de 
Timişoara a ieşit să ne liniştească şi să spună că în cel mult câteva 
minute vor termina şi vom intra cu toţii în adunare. Aşa a fost, dar 
cu fraţii invitaţi nu a mai stat nimeni de vorbă, ca să asculte şi 
doleanţele lor, ci s-a prelucrat doar hotărârea Conducerii, ca eu să 
fiu tăiat de la orice posibilitate de a activa în adunare, la care 
păstorul C.M. nu a avut curajul şi puterea să se opună. Cu celălalt 
frate, care fusese cu mine la închisoare şi care ca şi mine era 
etichetat “Moisist”, nici inspectorul de culte, nici conducerea uniunii, 
nici Securitatea nu aveau nimic, deoarece acceptase completarea 
şi semnarea formelor de reabilitare faţă de regimul comunist, în 
virtutea căreia a primit funcţie înaltă în serviciu şi bine plătită. De 
asemenea, a fost ales ca membru în comitetul de conducere al 
adunării şi a continuat să predice. Eu am respectat hotărârea lor şi 
nu m-am mai ridicat la Cuvânt, nici măcar la Şcoala Biblică, timp de 
un an de zile. Cu tineretul şi singur am continuat activităţi misionare 
în adunările de la ţară şi în alte judeţe. Domnul a binecuvântat 
mărturia Evangheliei şi suflete dornice de mântuire se întorceau la 
Dumnezeu. Faptul acesta a făcut ca vigilenţa Securităţii să pună pe 
urmele mele agenţii lor, să fiu urmărit peste tot şi pe alocurea să 
caute să mă intimideze, inclusiv în propria mea locuinţă. 

într-o duminică seara, după terminarea programului de la 
adunare, un grup de tineri s-au invitat la noi, băieţi şi fete, dornici de 
Cuvântul lui Dumnezeu, experienţe din viaţa de credinţă, rugăciune 
şi cântări. Să fi fost în jur de vreo douăzeci de tineri. Ajunşi acasă la 
noi, am constatat şi prezenţa unui bărbat tânăr, care nu ne era 
cunoscut. Avea cu el un radio-casetofon mare, cât o valiză de 
mână, ultra-sofisticat, cum nu am mai văzut, inaccesibil oamenilor 
de rând, ci doar la puţinii privilegiaţi ai soartei... Eu am intrat în 
alertă şi mi-am dat seama că este unul dintre agenţii folosiţi de 
Securitate infiltrat printre noi ca să-şi împlinească misiunea primită 
de la stăpânii lui. în seara aceea am avut cu noi o tânără studentă 
din Bucureşti, pe sora R. P. pe care o cunoscusem cu ocazia unei 
vizite la Bucureşti. Făcea parte dintr-un grup de studenţi care se 
adunau cu fratele Duţu Moscovici, păstorul adunării din str. Olteni 
45, a fraţilor evrei. 

7 i 

în momentul când era să începem părtăşia duhovnicească în 
casă la noi, vizitatorul nostru intrus, ne comunică dorinţa lui de a 
înregistra la aparatul minune tot ceea ce va urma, “chipurile”, pentru 
a imortaliza petrecerea noastră laolaltă... Pentru mine a fost clar că 
el a venit cu aceastp misiune, ca apoi securiltii sp ia li sp hprşuiască 
pe unii din cei prezenţi, prin anchete, să-i intimideze şi să-i înfrice, 
iar pe cei slabi de înger, chiar să-i câştige de informatori. îndată 
i-am răspuns:"Nu, domnule, nu este cazul să înregistrezi nimic. Ce 
vom face noi în seara asta aici se înregistrează în cer, la cele mai 
sensibile aparate cum nu sunt pe pământ şi astfel vom fi imortalizaţi 
pentru veşnicie!" Nu a avut altă şansă decât să se supună şi timpul 
cât a stat în mijlocul nostru a fost ca şi cu picioarele pe jar. Unul din 
planurile Satanei pe acea zi a fost zădărnicit. Mărit şi binecuvântat 
să fie Domnul! Dar, a doua oară, nu l-am mai întâlnit nici unul dintre 
noi pe acel vizitator enigmatic. 

Alte dăţi, când aveam fraţi şi surori în vizită, găseam urme pe 
pervazul geamului de la stradă, alteori iarna urme pe zăpadă, semn 
că cineva ne pândea din întunericul nopţii, făcându-şi loc de privit 
printre jaluzele. 

Odată eram acasă doar familia, când copiii au detectat un 
zgomot suspect şi mişcare la geam. Copiii noştri erau mari de 
acum, Michael era student, iar ceilalţi doi băieţi erau la liceu. Ei 
mi-au atras atenţia şi am ieşit îndată în stradă cu băieţii după mine, 
cu toţii dornici să dezlegăm enigma. Era noapte, cu greu se 
deosebea la distanţă o mogâldeaţă care se îndepărta în grabă, la 
adăpostul întunericului. Am decis să îl identificăm pe acest “străin”, 
care era tocmai pe punctul să dea după colţ, pe strada principală a 
cartierului Gai. Am alergat cu toţii şi l-am înconjurat din patru părţi, 
tocmai în faţa localului adunării baptiste din cartier, unde l-am ajuns 
din urmă. L-am întrebat:"Ce ai căutat, domnule, pe strada noastră şi 
mai ales de ce te-ai urcat cu picioarele pe pervazul geamului de la 
stradă?" Era vădit că era timorat, deşi noi nici gând nu aveam să îi 
facem vreun rău. Nu a răspuns la întrebarea mea, dar a spus să nu 
îi facem nici un rău într-un asemenea caz, vom suferi consecinţe. 
La rândul meu i-am spus, că noi nu intenţionam să-i facem rău, dar 
am dori ca o asemenea situaţie să nu se mai repete. El a plecat cu 
pas grăbit să raporteze stăpânilor lui cele întâmplate, iar noi 
bucuroşi că l-am descoperit în slujba lui josnică. 



într-o dimineaţă, pe când eram la serviciul meu, la fabrica de 
confecţii, câinele nostru “Firfirică” îşi făcea de zor slujba de paznic 
al casei şi lătra cu mare insistenţă în curte spre uşa de la intrarea 
din stradă. Acasă erau doar soţia şi Michael, care s-a nimerit să fie 
acasă de la facultate, dar care încă nu se trezise din somn. Soţia a 
văzut un străin, care era deja urcat în vârful porţii de metal, pe care 
voia să o treacă, pentru a ajunge în curte. Soţia s-a întors în casă 
strigând:"Michael, Michael! Scoală-te repede, că nişte străini vor să 
sară peste poartă în curte." Aşa a rânduit Dumnezeu ca soţia să nu 
fie singură cu acea ocazie. în realitate, erau vreo opt indivizi, 
miliţieni în uniforme, unul singur civil, care era securist. în temă de 
luptă au înconjurat casa, doi pe la vecinul din stânga şi doi pe la 
vecinul din dreapta, prin curţile lor au sărit gardurile în grădina 
noastră. Unul dintre ei s-a urcat îndată în podul casei, probabil să 
se asigure că sunt în control absolut peste tot. Au năvălit în curte, în 
timp ce Michael striga:"Mami, te rog să fii cu ochii în patru, să ai 
grijă ca nimeni să nu pună ceva în vreun loc şi apoi să zică că la noi 
au găsit acel corp delict!" Securistul care conducea echipa aceasta 
de şoc a cerut cu ton autoritar, ca soţia să scoată din casă pe 
străinul care găzduieşte la noi. Soţia i-a răspuns că la noi nu 
găzduieşte nici un străin. A intrat în casă şi a cerut cartea de imobil. 
După ce a răsfoit-o doar de formă, a dat ordin de încetare a stării 
de alarmă şi fără să îşi ceară scuze au plecat. Credinciosul nostru 
câine “Firfirică”, nu i-a slăbit nici o clipă din lătrat, a cunoscut în 
instinctul lui că erau oameni care voiau să ne facă rău. Vecinii noştri 
tremurau de frică şi nu le convenea să aibă parte de asemenea 
panorame. 0 singura dată, prin anul 1969, am găzduit pentru o 
noapte o soră din străinătate, venită la noi din Norvegia, cu ajutoare 
nespus de preţioase, trimisă de fratele Richard şi sora Binţia 
Wurmbrand. Securiltii bănuiau că avem ceva legături cu misionarii 
veniţi din Apus, dar nu au putut afla nimic de la noi. 

Referitor la cazul descris mai sus, cu asaltul casei din partea 
Securităţii nu era un caz izolat. Câţiva ani mai târziu am fost invitaţi 

la nunta uneia din fetele fratelui Aurel Popescu, Ana. Cu acea 
ocazie am fost găzduiţi în familia fratelui Pavel Nicolescu. El ne-a 
povestit cum au avut şi ei parte de un asemenea eveniment 
petrecut însă noaptea. Ne-am amuzat când am aflat cum a tratat cu 

invadatorii nocturni, care i-au cerut să descuie uşa de la stradă. 
Unul dintre ei era deja în curte, deoarece sărise peste gard. Pavel 
le-a zis:"Nu, domnule, nu vă descui uşa, săriţi şi dumneavoastră 
peste gard. Dacă nu, atunci să sară peste gard în stradă dumnealui 
şi vă voi deschide uşa pentru toţi!" Din această dilemă i-a scos însă 
mama soacră a lui Pavel, care era gazda casei şi le-a descuiat 
poarta. Oricum, fratele Pavel le-a servit o lecţie securiştilor, una de 
legalitate, dar şi de omenie, de care comuniştii ştiau prea puţin, sau 
deloc! 

Unul dintre oraşele din ţară în care Duhul lui Dumnezeu a 
aprins focul unor treziri a fost fără îndoială şi oraşul Sibiu, din 
centrul ţării noastre. Şi nu este de mirare dacă aici a fost vatra unei 
lucrări spirituale deosebite, aceea a Oastei Domnului, iniţiată de 
preotul ortodox losif Trifa, om de o valoare spirituală aleasă, un 
deschizător de drum, unul care a desţelenit un ogor nou şi mulţi 
ortodocşi au fost aduşi la o viaţă nouă în Hristos. De această 
mişcare de trezire spirituală în sânul ortodoxiei se ocupă pe larg 
Traian Dorz, în cartea lui intitulată:“Hristos - mărturia mea”. Dar tot 
în acest oraş, avea să trăiască şi să îşi desăvârşească lucrarea 
încredinţată lui de Domnul, preaiubitul frate Niculiţă Moldoveanu, 
cântăreţul şi compozitorul inspirat, al credincioşilor din România, cu 
o activitate prodigioasă şi în domeniul literaturii creştine. Am avut 
harul de a ne cunoaşte numai după ieşirea din închisorile 
comuniste, în anul 1964. De acest oraş şi de fraţii şi de surorile de 
acolo, se leagă multe amintiri frumoase şi experienţe binecuvântate 
cu Domnul şi în slujba împărăţiei Sale. Părtăşii minunate prin familii, 
grupuri mai restrânse, cât şi cu fraţii şi tineretul din adunarea 
baptistă, al cărei păstor era un frate cu orizont larg spiritual, dedicat 
lucrării Evangheliei, fratele Mircu Cocariu s-au desfăşurat cu mult 
har. 

Voi aminti una dintre ele, petrecută în anii 70, ai secolului 
trecut. Pentru câteva zile am făcut un popas la Sibiu. Fratele Mircu 
primise un telefon prin care era anunţat să meargă la o 
înmormântare în Oltenia, unde credincioşii evanghelici erau foarte 
puţini pe tot întinsul acelei provincii. Simţea nevoia de un însoţitor 
de data aceasta, căci de cele mai multe ori fusese singur. Fratele 
Mircu m-a invitat, dacă aş vrea, să îl însoţesc în acea misiune şi eu 

am fost fericit să Ti răspund favorabil. Ziua următoare, am pornit 
împreună la drum cu maşina pe care fratele o avea în dotare, 
pentru nevoile lucrării lui Dumnezeu. Cerul era total acoperit de nori 
şi o ploaie rece cădea fără-ncetare. Pentru un asemenea drum 
lung, am simţit nevoia şi de condiţii favorabile ăn ce priveşte 
vremea, pentru buna desfăşurare a serviciului de înmormântare. 
Semne de îndreptare nu se conturau. Am început stăruitor să ne 
rugăm Domnului pentru această problemă, pe măsură ce ne 
apropiam de poala munţilor, spre defileul tăiat în munţi de râul Olt. 
Noi ne-am încredinţat în mâna Domnului în rugăciune, încă înainte 
de a pleca din Sibiu, dar vremea rea ne presa să cerem condiţii cât 
mai bune pentru vestirea Evangheliei, sau cel puţin să înceteze 
ploaia până vom ajunge la destinaţie. Totul părea să fie fără şansă 
ca rugăciunea noastră să fie ascultată şi împlinită de Domnul. Dar 
noi am făcut ce ne îndeamnă apostolul Pavel, atunci când scria 
adunării din Filipi, şi anume, “să aducă cererile lor la cunoştinţa lui 
Dumnezeu prin rugăciuni şi cereri cu mulţumiri şi să nu se 
îngrijoreze de nimic”. 

Ne-am rugat şi ne-am conformat. Ajunşi pe povârnişul 
trecătorii, spre uimirea noastră, cerul deasupra Olteniei era senin şi 
cu un soare strălucitor. L-am lăudat pe Domnul, coborând spre 
Oltenia şi am mulţumit fericiţi că rugăciunea pe care Duhul Sfânt 
ne-a pus-o pe inimă a ajuns la tronul de har şi s-a împlinit. 

Cu ani de zile înainte, l-am auzit pe fratele Richard când a zis, 
că din punct de vedere spiritual Oltenia este Africa Ţării Româneşti. 
Acum era şi pentru mine prima ocazie să pot vesti Cuvântul lui 
Dumnezeu şi în Oltenia şi să văd la faţa locului, cum se prezintă 
poporul în faţa Evangheliei Domnului Isus Hristos. Au fost de faţă 
câteva zeci de bărbaţi şi femei, care au ascultat cu respect şi 

interes Cuvântul vestit cu har ceresc. Sămânţa a fost aruncată în 

> 

inimile lor şi numai Domnul este în măsură să dea şi puterea de 
rodire spre slava Lui. 

Minunate şi nepătrunse sunt însă căile lui Dumnezeu, cine 
poate să le cunoască? După căderea comunismului în România am 
putut face şi eu vizite în ţară, începând cu anul 1990. Fiind emigrat 
în America din luna mai 1980, într-una dintre vizite, între anii 1992/ 
1993, la întoarcerea din Bacău - Moldova spre Arad, am făcut un 

popas la Sibiu într-o duminică seara, la adunarea unde slujea 
fratele Niculiţă Moldoveanu şi familia, în casa familiei Vasile 
Gheorghe din strada Măgheranului 22. Revederea cu fratele 
Niculiţă după apoape 13 ani şi cu fraţii şi cu surorile de acolo, a fost 

o mare binecuvântare duhovnicească. Eram însotit de fratele 

> 

Timotei Băbuţ din Arad, care cu o dragoste plină de jertfă şi-a pus 
maşina şi pe sine în slujba Domnului, ca să-mi favorizeze drumul la 
fraţii din Bacău şi apoi la Sibiu. 

în noaptea aceea am găzduit la familia Vasile, unde locuiau în 
gazdă trei fete credincioase venite la studii la Sibiu, două erau din 
oraşul Victoria şi una era din Craiova. După masa de seară am stat 
mult cu ele de vorbă, din Cuvântul lui Dumnezeu şi din experienţa 
creştină. Din oraşul Victoria erau surorile lulia şi Ligia Ciopaşiu, 
care au primit credinţa şi s-au şi botezat la Sibiu, măcar că erau din 
rândul Creştinilor după Evanghelie, ramura II şi Lidia Luţă din 
Craiova era de la fraţii baptişti. Am rămas cu ele în legătură de 
corespondenţă, împreună cu soţia mea, mai mulţi ani. 

Ceea ce nu am bănuit eu, a fost că prin Lidia Luţă, am ajuns în 
legătură şi cu familia ei, şi relaţiile prin corespondenţă au făcut să 
putem sponsoriza, de aici de la Chicago, în numele adunării 
Betania, construirea unui local de adunare în comuna Brădeşti - 
Oltenia. Bunica ei s-a întors la Dumnezeu şi a oferit teren din 
gospodăria ei, pentru construirea localului, unde acum se adună 
împreună să slujească Domnului fraţi baptişti împreună cu creştini 
după Evanghelie. Mărit să fie Domnul! 

Când localul era în construcţie, (1993), i-am vizitat şi eu 
împreună cu alţi doi fraţi din Arad şi ne-am bucurat într-o seară cu 
ei în părtăşie din Cuvântul lui Dumnezeu. Responsabil cu lucrarea 
în adunare era tatăl Lidiei, sub tutela adunării baptiste din Craiova. 
De altfel, de la căderea comunismului în România, lucrarea 
Evangheliei în ţinutul Olteniei a luat un avânt fără precedent. Fraţi 
din Arad, care au avut pe inimă vestirea Evangheliei în acea parte a 
ţării, au mers săptămână de săptămână pentru câte 2-3 zile şi au 
propovăduit Cuvântul şi pe stradă, şi în pieţe cât şi în câte vreo 
casă unde a fost o uşă deschisă. Printre ei au fost şi fraţii Aron şi 
Aurel Mladin şi inginerul Sandu Căpăţână. Oltenia a fost, însă, 
vizitată şi de grupuri de tineri şi evanghelişti şi din alte părţi ale ţării. 

Mă bucur că Domnul mi-a făcut şi mie parte de slujire acolo, dar 
mai ales să susţin împreună cu adunarea construirea locaşului de 
închinare la Brădeşti. în câteva sate din jur nu se găsea nici măcar 
o biserică ortodoxă. Fie Numele Domnului slăvit şi binecuvântat, 
singurul vrednic de a primi orice laudă şi mulţumire în veci. Mi-a 
rămas o plăcută amintire din Brădeşti, când am văzut grupul de 
vreo cincisprezece copii, băieţi şi fete, care au cântat câteva cântări 
creştineşti şi au recitat versete din Biblie. Unul dintre ei, un băieţaş 
în vârstă de vreo treisprezece ani, nu s-a lăsat până nu a adus la 
adunare şi pe bunica lui. Lucrarea cu copiii s-a continuat atunci prin 
grija fetelor din familia Luţă, Lidia şi Cristina. 

închei acest episod cu lucrarea lui Dumnezeu din Oltenia, la 
care am participat prin harul lui Dumnezeu şi eu, cu revenirea la 
vizita aceea cu prilejul înmormântării, împreună cu fratele Mircu 
Cocariu. După terminarea serviciului de înmormântare am urcat în 
maşină să ne întoarcem la Sibiu. Pe una din uliţele satului, pe 
marginea din dreapta în sensul direcţiei noastre de deplasare, era 
parcat un “Van”. Drumul era liber, când de după van, o fetiţă de 
câţiva anişori ţâşneşte în faţa maşinii noastre în fugă, doar la doi 
trei metri. Numai o minune cerească a putut să fie că nu am lovit-o! 
Atacul Diavolului a eşuat şi am avut un nou prilej de mulţumiri cu 
laude şi recunoştinţă către Mântuitorul şi Domnul nostru Isus 
Hristos. El nu a îngăduit ca lucrarea din ziua aceea, din acea 
localitate, să fie zădărnicită cu o asemenea tragedie. S-a împlinit şi 
cu noi atunci ce scrie în Psalmul 121:4 “lată că nu dormitează, nici 
nu doarme Cel ce păzeşte pe Israel”. Şi continuă psalmistul: 
“Domnul te va păzi de orice rău, îţi va păzi sufletul”(v. 7). Mărit să fie 
Domnul, care îşi ţine făgăduinţele. Fericit şi îmbogăţit duhovniceşte 
am ajuns cu bine la Sibiu, cu misiunea îndeplinită. 

Domnul mi-a făcut parte şi de lucrarea în rândul tinerilor din 
adunarea Baptistă, păstorită de fratele Mircu, care se adunau 
special o seară pe săptămână, la cercetarea Cuvântului lui 
Dumnezeu şi la rugăciune. Minunat este când viaţa cuiva este 
pătrunsă de lucrarea Duhului Sfânt încă din fragedă tinereţe, cu 
mântuirea lui Dumnezeu. Ce bine prinde această realitate David, în 
Psalmul mesianic 110:3, când scrie:“Poporul Tău este plin de 
înflăcărare, când aduni oştirea; cu podoabe sfinte, ca din sânul 

zorilor, vine tineretul Tău la Tine, ca rouă”. Cu câtă bucurie am putut 
şi eu să cânt, cu alţi credincioşi, care au trăit şi experimentat 
bucuria mântuirii încă din anii tinereţii, această cântare atât de bine 
cunoscută şi cântată de tineri: 

Din tinereţe m-ai găsit Mântuitorul meu; 

Iertare sfântă am primit, Isus, la tronul Tău. 

Cor: în altul eu nu voi găsi depline fericiri, 

Ci numai în Isus Hristos, Cel ce m-a mântuit. 

Tot ce-am căutat eu am aflat, chiar încă şi mai mult; 

De când Tu, Doamne, m-ai salvat, de pace m-ai umplut. 

De fericire n-am ştiut o clipă-n viaţa mea, 

Până când nu am cunoscut, Isus, iubirea ta. 

Plăcerea lumii am gustat, dar ea m-a amăgit; 

Cu groază eu am constatat, că m-a nenorocit. 

Asigurat sunt în Hristos, la bine şi la rău, 

El mă ajută ca să cresc mereu în harul Său. 

Un dor mai am să pot lucra în via Domnului, 

La mântuirea altora, spre slava Mielului. 

Cu multă recunoştinţă îi mulţumesc Domnului pentru fratele 
Jean Staneschi, om credincios şi cult, prin care Domnul a lucrat 
deosebit în timpul tinereţii mele, atât prin vestirea Cuvântului Sfânt 
al lui Dumnezeu cât şi prin cartea “Cântările triumfului”, care în 
ediţia a Il-a a cuprins 150 de cântări frumoase, printre care şi cea 
de mai sus, într-un limbaj literar şlefuit, cu o armonie mult 
îmbunătăţită în ce priveşte accentul dintre vers şi muzică. în mod 
special, cei ce au urmat Seminarul Teologic Baptist din Bucureşti, îi 
datorează recunoştinţă pentru competenţa cu care şi-a făcut slujba 
de profesor şi învăţător. 

Prin îndurarea lui Dumnezeu, un câmp de slujire mi s-a 
deschis şi la Cluj, în anii după venirea de la închisoare, unde Duhul 
lui Dumnezeu a lucrat cu putere. De altfel, tineri credincioşi veniţi la 
studii la Facultăţile din Cluj, au adus cu ei un aer de prospeţime şi 

avânt spiritual, care a favorizat mult lucrarea lui Dumnezeu din 
adunări, ca şi la orele speciale ale tinerilor. Dar o lucrare rodnică a 
fost şi în grupuri restrânse în anumite familii de credincioşi, care 
aveau pe inimă împărăţia lui Dumnezeu. Aş putea să amintesc mai 
multe familii şi nume de fraţi şi surori, prin care Domnul a lucrat în 
anii aceia cu mult folos, pentru mântuirea şi creşterea 
duhovnicească a multor suflete. 

Un animator plin de îndrăzneală în lucrarea lui Dumnezeu 
printre tinerii din Cluj, în vremea aceea a fost şi fratele Nelu Pribac, 
venit la studii din Banat, la Conservatorul din Cluj. Dumnezeu l-a 
folosit la organizarea unui cerc de studenţi pentru discuţii libere la 
care au participat credincioşi şi necredincioşi, filosofi şi atei. Ceea 
ce a fost important, a fost aceea, că la acele cercuri de discuţii 
libere, s-a putut auzi şi glasul Evangheliei Domnului Isus Hristos, de 
către suflete care altfel nu l-ar fi putut auzi. 

Voi aminti măcar câteva momente, care pentru mine au fost o 
delectare duhovnicească în mărturia Cuvântului lui Dumnezeu 
printre studenţi. Ora tinerilor era duminica seara, înainte de serviciul 
de evanghelizare şi zidire cu întreagă adunarea. întrunirea a avut 
loc în balconul de sus al bisericii. Au participat câteva zeci de tineri, 
băieţi şi fete. Ca o inspiraţie de la Duhul lui Dumnezeu mi-a fost dat 
ca şi text v. 7 din Psalmul 87, din care nu mai vorbisem niciodată 
până atunci:"Toate izvoarele mele sunt în Tine.” Nu aş mai putea să 
îmi aduc aminte ce anume am vorbit atunci, dar ştiu că sinteza 
celor spuse a fost enunţată sub semnul unei întrebări care s-a 
impus cu putere în inimile noastre ale tuturor celor de faţă: “Pot eu, 
poţi tu, putem noi, zice cu certitudine, fără să ne condamne inima: 
Doamne, Tu ştii că toate, absolut toate izvoarele vieţii mele sunt în 
Tine”??? 

Atâta pot să spun că mesajul din Psalmul 87:7 a avut un 
impact covârşitor asupra inimilor noastre în seara aceea. La 
rugăciune a fost o revărsare de har, cu duh de pocăinţă, cu lacrimi 
fierbinţi, cu mărturisiri sincere din partea multor tineri şi tinere, a 
căror inimi au fost sub cercetarea lui Dumnezeu, cu dorinţe vii de 
un început nou în viaţă, în aşa fel ca o nouă cercetare de felul 
acesta, să nu ne mai prindă nepregătiţi. Mărit să fie Domnul! Păstor 
al Bisericii “Iris”, în vremea aceea, era fratele Vădan, care a 
favorizat lucrarea lui Dumnezeu în şi prin tineri. 



Cu o altă ocazie la Cluj, am fost căutat cu multă grijă de sora 
Norica Ponta, studentă la “Litere”, Limba Engleza, cu care ne 
cunoşteam bine din Arad. Ea m-a invitat stăruitor să particip cu un 
grup de tineri la o excursie pe deal. Era o zi de sâmbătă, vreme cu 
soare, care m-a fericit să pot fi cu tinerii la drum. Era o ocazie 
excelentă de a aborda împreună cu ei, probleme legate de viaţa 
practică trăită cu Dumnezeu, în lumina Cuvântului lui Dumnezeu. 
Era binevenit un asemenea eveniment pentru ei, după o săptămână 
cu program încărcat la învăţătură, pentru reconfortarea spiritului cu 
putere de la Dumnezeu. Să fi fost un grup de vreo 15-20 de suflete. 
Fără să fi abordat un subiect specific, am putut împărtăşi cu ei trăiri 
din viaţa mea, aşa cum urcam încet pe deal, cât şi la popasul făcut 
într-un anume loc. Atunci l-am cunoscut şi pe fratele tânăr Beni 
Fărăgău, unul dintre tinerii maturi, foarte interesat în lucrarea lui 
Dumnezeu. Angajaţi în dialogul acela, vremea a trecut atât de 
repede, încât se înserase binişor când am ajuns într-o familie unde 
eram aşteptaţi. Părtăşia noastră a continuat până târziu în noapte, 
aşa că la terminare am cunoscut cu toţi cei prezenţi, că am fost 
binecuvântaţi de Domnul cu o măsură bine clătinată şi îndesată, 
după Cuvântul Domnului: “Daţi, şi vi se va da; ba încă, vi se va 
turna în sân o măsură bună, îndesată, clătinată, care se varsă pe 
deasupra. Căci cu ce măsură veţi măsura, cu aceea vi se va 
măsura” (Luca 6:30). Fericiţi sunt aceia care au ştiut să dea 
întâietate Domnului şi lucrării Lui, după cuvintele Domnului spuse 
ucenicilor: “Căutaţi mai întâi împărăţia lui Dumnezeu şi neprihănirea 
Lui, şi toate aceste lucruri vi se vor da pe deasupra” (Matei 6:33). 

Accentul în viaţa mea şi a ta, cu precădere, trebuie să fie pus 
pe împărăţia lui Dumnezeu, şi neprihănirea Domnului Hristos şi 
minunea o vom vedea împlinită sub ochii noştri, prin graţia divină. 
Aşa ne-am simţit şi noi la Cluj, la acel sfârşit de săptămână, “... 
îmbogăţiţi în toate privinţele, cu orice vorbire şi cu orice cunoştinţă, 
în felul acesta mărturia despre Hristos a fost bine întărită în mijlocul 
vostru; aşa că nu duceţi lipsă de niciun fel de dar, în aşteptarea 
arătării Domnului nostru Isus Hristos” (1 Corinteni 1:5-6). La 
despărţire, spre surpriza mea, fratele Beni Fărăgău, având alături 
pe Norica Ponta, îmi spune următoarele:"Frate Mia, când am 
plănuit această excursie, ne-am propus să vă punem mai multe 

întrebări. Fără să vă punem nici o întrebare însă, vă mărturisim că 
aţi răspuns la toate întrebările pe care le aveam pe inimă!" 
Răspunsul meu a fost:"Numai Dumnezeu a putut face aceasta. “Şi 
Cel ce cercetează inimile ştie care este năzuinţa Duhului; pentru că 
El mijloceşte pentru sfinţi după voia lui Dumnezeu” (Romani 8:27). 
Eu am intuit oarecum ceva din scopul întrebărilor, iar mai târziu a 
venit confirmarea, prin căsătoria acestor doi tineri în pragul vieţii. 
Fie ca Domnul să reverse multă îndurare peste tinerii credincioşi, 
ca ei să poată face decizii mari în viaţă numai sub călăuzirea şi 
cârmuirea Duhului Sfânt, l-am întâlnit ultima dată în 1993, la Cluj în 
adunarea “Iris”, unde acum Beni Fărăgău este păstor. Am fost 
invitat atunci să însoţesc grupul vocal “Pro Deum” din Arad, sub 
conducerea măiestrită a fratelui Puiu Caciora, care a evoluat 
dimineaţa la adunarea “Iris”, iar după masa la adunarea din 
Mănăştur a fraţilor baptişti. După ce am servit masa de seara 
pregătită special pentru oaspeţii din Arad, înainte de a pleca cu 
maşinile spre Arad, împreună cu bărbaţii din grupul vocal “Pro 
Deum”, în curtea bisericii, sub un cer înstelat, am intonat câteva 
cântări al căror ecou a străbătut departe în noapte, purtând prin 
armoniile lor o mireasmă a lui Hristos, care avea să ne însoţească 
şi pe noi în drumul nostru. Nu am ştiut atunci, că avea să fie pentru 
ultima dată ocazia să-l mai văd pe pământ şi să cânt cu el 
împreună, pe iubitul frate Nelu Moţ, un entuziast cântăreţ cu o 
frumoasă voce de tenor, cu un uşor accent de folclor. Domnul l-a 
chemat acasă în mod subit, ca şi pe mama lui, dar la o vârstă 
prematură, lăsând în urma lui un loc gol, greu de înlocuit în lucrarea 
lui Dumnezeu. 

Am făcut cu toţii un scurt popas la Someşeni, la un mare 
depozit de alimente, îmbrăcăminte şi medicamente, ridicat şi 
întreţinut de credincioşii “Menoniţi” din Pennsylvania-USA, pentru 
cei în nevoie din România. Dumnezeu a făcut o lucrare mare prin 
aceşti credincioşi, în specificul lor, în Ţara Românească, ca şi în 
alte regiuni ale lumii. Am avut ocazia în aprilie, 1997, să vizitez 
Orfelinatul cu peste 50 de copii de lângă Suceava, o capodoperă a 
binefacerii creştine, unde slujea atunci şi prea iubita soră Silvia 
Tărniceru, activistă devotată a acestei organizaţii de ajutor creştin 
din America. în anexa Orfelinatului era şi o fermă model cu vaci de 

lapte aduse din USA, din care unele dădeau până la 55 litri de lapte 
zilnic. Şi nu este singurul aşezământ de felul acesta din ţara 
Românească realizat de credincioşii menoniţi. Este o mărturie vie 
spre slava lui Dumnezeu atât în faţa autorităţilor din România cât şi 
a cetăţenilor care au luat cunoştinţă şi chiar au beneficiat de pe 
urma lor... Tot la acest orfelinat din Suceava am întâlnit slujind 
împreună cu sora Silvia pe Lenuţa Fodor, sora de corp a norei 
noastre, Geta lovin, şi pe fratele Ionel Fodor care este lucrător în 
biserica fraţilor Creştini după Evanghelie din Suceava. 

Curând după ce am sosit în America, am fost invitat pentru 
două zile în Pensylvania de Organizaţia Menonită, la o mare bază 
de făcut pachete pentru România, cu scopul de a vorbi celor, peste 
200 de voluntari, veniţi acolo pentru a da o mână de ajutor. Era 
vorba de a depune mărturie despre lucrarea lui Dumnezeu în 
România, despre suferinţele şi persecuţiile îndurate de mulţi, pentru 
Numele scump al Domnului Hristos şi a împărăţiei Lui, fiind şi eu un 
exemplu viu pentru ei. în acele zile am putut să vizitez mai multe 
familii de menoniţi, să cunosc felul lor de viaţă şi credinţa lor. în 
ultima zi, care a fost o zi de duminică, am participat la o adunare 
mare, în care s-a întâmplat să fie şi un act de ordinare a unui 
păstor. Menoniţii, oameni harnici şi ingenioşi, m-au dus să văd şi 
două fabrici, una având vreo cincizeci de salariaţi. 

Voi aminti doar că am fost găzduit în familia John Jacob Nolt, 
şi soţia lui, Lena, cu care am rămas în legătură şi i-am putut vizita 
din nou câţiva ani mai târziu. Pot spune că a fost o familie 
minunată, cu care am putut avea părtăşie de neuitat. Mărit să fie 
Domnul! Am putut mulţumi Domnului pentru atâţia credincioşi 
menoniţi, care au făcut o lucrare de binefacere de multe feluri, fără 
precedent în România, un exemplu vrednic de urmat de mulţi 
creştini, ca mărturie spre gloria Domnului Hristos. 

Mulţi credincioşi minunaţi am cunoscut în vizitele mele la Cluj, 
prin care s-a răspândit o aleasă mireasmă a lui Hristos, prin 
mărturia Cuvântului viu al lui Dumnezeu şi printr-o trăire practică a 

vieţii de credinţă. Au rămas ca o comoară deosebită în amintirile 

> ? 

familiei mele. 

Voi mai aminti încă un caz, acel al fratelui în credinţa adevărat 

7 j 

creştină, Valentin Penta. Cine era acest creştin, care mi-a 
impresionat fiinţa pe la începutul anilor 70, ca nimeni altcineva 
până atunci? Era un tânăr anonim, dar care era animat de o dorinţă 
vie de a învăţa şi de a-şi dedica viaţa în profesia de medic. Nutrea 
idealul să fie de ajutor celor nenorociţi, loviţi de soartă, fie de boli 
necruţătoare, accidentaţi etc., a căror speranţe mor curând ce au 
devenit conştienţi de starea lor... Dar, un înger care îl aştepta la o 
anumită cotitură a vieţii, l-a ochit şi a tras asupra lui o săgeată, care 
l-a răpus în pragul realizării visului de a deveni “doctor în medicină”, 
cât şi ca bărbat în stare să-şi întemeieze o familie. Boala care l-a 
făcut inapt pentru a-şi atinge ţelul său nobil, a fost poliomielita, o 
boală de copii, care rareori se contractează de adulţi, însă cu efecte 
devastatoare, după cum spun medicii. 

în cazul lui Valentin, a fost pe când se afla în anul V de studii la 
facultatea de Medicină din Cluj. Boala aceasta l-a lăsat paralizat 
complet de la nivelul capului în jos. Trupul cu membrele lui, mâini, 
picioare, zăceau inerte, cu totul neputincioase de a putea face cea 
mai mică mişcare. Doar capul şi-l putea mişca pe pernă, la stânga 
sau la dreapta... Ca să i se poată asigura funcţiunile organice 
esenţiale de supravieţuire, i s-a aranjat un pat cu totul special, care 
putea fi acţionat de un motoraş electric. Acesta mişca patul cu 
trupul lui cu tot, de la stânga la dreapta, şi invers şi de la cap la 
picioare şi invers, când mai sus, când mai jos, şi astfel viaţa se 
putea desfăşura în trupul său inert. Conducerea spitalului i-a pus la 
dispoziţie o cameră mică lângă casa scărilor cu ieşirea spre curte. 
Acolo zăcea un om mort şi totuşi viu, un frate tânăr în credinţă, 
Valentin Penta. 

Duminica la amiază, după ce s-a terminat slujba 
duhovnicească de la adunarea baptistă din Mănăştur, (unde era 
păstor atunci fratele Huşan Mihai, însufleţit propovăduitor al 
Evangheliei, având ca ajutor pe fratele jurist Bărbătei, şi ca diacon 
pe credinciosul frate, adeseori gazda mea şi a soţiei mele, Dumitru 
Marcu), fratele Nelu Pribac, un tânăr inimos şi întotdeauna gata de 
slujire cu un entuziasm vrednic de râvnit, îmi spune:"Frate Mia, 
acum mergem să mâncăm ceva şi apoi aş vrea să veniţi cu mine la 
“Altar!” Nu am înţeles ce vrea să zică prin “a merge la altar”. în 

limbaj religios arhicunoscut slujesc preoţii în biserici, dar noi la ce 
“altar” să mergem şi încă la o aşa oră? l-am cerut explicaţii şi mi-a 
dat câteva informaţii sumare, că e vorba despre un tânăr paralizat, 
care zace la Spitalul de Boli Contagioase, din Cluj. M-a lăsat pe 
mine să înţeleg şi să deduc la ce anume a făcut aluzie când mi-a 
spus cele de mai sus. Era vorba de patul de fier, acţionat mecanic, 
pe care zăcea ca şi pe un catafalc, un mort, dar care era totuşi viu, 
fratele Valentin.... 

Am dorit mult să văd şi eu un astfel de altar. Am ştiut că Nelu 
Pribac nu este un căutător de lucruri ieftine, ci de acelea pentru 
care trebuia plătit un preţ, de sacrificii, ca să poţi avea parte de ele, 
un căutător de adevărate comori duhovniceşti. 

Ajunşi la spital, am intrat în cămăruţa rezervată acestui 
paralitic fără şanse. M-am văzut atât de mic, neînsemnat şi 
neputincios, în a-l putea sluji cu ceva. Când întâlneşti pe cineva, în 
mod obişnuit dai mâna şi te prezinţi, dar nu am avut cu cine da 
mâna: deşi avea mână, era ca şi când nu o avea. M-a impresionat 
zâmbetul lui şi seninul cerului de pe faţa lui. A ajuns să-i preţuiască 
mult pe cei ce îl vizitau, dar nu la el acasă, căci casă nu avea. Era 
străin şi călător pe pământ şi nu avea nimic al lui, asemenea 
Domnului Isus, care a vorbit despre “vulpile care aveau vizuini şi 
păsările cerului care aveau cuiburi dar Fiul Omului n-avea unde-şi 
odihni capul”. 

Cine era de fapt Serafima? Ce mi-a fost dat să văd, să ştiu, cu 
privire la această femeie tânără, aş putea spune, cred, fără să 
greşesc, fecioară? Ne spune însăşi numele ei de Serafima, care 
tradus în limba română înseamnă “Nobila”, o persoană care dă 
dovadă de generozitate, de cinste, de spirit de abnegaţie. Şi 
abnegaţie înseamnă devotament dus până la sacrificiu, chiar cel 
suprem. Numele acesta derivă de la “Serafim”, nume dat în Ebraică 
îngerilor de cel mai înalt rang în ierahia cerească, cum citim în 
Isaia: “în anul morţii împăratului Ozia, am văzut pe Domnul şezând 
pe un scaun de domnie foarte înalt; poalele mantiei Lui umpleau 
Templul. Serafimii stăteau deasupra Lui, şi fiecare avea şase aripi: 
cu două îşi acopereau faţa, cu două îşi acopereau picioarele, şi cu 
două zburau” (6:2-6). Am putea spune că Serafimii gardau Scaunul 
de Domnie al lui Dumnezeu, cea mai înaltă cinste conferită de El 

acestor îngeri. Isaia ne spune, că ei, cu două aripi îşi acopereau 
faţa, ceea ce înseamnă smerenie, în înalta demnitate în care erau 
puşi. Cu două îşi acopereau picioarele, ceea ce înseamnă sfinţenie, 
curăţie, precizie în slujba care le-a fost încredinţată. Iar cu celelalte 
două aripi sburau, simbol al autorităţii, pentru ducerea la îndeplinire 
a misiunii rânduite de Domnul pentru fiecare dintre ei, cum se vede 
în continuarea textului. Cât de mare este contrastul dintre aceşti 
Serafimi în slujba lui Dumnezeu şi atâţia “pretinşi slujitori şi 
slujitoare a lui Dumnezeu” din zilele noastre... lipsiţi de smerenie, 
de sfinţenie şi de acea putere de autoritate dumnezeiască! Nu în 
zadar apostolul Petru scrie: “Tot aşa şi voi, tinerilor, fiţi supuşi celor 
bătrâni, şi toţi în legăturile voastre, să fiţi împodobiţi cu smerenie. 
Căci, Dumnezeu stă împotriva celor mândri, dar celor smeriţi le dă 
har”. în cartea Apocalipsei citim mesajul Domnului Isus transmis 
unei biserici prin prezbiterul ei, care din punct de vedere istoric, era 
o adunare locală din oraşul Laodicea, aflată în Asia Mica (Vezi 
Coloseni 2:1; şi 4:13-16). Dar duhovniceşte, ştim că această 
biserică reprezintă simbolic cea de a şaptea perioadă şi ultima din 
călătoria Bisericii pe pământ, până, la venirea Domnului Isus 
Hristos pentru Răpire. De remarcat, că pentru toate cele şapte 
biserici, mesajele încep cu aceste cuvinte: “lată ce zice...Domnul”! 
Este extrem de important întotdeauna, în orice situaţii şi probleme 
care se ivesc, să ştim ce zice Domnul! Ori la Biserica a şaptea, 
însăşi denumirea cetăţii are o importanţă covârşitoare, pentru a se 
înţelege ce se petrece în ea. “Laodicea” înseamnă: "Dreptatea sau 
Judecata poporului", "Dreptate pentru popor", "Dreptul poporului", 
"Pretenţia poporului" şi în final "Obişnuinţa sau plăcerea poporului". 
Dintr-o singură ochire se poate vedea, că poporul este cel care 
vorbeşte, hotărăşte, pretinde, după bunul plac al voinţei lui, al 
majorităţii, şi nu ce zice Domnul! în locul Teocraţiei, al cârmuirii 
divine, în biserici a fost introdusă Democraţia. Ce zice poporul şi nu: 
AŞA VORBEŞTE DOMNUL!” Domnul Isus a fost scos din adunare, 
de aceea îl vedem că nu Se mai adresează bisericii, ci fiecărui ins 
în parte, când zice: “lată, Eu stau la uşă şi bat. Dacă aude cineva 
glasul Meu şi deschide uşa, voi intra la el, voi cina cu el, şi el cu 
Mine” (Apocalipsa 3:20). Apostazia era în floare în Laodicea şi ei, 
laodicienii nici nu ştiau măcar că sunt în afara unei vieţi cu 
Dumnezeu în Hristos, ci într-o stare nenorocită de ticăloşie, sărăcie, 

orbire spirituală şi goliciune... Domnul Isus le porunceşte 
POCĂINŢĂ! Altfel, sunt ameninţaţi că vor fi vomaţi (cu scârbă) din 
gura Domnului! 

La polul opus unei asemenea stări de încântare de sine, cum 
erau creştinii din Laodicea, era această nobilă fiinţă pe care o 
chema Serafima şi care era soţia fratelui paralizat de pe altar, din 
care trăia doar a şaptea parte din statura lui, “capul”. De dragul 
Domnului Isus Hristos, Mântuitorul ei slăvit, şi-a sacrificat propria ei 
viaţă şi a adus-o ca jertfă pe altar. S-a căsătorit cu Valentin, ca să 
poată să stea cu el si să-l îngrijească zi şi noapte, fără întrerupere. 
Numele ei de Serafima nu a fost pus la întâmplare. Dumnezeu i l-a 
rânduit să-l poarte, potrivit slujbei celei mai înalte la care a fost 
chemată după planul divin. Misiunea ei a fost una singură, slujirea, 
aşa cum era şi a Serafimilor din jurul Scaunului de domnie al lui 
Dumnezeu. Ce fiinţe alese a avut Dumnezeu întotdeauna în 

poporul Lui!... 

Câţi oameni în zilele noastre se numesc “creştini” şi încă cu 
mândrie, dar sunt numai cu numele, nu şi cu o viaţă transformată 
prin Duhul Sfânt, care înseamnă că au murit faţă de lume, cu 
gândurile, obiceiurile şi faptele ei, dar au murit şi faţă de ei înşişi, ca 
să trăiască pentru Dumnezeu! Serafima-Nobila, îi strălucea fiinţa de 
frumuseţea caracterului şi a smereniei. Slavă Ţie, Mielule al lui 
Dumnezeu, Singurul care ai putut spune cu adevărat: “lată Eu sunt 
în mijlocul vostru ca Cel ce slujeşte”! De la Domnul Isus a învăţat 
Serafima şi a putut pune în aplicare nobleţea slujirii în viaţa ei. 
într-una din vizitele mele i-am pus ântrebarea:"De câte ori pe 
noapte te scoli să-l slujeşti pe Valentin, soră Serafima?" Răspunsul 
ei blajin şi smerit a fost:"Când mă scol de douăsprezece ori pe 
noapte, înseamnă că a fost o noapte uşoară!" Mărire Ţie, Doamne 
Isuse, pentru robii Tăi şi roabele Tale, care slujesc zi şi noapte în 
Sanctuarul Tău! 

Prin Serafima am înţeles pentru prima dată în mod practic, 
adânc, deplin ce vrea să spună apostolul Pavel când scrie: “Vă 
îndemn dar, fraţilor, pentru îndurarea lui Dumnezeu, să aduceţi 
trupurile voastre ca o jertfă vie, sfântă, plăcută lui Dumnezeu: 
aceasta va fi din partea voastră o slujbă duhovnicească” (Romani 
12:1). în alte traduceri “slujbă duhovnicească” este tradus prin 

“cultul vostru raţional, sau înţelept”. în cele câteva vizite pe care 
le-am făcut fratelui Valentin, în răstimp de câţiva ani, am stat de 
vorbă cu el şi întotdeauna era plin de o voioşie a duhului, într-o 
stare de resemnare cu privire la situaţia în care se afla, niciodată nu 
a dat glas vreunei nemulţumiri, şi în situaţia aceasta a trăit 19 ani... 
De fiecare dată dorea să-i cânt câteva cântări şi obişnuiam să aleg 
cântări care să fie cu subiect de îmbărbătare, şi mângâiere în 
suferinţă. într-un an l-a vizitat o persoană din Franţa care la plecare 
l-a întrebat dacă are vreo dorinţă să primească ceva din Apus, ceva 
de care ar avea nevoie. Valentin i-a răspuns că ar dori un 
radio-casetofon la care ar putea să asculte predici şi cântări 
creştineşti. Proxima oară când am mai fost să-i vizitez, cu o bucurie 
de copil a cerut sorei Serafima să-mi arate ce au primit din Franţa. 
Era un aparat radio-casetofon mare, ultra modern, şi ca aspect de o 
frumuseţe rară. Era o plăcere numai să-l priveşti. De data aceasta a 
mulţumit Domnului că am venit şi m-a rugat ca să-i cânt ceva, să 
mă înregistreze, să poată să le mai audă, să le poată învăţa şi el. 
Eu l-am întrebat atunci care dintre cântările pe care i le-am cântat 
în vizitele anterioare ar dori să le cânt pentru înregistrare? 
Răspunsul lui a fost:"Te rog să cânţi cântarea, “Străjerule, străjere, 
mai este mult din noapte?” Mi-am dat seama că mesajul acestei 
cântări pentru fratele Valentin, în situaţia în care se găsea, era de 
mare mângâiere şi binecuvântare duhovnicească. M-am bucurat de 
această dorinţă a lui. El ştia şi aceea că este unul dintre cântecele 
pe care Dumnezeu mi l-a dat mie într-un fel cu totul excepţional, 
lată împrejurarea şi felul în care l-am primit. 

într-o noapte am avut un vis în care se făcea că eram într-o 
adunare mare dar care nu era pe pământ ci în cer. Şi când spun că 
era mare nu se referă la vreo clădire, ci la numărul de sfinţi care 
erau de fapt imposibil de a fi număraţi. Aşa cum şi fratele Vasilică 
Moisescu spunea într-o cântare de-a lui:"Fără număr se pierde în 
zare, marea gloată de răscumpăraţi, Au sosit din necazul cel mare, 
ţin finici şi-s în alb îmbrăcaţi." Apoi refrenul continuă:"Numeroşi ca 
nisipul pe maluri, numeroşi ca oştirea de stele, o, ce măreţ va fi 
când toţi sus ne vom găsi strălucind ca oştirea de îngeri." Primul 
lucru care m-a copleşit a fost acela al unei stări de plinătate, de 
binecuvântare, de bucurie şi fericire cum nu am cunoscut pe 

pământ. Multitudinea de sfinţi, străluminaţi de o slavă cerească, 
cântau o cântare pe care eu nu o ştiam, dar m-am trezit şi eu 
cântând împreună cu ei, transfigurat în duh şi în suflet într-un extaz 
sfânt pe care nu pot să-l descriu în cuvinte. La un moment dat 
m-am trezit din somn şi continuam să cânt cuvintele şi melodia. 
M-am gândit că ar trebui să mă scol, să iau o hârtie şi creion, să îmi 
notez cuvintele şi să schiţez pe note şi melodia. Dar dintr-o notă de 
comoditate, mi-am zis că am să repet cântarea de mai multe ori 
până o voi reţine şi dimineaţa când mă voi scula am să o aştern pe 
hârtie. Aşa am şi făcut până când am crezut că nu o să-mi scape, 
căci o ştiu bine. Dimineaţa când m-am trezit nu mai ştiam nici 
cuvintele nici melodia. Un singur lucru mi-a rămas în memorie: 
subiectul cântării care s-a cântat în cer era axat pe textul din Isaia 
21:11-12: "Mi se strigă din Seir: „Străjerule, cât mai este din 
noapte?” „Străjerule, mai este mult din noapte? Străjerul răspunde: 
„Vine dimineaţa, şi este tot noapte. Dacă vreţi să întrebaţi, întrebaţi; 
întoarceţi-vă, şi veniţi iarăşi”. Am suferit pentru faptul că nu m-am 
sculat atunci când m-am trezit din somn şi din visul meu neobişnuit 
şi să-l fi notat, dar acum totul era pierdut. 

Totuşi lucrurile n-au rămas aşa. Câteva săptămâni mai târziu 
m-am trezit că în duhul meu a început un freamăt neobişnuit de 
cântec nou şi pe măsură ce se contura melodia, şi în cele din urmă 
şi cuvintele, erau cuvinte tocmai din textul amintit din Isaia 21. Nu 
am convingerea că era cântarea din cer, dar am încredinţarea că 
tema cântării era aceea, lată textul cântării pe care fratele Valentin 
şi sora Serafima au dorit să o înregistreze: 

Străjerule, străjere, din turnul de veghere 

Sunt mulţi ce jurământul şi-l schimbă ca veşmântul, 

Având în inimi ură, minciuni în al lor gură 

Şi zic că-s “fraţi” dar oare, pe ei nimic nu-i doare? 

Ascultă, ia aminte, iubelte-adânc, fierbinte, 

Pe Domnul şi lucrarea şi dă-i toată-ascultarea; 

Căci vine ceasu-ndată, cei răi vor da socoată, 

Primind drept răsplătire veşnica pieire! 

(Cântarea se încheie cu repetarea strofei întâi.) Notă: A nu se 
confunda străjerul cu Isus Hristos, Mirele iubit! 

în afară de această cântare am fost solicitat să mai înregistrez 
şi alte cântări, apoi împreună cu fratele Nelu Pribac, ne-am rugat cu 
Valentin şi Serafima şi i-am încredinţat în mâna cea bună a 
Domnului cu nădejea că dacă nu ne vom mai vedea aici pe pământ 
cu siguranţă ne vom vedea în împăarăţia lui Dumnezeu în Noul 
Ierusalim, cetatea sărbătorilor noastre eterne. în cartea Apocalipsa 
la capitolul 21 apostolul loan scrie că a văzut cetatea sfântă: “Apoi 
am văzut un cer nou şi un pământ nou; pentru că cerul dintâi şi 
pământul dintâi pieriseră, şi marea nu mai era. Şi eu am văzut 
coborându-se din cer de la Dumnezeu cetatea sfântă, noul 
Ierusalim, gătită ca o mireasă împodobită pentru bărbatul ei. Şi am 
auzit un glas tare, care ieşea din scaunul de domnie, şi zicea: lată 
cortul lui Dumnezeu cu oamenii! El va locui cu ei, şi ei vor fi poporul 
Lui, Dumnezeu însuşi va fi cu ei. El va fi Dumnezeul lor. .El va 
şterge orice lacrimă din ochii lor şi moartea nu va mai fi. Nu va mai 
fi nici tânguire, nici tipăt, nici durere, pentru că lucrurile dintâi au 
trecut” (21:1-4). 

Acolo şi fratele Valentin Penta va avea un trup de slavă. 
Neputinţa, patul şi umilinţa nu vor mai fi, iar Serafima va face parte 
din mireasa Domnului Isus, împodobită cu străluciri fără seamăn, ca 
răsplată a slujirii ei, ca una care a dat totul pentru gloria Domnului 
Isus Hristos aici pe pământ: plăcerile acestei vieţi, liniştea şi 
confortul de zi şi noapte, tinereţea, cariera, odihna, familia, 
societatea şi chiar slujbele religioase de la templele cele mai 
măreţe. Ea avea un altar la care slujea zi şi noapte, în faţa căruia 
pălesc toate ceremoniile religioase ale oamenilor care umblă după 
slava pe care şi-o dau unii altora şi nu după slava care vine de la 
Dumnezeu (loan 5:44). Glorie eternă se cuvine Tatălui şi Fiului şi 
Duhului Sfânt pentru aşa slujitori minunaţi ai împărăţiei lui 
Dumnezeu. 

Restricţionarea mea de către comunişti, prin Securitate şi 
reprezentanţii cultului baptist de a propovădui Evanghelia în 
adunarea din care făceam parte, Arad-Sega, a fost o binecuvântare 
pentru mine. Aşa cum prigoana pornită la Ierusalim împotriva 
ucenicilor, care a culminat cu uciderea cu pietre a lui Ştefan, a atras 

după sine împrăştierea ucenicilor prin părţile Iudeii şi Samariei unde 
vesteau cu putere Evanghelia, aşa şi eu călăuzit de Duhul am 
plecat să vestesc Cuvântul lui Dumnezeu în multe părţi ale ţării şi 
Domnul a binecuvântat mărturia prin întoarcerea multor suflete la 
Dumnezeu. Aşa a fost cazul în două adunări, aceea din oraşul 
Hunedoara şi Cugir pe care le-am vizitat deseori. în aceste adunări 
au fost bărbaţi binecuvântaţi de Domnul care aveau pe inimă în 
mod deosebit lucrarea lui Dumnezeu. De fapt, păstorii erau puţini şi 
fiecare avea mai multe biserici de slujit, încât ei au devenit mai mult 
împărţitori de Cina Domnului ajungând doar câte o duminică pe 
lună la câte o adunare ca să o împartă. La Hunedoara era fratele 
Bold losif, fratele Faur Samuel şi alţii, iar la Cugir îmi amintesc de 
fraţii losif şi Petru N., dar şi alţi oameni de bază. La Cugir s-a 
deschis o uşă binecuvântată pentru vestirea Cuvântului lui 
Dumnezeu şi o deosebită trezire spirituală a avut loc. Dar nu prin 
mine care eram doar un instrument neînsemnat, ci prin Duhul care 
a făcut să bată un vânt ceresc care trezea sufletele la viată. 

într-o duminică abia am început “slujba” cu rugăciune, vreo 
două cântări şi un cuvânt introductiv, fără să fi început predica şi o 
putere de la Dumnezeu a venit peste adunare. Persoane atinse au 
început să se ridice în picioare, unele cu lacrimi în ochi. După 
terminarea cântării le-am întrebat ce s-a întâmplat, să-mi spună de 
ce s-au ridicat în picioare. 0 tânără, care se sculase prima, a făcut o 
mărturisire fără jenă. A spus că este din Bucovina şi pentru prima 
data a venit într-o adunare de pocăiţi. A spus că este o păcătoasă şi 
aşa numai poate continua drumul înainte, ci vrea să-şi dea viaţa 
Domnului Isus. Dar s-au ridicat şi alte suflete pătrunse de lumina de 
sus şi au făcut mărturisiri asemănătoare. Am ridicat adunarea în 
picioare şi am spus:"Fraţi şi surori, să stăm înaintea Domnului cu 
aceste suflete la rugăciune, să le dăm prilejul să se predea 
Domnului Isus Hristos ca prin credinţa în El să capete spălarea de 
păcate şi mântuirea lui Dumnezeu". 0 mare bucurie a venit peste 
cei ce s-au predat cât şi peste toată adunarea. Domnul Isus îi 
spune fariseului Nicodim, care a venit la El noaptea, vorbind despre 
această lucrare tainică şi lăuntrică în inima omului. “Vântul suflă 
încotro vrea, şi-i auzi vuietul; dar nu ştii de unde vine, nici încotro 
merge. Tot aşa este cu oricine este născut din Duhul” (loan 3:8) 

(Deci nu după voia omului). Vântul, fiind un simbol al Duhului Sfânt, 
îi auzi vuietul, dar nu ştii de unde vine, nici încotro merge. Tot aşa 
este cu oricine este născut din Duhul. Nicodim nedumerit întreabă: 
"Cum se poate face aşa ceva?" Da, naşterea din nou este o minune 
pe care numai Duhul Sfânt o poate realiza în viaţa celui care crede 
cu adevărat Cuvântul lui Dumnezeu. 

La Hunedoara am ajuns într-o duminică dimineaţa, venind de 
la Bucureşti unde am înregistrat la casetofonul meu, un duet cu 
acompaniament de harmoniu, cântarea: “Am dat eu, oare, ce am 
mai bun lui Isus?” Duetul era cântat de cele două fete ale fratelui 
Leric, care le acompania la harmoniu. Această cântare m-a cercetat 
adânc şi pe mine când am auzit-o la Bucureşti şi îmi domina toată 
fiinţa. După Şcoala Biblica a urmat Serviciul divin. M-am uitat să 
văd dacă ăn spatele amvonului era vreo priză şi am văzut că era. 
Am primit îndemn de la Domnul să fac ce nu mai făcusem până 
atunci şi nici după aceea. Am pus casetofonul în priză şi înainte de 
a citi Cuvântul şi de a predica i-am dat drumul acelui duet care 
venea parcă dintr-o altă lume. Eu nu am făcut altceva decât după 
fiecare frază muzicală să repet cuvintele cântate de fete. 0 putere a 
coborât de la Dumnezeu peste toată adunarea şi după prima strofă, 
suflete din diferite locuri din adunare s-au ridicat în picioare 
plângând. La sfârşit am oprit casetofonul şi am întrebat sufletele 
care s-au ridicat, ce anume doresc, de ce s-au sculat? Au mărturisit 
că sunt păcătoase şi că vor să îşi predea viaţa Domnului Isus. 
Ne-am ridicat cu toată adunarea la rugăciune şi un mare har de 
mântuire s-a coborât peste acele fiinţe ca şi peste toţi cei prezenţi. 
Oh, ce minunat a răsunat Cuvântul după acele rugîciuni... Sufletele 
erau coapte pentru pocăinţă şi s-au predat Domnului, aşa ca şi 
fructele coapte, abia te atingi de ele şi îţi cad în palmă. 

într-o duminică, prin harul lui Dumnezeu, am ajuns la 
adunarea din Radna, pe valea Mureşului. Ne-am bucurat mult cu 
fraţii în Cuvânt în dimineaţa aceea. La amiază fratele Uiegaru 
prezbiterul adunării, m-a invitat în familia lui, ca să luăm masa 
împreună, ceea ce eu am acceptat bucuros. Ce oameni minunaţi 
are Dumnezeu în lucrarea Lui! Am avut ocazia să ne cunoaştem 
mai bine şi să ne adeverim în cuvintele Sfintelor Scripturi. După 
masă am mers împreună la adunarea din Lipova, fratele Uiegaru, 

372 



soţia lui şi eu. A avut dorinţa să ne însoţească şi fiica fratelui 
Uiegaru, care era elevă la liceu în penultimul an. Am iniţiat o 
discuţie cu ea, ca să văd în ce stare spirituală se găsea, dacă era 
sau nu întoarsă la Dumnezeu. Nu mi-a fost greu să-mi dau seama 
că de fapt nu era întoarsă la Dumnezeu. S-a motivat, că nu are de 
ce să se întoarcă la Dumnezeu, pentru că nu vrea să fie ca şi 
cutare care era botezată, dar nu trăia cum se cuvine viata nouă în 
Hristos. Maşina condusă de fratele Uiegaru a ajuns parcă prea 
repede la destinaţie, la Lipova. Discuţia noastră ar fi trebuit să fie 
întreruptă, dar am primit un îndemn tainic în inimă să pot să 
vorbesc acestei tinere în continuare, căci o vedeam coaptă să 
primească împărăţia lui Dumnezeu în inima ei şi pe Isus Hristos ca 
Mântuitor şi Domn. 

Ca la Radna, de dimineaţă, Dumnezeu a binecuvântat cu 
prezenţa Duhului Său vestirea Cuvântului Sfânt. S-a creat o 
atmosferă caldă, vie, în adunare, şi ca totdeuna când se întâmplă 
aşa, cu toţii am simţit un regret că, timpul a zburat aşa de repede... 
S-a înserat în grabă, căci era pe timpul rece de toamnă. Dar înainte 
de a merge la Şoimoş să participăm la serviciul de seară al 
propovăduirii Evangheliei însoţit de cântări şi poezii, chiar şi o 
orchestră de mandoline şi chitare, s-a impus să trecem într-o scurtă 
vizită familială pe la o soră mai în vârstă, care era grav bolnavă. 
Ceilalţi care au venit cu noi au intrat cu toţii înăuntru, ca să se roage 
cu sora şi pentru ea, în timp ce eu m-am scuzat şi am rămas la o 
parte cu fiica fratelui Uiegaru, care trebuia salvată din robia 
păcatului şi adusă la mântuire prin pocăinţă şi credinţa în Isus 
Hristos, Fiul lui Dumnezeu. 

Aşa cum Duhul lui Dumnezeu mi-a dat harul să-i pot face 
mărturia şi slujba necesară, i-am vorbit despre starea de păcat a 
omului şi de nevoia arzătoare de mântuire, cu unele exemple din 
Biblie cât şi din experienţe practice cu Dumnezeu. Ea a rămas pe 
gânduri, vădit cercetată de Cuvântul lui Dumnezeu. După popasul 
la sora bolnavă fratele Uiegaru ne-a dus cu maşina la Şoimoş, după 

care dânsul cu soţia s-au întors la serviciul de seara de la Radna. 

> 

Fiica lui însă şi-a cerut voie să rămână la Şoimoş la adunare în 
seara aceea, ceea ce i s-a aprobat fără rezervă de părinţi. 

Am intrat în curte şi tânăra elevă de liceu îmi spune:"Frate, eu 
nu mai pot amâna întoarcerea mea la Dumnezeu. Vreau acum să 
îmi predau fiinţa întreagă Domnului Isus Hristos." Aşa stând 
lucrurile, nu am intrat în adunare, ci ne-am retras la o parte în curte, 
ca mai întâi, să aducem cazul ei înaintea Domnului. După ce m-am 
rugat eu Domnului, a urmat şi tânăra cu o rugăciune de pocăinţă 
cum i-a dat îndemnul Duhul Sfânt. Minunea s-a petrecut pe loc, 
bucuria mântuirii i-a umplut inima primind credinţa Domnului Isus 
Hristos. Cu o faţă radioasă, plină de lumina harului lui Dumnezeu, 
am intrat înlăuntru. Păstor la adunarea din Şoimoş, în vremea 
aceea era fratele Negru. Odată cu începerea slujbei în seara 
aceea, am anunţat că în urmă cu câteva minute, în cer a avut loc o 
mare bucurie. Fiica fratelui Uiegaru şi-a predat cu pocăinţă inima 
Domnului Isus. Spun aceste cuvinte bazat pe cuvintele Domnului 
Isus din Luca 15:7: “Tot aşa, vă spun că va fi mai multă bucurie în 
cer pentru un singur păcătos care se pocăieşte, decât pentru 
nouăzecişinouă de oameni neprihăniţi cari n-au nevoie de 
pocăinţă”. Numele ei a fost scris în Cartea Vieţii împreună cu a 
tuturor sfinţilor care au primit mărturia lui Isus. Să ne ridicăm şi să 
ne închinăm Domnului împreună cu tânăra noastră soră în Domnul. 
0 revărsare de bucurie a fost în toată adunarea, cu mulţumire către 
Domnul pentru minunea mântuirii a încă unui suflet. Am mai cântat 
o cântare, timp în care din rândul copiilor care au cântat în 
orchestră, se ridică în picioare cu ochii scăldaţi în lacrimi una din 
fetele fratelui Negru. Am întrebat-o:"Spune-mi, dragă, de ce plângi 
şi te-ai sculat în picioare?" Răspunsul ei a fost:"Plâng pentru că şi 
eu sunt păcătoasă, şi doresc să fiu mântuită de păcatele mele şi 
vreau şi eu să-mi predau inima Domnului Isus. 

Din rândul femeilor se ridică o femeie de vârstă mijlocie şi 
mărturiseşte şi ea în faţa adunării, că şi ea este o femeie păcătoasă 
şi nu mai poate continua cu o astfel de viaţă, ci doreşte să aibă 
parte de iertarea şi mântuirea lui Dumnezeu. Ne-am ridicat şi cu 
aceste două suflete la rugăciune şi harul lui Dumnezeu a fost 
revărsat din belşug peste noi. Lucrarea aceasta s-a făcut fără ca 
măcar unul dintre noi să o fi bănuit cu un ceas mai devreme. în 
situaţii ca acestea, ce minunat sună cântarea al cărei refren este: 

j 7 

1:0 ce har nespus:/ 

Să-ţi predai fiinţa-ntreagă Domnului Isus. 

Cuvântul lui Dumnezeu a răsunat cu putere în seara aceea în 
adunarea din Şoimoş şi au sporit laudele şi mulţumirile către 
Domnul Cel vrednic de laudă. Asemenea treziri spirituale nu sunt la 
cheremul omului ci numai al lucrării Duhului Sfânt. în seara aceea 
târziu am poposit puţin şi în familia fratelui Negru, mulţumind 
împreună pentru lucrarea pe care a făcut-o în aceste suflete 
Domnul Isus Hristos prin Duhul Sfânt. Mărit să fie Domnul! Pe la 
miezul nopţii am ajuns şi eu în Arad, acasă, la familia mea, şi i-am 
împărtăşit şi soţiei mele bucuriile din ziua aceea, pentru sufletele 
care s-au predat cu viaţa lor întreagă Domnului Isus. Eu am fost 
doar un instrument slujitor în mâna Maestrului. Instrumentul prin 
sine însuşi, niciodată nu va produce, nu va realiza nimic. Acest fapt 
este aşa de bine prins în Isaia 53:10: “Domnul a găsit cu cale să-L 
zdrobească prin suferinţă... Dar după ce va îşi da viaţa ca jertfă 
pentru păcat, va vedea o sămânţă de urmaşi, va trai multe zile, şi 
lucrarea Domnului va propăşi în mâinile Lui.” 

Şi apostolul Pavel ilustrează lucrarea aceasta minunată când 
zice: “Cine este Pavel? Şi cine este Apolo? Nişte slujitori ai lui 
Dumnezeu, prin care aţi crezut; şi fiecare după puterea dată lui de 
Domnul. Eu am sădit, Apolo a udat, dar Dumnezeu a făcut să 
crească: aşa că nici cel ce sădeşte, nici cel ce udă nu sunt nimic; ci 
Dumnezeu, care face să crească. Cel ce sădeşte şi cel ce udă sunt 
tot una; şi fiecare îşi va lua răsplata după osteneala lui. Căci noi 
suntem împreună lucrători cu Dumnezeu. Voi sunteţi ogorul lui 
Dumnezeu, clădirea lui Duzmnezeu”(1 Corinteni 3 :5-9)... Laud şi 
slăvesc pe Domnul pentru aceste amintiri atât de plăcute! 

în anii 71-72, am ajuns din nou la Hunedoara. Harul lui 
Dumnezeu a fost revărsat din nou peste adunare prin Cuvântul viu 
al lui Dumnezeu, întărit de puterea Duhului Sfânt. Fostul păstor al 
adunării C.I., colaborator al Securităţii şi cu funcţii înalte şi la 
Comunitatea de Braşov, era o piedică în lucrarea lui Dumnezeu. Şi 
adunarea, care aflase de acest fapt, nu l-a mai putut accepta să 
slujească în mijlocul ei. împreună cu vreo 20-25 de suflete care 
erau de partea lui, au dezbinat adunarea şi au format a doua 

biserică baptista care avea să fie, însă, fără viitor spiritual. în 
schimb, majoritatea covârşitoare a rămas condusă de un grup de 
fraţi inimoşi printre care fratele Bold losif şi cumnatul lui, Faur 
Samuel, şi a progresat mult în lucrarea lui Dumnezeu având o uşă 
larg deschisă pentru vestirea Evangheliei de diferiţi fraţi 
binecuvântaţi de Dumnezeu. Lucrul acesta a ajuns să se cunoască 
şi suflete venite din alte părţi căutau să se alăture şi să se bucure 
împreună. 

într-o duminică din vremea aceea am cunoscut o soră tânără, 
Lidia Crişan al cărei soţ era păstor la Făget. Ea era însoţită de alte 
două fete din Făget. La terminarea serviciului de după masă, 
impresionate de Cuvântul lui Dumnezeu au ţinut mult să mă invite 
la Făget la adunare, şi bineînţeles, să-l cunosc şi pe soţul ei, fratele 
Gavril Crişan. Drumul de la Hunedoara spre Deva l-am făcut 
împreună şi chiar şi de la Deva până la llia, unde drumurile noastre 
s-au despărţit, eu am continuat spre Arad, ele spre Sud-Vest, spre 
Făget. în acest drum am împărtăşit multe lucruri împreună din 
Cuvântul lui Dumnezeu şi în legătură cu lucrarea lui Dumnezeu. 
M-a surprins mult interesul viu al acestei surori pentru lucrurile 
spirituale şi pentru bunul mers al adunării din Făget, l-am promis că 
voi face tot posibilul şi cu voia lui Dumnezeu să ajung şi la Făget. 
Am fost de vreo 2-3 ori la Făget în anii care au urmat, şi Dumnezeu 
a fructificat legăturile noastre duhovniceşti, aşa că un suflu nou de 
viaţă era în desfăşurare în adunare, prin slujirea împreună cu 
familia Crişan. Evenimentele au decurs în continuare favorabil 
legăturilor noastre şi cu ocazia mutării lor la Oradea, unde fratele a 
devenit păstorul Bisericii nr. 3, şi unde am avut iarăşi prilejul să-i 
vizitez. 

Ca o ironie a sorţii, fratele Nicolae Covaci, fostul păstor al 
Bisericii Nr. 2 Oradea, acum pensionar, şi fost preşedinte al Uniunii 
Baptiste din Bucureşti, care venise la Arad să mă oprească să 
predic Evanghelia ca şi fost deţinut politic, acum stătea pe scaun în 
mijlocul asistenţei nemai având cele două funcţii, în timp ce eu, prin 
harul lui Dumnezeu am putut vesti cu îndrăzneală şi nestingherit 
Cuvântul lui Dumnezeu. Mărit să fie Domnul la dispoziţia Căruia 
sunt vremile şi oamenii. El face ce vrea. în cântarea Măriei, cea 
iubită şi înălţată de Domnul, cum îi este şi semnificaţia numelui, 

redată de Luca în cap. 1:51-52, Maria exclamă: “El a arătat putere 
cu braţul Lui; a risipit gândurile, pe cari le aveau cei mândri în inima 
lor. A răsturnat pe cei puternici de pe scaunele lor de domnie, şi a 
înălţat pe cei smeriţi." 

Cu familia iubită Crişan am rămas într-o strânsă legătură prin 
corespondenţă şi după emigrarea din ţară, noi în America, ei în 
Australia. Aşa a putut fi editată şi publicată şi cartea sorei Lidia 
intitulată “Pelerinajul meu spiritual”, în 2002, pelerinaj care se 
reflectă din scrisorile soţiei mele Domnica şi o parte ale mele, 
colectate cu grijă de sora Lidia timp de 16 ani. După alţi câţiva ani 
am ajuns din nou la fraţii şi surorile din Hunedoara. Atât la adunare 
cât şi la ora cu tineretul Bisericii a participat şi un tânăr venit din 
Baia Mare. Numele lui era Daniel Păuşan care s-a întors la 
Dumnezeu din toată inima. între noi s-a statornicit o legătură 
puternică în Hristos, mai tare ca moartea. La despărţirea din 
Hunedoara, Daniel a insistat foarte mult ca să vin şi la Baia-Mare, şi 
i-am promis că voi veni, cu ajutorul Domnului, atunci când mi se va 
deshide uşa. 

Cu acest tânăr întors la Dumnezeu s-au întâmplat lucruri, pe 
cât de frumoase pe atât de dramatice. Am ajuns la Baia-Mare, unde 
aveam ca reper pe sora lui, Mia, o asistentă medicală, care era 
căsătorită cu fratele loan Marcus. Părtăşia noastră împreună cu 
Daniel, în familia sorei lui, Mia, cât şi la adunarea Baptistă din 
Baia-Mare a fost binecuvântată şi fructificată de Domnul în chip 
minunat. Cea mai importantă lucrare a fost aceea de fortificare a lui 
în credinţa Domnului Isus Hristos. El era membru cu o funcţie de 

răspundere în Uniunea Tineretului Comunist din Baia-Mare, aşa că 
întoarcerea lui la Dumnezeu nu a putut trece neobservată şi nu 
numai atât. Mărturia vieţii şi credinţei lui noi în Hristos a ajuns să fie 
supusă la o grea încercare. Partidul şi Securitatea l-au presat în fel 
şi chip ca să renunţe la credinţă. Cum poate să dea cu piciorul în 
viitorul lui frumos, pe linia deschisă de partidul comunist, era tema 
cu care îl atacau mereu, făcându-i viata amară. Dar fratele nostru 
tânăr Daniel, era dintr-o bucată ca şi strămoşul lui în ale credinţei, 
în Babilon, fără concesii. 

Prin îndurarea lui Dumnezeu, am avut a doua ocazie să-l pot 
vizita la Baia-Mare. Am fost împreună cu tineretul şi corul adunării 


377 



din Arad-Sega invitaţi la Satu-Mare. Am profitat de acest fapt, am 
trecut pe la Baia-Mare şi l-am luat cu mine la Satu-Mare, ocazie ca 
să cunoască mulţi tineri din Arad şi să se bucure împreună cu noi. 
El avea mare nevoie de o nouă întâlnire pentru o şi mai bună 
fortificare a credinţei lui în lumina evenimentelor cu care era 

j 

confruntat la Baia-Mare. Autorităţile comuniste nu puteau concepe 
ca un activist al UTC-ului, în care şi-au pus atâtea speranţe, să fie 
pierdut şi mai ales să devină un creştin convins. în final au pus la 
cale un plan diabolic, l-au încorporat în armată şi acolo ofensiva a 
continuat împotriva lui, dar fără succes. Atunci au recurs la o 
schemă extremă, să-l lichideze, să nu se mai întoarcă niciodată 
acasă viu. 0 mică unitate militară condusa de un ofiţer l-a adus 

acasă pentru înmormântare într-un sicriu închis, fără dreptul ca 
familia să îl deschidă şi să poată să-l mai vadă pentru ultima dată. 
TÂNĂRUL MEU FRATE ÎN CREDINŢĂ, DANIEL PĂUŞAN A 
PLECAT ACASĂ LA DOMNUL CA Şl MARTIR, EROU AL 
CREDINŢEI PENTRU NUMELE SCUMP AL LUI ISUS HRISTOS 
CARE l-Â FOST MAI DE PREŢ DECÂT ÎNSĂŞI VIAŢA SA. Mărire 
Ţe, Doamne Isuse, pentru Daniel, care “nu şi-a iubit viaţa până la 
moarte”. 

Câţiva ani mai târziu, când prin telefon din America am luat 
legătura cu sora lui, mi-a spus, că într-una din zilele grele prin care 
a trecut, înainte de a fi luat la armată, Daniel stând pe un scaun cu 
capul în mâini şi cu coatele pe genunchi, se legăna şi zicea:"Frate 
Mia, frate Mia, dacă ai şti, dacă ai şti prin ce mi-a fost dat să trec... 
în ultima vreme..." Eu nu am ştiut atunci, dar am convingerea că 
Domnul însuşi a stat lângă el cum a stat cu apostolul Pavel şi cu alţi 
martiri ai credinţei, cum scrie la 2 Timotei 4:16-17 “La întâiul meu 
răspuns de apărare, nimeni n-a fost cu mine, ci toţi m-au părăsit. Să 
nu li se ţină în socoteală lucrul acesta! însă Domnul a stat lângă 
mine şi m-a întărit, pentru ca propovăduirea să fie vestită pe deplin 
prin mine şi s-o audă toate Neamurile. Şi am fost izbăvit din gura 
leului.” 

Dragă Daniel când îmi va fi dat să ajung acasă la Domnul, eşti 
unul dintre primii pe care vreau să-l întâlnesc şi să-l îmbrăţişez 
pentru că L-ai iubit pe Domnul nostru mai mult ca pe tine însuţi. 
Glorie şi onoare să fie în veci de veci MIELULUI CARE A FOST 
JUNGHIAT! 



Cu câţiva ani înainte de Daniel Păuşan, un tânăr frate din 
Arad, din adunarea noastră, cu numele de CRISTEL (TELU) FOCA, 
a fost luat în armată, ucis pentru credinţa lui în Isus şi a fost adus 
acasă în acelaşi fel ca Daniel, fără să se permită familiei să-i 
deschidă sicriul. M-am simţit onorat de Domnul să particip la 
înmormântarea lui. Dacă nu am putut să-i văd chipul lui Telu, ca 
martir al lui Hristos, prigonit până la moarte, mi-a rămas vie 
imaginea lui cum stătea la balconul adunării din Sega, cu o faţă 
senină şi luminoasă pe când asculta Cuvântul lui Dumnezeu. 
“Dragă Telu doresc mult să te întâlnesc şi pe tine în cer, acasă la 
Domnul să îţi sărut faţa care a suferit ocara lumii pentru credinţa 
Domnului Hristos. 

Fratele Petru Cocârteu, în cartea sa, editată în anul 1998, sub 
titlul, “Viziunea unei naţiuni”, la pagina 135 aminteşte de şase 
crettini care au fost uciti ti martirizaţi de regimul comunist. Ei sunt: 
Sabin Teodosiu din Cisnădie, Victor Lăcătuş din Sibiu, Nicolae 
Traian Bogdan din Timişoara, Petru Clipa din Suceava, Daniel 
Păuşan din Baia-Mare şi loan Gherman din Orşova. Din rândul 
acestora face parte însă şi al şaptelea Cristei (Telu) Foca din Arad. 
în toamna anului 1972, fiul nostru Cristian a fost încorporat la o 
Unitate Militară din Săcălaz, judeţul Timiş, curând după terminarea 
liceului. în iarna anului 1972-1973, ne-a parvenit ştirea la Arad că, 
Cristian trece prin grele încercări şi că viaţa lui este în pericol. într-o 
noapte pe la ora 1 l-au sculat din somn şi l-au dus la instrucţie, 
“chipurile” pe un câmp cu bălţi de apă adâncă pe un frig cu îngheţ. 
Acolo i-au ordonat să treacă pe gheaţă peste o baltă, dar ghiaţa 
fiind subţire a cedat. A căzut în apa adâncă şi foarte rece şi s-a 
îmbolnăvit cu temperatură mare. Altă dată, tot într-o noapte l-au 
sculat din somn sub pretextul că trebuie să se prezinte la 
comandant. S-a echipat repede şi când a ieşit din dormitor, doi inşi 
s-au repezit asupra lui şi au început să-l bată. Salvarea lui a fost că 
a avut centura la el şi cu catarama de metal la cap a învârtit-o în 
jurul lui şi astfel s-a putut retrage în dormitor. Scopul lor a fost să-l 
bată şi chiar să îl omoare şi asta din pricina mea, ca unul care am 
fost la închisoare, deţinut politic..., deci, dintr-o familie cu o origine 
socială nesănătoasă, (în jargon comunist), din pricina credinţei 
creştine. 

Când am aflat vestea aceasta, în prima duminică, deşi eram 
bolnav şi cu febră, cu primul tren am plecat la Săcălaz. Am reuşit să 
îl văd pe Cristian să stau puţin de vorbă cu el şi să îl încurajez. El 
era încă bolanv şi timorat şi nu prea înţelegea ce se întâmplă cu el. 
Am cerut ofiţerului de serviciu posibilitatea să raportez 
comandantului cele ce s-au petrecut cu fiul meu, şi să spun că 
asemenea lucruri ar fi inadmisibil să se mai întâmple în armata 
română. Am fost asigurat că vor avea ei grijă, poate neplăcut 
surprinşi de îndrăzneala mea. Urmarea a fost că Cristian a fost 
scos de la regimentul din Săcălaz cu regim de instrucţie militară şi 
repartizat la o unitate cu regim de muncă în construcţii la 
Târgovişte. Am dat slavă lui Dumnezeu că în felul acesta am putut 
interveni la timp, înainte de a fi prea târziu, aşa cum Daniel Păuşan 
şi Telu Foca nu au avut posibilitatea să comunice cu cei dragi ai lor. 

Reîncadrarea mea pe postul iniţial avut în cadrul Serviciului 
Financiar nu a fost de lungă durată. Şeful serviciului, D.I., nu se mai 
simţea confortabil în prezenţa mea, din momentul în care eu am 
luat o atitudine fermă împotriva imoralităţii în care trăia şi pe care o 
promova chiar şi în cadrul orelor de serviciu, cu unele femei de 
moravuri uşoare. în afară de asta, făcuse şi nişte documente 
financiare false, pentru a evita plata unor amenzi stabilite în sarcina 
lui, în urmna unei revizii. Se ştia şi descoperit, şi cunoscut de mine, 
ca fiind informator al Securităţii. Pentru a-şi executa nestingherit 
activitatea ilicită de un fel sau altul, s-a plâns şefilor lui de la 
Securitate, să facă ceva şi să mă scoată din cadrul Serviciului 
Financiar. Cu ocazia restructurărilor de personal, devenite rutină în 
sistemul comunist, securiştii îi cereau directorului să mă dea afară 
din serviciu, cu referire directă la persoana mea, dar directorul 
fabricii, Traian Pelau rezista eroic pe poziţie, cerând să i se dea 
ordin în scris, ceea ce aceştia nu puteau face. 

în cele din urmă, securiştii au găsit soluţia, ca să-şi atingă 
scopul. Nu s-au mai legat de persoana mea cu numele, ci cu ocazia 
unei prime restructurări s-au legat de postul meu din schema de 
organizare a întreprinderii. Ei au cerut tăierea poziţiei din schema 
de organizare şi anume aceea de: “Şef Secţie Pregătire Plan 
Financiar”, aşa cum le-a indicat D.I., care le-a spus că nu are 
nevoie de acest post şi a preferat să rămână singur. 

Directorul intreprinderii nu s-a mai putut opune cererii lor şi 
într-o zi m-a chemat în biroul lui, şi ân tainî mi-a spus lucrul acesta. 
M-a asigurat, însă, că va face tot posibilul să-mi asigure un alt post 
în schemă, şi dacă va putea, fără să îmi taie din salariul pe care îl 
aveam. Astfel s-a sfârşit activitatea mea pe linia financiară în 
întreprindere. Postul nou, în cadrul Serviciului de Producţie, a 
rămas la acelaşi nivel de salarizare, prin îndurarea lui Dumnezeu şi 
prin bunăvoinţa şi grija bunului meu protector, directorul Pelau. 
Munca pe care trebuia să o prestez era aceea de a încărca cu 
munca secţiile de lucru, în funcţie de planul de producţie, stabilit 
prin contractele încheiate cu clienţii fabricii din ţară şi din 
străinătate, prin dispoziţii de lansare, calculate pe baza 
documentelor primite de la Serviciul Tehnic din întreprindere. 

Şeful Serviciului Producţie era G.P., om temut de muncitorii şi 
salariaţii din întreprindere, din pricina supra zelului său politic cu 
ataşament faţă de partidul comunist, menit să mascheze 
insuficienţa pregătirii lui profesionale şi intelectuale, la nivelul 
postului respectiv. în plus era şi membru de partid, căutând să pară 
mai mult decât era de fapt.Ţinea mult la a da lecţii moralizatoare 
subalternilor lui de birou şi din secţiile de producţie. Obişnuia zilnic 
să viziteze secţiile de producţie şi magaziile de materii prime şi 
auxiliare, iar când se întorcea la birou, ca şi pe secţii, se dădea 
semnalul de alarmă:"Atenţie! Vine P.! Şi atunci toată lumea se făcea 
că lucrează. în birou, împreună cu şeful eram opt persoane, dintre 
care doi dispeceri şi cinci lansatori de programe de lucru pentru 
secţiile de producţie. Practic, eram patru bărbaţi şi patru femei. 
Munca putea să fie liniştită, dar din când în când, şeful nostru, care 
era croitor de carieră, ţinea să se impună faţă de noi printr-o 
atitudine de severitate şi autoritate, uneori împinse până la ridicol. 
Mie nu mi-a fost tocmai uşor, ştiind că am handicapul politic, ca fost 
condamnat de regimul comunist la închisoare cu ani grei de 
executat, dar am căutat să mă supun ordinei şi disciplinei şi să dau 
dovadă de competenţă şi corectitudine în munca încredinţată mie. 
Niciodată în profesia mea nu mi-am îngăduit să rămân cu lucrul în 
urmă, să dau cuiva ascensiune ieftină asupra mea, ci am căutat 
întotdeauna să domin munca şi să îmi fac conştiincios datoria. 

Domnul Pollak avea în fabrică pe fratele lui ca şef al secţiei de 
creaţie. De la secţia de creaţie, vine într-o zi la noi o femeie, şi în 
lipsa şefului de birou, se lansează cu dispecerii la nişte discuţii, 
folosind bancuri murdare, de prost gust, cu râsete şi comentarii 
duse dincolo de orice limită a bunului simţ. Am suferit cumplit, mai 
ales şi în prezenţa a patru femei, dintre care una s-a întors la 
Dumnezeu prin mărturia şi slujba cu care m-a învrednicit Domnul. 
Mi-am zis, că aşa nu se poate, trebuie restabilită în birou decenţa, 
buna cuviinţă, respectul celorlalţi colegi şi atmosfera de muncă în 
condiţii de moralitate. întinăciuni cu vorbe murdare, eu nu puteam 
să mai ascult. Pe un ton ferm şi foarte serios i-am zis:"Ascultă, 
doamnă! Care este scopul pentru care aţi venit la noi în birou? Aveţi 
ceva probleme profesionale de rezolvat?" Vădit afectată întreabă: 
"De ce? De ce mă întrebaţi?" Eu am continuat:"Dacă aveţi ceva 

probleme profesionale de aranjat, vă rog să le rezolvaţi şi cu 
murdăriile pe care le debitaţi de când aţi intrat în birou, să nu mai 
veniţi aici!" Dispecerii au amuţit, iar femeia a ţinut să-mi dea replica: 

"Dar ce, este biserică aici?" l-am răspuns:"Nu, nu este biserică! 
Este birou! Şi vă rog să respectaţi atmosfera de birou! Nu este locul 
aici să debitaţi toate întinăciunile pe care le-aţi adunat, de nu ştiu 
unde, o viaţă întreagă!" 

A plecat vădit hotărâtă să se răzbune, şeful ei fiind fratele 
şefului meu de serviciu. Dispecerii şi-au făcut repede socotelile şi 
au plecat prin secţiile de producţie unde îşi executau atribuţiile de 
muncă. Femeile, colege, din birou s-au bucurat de intervenţia mea, 
fiecare dintre ele fiind femei serioase şi căsătorite. Eu eram convins 
că anumite urmări vor fi pentru mine pe baza celor întâmplate. 

A doua zi dimineaţă, şeful meu G.P. aduce cu sine în birou pe 
şeful secţiei de “Croi-Stofe”, pregătit să mă pună la punct şi să aibă 
şi martori. Era agitat, voia să dea impresia cât de importantă era 
problema de care era preocupat, “chipurile”, ca să nu intre vreo 
bandă în gol de lucru la secţia de confecţie. în realitate totul era 
doar o furtună într-un pahar cu apă, făcută anume, ca să dea 
gravitate faptului în vederea sancţionării mele pe linie profesională. 
Niciodată înainte şi nici după aceea, ani de zile, nu a mai făcut aşa 
ceva. Fiecare dintre lansatori ne ştiam atribuţiile, în fiecare 
dimineaţă mergeam la magazia de materii prime şi materiale şi în 

funcţie de ce aveam în stoc, automat întocmeam dispoziţiile de 
lansare. Şi, dintre toţi, vine la mine şi îmi dă ordin cu un ton vădit de 
agasare şi presiune, să las totul la o parte şi să fac dispoziţia de 
lansare cât mai repede, că are nevoie urgentă de ea. 

Am luat registrul de comenzi pe beneficiari şi documentaţia 
tehnică a produsului respectiv şi m-am pus pe lucru. în mod 
obişnuit o asemenea dispoziţie de lansare necesită aproape trei ore 
de lucru. Voiam cu orice chip să previn vreun neajuns personal, cu 
atât mai mult cu cât am presimţit intenţia şefului meu. Am verificat 
documentaţia tehnică şi, spre neplăcerea mea, am găsit greşeli ale 
serviciului tehnic la indicii de consum, aşa că am restituit-o spre 
corectare. Nu era o atribuţie a mea să verific datele furnizate de cei 

de la tehnic, dar aveam experienţă multă şi voiam să fac o lucrare 
ireproşabilă. Ca să pot să lucrez, mi-am copiat datele bune de pe 
documentaţie şi apoi am restituit-o spre corectare. Am adus la 
cunoştinţă şi colegelor mele de acest fapt, aşa că am lucrat 
neîntrerupt. 

Peste aproximativ, vreo ora şi jumătate, intră în birou, ca o 
vijelie, şeful meu P. cu I. după el şi cu glas răstit mă întreabă:"Ai 
terminat dispoziţia?" Răspunsul meu calm a fost:"Nu, încă nu am 
terminat-o!" Enervat, cu un scop vădit de a crea panaramă şi 
scandal zice:"Cum? De ce nu ai terminat-o? Ce înseamnă asta? Nu 
ţi-am spus că am nevoie urgentă de ea?" Eu i-am cerut să-i întrebe 
pe ceilalţi din birou, care pot spune că am lucrat intens la facerea 
dispoziţiei de lansare, dar că am întâmpinat greutăţi, găsind greşeli 
în documentaţia tehnică, aşa că am fost nevoit să o restitui 
serviciului tehnic spre corectare. înfierbântat la culme, zbiară la 
mine şi zice:"Ce crezi, e biserică aici???" Şi-a dat pe faţă ce avea 
în inimă. în acel moment m-am ridicat în picioare în faţa lui, l-am 
ţintuit cu privirea şi i-am zis:"Tovarăşe P., nu zbieraţi la mine. Să fie 
pentru ultima dată când faceţi acest lucru. Eu am muncit cinstit, 
sunt martori ceilalţi colegi, inclusiv dispecerii, o lucrare, care 
necesită aproximativ trei ore, nu se poate face într-o ora şi 
jumătate. Iar dacă dumneavoastră îmi dovediţi contrariul, eu îmi 
dau demisia! în plus am găsit greşeli la indicii de consum în 
documentaţia tehnică, şi a trebuit să o restitui serviciului tehnic spre 
corectare!" 

A ieşit din birou mânios şi am fost convins că mă va raporta ca 
să-şi facă dreptate şi să se răzbune pe mine, spre satisfacţia 
prietenei lui de la creaţie. De data aceasta am făcut şi eu o 
întâmpinare, cum nu am făcut alte dăţi. M-am dus la inginerul şef în 
birou, care tocmai îşi lua gustarea de dimineaţa şi i-am raportat 
întocmai cele întâmplate, l-am cerut acestuia, să îi pună în vedere 
tovarăşului P. ca asemenea panorame de senzaţie denigratoare la 
adresa mea să nu se mai repete. Asta cu atât mai mult că este şi 
membru de partid, cu pretenţia de a fi exemplu pentru ceilalţi 
tovarăşi. Am fost asigurat că are să vorbească cu el, în privinţa 
aceasta... 

Am primit îndemnul să merg şi la biroul organizaţiei de partid 
pe fabrică, pentru prima dar şi pentru ultima dată. Şef al organizaţiei 
de bază era o femeie. Am găsit-o singură şi mi-am cerut scuze 
pentru îndrăzneala de a o deranja. Ea fusese informată, deja, de 
cele întâmplate şi a fost surprinsă de venirea mea. l-am adus la 
cunoştinţă exact cele întâmplate, cu scopul ca să ştie şi din partea 
mea, cum au evoluat lucrurile din biroul nostru în dimineaţa aceea, 
l-am atras atenţia că şeful meu P. este membru de partid şi 
asemenea comportament cum a avut faţă de mine nu fac cinste 
partidului. Am sugerat să stea de vorbă cu el, să-i pună în vedere 
ca asemenea situaţii regretabile să fie evitate pe viitor. Vădit jenată 
de cele întâmplate a promis că va sta de vorbă cu el. 

împăratul Solomon scrie în Proverbe aşa: “Nu răspunde 
nebunului după nebunia lui, ca să nu semeni şi tu cu el. Răspunde 
însă nebunului după nebunia lui, ca să nu se creadă înţelept” (26:4- 
5). Creştinul nu este un om slab, molatec, fricos, ci un om integru, 
cu şira spinării dreaptă, în stare să înfrunte pe potrivnici! (Tit 1:9; 
Fapte 18:28). în urma acestor evenimente, şeful meu de serviciu 
G.P a înţeles că purtarea lui a fost în afara realităţii, că a dat greş în 
acţiunile lui şi şi-a schimbat atitudinea nu numai faţă de mine, ci şi 
fată de toti subalternii lui din birou. 

j ? 

Securiştii însă au încercat şi alte căi prin care să mă facă 
vinovat, ca să mă poată acuza în aşa fel, încât directorul Pelau să 
nu mă mai poată apăra. Ba mai mult, ei chiar voiau ca Pelau să fie 
obligat să mă sancţioneze. Astfel, prin informatorii lor, vârâţi în 
diferite compartimente ale fabricii, au căutat să-mi aranjeze cumva 

vreun flagrant-delict, care să fie motiv serios ca să ajung iar la 
închisoare. în munca mea de birou, aveam sarcina să merg zilnic 
pe la magazia de materii prime şi la cea de materiale auxiliare, căci 
în funcţie de stocurile de materii prime se puteau face lansările de 
producţie. în situaţia aceasta am văzut adeseori diferite pachete cu 
stofe pentru diferite personalităţi în funcţii mai înalte din structura de 
partid, din fabrică şi din oraş. Mi s-au oferit şi mie asemenea 
pachete, dar fără succes. Eu eram conştient în primul rând de 
mărturia de creştin şi în al doilea rând de posibilitatea unei 
culpabilizări pentru care puteam fi arestat şi condamnat. Când am 
acceptat aşa ceva a fost numai cu respectarea formelor legale. Era 
şi o altă explicaţie, anume aceea că văzând atâtea lucruri, să tac 
din gură şi să mă fac că nu văd. 

0 altă cale prin care m-au pus la încercare a fost prin relaţiile 
pe care le aveam în fabrică în timpul orelor de serviciu. Astfel, într-o 
zi, un inginer mai tânăr, numit pe postul de mecanic şef al 
întreprinderii, adus din afara unităţii noastre, mă provoacă la 
discuţii, în faţa subalternilor lui, pe teme religioase, de credinţă. Se 
dădea ca unul interesat în asemenea probleme, care erau legate 
întotdeauna şi de noţiuni filosofice cu privire la existenţa lui 
Dumnezeu, bineînţeles în contradicţie cu filosofia ateistă, care era 
religia partidului comunist. El a făcut acest lucru, ca să pot fi acuzat 
că în timpul orelor de serviciu mă ocup cu propaganda religioasă, 
pentru care erau şi articole de lege. 

în situaţia dată, i-am răspuns tânărului inginer, că mi-ar face 
plăcere să putem sta de vorbă în condiţii diferite, nu în timpul 
serviciului când trebuie să facem faţă la îndeplinirea sarcinilor ce ne 
revin fiecăruia şi pentru care suntem plătiţi, l-am spus:"Domnule 
inginer, am o propunere. Dacă vreţi să stăm de vorbă, să facem 
acest lucru după orele de serviciu, când putem avea timp suficient 
pentru asemenea discuţii. Dar pentru acest fapt am şi eu o condiţie 
pe care trebuie să o acceptaţi în prealabil." "Care anume e 
condiţia?" mă întreabă mirat. "Condiţia este aceasta: în cazul în 

care ajungem la un punct în care v-am convins că adevărul este de 
partea mea, sunteţi gata să-l acceptaţi şi să-l puneţi în practică, 
indiferent de consecinţele pe care le incumbă?" "Oh, nu, nu sunt 
gata pentru asta!" "în cazul acesta, domnule inginer, ce folos ar 
avea discuţia noastră, decât să pierdem vremea fără nici un rost?" 



Discuţia noastră s-a terminat aici, dar eu am rămas cu 
convingerea că, ea avea să fie raportată stăpânilor care l-au 
însărcinat cu o asemenea misiune. Biruinţa a fost a Domnului, 
pentru care s-a cuvenit să-i aduc laudă şi mulţumire, că m-a scăpat 
din cursă. 

în anul 1975, Securitatea din Arad a început un nou val de 
ofensivă împotriva mea, cu urmăriri intensive, hărţuieli, anchete 
repetate la sediul acestei instituţii atât de temute. Au intenţionat 
să-mi întocmească un nou dosar, în baza căruia să-mi intenteze un 
nou proces, care să se încheie cu o nouă condamnare la ani grei 
de închisoare. Activitatea intensă în care eram angajat, în diferite 
adunări din ţară, cu vestirea Evangheliei, atât la Arad cât şi în alte 
centre studenţeşti, mai ales cu antrenarea tineretului în lucrarea lui 
Dumnezeu, i-au determinat să acţioneze pentru stoparea mea cu 
orice chip, şi asta se putea face prin arestarea şi condamnarea mea 
la închisoare. 

în retrospectivă voi pomeni acum trei evenimente cruciale în 
viaţa de familie, în care unitatea şi părtăşia cu soţia în rugăciune în 
luarea de hotărâri a fost decisivă pentru fiecare. Primul caz a fost 
acela de la începutul lunii aprilie 1955, anterior menţionat pe larg, 
după ce am primit o mare eliberare lăuntrică, prin cuvântul lui 
Dumnezeu din leremia 17:19-22, vestit de fratele Pocsi Guşti, venit 
de la Oradea. Atunci, când securistul care m-a luat în primire, mi-a 
cerut să-i duc în scris informaţii din adunarea din Oituz, eu am 
primit călăuzirea de la Dumnezeu să nu execut acest ordin, oricare 
ar fi preţul de plătit pentru acest refuz. Venit acasă, i-am împărtăşit 
soţiei situaţia nouă în care mă aflu şi ce am de gând să fac, să pun 
piciorul în prag şi să nu mai accept să merg la nici o anchetă, l-am 
mai spus că aş putea fi arestat îndată, dar în cazul în care ea încă 
nu este pregătită, aş putea să mai amân. Aveam doi copilaşi atunci, 
unul de patru şi al doilea de doi ani. Răspunsul ei a fost prompt şi 
spre slava lui Dumnezeu:"Să nu mai aştepţi nimic. Fă tot ce ai pe 
inimă din partea Domnului, şi eu te voi urma!" l-am mulţumit 
Domnului pentru această unitate duhovnicească şi ne-am 
încredinţat cu totul în mâna Lui! Arestarea nu a venit atunci, dar noi 
în grabă am mers la fotograf şi am făcut spre amintire fotografii cu 
cei doi copilaşi între noi, pentru orice eventualitate. 

A doua situaţie a fost aceea din toamna anului 1958. Vestea 
arestării fraţilor cunoscuţi ca “Betanişti”, din rândurile credincioşilor 
reformaţi-calvinişti, printre care erau şi preoţii Szilagyi, Karczagi şi 
Visky, cu care aveam o binecuvântată părtăşie duhovnicească, ne-a 
impresionat profund. Am simţit cum valul persecuţiilor s-a apropiat 
foarte mult de noi, cei de la Arad şi ameninţările Securităţii făcute 
ani de zile la rând, vor ajunge în curând la scadenţă. Era o 
convingere în inima mea, pe care am ţinut să o împărtăşesc cu 
soţia. într-o zi anume, când am sosit acasă de la serviciu, după ce 
am luat masa împreună, am socotit că a venit momentul să-i 
împărtăşesc ce se petrece înlăuntrul fiinţei mele. Ca familie ne 
aflam într-o situaţie critică. După primii trei băieţi ce ni i-a dat 
Dumnezeu, soţia a aflat că a rămas însărcinată cu cea de a patra 
sarcină, cu privire la care medicii ne-au avertizat că la naştere s-ar 
putea să nu mai scape cu viaţă, aşa cum am mai amintit înainte, 
l-am zis atunci:"Dragă, trăim vremuri grele dar glorioase, când 
atâţia fraţi de ai noştri în România sunt arestaţi pentru credinţa lor şi 
mărturia vie a Cuvântului Evangheliei Domnului nostru Isus Hristos. 
Dacă Domnul nu ne face şi nouă parte de valul acesta de prigoane, 
înseamnă că El nu poate conta pe noi ca şi martori ai Lui! "Dar, tu, 
nu te gândeşti când vorbeşti aşa, în ce încercare deosebită ne 
aflăm noi? Tu vrei să rămână copilaşii noştri şi fără tată şi fără 
mamă, în cazul în care eu nu voi supravieţui, iar tu vei fi luat şi dus 
la închisoare!?" 

"Eu cred că e mai bine aşa, să fim pregătiţi mai dinainte cu 
gândul acesta. Dumnezeu este suveran să aleagă cum vrea El 
viitorul nostru. Noi să nu ne aşternem capul pe o pernă mai moale 
şi să fim luaţi prin surprindere. Când credinţa are în faţă riscuri, 
atunci este pe calea biruinţei!" 

împreună cu soţia am primit o mare dezlegare atunci, oricare 
va fi drumul pregătit de Domnul pentru noi. Am intensificat 
rugăciunile zi de zi împreună, în credinţa că El este şi un 
Dumnezeu care poate face minuni prin care să fie slăvit. Şl AŞA A 
Şl FOST, SLĂVIT SĂ FIE CEL CE NE-A MÂNTUIT Şl NE-A 
RÂNDUIT SĂ FIM MARTORI Al ÎMPĂRĂŢIEI LUI ÎN VREMURI 
GRELE. 

Al treilea eveniment pe care vreau să-l amintesc, cu care voi 
relua şirul istoriei mele, s-a petrecut în vara anului 1975. Acest an a 
fost greu pentru mine, presat peste măsură de Securitate, în 
anchete istovitoare, care se repetau aproape în flecare zi de 
dimineaţa, şi uneori ajungeam acasă la miezul nopţii, aşteptat la 
capătul liniei de tramvai de soţia mea, care devenise îngrijorată de 
frecvenţa şi durata lor. 

Doi ofiţeri superiori de Securitate se ocupau de mine în 
vremea aceea. Amândoi erau deosebit de insistenţi în anchete, 
chiar ameninţători, voind cu orice preţ să găsească sau să 
măsluiască anumite capete de acuzare în vederea unui proces. 
Urmau să fie avansaţi la gradul de locotenent colonel, cred, pentru 
merite deosebite, specializaţi în mod deosebit pe probleme 
religioase. Ei şi-au recrutat informatorii lor anume, atât în adunarea 
din care făceam parte, cât şi în fabrica de confecţii unde lucram. 
Erau maiorul Rusu şi maiorul Horvath. Unul era român, şi celălalt 
maghiar. Am fost surprins uneori câte lucruri ştiau dintre cele ce se 
petreceau în bisericile din Arad, dovada evidentă a reţelei de 
informatori care îi ţineau la curent cu fidelitate. într-o împrejurare 
oarecare, păstorul bisericii mi-a făcut o confidenţă, după ce venise 
de la anumite întrevederi cu Securitatea, în care colonelul Horvath i 
s-a plâns de mine, zicând: “lovin este inteligent, dar răutăcios!” 
Mi-am dat seama la ce anume se referea Horvath când a zis aşa. 
într-o anchetă, în care a ridicat diferite aspecte din adunare, cu 
referire la contradicţiile dintre anumiţi fraţi, eu i-am răspuns: 
"Domnule maior, de ce nu lăsaţi problemele religioase din biserică 
pe seama celor credincioşi să se ocupe de ele. Ei au chemarea să 
rezolve între ei asemenea probleme minore şi nicidecum 
dumneavoastră, care sunteţi o instituţie militară, cu probleme 
majore legate de securitatea statului român." 

în acele zile, soţia mea Domnica a primit un îndemn clar de la 
Dumnezeu, să iasă în front şi să lupte pentru preîntâmpinarea unor 
noi arestări. Mi-a comunicat şi mie hotărârea ei, la care eu nu m-am 
opus. A hotărât să meargă la Securitate, să-şi ceară dreptul la o 
audienţă. în tramvai îl întâlneşte pe fratele Chiu Mihai, care se 
interesează de noi, dorind să ştie cum merg lucrurile. Soţia i-a 
mărturisit că este vorba despre o nouă punere sub acuzare şi că 

merge să ceară o audienţă la Securitate, la care fratele a exclamat: 
"Extraordinar! Chiar aşa?" l-a cerut să se roage şi el pentru ca 
Domnul să-i dea har, înţelepciune şi putere. Ajunsă în holul 
Securităţii, văzu pe un panou un afiş cu programele de audienţă a 
persoanelor din conducere, pe care îl consultă cu atenţie, ca să se 
decidă la care să apeleze. Ofiţerul de serviciu care o ţinea sub 
observaţie, se apropie de ea şi-i spune:"Doamnă, văd şi citesc pe 
fata dumneavoastră o durere mare. Ce anume necaz vă aduce 
aici? Soţia i-a spus că are un necaz mare în familie şi ar dori să 
poată obţine o audienţă. Acesta o întrebă:"Şi la cine anume v-aţi 
gândit să cereţi audienţa?" Ea a spus că ar vrea să meargă la unul 
dintre adjuncţii comandantului, eventual colonelul Coşeriu. (Cu soţia 
acestuia s-a nimerit cu mai bine de vreo optsprezece ani în urmă să 
fie în acelaşi timp în sala de naşteri a Spitalului Matern din Arad.) 
Ofiţerul de serviciu, pe care Dumnezeu l-a rânduit să fie chiar atunci 
de rond, ia zis:"Doamnă, dacă este vorba aşa, atunci mergeţi la cel 
mai mare în grad, la colonelul C. că şi aşa, ceilalţi nu fac nimic fără 
să îl consulte pe el. Dar, să ştiţi că este singurul care are inimă de 
om. Soţia i-a mulţumit pentru sugestia lui binevoitoare. Aşa ceva nu 
se întâmpla la Securitate, dar a fost călăuzirea lui Dumnezeu. S-a 
întors acasă bucuroasă şi mi-a spus:"Domnul ne-a şi izbăvit!“Când 
sunt plăcute Lui căile cuiva, îi face prieteni chiar pe vrăjmaşii lui” 
(Psalmul 16:7). în ziua fixată pentru audienţă, s-a prezentat la ora 
indicată, cu convingerea că Domnul veghează El însuşi asupra ei în 
acele momente. Biroul luxos şi impunător la care stătea 
comandantul a făcut-o să se simtă mică şi slabă, dar cu credinţa că 
îl are de partea ei pe Dumnezeul Cel Atotputernic, în puterea căruia 
stau toate lucrurile din cer şi de pe pământ. Comandantul îi oferă 
să-şi prezinte cazul pentru care şi-a cerut audienţa. Soţia i-a 
răspuns:"Domnule comandant, n-am nici o alt calitate în faţa 
dumneavoastrp decât aceea de soţie şi de mamă a patru copii. 
Soţul meu este fostul deţinut politic Mihail lovin, condamnat la 20 de 
ani de muncă din care a executat şase ani. Văd în spatele 
dumneavoastră harta României, ţara în care ne-am născut şi am 
crescut şi în care vrem să ne creştem copiii pentru a folositori 
patriei, şi nu pentru străinătate. Vrem să nu fim vitregiţi în propria 
noastră ţară, ci să fim lăsaţi să muncim cinstit, în linişte. Mă întreb: 
De ce soţul meu trebuie să sufere de atâţia ani de zile o campanie 

de persecuţii duse până la dezumanizare? El a suferit destul şi fără 
murmur pedeapsa pe care a primit-o. Oare să nu fie loc şi pentru 
copiii noştri, să-şi poată făuri un viitor în ţara în care ne-am 
născut?" în timp ce soţia şi-a prezentat cazul, şeful Securităţii, vădit 
emoţionat, se străduia să prevină lacrimile simţământului uman. 
Apoi i-a zis soţiei mele:"Mi-a plăcut cum v-aţi prezentat şi bine aţi 
făcut că aţi venit şi nu aţi aşteptat să vă chemăm noi." L-a sunat la 
telefon pe colonelui Toanţă şi i-a cerut să-i aducă dosarul lui lovin. 
După ce a răsfoit puţin dosarul, a luat o atitudine oficială şi a ţinut 
să-i facă morală soţiei, sfătuind-o să fim mai rezervaţi şi împreună 
cu familia să stăm de vorbă, aşa ca să nu le facem probleme pe 
viitor. Soţia s-a întors acasă plină de bucurie, căci a cunoscut mâna 
cea bună a Domnului, în tot ce a trebuit să facă şi să vorbească. 
Mărit să fie Domnul! 

E minunată cântarea “Azi trăieşte Domnul meu”, din Cântările 
Evangheliei la nr. 697, dar căreia îi lipseşte strofa a doua, aşa cum 
este în cartea pe note, Cântările Triumfului, la nr. 52, editată de 
fratele Jean Staneschi, pe care cenzorii comunişti au tăiat-o! Dacă 
suntem atenţi la cuvintele minunate pe care le are, nu ne mirăm de 
ce a fost tăiată de cenzura ateistă: 

Nici o luptă n-a pierdut şi nici nu va pierde! 

Mare e puterea Sa cu care poartă lupta! 

Sub drapelul lui Hristos ca să lupţi este frumos: 

Căci Isus trăieşte-n veci! Aliluia! Amin! 

Cu toată intervenţia soţiei, deşi nu mi-au făcut încă dosar de 
punere sub învinuire, pentru o oarecare perioadă de vreme 
anchetele, hărţuielile şi ameninţările au continuat, deoarece nici 
programul nostru de viaţă nu s-a schimbat. Focul trezirilor spirituale 
era aprins de mult şi mărturia a continuat cu putere de sus atât în 
adunări, cât şi în grupuri de părtăşie prin case,la fel ca şi acela cu 
tinerii care s-au maturizat în credinţă şi în cunoaşterea Sfintelor 
Scripturi. Ei au primit îndrăzneală tot mai mare şi suflete s-au întors 
la Dumnezeu prin mărturia lor, unii cu funcţii de încredere în 
structura societăţii comuniste. 

j 

Trebuie să recunosc cu durere, că şi securiştii şi-au înteţit 
ofensiva lor de a-i recruta pe unii ca informatori. Aceştia, însă, au 
fost puţini şi identificaţi îndată, prin atitudinea lor care a devenit alta. 
Feţele acestora nu puteau radia bucuria mântuirii, de îndată ce au 
căzut sub influenţa unui duh de frică, datorită legăturilor vinovate cu 
duşmanii Evangheliei Domnului Hristos. Unii prinşi în cursă, au fost 
promovaţi, prin presiuni exercitate de inspectorul de culte, chiar în 
funcţii de frunte în conducerea bisericilor. La capitolul acesta ar 
putea fi enumerate nume de fraţi care s-au vândut ca să facă ce 
este rău, aşa cum vedem enumerate persoane şi în istoria Vechiului 
şi Noului Testament. Dar tot aşa ar putea fi amintite multe nume de 
biruitori, fraţi şi surori care au fost o mare binecuvântare în lucrarea 
lui Dumnezeu. 

La una dintre anchetele din cea de-a doua jumătate a anului 
1975, am fost presat puternic de coloneii Rusu şi Horvath, cu privire 
la legăturile ce le întreţinem cu străinătatea, cu fraţii plecaţi în Apus, 
cum au fost fraţii: Richard Wunnbrand, leremia Hodoroabă şi alţii... 
Ei au bănuit anumite lucruri, dar nu au avut dovezi palpabile cu care 
să mă poată învinui. într-o zi, Dumnezeu a îngăduit să ajung la un 
moment de slăbiciune, nervii mei au cedat şi am început să plâng. 
Mi-am zis:"Aşa nu mai consider să merg un singur pas înainte. 
Trebuie să ies la contraofensivă, pentru a pune capăt şirului 
nesfârşit de atacuri, şicane, suferinţe greu de înţeles pentru cei ce 
nu au fost în asemenea situaţii." Şi plângând, în criza nervoasă, dar 
foarte ferm, le-am spus:"Domnilor, odată pentru totdeauna trebuie 
să isprăviţi cu maltratarea la care m-aţi supus de atâta amar de 
vreme. începând din data de astăzi, din acest moment, vă rog să 
luaţi la cunoştinţă că eu nu mai vin la nici o anchetă. Mă arestaţi, 
cum aţi mai făcut în trecut, faceţi proces şi dacă sunt vinovat, să fiu 
condamnat la închisoare, oricare ar fi pedeapsa pe care o merit. 
Sunt nevinovat, LIBERTATE! AICI NU MAI VIN, decât dacă mă 
aduceţi în lanţuri!" 

> J 

Impactul asupra lor a fost vădit şi nu au ştiut ce să-mi 
răspundă. Au ieşit să se consfătuiască între ei şi cu comandanţii lor. 
După vreo jumătate de oră s-au întors cu răspunsul, care pentru 
mine a fost cu totul neaşteptat, chiar uluitor. Mi s-a spus atunci: 
"Domnule lovin, începând de astăzi nu vei mai fi chemat la nici o 

anchetă. Ba mai mult, trebuie să spunem că am greşit faţă de 
dumneata, de felul cum te-am tratat. Niciodată nu ar fi trebuit să 
facem cu dumneata ceea ce am făcut. Acum poţi merge în familie, 
aici nu vei mai fi chemat!" 

Parcă nu mi-a venit să cred că este adevărat ceea ce mi-a fost 
dat să aud. Biruinţa a fost a Domnului, iar eu i-am mulţumit din 
străfundul finţei mele, pentru călăuzirea Lui pentru cuvintele pe care 
mi le-a pus pe buze. Mărit să fie Domnul! Cred că şi audienţa 
cerută de soţie la comandantul C., a avut un efect favorabil întârziat 
la această rezolvare, pentru care am adus împreună laudă şi 
preamărire Celui ce ne-a mântuit ISUS HRISTOS, DOMNUL! Totuşi 
am mai avut de lucru cu această instituţie macabră, dar iniţiativa a 
fost din partea noastră acum, fapt asupra căruia voi reveni. 

Trebuie să mai amintesc o experienţă foarte grea, avută cu 
puţin timp înainte de acest deznodământ. Fiind mai multe zile în şir, 
uneori până noaptea târziu, torturat în anchete care parcă nu mai 
aveau sfârşit, organismul mi-a slăbit fizic şi psihic şi m-am trezit cu 
gura amară şi uscată permanent, fără salivă. Grumazul în partea 
dreaptă spre ureche a început să mi se umfle. Din pricina lipsei de 
salivă în gură, trebuia să consum numai lichide. Umflarea gâtului şi 
durerile mari de cap, m-au determinat să merg la doctoriţa 
intreprinderii, care urgent m-a trimis la Policlinică. Acolo era de 
serviciu în acea zi unul din cei mai buni chirurgi din Arad, care a fost 
rânduit de Dumnezeu pentru mine, om cu multă experienţă, fiind şi 
mai în vârstă. Eu i-am explicat, la întrebările dânsului, că totul a 
început cu vreo două-trei zile în urmă şi am exprimat şi bănuiala 
mea, dacă nu este cumva o recidivă a TBC-ului ganglionar, de care 
am suferit cândva, fără să-i pomenesc, însă, că avusese loc pe 
timpul închisorii."la să văd," îmi spune el. Mi-a apucat capul între 
mâinile lui şi cu degetul mare de la mâna dreaptă apasă cu putere 
în umflătură. Am avut senzaţia că îmi ies creierii din cap, aşa dureri 
violente am simţit. îmi venea să urlu de durere, aşa ceva nu mai 
avusesem niciodată până atunci. El îmi spuse cu competenţă şi cu 
satisfacţia pe care o dă un diagnostic bine precizat:"Nu! Nu este 
recidivă a TBC-ului ganglionar, ci este un abces al glandei salivare!" 
Eu mi-am dat seama atunci şi i-am spus doar atât, că în urmă cu 
câteva zile am trecut prin necazuri mari, fără să îi dezvălui ceva 

anume. "Da, asta este, şi trebuie să mergi chiar acum la spital, să ţi 
se facă urgent operaţia, să nu ajungă puroiul la creier." 

Mi-a făcut internarea în spital, dar ajuns acolo, mi s-a spus că 
nu au loc disponibil la spital şi nu mă pot interna. Insistenţa mea a 
rămas fără rezultat... 

M-am întors la Policlinică şi i-am raportat doctorului situaţia, 
vădit dezamăgit de tot ce se întâmplă. Era spre seară. îmi spune să 
merg acasă şi mâine zi, dis de dimineaţă să fiu la spital pentru 
operaţie. Răspunsul meu a fost categoric: "Domnule doctor, eu nu 
plec de aici fără să fie făcută operaţia, aşa cum aţi menţionat de la 
început!" 

Eu ştiam că este chirurg foarte bun, renumit, şi am insistat 
să-mi facă operaţia chiar acolo şi atunci. Aproape vehement în 
atitudinea lui îmni spune:"Nu pot să-ţi fac aici operaţia, nu am tot 
ce-mi trebuie, nici anestezice, înţelege ce-ţi spun! Durerile unei 
asemenea operaţii sunt enorme, nu o pot face fără anestezic!" 
Foarte hotărât şi eu, i-am răspuns:"Faceţi operaţia pe viu, fără 
anestezie, de aici eu nu plec fără să fiu operat!" 

Mă întreabă dacă am însoţitor. Eu nu aveam însă, pe nimeni 
cu mine şi nici cei de acasă nu ştiau nimic. Venisem aici direct de la 
dispensarul intreprinderii. A dat ordin asistentei să pregătească cele 
necesare în grabă, m-au urcat pe un cărucior mobil de urgenţe, 
m-au legat de mâini şi de picioare şi, pe viu, fără anestezie, a fost 
făcută operaţia. Durerile au fost enorme, dar şi voinţa şi hotărârea 
mea au fost pe măsură. Sora a exclamat la sfârşitul operaţiei: "Am 
21 de ani vechime pe acest post şi am asistat la multe operaţii, dar 
atâta puroi şi sânge nu mi-a fost dat să văd!" 

Cu tot capul înfăşurat în bandaje, le-am mulţumit medicului şi 
asistentei pentru ce au făcut şi cu tramvaiul am ajuns acasă, spre 
uimirea celor dragi, cărora le-am povestit tot ce mi se întâmplase. 
Dumnezeu a fost bun şi s-a îndurat de mine, aşa că m-a salvat încă 
o dată de la un mare necaz, care ar fi putut însemna pierderea 
vieţii. înainte de a începe să scriu această întâmplare, am citit 
Psalmul 30, o cântare de laudă a lui David, în care îl înălţa pe 
Domnul Dumnezeul lui lacov, care nu l-a lăsat în mâna vrăjmaşilor 
lui, l-a vindecat, i-a ridicat sufletul din locuinţa morţilor şi l-a adus la 

viaţă din mijlocul celor ce se pogoară în groapă... Apoi încheie 
astfel:"Ascultă, Doamne, ai milă de mine! Doamne, ajută-mă!" în 
continuare, mărturia lui David este că această rugăciune i-a fost 
ascultată, şi că tânguirile i-au fost prefăcute în veselie, sacul de jale 
i-a fost dezlegat şi a fost încins cu putere. Cu ce scop? lată 
răspunsul lui final: “Ca inima mea să-Ţi cânte şi să nu stea mută, 
Doamne Dumnezeule, eu pururea Te voi lăuda”! Aşa am putut să 
cânt şi eu Domnului laudele mele, prin care să măresc Numele Lui 
cel Sfânt. Nimic nu i-a impresionat şi inspirat mai mult pe copiii lui 
Dumnezeu ca experienţele şi încercările prin care au trecut sfinţii 
de-a lungul secolelor. Cum să nu Te înalţ şi să nu îţi cânt laude Ţie, 
Domnul meu, care ai auzit şi strigătele mele şi mi-ai venit în ajutor 
în chip minunat? Glorie Ţie, Cel viu în vecii vecilor, Domnul 
domnilor şi împăratul împăraţilor! Aş putea spune şi eu ca şi 
apostolul Pavel: “De acm nimeni să nu mă mai necăjească, pentru 
că port şi eu semnele Domnului Isus pe trupul meu” (Galateni 6:17) 

Mi-au fost prescrise în mai multe rânduri medicamente de 
refacere, de întărire a organismului, pentru prevenirea unor noi 
îmbolnăviri. Printre acestea au fost şi o serie de 10 fiole de “extract 
de ficat cu vitamina Bl2", pe care am început să le iau la 
dispensarul fabricii de confecţii, administrate de infirmieră. Cu 
ocazia unei injecţii primite în după amiaza unei zile, m-am înapoiat 
spre biroul meu, dar nu am ajuns să fac mai mult de vreo 30-40 de 
paşi că mi s-a făcut foarte rău, senzaţii cum nu am mai avut 
niciodată în viaţă. Simţeam că mi se destramă tot trupul, că nu mai 
am controlul nevoilor şi m-am înapoiat cum am putut la dispensar. 

Dumnezeu a rânduit ca doctoriţa să fie încă acolo, la fel şi cele 
două infirmiere, cea de dimineaţa şi cea care venise pentru 
schimbul doi. Simţeam că voi cădea la pământ şi moartea mă 
înfăşură. Eram alb ca varul şi cu totul sfârşit. în plus mă copleşea o 
ruşine că-mi voi face necesităţile acolo în faţa a trei femei. Doctoriţa 
a priceput ce se întâmplă, tensiunea arăta o stare critică, maxima 
era la 50. îndată a intrat în panică şi a dat ordine disperate: o soră 
să aducă adrenalina şi seringa de injecţii, cealaltă să dea telefon 
după salvare. în grabă mi s-a dat injecţia de adrenalină, care este 
un bici pentru inimă, forţând-o să lucreze, ca să nu mor acolo în 
cabinet. Injecţia administrată iniţial a declanşat un şoc anafilactic, 

care produce moartea dacă în scurt timp nu se iau măsurile 
adecvate! între timp salvarea a sosit şi însoţit de fiica mea, 
Casiana, care avea şi ea serviciul la fabrica de confecţii, am fost 
dus la Spitalul Judeţean pentru continuarea unui tratament de 
recuperare până seara târziu, asistat şi de sora şefă a Secţiei de 
Interne, preaiubita în credinţă Estera Selejan. Adeseori, în multele 
mele suferinţe ea a fost ca un înger veghetor lângă patul meu, 
întotdeauna îmbrăcată într-un halat de un alb imaculat. Ne-a rămas 
ca o soră scumpă de părtăşie în Hristos Domnul, împreună cu 
familia ei, chiar şi aici în Statele Unite ale Americii. Domnul o va 
răsplăti pentru dragostea ei sinceră, arătată în momentele când 
mi-a fost dat să trec prin grele încercări în viaţă. Domnul Isus a 
spus că nu este mai mare dragoste decât să-şi dea cineva viaţa 
pentru prietenii săi (loan 15:13). Iar în lloan 3:16, apostolul loan 
scrie: “Noi am cunoscut dragostea Lui prin aceea că El şi-a dat 
viaţa pentru noi; şi noi, deci, trebuie să ne dăm viaţa pentru fraţi.” 

Astăzi se vorbeşte, vorbeşte, vorbeşte mult despre dragoste, 
dar cu fapta este tăgăduită. De aceea apostolul loan a fost nevoit 
să adauge: “Copilaşilor, să nu iubim cu vorba, nici cu limba, ci cu 
fapta şi cu adevărul”. Când adevărul este sacrificat, dragostea 
pretinsă este falsă, ipocrită. (în limba greacă “hipocritos” înseamnă 
“cu mască”, cum fac artiştii de teatru). Doamne, ai milă de poporul 
Tău! Domnul Isus prezice că în vremurile din urmă dragostea celor 
mai mulţi se va răci, din pricina înmulţirii fărădelegii (Matei 24:12). 
De asemenea El mustră, prin prezbiterul ei, starea spirituală a 
Bisericii din Efes, pentru păcatul părăsirii dragostei dintâi, care a 
fost în clocot, pilduitoare, dar nu după multă vreme a dat înapoi. 
Iubirea de sine, de plăceri, de bani, de rudenii, de copii, de interese 
străine de Domnul şi de cauza împărăţiei Sale, a făcut ca Domnul 
să-şi piardă întâietatea în adunare. Uzurpatorii autorităţii divine de 
todeauna au înlocuit acel: “Aşa zice Domnul”, cu voinţa poporului, 
cu democraţia, glasul celor mulţi, care a biruit şi în darea la moarte 
a Domnului Isus (Luca 23:23). Mulţimea, majoritatea, nu înseamnă 
că au şi Adevărul de partea lor. 

Pe vremea lui Moise, mulţimea lui Israel, chiar cu sprijinul lui 
Aaron, au făcut un viţel de aur şi l-au numit ca şi dumnezeu al lor, 
care i-a scos din ţara Egiptului. Ilie, marele prooroc al lui Dumnezeu 

a stat faţă în faţă cu 450 de preoţi ai lui Baal, plus 400 de prooroci 
ai Astarteii, în total 850 şi Dumnezeu nu a fost de partea mulţimii, ci 
a unuia singur, llie, care a obţinut o mare biruinţă pe Cârmei. Când 
a văzut poporul căzând foc din cer pe altarul făcut de llie şi a mistuit 
jertfa, au căzut cu feţele la pământ şi au strigat: „Domnul este 
adevăratul Dumnezeu! Domnul este adevăratul Dumnezeu!” 
(lîmpăraţi 18:39). Ce să zicem de leremia, faţă în faţă cu poporul 
întreg, Dumnezeu a fost de partea lui leremia şi nu a mulţimii. 

Tot aşa, şi în Noul Aşezământ, Domnul Isus şi apostolii au 
rămas singuri, dar cu Adevărul de partea lor. Aşa, până în zilele 
noastre, cum îi scrie apostolul Pavel lui Timotei în cea de a doua 
epistolă, (3:1-5), unde vorbeşte de zilele din urmă, ajunge cu 
concluzia în v.12: “De altfel, toti cei ce voiesc să trăiască cu evlavie 
în Hristos Isus vor fi prigoniţi”. Se ridică întrebarea:"De cine vor fi 
prigoniţi?" De cei cu forma de evlavie, dar care îi tăgăduiesc 
puterea ei (v.5), de creştinii falşi, oameni răi şi înşelători, care vor 
merge din rău în mai rău, vor amăgi pe alţii şi se vor amăgi şi pe ei 
înşişi. Apostolul Pavel îi cere lui Timotei să se depărteze de 
asemenea oameni! Fie ca Domnul să ne dea o dragoste 
neprefăcută faţă de El, care să-i dea Lui toată întâietatea, indiferent 
ce şi cât costă acest lucru. Ascultarea şi supunerea faţă de Domnul 
şi ordinea divină, stabilită în Biserica Lui, merge înaintea slavei. 
Uzurpatorii autorităţii Domnului în Biserica Lui, împreună cu 
mincinoşii, impostorii, rebelii, dezbinatorii şi defăimătorii de fraţi buni 
ai Domnului Isus, care îşi zic că sunt “fraţi” dar nu sunt, nu vor 
moşteni împărăţia lui Dumnezeu şi noi suntem avertizaţi să ne 
despărţim de ei, să fie daţi afară din Biserică, aşa cum porunceşte 
apostolul Pavel fraţilor din Corint (ICorinteni 5:9-13). 

Astăzi se promovează o dragoste ecumenică, lumească, 
apostată, care nu ţine cont de ceea ce scrie apostolul Pavel călăuzit 
de Duhul! Nu avem voie să promovăm legături spirituale, cu cei ce 
se poartă ca vrăjmaşi ai crucii lui Hristos, al căror sfârşit este 
pierzarea (Filipeni 3:18-19). Altfel, va fi pervertită dragostea de 
Dumnezeu, care nu poate accepta nelegiuirea unită cu 
sărbătoarea, ura şi uciderea cu sfinţenia lui Dumnezeu. Doar 
pocăinţa deschide drum la părtăşia frăţească şi se menţine prin 
umblarea în lumină (lloan 1:7). Doar aşa sângele lui Hristos devine 
activ şi ne curăţeşte de orice păcat. 



Lucrarea lui Dumnezeu a continuat însă neabătută şi suflete 
scumpe s-au întors la Dumnezeu, dintre care unii s-au dedicat cu 
totul vestirii Cuvântului, ca păstori, alţii ca evanghelişti şi mărturii de 
la om la om, iar alţii cu lucrări speciale primite ca dar de la 
Dumnezeu. 

în cele ce urmează doresc să-l scot în evidenţă pe fratele 
Melente Oprea, un om minunat al lui Dumnezeu. Făcea parte 
dintr-o familie ultra-religioasă de greco-catolici din Nordul 
Ardealului, avea şi un frate preot, dar o întoarcere la Dumnezeu 
pecetluită cu naştere din nou, prin pocăinţă şi credinţa dată sfinţilor 
odată pentru totdeauna, nu cunoscuse. A făcut anii de liceu la Deva 
şi a ajuns comisar de poliţie, pentru care mai târziu a făcut ani grei 
de închisoare, în regimul comunist din România. Regimul din 
închisoare a fost aspru şi greu. Dumnezeu l-a cercetat acolo, 
asemenea fiului risipitor din pilda spusă de Domnul Isus, dar nu s-a 
găsit nimeni ca să-l îndrume să se întoarcă la Tatăl ceresc. 
Convertirea lui a fost dramatică, ceva mai târziu. Era căsătorit fără 
să aibă copii, cu o creştină plină de zel pentru religia ei 
strămoşească, dar străină de mântuirea lui Dumnezeu prin 
cunoaşterea lui Hristos cel răstignit, dat la moarte şi pentru păcatele 
ei... Ea ne primea în casa ei, dar inima ei era închisă pentru 
Domnul. Religia adevărată este cea pe care o descrie lacov, fratele 
Domnului Isus: “Dacă crede cineva că este religios, şi nu-şi 
înfânează limba, ci înşeală inima, religiunea unui astfel de om este 
zadarnică. Religiunea curată şi ne-întinată, înaintea lui Dumnezeu, 
Tatăl nostru, este să cercetăm pe orfani şi pe văduve în necazurile 
lor, şi să ne păzim neîntinaţi de lume” (1:26-27). 

Cum am ajuns să-l cunosc pe acest frate binecuvântat şi plin 
de viaţa lui Hristos? Era prin anii ‘65, curând după întoarcearea 
mea de la închisoare. Făceam parte din aceeaşi adunare cu sute 
de alţi credincioşi, dar asta încă nu spunea prea mult. Aşa cum am 
relatat despre încercările de multe feluri prin care am trecut în anii 
aceia, din când în când, ne trezeam cu câte un pachet de alimente 
de bază, bine împachetat şi legat, cum ar fi: făină, ulei, zahăr şi alte 
alimente, lansat în curte peste gard, cu o sfoară potrivit de lungă. în 
familie ne întrebam:"Oare cine-i binefăcătorul acesta?" Copiii au 
devenit şi mai curioşi ca noi. După un timp oarecare, câte unul 

dintre copii venea şi dădea alarma în casă:"Mami, iarăşi este un 
pachet lăsat cu sfoară în curte peste poartă! Oare cine l-a adus? De 
ce nu putem afla cine face binele pe ascuns?" Aşa s-a întâmplat de 
mai multe ori şi nimeni nu putea da un răspuns. Erau daruri ale lui 
Dumnezeu trimise nouă, dar oare prin cine?... Mulţumirile noastre 
au sporit către Domnul Cel vrednic de laudă pentru robii slujitori ai 
împărăţiei Lui. 

într-o zi, misterul avea să fie dezlegat. Unul dintre copii care 
era prin curte a surprins chiar momentul când pachetul cu alimente 
a fost lăsat cu sfoara peste gard, încet, ca să rămână întreg. A dat 
buzna în casă strigând:"Mami, mami, chiar acum a fost lăsat peste 
gard un pachet cu alimente. Vino şi vezi!" Copiii au alergat după 
străinul binefăcător şi l-au ajuns din urmă, înainte de a întoarce 
după colţ, pe strada principală a cartierului Gai... Ei i-au raportat 
mamei:"Este fratele Melente Oprea!" 

Serviciul lui era acela de portar la Spitalul de Boli Contagioase 
din Arad, cunoscut tuturor prin felul impecabil cu care slujea tuturor, 
în afara serviciului său de portar, fie unor bolnavi internaţi şi celor 
care veneau să comunice cu ei, accesul în spital fiind interzis din 
pricina carantinei, fie unora din personalul medical al Spitalului. în 
timpul liber, el ducea asemenea pachete şi altor familii şi lista celor 
ajutaţi era lungă... 

într-o iarnă, la sfârşitul serviciului, am luat autobuzul spre casă, 
era frig şi zăpadă. Peste cine dau la urcarea în autobuzul 
aglomerat? Peste fratele Melente, la picioarele căruia pe platforma 
din spate era un sac de cartofi, iar în mână o sacoşă cu alte 
alimente. Scoate din plasă o pungă cu roşii de toată frumuseţea, 
cum nici în plin sezon nu prea vezi, mi le puse în mână şi zise: 
"Astea să le duci acasă la copii şi sorei Domnica, de la Domnul!" 
Am început să protestez, că să le ducă acolo unde fuseseră 
rânduite, dar în zadar.... M-a rugat, dacă vreau şi pot, să-l ajut şi 
să-l însoţesc ca să ducem ajutoarele unei familii cu copii mărunţei, 
sora era credincioasă, iar soţul ei N.M., căzut în patima beţiei. Am 
acceptat cu bucurie solicitarea fratelui şi împreună am făcut o slujbă 
binecuvântată, pentru care i-am mulţumit Domnului în acea familie 
împreună cu mama copiilor. 

într-o zi vine foarte bucuros la noi şi ne spune că a primit o 
invitaţie, din partea unor colegi, pentru întâlnirea la aniversarea a 
20 de ani de la absolvirea liceului din Deva cât şi condiţiile de 
participare. Spre surprinderea mea, a spus că vrea să participe cu 
orice chip, ca să poată face mărturia întoarcerii lui la Dumnezeu, 
colegilor lui şi profesorilor. A trimis răspuns favorabil că va fi prezent 
la aniversare, gata să facă faţă cheltuielilor care se impun unui 
astfel de eveniment. Nu a avut deloc gând să rămână şi la masa şi 
petrecerea care avea să urmeze, ci doar la festivitatea propriu-zisă. 
în ziua hotărâtă a ajuns la Deva şi s-a simţit oarecum jenat în faţa 
colegilor, dintre care unii deţineau poziţii foarte înalte în structura 
societăţii comuniste, pe când el nu putea să spună altceva decât că 
este portar la un spital din Arad. A început festivitatea conform 
programului stabilit, după care a urmat apelul catalogului în ordinea 
alfabetică, de către unul dintre profesorii prezenţi. Apoi s-a dat 
cuvânt absolvenţilor la rând, fiecare prezentându-şi realizările 
profesionale, politice şi de familie. Pe lângă ceilalţi colegi, el nu 
avea cu ce să se laude, doar cu ceea ce Dumnezeu făcuse în viata 
lui ruinată. 

Când i-a venit rândul, a ieşit în faţa lor şi le-a adresat următorul 
mesaj:"Stimaţi domni profesori, stimaţi colegi! Mă simt fericit că am 
ajuns această zi însemnată pentru viaţa mea şi am bucuria de a vă 
revedea, ca să ne amintim de unele lucruri de pe vremea când 
urmam cursurile acestui liceu. Cu totii, cred, vă aduceţi aminte că 
eu, Melente Oprea, am fost ghiduşul şi bufonul clasei şi v-am făcut 
să râdeţi, în atâtea rânduri, de glumele, ghiduşiile şi poantele mele. 
Aş vrea să vă spun însă, că viaţa avea să-mi rezerve experienţe 
extrem de grele şi dure, şi dacă Providenţa nu ar fi intervenit în 
viaţa mea, eu nu aş fi astăzi în mijlocul dumneavoastră. Când am 
ajuns pe marginea prăpastiei prăbuşirii mele inevitabile, a intervenit 
Dumnezeu şi m-a salvat într-un chip miraculos." 

Ajuns la acest punct, unii dintre colegi, mai ales cei cu poziţii 
politice au vrut să-l oprească, să nu-i dea voie să mai continue cu 
asemenea chestiuni mistice. A intervenit însă preotul-profesor şi i-a 
rugat să-i dea voie lui Oprea să continue, pentru că spune lucruri 
importante şi de valoare. Colegii care au protestat, dintre care unii 
membri de partid şi atei, s-au liniştit şi Oprea a putut continua 
vorbirea. 



"Toţi ştiţi că în ultimul an de liceu, la teza de religie ni s-a dat 
să tratăm un subiect teist, pe care eu, însă, nu l-am tratat, ci am 
scris o singură propoziţiune scurtă şi rece: “NU EXISTĂ 
DUMNEZEU!.” Am pus semnul exclamării cu punct şi aşa am dat 
teza preotului, profesorul de religie. Aş vrea să vă spun, însă, cu 
toată sinceritatea, că atunci când am scris pe hârtie acele cuvinte: 
“Nu există Dumnezeu”, inima în piept îmi bătea cu putere şi o voce 
în conştiinţa mea îmi spunea: “EXISTĂ DUMNEZEU”!, da, “EXISTĂ 
DUMNEZEU”! Pe acel Dumnezeu auzit în conştiinţa mea atunci 
l-am întâlnit în Persoana Domnului Isus Hristos în care am crezut şi 
cred, care m-a mântuit şi mi-a schimbat viaţa din temelie şi pot 
spune că sunt, acum, un om fericit. Aş vrea să mai adaug un singur 
lucru: mâna cu care am scris acele cuvinte infame, va scrie toată 
viaţa mea că "există Dumnezeu”, cu adevărat, oricărei persoane cu 
care voi intra în legătură de corespondenţă! Asta fac de ani de zile 
şi voi face cât voi trăi. Vă mulţumesc pentru timpul pe care mi l-aţi 
acordat şi pentru atenţie”. Apoi şi-a luat rămas bun de la toţi, s-a 
întors fericit la Arad şi ne-a povestit harul care i s-a acordat de sus, 
pentru mărturie. 

Iubitul frate Melente a cules adrese din ziare, reviste, de la 
cunoştinţe, şi a scris mii de scrisori cu texte din Biblie. Avea şi un 
caiet cu sute de adrese ale multora cu data zilelor de naştere, 
cărora le scria ilustrate de felicitare cu un scris impecabil. Aşa a 
ajuns să fie arhicunoscut, dar a venit o zi în care s-a îmbolnăvit şi a 
fost internat la Spitalul Judeţean. Duminica, în orele de vizită a 
bolnavilor, o mulţime de vizitatori stăteau înşiruiţi, până şi pe trepte 
în jos, ca să poată intra pentru câteva clipe să-l vadă şi să-i ureze 
de bine. A venit şi fratele lui care era preot, din Nordul Transilvaniei 
să-l viziteze şi s-a minunat mult de ce a văzut. A exclamat atunci, că 
aşa mulţime nici la un ministru nu se putea vedea... Dar fratele 
Oprea era un ministru al Cerului, în slujirea lui Hristos! 

Fratele Melente era şi foarte sensibil şi manierat. I s-a părut 
într-o zi că a greşit faţă de mine într-o discuţie, ceva ce eu nici nu 
am sesizat măcar!... A venit drum lung până la noi acasă, a 
traversat oraşul, ca să-şi ceară iertare, să nu rămână în contul lui 
nici măcar o umbră de vinovăţie nelichidată, după Cuvântul lui 
Dumnezeu. “DA” al lui a fost “DA”, şi “NU” al lui a fost “NU” 

(lacov 5:12). în această privinţă şi apostolul Pavel are ceva de 
spus: “în luarea hotărârii acesteia, am lucrat eu în chip uşuratic? 
Sau hotărârile mele sunt nişte hotărâri, pe cari le iau în felul lumii, 
ca să fie în mine '“Da, da" şi "Nu, nu"? Credincios este Dumnezeu 
că vorbirea noastră faţă de voi n-a fost şi "Da", şi "Nu". Căci Fiul lui 
Dumnezeu, Isus Hristos, care a fost propovăduit de noi în mijlocul 
vostru, prin mine, prin Silvan şi prin Timotei, n-a fost "da" şi "nu", ci 
în El nu este decât "da". (2Corinteni 1:17-19). Este dureros că în 
zilele noastre sunt atâţia pentru care onoarea cuvântului dat, nu are 
valoarea pe care o avea în gura lui Pavel. Nu mai există loialitate 
faţă de Hristos la atâţia pretinşi creştini, cu cât mai puţin faţă de 
aproapele. Nemţii, ca parolişti, ne-au lăsat o maximă: “ein man, ein 
wort”. (Un om şi un cuvânt). Pentru mulţi, astăzi adevărul este 
minciună şi minciuna adevăr. Am avut experienţe dureroase în 
această privinţă în ultimii ani. Chiar când mincinoşii sunt dovediţi cu 
fapte reale, aşa cum Domnul Isus dovedea pe farisei, nu vor să 
vină la lumină, ca să nu li se vădească faptele. HRISTOS 
DOMNUL, ADEVĂRUL A FOST DAT LA MOARTE CU MINCIUNI 
PRETINSE CA ADEVĂR! Nu există experienţă mai dureroasă, cred 
eu, ca trădarea de fraţi, din partea “fraţilor mincinoşi”, care nu este 
un lucru nou, de fapt. Nu ştiu de ce ne miră aceasta?! Apostolul 
Pavel scrie într-o epistolă fraţilor din Corint că a fost în primejdii 
între fraţi mincinoşi (2Corinteni 11:26). Credincioşilor din Galatia, de 
asemenea le scrie:“din pricina fraţilor mincinoşi, furişaţi şi strecuraţi 
printre noi, ca să pândească slobozenia, pe care o avem în Hristos 
Isus, cu gând să ne aducă la robie; noi nu ne-am supus şi nu ne-am 
potrivit lor nici o clipă măcar, pentru ca adevărul Evangheliei să 
rămână cu voi” (Galateni 2:4-5). 

Fratele Melente mergea în fiecare an să-şi viziteze mama în 
satul natal. Ea era foarte riguroasă în obiceiurile statornicite şi 
moştenite de unele religii. Era foarte mâhnită că fiul ei, Melente, s-a 
pocăit şi a primit o viaţă nouă în Hristos. Susţinea căa s-a rătăcit de 
la credinţă. După ce Melente pleca de la ea să se întoarcă acasă, 
ea lua sticla cu “apă sfinţită” şi stropea prin toată casa şi pe toate 
lucrurile pe care le-a atins, pentru curăţirea de “duhurile rele” care 
le-a lăsat în urma lui. Cum s-a pocăit Melente Oprea? Aceasta este 
mărturia lui, pe care ne-a povestit-o cu multă durere, dar şi cu 

bucuria cunoaşterii lui Isus Hristos care l-a salvat de la pierzare. 
Viaţa de păcat pe care a dus-o din tinereţe, până acolo încât, abia 
adolescent fiind, să proclame nihilismul, tăgăduirea existenţei lui 
Dumnezeu, i-a ruinat viata. Viciul beţiei l-a robit în atât de mare 
măsură, încât a ajuns la concluzia că nu merită să-şi mai trăiască 
viaţa. A hotărât să-şi pună capăt zilelor, aruncându-se sub roţile 
unui tren. A plecat hotărât să-şi pună planul în aplicare, după ce s-a 
îmbătat, dar nu a putut niciodată să îşi explice, să înţeleagă, cum 
de nu a ajuns la linia de cale ferată, ci în partea opusă, pe malul 
râului Mureş. S-a trezit căzut în noroi, gemând, în zona pe unde era 
uzina de apă. Au trecut pe malul Mureşului în acele momente un 
bărbat şi o femeie, soţ şi soţie, care au fost nişte creştini adevăraţi. 
Ei nu au rămas indiferenţi fată de cel căzut în balta de noroi, ci au 
coborât de pe mal la unul care se afla în mare nevoie de ajutor. 
Cum au putut, l-au ridicat şi l-au dus la ei acasă. L-au dezbrăcat de 
hainele pline de noroi, l-au spălat, i-au dat lenjerie curată şi l-au 
culcat într-un pat frumos aranjat. Când s-a trezit ca dintr-un somn al 
morţii, a dorit să afle de la gazde, cine sunt şi cum de a ajuns în 
casa lor? Ei i-au vorbit din Cuvântul lui Dumnezeu, cum au fost 
salvaţi de la pierzare veşnică prin pocăinţă şi credinţa în Numele 
Domnului Isus Hristos, care din dragoste pentru oameni a murit 
pentru păcatele lor pe crucea de la Golgota. 

Sămânţa vie a căzut în inima lui Melente, s-a pocăit şi în chip 
minunat viata i-a fost transformată din temelie, a devenit un om nou 
în Hristos. Aşa a ajuns în legături de părtăşie cu noi şi prin el s-a 
răspândit, pentru mulţi, mireasma lui Hristos. 

Fratele nostru Melente nu a căutat să impresioneze pe nimeni, 
nici prin vorbele şi nici prin faptele sale. A prins firul de aur al slujirii 
în împărăţia lui Dumnezeu, după pilda Domnului său Isus Hristos. 
în El, viaţa lui recuperată din păcat a căpătat sens şi valoare. Dar 
anii când a trăit în necredinţă şi păcat, i-au afectat nu numai 
sufletul, ci şi sănătatea lui. 0 boală necruţătoare de ficat, încet-încet 
i-au drămuit puterile fizice. Ar fi avut nevoie de îngrijire mai 
deosebită, cu mâncări potrivite de regim alimentar, pe care soţia lui 
a fost neinteresată în a i le asigura. Am fost fericiţi să îl putem ajuta 
în această privinţă, deoarece soţia mea pregătea pentru noi 
mâncări potrivite, de regim specific. Era nelipsit de la părtăşiile 

frăţeşti, aducea întotdeauna cu el o mireasmă de smerenie, curăţie 
de o bucurie ce nu putea fi imitată. Aşa ne-am despărţit de el în 
primăvara anului 1980, când prin călăuzire speciala de la 
Dumnezeu am luat drumul exilului, spre Statele Unite ale Americii. 
Pe când era în viaţă, a lăsat clar dorinţa împărtăşită soţiei lui şi 
prietenilor cu care avea o strânsă şi vie legătură de credinţă, să fie 
înmormântat de fraţi şi nu după ritualurile religiei strămoşeşti. Soţia 
lui, nu i-a respectat nici ultima dorinţă cu privire la înmormântare. A 
ţinut să o facă cu tot fastul religiei strămoşeşti, dar moartă... Şi nu 
este de mirare că se întâmplă aşa. luda, în scurta lui epistolă, de un 
singur capitol, în v.9 ne revelează un mister din sfera supranaturală, 
în legătură cu trupul lui Moise. Din acest pasaj vedem cum Satan 
este interesat şi de trupul unui sfânt al lui Dumnezeu, cum a fost 
Moise. Despre moartea lui Moise, robul lui Dumnezeu, citim în 
Deuteronomul 34:5-7. Câteva lucruri neobişnuite sunt menţionate în 
legătură cu acest eveniment. în primul rând, că Moise a murit în 
ţara Moabului la vârsta de 120 de ani. Apoi, că acest eveniment s-a 
întâmplat “după porunca Domnului”. în al treilea rând, că Domnul 
însuşi l-a îngropat în ţara Moabului în vale, faţă în faţă cu Bet-Peor 
(Casa Speranţei). Şi în al patrulea rând, că nimeni nu i-a cunoscut 
mormântul, şi adaug aici, “dintre oameni”. Dar vedem că şi 
Dumnezeu este interesat de moartea lui Moise, nu numai Satan. în 
legătură cu acest fapt, citim următoarele:“Scumpă este înaintea 
Domnului moartea celor iubiţi de El” (Psalmul 116:15). Aşa a fost şi 
cea a fratelui nostru iubit Melente Oprea. în cazul lui Moise, 
Arhanghelul Mihail se împotrivea diavolului şi se certa cu el. Cum 
aşa? Ştim că moartea este o urmare a păcatului, iar păcatul îşi are 
sămânţa în Satan şi în felul acesta el are drept asupra celor morţi. 
Dar Dumnezeu este Suveran absolut şi asupra lui Satan şi nu îşi 
cedează prerogativele de a dispune şi asupra împărăţiei Lui. 

Cearta dintre Arhanghelul Mihail şi Satan, trebuie să fi avut loc 
cu ocazia învierii lui Moise, pentru a participa împreună cu llie la 
întrevederea cu Domnul Isus, pe muntele schimbprii la faţă (Matei 
17:3-4). Satan îşi pretinde anumite drepturi în faţa Domnului, ca 
pârâş al sfinţilor, aşa cum a fost şi în cazul lui losua, marele preot, 
de pe vremea proorocului Zaharia (3:2). Slăvim pe Domnul că nu 
ne-a lăsat la cheremul celui rău, ci ne-a izbăvit pentru veci de sub 

stăpânirea lui, prin învierea Domnului Isus Hristos dintre cei morţi, 
ca pârgă a făpturilor Lui. Fraţii noştri din Arad, i-au însoţit trupul lui 
Melente pe ultimul drum, ca o gardă de onoare al celui plecat acasă 
la Domnul, având în inimi şi pe buze mesajul: “La revedere pe nori!” 

Felul cum a murit Moise, acest om de excepţie ales de 
Dumnezeu, este de o frumuseţe rară şi pătrunzătoare duioşie. Ce 
experienţă unică, ce simţăminte, ce gânduri i-au străbătut mintea 
când a urcat pe Nebo, vârful muntelui Pisga, la vârsta de 120 de 
ani! De acolo, Domnul i-a arătat toată ţara şi i-a zis: “.Aceasta este 
ţara pe care am jurat că o voi da lui Avraam, Isaac şi lacov, zicând: 
'“O voi da seminţei tale." Ti-am arătat ca s-o vezi cu ochii tăi, dar nu 
vei intra în ea.” Ce viziune extraordinară trebuie să fi fost aceasta 
pentru Moise în prezenţa lui Dumnezeu, care i-a umplut inima de 
pace şi fericire, după care a fost strămutat, a murit. în tradiţia 
evreiască au fost scrise multe în legătură cu această trecere, dar 
una parcă le întrece pe toate: “La porunca lui Dumnezeu, Moise şi- 
a încrucişat mâinile lui peste piept, apoi şi-a închis ochii şi 
Dumnezeu i-a luat sufletul cu mâna Sa.” Iar Cuvântul spune că 
Dumnezeu l-a îngropat. Satan ar fi încercat negreşit să descopere 
mormântul lui Moise, pentru a seduce apoi Israelul să aducă 
închinare “moaştelor” marelui conducător! Domnul a avut grijă să-l 
înmormânteze într-un loc ascuns, pentru a preîntâmpina o 
asemenea lucrare de amăgire. Istoria se încheie cu o mărturie 
făcută de Duhul lui Dumnezeu: “în Israel nu s-a mai ridicat un 
prooroc ca el. “Doamne, în îndurarea Ta cea mare, îngăduie ca să 
avem şi noi parte de o moarte care să fie privită ca scumpă înaintea 
Ta, când va sosi vremea desfacerii cortului acestuia pământesc!” 

După anul 1975, lucrarea lui Dumnezeu în adunarea din Sega 
s-a continuat pe trei fronturi distincte: în tineret, cu o generaţie 
împrospătată cu alte suflete care s-au întors la Dumnezeu; apoi cu 
o generaţie de adulţi, fraţi şi surori, la ore de părtăşie în Cuvântul lui 
Dumnezeu, cu suflete sincere, dornice de creştere duhovnicească; 
şi în final, chiar în cadrul adunării întregi, în care Duhul lui 
Dumnezeu lucra cu putere. Adeseori adunarea devenea o vatră de 
foc ceresc, în clocot, în care prezenţa lui Dumnezeu era simţită din 
plin. Flacăra trezirilor spirituale era vie, întreţinută şi de unii fraţi 
binecuvântaţi care au venit din Bucureşti, Sibiu, Oradea. După 

încheierea slujbei de duminica seara, unii ne retrăgeam în câte o 
familie, unde continuam părtăşia până la miezul nopţii. 

Trebuie însă spus, că pe măsura focului duhovnicesc încins, 
s-au găsit câţiva care au dat dovadă de mare împotrivire şi au 
căutat să pună piedici, să zăgăzuiască şi chiar să înăbuşe lucrarea 
lui Dumnezeu. De obicei, între ei, erau dintre aceia care au căzut în 
cursa Securităţii comuniste şi care erau mobilizaţi chiar de aceştia 
ca să meargă până acolo încât să facă scandaluri. Starea spirituală 
a acestora era de plâns. Este de ştiut că orice lucrare adevărată a 
lui Dumnezeu stârneşte împotrivire. Aşa vedem că s-a întâmplat în 
istoria Vechiului Testament, şi apoi în timpul Domnului Isus şi a 
sfinţilor apostoli. Nici noi nu am fost o excepţie. 

Când Domnul Isus a fost adus la Templu, ca părinţii Lui să 
împlinească cu privire la El ce poruncea Legea, bătrânul Simeon, 
s-a adresat Măriei, printr-o profeţie cu privire la lucrarea Lui în 
generaţiile viitoare:"lată, Copilul acesta este rânduit spre prăbuşirea 
şi ridicarea multora în Israel, şi să fie un semn, care va stârni 
împotrivire. Chiar sufletul tău va fi străpuns de o sabie, ca să se 
descopere gândurile multor inimi." (Luca 2:34-35) 

în învăţătura dată ucenicilor în Evanghelii, Domnul Isus îi 
avertizează pe ucenici că vor avea de suferit: “Au să vă dea afară 
din sinagogi: ba încă, va veni vremea când oricine vă va ucide să 
creadă că aduce o slujbă lui Dumnezeu. Se vor purta astfel cu voi, 
pentru că n-au cunoscut nici pe Tatăl, nici pe Mine. V-am spus 
aceste lucruri, pentru ca, atunci când le va veni ceasul să se 
împlinească să vă aduceţi aminte că vi le-am spus. Nu vi le-am 
spus de la început, pentru c eram cu voi” (loan 16:2-4). 

Aceasta este şi mărturia noastră adevărată, vorbesc de mine 
şi de soţia mea, Domnica. Şi noi am fost rânduiţi la suferinţe şi 
prigoane fără număr, de îndată ce ne-am întors la Dumnezeu, acum 
56 de ani în Sistemul lumii, împreună cu sistemele religioase 
lumeşti, sunt stăpânite de diavolul. Şi cine prigoneşte, este o 
dovadă clară că este de la diavolul. Fie-mi îngăduit să spun, că mai 
mult ca în România, am fost prigoniţi, batjocoriţi, defăimaţi, alungaţi, 
aici în America, ţara binecuvântată a azilului nostru politic şi de 
conştiinţa, din partea fraţilor şi surorilor “zişi buni”. Cum am mai 

spus, prigoanele s-au perpetuat din primul secol până în prezent. 
L-au răstignit pe Domnul vieţii şi i-au omorât pe unii dintre martorii 
Lui credincioşi. De pildă, citim despre Antipa, în Apocalipsa 2:13-14, 
în biserica din Pergam. Credeţi că, crima comisă împotriva lui 
Antipa a lezat slujbele lor? Nicidecum! Au celebrat mai cu foc, căci 
au scăpat de Antipa! Iar în biserica din Smirna, erau la putere unii 
care îşi ziceau fraţi, dar Domnul Isus îi numeşte “o sinagogă a 
Satanei”. 

Prin îndurarea cea mare a Domnului, în vestirea Cuvântului lui 
Dumnezeu am ajuns şi în Pancota, în zona dealurilor care încheie 
spre Răsărit zona podgoriilor din apropierea oraşului Arad, la vreo 
40 km distanţă. Acolo s-a deschis o uşă pentru Cuvânt, mai ales în 
rândul tineretului. Dumnezeu a lucrat la o trezire spirituală, aşa că 
în fiecare sâmbăta seara avea loc o strângere a tineretului pentru 
studierea Cuvântului lui Dumnezeu, cântări şi rugăciune. în fiecare 
duminică, pe lângă serviciile obişnuite din adunare, se ţinea şi o oră 
cu tineretul. împreună cu ei am avut ieşiri misionare în alte localităţi 
din jur, în asociere cu tinerii noştri de la Arad. 

Mi-amintesc că odată am avut o ieşire de sfârşit de 
săptămână, în satul Roşia, ascuns între nişte deluşoare, unde nu 
străbătea tren şi nici autobuze. Am parcurs o parte din drum cu 
trenul şi o altă parte am mărşăluit pe jos până la destinaţie. După o 
oarecare destindere pe un platou verde la intrarea în sat, ne-am 
continuat drumul până la casa care ne aştepta pentru găzduire. 
După ce am luat masa de seara, ne-am strâns cu toţii la un loc, 
pentru părtăşie în Cuvântul lui Dumnezeu, experienţe din viaţă, 
cântări şi rugăciuni. Era atâta linişte aşternută peste tot satul, încât, 
câte un lătrat de câine, din când în când, se auzea de la mari 
depărtări. S-a încins o atmosferă de căldură spirituală, care a durat 
până la miezul nopţii, când am ieşit la o încrucişare de drumuri din 
mijlocul satului, sub un cer senin plin cu stele. Ne-am aşezat într-un 
cerc mare şi am început să cântăm mai multe cântări, chiar pe voci, 
care s-au auzit peste tot satul. Doar greieraşii ne îngânau cu 
cântatul lor în scurtele pauze dintre cântări. Una dintre ele era 
foarte potrivită cu situaţia în care ne aflam atunci, şi în timp ce o 
cântam, parcă ne-am simţit ca în cer, sau cerul a coborât la noi... 

Seara când lucesc stelele, sus pe cerul cel înalt 
Parcă într-o altă lume, de îngeri eu sunt chemat. 

Atunci dorul mă cuprinde şi mă 'nalţă către cer, 

Lângă al meu bun Părinte, unde nu mai sunt dureri. 

Ne-am retras cu toţii la destinaţie pentru odihna binevenită şi 
meritată. Ziua următoare era duminică şi ne-am adunat împreună 
cu fraţii şi surorile din sat la serviciile de zidire de dimineaţa, cum 
este specific în bisericile baptiste: Ora de rugăciune, Şcoala Biblică 
şi Ora de zidire duhovnicească. împreună cu noi cei veniţi, s-a 
umplut localul adunării din Roşia cum de mult nu mai fusese aşa. A 
fost o dimineaţă de delectare duhovnicească, la care au luat Cuvânt 
şi unii dintre tinerii veniţi de la Arad şi din cei din Pâncota. Acea zi 
avea să rămână neuitată, atât pentru noi, care eram musafiri cât şi 
pentru fraţii din sat, care au fost învioraţi, zidiţi şi bucuroşi. Ziua s-a 
încheiat cu slujba de după masa, după care am plecat. Ne-am luat 
rămas bun de la ei şi i-am încredinţat în mâna Domnului, iar noi am 
mărşăluit spre gara cea mai apropiată de pe linia Brad-Arad, plini 
de bucurie pentru slujba ce ne-a încredinţat-o Domnul. Ajunşi la 
gară, în aşteptarea trenului dinspre Brad, am făcut un cerc mare 
care a acoperit toată platforma din faţa Staţiei şi am cântat mai 
multe cântări. Alţi călători în aşteptare cât şi personalul de serviciu 
din Staţia C.F.R., au ascultat cu suflarea întreruptă, mesajul şi 
armoniile cântărilor înălţate spre slava lui Dumnezeu şi a Marelui 
nostru Mântuitor şi Domn, Isus Hristos. Tinerii din Pâncota, băieţi şi 
fete, au coborât la staţia lor, iar ceilalţi ne-am continuat drumul până 
la Arad, fericiţi şi bogaţi în omul dinlăuntru, pentru un timp bine 
folosit în slujba împărăţiei lui Dumnezeu. 

Unul dintre tinerii întorşi la Dumnezeu din Pâncota, fratele 
Vasile Dronca, a devenit un bun şi devotat vestitor al Evangheliei şi 
astăzi este păstor pe valea Crişului Alb, la adunarea din comuna 
Vârfurile şi în jur. Dintre tinerii de la Arad, Sorin Aioanei, a primit 
chemarea de a se dedica slujirii împărăţiei lui Dumnezeu şi este 
păstorul adunării din Şofronea împreună cu soţia lui Viorica. Şi 
Vasile Dronca cu soţia lui Rodica, slujesc cu demnitate şi dăruire 
totală pe Domnul în locurile în care El i-a aşezat. Am fost privilegiat 
de Domnul să am parte de suflete predate în lucrarea lui 

Dumnezeu, la fondarea cărora să fiu folosit cu tot ce am trăit şi am 
cunoscut. MĂRIT SĂ FIE DOMNUL! De pe lângă aceştia sunt 
atâţia fraţi binecuvântaţi şi surori, pe lângă care ne-a pus Domnul în 
slujbă, împreună cu soţia mea, Domnica, aşa cum alţii au fost puşi 
de Domnul în slujbă, la creşterea noastră duhovnicească. Numele 
lor sunt scrise cu foc, şi cu aur în cartea vieţilor noastre. A Domnului 
singur este toată slava, iar a noastră este bucuria slujirii Domnului 
Domnilor şi-a împăratului împăraţilor. 

Tot ce am scris până aici sunt doar spicuiri dintr-o istorie mult 
mai mare. Pentru ce a fost bun şi vrednic de Domnul, fie Numele 
Lui binecuvântat. Pentru ce nu a fost la înălţimea chemării cereşti, 
mie singur mi se cuvine să mi se umple faţa de ruşine. Aşa doar pot 
spune şi eu cu adevărat, împreună cu psalmistul: “Este spre binele 
meu că m-ai smerit (îndurerat, amărât) Doamne, ca să învăţ 
orânduirile Tale” (Psalmul 119:72). 


GÂNDUL EXODULUI 

în 26 ianuarie 1978, preşedintele Republicii Socialiste 
România, Nicolae Ceauşescu, urma să-şi celebreze aniversarea 
zilei de naştere. Megalomania lui a ajuns proverbială la români. 
Unul dintre cei mai vânduţi poeţi din România, Adrian Păunescu, a 
scris nişte versuri cu acea ocazie, de omagiere a preşedintelui, care 
au fost publicate pe prima pagină a ziarului comunist “Scânteia”. în 
acele versuri, poetul a mers până acolo încât l-a numit “demiurg”, 
sinonim cu Dumnezeu, creator al lumii. Dicţionarul zice: “principiu 
activ şi creator al lumii”; “o zeitate care fasonează lumea sensibilă 
în lumina ideilor eterne”. 

Cu siguranţă Ceauşescu a avut precursori ai cultului 
personalităţii, cărora trebuia să li se aducă închinare şi slavă, 
printre care a fost şi Stalin. Lui i s-au scris ode de preamărire, cu 
ocazia festivităţilor de aniversare a zilei lui de naştere. Avioane 
zburau în înaltul cerului în formaţie, înscriind cuvintele: “Slavă lui 

Stalin”. De asemenea, i-au fost dedicate imnuri de slavă cântate pe 
toate lungimile de unde radio: “Lui Stalin, cel mai iubit şi slăvit de 
popor!” 

Şi în Cartea sfântă, la Daniel capitolul 3, găsim practicarea 
acestui cult al personalităţii de către Nebucadneţar, care şi-a zidit 
un chip de aur uriaş, în valea Dura, din ţinutul Babilonului, şi a 
pretins închinare cu faţa la pământ înaintea lui. Pe acest drum al 
megalomaniei, al înălţării de sine, la origine este Satan (Isaia 14:13- 
14). 

Datorita acelor evenimente din România, eu am intrat într-o 
stare de indignare şi o alertă lăuntrică. Nu voiam cu nici un chip să 
fiu martor şi cu atât mai puţin părtaş la asemenea desfăşurări. Unul 
din copiii noştri, Cristian, cu câtva timp înainte mi-a spus aşa: 

- Tată, dacă voi nu intenţionaţi să emigraţi în Apus, te rog fă tot 
posibilul şi ajută-mă pe mine să pot face acest lucru! 

Este adevărat că noi nu am avut de gând să emigrăm, aşa că 
nu am făcut nici o promisiune fiului nostru. Emigrarea familiei, dacă 
ar fi fost posibilă, costa o avere, ori noi eram săraci, fără putinţa de 
a încerca fie şi un singur pas. în plus eram pe lista neagră a 
regimului comunist, cu ochii aţintiţi permanent asupra noastră. 

Odată publicate versurile lui Adrian Păunescu, cultul 
personalităţii preşedintelui s-a instalat fără jenă în ţară. în duhul 
meu am simţit nevoia de un răspuns, ca o replică la această 
nelegiuire urcată şi aşezată la nivelul cel mai înalt în Ţara 
Românească! Cu câteva zile înainte de ziva aniversării, noaptea 
am avut un vis neobişnuit. împreună cu soţia mergeam pe şoseaua 
asfaltată spre Nord, către graniţa cu Ungaria, spre punctul Variaş, la 
ieşirea din limitele oraşului şi a cartierului natal. Era noapte senină 
de toamnă, cu stele pe cer. Deodată atenţia ne este atrasă de un 
stol de păsări călătoare pe care nu le vedeam, dar după ţipetele lor, 
ştiam, că erau cocori în zborul lor de rămas bun dinspre 
Miazănoapte spre Miazăzi. Ne-am zis:"Vin de la Nord, unde iarna 
bate la uşă, cu problemele ei, frig şi lipsa hranei din timpul verii. Se 
duc spre Sud, în ţările calde, unde pot să-şi asigure mijloacele lor 
de hrană şi supravieţuire." Ideea aceasta a migrării păsărilor 
călătoare, mi s-a aşezat pe inimă. Gândeam zi şi noapte, că acum 

este momentul să ne facem şi noi calculele pentru emigrare în 
America aşa cum ne sugerase Cristian. Somnul nu se mai lipea de 
mine. 

înlăuntrul meu au prins viaţă cuvintele din porunca lui 
Dumnezeu: din Babilon, fugiţi din mijlocul Haldeilor! Vestiţi, 
trâmbiţaţi cu glas de veselie, daţi de ştire până la capătul 
pământului, spuneţi:"Domnul a răscumpărat pe robul Său lacov!" Şi 
nu vor suferi de sete în pustiurile în cari-i va duce: ci va face să 
curgă pentru ei apă din stâncă, va despica stânca, va curge apa”. 

în dimineaţa zilei de 26 ianuarie 1978, m-am sculat să merg la 
serviciu. Tensiunea înlăuntrul meu a ajuns la un punct culminant, 
trebuia să iau o hotărâre: “Da” sau “Nu”. îmi era frică să fac un pas 
măcar, fără o călăuzire din partea lui Dumnezeu. Eram singur în 
bucătărie, am îngenunchiat să mă rog: “Doamne, Dumnezeul meu, 
vin la Tine să cer ajutor şi călăuzire. în situaţia în care mă aflu cu 
familia, nu mă lăsa să fac nici un pas fără voia Ta. Doresc să-Ţi aud 
glasul, să-mi vorbeşti, să-mi spui un cuvânt şi îmi va fi de-ajuns. 
Voia Ta este mai scumpă decât orice. Sunt gata s-o primesc oricare 
ar fi ea. Amin!” 

M-am ridicat de pe genunchi şi am luat Biblia, cu încredinţarea 
că Domnul îmi va vorbi prin Cuvântul Său de data aceasta. 
Nu procedam aşa de obicei, ci numai în cazuri de mare excepţie. 
Mi-am zis, acolo unde voi deschide şi îmi vor cădea ochii de prima 
dată, acolo voi citi. lată cum am cunoscut glasul şi voia lui 
Dumnezeu:“Binecuvântat să fie Domnul, care nu ne-a dat pradă 
dinţilor lor! Sufletul ne-a scăpat ca pasărea din laţul păsărarului; 
laţul s-a rupt, şi noi am scăpat. Ajutorul nostru este în Numele 
Domnului, care a făcut cerurile şi pământul” (Psalmul 124:6-8). 
0 bucurie negrăită şi strălucită mi-a umplut toată fiinţa, cu 
deplina încredinţare că voia lui Dumnezeu este emigrarea noastră 
şi cât mai degrabă, l-am mulţumit Domnului pentru răspunsul 
primit. Nu ştiu cum ar fi putut fi o bucurie mai mare, chiar dacă 
L-aş fi văzut pe Domnul cu ochii mei. Tot lăuntrul meu a fost plin 
de plinătatea prezenţei lui Dumnezeu şi mi-a fost în totul de-ajuns. 
Mărit să fie Domnul! Cuvintele din cântarea lui Sundar Sing: “Nu-i 
drum-napoi”, le-am cântat ca un refren toată ziua. Mesajul primit 

se referea la un trecut, dar şi la un prezent necurmat în Numele 
Domnului, în măsură să ne asigure viitorul pe noul drum deschis 
prin Cuvântul Său! Trecutul nostru în ţara în care ne-am născut a 
fost bine marcat de suferinţe, prigoniri şi lupte. Am în cuget 
satisfacţia că n-am plecat din ţară ca să scap de suferinţe şi 
greutăţi, ci am plecat după ce am trecut prin ele. Domnul mi-a 
pregătit şi-n America o şcoală grea, dar şi o slujbă binecuvântată. 
Am luat cu mine actele necesare şi în loc să merg la serviciul 
meu obişnuit, am plecat la un birou de copiat acte din centrul 
oraşului, pentru a întocmi actele de emigrare. Oficianta de acolo, a 
fost binevoitoare până la punctul unde s-au cerut motive pentru 
care vreau să părăsesc ţara împreună cu familia. Ea a insistat că 
motivaţia o face ea, în funcţie de cum a fost instruită de autorităţile 
politice, cu formule care să nu afecteze regimul comunist. Eu, însă 
am cerut dreptul să fac motivaţia mea aşa cum eu am văzut de 
bine, cu motive reale, specifice familiei mele, chiar dacă acest lucru 
era o replică de osândire a regimului comunist din România. Până 
la urmă a cedat. 

La ora 10 dimineaţa, când s-a deschis ghişeul pentru emigrări, 
la biroul special din cadrul Miliţiei, am avut plăcerea să fiu primul la 
rând. Am predat dosarul cu actele spre amiază am ajuns la birou cu 
cântarea “Nu-i drum-napoi!” Am raportat şefului meu şi colegilor 
motivele pentru care am întârziat şi mă simţeam fericit. Un drum 
plin cu riscuri mi s-a deschis înainte. Dar credinţa în a-L asculta pe 
Domnul, niciodată nu se uită la riscuri, ci la Căpetenia credinţei, 
Isus Hristos, Domnul! 

Cei de la serviciu au rămas foarte miraţi de îndrăzneala mea, 

dar hotărârea mea a fost nestrămutată. Eu am acţionat în ce 

j 

priveşte emigrarea şi datorită acelei motivaţii raţionale puternice, 
care îşi avea rădăcinile înipte adânc în credinţa în singurul 
Dumnezeu Adevărat, Creatorul şi Susţinătorul întregului univers, al 
tuturor lucrurilor văzute şi nevăzute, Dumnezeu - Tatăl Domnului 
Isus Hristos, Preaslăvitul meu Mântuitor şi Domn. Şi dacă este 
vorba de credinţă, ea nu se bazează pe dovezi, pe lucruri pipăite şi 
văzute de ochii noştri trupeşti. Credinţa, aşa cum este afirmată în 
Evrei capitolul 11, este o încredere, o siguranţă de neclintit în 
lucrurile sperate, o încredinţare, o convingere de nezguduit, cu 

privire la lucrurile care nu se văd. în sensul acesta, credinţa este 
substanţa lucrurilor nevăzute, ochi pentru invizibilul lumii spirituale 
în care tronează şi guvernează.” Dumnezeu. Cu drag îmi aduc 
aminte în aceste momente de preaiubitul frate profesor Damaschin 
loanovici, pe care ni l-a dat Dumnezeu din frageda tinereţe ca 
mentor duhovnicesc. Odată, în timp ce ne vorbea, când a abordat 
subiectul credinţei, plin de entuziasm sfânt a declarat:"Nu vă miraţi 
de acest fapt, dragii mei, căci e foarte clar că NEVĂZUTUL 
SUSŢINE VĂZUTUL!" Cât de limitate sunt facultăţile fiinţei 

j j > 

umane!... Cât de absurdă este afirmaţia: “eu cred numai ce văd!” 

j 

Domnul Isus mustră ucenicii (Marcu 8:18) când le zice: “Aveţi ochi 
şi nu vedeţi? Aveţi urechi şi nu auziţi?” După, învierea Sa, Domnul 
i-a însoţit pe cei doi ucenici în drum spre Emaus, dezorientaţi şi 
deznădăjduiţi (Luca 24). “Ochii lor erau împiedicaţi ca să-L 
cunoască.” Cu ochii trupeşti L-au văzut, dar văzul spiritual al 
credinţei lipsea. De aceea Domnul îi mustră. Minunat dar al lui 
Dumnezeu este credinţa, ca ochi pentru sfera duhovnicească, în 
care El Se descoperă. 

Eram foarte fericit că mi-a vorbit Dumnezeu prin Cuvântul Său, 
că mi-a arătat care este drumul înainte, mi-a dat convingerea 
nestrămutată că e voia Lui să părăsesc ţara şi că pentru tot ce va 
urma, El va purta de grijă. Prin acest act de credinţă, eu mi-am 
deschis un nou front de luptă, atât în lumea invizibilă cât şi în lumea 
fizică în care trăiam. Şi asemenea lui Avraam, care a fost pus la 
încercare de Dumnezeu, când i-a cerut să-l aducă jertfă pe Isaac, 
pe singurul lui fiu, de care şi prin care era asigurată împlinirea 
făgăduinţelor, (Genesa 22), nu s-a mai consultat cu Sara, soţia lui, 
care l-ar fi putut împiedica în împlinirea poruncii Lui, ci dis de 
dimineaţă a acţionat, la fel am făcut şi eu. Mărit să fie Domnul! 
Surpriza a fost mare pentru toată familia şi poate în afară de 
Cristian, nimeni nu a fost pentru moment entuziasmat la gândul 
emigrării. Ecou nefavorabil plecării a fost, evident, între fraţii mei de 
corp. 

Curând după completarea formelor pentru emigrare, prin 
diferiţi agenţi în slujba Securităţii, ne-au venit informaţii indirecte, că 
familia mea şi cu mine, niciodată nu vom primi permisiunea pentru 
emigrare. Răspunsul meu a fost către toţi aceştia, că voi pleca cu 

siguranţă, şi nimeni nu va putea revoca hotărârea lui Dumnezeu, 
aşa cum am primit-o prin Cuvântul Său din Psalmul 124:6-8: 
„Binecuvântat să fie Domnul, care nu ne-a dat pradă dinţilor lor! 
Sufletul ne-a scăpat ca pasărea din laţul păsărarului; laţul s-a rupt şi 
noi am scăpat. Ajutorul nostru este în Numele Domnului care a 
făcut cerurile şi pământul.” 

Cred că e bine să insist asupra condiţiei de rob. Dumnezeu 
face făgăduinţe numai acelora pe care Ti cunoaşte mai dinainte şi 
ştie că sunt gata să împlinească porunca şi voia Lui, indiferent care 
e preţul ascultării (Romani 8:28-30). Un rob al lui Isus Hristos, aşa 
cum s-au numit apostolii Domnului, sunt doar aceia care au abdicat 
definitiv şi de bună voie la voinţa lor proprie şi au intrat în supunere 
şi ascultare de voia Lui cea bună, plăcută şi desăvârşită. Am 
cunoscut multe cazuri, în care unii amăgiţi au considerat dorinţa şi 
voinţa lor proprie ca fiind voinţa lui Dumnezeu. Porunca a treia din 
decalog (Exodul 20:7) este foarte precisă: „să nu iei (să nu rosteşti) 
în deşert (fără băgare de seamă, simţământ de răspundere) 
Numele Domnului Dumnezeului tău; căci Domnul nu va lăsa 
nepedepsit pe cel ce va lua în deşert Numele Lui”. Apostolul Pavel, 
ca rob al Domnului, a spus sfinţilor din Cezarea, din casa lui Filip 
evanghelistul, care voiau să-l împiedice de a merge la Ierusalim, 
unde avea să sufere şi să fie arestat pentru mărturisirea credinţei lui 
în Hristos: „Ce faceţi de plângeţi aşa şi-mi rupeţi inima? Eu sunt 
gata nu numai să fiu legat, dar chiar să şi mor în Ierusalim pentru 
Numele Domnului Isus” (Fapte 21:13). Dacă au văzut că nu îl 
puteau împiedica, n-au mai stăruit şi au zis: „Facă-se voia 
Domnului”! Un rob al Domnului este gata nu numai să sufere ci să 
şi moara pentru Stăpânul lui. Pentru aceştia şi numai pentru 
aceştia, toate făgăduinţele lui Dumnezeu sunt: „Da! şi Amin”! Chiar 
şi atunci când acest lucru înseamnă sacrificiul suprem! în veci fie 
mărit Numele Domnului! 

Copiii noştri cei mai mari, curând după aceea au depus şi ei 
actele pentru emigrare împreună cu familiile lor, Michael la Oradea, 
unde era profesor la un liceu de Arhitectură şi Cristian la Cehu 
Silvaniei, pe post de Educaţie şi terapie. Odată actele depuse, ei au 
şi început să aibă probleme, necazuri, din partea autorităţilor. 

Fiind anunţat despre aceasta, i-am vizitat pe fiecare şi i-am 
sfătuit să rămână ferm pe poziţii, să nu dea înapoi nicidecum, că în 
felul acesta vom avea în mod sigur izbânda asigurată în Domnul 
care ne-a făcut făgăduinţa. Nu mai puţin şi noi, la Arad, am început 
să fim şicanaţi în fel şi chip de către Securitatea comunistă, dar 
ştiam bine că nu-i drum 'napoi, că Evanghelia trebuie vestită şi că în 
rest, Domnul Isus va purta de grijă să ducă la îndeplinire ce a 
promis. în cazul lui Avraam, când Domnul i-a poruncit să-l aducă pe 
Isaac ca jertfă pe muntele Moria, a pregătit şi berbecul din tufiş 
(Genesa 22:13). în timp ce urcau pe munte, Isaac a tăcut multă 
vreme, ducând lemnele în spinare, dar în cele din urmă a întrebat: 
"Tată, dar unde este mielul pentru arderea de tot?" "Fiule," a 
răspuns Avraam, "Dumnezeu va purta de grijă de mielul pentru 
arderea de tot". în alte traduceri, cum este „New American 
Standard” scrie: „Dumnezeu Se va îngriji pentru Sine de mielul 
pentru arderea de tot”. însăşi semnificaţia numelui „Moria” este: 
lehova prevede, Domnul îngrijeşte dinainte pentru Sine, cum a fost 
şi în cazul lui Isus, Mielul lui Dumnezeu, Fiul lui Preaiubit, Cel Unic, 
dat pentru mântuirea noastră, sacrificat în locul nostru. Avraam ştia 
bine că Moria înseamnă şi „ales de Dumnezeu”. Isus a fost rânduit 
de Dumnezeu pentru mântuirea şi răscumpărarea noastră, în veci 
să fie slăvit Numele Lui! 

îndată ce copiii noştri au ajuns să fie hărţuiţi de Securitate, am 
socotit necesar să intru eu în ofensivă, aşa cum, cu câţiva ani în 
urmă a făcut soţia mea, când eu am fost torturat în anchete 
neîntrerupte, când mi s-a format un nou dosar pentru a fi dat în 
judecată. într-o zi m-am dus la sediul Securităţii, unde erau afişate 
la poartă pe un panou zilele de audienţă cu orele respective şi cine 
anume din conducere primeşte audienţe din partea publicului. 
Acestea erau programate întotdeauna între orele 6:00-8:00 p.m. Am 
hotărât să merg la comandantul Securităţii, la care fusese şi soţia. 
La ora 6 fix, am intrat pe poarta principală şi m-am postat imediat la 
uşă în aşteptare, ca să vină cineva să mă ia în primire. Clădirea 
avea trei nivele din care unul era la demisol. De la locul unde 
stăteam lângă uşă, trebuiau urcate vreo zece trepte, până la nivelul 
doi, unde era ofiţerul de serviciu. Acesta, din când în când apărea 
în capul scărilor şi mă vedea, fără să zică nimic. Stând ca un 

planton la uşa de la intrare, mă tot miram cum de mă ţine acolo, 
să-i văd pe toţi cei ce veneau şi intrau fără oprelişti. Mi-am dat 
seama că erau agenţii lor îmbrăcaţi în civil, fiecare cu misiunea lui. 

După vreo oră de aşteptare, a venit o femeie care mi-a cerut 
buletinul şi m-a întrebat ce doresc, l-am spus că doresc o audienţă 
la Comandant. Mi-a spus să cobor în sala de aşteptare situată la 
demisol şi să aştept acolo răspunsul. Am coborât şi am aşteptat 
încă vreo oră. Mai venise un individ acolo pentru scurtă vreme, 
probabil ca să mă „miroase” cine sunt şi ce vreau, după care a 
plecat. M-a întărit Domnul cu o putere de oţel, în aşteptarea unei 
confruntări, ori care ar fi fost ea. Eu nu mai puteam privi înapoi, 
unde nu mai exista nici un drum pentru mine, mai ales că au intrat 
în preocuparea Securităţii şi cei doi fii ai noştri cu familiile lor. 

în jurul orei 8:00 pm, când se termina timpul afectat pentru 
audienţe, am urcat treptele din subsol şi m-am postat iarăşi la uşa 
de la intrare. După câteva minute, a coborât la mine un bărbat în 
civil, care s-a prezentat ca fiind ofiţerul de securitate V. Mi-a spus că 
el are în supravegherea lui Fabrica de Confecţii şi mă va chema în 
ziua următoare să stăm de vorbă în legătură cu audienţa solicitată. 
Nu mi-a convenit deloc această tergiversare, dar nu am reacţionat, 
l-am spus că aştept să vină la fabrică aşa cum a promis, după care 
mi-a dat buletinul de identitate. Am aşteptat mult şi bine timp de 
două săptămâni, dar domnul ofiţer V. nu a mai venit... Era pe la 
mijlocul lunii iunie 1978. 

La începutul lunii iulie, m-am prezentat din nou la Securitate 
pentru audienţă. Am fost ţinut din nou la poartă timp de două ore 
fără să mi se dea nici o atenţie, deşi eram supravegheat de ofiţerul 
de serviciu. Probabil era tehnica lor de şicane, cu un om ca mine, 
care nu a întreprins nimic în a cere reabilitarea de la comunişti. 
Aceasta ar fi însemnat un grav act de slăbiciune cu care însă eu nu 
eram de acord. Cauza Evangheliei Domnului Hristos, pentru care 
am fost condamnat la ani grei de închisoare, trebuia susţinută cu 
orice preţ, şi neschimbată. La ora 8, când iarăşi se termina timpul 
pentru audienţe, apare pe scări venind de sus ofiţerul V. Acesta cu 
un ton arogant şi autoritar, îmi reproşează de ce am venit şi nu l-am 
aşteptat la fabrică aşa cum a fost vorba. Mi-am dat seama că acum 
a venit momentul să ies şi eu din orice rezervă de pasivitate şi i-am 

ripostat:"Domnule ofiţer V., aţi promis că veniţi în ziua următoare la 
fabrică să staţi de vorbă cu mine. Au trecut două săptămâni de 
atunci şi nu aţi venit, nu v-aţi ţinut de cuvânt. Eu nu mai plec de aici 
şi vreau să fiu audiat de domnul comandant. 

Ofiţerul agresiv V. nu s-a aşteptat la un aşa răspuns din partea 
mea, s-a potolit ca prin minune. Ei erau obişnuiţi ca toată lumea să 
tremure în fata lor, iar acum dintr-odată s-a aflat în încurcătură. Cu 
un ton de respect şi-a cerut scuze, cu motivaţia că nu a avut timp 
să vină la fabrică. Atunci mi-a cerut buletinul de identitate şi a 
dispărut pe coridorul de la nivelul doi. Câteva minute mai târziu, 
ofiţerul de serviciu mă invită sus şi mă introduce în biroul 
comandantului Securităţii din judeţul şi oraşul Arad, care era în 
birou şi mă aştepta. 

Prin comparaţie cu Rafila, om crud şi rău, care în anul 1954 
era şef al Securităţii atunci când eu am fost arestat în mod mascat 
şi supus la anchete dure de zi şi de noapte, colonelul X era un om 
deosebit de jovial, fapt care m-a surprins, deşi ştiam de la soţie câte 
ceva, din experienţa ei. Spre deosebire de Rafila şi ofiţeraşul V., 
colonelul X, deşi era după orele de audienţe şi serviciu, s-a purtat 
cu mine amabil şi comunicativ. M-a întrebat ce probleme am de 
raportat, pentru care am cerut audienţa, l-am vorbit de dosarul de 
emigrare, la care eu nu primisem nici un răspuns din luna ianuarie, 
deşi alţii care au depus mai târziu decât mine actele, au şi fost 
chemaţi la Comisia de Emigrări şi li s-au înmânat formularele 
propriu zise pentru emigrare. Apoi am adăugat şi despre necazurile 
pe care le întâmpină la Oradea şi Cehul-Silvaniei, copiii şi familiile 
lor, supuşi la campanii de şicane şi intimidare pentru că şi-au depus 
actele pentru emigrare. 0 asemenea situaţie nu poate fi acceptată 
din partea mea, în condiţiile în care România a semnat la Helsinki 
Tratatul Internaţional cu privire la „drepturile omului”, iniţiat de 
preşedintele Carter al Statelor Unite ale Americii. 

în continuare a dorit să ştie, ce anume m-a determinat să 
recurg la o aşa acţiune de a părăsi ţara cu toată familia mea. Era 
foarte dispus la vorbă şi relaxat, fără să dea impresia că se 
grăbeşte, că afară se înnoptase şi familia îl aştepta. Am încercat 
să-i prezint motivaţia mea, la care a intervenit cu unele întrebări 
suplimentare. în final, i-am spus, am socotit că au fost îndeajuns cei 

30 de ani de persecuţii, pe care le-am suferit împreună cu familia 
mea, fiind un capitol special în atenţia Securităţii. Consider că atât 
familia mea cât şi organele de Securitate s-ar bucura să fie închis 
un dosar care le-a dat atât de mult de lucru. 

A părut satisfăcut cu explicaţiile ce i le-am dat şi mi-a spus că 
va pleca în concediu pentru o lună de zile, dar la întoarcere, la 
începutul lunii august să îl caut la birou, când se va ocupa de 
soluţionarea cazului nostru, l-am mulţumit pentru bunăvoinţa cu 
care m-a primit şi ascultat. în drum spre casă, i-am mulţumit lui 
Dumnezeu pentru uşa deschisă şi parcă am uitat pentru moment de 
necazurile de multe feluri prin care am trecut, dar ele aveau să mai 
dureze... 

Peste o lună, am fost din nou în poarta Securităţii. De data 
aceasta am spus că am fost chemat la audienţă de domnul 
comandant şi îndată am şi fost introdus în biroul lui. Mi-a spus că 
aprobă plecarea şi că va încerca să favorizeze şi pe copiii noştri în 
această privinţă. Acasă, familia s-a bucurat, deoarece primul pas 
concret în direcţia emigrării s-a făcut. Mulţi alţii care au depus 
actele, au ţinut în secret totul, pe când eu am spus deschis peste 
tot, adăugând cuvinte de apreciere despre colonelul X, aşa cum l-a 
descris însuşi ofiţerul de serviciu soţiei mele, cu ani în urmă, când 
se gândea cui să i se adreseze: „Cere, doamnă, audienţă la ăl 
mare, că e singurul care are inimă de om”! într-adevăr, era un om 
bun, ca o excepţie într-o instituţie ca şi cea atât de temută a 

securităţii de stat. 

Dar am auzit peste câtăva vreme că a fost mutat în altă 
funcţie, într-alt oraş mare din ţară. în cazul acesta, dosarul nostru a 
stagnat prin sertarele Securităţii comuniste mai bine de un an de 
zile. Acest lucru nu m-a afectat prea mult, ştiind că dincolo de toate, 
totul e în mâna lui Dumnezeu, şi El va purta de grijă la vremea 
hotărâtă în planul Lui. Minunată este credinţa pe care am primit-o 
de la Dumnezeu şi care ne-a ţinut în pacea care întrece orice 
pricepere şi ne-a păzit inima şi gândurile în siguranţă în Hristos 
Isus, cum a scris apostolul Pavel credincioşilor din Filipi, capitolul 
4:7. Literalmente am trăit credinţa lui Moise, cum este redată în 
Evrei 11:27: „Moise a părăsit Egiptul, fără să se teamă de mânia 
împăratului; pentru că a stat neclintit, ca şi când ar fi văzut pe Cel 
ce este nevăzut.” 



Gheaţa totuşi s-a spart în cazul familiei noastre. Fiul nostru cel 
mai mare, care locuia la Oradea cu familia, după unele greutăţi 
întâmpinate, a primit în pripă aprobarea plecării în a doua jumătate 
a anului 1978, deoarece a fost considerat ca un potenţial pericol 
pentru regimul comunist. La sfârşitul lunii decembrie a părăsit ţara 
spre Roma, Italia, tranzit obligatoriu pentru toţi cei care au emigrat 
în Statele Unite ale Americii, împreună cu soţia şi copilaşul lor, care 
împlinise doi ani. 

Dacă plecarea mea cu restul familiei avea să mai întârzie, a 
fost spre bucuria multora care au regretat hotărârea noastră de a 
părăsi ţara. Ar fi vrut să rămânem cu ei, dar a intervenit porunca lui 
Dumnezeu care ne-a determinat să plecăm. Atunci încă poate nu 
ştiam destul de clar de ce a trebuit să fie aşa, cum nu a ştiut nici 
Avraam când Dumnezeu i-a poruncit:"leşi din ţara ta, din rudenia ta 
şi din casa tatălui tău, şi vino în ţara pe care ţi-o voi arăta”. 
Urmează apoi şapte făgăduinţe pe care Domnul i le aduce la 
cunoştinţă, pentru împlinirea cărora marele patriarh al credinţei 
trebuia să facă un întreit exod, cum este scris în Genesa 12:1. 
Acum însă noi ştim bine, de ce a trebuit să ieşim din ţara unde 
ne-am născut, ca să venim aici la mii de kilometri distanţă, să 
putem vedea mai departe măreţia Domnului şi slujba la care ne-a 
chemat, iar pe de altă parte furia cu care Satan s-a năpustit asupra 
noastră şi aici, în ţara azilului nostru politic şi de conştiinţă. Dacă 
fiara politică din România a încercat şi pe aici să ne atace, mai ales 
în primii ani, fiara religioasă sub bagheta marelui nostru vrăjmaş, 
ne-a atacat şi hărţuit fără încetare, ajungând la culme în anul 
Domnului, 2002. Cel rău, are oriunde slujitori mulţi şi înrăiţi ca 
stăpânul lor. Ura religioasă este cea mai de temut, căci L-a ţintuit pe 
cruce pe Domnul Isus Hristos, „Prinţul Păcii”, ca şi pe urmaşii Săi 
credincioşi. 

Cei doi ani şi trei luni de tărăgănare, oprelişti şi şicane pe care 
le-am îndurat din partea regimului comunist, care căuta intenţionat 
să întârzie plecarea noastră, au fost folosiţi din plin în lupta cea 
bună a credinţei, de a-L sluji pe Marele Domn şi Mântuitor Isus 
Hristos, prin propovăduirea Evangheliei cu îndrăzneală în multe 
adunări din tară. La aceasta s-a alăturat tineretul care a fost 
câştigat şi angajat în interesele împărăţiei lui Dumnezeu, în ciuda 

împotrivirii celor religioşi căzuţi în cursa Securităţii, cu care au 
colaborat din plin. Multe suflete s-au întors la Dumnezeu, au 
început să creasca în cunoaşterea Domnului Hristos şi să fie gata 
să sufere eventuale consecinţe, pentru noua Cale, Isus Hristos, 
care a spus: „Eu sunt Calea, Adevărul şi Viaţa. Nimeni nu vine la 
Tatăl decât prin Mine”! (loan 14:6). 

Dumnezeu a lucrat minunat şi în viaţa directorului intreprinderii 
de Confecţii, preaiubitul frate în credinţă, inginerul T. Pelau. După 
ce s-a întors dintr-o vizită oficială pe linie de serviciu din Franţa, 
m-a chemat la biroul lui şi cu o faţă deosebit de luminoasă şi 
înviorată, mi-a împărtăşit bucuria de a fi văzut şi participat la 
evanghelizări de stradă la Paris, unde au fost împărţite şi tractate 
cu privire la mântuirea sufletului, bazate pe Cuvântul sănătos al lui 
Dumnezeu. A scos un teanc şi după ce mi le-a arătat, mi le-a dat 
mie. S-a interesat şi de felul cum propăşeşte în ţară vestirea 
Evangheliei şi s-a bucurat mult de cele împărtăşite. Când s-a 
apropiat vremea plecării noastre, m-a rugat să îi fac rost de o Biblie 
şi am fost nespus de fericit să-i pot împlini dorinţa. 

în toamna anului 1979, aproape la doi ani după înaintarea 
cererii de emigrare, am fost chemat să mi se înmâneze „formularele 
mari”, în urma cărora să se declanşeze îndeplinirea mai multor 
formalităţi, printre care şi predarea casei către Stat, în baza unui 
preţ derizoriu stabilit de Serviciul de Sistematizare din cadrul 
Sfatului Popular al oraşului. Cu puţin înainte de noi a primit 
aprobarea de emigrare şi fiul nostru Cristian cu soţia şi copilaşul lor. 
Au trebuit îndeplinite o mulţime de forme, acte, inclusiv drumuri la 
Bucureşti la Ambasada Statelor Unite, aşa că îndată ce am primit 
aprobarea, la sfârşitul lunii noiembrie, 1979, mi-am dat demisia din 
postul economic, pe care l-am deţinut în cadrul serviciului cu 
producţia. 

Fiul nostru Gratian dăduse examen de admitere la facultatea 

de Construcţii (subingineri) din Bucureşti şi potrivit unei legi din 
vremea aceea, cei admişi trebuiau să satisfacă mai întâi stagiul 
militar de un an de zile şi apoi să înceapă cursurile. A fost 
încorporat la o unitate “trupe de securitate” din localitatea Plopeni, 
sigur, nu întâmplător partidul i-a conferit această „încredere şi 
cinste”. Am făcut un drum la Sinaia, unde avea în vremea aceea 
sediul Unitatea lui, pentru a-i comunica mersul lucrurilor. 



Era iarna anilor 1979-1980. Casiana terminase liceul, dar nu a 
mai dat examen de admitere la vreo facultate, deoarece ştiam că 
emigrarea este aproape. Provizoriu s-a angajat în serviciu la fabrica 
de Confecţii. 

Un fapt mai deosebit s-a petrecut din partea şefului meu de 
serviciu Pollak Gheorghe cu care am avut probleme amintite 
anterior. Foarte amabil, m-a întrebat dacă în vederea emigrării, am 
nevoie de ceva îmbrăcăminte anume, l-am spus că da, am nevoie 
de un costum de haine şi un pardesiu, de care duceam lipsă. Mi-a 
spus să nu-mi fac probleme, că se va îngiji el. S-a şi îngrijit, în aşa 
fel că am obţinut totul simplu şi la un preţ modest, potrivit cu situaţia 
mea financiară. 

Piedici deosebite am întâmpinat însă în predarea casei, fapt 
pentru care a trebuit să plătesc în două rânduri taxe pentru 
prelungirea vizei. A trebuit să fiu deosebit de insistent la Serviciul de 
Sistematizare al oraşului Arad, care trebuia să întocmească dosarul 
şi să evalueze casa potrivit normelor în vigoare. Şi pe acest tărâm 
am fost nevoit să lupt, să confrunt împotrivirile viclene şi ascunse 
ale aceluiaşi mare vrăjmaş şi uneltele lui. Securitatea a impus 
arhitectului-şef să amâne cât se poate de mult soluţionarea 
dosarului nostru, dar Dumnezeu a făcut ca această tărăgănare să 
fie împinsă până la apariţia noului decret (fapt neprevăzut de 
comunişti) şi să primim pe casă atâţia bani, cât era costul zborului 
cu avionul, din România, până la destinaţie în Statele Unite, pentru 
mine, soţie şi cei doi copii care nu erau căsătoriţi. Am considerat ca 
o minune a lui Dumnezeu, să putem acoperi cheltuielile foarte mari 
la care a trebuit să facem faţă. Şi nu a fost singura minune de acest 
fel, fiindcă pe Dumnezeul nostru aşa L-am cunoscut, ca un 
Dumnezeu al minunilor. Ce promite El, aceea şi face, ca să 
sporească mulţumirile şi laudele noastre spre slava Fiului Său 
Preaiubit, Isus Hristos, Domnul şi Răscumpărătorul nostru. 

La începutul lunii decembrie 1979, are loc la Arad una dintre 
obişnuitele şedinţe cu întreg activul de păstori din comunitatea 
judeţului Arad, la care a participat şi preşedintele Uniunii Baptiste 
din România, M.C., împreună cu nelipsitul inspector de Culte, omul 
Securităţii. în cadrul acelei şedinţe, păstorul adunării din Arad-Sega, 
fratele C.P., primeşte ordinul să mă avertizeze din partea Uniunii 

Baptiste, că nu am voie sub nici o formă să mai pun piciorul în 
adunarea baptistă din oraşul Hunedoara, care era sancţionată de 
comunitatea din Braşov, pentru înlăturarea din funcţie a păstorului 
„vândut”, C.l. Tot atunci comunitatea de Braşov, a dat ordin tuturor 
păstorilor deservenţi, că nu au voie să meargă la Hunedoara, să 
împartă „Cina Domnului”, drept represalii pentru cele întâmplate. 

La Hunedoara, după cum am mai menţionat, erau fraţi buni, 
vrednici de slujirea împărăţiei lui Dumnezeu. Lucrarea lui 
Dumnezeu acolo era în plin progres şi ei nu s-au lăsat intimidaţi de 
ameninţarea autorităţilor politice şi religioase, asemenea apostolului 
Petru şi a celorlalţi ucenici (Fapte 5:29). Au găsit fraţi de nădejde, 
care nu aveau carnet de „păstor”, dar aveau calitatea de a sluji din 
partea lui Dumnezeu, inclusiv de a împărţi Cina Domnului. La 
sfârşitul lunii decembrie, conducerea acestei adunări a hotărât să 
ţină o săptămână de evanghelizare în fiecare seară de la începutul 
lunii ianuarie, Am primit un telefon la Arad, prin care eram invitat 
stăruitor pentru două seri de evanghelizare. Ameninţarea mea 
fusese făcută de către şeful Cultului cât şi al Comunităţii de Braşov 
cu următoarele cuvinte: „Să nu îndrăznească să mai pună piciorul 
în adunarea din Hunedoara, să-şi bage minţile în cap, în caz 
contrar să ştie că nu va vedea America”. Tonul era foarte serios şi 
grav, dar am răspuns ca şi Luther, când trebuia să se prezinte în 
faţa unui complet de judecată în oraşul Worms: „Chiar dacă ar fi în 
drumul spre Worms tot atâţia draci, câte ţigle sunt pe case, tot mă 
voi duce!” Astfel le-am comunicat fraţilor că voi fi la Hunedoara cu 

voia Domnului, pentru cele două seri de evanghelizare stabilite de 
ei. Binecuvântarea Domnului a fost revărsată din belşug peste 
adunare prin Cuvântul Domnului vestit. în acele seri a fost de faţă şi 
tatăl fratelui Faur S., care m-a invitat să-l însoţesc pentru o seară 
de evanghelizare în comuna Sălaşul de Sus, unde dânsul era 
prezbiterul adunării. L-am însoţit cu bucurie acolo şi pentru mine a 
fost o experienţă binecuvântată şi neaşteptată de îndurare, de har 
peste har. Mare este Domnul şi vrednic de laudă! 

Adeseori în decursul istoriei, oamenii lui Dumnezeu au avut 
împotrivitori, care au încereat să zădărnicească lucrarea Lui, chiar 
din cele mai vechi timpuri relatate în Sfânta Scriptură. Uneori prin 
acţiuni dure, violente, pe faţă, alte ori prin lucrări de imitaţie, prin 

421 



care să-i amăgească pe oameni pentru a nu primi Cuvântul lui 
Dumnezeu, Adevărul, mărturia Duhului Sfânt, ci să creadă mai 
degrabă o lucrare de amăgire, o minciună. Cea de a doua formă de 
împotrivire, prin imitaţie, este mai periculoasă, deoarece îmbracă 
forma de evlavie, o aparenţă de lumină, pe care doar cei cu darul 
de deosebire a duhurilor pot să o identifice ca venită de la Satan. 
Un asemenea caz este relatat de apostolul Pavel în 2 Timotei 3:5-9, 
a doi vrăjitori, lane şi lambre, care se împotriveau lui Moise în Egipt, 
în faţa lui Faraon (vezi Exodul 7:8-13). Seminificaţia numelui 
acestor vrăjitori este important de luat în seamă. Astfel, lane se 
traduce în limba noastră: „înşelător, seducător, ademenitor”, iar 
numele lui lambre în traducere înseamnă „mândru, încăpăţânat, 
împotrivitor şi vrăjitor”. Cum le era numele, aşa le era şi caracterul, 
şi felul de lucrare pe care au desfăşurat-o, nu prin puterea lui 
Dumnezeu, lată relatarea apostolului Pavel despre aceşti doi 
scamatori-vrăjitori în textul menţionat mai sus:„După cum lane şi 
lambre s-au împotrivit lui Moise, tot aşa oamenii aceştia se 
împotrivesc adevărului, ca unii care sunt stricaţi la minte, osândiţi în 
ce priveşte credinţa (adevărată). Dar nu vor mai înainta; căci 
nebunia lor va fi arătată tuturor, cum a fost arătată şi celor doi 
oameni!” Aş putea să dau o serie de cazuri de felul acesta, din 
zilele noastre, când forma de evlavie este în floare, în America, 
precum şi în România. Voi reda pe scurt măcar un caz, întâmplat în 
anii premergători emigrării noastre. Eram în vizită la fraţii din Sibiu. 
Sunt insistent solicitat de un frate bun, să vin la el într-o duminică 
dimineaţa, să cunosc un „frate de excepţie”, prieten de-al lui, pe 
care l-a rugat să nu plece fără să ajung şi eu să-l cunosc. Străinul 
acesta, pentru mine, era de loc din Galaţi. La ora indicată, 
împreună cu două familii care m-au găzduit, ne-am prezentat la 
locuinţa celui care m-a invitat. De fată erau încă vreo câteva 

persoane, în total vreo 12, fiecare considerându-ne credincioşi 
creştini. 

Străinul trece pe lângă fiecare dintre noi şi în câteva cuvinte îl 
caracterizează pe fiecare. Când ajunge în dreptul meu, se opreşte 
şi-mi zice:„E ceva, (făcând un oarecare gest cu mâna) dar care 
totuşi nu e ce şi cum ar trebui să fie”! Ceilalţi erau cunoscuţi între ei, 
care au mai avut aşa zise părtăşii cu străinul pentru mine, din 

Galaţi. După această uvertură, ia Biblia şi desfăşoară timp de două 
ore o predică, argumentată cu texte din Sfânta Carte. Trebuie să 
spun că a mânuit Cuvântul cu multă dexteritate şi părută 
competenţă, în timp ce înlăuntrul meu am intrat într-o oarecare 
alertă spirituală. Mi-am zis: „Omul acesta este ori un sfânt, cum nu 
am mai văzut şi auzit, ori e un impostor, stăpânit de duhuri de 
draci”! Din respect pentru cunoştinţele mele nu am zis absolut 
nimic, pentru că încă nu primisem nici o dezlegare de la Domnul! 
Eu însumi nu ştiam ce să cred. La sfârşit vine la mine să dea mâna 
de despărţire şi mă întreabă:"Ce ai de spus la cele desfăşurate?" 
l-am răspuns că în acele momente nu am nimic de spus, cu privire 
la cele văzute şi auzite şi ne-am despărţit. Cu gazdele mele 
(cunoştinţe de mulţi ani), cu un autobuz aglomerat ne-am îndreptat 
spre casele lor. Aşa cum stăteam toţi în picioare pe platforma din 
spate în autobuz, Duhul lui Dumnezeu mi-a trecut prin faţă, uimitor, 
mai multe clişee din afirmaţiile „fratelui de excepţie”, din predica lui, 
iar lângă fiecare clişeu am pus Cuvântul lui Dumnezeu, şi le 
împărtăşeam tovarăşilor mei:"lată ce a zis X, iată ce zice Cuvântul 
lui Dumnezeu!" Ei au rămas nedumeriţi, nu le venea să creadă că 
ar putea fi adevărat ce le spuneam. Atunci le-am spus drept ce 
aveam pe inimă:"Omul acesta este prins în cursa Diavolului, nu e 
un sfânt cum nu am mai văzut, ci un impostor, farsor, seducător de 
suflete!" Mărturisesc că nu ştiam nimic, de la nimeni, despre omul 
acesta, pe care l-am văzut şi auzit pentru prima dată. Cunoştinţele 
mele din Sibiu, implicit familia care mă invitase să-l cunosc, nu-mi 
spuseseră decât lucruri pozitive despre el, ca unul care i-a 
impresionat şi fermecat chiar. Am ajuns să fiu eu pus sub semnul 
întrebării de fraţii şi prietenii mei din Sibiu, dar după un an de zile, 
Dumnezeu a hotărât să pună capăt şirului de nelegiuiri, ale acestui 
om stăpânit de Satan, la un grad de perversităţi greu de imaginat, 
iar eu nu îmi permit să aştern pe hârtie asemenea lucruri 
provocatoare de mari poticniri şi întinăciuni. 

Acest prooroc, se încadrează perfect în ceea ce scrie apostolul 
Pavel în 2Corinteni 11:13-15:„Oamenii aceştia sunt nişte apostoli 
mincinoşi, nişte lucrători înşelători , care se prefac în apostoli ai lui 
Hristos. Şi nu este de mirare, căci chiar Satana se preface într-un 
înger de lumină. Nu este mare lucru dar, dacă şi slujitorii lui se 
prefac în slujitori ai neprihănirii. Sfârşitul lor va fi după faptele lor”. 



Acest om a reuşit să-şi formeze mici grupuri prin seducţie, în 
diferite oraşe din ţară, pe care le vizita din când în când, mai ales 
pe femeile „slabe de înger”, la Sibiu, la Cluj, laşi, etc. La Sibiu şi la 
Cluj i-am avertizat pe cei în cauză. Darea pe faţă a avut loc un an 
mai târziu. A fost sesizată adunarea din Galaţi, din care făcea parte. 
Luat la cercetare, a mărturisit pe faţă că a fost stăpânit de Satan de 
multă vreme!... lată de ce şi apostolul loan scrie în prima epistolă: 
„Preaiubiţilor, să nu daţi crezare oricărui duh, ci să cercetaţi 

duhurile, dacă sunt de la Dumnezeu căci în lume au ieşit mulţi 
prooroci mincinoşi” (4:21). Cu cât mai mult astăzi, după două mii de 
ani, când marea apostazie bate la uşă. Cu toată această experienţă 
grea, amară, cei de la Sibiu nu s-au lecuit. Au venit alţi prooroci falşi 
din Apus, care au pretins că ei se trag direct de la apostolii primului 
veac şi să nu vă miraţi dacă vă mărtuisesc că nu au învătat lecţia... 
Au fost şi de aceştia amăgiţi! Cel ce m-a invitat în casa lui la Sibiu, 
a mers din rău în mai rău, cu totul înşelat şi nu a mai putut să-şi 
revină. L-am vizitat aici la Chicago, auzind că este grav bolnav, în 
dorinţa de a-l ajuta, cu câţiva ani în urmă. Dar a fost imposibil. 

Ultimii ani înainte de a emigra, lucrarea lui Dumnezeu era vie 
la Arad, atât în familii în grupuri de părtăşie, de rugăciune, cu 
tineretul, cât şi în adunările publice, unde afluenţa era atât de mare, 
încât uneori au trebuit scoase băncile din localul de cult, ca să ofere 
spaţiu pentru cât mai mulţi în picioare. Adunările erau de câte două 
ore la un serviciu divin şi dacă erai prins în mulţimea strânsă, cu 
greu ai fi putut să îţi faci vreun drum de ieşire. Duhul lui Dumnezeu 
lucra cu putere prin Cuvântul Evangheliei vestită de fraţi 
binecuvântaţi, cu o viaţă predată în slujba lui Isus Hristos - Domnul. 

Câmpul de lucru s-a extins spre Deva, Hunedoara, Sibiu, 
Braşov, Ploieşti, Bucureşti, Timişoara, Oradea, cât şi prin comune şi 
sate, unde ne-a deschis Domnul uşi. Mărit să fie Numele Lui! Nu 
pot face să nu menţionez faptul că în acei ultimi ani în România, 
câmpul de lucru pentru mine s-a deschis şi în unele adunări ale 
fraţilor creştini după Evanghelie, în care am cunoscut căpetenii 
spirituale de valoare, care şi-au îndeplinit slujba cu mare 
scumpătate în lucrarea lui Dumnezeu. Dumnezeu s-a folosit de 
nişte tinere credincioase din Braşov şi Ploieşti, care au obişnuit să 
vină la Arad la părtăşie cu noi în familie, mai ales cu soţia mea. De 

la Braşov a fost Lenuţa Stoicescu, iar de la Ploieşti tinerele surori, 
Reni şi Damaris Herman. 

De la Sibiu voi pomeni în primul rând pe fratele iubit Niculiţă 
Moldoveanu, tovarăş de temniţă, cu soţia lui, Lena, pe aleasa soră 
în Domnul Marioara Bogdan, pe delicata Chivuţa, cumnata fratelui 
Niculiţă, care ca să poată sluji Domnului fără piedecă, a renunţat să 
se căsătorească, deşi i-a fost cerută mâna în acest scop. 0 aleasă 
mireasmă a lui Hristos a fost răspândită prin părtăşia cu aceste 
suflete scumpe. Cu ocazia a două căsătorii, ale primelor două fete 
din familia Ghiţă şi Veta Mândraş, gazdele noastre generoase în 
dragoste, am avut sărbători de mare bucurie şi satisfacţie 
duhovnicească, la care au participat preaiubiţii fraţi de la Bucureşti: 
Aurel Popescu, fratele Costache loanid şi familia Răscol. De la 
Arad, a fost preaiubitul frate Vasilică Moisescu, iniţiat în tainele 
Sfintelor Scripturi, şi în arheologie-piramidologie. Cuvântul lui 
Dumnezeu prin cei dăruiţi de Domnul a-l vesti, rugăciunile inspirate, 
poeziile fratelui loanid şi cântările dăruite fratelui Niculiţă, au 
înmiresmat atmosfera cerească în care am fost cuprinşi toţi. Cât de 
reale şi vii erau trăirile duhovniceşti ale sfinţilor de totdeauna, ca şi 
la Arad şi Bucureşti, sunt reflectate prin cuvintele cântării scrisă de 
fratele Vasilică Moisescu: 

Dulce e viaţa, ca-n ceruri dusă, 

Ca-n ceruri dusă, chiar pe pământ, 

Acei ce-s mântuiţi, cu Domnu-s fericiţi, 

Dulce e viaţa chiar pe pământ! 

Cum aş putea să nu amintesc părtăşia aleasă avută în 
lucrarea lui Dumnezeu cu fratele Mircu Cocariu, păstorul adunării 
din Sibiu. Cu înţelepciune şi îndrăzneală sfântă, întotdeauna a 
deschis uşa slujirii mele atât în adunare, cât şi la strângerile laolaltă 
ale tineretului, chiar şi atunci când eu eram urmărit îndeaproape de 
Securitatea comunistă. Ca om al lui Dumnezeu, a avut îndrăzneala 
să meargă la riscuri, în promovarea lucrării Evangheliei Domnului 
Hristos. Avea ochii şi inima îndreptaţi în sus în luarea de hotărâri şi 
nu spre inspectorul de culte, (cum erau atâţia alţi conducători de 
adunări), care erau puşi de regimul comunist să zăgăzuiască, să 
împiedice orice vânt ceresc de treziri spirituale. Primea Biblii şi 

literatură creştină spre distribuire, în vremuri când unii care au fost 
prinşi au făcut ani grei de închisoare. Nu o dată mi-a umplut 
servieta ca să duc şi la Arad aceste comori. Oraşul Sibiu a fost un 
centru spiritual de valoare în inimă cu exemple vrednice de urmat, 
cum a fost preotul ortodox losif Trifa, care a fost persecutat şi chiar 
caterisit, pentru că a îndrăznit să predice Evanghelia curată spre 
mântuire, aceea a pocăinţei şi credinţei în Isus Hristos, fără să 
poată face concesii de la acest adevăr creştin de temelie. 

în rândul fraţilor creştini după Evanghelie, un om binecuvântat 
de Dumnezeu a fost fratele Severa la Sibiu, care a avut o 

întoarcere dramatică la Dumnezeu, prin soţia lui. Ea primise 

credinţa în Isus Hristos înaintea soţului ei. Severa era un bărbat 

puternic în religia lui strămoşească, în plus avea şi serviciul de 
jandarm. întoarcerea la Dumnezeu a soţiei lui, viaţa nouă de 
pocăinţă şi credinţă, nu a putut fi acceptată cu nici un chip de 
puternicul jandarm şi i-a impus soţiei lui întreruperea legăturii cu 
fraţii creştini şi cu mersul la adunare. Soţia lui, supusă şi 

ascultătoare în toate celelalte lucruri, nu a putut ceda în această 

privinţă. Socotea că în materie de credinţă, asemenea apostolilor 
din primul veac, Dumnezeu trebuie să aibă întâietatea în viaţa ei şi 
ea trebuie să asculte „mai mult de Domnul decât de oameni” (Fapte 
5:29). A continuat să meargă la adunare împotriva opreliştii soţului, 
(în acelaşi fel străluceşte în istoria Vechiului Testament caracterul 
distins al lui Abigail, care nu s-a unit cu nebunia bărbatului ei, ci cu 
o smerenie şi o demnitate admirabile, a trecut de partea lui David, 
omul lui Dumnezeu! - 1 Samuel 25) Criza familială a ajuns la un 
punct critic, când Severa, jandarmul, a venit într-o zi acasă hotărât 
să pună capăt neascultării şi nesupunerii soţiei lui. Ea se afla 
tocmai în faţa cuptorului de copt pâine, în care focul ardea cu 
putere, l-a cerut să promită că nu mai merge la adunarea pocăiţilor, 
dar ea nu a putut făgădui supunere în această privinţă. în clipa 
următoare, cu o lovitură puternica a doborat-o la pământ în faţa 
cuptorului încins, o lovea cu picioarele, în timp ce ea i-a îmbrăţişat 
picioarele şi i-a sărutat cizma cu care o lovea... în culmea furiei a 
luat-o în braţe, vrând să o arunce în cuptorul încins de foc. Dar în 
momentul acela, un fulger i-a străluminat conştiinţa şi un înger 
nevăzut l-a oprit să comită crima. Asemenea lui Saul din Tars pe 


426 



drumul Damascului (Fapte 9), Severa cel mândru, prigonitorul, 
zdrobit în fiinţa lui se întoarce la Dumnezeu cu pocăinţă şi credinţă 
şi devine un minunat slujitor al Lui, prin care mulţi au fost aduşi la 
mântuire. Mărit să fie Domnul! în anii 1950, am avut plăcerea să-l 
văd în adunarea din Sibiu, fiind la o vârstă înaintată. Credincioşia 
statornică în prigoane a soţiei lui, care i-a dat întâietate Domnului în 
viaţa ei, potrivit cu Evanghelia după Matei, 10:37 şi Luca 14:26-27, 
a dus la mântuirea lui. 

Asemenea exemple de trăire mi-au afectat profund viaţa din 
cea mai fragedă vârstă, cu râvnă să le calc şi eu pe urme. Martirii 
credinţei adevărate creştine m-au entuziasmat atât pe mine cât şi 
pe soţia mea, curând după întoarcerea noastră la Dumnezeu. 
Adevăraţii creştini sunt aceia care au în spiritele lor stofă de martir, 
iubind pe Domnul mai presus de orice, chiar mai mult decât propria 
lor viaţă. în loan 12:25 Domnul Isus precizează: „Cine îşi iubeşte 
viaţa o va pierde, şi cine îşi urăşte viaţa în lumea aceasta, o va 
păstra pentru viaţa veşnică”. 

în ultimii ani înainte de a emigra, am fost invitaţi împreună cu 
soţia în câteva rânduri la Timişoara, în mijlocul tineretului şi în 
special în două-trei rânduri în mijlocul unui cerc de studenţi. Unii 
dintre tineri chiar terminaseră anii de universitate. Nu voi uita 
niciodată rugăciunea unui student care s-a rugat aşa: „Doamne, 
acum când am terminat studiile, dacă în loc de gloria unei cariere 
strălucite, Tu mă chemi pe un drum al suferinţei, al sacrificiului 
suprem pentru Tine, „facă-se voia Ta”! La „Amin”-ul lui, noi am 
pecetluit rugăciunea cu „Amin”-ul nostru! Şi prigoanele nu au 
întârziat să se arate pentru acel tânăr... 

Dar uşa mărturiei Cuvântului lui Dumnezeu mi s-a deschis şi la 
Braşov, la fraţii creştini după Evanghelie, unde l-am cunoscut pe 
fratele Gusu, care era unul din conducătorii adunării. Mare har se 
poate revărsa peste o adunare care are în frunte astfel de oameni 
binecuvântaţi de Dumnezeu. Dar multe strângeri frăţeşti le-am avut 
prin casele unor credincioşi, chiar seară de seară, cu minunate 
părtaşii în Cuvânt, rugăciuni şi cântări duhovniceşti. După vreo 
două-trei vizite la Braşov, când s-a produs o mişcare şi o trezire 
spirituală, autorităţile comuniste s-au sesizat şi prin preşedintele 
cultului, am fost oprit să mai pot vorbi în adunare, acuzat cu totul pe 

nedrept că fac propagandă religioasă în favoarea Statelor Unite ale 
Americii, influentându-i pe alţii privind convingerea de a emigra. 

Diavolul întotdeauna s-a folosit de acuze şi mărturii 
mincinoase, aduse împotriva adevăraţilor copii ai lui Dumnezeu. A 
făcut-o cu Căpetenia credinţei noastre, Domnul Isus Hristos, cu 
apostolii şi aşa până în zilele noastre. Amintesc printre alte familii 
din Braşov, pe cea a tânărului ofiţer Dan Burada cu soţia lui 
Victoriţa, cântăreaţă de muzică populară, care s-au întors la 
Dumnezeu - nu fără peripeţii - acceptând cu bucurie calea riscurilor 
pentru credinţa lor în Fiul lui Dumnezeu, Isus Hristos - Domnul. în 
apartamentul lor am avut strângeri laolaltă de neuitat, uneori până 
târziu în noapte. în unele cazuri au fost şi gazdele mele generoase, 
ca şi familia Feldioreanu. Tânăra soră Lenuţa, era studentă la 
Facultatea Tehnică în Braşov, dar avea şi serviciu în tura de noapte, 
la o mare fabrică din localitate. Noaptea aproape de ora 11, pleca 
grăbită la serviciu, de la părtăşie, pentru ca dimineaţa să se 
întoarcă tot acolo, atât era de dornică de a fi prezentă în lucrarea lui 
Dumnezeu. 

îmi aduc cu drag aminte de părtăşiile scumpe din Braşov, 
într-o duminică seara târziu, un grup de fraţi şi de surori m-au însoţit 
la gara C.F.R., ca să prind un tren accelerat spre Arad. Le-am 
împărtăşit faptul că am fost de mai multe ori la Braşov, dar eu nu 
am ce spune despre frumuseţile oraşului, deoarece nu l-am văzut, 
în afară de casele în care am avut adunări de părtăşie frăţească. Ei 
s-au amuzat de ce le-am spus, ne-am îmbrăţişat şi am plecat. 
Câteva zile mai târziu, o tânără îmi trimite la Arad un plic în care 
erau incluse vreo cinci ilustrate - vederi din Braşov cu motivaţia: 
„Frate Mia, aţi fost la Braşov, dar nu aţi putut vedea Braşovul de 
fraţi. V-am trimis acestea, ca să puteţi vedea măcar din ilustrate.” A 
fost rândul nostru să ne amuzăm de această idee nostimă, a tinerei 
surioare din Braşov. 

De la surioarele noastre din Ploieşti am aflat vestea că un frate 
de la creştini, cu numele Georgescu, a fost prins cu Biblii şi 
literatură creştină şi că trece prin încercări grele cu autorităţile. Ca 
unul care am trecut prin multe experienţe cu Securitatea la Arad, 
am primit îndemnul să plec imediat la Ploieşti, să-l pot întâlni şi 
încuraja ca să nu se dea învins în astfel de încercări ale credinţei. 

428 



Mai fusesem la Ploieşti şi chiar am avut unele întâlniri cu tineretul 
bisericii de acolo, prin mijlocirea surorilor Herman, cu părtaşii de 
neuitat, sâmbătă seara am mers la adunarea fraţilor Creştini după 
Evanghelie, unde era membru fratele Georgescu, în nădejdea că îl 
voi putea întâlni dar nu venise la adunare în seara aceea. Am 
lăsat vorbă că aş dori sa-l văd ziua următoare la adunare. 

Din auzite, ştiam de preaiubitul frate şi medic, Silviu Cioată, 
care cu îndrăzneală sfântă a semnat, împreună cu alţi fraţi baptişti, 
un document adresat autorităţilor cu privire la încălcarea gravă a 
drepturilor şi libertăţilor religioase din România, pe care îl citisem şi 
eu la vremea lui. Prezbiterul adunării terminase predica şi serviciul 
cu rugăciune. Sala era plină de fraţi şi era şi Silviu. Din fundul sălii 
unde mă aflam şi eu, se ridică şi spune:„Fraţi şi surori, aşa cum 
vedeţi, serviciul de seară a luat sfârşit iar cei ce vor să plece sunt 
liberi. Dar avem în mijlocul nostru pe iubitul frate Mia lovin din Arad, 
pe care dorim să-l ascultăm cu privire la ceea ce Domnul i-a pus pe 
inimă”! Spre mirarea mea, nimeni nu s-a ridicat să plece acasă, cu 
toţii au rămas ţintuiţi pe scaune. Sigur, adunarea din Ploieşti era 
binecuvântată de Dumnezeu având în mijlocul ei pe un astfel de 
frate ca Silviu Cioată, care, prin înţelepciune şi îndrăzneală, a ştiut 
să favorizeze lucrarea lui Dumnezeu, în ciuda faptului că era în 
dizgraţia regimului comunist, în atenţia specială a inspectorului de 
culte şi a slugilor lui. 

Ziua următoare am regretat că nu am putut să-l văd pe fratele 
Georgescu, căci nu venise la adunare, fiind sub presiunea 
organelor de Securitate. în schimb am avut ocazii binecuvântate de 
a petrece cu tineretul de acolo şi mai ales în ziua de luni, am 
petrecut multe ore pline de har, în Cuvânt şi experienţe creştine în 
familia fratelui Silviu. A fost gata să pună preţul de suferinţe, 
persecuţii şi chiar arestare şi condamnare, pentru Numele scump al 
Domnului şi Mântuitorului nostru, Isus Hristos. Minunaţi oameni a 
avut Dumnezeu în toate timpurile, care au ieşit în evidenţă cu cât 
„vânturile” erau mai potrivnice mersului înainte. Nu mulţi creştini din 
zilele noastre s-au nevoit să intre pe uşa cea strâmtă, (Luca 13:24; 
Matei 7:14) să meargă pe calea îngustă care duce la viaţă. Vestitul 
predicator londonez al secolului al 19-lea, Spurgeon, a zis că, celor 
mai mulţi creştini le place calea credinţei, „când cerul e senin, 

albastru, iar credinţa umblă în papuci de argint”! Minunate sunt 
versurile lui Traian Dorz, de altfel ca şi melodia cântării Nr. 484, din 
cartea „Cântările Harului” intitulată:“la jugul lui Hristos”. în refrenul 
melodic al celor trei strofe, cuvintele sună aşa: 

Hristos Cel Sfânt te va cunoaşte 

în sărăcie, nu-n belşug, 

Că mulţi au stat cu El la mese, 

j 7 

Dar prea puţini au tras la jug. 


Hristos cel Sfânt te va cunoaşte 
Odată-n cerul Lui de sus, 

Nu după haina ce-ai purtat-o, 

Ci după sarcina ce-ai dus. 


Hristos cel Sfânt te va cunoaşte, 

Nu după Numele ce-ţi pui, 

Ci după ranele-ndurate 
Sub crucea ta şi crucea Lui. 

Evanghelistul Matei ni-L prezintă pe Domnul Isus în capitolul 9, 
la sfârşit, că i s-a făcut milă de gloate, că erau necăjite şi risipite, ca 
nişte oi care nu au păstor. Apoi face o constatare ucenicilor: ,,Mare 
este secerişul, dar puţini sunt lucrătorii”! Şi încheie cu porunca: 
„Rugaţi dar pe Domnul secerişului să scoată lucrători la secerişul 
Lui”. Astăzi sunt mulţi diletanţi, activişti voluntari, pe ogorul 
Evangheliei, dar fără o chemare şi rânduire de sus (vezi Efeseni 
4:11). Iubitul frate V.V. Moisescu spunea că darul de „evanghelist” 
se dovedeşte prin câştigarea de suflete pentru Hristos, cum un 
pescar nu este doar unul care are undiţă. în adunarea din Arad, în 
anii 1950, aveam un frate care rareori venea duminica la adunare. 
El spunea că este evanghelist şi mergea pe străzi, şi pe unde 
apuca, să vestească Evanghelia, dar în urma activităţii lui nu s-a 
găsit nici un suflet câştigat pentru împărăţia lui Dumnezeu, chiar 
după mai mulţi ani... E vremea şi astăzi, poate mai mult ca oricând 

să-L rugăm stăruitor pe Domnul secerişului să scoată El, lucrători 
cu darul de evanghelişti, primit prin puterea Duhului Sfânt. 
„Doamne, Îndură-Te şi în aceste zile de noi şi ridică Tu, oameni 
destoinici, care să ia pe umeri jugul Evangheliei lui Hristos!” 

Apostolul Petru, marele pescar din prima zi a epocii Harului 
(Fapte 2:41), în cea de a doua epistolă, capitolul 3:11-12, ridică o 
problemă foarte importantă pentru noi, când scrie:„ce fel de oameni 
ar trebui să fiţi voi, printr-o purtare sfântă şi evlavioasă, aşteptând şi 
grăbind venirea zilei lui Dumnezeu!” El pune pe inima sfinţilor, cum 
anume trebuie să fie felul lor de trăire ca şi copii ai lui Dumnezeu, 
sfinţenie ireproşabilă şi o atitudine demnă de slava Marelui nostru 
Mântuitor şi Domn Isus Hristos. în alte cuvinte, aşa cum scrie şi în 
cartea Eclesiastul la cap. 9:8: „Hainele să îţi fie curate în orice 
vreme unt-de-lemnul să nu-ţi lipsească de pe cap!” în primul rând e 
vorba de o conduită, o atitudine exterioară vrednică de Domnul şi 
de sfinţenia Lui, de a-i fi plăcuţi în orice lucru, cu rodnicie în tot felul 
de fapte bune şi crescând în deplina cunoaştere a lui Dumnezeu. în 
al doilea rând, unt-de-lemnul vorbeşte de o călăuzire lăuntrică a 
Duhului Sfânt, o umblare cu băgare de seamă, cu înţelepciune 
(Efeseni 5:15), în adevăr (2loan v.4 şi 3loan v.3-4). Apostolul Pavel 
scrie galatenilor:"l)mblaţi cârmuiţi de Duhul şi astfel nu veţi împlini 
poftele firii pământeşti!” (5:16). 

Pe data de 18 februarie 1980, suntem chemaţi la Miliţie la 
Biroul de paşapoarte. Spre bucuria noastră, am înţeles că ceea ce 
Domnul ne făgăduise cu 25 de luni în urmă cu credincioşie, aduce 
la îndeplinire. Cel în care ne-am încrezut nu ne-a dat de ruşine în 
faţa potrivnicilor şi a batjocoritorilor noştri. Ce minunat a fost 
Cuvântul lui Dumnezeu pentru noi din Apocalipsa 3:7-8, cu ocazia 
aceea: „lată ce zice Cel Sfânt, Cel Adevărat, Celce ţine cheia lui 
David, Celce deschide, şi nimeni nu va închide, Celce închide, şi 
nimeni nu va deschide:"Ştiu faptele tale: iată că ţi-am pus înainte o 
uşă deschisă, pe care nimeni n-o poate închide, căci ai puţină 
putere, şi ai păzit Cuvântul Meu, şi n-ai tăgăduit Numele Meu!” 

La ieşirea din birou, soţia mea, Domniţa, mă trage de mână şi 
îmi pune o întrebare: „Şii tu ce zi însemnată este pentru noi ziua de 
astăzi? Chiar azi s-au împlinit 21 de ani de când ai depus mărturie 
în faţa Tribunalului Militar, despre credinţa ta în Domnul Isus 

Hristos, pentru care ai primit condamnarea de douăzeci de ani de 
muncă silnică, lată, chiar acum când se împlinesc de trei ori câte 
şapte ani, (de importanţă deosebită pentru noi în sistemul septimal), 
Domnul ţi-a deschis uşa spre libertate, spre America”. Ea a 
observat încă dis-de-dimineată fericita coincidentă, dar nu mi-a 
spus nimic, până am ajuns cu paşapoartele în mână. Cu atât mai 
mult au sporit mulţumirile noastre spre slava lui Dumnezeu. Minunat 
este El şi minunate sunt lucrările Lui! 

De-acum vremea s-a scurtat şi trebuiau împlinite o seamă de 
probleme legate de îndeplinirea formelor legale faţă de autorităţi, 
drumuri la Bucureşti la Ambasada Statelor Unite ale Americii, 
lichidarea lucrurilor mobile şi imobile, inclusiv predarea casei în 
final. Cu toate că eram, pe drept, în cele materiale o familie săracă, 
totuşi, în asemenea cazuri erau multe lucruri de împărţit. Câteva 
dintre ele am fost nevoiţi să le vindem, ca să putem face faţă 
cheltuielilor, dar multe altele am fost nespus de fericiţi să le 
împărţim, după dorinţe, unor familii de credincioşi, prieteni de ai 
noştri, care doreau să le aibe ca amintire de la noi. Pe de altă parte, 
Dumnezeu S-a îngrijit în aşa fel prin dragostea fraţilor, ca să putem 
pleca din ţară fără a lăsa vreo datorie neacoperită, fără ca noi să fi 
cerut cuiva vreun ajutor. 

Zilele zburau una după alta, timpul a devenit foarte scump. 
Plecarea noastră nu a fost însă fără comentarii răutăcioase din 
partea unora şi regrete din partea altora. Şi unii şi alţii au ajuns 
să-şi revizuiască atitudinea, unii chiar să-şi ceară iertare pentru 
poziţia lor de critica nefavorabilă, atunci când au primit ajutoare 
nespus de bine venite din partea noastră. 

Au fost şi unele situaţii nostime. Aşa de exemplu, un minunat 
frate şi prieten de-al nostru, B.I., într-o zi îmi spune: „Să şti că las cu 
limbă de moarte, ca la înmormântarea mea tu să fii acela care să 
vesteşti Cuvântul lui Dumnezeu”! Eu am zâmbit şi i-am zis: „Bine, 
sunt de acord, dar atunci trebuie să te grăbeşti”! El cască ochii mari 
şi întrebători şi îmi zice: „Ce vrei să zici cu asta?” Răspunsul meu a 
fost: „Uite, tocmai am primit aprobarea pentru emigrare în America”. 
A rămas dezamăgit, nu însă fără să aibă o deplină înţelegere a 
situaţiei noastre. Am convingerea fermă că ne vom întâlni pe nori, la 
venirea Domnului Isus, pentru a-şi răpi Biserica - Mireasa la cer. Va 

fi o dulce, minunată experienţă, a tuturor sfinţilor care vor fi iubit cu 
adevărat şi aşteptat venirea Lui (2 Timotei 4:8). 

în toamna anului 1979, într-o duminică însorită după masa, a 
avut loc serviciul de înmormântare a unui frate bătrân, la care am 
participat şi eu. Am fost solicitat la vestirea Cuvântului lui 
Dumnezeu. De el au rămas în viata două surori destul de în vârstă. 

9 

Cu vreo două săptămâni înainte de a părăsi ţara, (martie 1980), în 
faţa primăriei oraşului Arad, mă opreşte una dintre ele şi cu un aer 
grav îmi spune:„Frate, să şti că ne-am bucurat foarte mult de 
Cuvântul lui Dumnezeu cu ocazia înmormântării. Eu doresc mult ca 
la înmormântarea mea să fii tu acela care să vesteşti Cuvântul. Să 
şti că nu glumesc şi mă voi îngriji de acest lucru, ca aşa să se facă”! 
l-am răspuns cam în acelaşi fel ca şi fratelui B.l. „Atunci, te rog soră 
să te grăbeşti”! Mirată îmi zice: „Ce trebuie să înţeleg prin asta?” 
l-am explicat că în două săptămâni va trebui să părăsesc ţara în 
drum spre Statele Unite ale Americii. Surpriza a fost mare pentru 
ea, lăsându-i o urmă de regret în suflet. 

Spre marea mea mângâiere, cu mai bine de un an înainte de a 
lua drumul peste mări şi ţări, spre meleaguri necunoscute, Domnul 
S-a îndurat de mine şi de familia mea, ca să putem asista la 
plecarea mamei mele la El, ca un snop strâns la vremea Lui, aşa 
cum a grăit Elifaz, unul dintre prietenii lui lov:„Vei intra în mormânt 
la bătrâneţe, ca snopul strâns la vremea Lui”. Mama a trăit 91 de 
ani şi mutarea ei la Domnul a fost grăbită de un accident de 
motocicletă, care intrase pe trotuar, în timp ce mergea la adunare. 
Am fost mângâiat că am putut să o însoţim pe ultimul ei drum pe 
acest pământ. 

Cu vreo câteva zile înainte de plecare, pe la începutul lunii 
aprilie 1980, într-o seară, soţia a ieşit să răspundă la soneria de la 
poartă. Un bărbat se prezintă ca venind de la Securitate şi soţia l-a 
invitat să intre. Străinul a refuzat să accepte invitaţia şi a comunicat 
soţiei doar mesajul cu care a venit. A spus să avem în vedere de a 
nu da ocazie la manifestări nedorite de autorităţi, cu ocazia plecării 
din Arad. Soţia l-a înţeles ce vrea să zică şi l-a asigurat că noi nu 
intenţionăm să facem aşa ceva. 

într-o seara, am fost chemat la Miliţie în legătură cu 
paşapoartele şi plecarea din ţară. L-am aşteptat într-un birou pentru 
anumite formalităţi ce mai trebuiau făcute. La un moment dat, intră 
un civil în birou, într-o ţinută impecabilă şi cu un vădit aer de 
superioritate, iar ceilalţi ofiţeri s-au sculat în picioare în semn de 
onor. S-a prezentat ca un ofiţer de grad superior din forţele de 
Securitate, venit chiar de la Bucureşti ca să stea de vorbă cu mine, 
după părerea mea ca să mă înfrice, să mă intimideze. Tot aşa de 
bine putea să nu fie de la Bucureşti, nu trebuia să-l cred neapărat, 
deoarece de atâtea ori i-am prins cu minciuni. Cu un ton ridicat şi 
atitudine semeaţă. îmi spune:"Vezi, că noi acum ţi-am aprobat 
emigrarea în America, dar să şti că nu ai scăpat de noi. Vei da faţă 
cu noi şi acolo. Mâna Revoluţiei este destul de lungă, să te ajungă 
oriunde în lume!" Intenţia a fost vădită ca să mă înfrice şi unde 
pătrunde frica ea are o putere paralizantă. Eu nu puteam să accept 
acest asalt de ultimă oră asupra mea şi am simţit nevoia de o 
ripostă pe măsură, l-am răspuns pe un ton de fermitate, neîndulcit: 
"Domnule ofiţer, vă rog să luaţi la cunoştinţă, că dacă aici în 
România am trăit sub ochii dumneavoastră fără frică, ascultând de 
conştiinţa mea în teama de Dumnezeu, mai mult decât teama de 
oameni, şi am acceptat orice riscuri, fiţi sigur că şi acolo unde voi 
ajunge voi trăi în ascultare de Dumnezeu cu atât mai mult!" Auzind 
răspunsul meu, a coborât tonul şi m-a rugat să nu le fac probleme. 
Aşa s-a terminat ultima mea confruntare cu oamenii Securităţii, care 
a durat din 1947 până în 1980. 

PLECAREA DIN ROMÂNIA 


în sfârşit a venit vremea plecării din ţara în care m-am născut. 
N-a fost uşor! Am trăit durerea desprinderii de tot ce mi-a fost drag 
şi scump până atunci, cât se poate de viu şi adânc, în acelaşi timp 
cu avântul arzător spre un mare necunoscut. Mâna lui Dumnezeu a 
apăsat asupra mea ca să plec, Mâna Lui mi-a netezit calea, El era 
la cârmă, de aceea mă simţeam în siguranţă. 

Când am privit pentru ultima oară pereţii goi ai casei, L-am 
slăvit pe Domnul, căci aceşti pereţi au fost martori la multe părtaşii 
scumpe frăţeşti, rugăciuni, cântări armonioase cântate cu elan 
sfânt, desfăşurări minunate din Cuvânt, cât şi la multe lacrimi, 
zbuciumări şi dureri. Fraţii şi surorile veneau la noi cu bucurie, de 
multe ori în număr atât de mare, încât ne înghesuiam pe fiecare loc, 
în modesta noastră locuinţă. Nu ne păsa de Securitate şi de 
urmăritorii ei, căci era mult mai scump Domnul Isus şi mult mai 
dulce părtăşia frăţească. în locul nostru se nelinişteau vecinii, care 
vedeau grupurile de credincioşi care intrau la noi şi încercau să ne 
atragă atenţia prin soacra mea. Ne-a păzit pacea lui Dumnezeu şi 
dragostea de fraţi! Fiul nostru cel mai mare, Michael, cu familia lui, 
era plecat deja din decembrie 1978, Cristian cu familia din februarie 
1980, am rămas eu cu soţia şi ceilalţi doi copii, Graţian şi Casiana, 
să plecăm împreună. între timp Casiana s-a logodit cu un tânăr 
credincios din adunarea din Gai (cartierul în care locuiam), Nelu 
Catrinţa. El n-a putut pleca cu noi, dar i-am promis că vom face 
totul să-l scoatem şi pe el din ţară. Acest lucru a însemnat doi ani 
de luptă aprigă cu Securitatea, prin intervenţiile mele presante: 
telefoane, scrisori adresate Securităţii, declaraţii la postul de radio 
„Europa Liberă” şi manifestaţii în faţa Casei Albe, la Washington 
D.C., timp de 21 de zile. Aceasta din urmă a fost pentru mine un 
mare consum de energie şi sănătate, căci eram bolnav, dar şi foarte 
hotărât să-mi ajut fiica şi logodnicul ei. Dumnezeu şi-a întins mâna 
Sa izbăvitoare peste noi şi Nelu a sosit în S.U.A. în iunie 1982. A 
urmat căsătoria, iar la cununia lor a slujit fratele pastor Pavel 
Niculescu. 

A fost chiar marea sărbătoare a Paştelui, când am petrecut 
ultima duminică în Arad, cu fraţii şi surorile din adunarea Baptistă 
din Sega şi cu alţii veniţi acolo. A fost o petrecere caldă, duioasă, cu 
lacrimi, fără să lipsească privirile întunecate ale defăimătorilor şi 
vrăjmaşilor crucii Domnului Isus Hristos. 

Luni, a doua zi de Paşti, 6 aprilie 1980, urma să plecăm seara, 
cu acceleratul la Bucureşti. Serviciul de seara din adunare s-a ţinut 
mai scurt, pentru ca oricine doreşte să ne petreacă la gară, să 
poată s-o facă. A fost peste orice aşteptări. Sute, sute de fraţi şi 
surori au umplut peronul în dreptul vagonului în care urcasem. Au 
fost zâmbete printre lacrimi şi cuvintele de dragoste:„Să nu ne 
uitaţi!” Dar nu numai atât: mulţimea a început să cânte, cu un 
entuziasm nestăvilit, pe voci, cântarea de glorie: „Mărire, Ţie, Isuse, 
Cel ce ai înviat”, aşa cum n-a mai răsunat în gara din Arad. De la 
fereastra vagonului noi vedeam feţele întunecate ale securiştilor, 
care stăteau neputincioşi pe lângă pereţi. Când trenul s-a pornit, 
sute de braţe ridicate, ca o pădure în bătaia vântului, ne făceau 
semnul de adio, cu durerea despărţirii împletită cu bucuria că pe noi 
ne-au văzut eliberaţi. Mult iubitul nostru frate Mitică Harap, (părtaş 
de lanţuri şi închisoare) într-o însufleţire care l-a depăşit, a început 
să alerge paralel cu trenul, cu braţele ridicate, până unde a putut, şi 
striga din răsputeri: „Mia, Domnica, să nu ne uitaţi!” Când trenul a 
luat viteză mai mare, nu l-am mai văzut! (Dar nu l-am uitat! Tot ce a 
dorit el mai mult să aibă, prin harul cel scump al lui Dumnezeu, i-am 
trimis: chitară electrică, orgă electronică, şi chiar o maşină „ARO”, 
la care am contribuit substanţial, prin organizaţia fraţilor menoniţi 
din Ohio.) 

Pe traseu, în plină noapte, ora 1, în gara Şibot ne-au aşteptat 
un grup de fraţi şi surori veniţi din Cugir şi împrejurimi. Când trenul 
nostru a oprit în gară, ei au început să cânte spre slava lui 
Dumnezeu şi astfel noi ne-am dat seama de prezenţa lor şi am 
deschis fereastra. Ne-au adus prăjituri şi s-au gândit că poate mai 
avem nevoie de bani la Bucureşti, şi ne-au dat şi câteva sute de lei. 
Dragostea lor ne-a copleşit! La Sibiu, în aceeaşi noapte, ne-a 
aşteptat, ne-a salutat cu drag dar cu amarul despărţirii, familia 
Mândraş. 

La Bucureşti, am găzduit la familia fiicei fratelui Aurel Popescu, 
Ana Oara, timp de o zi şi o noapte. Acolo au venit mai mulţi să ne 
vadă şi să ne putem lua rămas bun. Nepoţii noştri Florin şi 
Georgeta, cu maşina, au ajuns înaintea nostră la Bucureşti. Ne-au 
servit în orice nevoie, ne-au condus la aeroport în dimineaţa zilei de 
8 aprilie 1980, au stat cu noi la frontiera din aeroport şi ne-au 
încălzit sufletul în clipa cea mai delicată, când, întradevăr, plecarea 
noastră nu era un vis, ci o realitate. Tot atunci a fost de faţă şi sora 
Florica S. ale cărei ultime cuvinte de adio au rămas neuitate: “Dacă 

Dumnezeu n-ar tine seamă de nimic altceva din tot ce ati făcut în 

> ? 

viaţă, şi ar privi numai la ceea ce aţi fost şi aţi făcut pentru mine, va 
fi de ajuns ca să aveţi o răsplată nemăsurată de har şi 
binecuvântare cerească”! 

în zbor spre Roma am făcut o escală de o ora în Albania, la 
Tirana, un stat mic, dar de un fanatism comunist negândit. Pe cât 
era de mare fanatismul, atât era şi sărăcia, mizeria, înapoierea în 
gradul de civilizaţie şi cultură umană. Atât cât am văzut în aeroport, 
a fost de ajuns ca să ne dăm seama, că bietul popor albanez era 
într-o stare de plâns. 

La Roma am făcut tranzitul obligatoriu, în vederea verificării 
actelor şi a tuturor formelor legale. A fost primul nostru contact cu 
„lumea liberă”, atât cu slava ei, cât şi cu deşertăciunea ei. Dar 
această lume are şi un sector binecuvântat, în care Dumnezeu îşi 
manifestă voia şi plăcerea în şi prin copiii Săi şi are un popor al Său 
sfinţit pentru El, iar noi acest sector l-am căutat. N-am plecat ca să 
ne îmbogăţim, nici ca să scăpăm de suferinţe, ci, numai după ce 
am plătit tributul focului, am primit chemarea să fim de folos fraţilor 
noştri. 

Am locuit doar două zile la pensiunea „Dixia”, sponsorizaţi de 
organizaţia W.C.C., care ne-a luat în primire, căci fratele R. 
Wurmbrand s-a îngrijit de noi şi a suportat cazarea noastră la „Casa 
Betania”, casa misiunii baptiste americane. Această era o casă 
ospitalieră minunată, cu săli de conferinţe, camere de găzduire, iar 
etajul trei era în întregime ocupat de directorul şi familia sa, păstorul 
Holyfield, soţia sa, Flora, şi fiica lor, Martha. Ei au venit cu un 
microbuz şi ne-au mutat la ei, ne-au pus la dispoziţie un apartament 
simplu şi plăcut şi s-au purtat deosebit de frumos cu noi. Pentru că 

n-am plătit chirie, banii pe care i-am primit de la organizaţia W.C.C. 
i-am putut folosi pentru asigurarea traiului. Soţia a putut găti, am 
trăit modest şi ne-am simţit „oameni”, după şirul lung de 
dezumanizări. 

Gazdele ne luau cu ei la biserica internaţională şi 
interconfesională în care slujea păstorul Holyfield, iar în cursul 
săptămânii la orele de studiu biblic în cadru de familie. Ne 
înţelegeam cu ajutorul copiilor noştri, care au învăţat la şcoală ceva 
engleză. Deşi m-am pregătit şi eu cu ore de engleză şi chiar şi 
singur, cu multă perseverenţă, eram încă prea slab. 

Fraţii şi surorile din biserică ne-au primit cu multă dragoste şi 
entuziasm. Eram pentru ei nişte „înviaţi din morţi”. Cei mai mulţi 
dintre cei aflaţi acolo erau americani (ca şi păstorul, de altfel) 
detaşaţi la Roma în interes de serviciu. Am petrecut cu ei patru 
săptămâni. într-o duminică ne-au pus în program, cu o cântare 
împreună cu soţia, în limba maicii noastre. Eu n-am avut emoţii, dar 
soţia s-a emoţionat şi n-a putut lua nici cum tonul la „alto”. A scos 
câteva falseturi, dar după câteva secunde s-a redresat după mine. 
A fost pentru noi, mai ales pentru soţie, un eşec tare dureros. Atunci 
odată am fi avut şi noi prilejul să „strălucim” la Roma şi l-am ratat. 
Soţia şi-a atribuit smerirea doar pentru ea. Dar un tânăr american a 
ajutat-o să se resemneze. El cântase înaintea noastră un solo de 
toată frumuseţea, după rigorile profesioniste. A venit la noi la 
sfârşitul serviciului şi ne-a spus:"Nu vă necăjiţi! Eu am cântat ca un 
profesionist, voi însă, aţi cântat din inimă!" 

Timp de patru săptămâni am fost binecuvântaţi de Domnul să 
trăim într-o relaxare cu totul nouă pentru noi, după mulţi ani de 
traume şi necazuri de tot felul. Am vizitat splendorile „Cetăţii 
Eterne”: temple, muzee, monumente, vestigii ale Romei antice. Dar 
pentru mine cel mai preţios a fost Colisseum-ul. Acolo fraţii noştri 
creştini din primele veacuri şi-au dat viaţa cu bucurie pentru Numele 
mare şi Glorios al Domnului nostru Isus Hristos. Am rămas însă cu 
regretul că n-am intrat în catacombele subterane, căci tocmai în 
ziua aceea timpul mi-a fost limitat de alte probleme. 

Ne-am luat zborul peste ocean în ziva de 8 mai 1980. Abisul 
era sub noi, deasupra cerul era mai aproape ca oricând. Mare şi 
Minunat a fost, este şi va fi în veci Domnul Dumnezeul nostru, care 
ne-a purtat pe aripile Lui ca de vultur! 



între timp vorbisem la telefon cu fratele Aurelian Popescu, la 
New-York, unde dânsul era păstorul unei mici comunităţi româneşti, 
urmând să ne aştepte la aeroport, ca să ne ajute la transbordarea 
pe avionul spre Portland-Oregon. Acolo era destinaţia noastră, iar 
fiii noştri ne aşteptau. Dar fratele ne-a convins să rămânem câteva 
zile cu fraţii din New-York. Astfel, am petrecut patru zile în familia 
ospitalieră a fratelui Aurelian Popescu, frate mult iubit, de 
asemenea cu fratele Pavel Nicolescu şi familia dânsului, şi cu toată 
adunarea. Am avut parte împreună chiar şi de o zi de duminică. 
Acolo am întâlnit-o pe surioara Genoveva Sfatcu, încă nedecisă 
unde să se stabilească şi să lucreze pentru cei din ţară. Am 
petrecut bine, fraţii ne-au fost întotdeauna foarte scumpi, dar n-am 
găsit dulceaţa acelei unităţi duhovniceşti în care am trăit în ţară şi 
asta ne-a şocat puţin. 

La New-York am vizitat Statuia Libertăţii, unul dintre giganţii 
„Gemenii”, de unde am văzut panorama fascinantă a imensei 
metropole, şi Palatul Naţiunilor Unite. (Trist şi dureros, că astăzi 
Gemenii nu mai există, în urma crudului atac terorist din 11 
septembrie 2001). La palatul O.N.U., ghidul ne-a arătat masa 
celebră, unde fostul premier sovietic, Hruşciov, a lovit cu pantoful ca 
să-şi impună punctul de vedere. 

în ziua de 12 mai 1980, ne-am luat zborul spre Portland 
Oregon. La aeroport am fost aşteptaţi cu onoruri mari pentru noi, 
care am fost „paria” societăţii comuniste. Au fost de faţă, mai puţin 
reprezentantul unui membru al Congresului S.U.A. din Oregon, Les 
O’Coin (care n-a putut veni, pentru că era în sesiune la Washington 
D.C.), ziarişti şi foto-reporteri, fiii noştri cu soţiile şi copiii, familii de 
americani, păstorul Rocky de la Scappoose, familia omului de 
afaceri D. Jonhson şi vreo două familii de credincioşi români. Am 
intrat în atenţia lor ca unii care am suferit în lagărul comunist, 
învredniciţi de Domnul şi Mântuitorul nostru, pentru Numele Lui. 
Distinsul membru din Camera Reprezentanţilor a Congresului 
S.U.A., Les 0‘Coin, la întoarcerea sa în Oregon, a ţinut să ne vadă, 
să se întreţină cu noi şi ne-a invitat la o masă într-un restaurant 
decent, cu toată familia. Ceea ce a putut auzi de la noi a fost cu 
totul nou pentru el. Fratele Wurmbrand ne-a ajutat şi de data 
aceasta, astfel că fiul nostru Michael a putut închiria pentru noi un 

apartament deosebit de plăcut si cu cele strict necesare. De 
asemenea, fratele Richard ne-a popularizat, anunţând numele 
noastre în câteva biserici americane. 

Printre cei ce au auzit de noi şi ne-au vizitat, a fost sora Joyce 
Fliedner. Ea a fost ca un înger al lui Dumnezeu pentru noi. Aşa cum 
am putut atunci, i-am împărtăşit experienţa mea şi a familiei mele, 
iar ea s-a ataşat sufleteşte de noi în mod deosebit. Ne-a ajutat cât a 
putut mai mult pe plan material, noi fiind începători şi încă 
nedezmeticiţi. Dar prin intermediul ei am ajuns să depun mărturie 
într-o mare biserică americană: Hinsen Memorial Baptist Church, 
din Portland. M-a recomandat păstorului principal, ca pe un eliberat 
din lagărul comunist, şi acesta mi-a acordat un timp anume pentru 
mărturie. Engleza mea a fost foarte săracă, dar mesajul a fost 
înţeles. Am mai avut prilej pentru slujba aceasta şi într-o altă 
biserică mare, recomandat de o familie de tineri americani, care 
s-au împrietenit cu noi, şi de asemenea, la o întâlnire de dimineaţa 
a unui număr destul de mare de oameni de afaceri creştini. Numai 
Domnul poate şti exact câţi au fost atinşi şi câţi nu de mărturia mea, 
pe care eu am făcut-o cu foc sfânt, ca înaintea cerului. 

Dar pentru mine părtăşia frăţească era o necesitate vitală. Mă 
mistuia dorul după un mediu duhovnicesc, aşa cum l-am lăsat în 
România, prielnic şi pentru mărturie, şi pentru Evanghelie, şi pentru 
părtăşie. în dorul acesta am căutat prin împrejurimi, cât mai 
aproape (maşină nu aveam), o adunare creştină curată. Am găsit: 
Life Gate Baptist Church (Biserica Baptista Poarta Vieţii). Duminica 
dimineaţa, după ce ne-am rugat şi m-am încredinţat Domnului Isus, 
m-am dus şi am intrat în adunarea aceea. în bisericile americane, 
noii veniţi se fac cunoscuţi şi prezentaţi prin completarea unui mic 
chestionar, care li se înmânează la intrare. M-a remarcat păstorul 
adunării, Armstrong, şi după câteva zile a venit şi ne-a vizitat, însoţit 
de o soră în vârstă din adunare. Aşa cum numai Domnul Dumnezeu 
în chip minunat mi-a dezlegat limba, ca să pot vorbi în engleză, 
i-am depus mărturia vieţii mele. A ascultat cu lacrimi şi la sfârşit 
mi-a comunicat că sunt invitatul lui, împreună cu soţia, la o 
conferinţă periodică a păstorilor care serveau în mai multe biserici 
baptiste independente. Se numeau „independente”, pentru că s-au 
detaşat de orice convenţie a bisericilor mari şi doreau să depindă 

fiecare direct de Domnul Isus, capul slăvit al Bisericii. De 
asemenea, şi-au propus revitalizarea şi tonificarea spirituală a 
bisericilor lor. 

M-am bucurat, dar am încercat să mă motivez cu engleza mea 
atât de slabă şi săracă. Pastorul Armstrong m-a încurajat optimist: 
„Aşa cum mi-ai spus mie, aşa să le spui şi celorlalţi, şi vor înţelege. 
Nu e important cum vorbeşti, ci e important ceea ce ai de spus!...” 

Aşa s-a făcut că am ajuns în faţa a zeci de păstori şi profesori 
americani, pe care Duhul lui Dumnezeu i-a făcut receptivi, iar pe 
mine emiţător clar, în două rânduri, după ce am vorbit şi mi s-a 
părut că am terminat, m-au chemat înapoi, ca să le răspund la 
întrebări şi să fac anumite completări. Apoi, s-au aşezat în rând, cu 
carnetele de însemnări în mâini, şi fiecare m-a programat la 
biserica lui, la o anumită dată. 

Domnul Isus mi-a deschis o uşă binecuvântată, l-am slujit cu 
har de sus şi cu bucurie. Ei, păstorii, se aşezau în bancă în rând cu 
ascultătorii şi mă lăsau să dau slavă lui Dumnezeu singur. Veneau 
sâmbăta după masa, cu soţiile lor, ne luau de acasă pe mine şi pe 
soţia mea, ne găzduiau bucuroşi şi ne aduceau înapoi fie duminica 
seara, fie luni dimineaţă. Am slujit în mai multe localităţi din Oregon, 
dar m-au programat şi la Seminarul teologic din Salem, la ora de 
capelă. 

Acolo, Domnul a revărsat un har deosebit. Au fost prezenţi 
vreo 400 de studenţi şi câţiva profesori. La sfârşitul serviciului, 
aşezaţi într-un rând destul de mare, mai mulţi studenţi au dorit să 
dea mâna cu mine, ocazie cu care unii au mărturisit cu lacrimi că 
viaţa lor s-a schimbat. Am fost fericit şi L-am slăvit pe Dumnezeu, 
că mărturia mea n-a fost numai mărturie, ci a fost spre mântuire. 
(Tot aşa a fost şi când am slujit în adunare la păstorul Armstrong. A 
fost de faţă chiar atunci o pereche de tineri căsătoriţi, care pentru 
prima dată au păşit într-o adunare Creştină. Auzind mărturia 
Evangheliei şi a suferinţei, s-au predat Domnului Isus şi împreună 
cu ei încă şase suflete.) 

Dar atunci, la Salem s-a petrecut ceva minunat: unul dintre 
studenţi, care era căsătorit, avea o soţie scumpă şi trei fetiţe. Soţia 
lui, Debbie, împreună cu părinţii ei, aveau serviciu de noapte la 

curăţenie în nişte birouri, la Portland, ca să-l poată întreţine pe el la 
seminar. Noaptea făceau naveta Salem-Portland, îşi făceau lucrul şi 
pe la ora 4 dimineaţa ajungeau acasă, iar Debbie lua şi fetiţele, căci 
nu voia să le lase singure, având sub şapte ani. 

Fără să ştie că eu eram programat la ora de capelă, în 
dimineaţa aceea, Debbie, obosită fiind (a dormit vreo două ore), a 
simţit totuşi că Domnul o trezeşte şi îi spune clar:"Du-te la ora de 
capelă! S-a sculat, s-a pregătit, a luat şi fetiţele şi a venit. Ceea ce 
Domnul i-a revelat atunci a rămas pe viaţă. S-a bucurat nespus de 
mult! S-a ataşat de noi pentru totdeauna, prin Domnul Isus, atât ea 
cu familia ei, cât şi părinţii ei. Am slujit şi în adunarea unde tatăl ei 
era păstor, iar în familia lui m-am simţit în cea mai plăcută lumină şi 
căldură spirituală. Ne-au ajutat cu ce au putut, mai ales ştiind că nu 
aveam maşină, mi-au cumpărat o bicicletă cu zece viteze, cum eu 
n-am mai văzut. (Când ne-am mutat la Chicago, Debbie, Sam şi 
fetiţele ne-au vizitat şi au găzduit la noi trei zile.) Viaţa, caracterul, 
credinţa şi dragostea lui Debbie au fost o expresie a Domnului Isus 
Hristos. Ca pe cea mai frumoasă floare din grădina Lui de pe 
pământ, El a mutat-o în casa Lui cerească, la puţini ani după ce 
ne-am cunoscut. A murit de cancer la ochi, într-o linişte şi pace 
dumnezeiască, în casa părinţilor ei. Sam şi fetiţele au suferit o mare 
pierdere. După moartea ei, Sam a fost nevoit să abandoneze 
pastoratul şi s-a reîncadrat în armată, în domeniul aviatic. A ajuns 
cu serviciul la baza militară americană din Germania, unde am avut 
prilejul să-l întâlnesc şi unde Domnul mi-a pregătit har pentru slujire 
şi mărturie în biserica de la baza aceea. între timp, Sam s-a 
recăsătorit cu o văduvă credincioasă, care avea doi băieţi, şi pe 
care o chema tot Debbie. Dar fetele lui Sam, acum mari, n-au putut 
suporta înlocuirea mamei lor şi s-au întors în S.U.A., la bunici. 
Curenţii vieţii au făcut să ne pierdem unii de alţii, dar mereu ne 
amintim de Debbie şi ne rugăm pentru fetele ei. 

N-am apucat însă să vizitez toate bisericile în care am fost 
programat în Oregon. Am ajuns într-o mare comunitate de fraţi 
români, cunoscuţi din ţară, insistau să venim la Chicago. Am trecut 
prin frământări în familie şi, trebuie să recunosc, ne atrăgea mult 
comunitatea românească. Am decis să plecăm din Portland, spre 
mâhnirea pastorului Amstrong. El însă a ţinut să scrie scrisori de 

recomandare cu privire la mine, către bisericile baptiste 
independente din Illinois, şi m-a rugat să iau legătura cu ele, să 
slujesc în continuare printre fraţii americani. Regret, dar nu l-am 
ascultat, l-am iubit mai mult pe fraţii români şi am avut de suferit... 

Securiştii au avut dreptate când mi-au spus că mă voi întâlni 
cu ei şi aici. M-am întâlnit cu ei sub diferite forme, bineînţeles, 
amare şi dureroase, pentru că aici lucrau prin „fraţi”, nu prin 
împuternicitul de culte, nici prin anchetatori. Au recurs însă şi la o 
metodă josnică de a mă compromite. M-am trezit acasă cu un plic 
mare, cu documente compromiţătoare din partea ambasadei 
române comuniste de la Washington D.C., din care să reiasă că 
sunt colaboratorul lor şi, ca atare, ei mă informează şi mă ţin la 
curent cu mersul lucrurilor în care ei sunt interesaţi în ţară şi aici... 
De asemenea, mi-au cerut paşaportul, ca să-i dea valabiliate 
nelimitată. N-am dat răspuns şi nici o atenţi acestor provocări 
stupide. 

Pe un fond lipsit de coeziune şi unitate duhovnicească, pe 
care l-am găsit în Chicago, slujba şi mărturia mea nu s-a potrivit cu 
interesele de slavă deşartă, de familie şi de câştig. Nu numaidecât 
câştig material, ci şi de câştig de acaparare, de dominaţie, de 
autonomie, nedespărţit de formalism, de sistem şi de duh lumesc. 

Eu L-am invatat pe Hristos-Domnul, în sensul ca să pierd totul 
şi să mă cheltuiesc pe mine însumi pentru Evanghelie şi pentru 
fraţi. N-am căutat niciodată funcţii, loc înalt şi cu vază, am vestit 
Cuvântul Evangheliei fără plată, cu riscul vieţii şi al libertăţii, 
oriunde, în orice vreme. Am fost ca înviat din morţi din Şeolul 
comunist, am trecut prin atâtea laboratoare ale dezumanizării, încât 
nu mi-a rămas altceva decât „Isus Singur”, „Hristos-Domnul şi El 
Răstignit”! Am fost şi sunt fericit să port semnele răstignirii mele 
împreună cu El, cu atât mai mult cu cât acestea îi incomodează pe 
creştinii molateci, laşi şi superficiali, şi îi exasperează pe farisei şi 
făţarnici. Din fragedă tinereţe am primit conştienţa faptului că nu 
sunt produsul nici unui sistem religios, deoarece, acolo unde s-a 
ridicat omul şi sistemul, eu am fost respins. Am înţeles că 
Dumnezeu are pe pământ o singură Biserică, un singur popor, un 
singur tărâm al Lui pentru adunarea sfinţilor Săi răscumpăraţi, care 
începe de la doi sau trei, în Numele Domnului Hristos, iar cultul 

practic al sfinţilor în adunare este în totul după Sfânta Scriptură şi 
după cuvintele Domnului Isus (ICorinteni 14:26; loan 4:23-24). 

Credinţa mea şi mărturia Adevărului care lucrează prin 
dragostea de Adevăr nu se putea să nu-mi atragă suferinţe şi dureri 
din ce în ce mai mari, într-o lume religioasă deviată şi din partea 
acelora care mi-au fost cei mai iubiţi şi apropiaţi pentru o vreme. Am 
avut parte de trei exoduri nespus de dureroase din trei adunări 
creştine, dintre care ultimile două s-au format în casa mea, cu 
suflete la început dornice de Apă vie şi Pâine vie din cer. Totul a 
degenerat când s-au ivit interesele şi slava de familie, iar eu şi soţia 
mea am fost socotiţi necorespunzători. Judecata cea dreaptă este a 
Domnului!! 

Dacă în România am fost ţinta fiarei politice, aici am fost ţinta 
fiarei religioase, care sunt gemene. Securiştii au vrut ori să mă 
aservească, ori să mă lichideze, dar au lucrat „mai drept” decât fraţii 
mei cei mai buni. în 1981, am fost şi eu prezent la primul congres al 
convenţiei baptiste, dar care a fost şi ultimul pentru mine. La 
îndemnul unui distins frate, am dorit să spun şi eu un cuvânt care 
să folosească la împăcarea a două părţi care nu se înţelegeau. 
Căpetenia care conducea întrunirea, în loc să ia de bună intervenţia 
mea sinceră, îmi zice pe un ton arogant:"Ce, mă, tu vorbeşti?!? Tu 
nici n-ai suferit pentru Hristos în România, tu ai suferit pentru 
piramida lui Moisescu!" iar fiica dânsului, din sală, i-a ţinut isonul, 
repetând întocmai cuvintele acestuia. Am răspuns liniştit: 
"Mulţumesc, frate X., pentru această nouă ocară, aici în America. 
De altfel se va scrie o carte, şi atunci se va cunoaşte!" lată că prin 
harul lui Dumnezeu am ajuns să o scriu. Dar n-a fost numai aceasta 
singura ocară! A fost un lanţ de intrigi ascunse împotriva mea, 
plăsmuite din minţi întunecate, ale celor dornici de afirmare, care 
s-au făcut vrăjmaşi ai crucii Domnului Hristos. Domnul Dumnezeu 
le-a auzit şi le-a văzut pe toate. El să se îndure, să le dea duh de 
pocăinţă celor ce mi-au făcut mult rău şi multă durere. 

Dacp trei dintre adunările care pentru mine s-au sfârşit cu 
propriul meu exod (ultima oară după 16 ani de slujire devotată şi 
loială, aşa cum Domnul cunoaşte), există şi la Detroit o adunare pe 
care am slujit-o cu scumpătate. Dar înainte de aceasta am avut de 
trecut un test în adunarea păstorită de fratele L. O. în anii 1980- 

1981 am fost în vizită pe acolo şi fratele şi adunarea s-au bucurat 
de slujba care mi-a dat-o Domnul. La sfârşitul anului 1980, fratele 
L.O. a plecat să studieze la seminarul teologic din Dallas-Texas. A 
stăruit de mine să accept să-i iau locul de păstor, urmând să-mi 
lase şi locuinţa şi maşina. Comitetul bisericii mi-a făcut oferta şi în 
scris. Dar n-am putut să accept, Domnul Isus m-a învăţat să-mi 
cunosc locul şi măsura, darul şi chemarea. Am fost întotdeauna 
conştient că am primit chemarea Lui în slujba de evanghelist şi am 
cunoscut confirmarea mea prin aceea că s-au întors suflete la 
Dumnezeu. 

Adunarea mai sus amintită, s-a format din familii răzleţite, pe 
care am avut harul să le slujesc şi astfel s-au strâns împreună. 
Le-am oferit ajutor, până le va veni din ţară un frate păstor. Am făcut 
mult timp naveta Chicago-Detroit, drum de noapte, la fiecare sfârşit 
de săptămână, iar luni dimineaţa mă duceam la serviciu, căci 
lucram într-un spital creştin, “Bethesda”. Acolo, am fost ajutorul 
capelanului, am transmis pe canalul de televiziune internă filme 
religioase creştine pentru pacienţi. După doi ani, spitalul a fost 
vândut unor propietari anti-creştini. Aceştia au scos tot materialul 
creştin din spital: Bibliile, cărţile din bibliotecă, filmele, versetele 
biblice de pe pereţi, au pustiit totul. Dar după un an au falimentat. 

Adunarea din Detroit pe care am slujit-o a fost binecuvântată 
de Domnul mai târziu cu multe familii de fraţi credincioşi, iubiţi şi 
scumpi, cu care în ţară am avut părtăşie aleasă şi care au emigrat 
acolo. A venit ca păstor fratele C.P., pe care eu l-am iubit şi l-am 
respectat, şi l-am prezentat fraţilor din Detroit ca un om credincios 
duhovnicesc. Am asistat cu drag la instalarea lui ca păstor. Dar 
n-am avut din partea lui aceeaşi inimă cum a fost a mea faţă de el. 
El a înclinat cu părtinire spre ai lui, care pe mine m-au batjocorit şi 
m-au defăimat, şi n-a rămas de partea adevărului. Regretabil, 
sfârşitul carieirei sale de păstor la Detroit n-a fost un sfârşit bun. 

Când spitalul Bethesda a fost vândut, eu am rămas şomer. Dar 
n-am aşteptat şi n-am căutat prea mult, căci Domnul mi-a pregătit 
un serviciu prin care să îmi câştig pâinea „ca-n somn” (Psalmul 
127:2. El a ştiut că eu am lucrat mult şi greu ca rob la comunişti.) 
Am fost un „veghetor de noapte” într-un edificiu cu 16 etaje, pe 
timpul ultimilor două nopţi ale săptămânii şi am câştigat cât aş fi 

lucrat toată săptămâna. Din serviciul acela am ieşit la pensie. Aş fi 
putut să-mi fac rost de încă un serviciu în cursul săptămânii, dar am 
vrut să fiu liber pentru Cuvântul lui Dumnezeu, pentru părtăşii 
frăţeşti, şi, împreună cu soţia, am îngrijit-o pe nepoţica noastră 
Christine până s-a făcut mare şi n-a mai avut nevoie de ajutor. Ea a 
fost un îngeraş dulce pentru noi şi o mare mângâiere tocmai în 
acele vremuri când am trecut prin grele şi dureroase destrămări 
frăţeşti. Am fost însă prea fericit să fiu printre cei prigoniţi, şi nu între 
prigonitori! 

Timpul cât am lucrat a fost un prilej nespus de fericit să pot 
ajuta familia din ţară şi pe mulţi alţii din frăţietatea iubită, pe care 
sărăcia şi dezastrul economic i-a afectat greu. Am trimis pachete cu 
alimente, medicamente, aparate medicale şi bani, pe care Domnul 
i-a înmulţit ca pâinile în pustie. Să nu mă acuze nimeni că mă laud. 
Aş vrea să am şi eu drept la „puţintică nebunie”, căci de batjocură, 
defăimare, nedreptate, ocară am avut parte din belşug. Pare de 
neînţeles, pare o exagerare, dar eu ştiu că Domnul uneori ascunde 
sub această pătură groasă a ocării comorile Lui. Ceea ce a făcut 
harul Său în viaţa mea va rămâne şi se va şti, ceea ce n-a fost bun 
şi frumos a fost de la mine, şi cred că sângele preţios curs pe 
Golgota are putere şi efect şi pentru mine, un păcătos iertat şi 
salvat. 

Am fost nespus de bucuros să-l ajut pe fratele meu Nicolae, 
invalid de război, cu o maşină (nu dintre cele scumpe) şi cu bani; iar 
sora mea Felicia, care a muncit o viaţă întreagă, a ţinut familia, m-a 
îmbrăcat şi m-a susţinut la şcoală, a ajuns să nu ducă grija zilei de 
mâine la bătrâneţe. Cum să nu spun cu bucurie, spre lauda 
Domnului, că am putut ajuta multe familii iubite de credincioşi, care 
m-au ajutat pe mine şi familia mea când eu am fost în strâmtorare!? 
Am preferat să trăiesc cât mai zgârcit cu mine însumi şi în acord cu 
soţia mea, ca să curgă cât mai mult spre România! Aici, în ţara 
belşugului şi a risipei, noi nici nu ne uitam la scumpeturi, lux şi 
delicatese, şi totuşi n-am dus lipsă de nimic! Zăgazurile cerurilor 
s-au deschis (Maleahi 3:10), ca să prisosească pentru cei iubiţi 
aflaţi în necaz. 

j 

M-am pensionat la 65 de ani, dar până la 75 de ani, până când 
încă mi-a permis puterea şi sănătatea, am lucrat cu mâinile mele, 

ca să întregesc ofrandele pentru ţara mea. Am avut o vecină de 
origine suedeză, care nu mai avea pe nimeni, era bătrână şi 
neputincioasă. Ea s-a bucurat mult să ne aibe ca vecini şi am 
câştigat o mare încredere la ea. Mi-a lăsat toată casa ei, curtea, 
garajul, în grijă pentru curăţenie, şi mă plătea corect. Dar m-a 
recomandat ca un om onest şi la alte prietene de ale ei, şi mai 
bătrâne şi singure. Astfel, aveam câteva case de curăţat. Nu mi-a 
fost greu să aspir, să şterg praful, să spăl geamuri, W.C.-uri, să fac 
ordine în curte şi garaje. Aşa cum am primit banii pentru munca 
mea, aşa i-am strâns şi i-am trimis în România. 

A fost o vreme „mai bună” când slujba dărniciei se făcea 
împreună cu adunarea. Astfel, a putut fi construită o Casă de 
Rugăciune în Oltenia, la Brădeşti, a fost susţinută lucrarea 
Evangheliei în închisori, prin fraţii şi surorile dedicaţi acestei slujbe, 
s-a ajutat la construirea unui orfelinat în oraşul Curtici, judeţul Arad, 
care este ajutat şi astăzi, şi multe familii, în situaţie grea. 

N-am cerut de la nimeni, niciodată, nimic. Slujba dărniciei s-a 
rupt de adunare, atunci când am fost acuzat că „fac ce vreau cu 
banii adunării”. Această acuză s-a găsit s-o aducă un sărman frate, 
al cărui dumnezeu era pântecele. De atunci, am continuat slujba 
singur, doar cu soţia mea, dar, aşa cum am spus, Domnul a deschis 
zăgazurile cerurilor! 


CĂLĂTORII 


Prin harul de care mi-a făcut parte Mântuitorul şi Domnul meu 
Isus Hristos, am putut să fac mai multe călătorii. Mandat oficial nu 
am avut de la nimeni, nici bani, dar m-a purtat şi m-a călăuzit El, 
acela care a zis:„Şi iată că Eu sunt cu voi în toate zilele, până la 
sfârşitul veacului” (Matei 28:20). Astfel, am călătorit prin S.U.A., prin 
diferite state, ca să-mi „caut fraţii” de care am fost legat din ţară: în 
Oregon, California, Texas, Florida. (în Florida am avut favoarea să 
petrec cu distinsul frate dr. Petru Truţă şi soţia lui.) Apoi, în 

447 



călătoriile cu scop specific de vestire a Cuvântului şi mărturie 
personală, am răspuns la invitaţii din Maryland, Pennsylvania, 
Colorado, Ohio, North Carolina, atât în biserici americane cât şi 
române. 

în 1985, sora Genoveva Sfatcu m-a invitat la Londra, la 
cununia ei religioasă, cu un tânăr englez misionar. Dorinţa ei a fost 
să-i reprezint pe părinţii ei, care nu puteau veni din pricina 
opreliştilor comuniste. (Totuşi, în ultimile 24 de ore, mama ei a 
primit permisiunea să vină la căsătoria fiicei sale). Am acceptat 
invitaţia, fără să ştiu ce har, mult mai mare, mi-a pregătit Domnul 
Isus acolo. Am fost aşteptat la aeroport de un tânăr credincios 
scoţian, căruia i s-au dat semnalmentele mele. Acesta s-a ataşat de 
mine cu toată dragostea din primul moment, şi prin el, Domnul mi-a 
deschis uşi binecuvântate. După nunta Genovevei, tânărul scoţian, 
Roadman, m-a condus la o societate misionară creşină, unde am 
slujit din Cuvânt şi mărturie personalului de serviciu. 

După aceea, m-a condus la o altă societate misionară în scop 
de răspândire a Bibliei şi literaturii creştine în toată lumea. Aveau un 
depozit imens de asemenea material şi aveau la dispoziţie un 
vapor, care ancora în nenumărate porturi ale lumii, unde să 
descarce preţioasele bunuri duhovniceşti. Misionari din mai multe 
ţări veneau periodic la sediul acestei organizaţii, pentru rugăciune, 
consfătuiri şi directive. Am avut harul să-i întâlnesc pe mulţi dintre ei 
şi să fiu pus în slujba lor. 

Sediul misiunii era o casă cu mai multe etaje, dotate cu cele 
necesare găzduirii, şi era administrată de o pereche de credincioşi 
anglicani, oameni în vârstă: Jim şi Margaret Osborn. Acolo am avut 
parte şi de slujire în cadrul serviciilor divine şi de părtăşii mai 
apropiate. Domnul a revărsat mult har şi binecuvântare. în cadrul 
unei părtăşii, am amintit tangenţial de botezul Domnului Isus şi am 
citat versetul de la Matei 3:15 unde scrie: „Lasă acum, căci aşa se 
cade să împlinim toată neprihănirea.” Eu n-am ştiut că Jim şi 
Margaret nu aveau botezul nou-testamental, ci botezul copiilor mici, 
şi nici n-am spus ceva cu intenţie. Dar Cuvântul a străpuns inima lui 
Margaret, pentru că era un Adevăr. în noaptea care a urmat, ea n-a 
dormit, a căutat versetul acesta, l-a citit şi l-a pătruns în totul. 
Dimineaţa la dejun mi-a spus că a înţeles porunca Domnului Isus 

pentru ea personal, şi va primi botezul. Jim a fost cât se poate de 
contrariat, dar ea a căutat o Biserică Creştină Baptistă şi a cerut să 
fie botezată. Mărturia ei cu prilejul botezului a fost atât de 
pătrunzătoare, încât Jim i-a urmat pilda foarte curând. Amândoi, 
înaintaţi în vârstă, nu le-a fost greu să se smerească şi să dea 
ascultare Adevărului, în dragoste. Când ne-au scris şi ne-au 
comunicat această veste, le-am trimis bani pentru un buchet de 
flori. Am rămas prieteni şi corespondăm până astăzi. între timp, ei 
au avut parte de un cadou frumos din partea societăţii misionare, în 
care au slujit cu devotament, un concediu lung şi o călătorie în jurul 
globului, cu staţionări în punctele unde societatea avea stabiliţi 
membri, inclusiv Noua Zeelandă. Dar, au trecut şi pe la noi şi am 
avut plăcerea să-i găzduim. Locuinţa noastră este mică şi modestă, 
dar le-am pus la dispoziţie ce am avut mai bun. Soţia mea i-a dăruit 
lui Margaret câteva lucruşoare simple, dar ei i-au făcut plăcere o 
rochiţă de vară, o pereche de papuci şi o batista fină brodată 
frumos, pe care a primit-o ca amintire de la o soră, când am plecat 
din România. Acest gest delicat, că soţia i-a dăruit ei o batistă ca 
aceea, a atins-o pe Margaret, dar ea n-a spus nimic. Când i-am 
condus la aeroport, la despărţire mi-a dat un plic. Când l-am 
deschis acasă, am găsit în el 200 de dolari şi o ilustrată scrisă: 
„Aceşti bani nu sunt plata pentru felul minunat în care ne-aţi 
găzduit, pentru că ceea ce aţi făcut pentru noi nu se poate plăti cu 
bani; ci sunt un mic dar, expresie a dragostei şi preţuirii noastre faţă 
de voi.” 

în 1986 am fost invitat în Germania, din partea fratelui 
Gheorghiţă Boeru, la întrunirea fraţilor credincioşi români stabiliţi în 
Germania. Am avut partea mea de slujire acolo, în Cuvântul lui 
Dumnezeu, dar am fost condus şi la Biserica Luterană germană, 
unde era preot ginerele fratelui Boeru. Am găsit biserica aceea 
într-o stare de apatie şi lipsă de orice receptivitate duhovnicească, 
în schimb, Dumnezeu a turnat binecuvântare peste slujba mea 
într-o adunare a fraţilor creştini după Evanghelie, nemţi, emigranţi 
din România, şi, aşa cum am amintit anterior, în Biserica Baptistă 
americană de la baza militară din Germania. Am prins prilejul să 
vizitez Berlinul şi să fac o poză, spre amintire, la „Zidul ruşinii” din 
vremea aceea, zid care despărţea lumea oprimată (comunistă) de 
lumea liberă, şi care astăzi nu mai există. 



Spre marea mea mângâiere, după Revoluţie am putut face 
cinci călătorii în România, ultima fiind în 1.998. Până atunci, 
comuniştii nu m-ar fi primit în ţară, căci n-am fost prieteni niciodată 
şi din partea mea ei n-au avut parte de nici o concesie. Mi-am 
revăzut, cu bucurie pe sora mea Felicia şi fratele meu Beniamin, 
căci erau încă în viaţă, rudeniile apropiate şi frăţietatea mult dorită. 
Am vestit Cuvântul lui Dumnezeu în adunări, la ora de capelă şi de 
clasă a Liceului Baptist din Arad, şi am ajuns şi la adunările „Iris” şi 
„Mănăştur” din Cluj. 

Dar în 1997 am avut parte de un har deosebit de scump, să 
pot vizita închisoarea din Gherla şi să le pot vesti Evanghelia 
deţinuţilor de drept comun, care acum ocupau această închisoare. 
Primisem înainte autorizaţie în acest scop, din partea preşedintelui 
„Organizaţiei mondiale creştine a părtăşiei prizonierilor din 
închisori”, domnul Asăvoaie, care mi-a eliberat-o cu o menţiune de 
onoare. Dacă fratele Szilagyi a sărutat zidurile Securităţii din 
Oradea, şi eu am sărutat poarta închisorii din Gherla. Am fotografiat 
celula subterană Nr. 128 de la „Zarea”, unde m-au închis ca acolo 
să-mi putrezească oasele şi unde încă se poate vedea inelul, fixat 
în ciment, de care a fost legat în lanţuri haiducul maghiar Rozsa 
Şandor, în vremea imperiului Austro-Ungar. Cu acest prilej l-am 
cunoscut pe distinsul frate de credinţă, colonelul Viorel Horea 
Ţânţaş, care acum era responsabil cu educaţia moral-socială a 
deţinuţilor. Dânsul a avut o întoarcere minunată la Dumnezeu şi era 
plin de har şi bucurie, ca şi odinioară temnicerul din Filipi. 

îl laud şi-L slăvesc pe Domnul şi Mântuitorul meu, căci a găsit 
cu cale să-mi răcorească duhul şi să-mi învioreze inima cu toate 
aceste călătorii. Pentru mine n-a existat nimic mai scump decât El, 
Evanghelia Sa şi interesele sfinte ale împărăţiei Sale şi n-am vrut 
să trăiesc pentru altceva! Toate celelalte bunuri ale vieţii au fost 
scumpe, dar nu mai scumpe decât El. 

ÎNCHEIERE 


Marele savant, deschizător de drumuri, fidel credincios creştin, 
Isaac Newton, a spus: „Dacă am ajuns să văd atât de departe, este 
pentru că m-am urcat pe umeri de giganţi.” Nu vreau cu nici un chip 
să mă erijez în Newton, dar ceea ce vreau să spun este că am fost 
nespus de privilegiaţi, împreună cu soţia mea, să avem parte de 
fraţi scumpi, dascăli spirituali valoroşi, oameni aleşi ai lui 
Dumnezeu, care au trăit şi vestit Cuvântul Adevărului cu mult har. 
Nu mă refer numai la fraţi cu pregătire şcolară ci şi la cei simpli, unii 
cu numai două-patru clase primare, dar care au trăit atât dc frumos 
viaţa creştină, încât i-am putut asculta cu drag şi am învăţat de la ei 
adevăruri preţioase. 

Mult bine şi câştig spiritual îi datorăm preaiubitului frate V.V. 
Moisescu, profesor, piramidolog şi onest învăţător duhovnicesc. A 
cunoscut temeinic Sfintele Scripturi şi a „împărţit drept Cuvântul 
Adevărului”. A trăit modest şi smerit, respins de căpeteniile 
religioase pentru că a ţinut la Adevărul curat de la început. A iubit 
frăţietatea şi a fost iubit de cei smeriţi ca şi el. A fost mult discreditat 
de cei ce n-au fost în stare să înţeleagă menirea lui în domeniul 
revelaţiilor din Marea Piramidă, revelaţii care priveau persoana 
slăvită a Domnului Isus Hristos, Dumnezeu - Cuvântul Creator şi 
gloriosul nostru Domn şi Mântuitor - Plinătatea Dumnezeirii. 
Departe de mine de a mă fi ruşinat de el, atunci când am fost 
înfruntat la acel „memorabil” congres al convenţiei baptiste, cât şi la 
procesul de la Tribunalul Militar din 18 februarie 1959, când am 
fraternizat cu el sub acuză şi ocară. Laud pe Domnul pentru că ni 
l-a dat precum şi pe alţi fraţi binecuvântaţi, care ne-au crescut şi 
ne-au slujit drept minunate călăuze: Damaschin loanovici, Gustav 
Pocsi, Nichifor Marcu, loan Truţă senior, Gheorghe Şerban (cu 
patru clase primare) şi alţii. Mult har a curs peste noi prin cărţile lui 
C.H. Macintosh şi Watchman Nee şi mulţi alţii. 

Printre fraţii preaiubiţi pe care ni i-a dat Domnul în călătoria 
noastră spre Patria de Sus, a fost şi preţiosul frate Costache loanid. 
Am avut parte de părtăşii sfinte la Bucureşti, Sibiu, Arad, care 

rămân de neuitat. Ultima părtăşie pe care am avut-o împreună a 
fost la Scappose-Oregon, în 1984, când distinsul poet era deja în 
suferinţă. Dar am fost nespus de fericit să am favoarea să ascult în 
premieră poezia „A înviat Isus”, singura la care fratele i-a compus şi 
magnifica melodie. Aceasta a fost între anii 1975-1978, când l-am 
vizitat la Bucureşti. 

Fiul nostru Michael a luat parte la înmormântarea fratelui 
loanid, în 1987, la Portland-Oregon, care a fost ca o sărbătoare 
cerească pentru mulţimea de credincioşi români care l-au însoţit pe 
ultimul drum. Michael ne-a mărturisit că a trăit momente atât de 
sublime, încât a scris un articol pe drept elogios, publicat în ziarul 
„Micro-Magazin” din New-York: „Costache loanid, Creştin între 
Poeţi, Poet între Creştini”. Fratele loanid a fost un model minunat 
de smerenie. 

în vremea noastra, sub opresiunea comunistă, cărţile de 
spiritualitate creştină erau foarte rare. Când apucam câte una, 
găsită printre vechituri, pot zice că „o mâneam”. Nu ne-am delectat 
cu casete video-audio şi inflaţie de cărţi amestecate. Fără să le 
dispreţuim pe acestea (care se înscriu pe linia Adevărului curat), noi 
îi mulţumim lui Dumnezeu că de la primii paşi pe calea credinţei 
ne-a rânduit la prigoniri, suferinţe, necazuri şi ocări, care ne-au fost 
de mare folos, ca să creştem nu numai în cunoştinţă, ci şi în 
CUNOAŞTEREA Domnului Hristos, pe calea crucii Lui. Pe această 
cale, am înţeles şi am trăit într-un fel practic, răstignirea noastră 
împreună cu El, mortificarea noastră, ca să se arate şi în noi viaţa şi 
biruinţa Lui, nu în slavă, ci în ocară, nu în belşug, ci în sărăcie, nu 
în putere, ci în slăbiciune! „ASTFEL DAR, DUPĂ CUM L-AŢI 
PRIMIT PE HRISTOS ISUS, DOMNUL, AŞA SĂ Şl UMBLAŢI ÎN 
EL” — Coloseni 2:6. îl laud şi-L slăvesc pe El, Mântuitorul şi 
Domnul meu glorios, că de la început m-a învăţat să umblu în 
lumina cuvintelor Lui:„Căutaţi mai întâi împărăţia lui Dumnezeu şi 
neprihanirea Lui, şi toate aceste lucruri vi se vor da pe deasupra” 
(Matei 6:33). Am fost şi sunt şi astăzi un sărac bogat, un sărac care 
nu duce lipsă de nimic, care dă din puţin, dar dă totul. N-am nici o 
avere şi nici măcar „nume bun”, căci s-au îngrijit „fraţii mei cei mai 
buni” să mă defaime, să mă ponegrească. Mi s-au atribuit fapte pe 
care nu le-am făcut (fapte ruşinoase), vorbe pe care nu le-am spus! 

Puţini au fost dintre aceia cărora le-a părut rău că au spus despre 
mine lucruri rele, neadevărate, şi au venit să-şi ceară iertare, l-am 
iertat. „Cine iubeşte pe tată ori pe mamă mai mult decât pe Mine nu 
este vrednic de Mine; şi cine iubeşte pe fiu ori pe fiică mai mult 
decât pe Mine nu este vrednic de Mine” (Matei 10:37). Acestea au 
fost - şi sunt cuvinte de foc pentru mine. Aşa am înţeles, de la 
început, să-L primesc pe Hristos Isus, Domnul, şi să umblu în El. 
„Căci n-aş îndrăzni să pomenesc nici un lucru pe care să nu-l fi 
făcut Hristos prin mine...” (Romani 15:18). Am fost nebunul care nu 
m-am cruţat de la ceea ce alţii s-au ferit, căci le era prea greu. 
N-am putut fi pe placul acelor creştini care îşi iau ca pe un drept al 
lor bunurile vieţii acesteia, iar harul îl iau pe apucate. Oricine poate 
beneficia de har, dar nu oricine poate fi ucenic al Domnului Hristos. 
Mulţi preferă o pace strâmbă, decât o luptă dreaptă, pentru că 
iubesc comoditatea, nu sacrificiul şi lepădarea de sine. Ei sacrifică 
ceea ce le este mai uşor, dar nu şi ceea ce costă mai mult. 

Pe fondul acestor principii am ajuns mereu în conflicte frăţeşti. 
N-am pretins niciodată că sunt fără greşeală, infailibil în ceea ce 
spun şi în ceea ce fac. Cei mai aleşi slujitori ai lui Dumnezeu sunt 
descoperiţi pe paginile Sfintelor Scripturi cu slăbiciunile lor şi unii 
chiar cu căderile lor. Autorul Scripturilor este Duhul Sfânt (2Timotei 
3:16-17; 2Petru 1:21), este Dumnezeu, şi El nu poate ascunde 
realitatea. Niciodată înaintea Lui nu va străluci omul, ci harul. De 
aceea şi eu am avut nu merite, ci har. Soţia îmi spunea adesea, 
când o supăram:„Tu ai o mare favoare! Te frângi şi te pocăieşti 
îndată!” Nu mi-a fost greu niciodată să-mi recunosc greşelile, să-mi 
cer iertare fie individual, fie înaintea adunării. Dar, niciodată n-am 
fost făţarnic, n-am pus interesele mele de slavă deşartă şi de 
familie înaintea împărăţiei lui Dumnezeu, l-am iubit pe fraţi nu cu 
dragostea falsă şi dulceagă de astăzi, ci cu dragostea adevărului, 
cu care noi toţi am fost iubiţi, ca să fim mântuiţi” (2Tesaloniceni 
2:10b). Nu sunt de acord cu aşa-zisa dragoste a lui Dumnezeu „fără 
condiţii”. Aceasta este o formulă modernă, care pare extraordinară, 
dar este falsă! Dumnezeu îi iubeşte, cu adevărat, pe toţi oamenii, şi 
nu vrea moartea păcătosului. Dar fără pocăinţă nu primeşte pe 
nimeni (Fapte 17:30-31). Dragostea Sa se manifestă şi prin 
mustrare şi pedeapsă (Apocalipsa 3:19). El nu-Şi lasă dragostea 


453 



înşelată de cine trăieşte cum vrea, şi nu cum cere El, în pilda fiului 
risipitor (Luca 15.11-32), Domnul Isus ne-a arătat pe Tatăl, ieşind în 
calea fiului răzvrătit şi risipitor şi îmbrăţişându-l până încă era în 
zdrenţe. Dar nu în zdrenţe l-a dus la ospăţul Lui!! Pentru tata, însuşi 
faptul că fiul se întorcea acasă a fost dovada că în el s-a petrecut 
pocăinţa. Iar părtăşia sa cu el, la ospăţ, în haine curate, 
încălţăminte în picioare, inel şi sacrificarea viţelului îngrăşat au fost 
„condiţii” esenţiale ale dragostei sale! 

Dacă am avut parte de conflicte frăţeşti, a fost drept şi normal, 
pentru că procesul Domnului Isus nu s-a încheiat, ci continuă până 
astăzi, între urmaşii Lui, sfinţi care vor să trăiască cu evlavie în El, 
şi cei fireşti, străini de realitatea hristică şi vrăjmaşi ai crucii Lui. 

Nu mă refer la evlavia exterioară, care constă din vorbe sfinte, 
ci la cea dinlăuntru. Am avut parte de loviturile cele mai usturătoare 
în sufletul meu de la persoane cucernice, dar care în sinea lor îşi 
permiteau vicleşuguri, minciuni care să deruteze etc. Am cunoscut 
doi teologi, aici în America, pe care i-am susţinut cu toată 
încrederea mea şi le-am făcut servicii sincer şi conştiincios: le-am 
întocmit caracterizarea personală şi le-am completat fişa de principii 
şi comportament, care li s-a cerut în cursul studiilor lor teologice. 
Chiar am primit, în urma unuia dintre cele două cazuri, scrisoare din 
partea corpului profesoral al colegiului teologic respectiv, aprecieri 
deosebite pentru felul cum am realizat cele cerute. în plus, mi s-a 
oferit serviciul să mai iau şi alţi studenţi pe care să-i instruiesc şi 
să-i prezint. Dar n-am acceptat. în schimb, cei doi tineri, copii pe 
lângă mine, un prezbiter încercat, s-au purtat reprobabil faţă de 
mine şi vinovat faţă de Dumnezeu. Iar dacă ar trebui să scriu 
despre felul lor de trai şi de slujbă de astăzi, ar fi nespus de 
dureros. 

Trăim vremuri grele, cumplite. Deruta de la Adevăr, 
denaturarea Cuvântului, falsificarea dragostei şi multe alte pervertiri 
merg spre culme şi de acolo spre prăbuşire! Ceea ce mi-au făcut 
mie fraţii iubiţi, pe care i-am slujit onest, seamănă cu ceea ce i-au 
făcut Izabela şi Ahab lui Nabot, ca să-i ia via, moştenirea sa 
legitimă şi inalienabilă, şi s-o schimbe în grădină de verdeţuri. L-au 
omorât! (lîmpăraţi 21:1-16). Aceste lucruri sunt scrise, ca să fie 
cunoscute cel puţin voalat, căci înaintea lui Dumnezeu totul este gol 

şi descoperit. întotdeauna realismul, transparenţa, sinceritatea au 
fost preţuite în istoria sfinţilor! Cei înţelepţi şi buni vor fi zidiţi în 
Duhul Adevărului, iar cei falşi să ia aminte, căci este o judecată! 

Am plâns mult în America, dar nu m-am plâns şi nu mă plâng. 
Nu sunt nici primul, nici ultimul care să fi rămas singur! în căile cele 
drepte şi sfinte ale lui Dumnezeu, cei mai aleşi oameni ai Lui au 
avut această dureroasă, dar frumoasă experienţă. Domnul meu 
iubit, Isus, m-a aşezat în demnitatea de învins! El a fost desăvârşit, 
eu nu sunt desăvârşit, dar sunt pe urmele Lui şi ale sfinţilor Lui care 
au fost vânduţi, lepădaţi şi daţi morţii. 

Am fost rob, în lanţuri, pentru Hristos-Domnul, pentru că am 
fost mai întâi robul Lui, sunt şi voi fi până la capăt! Am iubit Harul 
împreună cu disciplina din căile harului, de aceea, toţi cei certaţi cu 
disciplina, cu supunerea şi ascultarea, nu m-au suferit. Pentru mine 
închisoarea n-a fost numai chin şi suferinţă fizică, ci un şir lung şi 
greu de torturi psihice. Securiştii nu şi-au putut ierta că nu mi-au 
putut frânge rezistenţa spirituală, ca să mă transforme într-o unealtă 
a lor, şi într-un om de concesii. Dar aceeaşi închisoare a fost şcoala 
cea mai înaltă a ascultării. 

îl laud pe Domnul şi pentru faptul că mi-a dat o soţie care să-L 
iubească întâi pe El, iar pe mine să mă înţeleagă, să fie supusă şi 
ascultătoare. 0 viaţă întreagă am avut deplina unitate 
duhovnicească. Ea a purtat şi poartă împreună cu mine ocara lui 
Hristos. Avem adunare nouă în casa noastră. Domnul Isus a spus 
că adunarea Lui începe de la doi!... Suntem noi doi: eu şi soţia 
mea, avem Cuvântul lui Dumnezeu, rugăciunea, cântarea de laudă 
şi frângerea pâinii în fiecare întâia zi a săptămânii. Mărturisim şi 
aşteptăm venirea Lui, recunoaştem Trupul Domnului Hristos şi 
iubim frăţietatea cu dragostea adevărului. 

Am fost învins de cei mulţi, pentru că au fost mai tari, nu 
pentru că au fost mai buni! Dar am rămas ROB AL LUI HRISTOS! 

TRIUMFUL AŞTEPTĂRII 

de Alexandru Vlahută 

» 

Că... este o dreptate, şi... trebuie să vie! 

Talazuri năvălească-i! Vrăjmaşa lumii ură 
întunece-i viata în bezna de minciuni! 

j 

Copiii lui închidă-i în casa de nebuni! 

Lovească-i orice mână! Hulească-i orice gură!... 

El simte cum îi creşte din inimă o floare, 

Cu-atât mai luminoasă, cu cât mai mult îl doare. 

Te-ai întrebat vreodată din ce undire-nceată 
De lacrimi tăinute se naşte un izvor? 

De mii de ani în piatră loveşte răbdător, 

Strop după strop, s-o spargă.. Drum greu a fost.. Dar... iată! 
în valuri de lumină, chemat de dorul mării, 

Un fluviu nou vesteşte Triumful aşteptării! 


CINSTEŞTE PE FRAŢI 
Text: Domnica lovin 
Melodia: Mihail lovin 

Cinsteşte pe fraţii cu fruntea brăzdată 
Pe-aceia ce-n vifor purtară efod. 

Ei sunt printre noi o creangă bogată, 

0 creangă ce-ascunde sub floarea uscată 
Comoara măsurii de rod. 

Cinsteşte pe fraţii cu feţele supte, 

Cu urme-adâncite sub ochii fierbinţi. 

9 

Ei sunt ca o navă ce vine din lupte, 
Purtând pe frântura catargelor rupte 
Drapele de mari biruinţi. 

Cinsteşte pe fraţii cei fără de slavă, 

Pe care uitarea să-i cearnă ar vrea. 
Acolo, în veşnica vieţii dumbravă, 
Cânta-vei şi tu oare-n aceeaşi octavă? 
Cum ei lui Isus vor cânta? 

Urca-vor la Tatăl să-l binecuvânte. 
Şi-acolo în sclipet de 'nalţi heruvimi, 
Sub nouri de îngeri veniţi să le cânte, 
Vedea-vei în slavă catargele frânte 
Şi crengile sus, pe 'nălţimi. 

Printre stânci tăioase de împotriviri 
Tu ne-ai purtat, al Harului Părinte, 

Şi prin văi adânci şi reci de umiliri 
Ne-ai învăţat cărările-Ţi prea sfinte! 

Şi prin Valea Umbrei Morţii ne-ai purtat, 
Dar n-ai lăsat să ni se frângă crezul; 
Chiar Şeolul să ne-nghită s-a luptat, 
Dar Fiul Tău ne-a descuiat mormântul! 

Am sorbit din ape de amărăciuni, 

Cu lacrimi care Tu ni le vei şterge, 

Şi privim cu dor mai sus de-ntinăciuni 
Spre ţara unde toţi cei sfinţi vor merge! 

Azi, pe harfa inimii-Ţi cântăm 
Cântări de mulţumire, laudă şi slavă; 
Prin suspine, dar şi scumpe mângâieri, 
Noi Te rugăm, Isus, vin’ făr’ zăbavă! 

